
Pirmininkas pastovėjo laukdamas, kol salėje pritils lengvas 
šurmulys, kilęs vos jam įėjųs. Jis atsisėdo ir pusbalsiu atsainiai 
tarė: | 

— Pradedame posėdį. 

Ir ėmė skirstyti įstatymų projektus, sukrautus priešais ant 
stalo. Po kairei trumparegis sekretoriūs, įbedęs nosį į popierių, 
greitakalbe skaitė paskutinio posėdžio protokolą, bet niekas jo 
nesiklausė. Salė ūžė, ir jo bambėjimą girdėjo nebent kurjeriai, 
labai orūs, labai tvarkingi, palyginti su krėsluose išsipleikusiais 
Atstovų rūmų nariais. - , 

Posėdyje dalyvavo daugių daugiausia šimtas deputatų. Vieni 
jau snūduriavo padėrusiomis akimis, atsivertę raudonu aksomu 
trauktuose krėsluose. Kiti, susikūprinę, lyg sugniuždyti to posė- 
džio nuobodulio, tyliai barbeno pirštais į raudonmedžio piupit- 
rus. Pro stiklines lubas, išrėžusias pusratį šėmo dangaus, tiesiai 
ant galvų sruvo lietingo gegužės popiečio blanda, vienoda duls- 
va šviesa užliedama griežtą salės ištaigą. Šviesa tvino amfiteat- 
ro pakopomis plačiu, tamsaus atspalvio raudonu ruožu, žėrin- 
čiu rausvais atšyaitais tuščių krėslų kampuose, o už pirminin- 
ko spindėjo baltumu statulų ir skulptūrinių grupių nuogybė. 

Siaurame take, prie tuščio krėslo iš dešinės, stovėjo deputa- 
tas. Pažiūrėti labai susirūpinęs, ranka trynėsi žilsvą barzdą, pri- 
menančią šiurkštų antkaklį. Sustabdęs laiptais lipantį kurjerį, 
pusbalsiu kažko jį paklausė. 

— Ne, pone Kanai,— atsiliepė kurjeris,— ponas Valstybės 
tarybos pirmininkas dar neatėjo. 

Tuamet ponas Kanas atsisėdo. Paskum ūmai pasisuko į kai- 
myną iš kairės. | 

— Sakykit, Bežiuenai, ar šįryt nematėte Rugonoė — pak- 
lausė. 

Ponas Bežiuenas, iš pažiūros nekalbus, tamsaus gymio liesas 
žmogelis, kilstelėjo galvą ir, mintimis nukilęs kitur, išgąstingai 
sumirksėjo. Išsitraukęs piupitro dangtį, jis rašė laišką melsvo 

firminio popieriaus lakšte su užrašu: Bežiuenas ir kompanija, 
Sen Florano krištolo fabrikas. 

— Rugono? — pakartojo jis.— Ne, nemačiau. Aš nespėjau 
užsukti į Valstybės tarybą. 

Ir vėl uoliai ėmėsi darbo. Neaiškiai burbant sekretoriui, bai- 
giančiam skaityti protokolą, jis įgulė į antrą laišką, tolydžio 
žvilgčiodamas į užrašų knygelę. 

Ponas Kanas susidėjo rankas ant krūtinės ir atsilošė. Jo ryš- 
kių bruožų veidas didele nosimi, išduodančia žydišką kilmę, bu- 
vo apsiniaukęs. Jis dirstelėjo į auksuotas lubų rozetes, įsistebei- 
lijo į stiklu žliaugiančias lietaus čiurkšles, paskum įsmeigė akis 
į tolį ir tarytum įniko įdėmiai žiūrinėti painiais raštais išmargin- 
tą priešinę sieną. Iš pradžių ištyrė žaliu aksomu trauktus pano 
abiejose pusėse, kur ryškiai tviskėjo emblemos auksuotais rė- 
mais. Paskum, žvilgsniu išmatavęs poromis išrikiuotas kolonas, 
tarp kurių, atgręžusios į deputatus marmurinius veidus tuščio- 
mis akimis, stovėjo alegorinės Laisvės ir Visuomenės Tvarkos 
statulos, galop įsispoksojo į žalio šilko užuolaidą, dengiančią 
Chartijai prisiekiančio Liudviko Pilypo' freską. 

Tuo tarpu sekretorius atsisėdo. Užesys salėje netilo. Pirmi- 
ninkas neskubėdamas vis dar sklaidė popierius. Jis automatiš- 
kai spūstelėjo skambučio mygtuką, bet deputatai, nepaisydami 
šaižaus čirškimo, šnekėjosi kaip šnekėjęsi. Tuomet jis atsistojo 
ir akimirką luktelėjo, kol pasibaigs triukšmas. 

— Ponai,— prabilo,— aš gavau laišką... 

Jis dar sykį nuspaudė mygtuką ir vėl ėmė laukti oria, nuobo- 
džiaujančia mina, stovėdamas už įspūdingo stalo, apačioje ap- 
dailinto raudonojo marmuro plokštėmis baltojo marmuro rėmais. 
Jo aklinai susagstytas surdutas juodavo bareljefo dugne, tamsiu 
brūkšniu kirsdamas pusiau dviejų statulų antikiniais profiliais — 
Žemdirbystės ir Pramonės — tunikas. 

— Ponai,— vėl prašneko jis, kai salėje stojo šiokia tokia 
tyla, — aš gavau pono de Lambertono laišką: deputatas atsipra- 
šo, kad šiandien negali dalyvauti posėdyje. | 

Šeštame krėsle priešais stalą pasigirdo tylus kikenimas. Juo- 
kėsi jaunutis, daugių daugiausia dvidešimt aštuonerių metų de- 
putatas, žavus šviesiaplaukis, baltutėlėmis rankomis stengdama- 
sis nuslopinti skambų nelyginant dailios moters juoką. Vienas 
kolega, tikras kerėpla, persėdo per tris vietas ir sukuždėjo jam 
į ausį: 


' Po 1830 m. liepos revoliucijos tapęs Prancūzijos karalium, Liud- 
vikas Pilypas Orleanietis rugpjūčio devintąją prisiekė ištikimybę nau- 
jajai konstitucijai. 

„— Ar tiesa, kad Lambertonas užklupo žmoną?.. Papasako- 
kit, Laruketai... 

Pirmininkas paėmė nuo stalo pluoštą popierių. Kalbėjo jis 
monotonišku balsu; salės gale buvo girdėti vien frazių nuotrupos. 

— Prašo atostogų... ponas Blanšė, ponas Bukenas Lekontas, 
ponas de Lavilardjeras... 

Tuo metu, kai Rūmai balsavo sutikdami patenkinti minėtų 
deputatų prašymus, ponui Kanui, matyt, nusibodo stebeilyti į ža- 
lią šilką, dengiantį nūnai nepatikimo Liudviko Pilypo paveiks- 
lą,— jis pasigręžė ir sužiuro į tribūnas. Viršum geltonojo mar- 
muro apvado laku išvedžiotais ruoželiais tarp kolonų buvo ma- 
tyti viena vienintelė eilė tribūnų, trauktų purpuriniu aksomu; 
banguoto vario karnizas vos vos dengė tuštumą, atsiradusią pa- 
naikinus viršutinę eilę, iki Antrosios imperijos laikų skirtą Žur- 
nalistams ir publikai. Tarp storų pageltusių kolonų, prašmatniu 
ir gremėzdišku pusračiu supančių amfiteatrą, juodavo apytamsės 
pustuštės ložės, tik vienur kitur ryškiai margavo šviesūs damų 
tualetai. 

— Žiū! Pulkininkas Žoblenas atėjo, — sukuždėjo ponas Kanas. 

Ir nusišypsojo pulkininkui, kai tas jį pastebėjo. Pulkininkas 
Žoblenas vilkėjo tamsiai mėlynu surdutu, išėjus į atsargą atsto- 
jančiu jam mundurą. Pasidabinęs dideliu, nelyginant kaklaska- 
rės mazgas Garbės Legiono karininko ordino kaspinu, pulkinin- 
kas sėdėjo vienas kvestorių tribūnoje. | 

Tolėliau, po kairei, pono Kano žvilgsnis užkliuvo už jaunuo- 
lio ir jaunos moters, kurie, meiliai susiglaudę, sėdėjo Valstybės 
tarybos tribūnos kampe. Jaunuolis tolydžio lenkėsi prie moters 
ir kažką jai kuždėjo, o ji, įsmeigusi akis į Visuomenės Tvarkos 
alegorinę figūrą, nepasisukdama švelniai jam šypsojo. 

— Klausykit, Bežiuenai! — sukuždėjo deputatas, keliu stuk- 
telėdamas kolegai. 

Ponas Bežiuenas rašė jau penktą laišką. Sutrikęs jis pažvelgė 
į kaimyną. 

— Matot ten, viršuje, mažį Eskorajį ir gražutę ponią Bušar? 
Kertu lažybų, kad jis jai žnaibo šlaunis. Žiū, kokios ilgesingos 
jos akys!.. Atrodo, čia bus susitarę susitikti visi Rugono draugai. 
Antai publikos tribūnoje sėdi ponia Korer ir ponia ir ponas Šar- 
boneliai. 

Pratišai sučirškė skambutis. Kurjeris paskelbė gražiu bosu: 
„Tylos, ponai!“ Visi sukluso. Ir pirmininkas pasakė frazę, kurią 
išgirdo kiekvienas: 

— Ponas Kanas prašo leisti išspausdinti savo kalbą, pasaky- 
tą aptariant Paryžiaus miesto karietų ir kinkomų arklių mokesčio 
įstatymo projektą. | | 


Krėslų eilėmis perlėkė šurmulys, ir visi vėl sušneko. Prie po- 
no Kano atsisėdo ponas Laruketas. 

— Vadinas, darbuojatės liaudies labui, ką? — pajuokavo jis. 

Paskum, nelaukdamas atsako, pridūrė: 

— Ar nematėt Rugonoė-Nieko nauja nesužinojot?.. Apie tai 
visi kalba. Regis, nieko dar nepatvirtinta. 

Jis atsigręžė, dirstelėjo į laikrodį. 

— Jau dvidešimt minučių trečios! Mielai pasprukčiau, jei 
nereiktų skaityti tos-prakeiktos ataskaitos!.. Ar tikrai ji numa- 
tyta šiandien? 

— Mes visi perspėti,— atsiliepė ponas Kanas.— Nesu gir- 
dėjęs, kad dienotvarkė būtų buvusi pakeista... Jums derėtų nie- 
kur neiti. Paskui iškart bus tvirtinamas keturių šimtų tūkstan- 
čių frankų skyrimas krikštynoms. 

— Savaime suprantama,— tarė Laruketas.— Tarnas atvežė 
senį generolą Legreną, kuriam neseniai atsakė kojos; dabar jis 
posėdžių salėje, laukia balsavimo... Imperatorius turi pagrindą 
kliautis visu Įstatymų leidžiamuoju susirinkimu. Tokiu iškilmin- 
gu atveju visi kaip vienas turime atiduoti jam savo balsus. 

Jaunas deputatas vargais negalais nutaisė rimtą miną, pri- 
deramą politiniam veikėjui. Lėtai linguodamas galvą, jis išpūtė 
rausvus it lėlės žandus, apaugusius retutėliais šviesiais plauke- 
liais. Jis aiškiai mėgavosi dviem paskutiniais oratoriniais saki- 
niais, kuriuos jam pavyko suregzti. Paskui jis ūmai nusikvatojęs 
tarė: 

— Dieve mano, kaip kvailai atrodo tie Šarboneliai! 

Ir juodu su ponu Kanu ėmė tyčiotis iš Šarbonelių. Žmona bu- 
vo apsisiautusi įmantria geltona skraiste; vyras vilkėjo vienu 
tų provincijoje siuvamų surdutų, kurie atrodo ne sukirpti, bet 
kirviu surantyti; ir vienas, ir kitas, stori, raudoni, išplerę, sėdė- 
jo veik įrėmę smakrus į aksominį barjero apmušalą, kad būtų 
patogiau stebėti posėdį, nors, sprendžiant iš jų išsprogintų akių, 
juodu nieko nesuprato. 

— Jeigu Rugonas išlėks, — sukuždėjo ponas Laruketas,— nė 
dviejų sū neduosiu už Šarbonelių bylą... O ir ponia Korer... 

Jis prisikišo prie pono Kano ausies ir tyliai kalbėjo toliau: 

— Juk jūs pažįstat Rugoną, tad pasakykit man, kas iš tikrųjų 
yra toji ponia Korer. Ji laikė viešbutį, ar ne? Kadaise pas ją gy- 
veno Rugonas. Kaip girdėjau, ji netgi skolino jam pinigų... O 
kuo dabar ji verčiasi? | 

Ponas Kanas nutaisė labai rimtą miną. Iš lėto pasikasė barz- 
dą, primenančią antkaklį. 

— Ponia Korer — nepaprastai garbinga dama,— atsakė jis, 
pabrėždamas kiekvieną žodį. 

Išgirdęs tokį atsaką, ponas Laruketas iškart atlėgo. Sučiau- 
pė lūpas kaip ką tik pabartas moksleivis. Abu deputatai tylėda- 
mi akimirką žiūrėjo į ponią Korer, sėdinčią greta Šarbonelių. Ji 
vilkėjo labai ryškia violetine suknia, padabinta gausybe nėrinių 
ir brangakmenių; pernelyg rausvų skruostų, apsiskleidusi kak- 
tą smulkiomis šviesiomis it lėlės garbanėlėmis, ji sėdėjo puikuo- 
damasi putliu kaklu, dar labai žaviu, nors buvo ji keturiasdešimt 
aštuonerių metų. 

Salės gale trinktelėjo durys, sušiugždėjo sijonai, ir visi pa- 
sisuko į tą puse. Diplomatinio korpuso ložėje pasirodė aukšta, 
nuostabaus grožio mergina keista, prastai pasiūta tamsžale at- 
lasine suknia, o drauge su ja — pagyvenusi dama juodu drabužiu. 

— Žiū! Gražuolė Klorindė! — sukuždėjo Laruketas, pašoko 
iš vietos ir dėl visa ko nusilenkė. 

Ponas Kanas irgi atsistojo. Prisikišo prie pono Bežiueno, stro- 
piai dedančio laiškus į vokus. 

— Klausykit, Bežiuenai, — sukuždėjo jis, — tai grafienė Bal- 
bi su dukra... Nueisiu pas jas paklausti, gal jos kartais matė Ru- 
goną. | 

Pirmininkas paėmė nuo stalo dar vieną pluoštą popierių. 
Skaitydamas probėgšmiais dirstelėjo į gražuolę Klorindę Balbi, 
kuriai pasirodžius salėje kilo dar didesnis balsų šurmulys. Vieną 
po kito perduodamas popierius sekretoriui, jis kalbėjo be jokios 
išraiškos, nekreipdamas dėmesio nei į taškus, nei į kablelius. 

— Pateikiamas įstatymo dėl papildomo mokesčio, paskirto 
Lilio miesto muitinei, atidėjimo projektas... Pateikiamas įsta“ 
tymo dėl Dulvan-1e-Pti ir Vil-an-Blezė komūnų (Aukštutinė Mar- 
na) sujungimo projektas... 

Ponas Kanas grįžo nosį nukabinęs. 

— Absoliučiai niekas nėra jo matęs, — pareiškė Bežiuenui 
ir Laruketui, susitikęs juos prie amfiteatro apatinių eilių.— Tu- 
riu tikrų žinių, jog vakar vakare jį išsikvietė imperatorius, bet 
nežinau, kuo pasibaigė jųdviejų pokalbis... Bjauriausia, kai ne- 
žinai, ko gali laukti. 

Vos ponui Kanui nusisukus, ponas Laruketas sukuždėjo ponui 
Bežiuenui į ausį: 

— Vargšelis Kanas pašėlusiai bijo, kad tik Rugonas nesusi- 
pyktų su Tiuilri rūmais. Tuomet matys geležinkelį kaip savo 
ausis. 

Į tai nekalbusis Bežiuenas oriai atsakė: 

— Ta diena, kai Rugonas išeis iš Valstybės tarybos, bus skau- 
di visiems. 

Ir, mostu pasišaukęs kurjerį, paprašė jį įmesti dėžutėn ką 
tik parašytus laiškus. 


Visi trys deputatai liko bestovį kairėje nuo stalo. Jie santū- 
riai kalbėjosi apie Rugonui gresiančią nemalonę. Byla buvo la- 
bai paini. Toksai Rodrigesas, tolimas imperatorienės' giminai- 
tis, nuo tūkstantis aštuoni šimtai aštuntųjų metų iš Prancūzijos 
vyriausybės reikalavo dviejų milijonų. Ispanijos karo metu“ 
prancūzų fregata „Budrusis“ Gaskonės įlankoje sulaikė ir nuly- 
dėjo Brestan cukraus ir kavos pakrautą laivą, priklausantį tam 
pačiam Rodrigesui. Remdamasis vietinės komisijos tyrimo išva- 
domis, intendantas nustatė, jog laivas buvo užgrobtas teisėtai, 
bet nesikreipė į prizinį teismą. Tuo tarpu Rodrigesas paskubėjo 
tą sprendimą apskųsti Valstybės tarybai. Paskum jis mirė, ir jo 
sūnus, valdant visoms kitoms vyriausybėms, bergždžiai stengėsi 
atnaujinti bylą, kol pagaliau vieną gražią dieną jo proanūkė, ta- 
pusi visagalė, vienu vieninteliu žodžiu atkreipė į ją Visų dėmesį. 

Virš deputatų galvų vienodai dūzgė pirmininko balsas: 
= — Pateikiamas įstatymo dėl trijų šimtų tūkstančių frankų 
paskolos Kalvadoso departamentui projektas... Pateikiamas įs- 
tatymo dėl dviejų šimtų tūkstančių frankų paskolos Amjeno mies- 
tui naujiems bulvarams tiesti... Pateikiamas įstatymo dėl trijų 
šimtų keturiasdešimt penkių tūkstančių frankų paskolos Šiaurės 
Pakrantės departamentui paskutinių penkerių metų deficitui pa- 
dengti projektas... 

— Tiesą pasakius, — toliau kalbėjo ponas Kanas, nuleisda- 
mas balsą, — tasai Rodrigesas sumanė velnionišką gudrybę. Su 
vienu žentu, gyvenančiu Niujorke, jis turėjo visiškai vienodus 
laivus, plaukiojančius čia su amerikiečių, čia su ispanų vėliava, 
nelygu aplinkybės... Rugonas -man tvirtino, jog užgrobtas laivas 
priklausė Rodrigesui, ir jis neturįs jokios teisės reikalauti kom- 
pensacijos. 

— Juo labiau kad nėra prie ko prikibti, — pridūrė ponas Be- 
žiuenas.— Bresto intendantas turėjo visišką teisę nesikreipdamas 
į prizinį teismą pripažinti užgrobimą teisėtu. 

Stojo tyla. Atsikolęs į marmurinę apdailą, ponas Laruketas 
stiebėsi stengdamasis patraukti gražuolės Klorindės dėmesį. 

— Bet kodėl gi Rugonas nenori, kad Rodrigesui būtų išmo- 
kėti du milijonai frankų? — galop naiviai paklausė jis.— Kas 
jam rūpi? | 

— Juk reikia turėti sąžinę, — oriai pareiškė ponas Kanas. 

Ponas Laruketas pažvelgė į vieną, paskum į kitą kolegą, bet, 
matydamas jų iškilmingus veidus, net nenusišypsojo. 


' 1853 m. Luji Bonapartas vedė ispanų grafienę Eucheniją Monticho. 
“ Turima galvoje Napoleono Bonaparto įsiveržimas į Ispaniją 1808 
m., sukėlęs visuotinį ispanų sukilimą prieš prancūzų okupantus. 

— Be to,— toliau kalbėjo ponas Kanas, lyg atsakydamas į 
neišreikštas mintis, — Marsi tapus vidaus reikalų ministru, Ru- 
gonas turi nemalonumų. Juodu visad nekentė vienas kito... Ru- 
gonas man yra sakęs, kad jeigu jis nebūtų šitaip atsidavęs impe- 
ratoriui, kuriam jau padarė nemaža paslaugų, seniai būtų pasi- 
traukęs iš tarnybos... Žodžiu, jam nelabai smagu Tiuilri rūmuose, 
jis jaučia, jog atėjo metas keisti požiūrį. | 

— Jis elgiasi kaip doras žmogus, — pridūrė ponas Bežiuenas. 

— Taip,— reikšmingai tarė ponas Laruketas,— jeigu jis no- 
ri atsistatydinti, dabar pats tinkamiausias metas... Šiaip ar taip, 
jo draugai bus labai nuliūdę. Pažiūrėkit į viršų, koks suneri- 
męs pulkininkas: jis taip tikėjosi rugpjūčio penkioliktąją pasi- 
rišti po kaklu raudoną kaspiną!.. O žavioji ponia Bušar,— juk 
ji dievažijosi, kad daugių daugiausia po pusės metų garbusis po-- 
nas Bušaras būsiąs paskirtas vidaus reikalų ministerijos skyriaus 
viršininku! Mažis d'Eskorajis, Rugono lepūnėlis, ponios var- 
do dieną turėjo paskyrimo įsakymą pakišti po pono Bušaro ser- 
vetėle... Beje, kurgi dingo mažis d'Eskorajis ir žavioji ponia 
Bušar? 

Visi trys ponai sužiuro. Pagaliau jie pastebėjo porelę pačia- 
me ložės gale, nors posėdžio pradžioje juodu sėdėjo pirmoje ei- 
lėje. Dabar jie, tirštai nuraudę, glūdėjo tamsiame kampelyje, 
pasislėpę už nuplikusio senio pečių. 

Tuo metu pirmininkas baigė skaityti. Paskutinius žodžius jis 
ištarė prislopintu balsu, lyg jam būtų buvę nelengva susitaiky- 
ti su barbariškai suregzta fraze: 

— Pateikiamas įstatymo dėl tūkstantis aštuoni šimtai pen- 
kiasdešimt trečiųjų metų birželio devintosios įstatymu leistos 
paskolos procentų padidinimo ir dėl ypatingo mokesčio, numa- 
tyto Lamanšo departamento labui, projektas. 

Ponas Kanas puolė pasitikti deputato, ką tik įėjusio į salę. 
Atsivedė jį prie kolegų ir tarė: 

— Štai ponas de Komblo... Jis papasakos mums naujienas. 

Kamerheras de Komblo, paties imperatoriaus nurodymu iš- 
rinktas deputatu Landų departamente, santūriai nusilenkė lauk- 
damas klausimų. Tas stotingas, išvaizdus vyras baltutėle oda ir 
juoda it suodžiai barzda turėjo nepaprastai didelį pasisekimą tarp 
moterų. 

— Na, kas šnekama dvare? — pasiteiravo ponas Kanas.— 
Ką nutarė imperatorius? 

— Dieve mano, visaip šnekama, — sniaukrodamas atsiliepė 
de Komblo.— Imperatorius be galo draugiškai nusiteikęs ponui 
Valstybės tarybos pirmininkui. Savaime aišku, jųdviejų pokal- 
bis buvo labai draugiškas... Taip, labai draugiškas. 

Ir nutilo pasverdamas kiekvieną žodį ir svarstydamas, ar ne- 
bus per daug pasakęs. | 

— Vadinasi, Rugonas atsiėmė atsistatydinimo pareiškimą?— 
paklausė ponas Kanas, ir jo akys sužibėjo. 

— Aš to nesakiau, — sunerimo kamerheras.— Aš nieko ne- 
žinau. Matot, mano padėtis tokia ypatinga... 

Jis nebaigė, tik reikšmingai nusišypsojo ir paskubomis nu- 
ėjo į savo vietą. Ponas Kanas patraukė pečiais ir kreipdamasis 
į poną Laruketą tarė: 

— Man regis, kas jau kas, o jūs tikrai turėtumėt viską žino- 
ti! Nejaugi ponia de Loranc, jūsų sesuo, nieko jums nepasakoja? 

— Na, mano sesuo dar didesnė slapukė už poną de Komblo, — 
juokdamasis atsiliepė jaunasis deputatas.— Tapusi rūmų dama, 
ji pasidarė oresnė už bet kurį ministrą... Šiaip ar taip, vakar ji 
manę užtikrino, jog atsistatydinimo prašymas būsiąs patenkin- 

„„ Beje, štai smagus nutikimas. Kaip girdėjau, pas Rugoną bu- 
vusi nusiųsta dama, kad jį perkalbėtų. O žinot, ką padarė Rugo- 
nas? Parodė jai duris. Be kita ko, dama buvusi žavinga. 

— Rugonas — doringas žmogus, — iškilmingai pareiškė po- 
nas Bežiuenas. 

Ponas Laruketas pašėlusiai nusikvatojo. Ėmė protestuoti, 
tvirtinti, jog norėdamas galėtų pateikti neginčijamų faktų. 

— Na, kad ir ponia Korer...— sukuždėjo. 

— Nieko panašaus! — užginčijo ponas Kanas.— Stačiai jūs 
nieko nežinot. 

— Tokiu atveju gražuolė Klorindė! 

— To dar betrūko! Rugonas pernelyg protingas, kad pames- 
tų galvą dėl tos ilgšės. 

Ir deputatai susikišę įniko liežuvauti nešykštėdami gana rie- 
bių žodelių. Pasakojo vienas kitam gandus, plintančius apie tas 
dvi itales, motiną ir dukterį, lyg avantiūristes, lyg aukštuome- 
nės damas, užtinkamas visur, visuose sambūriuose: ir pas minis- 
trus, ir prastų teatrėlių avanscenose, ir madinguose paplūdi- 
miuose, ir atkampiose smuklėse. Motina, sakoma, turinti karališ- 
ko kraujo; duktė nežinanti prancūzų gero elgesio taisyklių, to- 
dėl laikoma lengvabūde, neišauklėta „ilgše'“: ji galinti nuvaryti 
lenktynių ristūnus, vaikščiojanti gatvėmis lietui lyjant, nesidro- 
vėdama suskretusių kojinių ir nudrengtų batelių, medžiojanti 
vyrą gundydama visus subrendusios moters akiplėšiškomis šyp- 
senomis. Laruketas papasakojo, kad vieną vakarą atėjusi į balių 
pas kavalierių Ruskonį, popiežiaus legatą, medžiotojos Dianos 
kostiumu, tokia apsinuoginusi, jog rytojaus dieną jai vos nepasi- 
piršęs ponas de Nugaredas, nusenęs senatorius, baisiai smailus 
prie moterų. Klausydamiesi tos istorijos, visi trys deputatai žvilg- 

čiojo į gražuolę Klorindę, kuri, nepaisydama padorumo, pro di- 
delius teatrinius žiūronus įdėmiai tyrė vieną po kito visus Atsto- 
vų rūmų narius. 

— Ne, ne,— pakartojo ponas Kanas, — Rugonas niekados ne- 
padarytų tokios kvailystės!.. Jis laiko ją labai protinga ir juo- 
kais vadina „panele Makiaveli“. Stačiai jam smagu su ja bend- 
rauti, ir tiek. 

— Šiaip ar taip, Rugonas be reikalo neveda, — baigė kalbą 
ponas Bežiuenas.— Vedęs vyras solidžiau atrodo. 

Tuomet visi vieningai pritarė, jog Rugonui reikia žmonos, 
nelabai jaunos, daugių daugiausia trisdešimt penkerių metų, 
turtingos, galinčios sukurti namuose didžio padorumo atmos- 
ferą. 

Tuo tarpu šurmulys didėjo. Visi trys ponai taip įsitraukė į ble- 
vyzgas, jog nebematė, kas darosi aplink. Tolumoje, koridoriuo- 
se, dusliai skambėjo kurjerių balsai: „Į posėdį, ponai, į posėdį!“ 
Ir deputatai būriais plaukė iš visų pusių prie didelių dvivėrių, 
plačiai atlapotų raudonmedžio durų auksinėmis žvaigždutėmis 
nusagstytomis įsprūdomis. Pustuštė salė pamažu pildėsi. Būre- 
liai deputatų, kurie apsnūdę žiovavo delnais prisidengdami bur- 
nas, nuobodžiaudami plepėjo vienas su kitu, paskendo vis labiau 
tvinstančiame sraute žmonių, stropiai spūsčiojančių rankas vie- 
ni kitiems. Sėsdamiesi į savo vietas, Atstovų rūmų nariai šypso- 
jo vienas kitam; atrodė, kad visi jie priklauso vienai šeimai; 
jų veidai buvo tarytum paženklinti antspaudu tos pareigos, ku- 
rios atlikti jie susirinko. Storulį, saldžiai miegantį paskutinėje 
eilėje iš kairės, prižadino kaimynas; ir kai šis sukuždėjo jam į au- 
sį kelis žodžius, storulis guviai prasitrynė akis ir atsisėdo pado- 
ria poza. Posėdis, ligi tol skirtas dalykiniams klausimams, per- 
nelyg nuobodus tiems ponams, turėjo būti nepaprastai įdomus 
visiems deputatams. 

Srauto pagauti, ponas Kanas ir abų jo kolegos, patys to ne- 
pastebėdami, atsidūrė savo vietose. Jie vis dar plepėjo stengda- 
miesi juoktis kuo tyliau. Ponas Laruketas papasakojo dar vieną 
paskalą apie gražuolę Klorindę. Kartą jai dingtelėjusi negirdėta 
mintis Miegamojo sienas aptraukti juodu audiniu, nusagstytu 
sidabriniais žibučiais, ir priiminėti artimus draugus lovoje, įsi- 
supus į juodus apklotus, iš kurių kyšotų tik nosies galiukas. 

Atsisėdęs krėslan, ponas Kanas ūmai atsipeikėjo. 

— Velniai rautų tą Laruketą su jo kvailomis paskalomis! — 
suburbėjo jis.— Juk aš pražiopsojau Rugoną! 

Ir piktai užsipuolė savo kaimyną: 

— Klausykit, Bežiuenai, galėjot man pasakyti, kad atėjo Ru- 
gonas! | 

Rugonas, su prideramomis ceremonijomis ką tik įvestas į sa- 
lę, jau sėdėjo tarp dviejų valstybės tarėjų vyriausybinėje ložė- 
ję — dideliame raudonmedžio narve, stovinčiame prie pirmi- 
ninko stalo, ten, kur anksčiau būdavo tribūna. Užtemptas ant pla- 
čių pečių, žalios gelumbės surdutas auksu siuvinėta apykakle ir 
rankogaliais braškėte braškėjo per siūles. Salės pusėn atsukęs 
vešlių žilsvų plaukų apriestą veidą ketvirtaine kakta, jis slėpė 
akis po sunkiais, pusiau uždribusiais vokais; didelė nosis, storos 
mėsingos lūpos, putlūs lygutėliai skruostai, keturiasdešimt še- 
šerių gyvenimo metų nepaženklinti nė menkiausia raukšlele, by- 
lojo apie storžievišką charakterį, kartais nugiedrijamą jėgos ža- 
vešio. Įrėmęs smakrą į apykaklę, jis sėdėjo ramus, viskam abe- 
jingas, pažiūrėti nuvargęs ir tarytum nieko aplink nematė. 

— Atrodo kaip paprastai, — sukuždėjo ponas Bežiuenas. 

Deputatai spoksojo ištempę kaklus, stengdamiesi įžiūrėti Ru- 
gono veidą. Salė tyliai ūžė, iš lūpų į lūpas lėkė vos girdimos pas- 
tabos. Tačiau itin didelį įspūdį Rugono pasirodymas padarė tri- 
būnose. Ponia ir ponas Šarboneliai, trokšdami patraukti į save 
dėmesį, džiūgaudami taip išsisvėrė iš tribūnos, jog vos nenuvir- 
to apačion. Ponia Korer švelniai sukosėjo ir, lyg norėdama nu- 
sišluostyti lūpas, mostelėjo nosinaite. Pulkininkas Žoblenas at- 
sitiesė, o žavioji ponia Bušar paskubomis persėdo į pirmą eilę ir, 
truputį uždususi, ėmė raišioti skrybėlaitės kaspiną, tuo tarpu 
ponas d'Eskorajis, labai suirzęs, liko besėdįs ložės gale. Na, o 
gražuolė Klorindė laikėsi be jokių ceremonijų. Matydama, jog 
Rugonas neketina pakelti akių, ji keliskart garsiai trinktelėjo 
žiūronu į marmurinę koloną, prie kurios stovėjo prisišliejusi, o 
kai jisai vis tiek nepažvelgė jos pusėn, kreipėsi į motiną tokiu 
skambiu balsu, jog išgirdo visa salė: 

— Tasai suktas dručkis vis dar šiaušiasi! 

Deputatai atsigręžė šypsodami. Pagaliau Rugonas ryžosi dirs- 
telėti į gražuolę Klorindę. Ir kai jis nepastebimai jai linktelėjo, 
ji džiūgaudama suplojo delnais, atsilošė juokdamasi ir ėmė gar- 
siai kalbėti su motina, nėmaž nekreipdama dėmesio į spoksančius 
iš apačios vyrus. 

Prieš primerkdamas akis, Rugonas iš lėto nuleido žvilgsniu 
tribūnas, iškart pastebėjęs ir ponią Bušar, ir pulkininką Žobleną, 
ir ponią Korer, ir Šarbonelius. Jo veidas liko toks pat bejausmis. 
Paskum jis vėl įrėmė smakrą apykaklėn ir, tramdydamas žiovu- 
lį, prisimerkė. 

— Šiaip ar taip, pabandysiu persitarti su juo vienu kitu žo- 
džiu,— sukuždėjo ponas Kanas ponui Bežiuenui į ausį. 

Bet vos tik jis pasikėlė, pirmininkas, apžvelgęs salę ir įsitiki- 
nęs, jog visi deputatai savo vietose, nuspaudė mygtuką, ir skam- 

butis pratisai sučirškė. Umai stojo visiška tyla. 

Nuo pirmojo suolo, geltonojo marmuro suolo su baltojo mar- 
muro piupitru, pakilo šviesiaplaukis deputatas. Jo rankose bu- 
vo didelis lakštas popieriaus, į kurį jis žiūrėjo neatplėšdamas 
akių. 

— Turiu garbe pristatyti projektą įstatymo, suteikiančio 
vyriausybei teisę iš tūkstantis aštuoni šimtai penkiasdešimt šeš- 
tųjų metų biudžeto gauti keturių šimtų tūkstančių frankų kreditą 
padengti išlaidoms, skirtoms sosto įpėdinio krikšto apeigų 1š- 
kilmėms,— progiesmiu prabilo jis. 

"Ir lėtais žingsniais pasuko prie stalo, lyg ketindamas padėti 
ant jo popierių, bet visi deputatai kaip susitarę choru sušuko: 

— Skaitykit! Skaitykit! 

Šviesiaplaukis deputatas palaukė, kol pirmininkas atliko pa- 
siūlymo patvirtinimo procedūrą. Ir beveik graudžiu balsu pra- 
bilo: | 

— Ponai! Vyriausybės pateikiamas įstatymo projektas yra iš 
tų, kuriems patvirtinti įprastos balsavimo procedūros atrodo 
pernelyg lėtos, nes varžo savaiminį Įstatymų leidžiamojo susi- 
rinkimo valios pasireiškimą. 

— Puiku! — sušuko keli rūmų nariai. 

— Pačiose vargingiausiose šeimose, — pabrėždamas kiekvie- 
ną žodį, toliau kalbėjo pranešėjas,— sūnaus gimimas, įpėdinio 
gimimas, drauge su visomis kitomis mintimis, ta proga susijusio- 
mis su giminės pratęsimu, sudaro dingstį tokiai saldžiai laimei, 
jog pasimiršta visi patirti negandai ir prie naujagimio lopšio ran- 
dasi tik šviesios ateities viltis. O ką gi kalbėti apie šeimos šven- 
tę, kai ji esti drauge didžios tautos šventė ir sykiu Europos mas- 
to įvykis? 

Salė suūžė iš susižavėjimo. Atstovų rūmai stačiai apsalo klau- 
sydamiesi pranešėjo gražbylystės. Pažiūrėti apsnūdęs Rugonas 
matė priešais, amfiteatre, vien spinduliuojančius veidus. Kai 
kurie deputatai klausėsi su perdėta atidžia, prisikišę delną prie 
ausies, idant nepraleistų nė žodelio tos išpuoselėtos prozos. Po 
trumpos pauzės pranešėjas pakėlė balsą: 

-— Šiuo metu, ponai, didi prancūzų šeima ragina visus savo 
narius išreikšti savo džiaugsmą; ir kokių gi iškilmių tam reikėtų, 
jei išorinis pasireiškimas galėtų bent iš dalies atliepti Prancū- 
zijos pagrįstų lūkesčių didybę! 

Ir jis padarė dar vieną reikšmingą pauzę. 

— Puiku! Puiku! — nuskardėjo tie patys balsai. 

— Labai gražiai pasakyta, ar ne, Bežiuenai? — tarė ponas 
Kanas. 

Ponas Bežiuenas palingavo galvą stebeilydamas į sietyną, 

kabantį tarp stiklinių lubų ir pirmininko stalo. Jis mėgavosi. 

Tribūnoje gražuolė Klorindė, nutaikiusi žiūronus į pranešė- 
ją, akylai stebėjo kiekvieną raumenų krustelėjimą jo veide; po- 
nia ir ponas Šarboneliai sėdėjo padrėkusiomis akimis; ponia Ko- 
rer įdėmiai klausėsi, kaip ir pritinka padoriai damai; pulkininkas 
linkčiojo galvą, o žavioji ponia Bušar nejučia glaudėsi prie po- 
no d'Eskorajo kelių. Tuo tarpu pirmininkas, sekretoriai, net kur- 
jeriai iškilmingai klausėsi nedrįsdami nė pajudėti. 

— Sosto įpėdinio lopšys, — toliau kalbėjo pranešėjas,— nuo 
šiolei mums saugios ateities laidas, nes, pratęsdamas dinastiją, 
mūsų visų vienbalsiai išrinktą, sosto įpėdinis laiduoja krašto 
klestėjimą, tvirtą taiką ir drauge tvirtą taiką visoje Europoje. 

Keli „cit!“, matyt, sutrukdė prasiveržti džiūgavimui, kuris 
tikrai būtų prasiveržęs paminėjus tokį jaudinantį įvaizdį. 

— Kitais laikais tos garsingosios giminės atžala! irgi tary- 
tum buvo pašauktas atlikti didžios paskirties, bet laikai pasikei- 
tė. Išmintingas ir įžvalgus valdymas atnešė mums taiką“, kurios 
vaisiais mes naudojamės, tuo tarpu epinė poema, vadinama Pir- 
mąja imperija, buvo padiktuota karo genijaus. Gimimo dieną 
sveikinamas patrankų, tiek Šiaurėje, tiek Pietuose skelbiančių 
mūsų ginklo šlovę, Romos karalius neturėjo laimės tarnauti sa- 
vo tėvynei: tokie tuomet buvo Apvaizdos keliai. 

— Ką jis čia paisto? Visai nusišnekėjo, — suniurzgė skeptiš- 
kai nusiteikęs ponas Laruketas.— Kokia nevykusi pastraipa! Jis 
viską sugadins. 

Ir tikrai deputatai sunerimo. Kuriam galui tie istoriniai pri- 
siminimai, tik slopinantys jų įkarštį? Kai kas ėmė šnypštis. Ta- 
čiau pranešėjas, jausdamas, jog paskutinė frazė atvėsino klau- 
sytojus, nusišypsojo. Jis pakėlė balsą ir, iš anksto įsitikinęs, jog 
padarys nepaprastą įspūdį, toliau vystė savo antitezę, pabrėžda- 
mas kiekvieną žodį. 

— Tačiau, atėjęs į pasaulį šiomis iškilmingomis dienomis, 
kai vieno vienintelio žmogaus gimimas reiškia visų išganymą, 
Prancūzijos kūdikis dovanoja ir mums, ir ateities kartoms teisę 
gyventi ir mirti tėvų pastogėje. Tokį laidą duoda mums Dievo 
gailestingumas. 

Frazės pabaiga buvo nuostabi. Visi deputatai tat suprato, ir 
per salę perbėgo pasitenkinimo šurmulys. Amžinos taikos garan- 

'! Napoleono I sūnus Fransua Bonapartas (vadinamasis Napoleo- 
nas II), Romos karalius, Reichštado hercogas, iš tikrųjų buvo laikomas 
austrų nelaisvėje, ten ir mirė 1832 m., būdamas dvidešimt vienerių metų. 

* Napoleonas III veidmainiškai žadėjo taiką, bet ne kartą buvo įvė- 
lęs Prancūziją į karines avantiūras. 

tavimas iš tiesų paglostė visiems širdis. Visi tie ponai nusirami- 
nę atsisėdo ankstesne žavia politinių veikėjų poza, mėgaudamie- 
si tuo literatūros perlu. Laiko jie turėjo į valias. Europa priklau- 
sė jų valdovui. 

— Kai imperatorius, tapęs Europos arbitru, — su dar didesniu 
įkvėpimu toliau kalbėjo pranešėjas,— ketino pasirašyti taurią 
taikos sutartį, kuri, suvienydama tautų gamybines jėgas, drauge 
turėjo glaudžiau sutelkti tautas ir karalius, tuo pačiu metu Vieš- 
pats teikėsi apdovanoti jį begaline laime ir apvainikuoti šlove. 
Argi leistina manyti, jog tą akimirką, kai jis pamatė lopšyje gu- 
lint, dar tokį mažytį, savo didžios politikos tęsėją, prieš akis jam 
atsivėrė ateitis, paženklinta daugybės klestėjimo metų? 

Ir tas įvaizdis labai gražus. Ir, savaime suprantama, leisti- 
nas: deputatai pritarė linkčiodami galvas. Tačiau projektas pa- 
sirodė pernelyg ištęstas. Diduma Atstovų rūmų narių užsisklendė 
savyje, kai kurie netgi ėmė slapčiomis žvilgčioti į tribūnas, kaip 
ir pridera blaivaus proto žmonėms, kuriems drovu pasirodyti vi- 
su savo politiniu nuogumu. Kai kurie visai užsimiršo, veidai jų 
papilkėjo, ir jie pasinėrė mintimis į savo reikalus, nejučia iš nau- 
jo barbendami pirštais į raudonmedžio piupitrus, miglotai prisi- 
mindami kitus posėdžius, kitus ištikimybės pareiškimus prie ką 
tik gimusio viešpaties lopšio. Ponas Laruketas tolydžio grežio- 
josi, žiūrėjo į laikrodį, o kai rodyklės ėmė rodyti be penkiolikos 
trečią, jis beviltiškai numojo ranka: vėlavo į pasimatymą. Po- 
nai Kanas ir Bežiuenas sėdėjo šalia susinėrę rankas ir mirksėda- 
mi spoksojo čia į plačius žalio aksomo pano, čia į balto marmu- 
ro bareljefą, kurio dugne juodavo pirmininko surdutas. Gražuo- 
lė Klorindė, iš diplomatinio korpuso ložės nutaikiusi žiūronus 
salėn, vėl įsistebeilijo į Rugoną, riogsantį savo krėsle nuosta- 
bia snaudžiančio buliaus poza. 

Pranešėjas nesiskubino, skaitė lyg sau vienas, kiekvienam 
žodžiui pritardamas ritmišku ir palaimingu pečių patraukimu. 

— Tad visiškai ir vieningai pareikškime savo pasitikėjimą, 
ir tegu šia didžia ir iškilminga proga Įstatymų leidžiamasis susi- 
rinkimas prisimena, jog nuo pat pirmos savo egzistavimo die- 
nos jis žengia lygia greta su imperatoriumi ir turi didesnę teisę 
už visas kitas valstybės institucijas džiaugtis drauge su jo dide- 
nybe. Išrinktas, kaip ir jis, laisva tautos valia, Įstatymų leidžia- 
masis susirinkimas, šiuo metu iš tikrųjų kalbantis visos tautos 
vardu, pasiryžęs šviesiausiajam kūdikiui atiduoti deramą duok- 
lę, pareikšti amžiną pagarbą, nepalaužiamą ištikimybę ir bega- 
linę meilę, politines pažiūras paverčiančią tikėjimu, kurio prie- 
dermės šventai vykdomos. 

Pranešėjas, matyt, jau artėjo prie.pabaigos, jeigu jau prabi- 

lo apie duoklę, tikėjimą ir priedermes. Šarboneliai išdrįso pus- 
balsiu pasidalyti įspūdžiais; ponia Korer silpnai nusikosėjo, no- 
sinaite prisidengusi burną; ponia Bušar nepastebimai persikraus- 
tė atgal į Valstybės tarybos ložės galą ir vėl atsisėdo greta pono 
Žiulio d'Eskorajo. 

Ir tikrai, ūmai pakeitęs toną, pranešėjas jau nebe iškilmin- 
gu, O įprastu balsu suburbėjo: 

— Mes siūlome jums, ponai, ilgai nedelsiant vieningai pri- 
tarti tokiam įstatymo projektui, kokį pateikė Valstybės taryba. 

Ir, kilus dar didesniam šurmuliui, atsisėdo. 

— Puiku! Puiku! — šaukė visi. 

Iš visų pusių lėkė šūksmai „bravo!“ Ponas de Komblo, nė 
akimirkos nesiliovęs pritariamai šypsoti, netgi suriko: „Tegy- 
vuoja imperatorius!“, bet jo balsą nustelbė triukšmas. Pulkinin- 
kui Žoblenui buvo surengtos tikros ovacijos,— jis vienui vienas 
stovėjo tribūnoje ir, nusižengdamas visoms taisyklėms, plojo 
kaulėtomis rankomis. Atgijo pirmųjų frazių sukelta ekstazė, iš 
naujo pasipylė sveikinimai. Nuobodulys pasibaigė. Gręžioda- 
miesi į Visas puses, deputatai keitėsi maloniais žodeliais, o drau- 
gai, urmu plūstelėję prie pranešėjo, karštai spaudė jam abi 
rankas. - | 

Netrukus, ūžiant salei, suskambo vienas žodis: 

— Diskusijos! Diskusijos! 

Pirmininkas vis dar stovėjo prie stalo ir tarytum laukė to šūks- 
nio. Jis nuspaudė skambučio mygtuką ir, staiga salei pagarbiai 
nutilus, tarė: 

— Ponai, daugelis Atstovų rūmų narių siūlo nedelsiant pra- 
dėti diskusijas. 

— Taip, taip! — vieningai suūžė visi deputatai. 

Tačiau nebuvo jokių diskusijų. Iškart pereita prie balsavimo. 
Abu įstatymo projekto straipsniai, pasiūlyti vienas po kito, bu- 
vo patvirtinti paprasčiausiai atsistojant. Pirmininkui vos perskai- 
čius vieną straipsnį, visi deputatai, tarytum pagauti entuziazmo 
bangos, garsiai bildėdami kojomis pasikeldavo urmu nuo apa- 
čios iki viršaus. Du šimtai trisdešimt devyni deputatai vienbal- 
siai patvirtino keturių šimtų tūkstančių frankų kreditą. 

— (Gražiai padirbėta! — naiviai tarė ponas Bežiuenas ir suki- 
keno manydamas, jog vykusiai pajuokavo. 

— Jau ketvirta, aš sprunku,— sumurmėjo ponas Laruketas, 
eidamas pro poną Kaną. 

Salė tuštėjo. Deputatai sėlino prie durų ir tarytum ėjo kiau- 
rai sienas, dingdami vienas po kito. Dienotvarkėje buvo vietinės 
reikšmės klausimai. Ilgai netrukus krėsluose liko tik patys uo- 
liausi geros valios deputatai — tie, kurie tą dieną neturėjo jo- 

kių reikalų; jie arba vėl nugrimzdo į snaudulį, arba įsišnekėjo iš 
naujo užmegzdami nutrūkusias kalbas, ir posėdis pasibaigė ly- 
giai taip, kaip buvo prasidėjęs, — viešpataujant nedrumsčiamam 
abejingumui. Balsų šurmulys, ir tas pamažu nuščiuvo, tarytum 
Įstatymų leidžiamąjį susirinkimą tame tyliame Paryžiaus kampe- 
lyje būtų numarinęs kietas miegas. 

— Klausykit, Bežiuenai, — paprašė ponas Kanas, — išeidamas 
pabandykit pašnekinti Delestaną. Jis atėjo drauge su Rugonu ir 
tikriausiai šį tą žino. 

— Tai bent! Jūsų tiesa, tai iš tikrųjų Delestanas,— sumur- 
mėjo ponas Bežiuenas, dirstelėjęs į valstybės tarėją, sėdintį Ru- 
gonui iš kairės.— Aš niekad jų neskiriu, kai jie vilki tomis idio- 
tiškomis uniformomis. 

— Ašniekur neisiu, kol nepričiupsiu mūsų didžio žmogaus, — 
pareiškė ponas Kanas.— Mums reikia bent šį tą sužinoti. 

Pirmininkas siūlė tvirtinti begalę visokiausių įstatymų pro- 
jektų, ir visi jie buvo priimti atsistojant. Deputatai automatiškai 
kėlėsi iš vietų ir vėl sėdosi — vieni tebešnekėdami, kiti tebe- 
snausdami. Pasidarė taip nuobodu, jog išėjo netgi tie keli žiopliai, 
kurie smaksojo tribūnose. Liko tik Rugono draugai. Jie vis dar 
tikėjosi, kad jis kalbės. 

Staiga atsistojo deputatas išpuoselėtomis žandenomis, pana- 
šus į provincijos advokatėlį. Išsyk sutriko darnus balsavimo ma- 
šinos darbas. Visi nepaprastai susidomėję sužiuro į tą pusę. 

— Ponai,— prabilo deputatas, stovėdamas vietoje,— aš pa- 
geidaučiau jums paaiškinti, kas paskatino mane nesutikti su ko- 
misijos daugumos nuomone, nors aš ir būčiau linkęs jai pritarti. 

Balsas buvo toks spigus, toks juokingas, jog gražuolė Klo- 
rindė suprunkštė į delną. Apačioje, tarp deputatų, nusistebėjimas 
didėjo. Kas atsitiko? Kodėl jis kalba? Klausinėdami vienas kitą, 
galop deputatai suprato, kad pirmininkas ką tik pasiūlė aptarti 
projektą įstatymo, suteikiančio Rytų Pirėnų departamentui dvie- 
jų šimtų penkiasdešimties tūkstančių frankų paskolą Teisingumo 
rūmų statybai Perpinjane. Oratorius, departamento generalinis 
tarėjas, nepritarė įstatymo projektui. Tai pasirodė įdomu. Vi- 
si sukluso. 

Tuo tarpu deputatas išpuoselėtomis žandenomis labai atsar- 
giai gilinosi į esmę. Kalbėdamas apylankomis, jis tarytum lanks- 
tėsi prieš visas įsivaizduojamas valdžias. Departamentas ir šiaip 
turįs didelių išlaidų, — ir jis detaliai nupiešė Rytų Pirėnų finan- 
sinę padėtį. Be to, naujų Teisingumo rūmų statyba, jo nuomone, 
esanti nepakankamai pagrįsta. Taip jis šnekėjo gal penkiolika 
minučių. Ir atsisėdo labai susijaudinęs. Rugonas akimirką kils- 
telėjo vokus ir vėl iš lėto nuleido. 

Tuomet atėjo eilė pranešėjui, labai guviam senukui, prašne- 
kusiam aiškiu balsu, kokiu kalba žmonės, išmanantys savo dar- 
bą. Iš pradžių pasakė komplimentą gerbiamam kolegai, kurio 
nuomonei, deja, negalįs pritarti. Rytų Pirėnų departamentas ne- 
sąs taip įklimpęs į skolas, kaip stengiamasi įteigti; ir, remdama- 
sis kitokiais duomenimis, jis nupiešė priešingą departamento 
finansinę padėtį. Be kita ko, ginčyti naujų Teisingumo rūmų sta- 
tybos būtinybę esą neįmanoma. Ir jis pateikė detales. Senieji 
rūmai esą taip tirštai apgyvendintame kvartale, jog, nagrinėjant 
bylas, per gatvės triukšmą teisėjai negirdį gynėjų kalbų. Be to, 
rūmai esą per maži: kai į teismo posėdžius kviečiama daug liu- 
dytejų, jie esą priversti laukti laiptų aikštelėje, o ten neišvengią 
nepageidautinų gundymų. Pranešėjas baigė, jo manymu, neat- 
remiamu argumentu: įsatymo projektas siūlomas paties teisin- 
gumo ministro teikimu. 

Rugonas sėdėjo nejudėdamas, susinėręs rankas ant šlaunų, 
pakaušiu atsirėmęs į raudonmedžio krėslo atkaltę. Prasidėjus 
diskusijai, jis tarytum dar labiau išplero. Kai pirmasis oratorius 
buvo bebandąs atsikirsti, Rugonas iš lėto pasikėlė ir, neatities- 
damas gremėzdiško stuomens, tąsiu balsu pasakė vieną vienin- 
telį sakinį: 

— Ponas pranešėjas pamiršo pridurti, jog įstatymo projektui 
pritaria vidaus reikalų ministras ir finansų ministras. 

Jis klestelėjo krėslan ir vėl išsidrėbė snaudžiančio buliaus 
poza. Per deputatus perbėgo lengvutis virpulys. Oratorius nusi- 
lenkė visu liemeniu ir atsisėdo į savo vietą. Įstatymas: buvo pri- 
imtas. Vienas kitas deputatas, domėjęsis diskusija, vėl nutaisė 
abejingą miną. 

Tokia buvo Rugono kalba. Pulkininkas Žoblenas susižvel- 
gė su ponia ir ponu Šarboneliais, sėdinčiais kitoje tribūnoje; 
ponia Korer susiruošė eiti, kaip einama iš teatro, prieš nusilei- 
džiant uždangai, kai pjesės pagrindinis herojus pasako paskuti- 
nę tiradą. Ponas d'Ėskorajis ir ponia Bušar jau buvo dingę. At- 
sitiesusi visu savo nuostabiu liemeniu, Klorindė stovėjo prie 
aksomu traukto ložės barjero ir, lėtai siausdamasi į nėriniuotą 
skepetą, žvilgsniu klaidžiojo po amfiteatrą. Į stiklines lubas jau 
nebebarškino lietaus lašai, bet dangų vis dar dengė juodi debe- 
sys. Drumzlinoje šviesoje piupitrų raudonmedis atrodė juodas; 
krėslus gaubė prieblanda, kurioje blizgėjo balzganos nuplikusių 
kiaušų dėmės; išsirikiavę viena linija marmurinių pjedestalų 
fone, balsvų alegorinių figūrų papėdėje, pirmininkas, sekretoriai 
ir kurjeriai atrodė nelyginant sustingusių kiniškų šešėlių silue- 
tai. Salę užgulė ūmai nusileidusios sutemos. 

— Dieve mano, čia galima nutrokšti! — tarė Klorindė, stum- 

dama motiną ložės durų link. 

Ji buvo taip neįprastai susiveržusi skepeta strėnas, jog sut- 
riko net kurjeriai, snūduriuojantys laiptų aikštelėje. 

Apačioje, vestibiulyje, damos susidūrė su pulkininku Žoble- 
nu ir ponia Korer. 

— Mes jo palauksim,— tarė pulkininkas,— gal jis pro čia 
eis... Šiaip ar taip, ženklu paprašiau Kaną ir Bežiueną, kad išei- 
tų iš salės ir papasakotų, kas nauja. | 

Ponia Korer priėjo prie grafienės Balbi. 

— Ak, kokia tai būtų bėda! — tarė ji sielvartingu balsu, bet 
aiškinti nieko daugiau neaiškino, ką turi galvoje. 

Pulkininkas pakėlė akis į dangų. 

— Šaliai reikalingi tokie žmonės kaip Rugonas,— tarė jis 
patylėjęs.— Imperatorius būtų Žiauriai apsirikęs. 

Ir vėl stojo tyla. Klorindė buvo bekišanti galvą į laukiamą- 
jį, bet kurjeris užtrenkė duris jai prieš pat nosį. Tuomet ji grį- 
žo atgal prie motinos, nuleidusi ant veido juodą šydą. 

— Bjauru laukti, — sukuždėjo ji. 

Į vestibiulį įėjo keli kareiviai. Pulkininkas paskelbė, jog po- 
sėdis pasibaigė. Iš tikrųjų laiptuose pasirodė Šarboneliai. Jie 
leidosi atsargiai vienas paskui kitą, laikydamiesi turėklų. Pas- 
tebėjęs pulkininką, Šarbonelis sušuko: 

— Jis pasakė vos kelis žodžius, bet gražiai užčiaupė jiems 
snapą! 

— Jeigu jis turėtų daugiau progų, ne tokių dalykų išgirstu- 
mėt! — sukuždėjo pulkininkas jam į ausį. — Jam reikia tik įsi- 
siūbuoti. | 

Tuo tarpu vestibiulyje nuo posėdžių salės iki prezidiumo ko- 
ridoriaus dviem eilėmis išsirikiavo kareiviai. Dundant būgnams, 
pasirodė kortežas. Priešaky, po pažastimi pasispaudę paradinę 
skrybėlę, žygiavo du kurjeriai juodais mundurais; kiekvienas 
turėjo grandinę ant kaklo ir špagą plieniniu efesu prie šalies. 
Įdurmu, dviejų karininkų lydimas, ėjo pirmininkas. Įkandin se- 
kė prezidiumo generalinis sekretorius ir du raštvedžiai. Eidamas 
pro gražuolę Klorindę, pirmininkas, nekreipdamas dėmesio į 
palydos iškilmingumą, nusišypsojo jai, kaip ir pridera aukštuo- 
menės žmogui. 

— Štai kur jūs! — pribėgęs prie kolegų, sušuko kaip nesa- 
vas ponas Kanas. 

Nors publikai buvo draudžiama eiti į rūmų laukiamąjį, jisai 
įstūmė visus vidun ir pasivedėjo prie aukštų stiklinių sodo durų. 
Jis buvo įtūžęs. | 

— Ir vėl jį pražiopsojau! — sušuko ponas Kanas.— Aš ty- 
kojau jo generolo Fua salėje, 0 jis ėmė ir išsmuko pro kitas 

duris Burgundijos gatvėn... Bet ne bėda, šiaip ar taip, viską su- 
žinosim. Aš užsiundžiau Bežiueną ant Delestano. 

Ir vėl teko laukti geras dešimt minučių. Pro plačias sukamas, 
žaliomis užuolaidomis -drapiruotas duris abejinga eisena traukė 
deputatai. Kurie ne kurie stabčiojo degdamiesi cigarą. Kiti bū- 
riavosi, juokdamiesi spūsčiojo vieni kitiems rankas. Tuo tarpu 
ponia Korer įdėmiai stebeilijo į Laokoonto grupę. Šarboneliai, 
užvertę galvas, spoksojo į žuvėdrą, miesčioniškos vaizduotės 
dailininko nupieštą pačiame freskos krašte, lyg ji būtų skridusi 
iš paveikslo, o gražuolė Klorindė, sustojusi prie gigantiškos bron- 
zinės Minervos, domėjosi milžinės deivės pečiais ir krūtine. Pul- 
kininkas Žoblenas ir ponas Kanas pusbalsiu guviai šnekučiavo 
stiklinių durų nišoje. 

— Aha, štai ir Bežiuenas! — sušuko ponas Kanas. 

Visi trys labai susirūpinę susibūrė į krūvą. Ponas Bežiuenas 
sunkiai šnopavo. 

— Na? — paklausė jį abu. 

— Na, atsistatydinimo prašymas patenkintas, Rugonas iš- 
eina. 

Visi krūptelėjo lyg kuoka gavę per galvą. Stojo kapų tyla. 
Tuo tarpu Klorindė, nervingai mazgydama skepetos kampus, kad 
nuslėptų pirštų drebėjimą, sodo gale pamatė žaviąją ponią Bu- 
šar, kuri lėtai ėjo įsikibusi ponui d'Eskorajui į parankę ir palen-. 
kusi galvą jam ant peties. Aptikę atdaras duris, juodu išėjo iš 
salės anksčiau už kitus ir dabar kaip du įsimylėjėliai vaikščiojo 
po jaunos lapijos nėriniais sodo alėjomis, skirtomis rimtiems ap- 
mąstymams. Klorindė pamojo jiems ranka. 

— Atsistatydina didis žmogus, — pranešė ji šypsančiai jau- 
nai moteriai. 

Umai perblyškusi ir surimtėjusi, ponia Bušar atšlijo nuo sa- 
vo kavalieriaus, 0 ponas Kanas, apsuptas apdujusių Rugono drau- 
gų, beviltiškai grąžė rankas, neįstengdamas ištarti nė vieno pro- 
testo žodžio. 


II 


Rytą „Žinios“! pranešė, jog, „pablogėjus sveikatai“, atsista- 
tydina Rugonas. Po pusryčių jis užsuko į Valstybės tarybą, norė- 
damas iki vakaro išlaisvinti vietą savo įpėdiniui. Sėdėdamas sa- 
vo erdviame pirmininko kabinete raudonomis auksuotomis sie- 


! „Žinios“ (Moniteur universel) — oficialus vyriausybinis laikraštis, 
įsteigtas 1789 m. ir ėjęs iki 1869 m. 

nomis prie milžiniško palisandrinio stalo, jis kraustė stalčius, 
rūšiavo popierius ir rausvomis virvelėmis raišiojo dokumentų 
pakus. 

Rugonas paskambino. Įėjo kurjeris, augalotas vyriškis, anks- 
čiau tarnavęs raitijoje. | 

— Paduokit man žvakę,— paliepė Rugonas. 

Kurjeris nukėlė nuo židinio vieną iš kelių žvakidžių, pa- 
statė ant stalo ir buvo beelnąs pro duris, bet Rugonas jį su- 
stabdė. 

— Palaukit, Merli!.. Nieko čionai neleiskit. Girdit, nieko! 

— Klausau, pone pirmininke,— atsakė kurjeris ir tyliai už- 
vėrė duris. . 

Rugonas šyptelėjo. Pasisuko į Delestaną, kuris, stovėdamas 
kitame kabineto gale prie kartotekos, kruopščiai nagrinėjo ap- 
lankus. 

— Tas šaunuolis Merlis, matyt, šįryt neskaitė „Žinių“, — su- 
niurzgė Rugonas. | 

Nesumodamas, ką atsakyti, Delestanas linktelėjo. Galva jo 
buvo didelė ir visiškai nuplikusi,— tokie labai anksti nuplikę 
vyrai kaip tik patinka moterims. Dėl pliko kiaušo kakta atrodė 
labai plati ir tarytum liudijo Delestaną esant didžio proto. Ket- 
virtainis, glotniai nuskustas rausvas veidas priminė tuos mąs- 
lius taisyklingų bruožų veidus, kuriuos taip mėgsta svajingi dai- 
lininkai, tapydami didžių politinių veikėjų portretus. 

— Merlis jums labai atsidavęs, — galop tarė jis. 

Ir vėl įgulė į sklaidomą aplanką. Rugonas suglamžė saują 
popierių, uždegė juos prikišęs prie žvakės ir įmetė į didelį bron- 
zinį dubenį, stovintį stalo krašte. Ir žiūrėjo į juos, kol visiškai 
sudegė. 

— Delestanai, nelieskit apatinių aplankų,— tarė jis.— Ten 
yra bylų, tik man vienam prieinamų. 

Paskum kokia penkiolika minučių juodu triūsė tylėdami. Bu- 
vo nuostabus oras, pro tris didelius langus, žvelgiančius į kran- 
tine, vidun plūdo saulės spinduliai. Vienas langas buvo pravi- 
ras, ir gaivus vėjelis, dvelkiantis nuo Senos, retkarčiais judin- 
davo užuolaidų šilkinius kutus. Tyliai šnarėdami, kilimu ritinė- 
josi sumankyti popierių gniužulai. 

*  — Štai pažiūrėkite, — tarė Delestanas, paduodamas Rugonui 
ką tik aptiktą laišką. 

Rugonas perskaitė ir ramiai sudegino laišką, prikišes jį prie 
žvakės. Laiškas buvo konifidencialaus pobūdžio. Ir jie vėl įgulė 
į popierius, kartkartėm persitardami vienu kitu žodžiu. Rugonas 
padėkojo Delestanui už pagalbą. Tas „mielasis draugas“ buvo 
vienintelis žmogus, su kuriuo jis galėjo drąsiai kapstytis šiukš- 


23 


lėse, susikaupusiose per penkerius jo pirmininkavimo metus. 
Jis buvo pažįstamas su Delestanu nuo Įstatymų leidžiamojo su- 
sirinkimo laikų', kai- juodu vienas šalia kito sėdėdavo per posė- 
džius ant to paties suolo. Ten Rugonas.ir pajuto nuoširdų palan- 
kumą tam puikiam vyriškiui, laikydamas jį nuostabiai paiku, 
tuščiagarbiu ir didingu. Jis dažnai kartodavo tvirtu tonu, jog 
„tas pasiutėlis Delestanas toli nueisiąs“. Jis kėlė jį į aukšty- 
bes, stengdamasis pririšti prie savęs dėkingumo saitais, naudojo- 
si juo kaip skrynia, kurion galima krauti viską, ko nevalia ne- 
šiotis su savimi. 

— Stačiai kvailystė laikyti šitiek popierių! — suniurzgė Ru- 
gonas, atitraukdamas kitą, kimšte prikimštą stalčių. 

— O štai damos laiškas,— mirktelėdamas tarė Delesta- 
nas. | " 

Rugonas nuoširdžiai nusikvatojo. Net plati krūtinė sudrebė- 
jo. Ir, paėmęs laišką, pareiškė, jog rašyta jam, Rugonui. Akimis 
permetęs pirmąsias eilutes, sušuko: 

— Ojuk jį įkišo čionai mažis d'Eskorajis!.. Tokie raščiukai — 
pavojingas daiktelis! Moteris brūkštelėja trejetą eilučių, o jos 
gali pražudyti žmogų. 

Ir, degindamas laišką, pridūrė: 

— Įsidėmėkit, Delestanai, saugokitės moterų! 

Delestanas nuleido nosį. Jis amžinai įsiveldavo į kokį rizi- 
kingą nuotykį. Tūkstantis aštuoni šimtai penkiasdešimt pirmai- 
siais jisai Vos nepražudė savo politinės karjeros: tuomet buvo 
karštai įsimylėjęs deputato socialisto žmoną ir, pataikaudamas 
jos vyrui, drauge su opozicija dažniausiai balsuodavo prieš Tiu- 
ilri. Todėl Gruodžio antrąją? jis patyrė baisų sukrėtimą. Dvi die- 
nas pratūnojo užsirakinęs namuose, sutrikęs, prislėgtas, stačiai 
pritrėkštas, drebėdamas iš baimės, kad štai ateisianti policija ir 
jį suimsianti. Rugonas padėjo jam išsipinklioti iš bėdos, patar- 
"damas nesiūlyti savo kandidatūros per rinkimus, ir, pristatęs jį 
rūmuose, išprašė jam valstybės tarėjo vietą. Buvęs advokatas 
Delestanas, Bersi vynuogininko sūnus, dabar turėjo pavyzdinį 
ūkį netoli Sent Menu, kelių milijonų kapitalą ir prašmatnų rūmą 
Koliziejaus gatvėje. 

— Taip, taip, saugokitės moterų, — pakartojo Rugonas, sulig 


' Įstatymų leidžiamasis susirinkimas — Prancūzijos parlamentas, įs- 
teigtas remiantis 1848 m. lapkričio konstitucija. 

Ž 1851 m. gruodžio antrąją Prancūzijos prezidentas Luji Bonapartas 
įvykdė valstybinį perversmą, o po metų pasiskelbė imperatorium Na- 
poleonu III. 

kiekvienu žodžiu nutildamas ir mesdamas žvilgsnį į aplankus.— 
Moterys arba uždeda jums karūną ant galvos, arba užveržia kil- 
pą ant kaklo... Žinot, mūsų metuose širdimi reikia rūpintis ne ką 
mažiau negu skrandžiu. | 

Tuo metu prieškambaryje pasigirdo triukšmas, Merlio bal- 
sas,— kurjeris neleido kažko į kabinetą. Ir staiga vidun įsiver- 
žė žemo ūgio žmogelis šaukdamas: 

— Velniai griebtų, aš noriu paspaust ranką mūsų mielajam 
draugui! 

— Še tau! Juk tai Diupuaza! — sušuko Rugonas, nesikelda- 
mas iš vietos. 

Ir.Merliui, kuris atsiprašinėdamas skėsčiojo rankomis, palie- 
pė uždaryti duris. Paskum ramiai pridūrė: 

— O aš maniau, kad jūs Bresiuire... Vadinas, suprefektūrą ga- 
lima pamesti kaip nusibodusią meilužę. 

Diupuaza, geibus žmogelis šeško snukučiu ir kreivais baltu- 
tėliais dantimis, gūžtelėjo pečiais. 

— Šįryt atvažiavau su reikalais ir tik vakarop ketinau užsuk- 
ti pas jus į Marbefo gatvę. Norėjau įsiprašyti pietų... Bet kai per- 
skaičiau „Žiniose“... 

Jis pristūmė krėslą prie stalo ir patogiai išsipleikė priešais 
Rugoną. 

— Klausykit, kas gi čia dedasi? Juk atvažiavau iš De Sevro, 
iš užkampio... Tiesa, mane pasiekė kai kurie gandai. Bet man net 
galvon negalėjo ateiti... Kodėl man nieko neparašėtė 

Dabar Rugonas savo ruožtu gūžtelėjo pečiais. Buvo aišku, jog 
Diupuaza provincijoje sužinojo, kad jis pakliuvo nemalonėn, ir 
atlėkė norėdamas iššniukštinėti, ar nebūsią įmanoma bent už 
šiaudo nusitverti. Rugonas pervėrė jį žvilgsniu ir tarė: 

— Ketinau parašyti šį vakarą... Rašykit atsistatydinimo pra- 
šymą, mielasis, 

— Tai ir norėjau sužinoti; ką gi, atsistatydinsim, ir baigta,— 
kaip niekur nieko atsiliepė Diupuaza. 

Ir,atsistojo švilpaudamas. Ėmė iš lėto vaikščioti po kabine- 
tą ir tik tada pastebėjo Delestaną, klūpantį ant kilimo tarp su- 
verstų aplankų. Netardamas nė žodžio, spūstelėjo jam ranką. 
Paskum išsitraukė iš kišenės cigarą ir prisidegė prisikišęs prie 
žvakės. 
 — Jeigu jau kraustotės, vadinasi, galima rūkyti, — tarė jis ir 
vėl išsipleikė krėsle.— Smagu kraustytis! 

Rugonas atidžiai skaitė įgulęs į šūsnį popierių. Kruopščiai 
juos rūšiavo: vienus degino, kitus dėjo į šalį. Užvertęs galvą, 
Diupuaza leido pro lūpų kampus plonytes dūmų sruogeles ir ste- 
bėjo, kaip jos sklaidosi po kambarį. Jie susipažino keli mėnesiai 

prieš Vasario revoliuciją'. Tuomet juodu gyveno pas ponią Me- 
lani Korer, „Vano“ viešbutyje, esančiame Vano gatvėje. Diupu- 
aza įsikėlė ten kaip ponios Korer kraštietis: mat, kaip ir jinai, 
buvo- gimęs Kulonže, Nijoro apygardos miestelyje. Tėvas, teis- 
mo antstolis, nusiuntė jį į Paryžių studijuoti teisės ir kas mėnesį 
mokėjo šimtą frankų, nors lupikaudamas buvo susikrovęs gražų 
kapitalą; beje, niekas tikrai nežinojo, kaip jis praturtėjo, ir mies- 
telyje netgi sklido gandai, jog kartą, aprašydamas seną spintą, 
radęs lobį. Kai tik bonapartininkai pradėjo savo propagandos 
kampaniją, Rugonas nutarė pasinaudoti tuo perkarusiu jaunuo- 
liu, kuris, grasiai šypsodamas, vargais negalais manėsi iš to šim- 
to frankų per mėnesį; kaip tik tuomet juodu ir ėmėsi gana slidžių 
reikalų. Vėliau, kai Rugonas panoro patekti į Įstatymų leidžia- 
mąjį susirinkimą, Diupuaza padėjo jam laimėti įnirtingą rinkimi- 
nę kovą ir tapti De Sevro departamento deputatu. Paskum, po 
valstybinio perversmo, Rugonas savo ruožtu pagelbėjo Diupu- 
aza — paprašė, kad jį paskirtų Bresiuiro suprefektu. Jaunuolis, 
vos peržengęs trečią dešimtį, norėjo puikuotis gimtinėje, ne per 
toliausia nuo miestelio, kur gyveno tėvas, savo šykštumu gadi- 
nes jam kraują nuo tos dienos, kai jis baigė koležą. 

— O kaip laikosi tėvelis Diupuaza? — paklausė Rugonas, 
nepakeldamas akių. 

— Geriau negu reikia,— tiesmukai atrėžė Diupuaza.— Išva- 
rė savo paskutinę tarnaitę, nes suvalgydavusi tris svarus duo- 
nos. Dabar prie durų laiko tris užtaisytus šautuvus, ir kai ateinu 
jo aplankyti, tenka derėtis su juo per kiemo tvorą. 

Diupuaza plepėdamas palinko į priekį ir pirštų galais ėmė 
maišyti apdegusius popiergalius bronziniame dubenyje. Pastebė- 
jęs tą gudrybę, Rugonas kilstelėjo galvą. Jis visada prisibijojo 
savo buvusio bendrininko, kurio kreivi baltutėliai dantys primi- 
nė jam jauno vilko iltis. Dirbdamas drauge su Diupuaza, Rugo- 
nas itin rūpindavosi, kad bendrininko rankose neliktų menkiau- 
sio kompromituojančio dokumento. Tad dabar, pastebėjęs, jog 
Diupuaza stengiasi įskaityti ugnies nepaliestus žodžius, Rugo- 
nas sviedė į dubenį gniužulą degančių laiškų. Diupuaza puikiai 
viską suprato. Jis nusišypsojo ir juokaudamas tarė: 

— Apsivalote iš pagrindų. 

Ir, nutvėręs žirkles, įniko darbuotis jomis nelyginant žarstek- 
liu. Kišo prie žvakės blėstančius lakštus, degino iškėlęs perne- 
lyg sumaigytus gniužulus, maišė žerplėjančius popiergalius, kaip 
maišomas spiritas, taurėje degantis kartu su punšu. Dubenyje 


' 1848 m. vasario 22—24 dienomis įvykus revoliucijai, buvo nuversta 
Liepos monarchija ir paskelbta Antroji Prancūzijos respublika. 

spragsėjo kibirkštys; melsvi dūmai raitydamiesi palengva plau- 
kė pro atdarą langą. Žvakės liepsnelė čia pleveno, čia stiebėsi 
ūmai pašokdama aukštyn. 

— Jūsų žvakė dega kaip per budynes,— sukrizenęs tarė Diu- 
puaza.— Kokios laidotuvės, mano bėdinas drauge! Kiek numi- 
rėlių reikia palaidoti štai šituose pelenuose! 

Rugonas buvo beatsakąs, bet prieškambaryje vėl pasigirdo 
triukšmas. Merlis antrąsyk bandė užtverti duris. Balsai skardėjo 
vis garsiau, ir Rugonas tarė: 

— Delestanai, būkite malonus, pažiūrėkite, kas ten dedasi. 
Jeigu išeisiu aš, čia priplūs tiek žmonių, kad nebeliks vietos. 

Delestanas atsargiai išsėlino ir tuoj pat uždarė duris. Bet net- 
rukus kyštelėjo galvą ir sukuždėjo: 

— Tenai Kanas. 

— Ką gi, tegul įeina, — tarė Rugonas.— Bet tiktai jis vienas, 
girdit? 

Ir, pašaukęs Merlį, pakartojo ankstesnį įsakymą. 

— Prašau atleisti, mielasis drauge, — kreipėsi jis į poną Ka- 
ną, kai tik kurjeris išėjo.— Bet aš baisiai užsiėmęs... Sėski- 
tės šalia Diupuaza ir nejudėkit, kitaip jus abu išgrūsiu pro du- 
ris. 

Deputato iš pažiūros nėmaž nesujaudino toks šiurkštus su- 
tikimas. Jis jau buvo prisitaikęs prie Rugono būdo. Paėmęs krės- 
lą, atsisėdo greta Diupuaza, kuris degėsi jau antrą cigarą. 

— Karšta...— šnopuodamas tarė ponas Kanas.— Buvau už- 
sukęs į Marbefo gatvę, tikėjausi dar užtikti jus namie. 

Rugonas neatsiliepė, stojo tyla. Prisitraukęs pintinę, jis glam- 
žė popierius ir mėtė į ją gniužulus. 

— Man reikia su jumis pasikalbėti, — vėl prabilo ponas 
Kanas. 

— Kalbėkit, kalbėkit,— tarė Rugonas.— Aš klausau. 

Tačiau deputatas sakytum tik dabar pastebėjo netvarką ka- 
binete. 

— Ką jūs čia darot? — paklausė jis, meistriškai dėdamasis 
nustebęs.— Keliatės į kitą kabinetą? 

Jo balsas buvo toks nuoširdus, jog Delestanas nepatingėjo 
atsistoti ir pakišti jam panosėn „Žinias“. 

— Ak, Dieve mano! — sušuko ponas Kanas, vos metęs žvil- 
gsnį į laikraštį. — O aš maniau, kad vakar vakare viskas buvo 
sutvarkyta. Stačiai kaip perkūnas iš giedro dangaus... Mano mie- 
lasis drauge... 

Jis pakilo, suspaudė Rugonui rankas. Šis žiūrėjo į jį tylėda- 
mas; storame buvusio Valstybės tarybos pirmininko veide, abi- 
pus lūpų, įsirėžė pašaipios raukšlės. Kadangi Diupuaza dėjosi vi- 

siškai abejingas, ponas Kanas pamiršo nustebti išvydęs supre- 
fektą, Rugonas sumetė, kad juodu jau buvo susitikę rytą. Vienas 
tikriausiai: bus nuėjęs į Valstybės tarybą, o kitas nuskubėjęs į 
Marbefo gatvę. Juodu buvo įsitikinę, jog šitaip tikrai užtiksią 
Rugoną. 

— Taigi jūs norite man kai ką pasakyti? — kuo ramiausiu 
tonu vėl paklausė Rugonas. | 

— Nebekalbėkim apie tai, mielasis drauge! — sušuko depu- 
tatas.— Ir šiaip jau turit rūpesčių. Negi imsiu šitokią dieną kvar- 
šinti jums galvą savo bėdomis? 

— Ką jūs! Kalbėkit, nesivaržykit. 

— Na, gerai! Turiu tokį reikalą, žinot, dėl tos prakeiktos kon- 
„cesijos... Aš netgi patenkintas, kad čia yra Diupuaza. Jis galės 
jums šį tą paaiškinti. 

Ir ėmė detaliai dėstyti savo reikalą. Trejus metus ponas Ka- 
nas puoselėjo planą tiesti geležinkelį iš Nijoro į Anžerą. Svar- 
biausia, kad geležinkelis turėjo eiti per Bresiuirą, o ponas Ka- 
nas turėjo ten aukštakrosnių, kurių vertė beregint pašoktų de- 
šimt kartų: ligi šiol, esant dideliems sunkumams su transportu, 
įmonė vos vos gyvaliojo. Be to, įsteigus akcinę bendrovę tam 
projektui įgyvendinti, turėjo atsiverti plačios perspektyvos gau- 
dyti žuvį drumstame vandenyje. Todėl, stengdamasis gauti kon- 
cesiją, ponas Kanas išvystė nepaprastą veiklą; Rugonas ener- 
gingai jį rėmė, ir koncesija beveik jau buvo jo kišenėje, bet 
vidaus reikalų ministras ponas de Marsi, labai nepatenkintas, 
jog toks pelningas dalykas slysta jam iš rankų, ir, be to, visada 
nepalankiai nusiteikęs Rugonui, griebėsi visų savo aukštų pažin- 
čių, kad sužlugdytų projektą. Būdamas akiplėšiškai drąsus, o 
todėl juo labiau pavojingas, jis netgi pasiūlė per viešųjų darbų 
ministrą atiduoti koncesiją Vakarų bendrovės direktoriui ir pa- 
skleidė gandą, jog niekas kitas, išskyrus minėtą bendrovę, ne- 
sugebėsiąs sėkmingai nutiesti geležinkelio, nes tokie darbai rei- 
kalingi didelių garantijų. Ponui Kanui grėsė bankrotas. Rugono 
atsistatydinimas visiškai jį pribaigė. 

— Vakar sužinojau, jog bendrovė įgaliojusi vieną inžinie- 
rių numatyti kitą trasą...— tarė jis.— Ar jūs, Diupuaza, ką nors 
girdėjote apie tai? 

— Žinoma,— atsakė suprefektas.— Netgi jau pradėti dar- 
bai... Norima išvengti to vingio, kurį jūs nužymėjot, kad gele- 
žinkelis eitų per Bresiuirą. Ketinama tiesti stačiai per Partenė ir 
Tuarą. 

Deputatas beviltiškai numojo ranka. 

— Tiesiog norima mane sužlugdyti, ir baigta! — suniurzgė 
jis. — Na, kas gi atsitiktų, jei geležinkelis eitų pro mano fabri- 

ką?.. Bet aš protestuosiu, aš rašysiu pareiškimą prieš šitą trasą... 
Aš važiuosiu į Bresiuirą kartu su jumis. . 

— Ne, nelaukit manęs, — šypsodamas tarė Diupuaza.— Man 
regis, aš atsistatydinsiu. 

Ponas Kanas visai susmuko krėsle, lyg tie žodžiai būtų visiš- 
kai jį sugniuždę. Abiem rankomis įniko trintis barzdą, panašią 
į antkaklį, ir maldaujamu žvilgsniu sužiuro į Rugoną. Šis nustojo 
raustis savo aplankuose. Ėmė įdėmiai klausytis, alkūnėmis už- 
sikvempęs ant stalo. 
 — Norit patarimo, ar ne? — pagaliau šiurkščiai paklausė.— 
Ką gi, dėkitės mirusiais, mielieji draugai. Stenkitės, kad viskas 
išliktų taip, kai yra dabar, ir laukite, kol iš naujo būsime šeimi- 
ninkai... Diupuaza atsistatydins, nes kitaip po dviejų savaičių 
bus atleistas. Na, o jūs, Kanai, rašykit imperatoriui, visomis prie- 
monėmis trukdykite, kad tik koncesija nebūtų atiduota Vakarų 
bendrovei. Jūs, aišku, jos negausite, bet tuo tarpu, kol ji niekam 
nepriklauso, yra vilčių, jog vėliau ji bus jūsų. 

Abu vyrai tik palingavo galvomis, tad Rugonas prašneko 
dar šiurkščiau: 

— Nieko kita padaryti jums negaliu. Aš paguldytas ant men- 
čių; duokit man laiko atsistoti ant kojų... Bene aš nukabinau no- 
sįė Juk ne, tiesa? Tad būkit geri, neatrodykit tokie, lyg lydėtu- 
mėt mane paskutinėn kelionėn... Na, o aš stačiai džiaugiuosi ga- 
lėdamas nusišalinti nuo politikos. Pagaliau bent truputį atsi- 
pūsiu! 

Jis sunkiai sušnopavo, susinėrė rankas ant krūtinės ir palin- 
gavo visu galingu stuomeniu. Ir ponas Kanas nustojo kalbėti 
apie savo reikalus. Stengdamasis atrodyti abejingas kaip Diu- 
puaza, jis išsipleikė krėsle atsainia poza. Tuo tarpu Delestanas 
kibo į kitą spintą, prigrūstą bylų; pasislėpęs už krėslų, jis dar- 
bavosi taip tyliai, jog kartais atrodydavo, kad tai krebžda pelės, 
naršydamos po aplankus. Slinkdama raudonu kilimu, saulė už- 
liejo stalo kraštą auksine šviesa, kurioje žvakė degė blyškia 
liepsnele. | 

Tuo tarpu kabinete pamažu užsimezgė draugiškas pokalbis. 
Rugonas, iš naujo įnikęs raišioti popierių pundus, tvirtino, jog 
politika jam nusibodusi. Jis geraširdiškai šypsojo, po apdribu- 
siais, tarytum nuvargusiais vokais slėpdamas godžiai žibančias 
akis. Jis mielai būtų norėjęs turėti neapžvelgiamas žemes, laukus, 
kuriuos galėtų arti kaip tinkamas, kaimenes galvijų, arklių, jau- 
čių, avių, rujas šunų ir tvarkytis savo išmanymu. Ir jis papasa- 
kojo, kad jaunystėje, kai gyvenęs Plasane ir buvęs niekam neži- 
nomas provincijos advokatėlis, didžiausias malonumas jam bu- 
vęs apsivilkti palaidine, kelioms dienoms išeiti. iš namų ir me-' 

džioti erelius Sejo tarpekliuose. Jis tvirtino, jog iš prigimties 
esąs valstietis, jog jo senelis kapstęsis žemėje. Paskum jis apsi- 
metė viskuo pasibodėjęs. Valdžia jam įkyrėjusi. Vasarą jis pra- 
leisiąs kaime. Šįryt jis jaučiąsis kaip niekad lengvas ir guvus. Ir 
jis atsitiesė, pamugino plačius pečius, lyg nusimesdamas sunkią 
naštą. 

— Kiek jūs gaudavot čia būdamas pirmininku? Aštuonias- 
dešimt tūkstančių frankų? — paklausė ponas Kanas. 

Rugonas linktelėjo galvą. | 

— (O dabar gausite tik trisdešimt tūkstančių frankų, kiek ir 
priklauso senatoriui. 

Didelio čia daikto! Ne kažin kiek jam ir reikia, jis neturįs jo- 
kių blogų įpročių. Ir tikrai jis nei lošiąs, nei merginėjąs, nei sma- 
ližiaująs. Jis svajojąs būti šeimininkas savo namuose, ir tiek. 
Ir vėl, lyg užkerėtas, prašneko apie ūkį, kur visi gyvuliai jo klau- 
sysią. Toksai buvo jo idealas — valdyti su botagu rankoje, bū- 
ti viršesniam, protingesniam ir stipresniam už visus. Pamažu jis 
įsismagino, prakalbo apie gyvulius, kaip būtų kalbėjęs apie žmo- 
nes, tvirtindamas, jog miniai reikią pagalio, jog piemuo turįs gin- 
ti bandą, ragindamas gyvulius akmenimis. Veidas jo persimainė, 
storos lūpos pritvinko paniekos, kiekvienas bruoželis dvelkė 
jėga. Sugniaužęs rankoje aplanką, mosavo ja, lyg taikydamasis 
sviesti į galvą ponui Kanui ar Diupuaza, kurie sutrikę ir suneri- 

— Imperatorius blogai padarė, — sumurmėjo Diupuaza. 

Umai Rugonas nusiramino. Jo veidas vėl papilkėjo, nutukęs, 
nerangus kūnas suglebo. Jis įniko be saiko liaupsinti imperato- 
rių: kokio skvarbaus proto tai žmogus, kokio neįtikėtino įžval- 
gumo! Diupuaza ir ponas Kanas susižvelgė. Tačiau Rugonas ne- 
atlyžo, prašneko apie savo atsidavimą, nuolankiai tvirtindamas, 
jog visados didžiavęsis galėdamas būti paprasčiausiu įrankiu 
Napoleono III rankose. Galop Diupuaza, karštas ir irzlus žmo- 
gus, neištvėrė. Ir juodu ko nesusikirto. Diupuaza su kartėliu pri- 
siminė, kiek daug juodu padarę Imperijai nuo tūkstantis aštuo- 
ni šimtai keturiasdešimt aštuntųjų iki tūkstantis aštuoni šimtai 
penkiasdešimt pirmųjų ir kaip juodu badavę tuomet ponios Me- 
lani Korer viešbutyje. Jis kalbėjo, kokie tai buvę baisūs laikai, 
ypač pirmieji metai, kai juodu rytą vakarą maurodavo po Pary- 
žiaus purvynę, telkdami Napoleono šalininkus. Argi ne Rugonas, 
vedinas pėstijos pulku, gruodžio antrosios rytą užėmęs Burbo- 
nų rūmus? O buvęs tai toks žaidimas, kad galėjai kaip niekur nie- 
ko palydėti galvą. O štai šiandien jis aukojamas dėl dievaižin ko- 
kios rūmų intrigos! Bet Rugonas užginčijo: jis anaiptol ne auka, 
Jis atsistatydinąs asmeniniais sumetimais. Tačiau kai Diupuaza, 

visai įsiaudrinęs, visus tuos, kurie sėdi Tiuilri rūmuose, išvadi- 
no kiaulėmis, Rugonas įsakė jam nutilti ir taip stipriai smogė 
kumščiu per palisandrinį stalą, jog tas subraškėjo. 

— Kvaila taip kalbėt! — galop trumpai tarė jis. 

— Jūs per toli nuėjot,— suniurzgė ponas Kanas. 

Delestanas išblyškęs atsitiesė savo kampe už krėslų. Tyliai 
pravėrė duris, norėdamas įsitikinti, ar kas nors nesiklauso. Ta- 
čiau prieškambaryje stypsojo vienas vienintelis Merlis, savo 
nugara reikšdamas begalinį santūrumą. Rugono žodžiai išblaivi- 
no Diupuaza; jis nuraudo ir nutilo nepatenkintas kramsnoda- 
mas cigarą. | 

— Be abejo, imperatorius apsuptas nekokių Žžmonių,— pa- 
tylėjęs vėl prabilo Rugonas.— Aš išdrįsau tai jam pasakyti, ir 
jis nusišypsojo. Ir netgi teikėsi pajuokauti tardamas, jog mano 
aplinka ne ką geresnė. 

Diupuaza ir ponas Kanas prisiversdami sukrizeno. Sąmojis 
jiems pasirodė labai vykęs. 

— Tačiau, kartoju, — toliau kalbėjo Rugonas, pabrėždamas 
kiekvieną žodį, — aš atsistatydinu savo valia. Jeigu jus, mano 
draugus, kas nors klausinės, tvirtinkite, jog vakar vakare dar ga- 
lėjau atsiimti savo prašymą... Neikite ir gandus, platinamus apie 
Rodrigeso bylą, virtusią stačiai romanu. Šiuo klausimu galėjau ir 
nesutarti su diduma Valstybės tarybos narių; būtinai reikia tam 
tikrų nuomonių skirtumų, savaime suprantama, paspartinusių 
mano atsistatydinimą. Bet būta kur kas rimtesnių priežasčių, tu- 
rinčių gilias šaknis. Jau seniai buvau apsisprendęs palikti tą aukš- 
tą postą, imperatoriaus man malonėtą. J 

:Rėždamas tą tiradą, Rugonas mosavo dešine ranka — dažnai 
tuo piktnaudžiaudavo kalbėdamas Atstovų rūmuose. Visi tie aiš- 
kinimai, be abejo, buvo skirti publikai. Ponas Kanas ir Diupu-,| 
aza, kiaurai pažinodami savąjį Rugoną, suktais klausimais sten- 
gėsi taip pakreipti pokalbį, kad paaiškėtų tikroji padėtis. Di- 
dis žmogus, kaip juodu vadino jį prie keturių akių, matyt, žai- 
dė kokį velnionišką žaidimą. Jie prašneko apie politiką apskri- 
tai. Rugonas ėmė tyčiotis iš parlamentinės santvarkos, vadin- 
damas ją „vidutinybių mėšlynu“. Atstovų rūmai, jo žodžiais ta- 
riant, vis dar turi neleistinai nevaržomą laisvę. Ten per daug 
plepama. Prancūziją reikią valdyti naudojantis gerai suderin- 
tu. mechanizmū: viršuje turįs būti imperatorius, o apačioje — 
vyriausybinės institucijos ir tarnautojai, atliekantys papras- 
čiausių ratukų vaidmenį. Su įnirtinga panieka pliekdamas mul- 
kius, reikalaujančius tvirtos vyrausybės, Rugonas dėstė savo 
teoriją, tyčia paversdamas ją absurdu, ir plati jo krūtinė kretėjo 
nuo kvatojimo. 

— Bet jeigu imperatorius bus viršuje, o visi kiti — apačio- 
je, džiaugsis tik imperatorius, — įsiterpė ponas Kanas. 

— Kam nepatiks, tas galės atsistatydinti, — kuo ramiausiai 
atsakė Rugonas. 

Jis nusišypsojo, paskum pridūrė: 

— Galės palūkėti, kol pasidarys įdomu, o tuomet vėl su- 
grįžti. 

"Stojo ilga tyla. Sužinojęs viską, kas reikia, ponas Kanas pa- 
tenkintas įniko trintis barzdą, panašią į antkaklį. Vakar Atstovų 
rūmuose jis teisingai nuspėjo įvykių eigą, užsimindamas, jog 
Rugonas, pajutęs, kad jo padėtis Tiuilri rūmuose netvirta, iš ge- 
ros valios susitaikęs su nemalone, idant galėtų laiku užimti nau- 
ją poziciją; Rodrigeso byla suteikusi jam puikią dingstį pasiro- 
dyti sąžiningu žmogumi. 

— O kas šnekama? — paklausė Rugonas, norėdamas nutrauk- 
ti tylą. 

— Aš ką tik atvažiavau,— atsakė Diupuaza.— Šiaip ar taip, 
kavinėje girdėjau, kaip vienas ponas su ordinu karštai pritarė 
jūsų atsistatydinimui. 

„— Bežiuenas vakar buvo labai susijaudinęs,— pareiškė savo 
ruožtu ponas Kanas.— Bežiuenas jus nuoširdžiai myli. Tai gana 
pilkas žmogelis, bet labai patikimas... Mažis Laruketas, ir tas 
labai padoriai elgėsi. Jis puikiai apie jus atsiliepia. 

Ir jie ėmė svarstyti visus vieną po kito. Rugonas, nėmaž ne- 
sivaržydamas, klausinėjo deputatą, reikalaudamas tikslių duo- 
menų, ir tas mielai ir detaliai dėstė, kaip Atstovų rūmai nusitei- 
kę jo atžvilgiu. 

— Šiandien pasivaikščiosiu po Paryžių, — įsiterpė Diupuaza, 
sielvartaudamas, kad negali nieko pranešti, — o rytoj,.vos tik 
išlipsite iš lovos, išgirsite iš manęs daug naujienų. 

— Beje, pamiršau papasakoti jums apie de Komblo!..— juok- 
damasis sušuko ponas Kanas.— Kaip gyvas nesu matęs, kad žmo- 
gus taip nesmagiai būtų jautęsis!.. 

Bet tuoj nutilo, nes Rugonas pamerkęs žvilgsniu parodė į De- 
lestaną, kuris, užsilipęs ant kėdės, tuo metu tvarkė knygų spin- 
tą, viršuje prigrioztą laikraščių. Ponas de Komblo buvo vedęs 
Delestano seserį. Rugonui patekus į nemalonę, Delestanas tru- 
putį varžėsi savo giminystės su kamerheru, todėl dabar ryžosi 
drąsiam poelgiui. 

— Ko gi nutilote? — atsisuko jis šypsodamas.— Komblo tik- 
ras kvailys! Ką? Argi ne tiesa? 

Toks šaunus svainio pasmerkimas visus labai pralinksmino. 
Įsidrąsinęs Delestanas priėjo netgi prie to, jog ėmė šaipytis iš 
Komblo barzdos, tos garsiosios juodos barzdos, šitaip damų mėgs- 

tamos. Paskum, numetes ant kilimo ryšulį laikraščių, nei iš šio, 
nei iš to oriai pareiškė: 

— Kas vienam tinka, kitam nepatinka. 

Tas posakis priminė visiems poną de Marsi. Nuleidęs galvą, 
lyg visa esybe įsigilinęs į portfelį, kurio kiekvieną kišenę nuo- 
dugniai peržiūrinėjo, Rugonas netrukdė bičiuliams giežti apmau- 
do. Jie prašneko apie. Marsi su tuo įtūžiu, su kokiu politiniai vei- 
kėjai pliekia savo priešininkus. Pasipylė nešvankūs žodžiai, 
šlykštūs kaltinimai ir tikri faktai, tokie išpūsti, jog atrodė lyg 
prasimanymai. Diupuaza, kitados, prieš Imperijos laikus, paži- 
nojęs Marsi, tvirtino, jog tuomet tasai gyvenęs išlaikomas mei- 
lužėš, vienos baronienės, ir per tris mėnesius paleidęs vėjais visus 
jos briliantus. Ponas Kanas užsispyręs kartojo, kad Paryžiaus bir- 
žoje nesą buvę tokių machinacijų, į kurias nebūtų įsivėlęs Mar- 
si. Tr juodu kurstė vienas kitą, pateikdami vis įspūdingesnių kal- 
tinimų: iš vieno rūdyno savininko Marsi gavęs pusantro mili- 
jono frankų kyšį; pereitą mėnesį mažylei Floransei, komedijos 
teatro aktorei, padovanojęs rūmą, menką nieką šešių šimtų tūks- 
tančių frankų vertės, — lygiai tiek ir gavęs spekuliuodamas Ma- 
roko geležinkelio akcijomis; galop prieš savaitę kilęs baisus 
skandalas dėl Egipto kanalų, nes Marsi įsteigtos per pakištinius 
asmenis bendrovės akcininkai iššniukštinėję, kad, nepaisant įna- 
šų, štai jau dveji metai jų mokamų, ligi šiolei ten niekas nė kas- 
tuvu nebakstelėjes. Paskum juodu įniko taršyti jį patį, tyčiotis 
iš to aukštuomenės avantiūristo išdidžios išvaizdos, minėti įsi- 
senėjusias ligas, kurios kada nors vėliau iškirsiančios jam bjau- 
rią likštį, netgi sudirbo tuo metu jo renkamą paveikslų kolekciją. 

— Tai tikras plėšikas, prisidengęs pajaco kauke,— galop 
tarė Diupuaza. | £ 

.Rugonas lėtai pakėlė galvą. Įsmeigė į pašnekovus išsprogu- 
sias akis. 

— Na ir nusišnekėjot,— tarė.— Marsi tvarkosi reikalus, vel- 
niai griebtų, lygiai taip, kaip ir jūs norėtumėt tvarkytis savuo- 
sius... Mudu niekad nebuvom draugai. Jei kada nors turėsiu pro- 
gą suriest jį į ožio ragą, mielai suriesiu. Nors ir kažin ką jūs 
taukštumėt apie Marsi, šiaip ar taip, jis pašėlusiai stiprus žmo- 
gus. Perspėju jus, kad, jeigu jis tik užsimanytų, vienu matu jus 
abu prarytų. 

Išvargintas ilgo sėdėjimo, Rugonas rąžydamasis atsistojo. 
Paskum, žiovaudamas visa burna, pridūrė: 

— Juo labiau, mielieji draugai, jog dabar nebegalėčiau jam 
sutrukdyti. 

— O, jeigu jūs tik panorėtumėt, jums nebūtų sunku susido- 
roti su Marsi,— blankiai šypsodamas, sumurmėjo Diupuaza.— 

Štai čia turite kelis popiergalius, už kuriuos jis nepagailėtų pi- 
nigų... Antai guli Lardenua byla, o joje Marsi atliko labai negra- 
žų vaidmenį. Matau ir laišką, rašytą jo ranka, — tai baisiai įdo- 
mus dokumentas, kurį kadaise aš pats jums atnešiau. 

Rugonas subėrė į židinį popierius, kurių pamažu prisikrovė 
pilnutėlė pintinė. Bronzinio dubens jau nepakako. 

— Mes nesibraižom, mes mirtinai vienas kitą pritvojam,— 
niekinamai patraukęs pečiais, tarė jis.— Kas nėra rašęs paikų 
laiškų, kurie vėliau pakliūva į svetimas rankas? 

Rugonas paėmė laišką, padegė prikišęs prie žvakės ir įgrū- 
do į židinį popierių krūvon. Nerangus, dramblotas, jis patupė- 
jo akimirką, spoksodamas į pleškančius popierius, retkarčiais 
iškrintančius tiesiai ant kilimo. Kai kurie standūs vyriausybi- 
niai lakštai juodo ir raitėsi nelyginant švininės plokštės; mels- 
vi liepsnų liežuvėliai šokinėjo virš raštelių, nešvarių prikraig- 
liotų popiergalių; o vidury pleškančios ugnies, svaidančios pė- 
dus kibirkščių, gulėjo apdegusios, bet vis dar išskaitomos 
skiautės. 

Tuo metu plačiai atsilapojo durys. Kažkas juokdamasis tarė: 

— Gerai, jau gerai, Merli, aš jums atleidžiu... Juk aš savas. 
Jei manęs nejįleisit, aš įsismelksiu per posėdžių -salę, velniai 
griebtų! 

Į kabinetą įėjo d'Eskorajis, prieš pusmetį Rugono paskirtas 
Valstybės tarybos auditoriumi. Jis vedėsi už parankės gaiva dvel- 
kiančią žaviąją ponią Bušar šviesiu pavasariniu tualetu. 

— Tai bent! Tik moterų čia betrūko! — suniurzgė Rugo- 
nas. 

Jis ne iškart pasikėlė nuo židinio. Vis dar tupėdamas ir lai- 
kydamas rankoje semtuvėlį, kuriuo, baimindamasis gaisro, slopi- 
no liepsnas, Rugonas nepatenkintas atvertė didelę galvą. D 'Esko- 
rajis nesutriko. Ir jis, ir jo dama, vos peržengę slenkstį, nustojo 
šypsoti ir nutaisė atitinkamą išraišką. 

— Brangusis metre,— tarė jis,— atvedžiau pas jus vieną iš 
gausybės jūsų gerbėjų: ji norėjo- žūtbūtinai išreikšti jums savo 
užuojautą... Šįryt perskaitėm „Žiniose“... 

— Vadinas, ir jūs skaitot „Žinias!“ — suniurzgė Rugonas, 
galų gale ryždamasis atsistoti ant kojų. 

Ir tuomet pamatė anksčiau nepastebėtą veidą. 

— Aha, ponas Bušaras! — sumurmėjo tankiai mirksėdamas. 

Ir tikrai įkandin žmonos sijonų įžengė vyras, nebylus ir orus. 
Ponas Bušaras buvo šešiasdešimties metų, visiškai žilas, užgesu- 
siomis akimis, dvidešimt penkerių metų tarnybės ministerijoje 
nualintu veidu. Jis nepasakė nė žodžio, tik pagarbiai paspaudė 
ranką Rugonui ir triskart energingai ją krestelėjo. 

— Ką gi, labai malonu, kad atėjote manęs aplankyti, — tarė 
Rugonas,— tik, deja, visi jūs velnioniškai man trukdysit... Šiaip 
ar taip, sėskitės nuošaly, štai ten... Diupuaza, atiduokit savo krėslą 
poniai. 

Pasisukęs jis kaktomuša susidūrė su pulkininku Žoblenu. 

.— Ir jūs, pulkininke! — sušuko Rugonas. 

Durys buvo atdaros, ir Merlis negalėjo užtverti jų pulkininkui, 
kylančiam laiptais įkandin Bušarų. Jis vedėsi už rankos sūnų, iš- 
tįsusį penkiolikametį nutrūktgalvį, Liudviko XIV licėjaus ketvir- 
tos klasės mokinį. 

— Norėjau pristatyti jums Ogiustą, — tarė pulkininkas Žoble- 
nas.— Tikrą draugą nelaimėje pažinsi... Ogiustai, paduok ranką 
ponui! 

Tačiau Rugonas puolė į prieškambarį šaukdamas: 

— Maerli, tuojau pat uždarykit duris! Ką jūs manot? Netrukus 
čionai sugūžės visas Paryžius. 

Kurjeris atsakė su nedrumsčiama ramybe: 

— Betgi jie jus pamatė, pone pirmininke. 

Ir pasitraukė į šalį praleisdamas Šarbonelius. Juodu ėjo vienas 
greta kito, nesusikibę rankomis, sunkiai šniokštuodami, persi- 
gandę, nusiminę. Ir prašneko abu drauge: , 

— Mudu ką tik. perskaitėm „Žiniose“... Ak, kokia naujiena! 
Kaip graušis jūsų vargšė mama! Ir kokios bėdos dabar mus 
apniks! 

Kur kas paikesni už kitus, juodu jau buvo bedėstą savo men- 
kas bėdas. Rugonas mostu juos nutildė. Užstūmė skląstį, paslėptą 
po durų spyna, ir suniurzgė: „Dabar tegu pabando laužtis į vidų!" 
Paskum, matydamas, jog nė vienas draugų neketina išeiti, jis susi- 
taikė su likimu ir sėdo prie darbo, nors kabinete jau buvo devyni 
žmonės. Betvarkant popierius, kambarys būvo apverstas aukštyn 
kojomis. Ant kilimo kūpsojo šūsnys aplankų, tad pulkininkas 
ir Bušaras, užsimanę prieiti prie lango, gavo žirglioti kuo atsar- 
giausiai, kad neužmintų ant kokios svarbios bylos. Visos kėdės 
buvo užgrioztos popierių ryšuliais. Tik poniai Bušar vienintelei 
pasisekė įsitaisyti laisvame krėsle; ir ji šypsodama klausėsi Diu- 
puaza ir pono Kano komplimentų, tuo tarpu ponas d'Eskorajis, 
niekur neradęs suoliuko, pakišo jai po kojomis storą standaus 
melsvo popieriaus paketą, kimštinai prikimštą laiškų. Ponia ir 
ponas Šarboneliai, norėdami atsipūsti, atsisėdo ant rašomojo stalo 
stalčių, sukrautų kabineto kampe, o jaunasis Ogiustas, džiaugda- 
masis tokia pairute, landžiojo visur, tolydžio dingdamas už kalno 
aplankų, kuriais atsitvėręs darbavosi Delestanas. Jis kėlė debesis 
dulkių, nuo knygų spintos viršaus mėtydamas šūsnis laikraščių. 
Ponia Bušar lengvai užsikosėjo. , 

— Be reikalo sėdit tokioje purvynėje,— tarė Rugonas, per- 
žiūrinėdamas aplankus, kurių prašė Delestaną neliesti. 

Tačiau jaunoji moteris, visa išraudusi nuo kosėjimo, pareiškė, 
jog puikiai jaučiasi, o jos skrybėlaitei dulkės nebaisios. Ir visa 
kompanija suskato reikšti užuojautą Rugonui. Telkdamasis žmo- 
nes, nelabai vertus pasitikėjimo, imperatorius stačiai nesirūpinąs 
šalies gerove. Prancūzija patyrusi nuostolį. Beje, tai įprastas daly- 
kas: didis protas visados tampąs vidutinybių auka. 

— Vyriausybė niekad nebūna dėkinga, — pareiškė ponas Ka- 
nas. 

— Juo blogiau vyriausybei! — tarė pulkininkas.— Smogda- 
ma tiems, kurie jai tarnauja, ji smogia pati sau. 

Tačiau paskutinį žodį norėjo tarti ponas Kanas. Jis pasisuko į 
Rugoną. 

— Kaj atsistatydina toks žmogus kaip jūs, gedi visa šalis. 

Visi pritarė jam vienu balsu: 

— Taip, taip, gedi visa šalis! 

Taip negrabiai liaupsinamas, Rugonas pakėlė galvą. Jo pil- 
kus skruostus nutvieskė raudonis, visą veidą nušvietė santūri 
džiaugsmo šypsena. Jis puikavosi savo galia, kaip moteris pui- 
kuojasi savo žavesiu, ir mėgo tiesmuką pataikavimą, smogiantį 
stačiai į galvą, pakankamai kietą, kad atlaikytų netgi užvirtusią 
uolą. Šiaip ar taip, buvo aišku, jog draugai varžosi vienas kito: 
kiekvienas vogčiomis stebėjo kaimyną ir, nenorėdamas kalbėti 
jam girdint, stengėsi jį išgrūsti. Dabar, kai didis žmogus atrodė 
prisijaukintas, visi nekantravo išplėšti iš jo palankų žodelį. Pir- 
masis ryžosi pulkininkas. Jis pasivedėjo Rugoną prie lango, ir tas 
nuolankiai nušekė įkandin, laikydamas rankose aplanką. 

— Ar manęs nepamiršot? — meiliai šypsodamas, pusbalsiu 
paklausė pulkininkas. 

— Jokiu būdu. Prieš keturias dienas man pažadėta apdova- 
noti jus Garbės legiono komandoro ordinu. Betgi jūs pats supran- 
tat, jog šiandie nieko negaliu garantuoti... Prisipažįstu, aš baimi- 
nuos, kad mano atsistatydinimas blogai neatsilieptų draugams. 

Pulkininkui lūpos suvirpėjo iš susijaudinimo. Jis suvapėjo, 
kad reikia kovoti, kad jis pats irgi stosiąs į kovą. Paskum staiga 
apsigręžė ir sušuko: 

— Ogiustai! 

Berniūkštis tupėjo po stalu, skaitydamas aplankų antraštes ir 
retkarčiais žibančiomis akimis dirsčiodamas į ponios Bušar kur- 
paites. Jis pribėgo šaukiamas. 

— Štai mano šaunuolis! — pusbalsiu toliau kalbėjo pulkinin- 
kas.— Praeis kuris laikas, ir, jūs pats suprantat, reikės kur nors 
įtaisyti tą padaužą. Dedu į jus viltis... Dar neapsisprendžiau, ką 

jam parinkti -- teisėjo ar valdininko karjerą... Na, Ogiustai, pa- 
spausk ranką mūsų mielajam bičiuliui, kad tavęs nepamirštų. 

Tuo metu ponia Bušar, kuri nekantraudama kandžiojo piršti- 
naitę, pakilo, priėjo prie kairiojo lango ir žvilgsniu pasivadino 
poną d 'Eskorajį. Ten jau stovėjo vyras ir, alkūnėmis pasirėmęs į 
lango turėklą, stebėjo kraštovaizdį. Priešais, užlieti šiltos saulės 
spindulių, tyliai šnarėjo didžiuliai Tiuilri kaštonai, o tarp Santar- 
vės ir Karališkojo tiltų, tavaruodami šviesos blyksniais, sroveno 
melsvi Senos vandenys. 

Ponia Bušar staiga atsigręžė ir sušuko: 

— Eikit čionai, pone Rugonai, pažiūrėkit! 

Ir kai Rugonas, klusniai palikęs pulkininką, paskubomis pasu- 
ko prie ponios Bušar, Diupuaza, sekęs įkandin jaunosios moters, 
kukliai pasitraukė į šalį ir prisigretino prie pono Kano, rymančio 
prie vidurinio lango. 

— Žvilgtelėkit, anas laivas su plytomis vos neapsivertė,— ta- 
rė ponia Bušar. 

Rugonas sustojo greta jaunosios moters, mėgaudamasis sau- 
lės spinduliais, ir tuomet ponas d 'Eskorajis, jos žvilgsnio para- 
gintas, tarė: 

— Ponas Bušaras ketina atsistatydinti. Mes atėjom pas jus, 
kad apšviestumėt jam protą. 

Ponas Bušaras pareiškė, kad jį piktinanti neteisybė. 

— Taip, pone Rugonai, aš pradėjau raštininku vidaus reikalų 
ministerijoje ir iškilau iki skyriaus viršininko, neprašydamas 
malonių ir neregzdamas intrigų... Esu skyriaus viršininkas nuo 
keturiasdešimt septintųjų. Ir štai kas: valdybos viršininko vieta 
jau penkiskart buvo laisva — keturiskart Respublikos laikais ir 
vieną kartą Imperijos laikais, o ministras nė nesiteikė manęs 
prisiminti, nors toji vieta man priklauso pagal senaties teisę... 
Dabar jūs jau nebegalėsite tesėti duoto pažado, ir aš verčiau atsi- 
statydinsiu. 

Rugonui teko jį raminti. Vieta dar niekam neatiduota, ir jei 
gu dabar ponas Bušaras jos negausiąs — ką gi, tai būsianti dar 
viena praleista proga, proga, kuri, be abejo, pasikartosianti. Pas- 
kum jis paėmė ponios Bušar rankas ir tėvišku tonu apibėrė ją 
komplimentais. Skyriaus viršininko namai buvo pirmieji, svetin- 
gai priėmę Rugoną, vos jam atvykus į Paryžių. Ten jis susitiko 
su pulkininku, skyriaus viršininko pusbroliu. Vėliau, kai ponas 
Bušaras paveldėjo tėvo turtą ir, būdamas penkiasdešimt ketverių 
metų, staiga pašėlusiai panoro vesti, Rugonas buvo liudytoju. 
Ponia Bušar, mergautine pavarde Adelė Devin, buvo labai gerai 
išauklėta panelė iš garbingos šeimos, gyvenančios Rambujė. 
Skyriaus viršininkas norėjo provincialės, nes didžiai vertino 

dorą. Šviesiaplaukė, smulkutė, žavi Adelė gana lėkštu naivumu 
šviečiančiomis mėlynomis akimis, santuokoje išgyvenusi ket- 
verius metus, turėjo iš eilės trečią meilužį. 

-— Liaukitės, nesisielokit,— kalbėjo Rugonas, savo didžiu- 
lėmis letenomis gniauždamas jai riešus.— Juk puikiai žinote, jog 
bus padaryta viskas, ko tik įsigeisite... Šiomis dienomis Žiulis 
pasakys, kaip mums sekasi. 

Ir, pasivedėjęs į šalį poną d' Eskorajį, papasakojo, kad rytą 
parašęs laišką jo tėvui ir nuraminęs senuką. Jaunuolis galėsiąs 
kaip niekur nieko toliau eiti auditoriaus pareigas. D'Eskorajų 
giminė buvo viena seniausių Plasane ir visų gerbiama. Todėl 
Rugonas, kadaise kiauromis kurpėmis vaikščiojęs pro senojo 
markizo rūmą, savotiškai didžiavosi globodamas jo sūnų Žiulį. 
Dievobaimingai šlovindama Henriką V!', d 'Eskorajų giminė vis 
dėlto netrukdė jaunuoliui susieti savo likimą su Imperija. Ką 
beveiksi, jei atėjo tokie slogūs laikai! 

Atvėrę vidurinį langą ir šiaip atsitvėrę nuo visų, ponas Kanas 
ir Diupuaza šnekučiavo žvilgčiodami į Tiuilri stogus, mėlynuo- 
jančius saulės dulkių prisodrintuose toliuose. Tirdami vienas kitą, 
juodu persimesdavo keliais žodžiais ir vėl ilgam nutildavo. Ru- 
gonas esąs karštakošis. Be reikalo užsiplieskęs dėl Rodrigeso 
bylos, juk ją išspręsti esą menkas niekas. Įsmeigęs akis į tolį, po- 
nas Kanas po nosim sumurmėjo: 

— Žmogus žino, kad jam lemta žemai pulti, tik nežino, ar pa- 
vyks kada nors pasikelti. 

Diupuaza. apsimetė neišgirdęs. Paskum, ilgokai patylėjęs, 
tarė: 

— O, tai tvirtas vyras! 

Tuomet deputatas staiga atsisuko, prisikišo prie pat Diupuaza 
veido ir greitakalbe prašneko: 

— Čia kalbant, čia paliekant, aš baiminuos dėl jo. Jis žaidžia 
su ugnimi... Be abejo, mudu jo draugai ir pamesti niekad jo nepa- 
mesim. Tik aš noriu pasakyti, jog, tai košei užvirus, jis net nepa- 
galvojo apie mus... Štai kad ir aš: turiu savo rankose pašėlusiai 
pelningą dalyką, o jis ėmė ir sužlugdė man viską, tenkindamas 
savo kvailą užgaidą. Ir jam nebus ko pykti ant manęs, jeigu da- 
bar pasibelsiu į kitas duris, ar ne? Šiaip sakysi ar taip, o juk nu- 
kenčiu ne aš vienas, nukenčia daugybė žmonių. 

— Vadinasi, reikia belstis į kitas duris, — šypsodamas pakar- 
tojo Diupuaza. 


! Tuo vardu legitimistai vadino savo kandidatą į karaliaus sostą grafą 
Šamborą (1820— 1883), vyresniosios Burbonų linijos galvą, 1830 m. liepos 
revoliucijos nuversto karaliaus Karolio X anūką. 

Bet ponas Kanas, ūmaus pykčio pagautas; netyčia prasitarė: 

— Bene tai įmanoma?.. Susidėk su tuo pasiutėliu, ir visi nuo 
tavęs nusigręš. Jei priklausai jo gaujai, esi paženklintas. 

Jis nusiramino, atsiduso žvelgdamas į toliuose dūluojančią 
Triumfo arką, nelyginant pilka uola kyšančią viršum žalios Eli- 
ziejaus laukų skraistės. Paskum romiai pridūrė: 

— Ką beveiksi? Aš ištikimas kaip šuo. 

Tuo tarpu iš užpakalio prie jų priėjo pulkininkas. 

— Ištikimybė atveria kelią į šlovę, — tarė jis karišku tonu. 

Diupuaza ir ponas Kanas prasiskyrė duodami vietos pulkinin- 
kui, ir jis kalbėjo toliau: 

— Šiandien Rugonas mums įsiskolina. Daugiau jis sau nebe- 
priklauso. 

Tas žodis pašėlusiai visiems patiko. Savaime suprantama, 
Rugonas sau nebepriklauso. Reikia jam pasakyti tai tiesiai į akis, 
kad jis suvoktų savo priedermes. Visi trys įniko kuždėtis slapčia 
tardamiesi, vienas kitam įdiegdami viltį. Retkarčiais jie atsi- 
gręždavo, apžvelgdavo erdvų kabinetą tikrindamiesi, ar bičiulių 
kuris ne per ilgai piktnaudžiauja didžio žmogaus dėmesiu. 

O didis žmogus tuo tarpu dėliojo aplankus, nesiliaudamas 
plepėti su ponia Bušar. Šarboneliai, ligi tol tyliai ir droviai glūdo- 
ję savo kampe, susikivirčijo. Jau du kartus jie bandė užšnekinti 
Rugoną, bet iš pradžių jį pagrobė pulkininkas, o paskum pasiva- 
dino jaunoji moteris. Galop ponas Šarbonelis pastūmėjo žmoną 
prie Rugono. 

— Šįryt gavom jūsų mamos laišką...— pralemeno ji. 

Rugonas neleido jai baigti. Per daug neirzdamas dar sykį pa- 
liko bylas ir pats nusivedė Šarbonelius į dešiniojo lango nišą. 

— Gavom jūsų mamos laišką, — pakartojo ponia Šarbonel. 

Ir buvo jau garsiai beskaitanti, bet Rugonas, paėmęs iš jos 
laišką, permetė jį akimis. Šarboneliai, kadaise Plasane prekiavę 
aliejum, buvo globojami ponios Felisitė — taip gimtajame mies- 
telyje vadinta Rugono motina. Ji ir buvo pasiuntusi juos pas sū- 
nų, kad jis pasirūpintų jų prašymu, pateiktu Valstybės tarybai. 
Vienas jų anūkų, toksai Ševasiu, advokatas, gyvenęs Faverolyje, 
gretimo departamento pagrindiniame mieste, mirė palikdamas 
penkis šimtus tūkstančių frankų Šventosios Šeimos moterų vie- 
nuolynui. Šarboneliai niekad nesitikėjo to palikimo, tačiau, mirus 
Ševasiu broliui, staiga tapo paveldėtojais ir pakėlė triukšmą dėl 
neteisėto turto pasisavinimo; o kadangi vienuolynas kreipėsi į 
Valstybės tarybą, prašydamas patvirtinti paveldėjimo teisę, Šar- 
boneliai, palikę savo gūžtą Plasane, nuskubėjo į Paryžių ir ap- 
sistojo „Perigoro“ viešbutyje, Jokūbo gatvėje, kad galėtų vietoje 
sekti bylos eigą. O byla truko jau pusė metų. 

— Mes taip graužiamės,— dūsavo ponia Šarbonel, Rugonui 
skaitant laišką.— Anksčiau nė girdėti nenorėjau apie tą bylą. 
Bet ponas Šarbonelis tvirtino, jog, jūsų remiami, atgausim visus 
tuos pinigus: jūs tik pasakot žodį, ir mes įsidedam pusę milijono 
frankų kišenėn... Juk taip kalbėjot, pone Šarboneli? 

Buvęs aliejaus pirklys sielvartingai pakinknojo galvą. 

— Pinigai juk nemaži, — toliau kalbėjo moteris.— Dėl to ver- 
ta apverst gyvenimą aukštyn kojomis... Taip, pone Rugonai, mū- 
sų gyvenimas apsivertė aukštyn kojomis! Tik pamanykit, vakar 
viešbučio kambarinė atsisakė pakeisti mums nešvarius rank- 
šluosčius! O Plasane penkios spintos prikrautos skalbinių! 

Ir ji įniko graudžiai skųstis nepakenčiamu Paryžium. Juk juo- 
du atvažiavę viso labo vienai savaitei. Ir jokių daiktų neatsisiųs- 
dinę iš Plasano, vis tikėdamiesi kitą savaitę grįžti namo. O dabar 
galo krašto nematyti, juodu gyveną mebliuotame kambaryje, 
kaip gyvenę, valgą tai, ką malonėjanti atnešti kambarinė, ap- 
sieiną be baltinių, beveik be drabužių. Plaukų šepečio, ir to ne- 
atsiyežę, ir ponia Šarbonel turinti šukuotis sulūžusiomis šukomis. 
Kartais juodu susėdą ant lagaminėlio ir verkią iš nuovargio ir 
apmaudo. 

— Ir viešbutyje tokie įtartini gyventojai! — sukuždėjo ponas 
Šarbonelis ir susigėdęs pažvelgė į Rugoną išsprogusiomis aki- 
mis.— Greta mūsų gyvena toksai jaunuolis. Tokių dalykų prisi- 
klausom... 

Rugonas sulankstė laišką. 

— Mano motina labai gerai jums pataria truputį pakantrau- 
ti, — tarė jis.— Aš savo ruožtu galiu jums pasiūlyti jokiu būdu 
nenusiminti... Mano nuomone, jūs turit laimėti bylą, bet dabar 
aš atsistatydinu ir nieko negaliu jums žadėti. 

— Rytoj pat išvažiuojam iš Paryžiaus! — nevilties pagauta, 
sušuko ponia Šarbonel. 

Tačiau, vos išsprūdus tam riksmui, ji siaubingai perbalo. Po- 
nas Šarbonelis sučiupo žmoną į glėbį, kad ji nesusmuktų vietoje. 
Akimirką juodu žiūrėjo vienas į kitą, lyg žado netekę; lūpos 
jiems virpėjo, jie vargais negalais tramdė ašaras. Jėgos seko, 
juos krėtė šiurpas, lyg pusė milijono frankų, jiems bežiūrint, 
būtų prasmegę kiaurai žemę. | 

— Jūsų priešininkai labai stiprūs, — švelniai kalbėjo toliau 
 Rugonas.— Faverolio vyskupas monsinjoras Rošaras pats atvyko 
į Paryžių paremti Šventosios Šeimos moterų vienuolyno prašymo. 
Jeigu jis nebūtų įsikišęs, jau seniai būtumėt laimėję bylą. Deja, 
dabar dvasininkija labai įtakinga... Bet aš dar turiu draugų Valsty- 
bės taryboje, tikiuosi, kad galėsiu šį tą nuveikti, pats išlikdamas 
šešėlyje. Bet jeigu jūs, taip ilgai laukę, rytoj išvažiuosit... 

— Nevažiuosim, nevažiuosim,— paskubomis sulemeno po- 
nia Šarbonel.— Ak, pone Rugonai, brangiai kainuos mums tas 
palikimas! 

Rugonas vėl įgulė į popierius. Patenkintas apžvelgė kabinetą, 
džiaugdamasis, jog dabar niekas jau nebesitemps jo į lango nišą: 
visa gauja buvo pasotinta. Per kelias minutes Rugonas beveik 
baigė darbą. Jis mokėjo savaip linksmintis, grubiai tyčiodamasis 
iš Žmonių ir šitaip atsikeršydamas už jų įkyrumą. Penkiolika 
minučių jis giežė apmaudą ant draugų, nors ką tik taip atlaidžiai 
klausėsi jų skundų. Jis nuėjo taip toli ir pasirodė toks negailes- 
tingas žaviajai poniai Bušar, kad jos akys prisipildė ašarų, nors 
ji ir nesiliovė šypsojusi. Draugai kvatojo pripratę prie Rugono 
storžieviškų išpuolių. Žinojo, kad jų reikalai itin geri kaip tik 
tada, kai jis paleidžia kumščius į darbą. 

„Tuo metu kažkas nedrąsiai pasibeldė į duris. 

— Ne, ne, neatidarykit! — sušuko jis Delestanui, beeinan- 
čiam prie durų.— Tyčiojasi jie iš manęs, ar ką? Ir šiaip jau man 
galva braška. 

Kai į duris imta dar stipriau belstis, jis prakošė pro dantis: 

— Ak, jeigu neičiau iš čia, kaip smagiai grūsčiau lauk tą, 
Merlį! 

Belstis nustota. Bet staiga kabineto kampe atsidarė nedidelės 
durys, ir pro jas, traukdamasis atatupstas, vidun įplaukė neregėto 
platumo mėlyno šilko sijonas. Tasai si jonas, labai šviesus, perdėm 
apsiuvinėtas kaspinais, stabtelėjo prie slenksčio; nieko kita dau- 
giau nebuvo matyti. Tik guviai čiauškėjo laibutis moters balselis. 

— Pone Rugonai! — pagaliau atsigręžusi, kreipėsi į jį dama. 

Pasirodo, tai buvo ponia Korer pėdu rožių papuošta skrybė- 
laite. Rugonas, žingtelėjęs į priekį įnirtingai sugniaužtais kumš- 
"čiais, ūmai sulinko, susimetė į kuprą ir meiliai paspaudė ranką 
naujai viešniai. 

— Aš klausiau Merlį, ar jam čia patinka, — tarė ponia Korer, 
švelniu žvilgsniu glamonėdama dilbą kurjerį, stovintį priešais 
su šypsena lūpose.— O jūs, pone Rugonai, juo patenkintas? 

— Taip, žinoma, — maloniai atsakė Rugonas. 

Merlis palaimingai šypsojo, nenuleisdamas akių nuo putlaus 
ponios Korer kaklo. Ji dar labiau pasipūtė, pasitaisė garbanėles 
smilkiniuose. 

— Na ir puiku, meiluti,— vėl prašneko ji.— Kai įtaisau ką 
nors į tarnybą, noriu, kad visi būtų patenkinti... O jeigu jums pri- 
reiks mano patarimo, užeikite pas mane iš ryto, žinot, nuo aštun- 
tos iki devintos. Na, būkit geras, klausykit pono Rugono. 

Ir, įeidama į kabinetą, tarė Rugonui: 

— Buvusiems kariškiams niekas neprilygsta. 

Įsikibusi į Rugoną, jo nebepaleido; tipendama mažais žingsne- 
liais, pro langą nusivedė į kitą kabineto galą. Pabarė, kad ne- 
atidaręs durų. Nejaugi ir būtų turėjusi tūpčioti prieškambaryje, 
jeigu Merlis nebūtų sutikęs jos įleisti pro mažąsias duris? O juk 
tik vienam Dievui žinoma, kaip jai reikią pasimatyti su Rugonu! 
Šiaip ar taip, jis negalįs imti ir atsistatydinti nepranešes, kur 
įstrigę jos prašymai! Ji išsitraukė iš kišenės prašmatnią užrašų 
knygutę rausvo muaro aptaisais. | 

— Tik po pusryčių perskaičiau „Žinias“, — tarė ji.— Ir iškart 
užšisakiau fiakrą... Sakykit, ar toli pasistūmėjo ponios Letiurk 
byla,— na, tos kapitono našlės, kuri prašo tabako krautuvėlės? 
Aš žadėjau jai atsakyti ateinančią savaitę... O kaip su ta panele, 
prisimenat, Ermini Bijkok, buvusia Šventojo Dionyzo vienuolyno 
auklėtine, kurią žada vesti karininkas, jos suvedžiotojas, jeigu 
koks doras žmogus sutiksiąs iš geros širdies duoti jai kraičio. Aus- 
tatytą sumą? Mes turėjom galvoj imperatorienę... O juk ir visos 
kitos damos — ponia Šardon, ponia Tetanjer, ponia Žalagjė — 
jau keli mėnesiai, kai laukia atsakymo! 

Leisdamasis į menkiausias detales, Rugonas romiai atsakinė- 
jo, aiškino, kodėl tas ar kitas prašymas vis atidėliojamas. Tačiau 
jis užsiminė poniai Korer, jog nuo šiol ji nebegalėsianti kliautis 
juo lygiai taip, kaip anksčiau. Tuomet ji nusiminė. Juk jai taip 
gera daryti paslaugas žmonėms! Ką gi ji pasakysianti visoms toms 
damoms? Ir ji prašneko apie savo reikalus, Rugonui puikiai žino- 
mus. Ji priminė, jog mergautine pavarde esanti Martino, Martino 
iš Kulonžo, jog priklausanti dorai vandėjiečių giminei, kurioje 
buvusios mažų mažiausiai septynios notarų kartos. Ji niekad ne- 
galėdavo paaiškinti, iš kur gavusi Korer pavardę. Dvidešimt 
ketverių metų ji pabėgo su mėsininko parankiniu, su kuriuo 
visą vasarą susitikinėjo daržinėje. Tėvas pusę metų negalėjo at- 
sigauti po to skandalo, po to baisingo poelgio, ligi šiol aptariamo 
miestelyje. Nuo to laiko ji gyveno Paryžiuje, tarytum mirusi savo 
giminei. Dešimt kartų ji rašė broliui, paveldėjusiam tėvo konto- 
rą, bet atsakymo nesulaukė; ji kaltino svainę, „tą davatką“, jos 
žodžiais tariant, „po padu laikančią tą mulkį Martino“. Ji buvo 
apsėsta minties, kaip ir Diupuaza, grįžti gimtinėn ir gyventi ten 
turtinga ir visų gerbiama. | | 

— Prieš savaitę parašiau dar vieną laišką, — suniurzgė ponia 
Korer.— Lažinuos, kad ji meta mano laiškus į ugnį... Šiaip ar taip, 
jeigu Martino numirs, ji norom nenorom turės įsileisti mane į na- 
+ mus. Vaikų jie neturi, tad man teisėtai priklauso dalis turto... 
Martino penkiolika metų vyresnis už mane, be to, kaip girdėjau, 
Jis serga podagra. 

Paskum, staiga pakeitusi toną, ji tarė: 

— Tiek to, meskim tai iš galvos... Dabar reikės padirbėti jūsų 
labui, ar ne, Eženai? Ir padirbėsim, pamatysit. Kad mes galėtume 
šį tą reikšti, jums reikia būti viskuo... Prisimenat penkiasdešimt 
pirmuosius metus? 

Rugonas nusišypsojo. Kaip tikra motina ji paspaudė jam ran- 
kas, ir jis prisikišęs pakuždėjo jai į ausį: 

— Jei pamatysit Žilkeną, pasakykit jam, kad ateitų į protą. 
Kur jo galva? Praeitą savaitę, pakliuvęs į nuovadą, jis paminėjo 
mano pavardę, kad jį išvaduočiau! 

Ponia Korer pažadėjo pakalbėti su Žilkenu, savo buvusiu nuo- 
mininku, kadaise drauge su Rugonu gyvenusiu „Vano“ viešbuty- 
je, žmogum, tam tikrais atvejais labai pravarčiu, bet palaido bū- 
do ir nedarančiu garbės pažįstamiems. 

— Lekiu, apačioj manęs laukia fiakras,— garsiai pareiškė 
ponia Korer ir šypsodama žengė į kabineto vidurį. 

Tačiau ji pastovėjo dar keletą minučių, norėdama išeiti drauge 
su visais. Kad lankytojai pasiskubintų, netgi pasisiūlė kurį nors. 
pavėžėti savo fiakru. Atsiliepė pulkininkas, be to, buvo sutarta, 
jog Ogiustas atsisėsiąs ant pasostės greta vežiko. Prasidėjo visuo- 
tinis rankų spūsčiojimas. Rugonas atsistojo prie atlapų durų. 
Eidamas pro šalį, kiekvienas svečias atsisveikindamas sakė kelis 
užuojautos žodžius. Ponas Kanas, Diupuaza ir pulkininkas, iš- 
tempę kaklus, tyliai pakuždėjo jam į ausį, kad jų nepamirštų. 
Šarboneliai- jau leidosi laiptais, ponia Korer prieškambario kam- 
pe plepėjo su Merliu, o ponia Bušar, kurios netoliese lūkuriavo 
vyras ir ponas d 'Eskorajis, vis dar nesitraukė nuo Rugono, labai 
lipšniai ir mandagiai klausinėdama, kelintą valandą galėtų pasi- 
kalbėti su juo prie keturių akių Marbefo gatvėje, nes, esant paša- 
liniams, ji stačiai apkvaištanti. Išgirdęs. tuos žodžius, pulkininkas 
irgi priėjo; visi kiti pasekė jo pavyzdžiu, ir netrukus visi vėl 
sugužėjo atgal į kabinetą. 

— Mes visi ateisim jūsų aplankyti! — sušuko pulkininkas. 

— Nevalia gyventi kaip atsiskyrėliui, — pasigirdo balsai. 

Ponas Kanas mostu paprašė visus nutilti. Paskum pasakė vi- 
"siems labai patikusius žodžius: 

— Jūs nebepriklausote sau, jūs priklausote draugams ir Pran- 
cūzijai. 

Pagaliau visi išsiskirstė. Rugonas vėl uždarė duris ir garsiai, 
su palengvėjimu atsiduso. Delestanas, visiškai jo pamirštas, tuo- 
met išlindo iš už kalno aplankų, kur užsiglaudęs kaip sąžiningas 
draugas baigė rūšiuoti popierius. Jis netgi didžiavosi savo stro- 
pumu. Kiti malė liežuviais, o jis dirbo. Tad jis nuoširdžiai apsi- 
džiaugė, kai didis žmogus jam karštai padėkojo. Tik Delestanas ir 
sugebąs deramai pasitarnauti; jis esąs analitinio proto, išmanąs, 

kaip tinkamai imtis darbo, su tokia galva toli nueisiąs. Rugonas 
prikalbėjo jam dar daugiau malonių žodžių, nors sunku buvo su- 
prasti, ar tik jis nesityčioja iš savo pagalbininko. Paskum jis 
apsidairė, apžiūrėjo visas pakampes. 

— Na, regis, jūsų dėka viskas baigta... Dabar reikia nebent 
paliepti Merliui visus tuos paketus nugabenti į mano namus. 

Jis pašaukė kurjerį, nurodė, kokius popierius reikėsią išnešti. 
Sulig kiekvienu paliepimu kurjeris atsakinėjo: “ 

— Klausau, pone pirmininke. 

— Galvijau neraliuotas! — galop įtūžęs suriko Rugonas.— 
Nedrįskit vadinti manęs pirmininku, juk aš jau nebe pirmininkas! 

Merlis nusilenkė, žengė prie durų ir neryžtingai sustojo. Pas- 
kum grįžo atgal ir pranešė: 

— Ten, apačioje, jūsų klausia tokia dama, raita ant arklio... 
Ji pajuokavo, jog mielai užjotų į viršų, tik laiptai esą per siauri.. 
Ji pageidauja paspausti jums ranką. 

Rugonas buvo jau begniaužiąs kumščius, manydamas, kad iš 
jo tyčiojamasi. Tačiau Delestanas, nuskubėjęs žvilgtelėti pro laip- 
tų aikštelės langą, atbėgo tekinas ir labai susijaudinęs pranešė: 

— Panelė Klorindė! 

Tuomet Rugonas liepė pasakyti, jog tuojau išeisiąs. Juodu su 
Delestanu paėmė skrybėles, ir didis žmogus, nustebintas savo 
pagalbininko susijaudinimo, įtariai dirstelėjo į jį, suraukęs an- 
takius. 

— Saugokitės moterų, — pakartojo jis. 

Stabtelėjęs prie slenksčio, Rugonas paskutinįsyk apžvelgė 
kabinetą. Pro tris atvirus langus vidun tvino ryški pusiaudienio 
šviesa, skaisčiai nutvieksdama išverstas spintas, išmėtytus stal- 
čius, krūvas ryšulių vidury kilimo. Kabinetas atrodė didelis, niū- 
rus. Glėbiai popierių, sudegintų židinyje, buvo virtę saujele juo- 
dų pelenų. Rugonas užtrenkė duris; žvakė, pamiršta stalo kraš- 
te, užgeso, ir tuščio kabineto tyloje sprogdama pokštelėjo kriš- 
tolinė rozetė. 


III 


Kartais, ketvirtą valandą popiet, Rugonas trumpam užsukdavo 
pas grafienę Balbi. Ateidavo pėsčiomis, kaip pritinka kaimynui. 
Grafienė gyveno netoli Marbefo gatvės, nedideliame rūme Elizie- 
jaus laukų bulvare. Beje, užtikti ją būdavo nelengva, o jeigu atsi- 
tiktinai ji pasitaikydavo namie, paprastai gulėdavo lovoje ir pra- 
šydavo atleisti, jog negalinti priimti. Šiaip ar taip, rūmo laiptuo- 
se amžinai skardėdavo garsūs svečių balsai, be paliovos trinksė- 

davo svetainių durys. Grafienės duktė Klorindė priiminėdavo 
svečius galerijoje dideliais langais, žvelgiančiais į bulvarą, pri- 
menančioje dailininko dirbtuvę. 

Beveik tris mėnesius Rugonas atžariai, kaip įprasta skaisty- 
bėje gyvenantiems vyrams, ir stačiokiškai spyrėsi. gundomas 
abiejų damų, panorusių su juo susipažinti užsienio reikalų minis- 
terijos surengtame baliuje. Visur su juo susidurdamos, jiedvi 
viliojamai šypsodavo, motina visados tylėdavo, o duktė garsiai 
kalbėdavo, žiūrėdama jam stačiai“į akis. Rugonas tvirtai laikėsi, 
vengė jų kaip įmanydamas, tankiai mirksėjo dėdamasis, kad jų 
nepastebi, atsisakinėjo nuolatinių kvietimų. Vėliau, persekioja- 
mas, nepaliekamas ramybėje netgi namuose, pro kuriuos Klorin- 
dė tyčia jodinėdavo raita, jis ryžosi viską apie jas susižinoti ir 
tik tada eiti į svečius. 

Italijos pasiuntinybėje apie tas damas atsiliepta labai palan- 
kiai: grafo Balbi iš tikrųjų būta; grafienė vis dar palaikanti ryšius 
su Turino aukštuomene; galop duktė pernai vos neištekėjusi už 
vieno vokiečių kunigaikštuko. Tačiau iš kunigaikštienės Sank- 
virino, į kurią paskiau kreipėsi Rugonas, jis gavo visiškai kitokių 
duomenų. Ten jį užtikrino, jog Klorindė gimusi dvejiems metams 
praslinkus po grafo mirties; ir apskritai apie Balbi šeimą sklido 
gana prieštaringi gandai, nes ir vyras, ir žmona garsėjo gausybe 
nuotykių ir turėjo dingsčių abipusiams priekaištams; juodu ofi- 
Cialiai išsiskyrė Prancūzijoje, iš naujo susitaikino Italijojė ir vė- 
liau gyveno lyg susidėję. Jaunas pasiuntinybės atašė, puikiai 
išmanantis, kas dedasi karaliaus Viktoro Emanuelio dvare, atsi- 
liepė dar griežčiau: pasak jo, grafienė turinti įtakos Italijoje tik 
todėl, jog vis dar nenutraukianti santykių su vienu labai aukštu 
pareigūnu, ir jis užsiminė, kad ji buvusi priversta palikti Turiną, 
kilus baisiam skandalui, bet jam nevalia apie tai kalbėti. Rugo- 
nas, vis labiau įsitraukdamas į tą tyrimą, kreipėsi net į policijos 
prefektūrą, bet ir ten nieko tikra nesužinojo: abiejų svetimšalių 
bylose buvo pažymėta nebent tai, jog damos gyvenančios labai 
plačiai, nors didelio turto neužregistruota. Jos abi tvirtinančios, 
kad turinčios žemės valdų Pjemonte. Buvo žinoma, jog kartais 
jų prabangiame gyvenime atsitikdavę staigių nuosmukių; tuomet 
jos ūmai dingdavusios, bet netrukus vėl pasirodydavusios stul- 
bindamos visus savo prašmatnumu. Apskritai nieko apie jas neži- 
nota, o ir nenorėta žinoti. Jos lankydavosi geriausiuose aukštuo- 
menės salonuose, jų namai buvo laikomi lyg niekieno žeme, kur 
Klorindei tarytum kokiai egzotinei gėlytei buvo atleidžiami visi 
išsišokimai. Rugonas ryžosi aplankyti tas damas. 

Po trečio vizito didžio Žmogaus smalsumas dar labiau pašoko: 
Rugonas buvo rambaus būdo, labai sunkiai išjudinamas. Iš pra- 

džių labiausiai jį domino nežinomybė — Klorindės praeitis ir ne- 
numaldomas gyvenimo geismas, kurį jis tarėsi regįs jaunos die- 
vaitės didelėse akyse. Jis buvo prisiklausęs apie ją šlykščiausių 
paskalų — apie pirmąjį nuopuolį su vežėju, vėliau apie sandėrį 
su bankininku, už menamą skaistybę paklojusiu didelius pinigus 
panelei iš rūmo Eliziejaus laukų bulvare. Bet kai kada ji atrodyda- 
vo jam tikras vaikas, ir jis imdavo viskuo abejoti, duodavo sau 
žodį išplėšti iš jos išpažintį, grįždavo atgal trokšdamas perprasti 
tą keistą merginą, gyvą mįskę, kuri galop ėmė audrinti jį ne ką 
mažiau negu kokia kebli aukštosios politikos problema. Iki 
tol jis niekindavo moteris, ir pirmoji, su kuria jį suvedė liki- 
mas, pasirodė besanti vienas sudėtingiausių pasaulyje mecha- 
nizmų. 

Kai Klorindė nuomojamu arkliu atjojo prie Valstybės tarybos 
durų paspausti jam rankos ir pareikšti užuojautos, rytojaus die- 
ną, tesėdamas iškilmingai duotą žodį, Rugonas nuėjo aplankyti 
merginos. Ji ketino, jos žodžiais tariant, parodyti jam tai, kas 
būtų turėjęs išsklaidyti jo blogą nuotaiką. Rugonas juokais vadi- 
no Klorindeę „savo silpnybe“ ir mielai leido pas ją ištisas valan- 
das: jinai mokėjo jį pralinksminti, paglostyti jo savimeilę, pri- 
versti budriai laikytis, juo labiau kad jisai vis dar ją tyrė, nors 
buvo pažengęs ne ką toliau nei pirmąją dieną. Sukdamas iš Mar- 
befo gatvės, jis dirstelėjo į Koliziejaus gatvę, kur savo rūme gy- 
veno Delestanas; keletą kartų jam pasirodė, jog tarp praskleistų 
užuolaidų mato šeimininką, per gatvę žiūrintį į Klorindės langus. 
Tačiau užuolaidos buvo sandariai užtrauktos, Delestanas iš pat 
ryto buvo išvažiavės Šamadan į savo pavyzdinį ūkį. 

Balbi rūmo durys, kaip paprastai, buvo plačiai atlapotos. Prie 
laiptų Rugonas susitiko susivėlusią juodo gymio moterėlę gelto- 
na sudriskusia suknele, graužiančią apelsiną nelyginant Oobuolį. 

— Antonija, ar jūsų šeimininkė namie? — paklausė. 

Ji neatsakė, nes buvo prisikimšusi burną, tik susijuokė ir ener- 
gingai pakinknojo galvą. Jos lūpos blizgėjo nuo apelsino sulčių. 
Žiūrėjo primerkusi mažutes akis tarytum du rašalo lašus, nutišku- 
sius ant juosvo veido. 

Pripratęs prie aplaidumo, viešpataujančio namuose, Rugonas 
ėmė lipti laiptais. Pusiaukelėje susidūrė su juodabarzdžiu augalo- 
tu liokajum, panašiu į plėšiką; tas žvilgtelėjo į jį kuo ramiausiai, 
bet nė nepasitraukė į šalį. Antro aukšto aikštelėje pamatė trejas 
atdaras duris. Dešiniosios vedė į Klorindės miegamąjį. Smalsumo 
kirmino pakirbintas, jis dirstelėjo į vidų. Nors buvo jau ketvirta 
valanda, miegamasis buvo dar netvarkytas; prieš lovą stovėjo 
širma, pusiau nuslėpdama nukarusias paklodes; ant širmos kabo- 
jo iš vakaro padžiauti apatiniai sijonai apskretusiais padurkais. 

Palangėje ant grindų dubuo su muilinu vandeniu, o ant drabužių 
krūvos miegojo susirietusi pilka Klorindės katė. 

Klorindė paprastai būdavo trečiame aukšte, toje galerijoje, 
kuri atstodavo jai čia dirbtuvę, čia rūkomąjį, čia šiltnamį, čia 
vasaros svetainę. Rugonui lipant aukštyn, vis aiškiau buvo gir- 
dėti balsų šurmulys, šaižus juokas, vartomų baldų trenksmas. At- 
sidūręs prie durų, galop pagavo išklerusio pianino garsus ir dai- 
navimą. Rugonas dusyk pasibeldė, bet atsakymo nesulaukė. Tuo- 
met ryžosi jeiti. 

— Bravo! Bravo! Štai ir jis! — plodama delnais, sušuko Klo- 
rindė. 

Nors Rugoną buvo nelengva išmušti iš vėžių, bet jisai sutrikęs 
stabtelėjo tarpdury. Prie kledaro pianino sėdėjo popiežiaus 
legatas kavalierius Ruskonis, išvaizdus brunetas, prireikus suge- 
bantis būti išmaniu diplomatu, ir įnirtingai daužė klavišus, steng- 
damasis išgauti kuo mažiau klerkiančius garsus. Vidury kamba- 
rio, meiliai apkabinęs kėdės atkalte, šoko valsą deputatas Laru- 
ketas, šoko taip įsijautęs, jog išvartė visas kėdes. O vienoje lango 
nišoje, priešais jaunuolį, anglimi piešiantį drobėje, ant stalo me- 
džiotojos Dianos poza stovėjo ryškios šviesos užlieta Klorindė 
nuogomis šlaunimis, nuogais pečiais, nuoga krūtine, visiškai 
nuoga ir pilna nedrumsčiamos ramybės. Minkštasuolyje susi- 
keitę kojas sėdėjo trys ponai, susikaupę rūkė storus cigarus ir, 
netardami nė žodžio, žiūrėjo į merginą. 

— Palaukit, nejudėkit! — sušuko kavalierius Ruskonis Klo- 
rindei, bešokančiai nuo stalo.— Tuoj supažindinsiu visus vienus 
su kitais. 

Jis nusivedė Rugoną ir, eidamas pro poną Laruketą, kuris 
dusdamas susmuko į krėslą, pajuokavo: 

— Ponas Laruketas, judu pažįstami. Būsimasis ministras. 

Paskum, priėjęs prie dailininko, tarė: 

— Ponas Luidžis Pocas, mano sekretorius. Diplomatas, daili- 
ninkas, muzikas, įsimylėjėlis. 

Tris ponus, sėdinčius minkštasuolyje, jis buvo pamiršęs. Bet 
atsigręžęs juos pastebėjo, rimtai nusiteikė ir, linktelėjęs jų pu- 
sėn, tarė oficialiu tonu: 

— Ponas Brambila, ponas Staderinas, ponas Viskardis, visi 
trys — politiniai emigrantai. 

Venecijiečiai nusilenkė neišleisdami cigarų iš dantų. Kavalie- 
rius Ruskonis buvo begrįžtąs prie pianino, bet Klorindė griežtai 
pašaukė jį ir prikišo, kad jis prastas ceremonimeistras. Ir, rody- 
dama į Rugoną, trumpai tarė ypatinga, itin jam malonia intona- 
cija: 

— Ponas Eženas Rugonas. 

Visi vėl nusilenkė vieni kitiems. Rugoną, iš pradžių bijojusį 
kokio žeminančio sąmojo, nustebino savo taktu ir orumu toji 
išlaki mergina, gazine tunika dangstanti savo nuogybę. Jis atsi- 
sėdo, kaip paprastai, pasidomėjo grafienės Balbi sveikata: Rugo- 
nas kiekvieną sykį stengdavosi pabrėžti, jog atėjo aplankyti mo- 
tinos, bent jau to, jo nuomone, reikalavo padorumas. 

— Labai džiaugčiausi galėdamas su ja pasisveikinti, — ištarė 
jis iš anksto paruoštą frazę. 

— Betgi mama šičia! — sušuko Klorindė ir savo auksuoto 
lanko galu parodė į kambario kertę. 

Grafienė tikrai sėdėjo ten, atsilošusi giliame krėsle, nemato- 
ma už baldų. Visi nustebo. Politiniai emigrantai, ko gero, irgi 
nenumanė, kad grafienė kambaryje; jie pasikėlė ir nusilenkė. Ru- 
gonas priėjęs paspaudė jai ranką. Jis atsistojo greta, ir ji, kaip 
visados atsivertusi krėsle, trumpai atsakė į jo klausimus, šypso- 
dama savo amžina šypsena, netgi jai sergant nenueinančia nuo 
lūpų. Paskum grafienė vėl nutilo nugrimzdama į savo mintis ir 
retkarčiais žvilgčiodama į bulvarą, kuriuo ritosi ekipažų srautas. 
Ji tikriausiai pasirinko tą kampelį, kad galėtų stebėti gatvės gy- 
venimą. Rugonas pasitraukė į šalį. 

Tuo tarpu kavalierius Ruskonis vėl atsisėdo prie pianino; 
pirštais švelniai sliuogdamas per klavišus, ėmė pusbalsiu dainuo- 
ti itališkai. Ponas Laruketas vėdavosi nosine. Klorindė, ūmai su- 
rimtėjusi, atsistojo ankstesne poza. Staiga visiems susikaupus, 
Rugonas iš lėto vaikščiojo žvalgydamasis po kambarį. Galerija 
buvo prigriozta pačių keisčiausių daiktų: baldai — sekreteras, 
skrynia, keli stalai, — sustumti į vidurį, sudarė siaurų takelių 
labirintą; pačiame galerijos gale merdėjo sugrūsti, sukaišioti 
vienas ant kito šiltnamių augalai, nukorę žalius, bet jau parudu- 
sius karpytus lapus; o kitame gale kūpsojo krūva sudžiūvusio 
molio, statula aptrupėjusiomis rankomis ir kojomis, kurią Klo- 
rindė buvo pradėjusi-lipdyti, vieną gražią dieną šovus į galvą 
minčiai tapti skulptore. Erdvioje galerijoje, tiesą pasakius, buvo 
tik nedidelis laisvas plotas prie vieno lango — tuščias ketvirtai- 
nis, paverstas savotiška svetaine su dviem minkštasuoliais ir 
trimis atsitiktiniais krėslais. 

— Čia rūkoma,— tarė Klorindė Rugonui. 

Jis padėkojo: ačiū, nerūkąs. Neatsigręždama Klorindė su- 
šuko: k 

— Kavalieriau Ruskoni, susukite man cigaretę. Tabakas, atro- 
do, šalia jūsų, ant pianino. į 

Kavalierius Ruskonis ėmė sukti cigaretę, ir kambaryje vėl 
stojo tyla. Nepatenkintas, kad pas Klorindę šitiek daug svečių, 
Rugonas buvo besigraibąs skrybėlės. Šiaip ar taip, jis priėjo prie 

Klorindės, užvertė galvą ir šypsodamas paklausė: 

— Regis, prašėt mane užeiti, norėdama kažką parodyti? 

Ji atsakė ne iškart, stovėjo labai susikaupusi, susirūpinusi 
savo poza. Tad. Rugonui teko pakartoti klausimą: 

— Tai ką gi norėjote man parodyti? 

— Save! — atsakė ji. 

Ji pasakė tai valdingu tonu, nė nekrustelėdama, sustingusi 
ant stalo deivės poza. Rugonas, irgi surimtėjęs, pasitraukė ata- 
tūpstas ir perleido ją žvilgsniu. Ir tikrai ji buvo nuostabi — tai- 
syklingo profilio, grakštaus kaklo, dailia linija pereinančio į pe- 
čius. Bet ypač žavėjo karališko grožio liemuo. Apvalios rankos ir. 
kojos spindėjo lyg nugludintos iš marmuro. Atkišusi į priekį kai- 
rę šlaunį, ji stovėjo kiek išsirietusi visu kūnu, pakėlusi dešinę 
ranką, tad nuo pažasties iki kulno ėjo ilga lanksti linija, įlinkusi 
per liemenį, išlinkusi per klubą. Kaire ranka ji rėmėsi į lanką, 
pilna nedrumsčiamos ramybės ir pasitikėjimo savimi, kaip tikra 
senovės medžiotoja, nepastebinti savo nuogybės, niekinanti vyrų 
meilę, — šalta, didinga, nemirtinga. 

— Žavu, labai žavu! — sumurmėjo Rugonas, neišmanydamas, 
ką sakyti. 

- Iš tikrųjų jį erzino nejudrus it statulos Klorindės kūnas. Ji at- 
rodė tokia pergalinga, tokia pasitikinti savo klasikiniu grožiu, 
kad, jeigu būtų išdrįsęs, būtų ėmęs kritikuoti ją kaip meno kū- 
rinį, kurio formos neatitiko jo miesčioniško skonio: jis būtų pa- 
geidaveęs, kad liemuo būtų laibesnis, klubai ne tokie platūs, krū- 
tinė iškilesnė. Paskum jam pašoko aržaus vyro geismas — noras 
griebti jai už blauzdos. Jis pasitraukė toliau, kad atsispirtų pa- 
gundai. 

— Prisižiūrėjot2 — paklausė Klorindė, vis tokia pat rimta 
ir tikra savimi.— Palaukit, tuoj parodysiu jums ką kita. 

"Ir staiga ji nustojo būti Diana. Numetė tanką ir virto Venera. 
Susinėrė rankas ant pakaušio, išsilenkė visu liemeniu, atkišdama 
į priekį krūtų spenelius, pravėrė lūpas šypsodama lyg saulės 
ūmai nutviekstu veidu ir įsmeigė akis į tolį. Ji tarytum staiga su- 
mažėjo, pasidarė putlesnė, lyg nuauksuota užplūdusio geismo, 
karštomis bangomis tvinstančio atlasine oda. Susigūžusi į kamuo- 
lėlį, ji siūlėsi stengdamasi sukurstyti aistrą kaip nuolanki mei- 
lužė, geidžianti priglusti prie vyro krūtinės ir atsiduoti visa savo 
esybe. ka 

Išlaikydami niūrų sąmokslininkų santūrumą, ponai Brambila, 
Staderinas ir Viskardis oriai paplojo: 

— Bravo! Bravo! Bravo! 

Ponas Laruketas Aetvėrė džiaugsmu, o kavalierius Ruskonis, 
kaip tik tuo metu priėjęs prie stalo paduoti merginai cigaretės, 

sustojo it nudiegtas padėrusiu žvilgsniu, iš lėto kinknodamas 
galvą, lyg pritardamas į taktą savo susižavėjimui. ' 

Rugonas nepasakė nė žodžio. Taip stipriai sunėrė rankas, net 
pirštai subraškėjo. Per visą kūną nuo galvos iki kulnų perbėgo 
lengvas šiurpulys. Jis vėl atsisėdo krėsle, pamiršęs, jog ketino 
išeiti. Bet Klorindė atsistojo ankstesne nevaržoma ir didinga po- 
za, garsiai nusikvatojo ir ėmė dūmyti cigaretę, gašliai papūsdama 
lūpas. Pasakė, jog mielai būtų norėjusi vaidinti teatre: viską būtų 
sugebėjusi pavaizduoti — ir pyktį, ir švelnumą, ir gėdingumą, ir 
išgąstį. Paprasčiausia mimika, veido bruožų žaismu ji tuoj išreiš- 
kė tuos jausmus. Paskum staiga paklausė: 

— Norit, pone Rugonai, parodysiu jums, kaip jūs sakote kal- 
bą Atstovų rūmuose? 

Klorindė pasipūtė, atstatė krūtinę, ėmė šnopuoti, švaistytis 
kumščiais, nutaisiusi tokią komišką ir drauge tokią panašią išraiš- 
ką, jog visi sprogo juokais. Rugonas kvatojo kaip vaikas; Klo- 
rindė jam atrodė žavi, sąmojinga ir pašėlusiai jaudinanti. 

— Klorinde! Klorinde! — sudraudė ją Luidžis, laikikliu bels- 
damas į molbertą. 

Ji taip sukiojosi, kad dailininkas nebegalėjo dirbti. Jis ati- 
dėjo anglį į šalį ir stropiai kaip mokinys ėmė plonyčiu dažų 
sluoksniu tepti drobę. Visiems kvatojant, jis vienas sėdėjo rimtas, 
ugningomis akimis žvelgdamas į merginą ir rūsčiai dirsčiodamas: 
į vyrus, su kuriais ji juokavo. Kaip tik jam ir atėjo mintis nupieš- 
ti Klorindę medžiotojos Dianos kostiumu — tuo pačiu, apie kurį 
kalbėjo visas Paryžius po baliaus Italijos pasiuntinybėje. Luidžis 
skelbėsi jos pusbroliu, nes juodu gimę toje pačioje Florencijos 
gatvėje. 

— Klorinde! — piktai pakartojo jis. 

— Luidžio tiesa,— tarė ji. — Jūs negerai elgiatės, ponai, ke- 
liat baisų triukšmą!.. Dirbkim, dirbkim! 

Ji vėl atsistojo Olimpo deivės poza, iš naujo virto nuostabia 
statula. Ponai vyrai sustingo savo vietose it prikalti. Tik ponas 
Laruketas išdrįso pirštų galiukais tyliai barbenti į krėslo rank- 
tūrį. Rugonas atsilošęs žiūrėjo į Klorindę, vis labiau grimzdamas 
į savo godas, pasiduodamas mintims, piešdamas vaizduotėje 
vis didingesnį merginos paveikslą. Šiaip sakysi ar taip, o mo- 
teris — nuostabus mechanizmas. Jam niekad neateidavo į galvą 
nagrinėti tokius dalykus. Dabar jis ėmė nujausti, kokių nepap- 
rastų keblumų esama gyvenime. Akimirksniu jis aiškiai suvokė, 
kokią galią turi tie nuogi pečiai, galintys. sukrėsti pasaulį. Jo 
žvilgsnis vis labiau drumstėsi, Klorindė tarytum tolydžio didėjo, 
kol galiausiai savo milžinės stotu užtvėrė langą. Bet Rugonas su- 
mirksėjo ir pamatė, kad, palyginti su juo, ji visiškai nedidelė, 

nors ir stovi ant stalo. Tuomet jis nusišypsojo: užsimanęs galėtų 
išperti ją kaip kokią mergiūkštę; ir jis nustebo pamanęs, jog vie- 
nu tarpu jinai įkvėpė jam baimę. 

Tuo metu kitame galerijos gale vis garsiau buvo girdėti bal- 
sai. Rugonas iš įpratimo įtempė klausą, bet jį pasiekė tik skubriai 
pakuždomis tariami padriki itališki žodžiai. Ką tik prasismelkęs 
pro baldų užtvaras, kavalierius Ruskonis stovėjo remdamasis 
į grafienės krėslo atkaltę ir, pagarbiai susilenkęs, išsamiai kažin 
ką jai pasakojo. Grafienė tik linkčiojo galvą. Šiaip ar taip, kartą 
ji pertraukė kavalierių ryžtingu mostu, Ruskonis dar žemiau pri- 
silenkė, ėmė raminti ją giesmingu it paukščio čiulbėjimas balsu. 
Mokėdamas provansalų kalbą, Rugonas vis dėlto suprato keletą 
žodžių ir apsiniaukė. 

— Mama! — netikėtai sušuko Klorindė.— Ar parodei kava- 
lieriui Ruskoniui vakarykštę depešą? 

— Depešą? — garsiai pakartojo kavalierius. 

Grafienė išsitraukė iš kišenės pluoštą laiškų ir įniko juos 
sklaidyti. Galop padavė jam sumaigytą melsvą popiergalį. Rus- 
konis permetė jį akimis ir skėstelėjo rankomis iš nuostabos ir pa- 
sipiktinimo. 

— Ką? — sušuko prancūziškai, pamiršęs, kad jį sirdi paša- 
liniai. — Jau vakar jūs tai žinojot? O man pranešta tik šįryt! 

Klorindė gardžiai nusikvatojo, ir jis dar labiau įsiuto. 

— Ir ponia grafienė, lyg nieko nežinodama, klausosi, kaip 
aš dėstau iš pagrindų visą istoriją!.. Ką gi, jeigu mūsų pasiunti- 
nybė yra čia, aš kasdien ateisiu pas jus peržiūrėti pašto. 

Grafienė šypsojo. Dar sykį pasirausė tarp savo laiškų, ištrau- 
kė kitą popiergalį ir padavė Ruskoniui. Šįkart jis atrodė labai 
patenkintas. Ir vėl prasidėjo tylus pokalbis. Pagarbi šypsena iš 
naujo nušvietė kavalieriaus veidą. Prieš pasitraukdamas nuo 
grafienės, jis pabučiavo jai ranką. 

— Kągi, rimti reikalai baigti, — tarė jis pusbalsiu ir vėl atsi- 
sėdo prie pianino. 

Ir leidosi smagiai klerkinti švankų rondo, labai madingą tais 
metais. Paskum, staiga dirstelėjęs į laikrodį, iškart griebė skry- 
bėlę. 

— Išeinate? — paklausė Klorindė. 

Mostu jį pasivadino, pasirėmė į jo petį ir kažką pakuždėjo į 
ausį. Jis palinksėjo galvą juokdamasis. Ir sumurmėjo: 

— Šaunu! Šaunu!.. Visa tai parašysiu ten. 

Nusilenkęs visiems, jis išėjo. Luidžis pabeldė laikikliu, ir 
Klorindė, pritūpusi ant stalo, vėl atsistojo visu ūgiu. 

Grafienei, matyt, nusibodo spoksoti į ekipažų srautą, plūstan- 
tį bulvaru, ir vos tik Ruskonio puskarietė dingo iš akių, įsimaišiu- 

si tarp kitų karietų, grįžtančių iš Bulonės miško, ji timptelėjo 
skambučio virvę, kabančią už nugaros. Įėjo augalotas liokajus 
plėšiko veidu, palikdamas atlapas duris. Grafienė pasirėmė į jo 
ranką ir iš lėto perėjo per kambarį pro vyrus, kurie atsistojo ir 
nusilenkė. Ji linktelėjo jiems šypsodama savo amžina šypsena. 
Tarpdury atsigręžė ir tarė Klorindei: 

— Man vėl migrena, einu prigulti. 

— Flaminijau! — sušuko mergina liokajui, vedančiam moti- 
ną.“ Pridėkit jai prie kojų karštą lygintuvą! 

Politiniai emigrantai daugiau nebesisėdo. Išsirikiavę viena 
linija, dar truputį pastovėjo baigdami rūkyti cigarus, paskum 
visi drauge tuo pačiu santūriu ir tiksliu judesiu sviedė juos į 
kertę, už molio krūvos. Ir išėjo žengdami vienas paskui kitą pro 
Klorindę. | 

— Dieve mano, juk aš puikiai suprantu, kokia svarbi cukraus 
problema! — postringavo ponas Laruketas, ką tik užmezgęs rimtą 
pokalbį su Rugonu.— Turima galvoje visa prancūzų pramonės 
šaka. Visa bėda, jog Atstovų rūmuose, kiek man žinoma, niekas 
dar nėra nuodugniai nagrinėjęs šito klausimo. 

Bodėdamasis pašnekovu, Rugonas, užuot atsakęs, tik linktelė- 
jo galvą. Jaunasis deputatas priėjo dar arčiau ir, nutaisęs rimtą 
savo lėlės veido išraišką, kalbėjo toliau: 

— Vienas mano dėdė daro cukrų. Jo cukraus fabrikas — 
vienas didžiausių Marselyje... Tai va, esu ten praleidęs tris mėne- 
sius. Kai ką užsirašiau, o, daug ko prisirašiau! Kalbėjausi su dar- 
bininkais,— žodžiu, domėjausi viskuo... Ir žinot, norėjau pasakyti 
kalbą Atstovų rūmuose... 

Jis pūtėsi, nėrėsi iš kailio, stengdamasis kalbėti apie daly- 
kus, jo manymu, dominančius Rugoną; be kita ko, jis troško 
žūtbūt pasirodyti rimtu politiniu veikėju. 

— Bet. nepasakėte? — įsiterpė Klorindė, aiškiai negalėdama 
pakęsti pono Laruketo. 

-— Ne, nepasakiau,— atsiliepė šis vangiu balsu.— Man pasi- 
rodė, jog pasisakymą reikia atidėti kitam kartui... Paskutiniu 
momentu suabejojau, ar tikslūs kai kurie duomenys. 

Įdėmiai pažvelgęs į poną Laruketą, Rugonas oriai paklausė: 

— Ar žinote, kiek gabaliukų cukraus kasdien sunaudojama 
Anglų kavinėje? 

Ponas Laruketas iš pradžių sumišo ir išpūtė akis. Paskum stai- 
ga nusikvatojęs sušuko: 

— Nuostabu! Nuostabu! Suprantu, jūs juokaujate... Betgi 
jūs turite galvoje cukrų, o aš kalbėjau apie cukraus pramonę... 
Nuostabu! Jūs leisite man pakartoti savo sąmojį? 

Jis net šokčiojo nestygdamas vietoje iš pasitenkinimo. Parau- 

do smagiai nusiteikęs, ir bandė šmaikštauti. Tuomet Klorindė 
nutarė išmušti jį iš pusiausvyros ir prašneko apie moteris. Prieš 
dvi dienas mačiusi jį Varjetė teatre su tokia pasišlykštėtina, gau- 
ruota, kaip pudelis, blondine. Iš pradžių ponas Laruketas gynėši. 
Paskum, įžeistas negailestingo tyčiojimosi iš „pudelio“, nesusi- 
tvardė, šoko ginti savo damą, labai padorią moterį, jo žodžiais 
tariant, ir ne tokią jau bjaurią, ir ėmė liaupsinti jos plaukus, fi- 
gūrą, kojytes. Klorindė stačiai pasiuto. Galop ponas Laruketas 
neištvėręs suriko: 

— Ji manęs laukia, einu! 

Ir kai jis uždarė duris iš kitos pusės, mergina džiugiai suplojo 
delnais ir sušuko: 

— Pagaliau išsinešdino, laimingos kelionės! 

Mikliai nušokusi ruo stalo, ji pribėgo prie Rugono, atkišo 
jam abi rankas. Pasidariusi be galo lipšni, ėmė gailestauti, kad jis 
užtikęs ją ne vieną. Kaip jai buvę nelengva visus juos išgrūsti! 
Matyt, žmonės tikrai nieko nenutuokią! O tasai Laruketas su savo 
cukraus pramone — stačiai juokas, ir tiek! Bet dabar niekas jiems 
nebetrukdysiąs, juodu galėsią ramiai pasišnekėti. Ji turinti jam 
tiek daug ko pasakyti! Taip kalbėdama, nusivedė jį prie minkšta- 
suolio. Rugonas atsisėdo nepaleisdamas jos rankų, bet Luidžis 
staiga ėmė barškinti laikikliu. | 

— Klorinde! Klorinde! — kartojo jis nepatenkintu balsu. 

— Ak, tiesa, portretas! — sušuko ji juokdamasi. 

Ir, ištrūkusi iš Rugono, grakščiai ir švelniai prisilenkė prie 
dailininko. Ak, kaip gražiai nupiešęs! Turįs gerą ranką. Bet, die- 
važ, ji truputį nuvargusi, norinti bent pusvalandį pailsėti. Beje, 
tuo tarpu jis galįs piešti kostiumą; juk kostiumui pozuoti jai nesą 
reikalo. Luidžis, sviedęs piktą žvilgsnį į Rugoną, kažką apmau- 
džiai bambėjo. Tuomet ji greitakalbe prašneko itališkai, surauku- 
si antakius, bet nesiliaudama šypsoti. Luidžis nutilo ir vėl ėmė iš 
lėto vedžioti teptuką. 

— Aš nemeluoju,— pasakė Klorindė, vėl sėsdamasi šalia 
Rugono.— Man tikrai nutirpo kairė koja. 

Ir paplekšnojo per kairę koją, kad, pasak jos, imtų greičiau 
vaikščioti kraujas. Pro gazinę tuniką giedravo jos rausvi keliai. 
Matyt, pamiršusi, kad ji nuoga, Klorindė rimtu veidu palinko prie 
Rugono, švelniu petimi trindamasi į šiurkštų surduto audinį. Ne- 
jučia prisilietus prie sagos, krūtine jai perbėgo šiurpas. Ji apžvel- 
gė save, sodriai nuraudo. Stvėrė juodų nėrinių skraistę ir įsi- 
supo į ją. | 

— Truputį sužvarbau,— tarė ji ir, pristūmusi prie minkšta- 
suolio krėslą, atsisėdo. 

Dabar iš po nėrinių buvo matyti nebent jos nuogi riešai. Ji su- 

simezgė pakaklėje skraistę, tarytum pasirišo kaklaskarę ir įbedė 
į ją smakrą. Juodi nėriniai uždengė jai krūtinę, veidas pasidarė 
vėl rimtas ir blyškus. “ 

— Kas gi jums nutiko? — paklausė ji.— Papasakokit man 
viską. 

Ir, nuoširdžiai domėdamasi kaip tikra duktė, ėmė kamanti- 
nėti, kas jį privertė atsistatydinti. Dėdamasi, kad ji svetimšalė, 
Klorindė prašė Rugoną po tris kartus aiškinti, pasak jos, nesup- 
rantamas detales. Ji tolydžio šūkčiojo itališkai; juodose jos aky- 
se atsispindėjo susijaudinimas, sukeltas jo pasakojimo. Kodėl 
jis susipykęs su imperatorium? Kaip jis galėjęs atsisakyti tokio 
aukšto posto? Kas tokie tie jo priešai, kuriems jis pasidavęs? 
Ir kai Rugonas imdavo dvejoti jausdamas, kad jis skatinamas 
išpažinti tai, ką norėtų nuslėpti, ji žiūrėdavo su tokiu nuoširdžiu 
švelnumu, jog jis nusileisdavo, išklodavo viską iki panagių. Ne- 
trukus Klorindė sužinojo visa tai, ką norėjo. Pabėrė dar keletą 
klausimų, nieko bendra neturinčių su ankstesniu pokalbiu ir to- 
kių netikėtų, jog Rugonas suglumo. Paskum, susinėrusi ran- 
kas, nutilo. Dabar ji sėdėjo užsimerkusi, nugrimzdusi į savo 
mintis. 

— Kas jums? — paklausė jis šypsodamas. 

— Nieko, — sukuždėjo ji.— Man skaudu. 

Rugonas susijaudino. Pamėgino paimti jai už rankų, bet ji pa- 
sikišo jas po nėriniais, ir vėl stojo tyla. Po kelių minučių ji atsi- 
merkė ir paklausė: 

— Kokie jūsų planai? | 

Jis įdėmiai pažvelgė į ją. Širdį persmelkė įtarimas. Bet Klo- 
rindė, atsilošusi krėsle tokia išraiška, lyg „mielojo draugo“ rū- 
pesčiai ją būtų palaužę, atrodė tokia žavi, kad jis nekreipė dėme- 
sio į šiurpulį, perbėgusį per nugarą. Klorindė paglostė Rugono 
savimeilę. Savaime suprantama, ilgai jis nestovėsiąs nuošaly, 
vieną gražią dieną vėl turėsiąs balsą. Ji esanti tikra, kad jis puo- 
selėjąs didžius planus ir pasitikįs savo žvaigžde, — tai jo kaktoje 
užrašyta. Kodėl jis nepadarąs jos savo patikėtine? Ji mokanti 
saugoti paslaptis, būsianti laiminga galėdama padėti jam kurti 
savo ateitį. Rugonas apsvaigęs vis bandė nutverti jos rankas, 
pakištas po nėriniais, prakalbo, ėmė kalbėti, kol pagaliau išpasa- 
kojo viską — ir lūkesčius, ir ketinimus. Klorindė daugiau jo nebe- 
kamantinėjo, tik tyliai klausėsi bijodama išgąsdinti jį neatsargiu 
mostu. Ji atidžiai tyrė Rugoną, žiūrinėjo nuo kojų iki galvos, 
žvilgsniu matavo jo kiaušą, plačią krūtinę, tvirtus pečius. Taip, 
šituo žmogum tikrai galima kliautis: nors ir kokia ji stipri, jam 
būtų vieni niekai rankos mostu užsisodinti ją sau ant pečių ir be 
niekur nieko nešti į tas aukštumas, į kurias ji nurodysianti. 

— Ak, mielasis drauge! — staiga tarė ji. — Kas jau kas, o aš 
niekados jumis neabejojau! . 

Klorindė pakilo, išskėtė rankas, ir nėriniai nusliuogė ant grin- 
dų. Dabar Rugonui -ji pasirodė dar nuogesnė nei anksčiau. Išsi- 
rietuši kaip įsimylėjusi katė, ji atstatė krūtinę ir nusimetė nuo 
pečių gazinę tuniką tokiu lanksčiu judesiu, jog rodės, kad ims 
ir išsiners iš korsažo. Ji stovėjo taip ne ilgiau kaip akimirksnį, 
lyg atsidėkodama Rugonui ir kažin ką žadėdama. O gal nėriniai 
patys nuslinko nuo pečių? Bet ji tuoj pakėlė juos ir dar akliniau 
apsisiautė. 

— Cit! — sukuždėjo ji.— Luidžis pyksta. 

Ir pribėgo prie dailininko, žemai prisilenkė ir greitakalbe 
kažką sušnibždėjo jam į ausį. Dabar, kai šalia nebebuvo jos vir- 
pančio lyg įtempta styga kūno, Rugonas sudirgęs, beveik įtūžęs 
įnirtingai pasitrynė rankas. Jai esant šalia, jam kūnas eidavo 
pagaugais. Ir jis mintyse ją išplūdo. Dvidešimties metų, ir tuomet 
jis nebūtų taip kvailai pasielgęs! Jinai apmulkino jį kaip mažą 
vaiką, stačiai privertė atlikti išpažintį — jį, Rugoną, kuris du 
mėnesius bergždžiai stengėsi ją prašnekinti, kad ji išpasakotų 
viską apie save, ir nieko kito nepešė kaip tik žavius juokelius. 
Ir vos ji neleido jam paimti sau už rankų, jis iš karto ištižo, užsi- 
miršo ir viską jai išklojo, kad tik ji vėl jas paduotų. Dabar buvo 
aišku: ji trokštanti jį pavergti, svarstanti, ar jis vertas to, kad 
jinai stengtųsi jį suvedžioti. | 

Rugonas šyptelėjo, kaip šypso tik stiprūs žmonės. Jis palau- 
šiąs ją, kada tik panorėsiąs. Argi ne ji pati tam jį skatinanti? 
Ir jo galvoje gimė nešvankūs kėslai, ištisas planas, kaip ją su- 
vedžioti, užvaldyti ir pamesti. Juk iš tiesų jisai negalįs dėtis kvai- 
liu su ta ilgše, atvirai rodančia jam savo nuogus pečius! Šiaip ar 
taip, jis nebuvo visiškai tikras: juk nėriniai galėjo savaime nu- 
slinkti. | 

— Ar jums neatrodo, kad mano akys pilkos? — vėl priėjusi 
prie Rugono, paklausė Klorindė. 

Jis atsistojo, beveik prisikišęs pažiūrėjo jai tiesiai į akis, 
bet nesusidrumstė ją vaiski ramybė. Tačiau, kai jis buvo betie- 
siąs prie jos rankas, ji pliaukštelėjo per jas. Nesą ko jos liesti. 
Dabar Klorindė buvo labai šalta. Siautėsi į nėrinius su tuo gėdin- 
gumu, kurį baugina menkiausia mezginių akutė. Rugonas ir šai- 
pėsi iš jos, ir erzino, ir dėjosi, kad griebsis jėgos, bet ji tik dar 
akliniau dangstėsi ir šaižiai spygavo, kai jis prisiliesdavo nėri- 
nių. Beje, atsisėsti ji taip pat atsisakė. 

— Verčiau truputį pavaikščiokim,— tarė.— Bent kojas pra- 
mankštinsiu. 

Rugonas pakluso, ir juodu ėmė vaikščioti po galeriją. Dabar ir 

jis bandė šį tą iš jos išgauti. Bet Klorindė kaip visada neatsakinė- 
jo į klausimus. Ji plepėjo šokinėdama nuo vienos temos prie ki- 
tos, tolydžio šūkčiojo ir, vos pradėjusi vieną pasakojimą, tuoj 
kreipė kalbą kitur. Kai Rugonas ėmė sumaniai klausinėti, kurgi 
ji buvo išvykusi praeitą mėnesį su motina dviem savaitėms, Klo- 
rindė pažėrė begalę kelionės nutikimų. Ji visur važinėjusi, ke- 
liavusi po Angliją, Ispaniją, Vokietiją, viską mačiusi. Paskum 
pasipylė gausybė visokiausių stačiai vaikiškų pastabų apie tų 
kraštų maistą, madas, orą. Kartais ji prašnekdavo apie įvykius, 
„ kuriuose jai tekę dalyvauti su žymiais žmonėmis, ir kai ji imdavo 
minėti pavardes, Rugonas suklusdavo tikėdamasis, kad ji prasi- 
tarsianti, bet pasakojimas baigdavosi kokia nors paikyste arba 
apskritai būdavo be pabaigos. Tą dieną irgi nepavyko nieko 
susižinoti. Nelyginant kauke Klorindė dangstėsi amžina šypsena. 
Nors ir be saiko plepi, ji buvo nepermatoma. Apdujęs nuo jos 
paikų, prieštaringų paistalų, Rugonas netgi jau nebegalėjo su- 
vokti, su kuo kalba — su dvylikamete mergiūkšte, veikiau kvaila 
negu nNaivia, ar su gudria moterimi, meistriškai apsimetančia 
nuoširdžia. 

Staiga Klorindė nustojo pasakoti nuotykį, įvykusį jai nedide- 
liame Ispanijos miestelyje, kur vienas keliauninkas. buvęs toks 
mandagus, jog pasiūlęs jai savo lovą, o pats miegojęs krėsle. 

— Nebesirodykite Tiuilri rūmuose, — staiga nei iš šio, nei iš 
to tarė ji.— Tegul jie pasigenda jūsų. 

— Ačiū už patarimą, panele Makiaveli, — juokdamasis atsi- 
liepė Rugonas. 

Klorindė susijuokė dar skambiau už jį. Šiaip ar taip, ji patarė 
jam dar keletą labai protingų dalykų. O kai jis leido sau juokais 
įgnybti jai į ranką, ji supyko, ėmė šaukti, kad su juo neįmanoma 
nė dviejų minučių rimtai pasikalbėti. Ak, jeigu ji būtų vyras! 
Sugebėtų prasiskinti sau kelią! Juk vyrams tik vėjai galvoj! 

— Žinot, papasakokit man apie savo draugus, — paprašė ji, 
sėsdamasi ant stalo krašto, priešais stovintį Rugoną. 

Luidžis, nenutraukiąs nuo jų akių, užtrenkė dažų dėžę. 

— Einu, — pareiškė jis. 

Bet Klorindė pribėgo prie jo ir parsivedė atgal dievažydama- 
si, jog tikrai pozuosianti. Matyt, ji bijojo likti viena su Rugonu. 
Kai Luidžis nusileido, ji ėmė ieškoti dingsties laimėti laiko. 

— Jūs neprieštarausit, jeigu aš truputį perkąsiu. Baisiai noriu 
valgyti! O, tik vieną kitą kąsnelį! 

Ir, atidariusi duris, pašaukė: 

— Antonija! Antonija! 

Ir kažin ką įsakė itališkai. Vos tik ji spėjo vėl atsisėsti ant 
stalo krašto, įėjo Antonija, ant kiekvieno delno nešdama po svies- 

tainį. Kambarinė atkišo delnus nelyginant padėklą; ji paikai juo- 
kėsi lyg kutenama, ir juosvame jos veide itin ryškiai raudonavo 
plačiai išžiota burna. Paskum ji nusišluostė rankas į sijoną ir 
išėjo. Klorindė dar sykį pašaukė ją ir paprašė atnešti vandens: 

— Norit kąsniukąė — pasiūlė ji Rugonui.— Man labai pa- 
tinka duona su sviestu. Kartais dar pasibarstau cukrum. Bet neva- 
lia skanližauti. 

Skanliža ji tikrai nebuvo. Vieną rytą Rugonas ją užtiko per 
pusryčius valgant gabalėlį šalto vakarykščio omleto. Jis įtarė 
ją įprasta italų yda — šykštumu. 

— Dar tris minutes, Luidži, gerai? — sušuko ji, i1mdamasi pir- 
mo sviestainio. 

Ir vėl kreipėsi į Rugoną, tebestovintį priešais ją: 

— Imkim kad ir poną Kaną. Kas jis per žmogus, kaip jis tapo 
deputatu? 

Rugonas susitaikė ir su šita kvota, tikėdamasis vienaip ar ki- 
taip šį tą iš jos išgauti. Jis žinojo, kad Klorindė labai domisi vi- 
sais, renka visokias paskalas ir stebi painias intrigas, rezgamas 
aplink. Ypač jai rūpėjo turtingi žmonės. 

— O, Kanas gimė deputatu! — atsakė jis juokdamasis.— Ko 
gero, jam ir dantys prasikalė Atstovų rūmų krėsle. Liudvikui 
Pilypui valdant, jis jau posėdžiavo dešiniajame centro sparne ir 
su jaunatvišku užsidegimu rėmė konstitucinę. monarchiją. Po 
keturiasdešimt aštuntųjų jis perbėgo į centro kairįjį sparną, beje, 
išsaugodamas tą patį įkarštį, ir puikiu stilium parašė respubliko- 
nų deklaraciją. Dabar jis vėl sėdi dešiniajame sparne ir karštai 
gina Imperiją... Apskritai jis — Bordo žydo bankininko sūnus, 
turi aukštakrosnių netoli Bresiuiro, puikiai išmano finansus ir 
pramonę, gyvena gana skurdžiai, tikėdamasis kada nors susi- 
krauti didelį turtą; pernai, rugpjūčio penkioliktą, buvo apdovano- 
tas Garbės legiono karininko ordinu... 

Įsmeigęs akis į tolį, Rugonas stengėsi dar šį tą prisiminti: 

— Regis, nieko nebūsiu pamiršęs... Aha, vaikų neturi... 

— Ką? Jis vedes? — sušuko Klorindė. 

Ir mostu parodė, jog ponas Kanas jos nebedomina. Koks sla- 
pukas! Niekad neišeinąs viešumon su žmona! Tuomet Rugonas 
paaiškino, jog ponia Kan gyvenanti Paryžiuje, bet labai nusiša- 
linusi nuo žmonių. Paskum, nelaukdamas klausimo, tarė: 

— O gal dabar pageidautumėt Bežiueno gyvenimo aprašy- 
mo? 

— Ne, ne,— atsakė mergina. 

Tačiau Rugonas neatlyžo: 

— Baigęs politechnikos mokyklą. Yra prirašęs brošiūrų, kurių 
niekas neskaito. Turi krištolo fabriką Sen Lorane, už trijų mylių 

nuo Buržo... Atrado Bežiueną Šero departamento prefektas... 

— Liaukitės pagaliau! — sušuko ji. 

— Doras žmogus, visada balsuoja už tai, už ką priklauso bal- 
suoti, niekada nesako kalbų, labai kantrus, laukia, kada bus prisi- 
mintas, visados žiūri kam reikia į akis, kad jo nepamirštų... Pri- 
stačiau jį Garbės legiono ordinui... 

Klorindė delnu užėmė jam burną ir supykusi tarė: 

— Juk jis irgi vedęs! Ir visai neįdomus!.. Esu mačiusi pas jus 
jo žmoną, tikra kaliausė! Ji kvietė mane apžiūrėti jų krištolo 
fabriko Burže. | 

Klorindė vienu matu sudorojo pirmąjį sumuštinį. Paskum 
patraukė gerą gurkšnį vandens. Pasikūprinusi, atlošusi galvą, 
ji sėdėjo ant stalo krašto nejučia tabaluodama kojomis; Rugonas 
stebėjo, kaip sulig kiekvienu judesiu po gaziniu audiniu įsitem- 
pia bauzdų raumenys. 

— O panas Diupuaza? — patylėjusi paklausė ji. 

— Diupuaza buvo suprefektu,— trumpai atsakė Rugonas. 

Klorindė pažvelgė į jį, nustebinta tokio glausto apibūdinimo. 

— Aš žinau, — tarė.— O dar? 

— Kada nors bus prefektas ir tuomet gaus ordiną. 

Ji suprato, jog leistis į smulkmenas jis nenori. Beje, Diupua- 
za pavardę ji pasakė lyg tarp kita ko. Dabar ėmė skaičiuoti pa- 
žįstamus vyrus, lenkdama pirštus. Pradėjusi nykščiu, sumurmėjo: 

— Ponas d 'Eskorajis: jis nerimtas, myli visas moteris pa- 
gret... Ponas Laruketas: apie jį neverta kalbėti, pernelyg gerai 
jį pažįstu... Ponas de Komblo: jis irgi vedęs... 

Kai ji, nieko daugiau negalėdama prisiminti, sustojo prie be- 
vardžio piršto, Rugonas įdėmiai į ją pasižiūrėjęs, tarė: 

— Jūs pamiršote Delestaną. | 

— Jūsų tiesa! — sušuko Klorindė.— Papasakokit man apie įį. 

— Išvaizdus vyras, — prabilo Rugonas, nenutraukdamas nuo 
jos akių.— Labai turtingas. Aš visada sakiau, kad jis toli nueis. 

. Ir tuo pačiu tonu kalbėjo toliau, išpūsdamas Delestano dory- 
bes, perdėdamas jo turtus. Pavyzdinis ūkis Šamade esąs vertas 
dviejų milijonų. Kada nors Delestanas, be abejo, būsiąs minist- 
ras. Bet Klorindė tylėjo niekinamai iškreipusi lūpas. 

— Jis labai kvailas! — galop sumurmėjo. 

— Negali būti! — suktai šyptelėjęs, tarė Rugonas. 

Jam regimai patiko Klorindei nejučia išsprūdę žodžiai. Stai- 
ga, kaip paprastai, peršokusi prie kitos temos, Klorindė paklausė 
savo ruožtu įdėmiai žiūrėdama į Rugoną: 

— Jūs tikriausiai puikiai pažįstate poną de Marsi? 

— Taip, taip, mudu pažįstami, — kuo ramiausiai atsakė jis, 
lyg dar labiau smagindamasis jos klausimu. | 

Paskum vėl pasidarė rimtas ir pareiškė orių ir bešališku tonu: 

— Tai nepaprastai protingas žmogus. Aš didžiuojuos tokiu 
priešu... Jis viską išbandė. Dvidešimt aštuonerių metų buvo pa: 
keltas į pulkininkus. Vėliau vadovavo didelei gamyklai. Paskum 
darbavosi žemės ūkyje, finansų ir prekybos srityse. Tvirtinama, 
kad jis tapąs portretus ir rašąs romanus. | 

Klorindė, pamiršusi sviestainį, susimąstė. 

— Kartą man teko su juo pasikalbėti, — pusbalsiu tarė.— La- 
bai malonus žmogus... Karalienės sūnus! 

— Mano huomone, jam kenkia sąmojingumas,— toliau kal- 
bėjo Rugonas.— Aš kitaip įsivaizduoju jėgą. Girdėjau, kaip vieną 
kartą gana sudėtingomis aplinkybėmis jis žarstė kalambūrus. 
Apskritai jis padarė karjerą ir dabar turi ne ką mažesnę valdžią už 
imperatorių. Pavainikiams sekasi!.. Visų geriausiai apibūdina 
Marsi jo rankos — geležinės, ryžtingos, nepalenkiamos ir drauge 
švelnios, išpuoselėtos. 

Mergina nejučia dirstelėjo į dideles Rugono rankas. Jis tai 
pastebėjo ir šypsodamas pridūrė: 

— O štai mano rankos — tikros letenos, tiesa? Todėl mudu su 
Marsi niekad negalime sutarti. Jis galantiškai kapoja galvas kar- 
du, nesitepdamas baltų pirštinių. O aš dobiu kas pakliūva. 

Sugniaužęs kumščius, storus kumščius apžėlusiais pirštais, 
pamostagavo jais, džiaugdamasis, kad jie tokie dideli. Klorindė 
ėmėsi antro sviestainio ir, Vis dar susimąsčiusi, suleido į jį dantis. 
Galop ji pakėlė akis į Rugoną. 

— O jūsė — paklausė. 

— Norit išgirsti mano gyvenimo istoriją? — atsiliepė jis.— 
Nėra nieko- paprastesnio. Mano senelis prekiavo daržovėmis. 
Iki trisdešimt aštuonerių metų buvau menkas provincijos advo- 
katėlis. Dar visai neseniai netgi mano vardas buvo niekam nežino- 
mas. Aš neramsčiau savo pečiais visų vyriausybių kaip mūsų bi- 
čiulis Kanas. Nebaigiau politechnikos mokyklos kaip Bežiuenas. 
Neturiu nei garsaus vardo kaip mažis d'Eskorajis, nei dailios iš- 
vaizdos kaip tas vargeta Komblo. Neturiu nė tokių giminystės 
ryšių kaip Laruketas, kuris deputato krėsle atsidūrė tik sesers, 
generolo de Loranco našlės, o nūnai rūmų damos, dėka. Tėvas 
nepaliko man kaip Delestanui penkių milijonų, sukrautų iš vyno 
prekybos. Aš nesu gimęs sosto papėdėje kaip grafas de Marsi 
ir neaugau įsikibęs į apsišvietusios damos sijonus, paties Ta- 
leirano glamonėjamas. Ne, aš — prasisiekėlis, galiu kliautis tik 
savo kumščiais... 

Ir trinktelėjo vienu kumščiu į kitą, garsiai kvatodamas, steng- 
damasis nuleisti viską juokais. Jis atsitiesė visu ūgiu, ir, iš šalies 
žiūrint, atrodė, jog kumščiais jis trupina akmenis. Klorindė ža- 

vėdamasi nenutraukė nuo jo akių. 

— Aš buvau niekas, o dabar būsiu tuo, kuo panorėsiu,— to- 
liau kalbėjo jis, užsimiršdamas ir tarytum šnekėdamas pats su 
savimi.— Dabar aš pats esu jėga. Ir man juokinga, kai visi tie po- 
nai vienas per kitą pliauškia -apie savo ištikimybę Imperijai! 
Argi jie gali ją mylėti? Argi gali nešioti širdyje? Argi jie neprisi- 
taikytų prie bet kurios vyriausybės? O aš augau drauge su Impe- 
rija; aš ugdžiau ją, 0 ji mane... Garbės legiono kavalieriaus vardą 
gavau po gruodžio dešimtosios, karininko vardą — penkias- 
dešimt antrųjų metų sausį, komandoro kryžių — penkiasdešimt 
ketvirtųjų metų rugpjūčio penkioliktą', didįjį karininko kry- 
Žių — prieš tris mėnesius. Prezidentui valdant, vienu tarpu buvau 
viešųjų darbų ministras; vėliau imperatorius patikėjo man svar- 
bią misiją Anglijoje; paskum patekau į Valstybės tarybą ir se- 
natą... 

— O kur pateksit rytoj? — paklausė Klorindė, Juoku steng- 
damasi pridengti savo begalinį smalsumą. 

Jis pažvelgė į ją, užsikirto. 

— Labai daug norite žinoti, panele Makiaveli,— tarė. 

Klorindė ėmė dar greičiau tabaluoti kojomis. Stojo tyla. Maty- 
damas, jog mergina vėl hugrimzdo į svajas, Rugonas tarėsi paga- 
vęs tinkamą progą susižinoti jos mintis. 

— Moterys...— prabilo jis. 

Bet ji, žvelgdama į tolį ir mąsliai pati viena šypsodama, pus- 
balsiu sumurmėjo: 

— Na, moterims rūpi kas kita. 

"Tai buvo vienintelis jos prisipažinimas. Nurijusi paskutinį 
kąsnį ir vienu matu išgėrusi stiklinę vandens, įgudusios raite- 
lės miklumu ji užšoko ant stalo. 

— Ei Luidži! — sušuko. 

Dailininkas, neseniai pasikėlęs nuo kėdės, jau kuris laikas 
slankiojo aplink Klorindę ir Rugoną, nekantriai kramtydamas 
ūsą. Jis atsisėdo atsidusęs ir vėl paėmė paletę. Klorindės išpra- 
šytos trys minutės virto penkiolika. Dabar ji stovėjo ant stalo, 
vis dar apsigaubusi juodais nėriniais. Paskum, nutaisiusi anks- 
tesnę pozą, Klorindė vienu mostu nusimetė skraistę. Virtusi sta- 
tula, ji pamiršo gėdą. 

Karietų srautas Eliziejaus laukuose praretėjo. Vakaro sau- 


' 1848 m. gruodžio dešimtą Luji Bonapartas buvo išrinktas Prancūzi- 
jos prezidentu; 1852 m. sausį buvo paskelbta nauja konstitucija, sutei- 
kianti prezidentui karinio diktatoriaus valdžią; 1854 m. rugpjūčio pen- 
kioliktą buvo iškilmingai švenčiamos Napoleono I aštuoniasdešimt pen- 
ktosios gimimo metinės. 

lė siautė bulvarą auksinėmis dulkėmis, nugulančiomis medžius, — 
atrodė, jog tas rusvas švytinčio ūko debesis būtų pakilęs iš po 
karietų ratų. Šviesa, krintanti pro didelius langus, auksiniais atš- 
vaitais mirguliavo ant Klorindės pečių. Dangus pamažu blanko. 

— Ar jau visiškai sutarta dėl pono de Marsi vedybų su va- 
lachų kunigaištyte? — ilgai netrukus paklausė Klorindė. 

— Aš taip manau,— atsiliepė Rugonas.— Ji labai turtinga. 
O Marsi amžinai striuka su pinigais. Beje, kaip girdėjau, dėl jos 
jis kraustosi iš proto. 

Daugiau niekas nebetrikdė tylos. Rugonas jautėsi kaip na- 
mie, nė neketino išeiti. Vaikščiodamas po galeriją, jis svarstė 
pats vienas. Taip, Klorindė — gyva pagunda. Rugonas galvojo 
apie ją, lyg jau seniai būtų su ja atsisveikinęs; nuleidęs akis, 
jisai mėgavosi nelabai aiškiomis, be galo maloniomis mintimis, 
tarytum švelniai kutenančiomis jį iš vidaus. Jam atrodė, kad jis 
ką tik išlipo iš šiltos vonios, — toks saldus nuovargis buvo už- 
liejęs visą kūną. Jis alsavo ypatingu, stipriu, beveik šleikščiai 
salsvu kvapu. Kaip būtų gera, svajojo jis, atsigulti ant minkšta- 
suolio ir užmigti gardžiuojantis tuo aromatu! 

UŪmai jis atitoko išgirdęs balsus. Rugonas nepastebėjo, kaip 
į kambarį įėjo aukštas senis; Klorindė šypsodama pasilenkė, ir 
jis pabučiavo jai į kaktą. 

— Sveika, mergele, — tarė jis.— Kokia tu graži! Vadinas, 
rodai viską, ką turi? 

Jis sukikeno, bet kai sumišusi Klorindė griebė juodus nėri- 
nius, tuojau pridūrė: 

— Ne, ne, tai labai žavu, gali rodyti viską!.. Ak, vaikeli, ne- 
maža moterų esu matęs savo gyvenime! 

Paskum pasisuko į Rugoną ir, vadindamas jį „gerbiamuoju 
kolega“, tarė spausdamas ranką: 

— Šita mergiūkštė, maža būdama, ne kartą miegojo ant ma- 
no kelių! O dabar šit kokios krūtys, akį gali išdurti! 

Buvo tai ponas de Plugernas, septyniasdešimtmetis senis. 
Liudviko Pilypo laikais Finistero išrinktas į Atstovų rūmus, jis 
buvo vienas tų deputatų legitimistų, kurie keliavo į Belgreivo 
skverą', o kai jam ir jo bendražygiams buvo pareikštas nepasi- 
tikėjimo votumas, atsistatydino. Vėliau, po Vasario dienų, ūmai 
pajutęs meilę Respublikai, energingai rėmė ją Įstatymų leidžia- 
majame susirinkime. Dabar, kai imperatorius garantavo jam 
garbingą pensiją, paskirdamas jį Senato nariu, jis tapo bonap- 
artistu. Tačiau elgėsi kaip dera išauklėtam žmogui. Savo didį 


' Belgreivo skveras — Londono aikštė, kur 1844 m. buvo grafo Šam- 
boro rezidencija. 

nusižeminimą kartais jis pagardindavo žiupsneliu opozicijos 
druskos. Jis mėgavosi nedėkingumu. Apsigimęs skeptiku, jis 
grūmėsi už tikėjimą ir šeimą. Jam atrodė, jog tam įpareigoja jo 
pavardė — viena skambiausių Bretanėje. Kai kada jis prieida- 
vo nuomonę, kad Imperija amorali, ir viešai tai skelbdavo. La- 
bai pasileidęs, nepaprastai išradingas ir rafinuotas malonumų 
mėgėjas, jis nugyveno abejotinos doros nuotykių pilną gyve- 
nimą; apie jo senas dienas plito gandai, keliantys pavydą jau- 
nuoliams. Keliaudamas po Italiją, jis susipažino su grafiene Bal- 
bi ir vėliau beveik trisdešimt metų buvo jos meilužis; išsiskir- 
dami keleriems metams, juodu vėl praleisdavo drauge trejetą 
naktų tuose miestuose, kur netyčia susitikdavo. Buvo tvirtina- 
ma, jog Klorindė esanti jo duktė, bet nei jis, nei grafienė nebuvo 
tuo tikri; o kai mergaitė tapo viliojančia putlių formų moteri- 
mi, jis ėmė kartoti, jog kadaise artimai draugavęs su jos tėvu. 
Jis rydavo Klorindę vis dar žvitriomis akimis ir seno. draugo 
teisėmis leisdavo sau gana nevaržomai su ja laikytis. Ponas de 
Plugernas, aukštas, sudžiūvęs, prakaulus, šiek tiek priminė Vol- 
terą, kurį slapčia dievino. | 

— Kodėl nežvilgteli į mano portretą, krikštatėvi? — sušu- 
ko Klorindė. 

Klorindė vadino jį krikštatėviu iš draugiškumo. Ponas de 
Plugernas pažvelgė dailininkui per petį, kaip žinovas primerkęs 
akis. 

— Žavu! — sumurmėjo. 

Priėjo Rugonas; Klorindė irgi nušoko nuo stalo. Ir visi trys 
ėmė aikčioti. Portretas išėjo labai nudailintas. Luidžis padengė 
drobę plonyčiais rausvų, baltų ir geltonų dažų sluoksniais, blyš- 
kiais kaip akvarelė. Iš paveikslo šypsojo gražutis lėlės veidukas 
širdele sudėtomis lūpomis, lenktais antakiais, švelniai nuskais- 
tintais skruostais. Tokia Diana visiškai tiko saldainių dėžutei. 

„— Matot, ir apgamėlis prie akies! — sušuko Klorindė, iš 
susižavėjimo plodama delnais.— Na ir Luidžis, nieko nepamiršta! 

Rugonas paprastai bodėjosi paveikslais, bet dabar ir jis bu- 
vo sužavėtas. Šią akimirką jam atsiskleidė meno paskirtis. Ir 
jis tvirtu tonu paskelbė savo sprendimą: 

— (Gražiai nupiešta! 

— Ir spalvos puikios,— pritarė ponas de Plugernas.— Pe- 
čiai kaip gyvi... Krūtys labai mielos. Ypač kairioji, šviežutė kaip 
rožė... O kokios rankos! Mūsų mergytė turi nuostabias rankas! 
Man labai patinka štai šitas išlinkis aukščiau alkūnės,— tai to- 
bula plastikos požiūriu. 

Ir, kreipdamasis į dailininką, pridūrė: 

— Sveikinu jus, pone Pocai. Jau esu matęs vieną jūsų pa- 

veikslą — „Mauduolę“. Bet šitas portretas jį pranoksta... Kodėl 
jūs nerengiate parodų? Aš pažinojau vieną diplomatą, nuosta- 
biai griežusį smuiku, ir tai netrukdė jo karjerai. 

Luidžis nusilenkė jausdamasis devintame danguje. Saulė 
artėjo prie laidos, ir dailininkas paprašė Klorindę papozuoti 
daugių daugiausia dar dešimt minučių, — norįs baigti ausį. Po- 
nas de Plugernas ir Rugonas toliau kalbėjosi apie tapybą. Rugo- 
nas prisipažino, jog įtemtas darbas paskutiniu metu neleidęs jam 
sekti meninės minties Vystymosi, bet jis visados žavėjęsis me- 
nu. Jis netgi pareiškė, kad spalvos jo nejaudinančios, jį Visiškai 
patenkinąs gražus piešinys: toks piešinys, jo žodžiais tariant, 
taurinąs sielą ir įkvepiąs pakilių minčių. Na, o ponas de Pluger- 
nas vertino tiktai senųjų laikų meistrus: jis aplankęs visus Euro- 
pos muziejus ir negalįs suprasti, kaip žmonės dar išdrįstą imtis 
teptuko. Beje, prieš mėnesį jo mažąją svetainę ištapęs vienas 
nežinomas dailininkas, tiktai didžio talento menininkas. 

— Jis pripiešė man amūrų, gėlių, lapų, ir tie piešiniai sta- 
čiai stulbina,— tarė jis.— Rodos, imk ir skink gėles. O aplink 
skraido vabzdžiai, drugeliai, musės, iš pažiūros kaip gyvi. Aps- 
kritai smagiai nuteikia... Man patinka smagi tapyba. 

— Menas neturi tikslo kelti nuobodulį, — padarė išvadą 
Rugonas. 

Juodu iš lėto vaikščiojo vienas šalia kito; sulig paskutiniais 
žodžiais ponas de Plugernas užmynė kulnu kokį daiktą, kuris 
trakštelėjo, lyg būtų sprogęs žirnis. 

— Kas čia? — sušuko jis. 

Ir pakėlė rožančių, nusliuogusį nuo krėslo, kur Klorindė, 
matyt, buvo iškrausčiusi savo kišenes. Sidabrinis kryželis bu- 
vo sulinkęs ir susiplojęs, o stiklinis karoliukas greta — suby- 
rėjęs į dulkes. Senis kikendamas mostelėjo rožančium ir pa- 
klausė: 

— Ko išmėtai visur savo žaisliukus, vaikeli? | 

Klorindė sodriai nuraudo. Nušoko nuo stalo, papūtusi lūpas, 
iš pykčio pajuodusiomis akimis; paskubomis nėriniais dangsty- 
damasi pečius, ji kartojo: 

— Bjaurybe! Bjaurybe! Jis sutraiškė mano rožančių! 

Ir, išplėšusi rožančių ponui de Plugernui iš rankų, pravirko 
kaip mažas vaikas. 

— Va, dailiausia! — juokdamasis kalbėjo senis.— Matot, 
kokia davatka! Ji vos neišdraskė man akių, kai vieną rytą, pas- 
tebėjęs virš jos loyos kabant bukmedžio šakele, paklausiau, 
ką gi ji šluojanti ta šluotele... Nebliauk, vėpla! Nieko aš nepa- 
dariau tam tavo dievuliui! 

— Padarėt! Padarėt! — sušuko ji.— Padarėt blogą darbą! 


63 


Klorindė jau nebesakė jam „tu“. Virpančiomis rankomis pa- 
kėlė nuo grindų sutraiškytą stiklinį karoliuką. Paskum, dar 
graudžiau pravirkusi, pabandė ištiesinti kryželį. Nušluostė jį 
pirštų galais, lyg pamačiusi metalą rasojant krauju. 

— Man jį popiežius padovanojo pirmąjį sykį, kai buvau 
nuėjusi pas jį su mamą, — sumurmėjo ji.— Popiežius mane ge- 
rai pažįsta ir vadina savo „gražiuoju apaštalu“, nes kartą jam 
pasakiau, jog džiaugčiausi galėdama už jį numirti... Man sekėsi, 
kai nešiojau šitą rožančių. Dabar jis nebeturės galios, velnią 
prišauks... 

— Nagi, duok šen,— tarė ponas de Plugernas.— Tu jo ne- 
ištaisysi, Oo tik nagus nusilaužysi... Sidabras kietas, vaikeli. 

Jis paėmė rožančių ir atsargiai, stengdamasis neperlaužti, 
bandė ištiesinti kryželį. Nustojusi verkti, Klorindė įsmeigė akis 
į jo rankas. Rugonas irgi sužiuro šypsodamas: jis buvo beviltiš- 
kai netikintis, toks netikintis, jog mergina dusyk vos nesusipy- 
ko su juo dėl nevykusių sąmojų. 

— Velniai griebtų! — pusbalsiu bambėjo ponas de Pluger- 
nas.— Ne toks jau minkštas tavo dievulis. Bijau, kad jis ims ir 
perlūš... Tuomet turėsi atsarginį dievulį, vaikeli. 

Senis spūstelėjo. Kryželis perlūžo pusiau. 

— Juo blogiau! — sušuko jis.— Dabar jam amen! 

Rugonas nusikvatojo. Klorindės akys visai pajuodo, veidas 
persikreipė; ji atšlijo, pažvelgė į vyrus, o paskum, sugniaužusi 
kumštukus, įnirtingai atstūmė juos, lyg norėdama išblokšti pro 
duris. Visai pametusi galvą, ji prapliupo keiktis itališkai. 

— Ji mus primuš! Ji mus primuš! — linksmai kartojo ponas 
de Plugernas. 

— Štai jums prietarų vaisiai, — pro dantis prakošė Rugonas. 

Senio veidas išsyk pasidarė rimtas; jis nustojo juoktis ir, 
atsakydamas į didžio žmogaus nuvalkiotas frazes apie kenks- 
mingą dvasininkijos įtaką, apie apgailėtiną katalikių auklėjimą, 
apie kunigų valdžion pakliuvusios Italijos nuosmukį, girgždžiu 
balsu pareiškė: k 

— Tikėjimas išaukština valstybę. 

— Arba sugraužia kaip piktybinis auglys, — atšovė -Rugo- 
nas.— Tai liudija istorija. Jeigu tik imperatorius nelaikys vys- 
kupų savo rankose, jie kaipmat užsės jam ant sprando. 

Tuomet įsiuto ponas de Plugernas. Jis šoko ginti Romą. Praš- 
neko apie savo įsitikinimus, kurių laikąsis visą gyvenimą. Jei- 
gu nebūtų tikėjimo, žmonės vėl pavirstų gyvuliais. Ir jis įniko 
ginti kertinį visuomenės akmenį — šeimą. Atėję šiurpūs laikai: 
dar niekad taip begėdiškai neviešpatavusi paleistuvystė, dar 
niekad bedievybė šitaip nemaišiusi protų. 

— Nekalbėkit man apie savo. Imperiją! — galop suriko jis.— 
Tai revoliucijos pavainikė!.. Mes puikiai žinome, jog jūsų Im- 
perija svajoja nužeminti Bažnyčią. Bet mes nesitrauksime, mes 
neleisime, kad mus išpjautų kaip avis... Pabandykite, brangusis 
pone Rugonai, išdėstyti savo pažiūras senate. 

— Liaukitės, nieko jam nesakykit,— tarė Klorindė.— Jeigu 
dar jį pakurstysite, galų gale jis spjaus į Kristų. Jis prakeiktas 
Dievo... | 

Rugonas sutriko, ir jam nieko kito nebeliko kaip tik nusi- 
lenkti. Stojo tyla. Mergina ieškojo ant grindų nukritusios kry- 
želio nuolaužos; pagaliau radusi, kruopščiai suvyniojo su visu 
rožančium į laikraščio skiautę. Pamažu ji nusiramino. 

— Tai bent, mergele! — staiga vėl prabilo ponas de Pluger- 
nas.— Juk aš tau dar nepasakiau, ko atėjau. Šiam vakarui turiu 
ložę Palė Rualyje; kviečiu tave ir grafienę. 

— Na ir krikštatėvis! — sušuko Klorindė, nukaisdama iš 
malonumo.— Einu pažadinti mamos. 

Ji pabučiavo senį, atsidėkodama, pasak jos, „už vargą“, Tuo- 
met šypsodama pasisuko į Rugoną ir, nutaisiusi Žavią miną, at- 
kišo jam ranką. 

— "Būkit geras, nepykit ant manęs! Ir neveskit daugiau ma- 
nęs iš kantrybės -su savo pagoniškomis šnekomis... Aš visiškai 
apkvaištu, kai išgirstu tyčiojantis iš tikėjimo. Tuomet esu pasi- 
rengusi susipykti su geriausiais draugais. 

Tuo tarpu Luidžis, matydamas, kad šiandien ausies baigti 
nepavyks, nustūmė molbertą į kampą. Jis pasiėmė skrybėlę ir 
palietė merginos petį, duodamas ženklą, jog išeina. Ji palydė- 
jo dailininką iki laiptų ir išėjusi netgi uždarė duris; juodu at- 
sisveikino taip triukšmingai, kad galerijon atsklido Klorindės 
spygtelėjimas, o paskum prislopintas juokas. 

— Einu persirengti,— grįžusi tarė Klorindė,— kitaip krikš- 
tatėvis nepanorės manęs vežtis į Palė Ruajalį tokiu apdaru. 

Ta mintis visus pralinksmino. Temo. Kai Rugonas susiren- 
gė namo, Klorindė išėjo drauge, palikdama poną de Plugerną 
vieną — kelioms minutėms, kol persirengsianti. Laiptuose jau 
buvo tamsu. Ji leidosi pirma, netardama nė žodžio, ir taip lėtai, 
jog Rugonas jautė jos gazinę tuniką liečiant jo kelius. Atsidū- 
rusi prie miegamojo durų, ji pasuko į vidų ir neatsigręždama 
žengė keletą žingsnių. Rugonas nusekė iš paskos. Pro langus 
smelkėsi šviesa, tarytum baltomis dulkėmis huklodama sujauk- 
tą lovą, pamirštą dubenį ir katę, vis dar miegančią ant drabužių 
krūvos. 

— Nepykstat ant manęs? — beveik pakuždom paklausė Klo- 
rindė, tiesdama į jį rankas. 

Jis prisiekė, kad nepyksta. Suėmė jai už riešų, paskum ėmė 
iš lėto slinkti rankomis prie alkūnių, atsargiai praskleisdamas 
juodus nėrinius, kad nesudraskytų jų storais pirštais. Klorindė 
palengva kėlė rankas, lyg norėdama, kad jam būtų patogiau. 
Juodu stovėjo širmos šešėlyje, vos matydami vienąs kito vei- 
dą. Rugonas duso tame tvankiame kambaryje, vėl jausdamas 
kartą jau apsvaiginusį kvapą, stiprų, beveik šlėkščiai salsvą. Ta- 
čiau, kai jo pirštai, vis šiurkščiau gniauždami jos rankas, paki- 
lo aukščiau alkūnių, Klorindė ištrūko ir sušuko pro atdaras du- 
ris: 

— Antonija, uždekit žvakes ir atneškit man pilkąją suknelę! 

Atsidūręs Eliziejaus laukų bulvare, Rugonas akimirką sto- 
vėjo apdujęs, alsuodamas gaiviu oru, traukiančiu nuo Triumfo 
arkos aukštumų. Tuščiame bulvare vienas po kito žiebėsi dujų 
žibintai, nusėdami tamsą virtine skaisčių žiburėlių. Rugonas 
jautėsi taip, lyg ką tik būtų patyręs apopleksijos priepuolį. 

— Na jau ne! — garsiai tarė, rankomis braukdamas sau per 
veidą.— Tai būtų per daug kvaila! 

Sosto įpėdinio krikšto dieną iškilminga procesija turėjo pra- 
sidėti penktą valandą ir iš Laikrodžio paviljono eiti Tiuilri so- 
do didžiąja alėja, Santarvės aikšte, Rivoli gatve, Rotušės aikšte, 
Arkolio tiltu, Arkolio gatve ir Katedros aikšte. 

Ketvirtą valandą Arkolio tiltas jau knibždėte knibždėjo žmo- 
nių. Ten, pačiame miesto viduryje, kur upė darė vingį, galėjo 
suplūsti nesuskaitomos minios. Toje vietoje horizontas ūmai 
vėrėsi į plotį, tolumoje remdamasis į šv. Liudviko salos kyšulį, 
perbrėžtą juodu Liudviko Pilypo tilto brūkšniu; po kairei siau- 
roji upės atšaka ėjo ankštyn, dingdama žemų pastatų labirinte; 
po dešinei plačioji atšaka traukėsi į tolius, skendinčius melsvame 
ūke, kur žalia dėme dūlavo Vynų prieplaukos medžiai. Iš abie- 
jų pusių — nuo šv. Povilo krantinės iki Mežisri krantinės ir nuo 
Napoleono krantinės iki Laikrodžio krantinės — tiesėsi bega- 
liniai šaligatviai, o Rotušės aįkštė priešais tiltą plytėjo nelygi- 
nant lyguma. Viršum tų neapžvelgiamų plotų tyvuliavo beribė 
mėlynė — giedras ir šiltas birželio dangus. 

Kai laikrodis išmušė pusę penktos, visur buvo pilna žmo- 
nių. Išilgai šaligatvių stoviniavo didžiausios virtinės žioplių, 
prisiplojusių prie krantinės parapeto. Rotušės aikštę siūbuoda- 
ma tvindė galvų jūra. Priešais, Napoleono krantinėje, juodavo 
atviri senų namų langai, kimštinai užkimšti Žmonių veidais; net- 

gi niūriose gatvelėse, išeinančiose upės pusėn, — Kolombo gat- 
vėje, Sen Landri gatvėje, Glatinji gatvėje,— pro langus kyšojo 
moterų kykai, plaikstėsi jų kaspinai. Dievo Motinos tiltas buvo 
prisikimšęs žiūrovų, alkūnėmis užsikvempusių ant akmeninės 
baliustrados tarytum ant milžiniškos ložės aksomo. Tolėliau 
pasroviui, ant Liudviko Pilypo tilto, liulėte liulėjo juodi taškai; 
net patys atokiausi langai — siauručiai dryželiai, vienodais tar- 
pais kertantys geltonus ir pilkus fasadus, riečiančius išsišovu- 
sią salos smailę, — ir tie retkarčiais nušvisdavo šmėkštelėjus 
šviesiai suknelei. Ant stogų tarp kaminų stovėjo vyrai. Turne- 
lio krantinėje nuo balkonų spoksojo pro žiūronus neregimi žmo- 
nės. Dosnūs įkypi saulės spinduliai, rodos, sklido iš pačios mi- 
nios; virš galvų verpeto skambėjo jausmingas juokas; sukne- 
lių ir surdutų margumyne it veidrodžiai spindėjo ryškūs skė- 
čiai, panašūs į šviesulius. 

Ir iš visur — nuo krantinių, nuo tiltų, pro langus — buvo 
matyti milžiniškas pilkas surdutas, profiliu nupieštas ant sep- 
tynaukščio namo plikos sienos, kažin kur šv. Liudviko saloje, 
pačiame regimojo. ploto krašte: kairė rankovė buvo sulenkta 
per alkūnę, ir buvo toks įspūdis, jog drabužis išsaugojo seniai 
dingusio kūno formas ir pozą. Ta didinga, saulės nutvieksta iš- 
kaba, matoma virš žmonių knibždėlyno, atrodė turinti nepap- 
rastą svarbą. 

Dvi grandinės kareivių saugojo atitvėrusios nuo minios ke- 
lią, kuriuo turėjo eiti procesija. Iš dešinės stovėjo išsirikiavę 
nacionalinės gvardijos kariai, iš kairės — pėstininkai. Šita dvi- 
guba užtvara tiesėsi iki Arkolio gatvės, papuoštos vėliavomis, 
prašmatniais audiniais, kurte, nukarę nuo langų, tingiai plaiks- 
tėsi juodais pasieniais. Tiltas, užtvertas iš abiejų galų, buvo vie- 
nintelė tuščia salelė tame žmonių tvane, užliejusiame menkiau- 
sius plyšelius,— plynas, lengvutis, švelniai išrietęs vienintelę 
metalinę arką, jis darė neįprastą įspūdį. Bet apačioje, abiejuo- 
se upės krantuose, vėl kilo grūstis: išsipustę miestelėnai klo- 
josi nosines, sėdosi šalia žmonų atsipūsti po ilgo popietinio 
pasivaikščiojimo. Kitoje tilto pusėje, abiejų atšakų santakoje, 
komanda irkluotojų raudonomis palaidinėmis iš paskutiniųjų ka- 
bino irklais sodriai mėlyną, žaliais atšvaitais mirguliuojantį 
vandenį, stengdamasi laikytis lygia greta su Vaisių prieplauka. 
Prie Ževro krantinės vis dar plūduriavo skalbykla pažalusiomis 
nuo vandens sienomis, kur buvo girdėti skalbėjų juokas ir ve- 
lėtuvių trinksėjimas. Visi čia susigrūdę žmonės, o buvo jų trys 
ar keturi šimtai tūkstančių, kartais atsistodavo ir užvertę gal- 
vas spoksodavo į Dievo Motinos katedros bokštus, ketvirtainiu 
kalnu dunksančius virš Napoleono krantinės namų. Saulėly- 

džio nuauksuoti bokštai, rūdžių spalvos smailėmis įsirėžę į gied- 
rą dangų, virpėjo nuo kurtinamo varpų gausmo. 

Jau kelis kartus, pasigirdus klaidingam signalui, minioje 
kilo baisi spūstis. | 

— Patikėkit manimi, anksčiau nei pusė šeštos jie nepasiro- 
dys,— tvirtino ilgšis, sėdintis Ževro krantinėje prieš kavinę 
drauge su ponia ir ponu Šarboneliais. 

Buvo tai Žilkenas, Teodoras Žilkenas, buves ponios Melani 
Korer įnamys, triukšmingasis Rugono draugas. Vilkėjo krautu- 
vine geltono tiko eilute, kitados kainavusia dvidešimt devynis 
frankus, nudilusia, dėmėta, prairusiomis siūlėmis; buvo jis kiau- 
romis kurpėmis, gelsvomis pirštinėmis, plačiakrašte šiaudine 
„skrybėle be kaspino. Pirštines Žilkenas maudavosi tik itin iškil- 
"mingais atvejais. Nuo pat vidurdienio jis visur vedžiojosi Šarbo- 
nelius, su kuriais susipažino vieną vakarą pas Rugoną virtuvėje. 

— Viską pamatysit, vaikeliai, — kartojo jis, atgalia ranka 
šluostydamasis ilgus ūsus, nelyginant randas juoduojačius jo 
nuvytusiame girtuoklio veide.— Jūs atsidavėt į mano rankas, 
tiesa? Tai va, netrukdykit man tvarkyt ir rikiuot mūsų kuklios 
iškylos. 

Žilkenas jau buvo ištuštinęs tris stikliukus konjako ir penkis 
bokalus alaus. Ištisas dvi valandas jis išlaikė Šarbonelius kavi- 
nėje ta dingstimi, jog reikią ateiti pirmiems. Kavinukė, jo ŽoO- 
džiais tariant, esanti jam kaip namai, labai jauki; kelnerį jis va- 
dino „tu“. Šarboneliai, susitaikę su likimu, klausėsi didžiai 
stebėdamiesi jo šnekumu ir išmanymu. Ponia Šarbonel sutiko 
išgerti tik saldinto vandėns, o ponas Šarbonelis užsisakė taure- 
lę anyžinės, kaip kartais atsitikdavo Plasano Prekybos klube. 
Tuo tarpu Žilkenas pasakojo jiems apie krikštynas tokiu tonu, 
lyg rytą būtų užsukęs į Tiuilri sužinoti naujienų. 

— Imperatorienė labai patenkinta,— kalbėjo jis.— Ji pa- 
gimdė be galo sėkmingai. O, ji šaunuolė! Pamatysit, kokio ji 
stoto... O imperatorius užvakar grįžo iš Nanto, kur buvo nuva- 
žiavęs dėl potvynio... Ek, tie potvyniai — stačiai Dievo rykštė! 

Ponia Šarbonel pasitraukė drauge su kėde. Ji truputį bijojo 
minios, Vis tirštesniu srautu plūstančios pro šalį. 

— Kiek žmonių! — sukuždėjo ji. 

— Kurgi ne! — sušuko Žilkenas.— Į Paryžių suplaukė dau- 
giau nei trys šimtai tūkstančių žmonių. Štai jau visa savaitė, kai 
pramoginiai traukiniai veža čionai provincialus... Matot, antai 
normandai, tenai gaskonai, o ten franškontiečiai. O, iš pirmo 
žvilgsnio juos pažįstu! Juk ne veltui skersai išilgai išvažinėjau 
pasaulį. | 

Paskum jis pranešė, jog teismai nedirba, jog Birža uždaryta, 

jog visų įstaigų tarnautojams šiandie poilsio diena. Visa sosti- 
nė švenčianti krikštynas. Ir jis griebėsi skaičių, ėmė skaičiuo- 
ti, kiek kainuosianti ceremonija ir iškilmės. Atstovų rūmai -pat- 
virtinę keturių šimtų tūkstančių frankų sąmatą, bet tai esą nie- 
kai, — vakar vienas Tiulri arklininkas jam sakęs, jog vien pro- 
cesija atsieisianti beveik du šimtus tūkstančių frankų. Impera- 
torius galėsiąs džiaugtis, jei būsiąs priverstas nuo civilinio 
lakšto' nurašyti milijoną. Vien naujagimio kraitelis kainuojąs 
šimtą tūkstančių frankų. 

— Šimtą tūkstančių frankų! — apdujusi pakartojo ponia 
Šarbonel.— Iš ko gi jis pasiūtas? Ir ko ten prikrauta? 

Žilkenas atlaidžiai nusijuokė. Nėriniai — brangus daiktas! 
Kadaise jis pats buvęs komivojažierius, prekiavęs nėriniais. Ir 
jis skaičiavo toliau: penkiasdešimt tūkstančių frankų skirta tą 
pačią dieną, kaip ir mažasis princas, gimusių teisėtų vaikų tė- 
vams,— mat imperatorius ir imperatorienė pageidavę būti tų 
vaikų krikštatėviais; aštuoniasdešimt penki tūkstančiai frankų 
išleista medaliams, kuriais būsią apdovanoti teatruose atlieka- 
mų kantatų autoriai. Galop Žilkenas detaliai papasakojo apie 
šimtą dvidešimt tūkstančių atminimo medalių, išdalytų koležų 
moksleiviams, pradžios mokyklų mokiniams, prieglaudų auk- 
lėtiniams, Paryžiaus įgulos puskarininkiams ir kareiviams. Jis 
irgi turįs tokį medalį, — ir parodė. Buvo tai dešimties sū mone- 
tos didumo medalis: vienoje pusėje buvo iškalti imperatoriaus 
ir imperatorienės profiliai, kitoje — sosto įpėdinio profilis ir 
krikšto data: 1856 m. birželio 14 d. 

— Ar negalėtumėt man jo perleisti? — paklausė ponas 
Šarbonelis. 

„ Žilkenas sutiko. Ir kai senis, nenumanydamas kainos, atki- 
šo jam vieną franką, Žilkenas didžiadvasiškai atsisakė pareikš- 
damas, jog medalis tikriausiai kainuojąs ne daugiau kaip dešimt 
sū. Tuo tarpu ponia Šarbonel įsistebeilijo į imperatoriškos po- 
„ros profilius. | 

— Pažiūrėti jie tokie geručiai,— susigraudinusi prašneko 
ji. — Susiglaudę abudu visai kaip paprasti žmoneliai... Žvilgte- 
lėkit, pone Šarboneli, kai laikau medalį va šitaip, atrodo, lyg dvi 
galvos gulėtų ant priegalvio. 

Žilkenas vėl prašneko apie imperatoriene ir įniko liaupsin- 
ti jos gerą širdį. Būdama devintame mėnesyje, visas popietes 
ji skirdavusi neturtingų mergelių prieglaudos steigimui Sent An- 


' Pagal civilinį lakštą, tai yra pagal įstatymą, nustatantį biudžeto 
dalį, skiriamą asmeninėms monarcho išlaidoms, Liudvikas Bonapartas, 
kaip ir Napoleonas I, gaudavo dvidešimt penkis milijonus frankų. 

tuano priemiestyje. Atsisakiusi aštuoniasdešimties tūkstančių 
frankų, po skatiką žmonių surinktų dovanai mažajam princui: 
jos pageidavimu tie pinigai atiteksią šimtui našlaičių, kad jie 
turėtų iš ko mokytis amato. Žilkenas, jau truputį apgirtęs, bai- 
singai sprogino akis, stengdamasis nutaisyti švelnų toną ir su- 
rasti tokius žodžius, idant valdinio pagarba gražiai derintųsi su 
aistringu vyro susižavėjimu. Jis pareiškė, jog mielai padėtų 
galvą prie tos taurios moters kojų. Niekas jam neprieštaravo. 
Tolimas minios ūžesys aidu antrino jo liaupsėms, palengva virs- 
damas netylančiais šūksmais. Dievo Motinos katedros varpai 
gaudė iš paskutiniųjų, virš namų ritosi jų beprotiško džiugesio 
griausmas. 

— Gal jau metas užimti vietą? — nedrąsiai paklausė ponas 
Šarbonelis, kuriam nusibodo sėdėti. 

Ponia Šarbonel atsistojo, apsigaubė pečius geltona skepeta. 

— Be abejo,— sukuždėjo.— Jūs norėjot, kad ateitume pir- 
mi, o mes čia veltui gaištam laiką ir laukiam, kol kiti užbėgs 
mums už akių. 

Žilkenas supyko. Trinktelėjęs kumščiu į staliuką cinkuota 
skarda trauktu viršum, nusikeikė. Kas jau kas, o jis išmano, kaip 
priklauso elgtis paryžiečiui! Ir kai ponia Šarbonel išsigandusi 
klastelėjo vėl ant kėdės, Žilkenas suriko kelneriui: 

— Žiuli, taurelę pelyninės ir cigarų! 

Tačiau vos padažęs savo ilgus ūsus į pelyninę, piktai pašau- 
kė Žiulį: | 

— Ką, tyčiojies iš manes? Pasiimk savo bizalą ir nešk čio- 
nai kitą butelį, tokį pat kaip penktadienį!.. Ne veltui buvau ko- 
mivojažierium ir prekiavau gėrimais, bičiuli. Teodoro neap- 
mulkinsi. 

Kai kelneris, regimai jo bijojęs, atnešė butelį, Žilkenas nu- 
siramino. Ėmė draugiškai plekšnoti Šarboneliams per pečius, 
vadinti juos tėtuku ir močiute. 

— Ką, močiut, padai niežti? Liaukitės, iki vakaro dar spėsit 
prisivaikščiot!.. Velniai griebtų, tėtuk! Bene mums čia bloga, 
šitoj kavinėjė Sėdim sau ir žiūrim į žmones... Sakiau, kad dar 
spėsim. Užsisakykit ko nors. 

— Dėkojam, "mes- jau nieko nebenorim,— pareiškė ponas 
Šarbonelis. | 

Žilkenas užsirūkė cigarą. Atsilošė susikišęs pirštus už lie- 
menės, išpūtė krūtinę ir ėmė sūpuotis kėdėje palaimingai padė- 
rusiomis akimis. Staiga jam .dingtelėjo mintis. 

— Žinot? — sušuko.— Tai va, rytoj septintą valandą užei- 
nu pas jus ir išsitempiu į miestą: parodysiu, kaip linksminasi 
Paryžiuj. Na, šauniai sugalvota? 

Šarboneliai persigandę susižvalgė. Bet jis jau nuosekliai 
dėstė dienos programą. Balsas jo buvo kaip lokininko, garsinan- 
čio savo prekę. Rytą — pusryčiai Palė Ruajalyje ir pasivaikš- 
čiojimas po miestą. Po pietų Invalidų rūmų aikštėje — kariniai 
žaidimai ir liaudies šventė; danguje — trys šimtai oro balionų 
su maišeliais saldainių ir vienas didelis balionas, barstantis dra- 
žė. Vakare — pietūs jaukioje aplinkoje, vyninėje Biji kranti- 
nėje; fejerverkas, vaizduojantis krikštinę, slampinėjimas iliumi- 
nuotomis gatvėmis. Žilkenas papasakojo jiems apie ugnies kry- 
žių virš Garbės legiono rūmų, apie pasakų pilį Santarvės aikš- 
tėje, suremtą iš devynių šimtų penkiasdešimties tūkstančių 
spalvotų stikliukų, apie šv. Jokūbo bokštą su statula viršuje, 
liepsnojančia nelyginant deglas. Šarboneliai vis dar dvejojo, 
tad Žilkenas palinko prie jų ir pusbalsiu pridūrė: 

— Paskum grįždami užsuksim į pieninę Senos gatvėje, ten 
pasivaišinsim pašėlusiai gardžia sūrine sriuba. 

Šarboneliai nebedrįso atsisakyti. Išpūtę akis, jie žiūrėjo pil- 
ni ir smalsumo, ir vaikiškos baimės. Jautė, jog tampa žaislu to 
siaubingo žmogaus rankose. Pagaliau ponia Šarbonel vos ne vos 
išstenėjo: 

— Ak, tas Paryžius, tas Paryžius!.. Kas be ko, jeigu jau čia 
esam, reikia viską pamatyti. Bet jeigu jūs žinotumėt, pone Žil- 
kenai, kaip ramiai mudu gyvenom Plasane! Man ten suges vi- 
sos atsargos — ir uogienės, ir vyšnių antpilai, ir marinuoti 


agurkėliai... 
— Nebijok, močiut! — Žilkenas taip įsismagino, jog ėmė 
vadinti ją „tu“.— Laimėsi savo bylą ir pakviesi mane į svečius, 


gerai? Visas tavo atsargas sunaikinsim! 

Ir įsipylė dar taurelę pelyninės. Buvo jau girtas kaip pėdas. 
Kurį laiką meiliu žvilgsniu glamonėjo Šarbonelius. Nieko dau- 
giau iš žmonių nenorįs, kad tik būtų atviros širdies. Staiga jis 
pašoko ir, mostaguodamas ilgomis rankomis, ėmė šaukti: „Ei! 
Čionai!“ Kita gatvės puse ėjo ponia Melani Korer pilka, mels- 
vo atspalvio šilkine suknele. Ji atsigręžė ir, matyt, nelabai ap- 
sidžiaugė pastebėjusi Žilkeną. Šiaip ar taip, sūpuodama klubus, 
kunigaikštienės eisena perėjo gatvę ir sustojo prie staliuko. Ji 
labai prašydinosi, kol galop sutiko ko nors išgerti. 

— Klausykit, taurelę juodųjų serbentų antpilo! — įkalbi- 
nėjo Žilkenas.— Juk mėgstat... Pamenat Vano gatvę? Tai bent 
smagūs buvo laikai! Jau ta dručkė Korer! 

Galop ponia Korer atsisėdo, ir tą pačią akimirką griausmin- 
gas riksmas perbėgo per minią. Lyg viesulo pagauti, praeiviai 
garmėjo pro šalį, dundėdami it pasibaidžiusi banda. Šarbone- 
liai irgi nejučia pašoko, ketindami dėtis prie minios. Tačiau sun- 

ki Žilkeno ranka vėl prikaustė juos prie kėdžių. Jo veidas degė 
kaip ugnis. 

— Nė iš vietos, velniai griebtų! Laukit komandos... Visi tie 
mulkiai gaus ilgą nosį. Juk dar tik penkta, ar ne? Vadinasi, pra- 
važiavo kardinolas legatas. O mums nusispjaut į kardinolą le- 
gatą! Man skaudu, kad nesiteikė atvykti pats popiežius. Tai įžei- 
dimas! Jeigu jau esi krikštatėvis, tai ir krikštyk!.. Duodu žodį, 
jog bamblį pamatysim ne anksčiau kaip pusę šeštos. 

Kuo labiau girto Žilkenas, tuo storžieviškiau laikėsi. Apsi- 
žergęs kėdę, pūtė dūmus žmonėms į veidą, mirkčiojo moterims, 
akiplėšiškai spoksojo į vyrus. Netoliese, ant Dievo Motinos 
tilto, susikimšo karietos; arkliai nekantriai trypė vietoje, pro 
dureles kaišiojo galvas aukšti pareigūnai ir generolai auksu 
siuvinėtais mundurais, apsikarstę ordinais. | 

— Na ir apsikargalioję skardomis! — iš aukšto šypsoda- 
mas, sušvokštė Žilkenas. 

Bet tuo metu Mežisri krantine atidardėjo karieta, Žilkenas 
pašoko vos neapversdamas stalo ir suriko: 

— Žiū, Rugonas! 

Ir, atsitiesęs Visu ūgiu, pamojo pirštinėta ranka. Paskum, 
baimindamasis, kad Rugonas gali jo nepastebėti, nusiplėšė nuo 
galvos šiaudinę skrybėlę ir įniko ja švytuoti. Rugonas, ir šiaip 
jau traukiąs dėmesį savo senatoriaus munduru, beregint susi- 
gūžė karietos gale. Tuomet Žilkenas pašaukė jį visa gerkle, pri- 
sidėjęs delnus prie burnos. Kitoje gatvės pusėje ėmė būriuotis 
žmonės, grežiodamiesi žiūrėti, ką vadina tas dilba geltono tiko 
eilute. Galop vežėjas paragino botagu arklį, ir karieta nudardė- 
jo Dievo Motinos tiltu. 

— Nutilkit! — sušnypštė ponia Korer, griebdama Žilkenui 
už rankos. 

Bet jis nenorėjo sėstis. Pasistiebęs ant pirštų galų, stengėsi 
pamatyti karietą, įsimaišiusią tarp kitų ekipažų. Ir įkadin rie- 
dantiems ratams dar suriko: 

— Ak, šunsnuki! Ir tik todėl, jog dabar šurdutą auksu apsi- 
krėtei! O juk tu, storapilvi, ne kartą skolinaisi kurpes iš Teodoro! 

Miesčionys su savo damomis, apsėdę staliukus nedidelėje 
kavinėje, sprogino į Žilkeną akis; ypač susidomėjusi klausėsi 
šeimyna prie gretimo staliuko — tėvas, motina ir trys vaikai. 
Žilkenas pūtėsi baisiausiai džiaugdamasis, kad turi klausytojų. 
Iš lėto perleido žvilgsniu lankytojus ir sėsdamasis garsiai tarė: 

— Rugonas! Juk aš išvedžiau jį į žmones! 

Kai ponia Korer bandė jį tramdyti, Žilkenas pareikalavo, 
kad ji patvirtintų jo žodžius. Kas jau kas, o ji viską žinanti! Juk 
visa tai buvę jos viešbutyje, Vano gatvėje. Ji tikriausiai nesi- 

ginčysianti, kad Žilkenas kokią dešimtį kartų skolinęs Rugonui 
savo kurpes, kai tas eidavęs pas padorius žmones tvarkyti tam- 
sių reikaliukų, kurių nė pats velnias nebūtų supaisęs! Tuo metu 
Rugonas turėjęs tik vieną porą senų nudrengtų kurpių, į kurias 
nė vienas sendaikčių prekijas nebūtų pasigviešęs. Ir, perga- 
lingai palinkdamas prie gretimo staliuko, tarytum siūlydamas 
šeimynai dėtis prie pokalbio, Žilkenas sušuko: | 

— Po perkūnais, ji nesakys jums „ne“, kaip kažin ką! Juk 
ne kas kitas kaip ji nupirko Rugonui pirmąją porą naujų kurpių, 
kai jis atsibogino į Paryžių! | 

Ponia Korer nusisuko su kėde, lyg su Žilkenu nebūtų turė- 
jusi nieko bendra. Šarboneliai stačiai perbalo girdėdami šitaip 
atsiliepiant apie žmogų, galintį įdėti jiems kišenėn pusę mili- 
jono frankų. Tačiau Žilkenas įsisiūbavo ir leidosi į smulkme- 
nas dėstydamas, kaip Rugonas pradėjęs karjerą. Pats jisai dė- 
josi filosofu, krizeno kreipdamasis tai į vieną, tai į kitą lanky- 
toją, rūkė, spjaudė, gėrė, postringavo, jog seniai priprato prie 
žmonių nedėkingumo: jam svarbiausia — gerbti save patį. Ir 
jis be galo kartojo, kad Rugoną žmogum padaręs jis, Žilkenas. 
Tuo metu jis buvęs komivojažierius ir prekiavęs parfumerija, bet 
Respublikos laikais prekyba nė velnio nėjusi. Juodu su Rugonu 
gyvenę gretimuose kambariuose ir dvėsę badu. Tuomet jis, Žilke- 
nas, pataręs Rugonui prisiprašyti vieną plasaniškį pirklį atsiųsti 
alyvų aliejaus, ir juodu drauge ėmęsi darbo, iki dešimtos va- 
karo bėgioję po Paryžių su aliejaus pavyzdžiais kišenėse. Rugo- 
nas nebuves itin mitrus, bet kartais gaudavęs neblogų užsakymų 
iš tų ponų, pas kuriuos lankydavęsis vakarais. Ak, tas žaltys 
Rugonas! Kvailas per visą pilvą, bet suktas kaip velnias!, Vėliau 
kaip reikiant prišokinęs Teodorą su savo politika! Ir Žilkenas 
pamerkė nuleisdamas balsą: šiaip ar taip, juk jisai irgi priklau- 
sęs Rugono gaujai. Duodavęsis po priemiesčių smukles ir šūkau- 
davęs: „Tegyvuoja Respublika!“ Kas be ko, nebūdamas respu- 
blikonu, nė velnio nebūtum prisiviliojęs žmonių! Imperija bū- 
tų turėjusi kojas jam, Žilkenui, išbučiuoti! Sulauksi! Imperija 
jam netgi nepadėkojusi. Rugonas su savo gauja pasidaliję gro- 
bį, o jį, Žilkeną, išspyrę lauk kaip.nusususį šunį. Bet jis nesis- 
kundžiąs, jau verčiau gyvensiąs nepriklausomas. Tik jam esą 
skaudu, kad nėjęs iki galo drauge su respublikonais ir neiššau- 
des visų tų išgamų. 

— Ir žinot, netgi mažis Diupuaza, ir tas dedasi, kad manęs 
nepažįsta! — baigdamas tarė Žilkenas.— O kiek kartų esu da- 
ves į skudurus tam buožgalviui!.. Diupuaza! Suprefektas! Esu 
mates, kaip jis vienmarškinis aiškinasi dičkei Ameli, kuri iš- 
trenkdavo jį pro duris, kai jis išeidavo iš krašto. 


73 


Staiga susigraudinęs, Žilkenas nutilo girto žmogaus ašarų 
pritvinusiomis akimis. Paskum vėl prašneko kteipdamasis į vi- 
sus aplink: , | 

— Jūs ką tik matėt Rugoną... Mudu su juo to paties ūgio. 
Ir mudu vienmečiai. Man džiugu, kad bent jau iš veido nesu 
toks šlykštus kaip jis. Tai va, sakykit, argi ne šauniau atrody- 
čiau už tą riebų kuilį, jei dabar vietoj jo sėdėčiau karietoj, ap- 
sikarstęs tomis auksuotomis skardomis? 

- Bet tuo metu nuo Rotušės aikštės atsklido toks riaumojimas, 
jog kaimynai iškart pamiršo Žilkeną. Žmonės vėl puolė bėgti; vy- 
rai pasipustė padus, o moterys aukštai pasikaišė sijonus, kad 
nesipintų tarp kojų, ir kūrė taip, net baltos kojinės mirgėjo. Riau- 
mojimas skardėjo vis arčiau, virsdamas tolydžio aiškesniais 
šūksniais. | 

— Oho! Juk tai bamblys!..— sušuko Žilkenas.— Mikliau 
apmokėkit sąskaitą, tėtuk Šarboneli, ir maunam! 

Ponia Korer įsitvėrė jam į skverną, kad neatsiliktų. Ponia 
Šarbonel dusdama kuitė iš paskos. Bedumdami jie vos nepasi- 
metė su ponu Šarboneliu. Žilkenas ryžtingai puolė į pačią minios 
tirštumą, taip valdingai alkūnėmis skindamasis kelią, jog prieš 
jį skyrėsi glaudžiausios gretos. Prisikasęs prie krantinės para- 
peto, jis beregint įtaisė savo globotinius. Vieną po kitos mik- 
liai pakėlė damas ir, nepaisydamas jų išgąstingo spygavimo, 
pasodino ant parapeto upės pusėn tabaluojančiomis kojomis. 
Juodu su ponu Šarboneliu liko bestovį užpakaly. 

— Na, matot, katytės, štai ir sėdit pirmoje eilėje, — ramino 
jas Žilkenas.— Nebijokit! Mudu laikysim jus per liemenį. 

Ir abiem rankom apkabino kuplų liemenį poniai Korer, at- 
sidėkojančiai jam šypsena. Kaip gali pykti ant to plevėsos? Pro- 
cesijos vis dar nebuvo matyti. Rotušės aikštės pusėje siūbavo 
galvų jūra, vis garsiau griaudė sveikinimų mūša; neregimos 
rankos tolumoje mosavo skrybėlėmis, judančiomis virš minios 
nelyginant didelė juoda banga, palengva atplūstanti vis arčiau 
ir arčiau. Pirmieji atgijo namai Napoleono krantinėje priešais 
aikštę; stumdydamiesi pro langus lindo žmonės spinduliuojan- 
čiais veidais, ištiesę rankas rodė kažin kur į kairę, Rivoli gatvės 
pusėn. Praslinko trys be galo prailgusios minutės, o tiltas vis 
dar buvo tuščias. Lyg pagauti džiaugsmo įkarščio, vis skambiau 
gaudė Dievo Motinos katedros varpai. 

Staiga, susijaudinusiai miniai bežiūrint, ant tuščio tilto pa- 
sirodė trimitininkai. Virš galvų nusirito galingas atodūsis ir 
nuščiuvo tolumoje. Įkandin trimitininkų ir karinio orkestro jo- 
jo, štabo lydimas, generolas. Paskui eskadronus karabinierių, 
dragūnų ir apsaugos karių dardėjo iškilmių karietos. Priešaky 

važiavo aštuonios, pakinkytos šešetais. Jose sėdėjo rūmų damos, 
kamerherai, imperatoriaus ir imperatorienės palydos karininkai, 
krikštamotės pareigoms paskirtos Badeno didžiosios kunigaikš- 
tienės garbės damos. Nepaleisdamas ponios Korer, Žilkenas kuž- 
dėjo jai į ausį, jog tikroji krikštamotė, tai yra Švedijos karalienė, 
lygiai kaip krikštatėvis, nesiteikė atvykti į Paryžių. Pravažiavus 
septintai ir aštuntai, karietoms, jis be niekur nieko išvardijo ke- 
leivius kaip žmogus, puikiai susipažinęs su dvaro gyvenimu. Dvi 
damos — tai princesė Matilda ir princesė Marija. Trys ponai —- 
tai karalius Žeromas', princas Napoleonas ir Švedijos sosto 
įpėdinis; drauge su jais — Badeno didžioji kunigaikštienė. Ka- 
rietos važiavo iš lėto. Šalimais, stipriai įtempę pavadžius, jojo 
štalmeisteriai, fligeladjutantai, garbės palydovai. 

— O kurgi vaikelis — nekantraudama. paklausė ponia 
Šarbonel. 

— Po šimts! Juk ne po pasėstu jį vežasi, — juokdamasis at- 
siliepė Žilkenas.— Palaukit, tuoj pasirodys. 
„Ir dar meilingiau priglaudė prie krūtinės ponią Korer, kuri 
nėmaž nesispyrė teisindamasi, jog bijanti nupulti. Nejučia apim- 
tas susižavėjimo, Žilkenas žibančiomis akimis vėl sukuždėjo: 

— Šiaip sakysit ar taip, o gražu, ir gana! Lepinasi gyvatės 
tose atlasinėse skrynelėse!.. O juk visa tai mano dėka! 

Žilkenas pūtėsi: procesija, minia, viskas aplink priklausė 
jam. Tačiau akimirkos tyla, stojusi pasirodžius pirmosioms ka- 
rietoms, pasibaigė, vėl prasiveržė griausmingas ūžmas; dabar 
jau ir krantinėje virš liūliuojančios galvų jūros skraidė skry- 
bėlės. Viduriu tilto jojo šeši imperatoriaus kurjeriai žaliomis 
livrėjomis ir apskritomis kepuraitėmis su dideliais auksiniais 
spurgais. Galop pasirodė aštuonetu arklių kinkyta imperatorie- 
nės karieta su keturiais prašmatniais žibintais kampuose; erdvi, 
apvalaina, dideliais langais, ji priminė krištolinę skrynią, pa- 
dabintą auksiniu bordiūru ir užkeltą ant auksinių tekinių. Vi- 
duje, baltutėlių nėrinių debesyje, buvo aiškiai matyti rausvas 
sosto įpėdinio veidukas; princą laikė ant kelių būsimųjų Pran- 
cūzijos valdovų auklė, o greta sėdėjo žindyvė, išvaizdi krūtin- 
ga burgundė. Iš paskos, įkandin būrio pėsčių arklininkų ir raitų 
štalmeisterių, važiavo tokia pat prašmatni, irgi aštuonetu kin- 
kyta imperatoriaus karieta; joje sėdėjo imperatorius ir impe- 
ratorienė, be perstojo atsakantys į sveikinimus. Abipus karie- 


! Karalius Žeromas — Napoleono I brolis, Vestfalijos ekskaralius; 
iki Liudviko Napoleono sūnaus gimimo pagal 1852 m. gruodžio 24 dienos 
dekretą buvo laikomas sosto įpėdiniu. 


75 


tų, nepaisydami, jog ratų keliamos dulkės gula ant siuvinėtų 
mundurų, jojo maršalai. 

— O jeigu' tiltas imtų ir sulūžtų! — sukikeno Žilkenas, itin 
mėgęs prasimanyti visokių baisybių. 

Ponia Korer išsigandusi liepė jam nutilti. Bet jis neatlyžo, 
tvirtino, jog metaliniai tiltai paprastai esti nepatvarūs, ir kai 
abi karietos atsidūrė vidury tilto, pareiškė, kad siūbuoja grįs- 
tai. Na ir pliumptelės, po perkūnais! Sočiai prisisrėbs visi trys — 
ir tėtis, ir mama, ir vaikelis! Karietos riedėjo tyliai, ramiai; dai- 
liai išlinkęs tiltas atrodė toks grakštus, jog ekipažai tarytum ka- 
bojo ore virš upės bedugnės, atsispindėdami mėlynoje plynėje 
nelyginant neregėtos auksinės žuvys, plaukiančios vandens pa- 
viršiumi. Imperatorius ir imperatorienė, truputį nuvargę, sė- 
dėjo atrėmę galvas į atlasinius apmušalus, džiaugdamiesi, kad 
gali akimirką atitrūkti nuo minios ir neatsakinėti sveikinami. 
Būsimųjų Prancūzijos valdovų auklė irgi pasinaudojo tuo, jog 
aplink nebėra žmonių, ir patogiau pasisodino nuo kelių slys- 
tantį princą; tuo tarpu žindyvė, palinkusi prie kūdikio, šypso- 
dama stengėsi jį pralinksminti. Visa procesija maudėsi saulės 
spinduliuose; tvaskėjo mundurai, damų tualetai, arklių pakinktai; 
karietos, panašios į žaižaruojančius šviesulius, svaidė akinamus 
atšvaitus ant tamsių Napoleono krantinės namų. O tolumoje, 
virš tilto, tarytum to paveikslo fone, traukė akį milžiniška iška- 
ba — šv. Liudviko saloje ant septynaukščio namo sienos nutep-' 
liotas nežmoniško dydžio pilkas surdutas, tuščias iš vidaus, ap- 
riestas saulės spindulių aureolės. | 

Žilkenas pastebėjo tą surdutą, kai po juo atsidūrė abi karie- 
tos, ir suriko: 

— Žiūrėkit! Juk tai dėdulė!' 

Aplink Žilkeną per minią perbėgo juokas. Nieko nesupratęs, 
ponas Šarbonelis paprašė paaiškinti, ką jis turįs galvoje. Bet 
žmonės jau nieko nebegirdėjo, sugriaudėjo kurtinantis „valio!“, 
trys šimtai tūkstančių žmonių kamšaty suskato ploti katučių. 
Kai mažojo princo karieta radosi vidury tilto, o įkandin jos to- 
je plačioje, atviroje vietoje pasirodė imperatoriaus ir impera- 
torienės karieta, žioplius apėmė nepaprastas susijaudinimas. 
Žmones pagavo vienas tų isteriško džiūgavimo protrūkių, it 
viesulas nusiaučiančių virš miesto. Vyrai stiebėsi, sodinosi pat- 
rakusius vaikus ant pečių, moterys verkė, švelniais žodeliais 
liaupsindamos „mielą vaikutį“, visa širdimi džiaugdamosi mies- 
čioniška imperatorių šeimos laime. Sveikinimų audra vis dar 
šėlo Rotušės aikštėje; abiejose krantinėse, tiek pasroviui, tiek 


' Žilkenas turi galvoje Napoleoną I, Liudviko Napoleono dėdę. 

prieš srovę, visur, kiek tik akys užmato, siūbavo mosuojančių 
rankų miškas. Languose plaikstėsi nosinės, šmėkščiojo žmonės 
degančiais veidais, juodomis išžiotų burnų duobėmis. O apa- 
čioje, šv. Liudviko saloje, siauruose, it anglies brūkštelėjimu 
nupieštuose AngUOSe mirgėjo balti blyksniai, vibždėjo sunkiai 
mis plyšojo visa gerkle, stovėdami valtyje vidury Senos, ne- 
šančios juos pasroviui, o skalbėjos, matomos ligi juosmens pro 
savo „plūduro“ langus, nuogomis rankomis, susivėlusiais plau- 
kais, padūkusios, įnirtingai daužė velėtuvėmis, stengdamosi 
patraukti į save dėmesį. 

— Baigta, eime,— tarė Žilkenas. 

Bet Šarboneliai norėjo pamatyti viską iki galo. Procesijos 
pabaiga — leibgvardijos, kirasirų ir karabinierių eskadronai — 
jau traukė Arkolio gatve. Paskum prasidėjo baisinga grūstis; 
minios spaudžiama, neišlaikė dviguba nacionalinės gvardijos 
karių ir pėstininkų užkarda; spiegė moterys. 

— Eime,— pakartojo Žilkenas.— Čia tuoj visi sutraiškys 
vienas kitą. 

Jis nukėlė savo damas ant šaligatvio ir, nepaisydamas kam- 
šaties, pervedė jas į kitą krantinės pusę. Ponia Korer ir Šarbone- 
liai buvo nusiteikę laikytis parapeto, pereiti per Dievo Motinos 
tiltą ir pažiūrėti, kas darosi Katedros aikštėje. Bet Žilkenas ne- 
klausydamas nusitempė juos iš paskos. Kai jie vėl atsidūrė prie 
kavinukės, jis šiurkščiai juos pastūmėjo ir pasodino prie to pa- 
ties staliuko, kurį neseniai buvo palikę. 

— Juokus krečiat, ar ką? — suriko jis.— Manot, labai jau 
noriu, kad šitas žioplių tumulas man kojas rankas sulaužytų? 
Tuoj ko nors išgersim, velniai griebtų! Šičia mums daug sma- 
giau negu toje kamšalynėje. Gana jau tų iškilmių! Galų gale tai 
nusibosta... Na, ko pageidausit, močiut? 

Šarboneliai, kuriuos jis varstė savo baisingomis akimis, ban- 
dė nedrąsiai spirtis. Jie labai norėtų pažiūrėti, kaip išeinama iš 
bažnyčios. Tuomet jis paaiškino, jog po penkiolikos minučių 
žioplių sumažėsią, jis nuvesiąs juos, žinoma, jei nebūsią kam- 
šaties. Ko] jis kalbėjosi su Žiuliu, užsisakydamas cigarų ir alaus, 
ponia Korer apdairiai paspruko. 

— Gerai, jau gerai, ilsėkitės,— tarė ji Šarboneliams.— Su- 
sitiksim tenai. 

Ji nuėjo per Dievo Motinos tiltą, paskum Sitė gatve. Bet ten 
buvo tokia spūstis, jog iki Konstantino gatvės ji kasėsi penkio- 
lika minučių. Tuomet ji ryžosi pasukti tiesiai Vienaragio ir Tri- 
jų Butelių gatvėmis. Galop ji atsidūrė Katedros aikštėje, atsis- 
veikinusi su savo melsvai pilkos suknios volanu, kuris liko 

užkliuvęs už kažin kokio blogos šlovės namo pusrūsio langelio. 
Aikštėje, pabarstytoje smėliu ir nusėtoje gėlėmis, stovėjo stie- 
bai, ant kurių plaikstėsi vėliavos su imperatoriaus herbu. Prieš 
katedrą stūksojo milžiniška palapinės formos arka, raudono 
aksomo užuolaidomis aūksiniais kutais pabrėždama nuogą mūrą. 

Ten ponia Korer užsibedė ant karių grandinės, užtvėrusios 
kelią miniai. Vidury ėrdvaus tuščios aikštės ketvirtainio, palei 
penkiomis eilėmis įšrikiuotas karietas, iš lėto vaikščiojo liv- 
rėjomis vilkintys liokajai; iškilnūs Vežėjai sėdėjo ant pasosčių, 
laikydami vadžias rankose. Ištempusi kaklą, ponia Korer ėmė 
žiūrėti, ar nepastebėsianti kokios spragos, kad galėtų prasmuk- 
ti, ir staiga aikštės kampe tarp liokajų pamatė Diupuaza, ramiai 
sau rūkantį cigarą. 

— Ar negalėtumėte manes įleisti? — paklausė, kai paga- 
liau, mosuodama nosine, patraukė jo dėmesį. 

Diupuaza pasakė kelis žodžius karininkui ir palydėjo ją iki 
katedros. 

— Patikėkite, verčiau pabūkite šičia su manimi, — patarė 
jis. — Katedra kimštinai prisikimšusi. Ko neuždusau ir išėjau 
į šventorių... Žiūrėkit, antai pulkininkas ir ponas Bušaras, jie 
irgi nerado vietos. | 

Ir tikrai po kairei, Dievo Motinos vienuolyno gatvės kam- 
pe, stovėjo tiedu ponai. Pomas Bušaras pasakojo, kad patikėjo 
žmoną ponui d'Eskorajui, gavusiam patogų krėslą damai. Pul- 
kininkas krimtosi, jog negali parodyti krikšto apeigų savo suū- 
nui Ogiustui. 

— Labai norėjau, kad jis pamatytų. garsiąją krikštinę,— 
kalbėjo jis.— Juk žinot, ji priklausė Liudvikui Šventajam; 
tai persų stiliaus juodinto vario taurė aukso raštais, kryžiaus 
karų relikvija, atlikusi savo paskirtį krikštijant visus mūsų 
karalius. 

— „Jūs matėte krikšto reikmenis? — paklausė ponas Buša- 
ras Diupuaza. 

— „Taip,— atsakė šis.— Dangalą nešė ponia Loranc. 

Ir tuoj gavo paaiškinti, ką turįs galvoje. Dangalu vadinama 
kepuraitė, užmaunama vaikui po krikšto. Nei pulkininkas, nei 
ponas Bušaras to nežinojo ir labai nustebo. Tuomet Diupuaza 
išvardijo sosto įpėdinio ir krikštatėvių krikšto reikmenis: dan- 
galas, žvakė, druskinė, dubuo, ąsotis, rankšluostis. Visus tuos 
daiktus nešusios rūmų damos. Dar buvusi mažojo princo man- 
tija, neregėto grožio prašmatni mantija, išskleista ant krėslo 
šalia krikštinės. 

— Ką4 Nejaugi ten neatsirastų nė trupučio vietos? — sušu- 
ko pnia Korer, kuri užsidegė smalsumu, girdėdama tas kalbas. 

kalbas. 

Tuomet ponai vyrai išvardijo jai visas vyriausybines įstai- 
gas, visus valdžios atstovus, visas delegacijas, kiek tik jų esa- 
ma katedroje. Svečių esą be skaičiaus: diplomatinis korpusas, 
Senatas, Atstovų rūmai, Valstybės taryba, Kasacinis teismas, 
Atskaitomybės rūmai, karaliaus dvaras, Prekybos teismas, Pir- 
mosios instancijos teismas, be to, ministrai, prefektai, merai ir 
jų pavaduotojai, akademikai, aukštieji karininkai ir netgi žydų 
ir protestantų bendruomenių delegacijos. Ir dar, ir dar — be galo, 
be krašto! 

— Dieve mano! — nejučia atsiduso ponia Korer.— Kaip 
ten tikriausiai gražu! 

Diupuaza niekinamai gūžtelėjo pečiais. Buvo baisiai pras- 
tai nusiteikęs. Jį „pykino“ visa ta žmonių gausybė. Apeigos at- 
rodė jam nepakenčiamai ilgos. Ar greit jie baigs? Jau sugiedo- 
jo Veni Creator!, prismilkė, prisivaikščiojo, prisilankstė. Bam- 
blys tikriausiai jau pakrikštytas. Ponas Bušaras ir pulkininkas, 
kur kas kantresni, spoksojo į vėliavomis papuoštus langus, 
žvelgiančius aikštės pusėn. Staiga sugaudė varpai, net bokštai 
sudrebėjo, ir visi krūptelėjo, užvertę galvas sužiuro aukštyn, 
nejaukiai jausdamiesi greta šitos milžiniškos katedros, kurios 
viršūnė, nematoma iš apačios, tarytum rėmė dangų. Tuo tarpu 
Ogiustas nusėlino prie arkos. Ponia Korer nusekė iš paskos. Ta- 
čiau, vos atsidūrusi priešais plačiai atidarytas didžiąsias duris, 
sustojo kaip įbesta, prieš akis atsiskleidus nepaprastam reginiui. 

Tarp dviejų plačių užuolaidų tarsi nežemiškas Dievo namų 
regėjimas atsivėrė begalinė katedros nava. Švelniai melsvi 
skliautai buvo nusagstyti žvaigždėmis. Išilgai to dangaus, mir- 
guliuodami žėrinčių brangakmenių atšvaitais, iš visų pusių ta- 
rytum slėpiningi šviesuliai tviskėjo vitražai. Visur, kur tik paž- 
velgsi, aukštas kolonas dengė raudono aksomo drapiruotės, su: 
geriančios paskliautėmis klaidžiojančią blausią šviesą. Ir toje 
raudonoje prietemoje švytėjo akinamas laužas — tūkstančiai 
žvakių, sustatytų taip arti viena kitos, jog atrodė tarytum žai- 
žaruoja vienatinė saulė, krintant kibirkščių spiečiams. Tai vi- 
dury šoninės navos, ant paaukštinimo, spinduliavo altorius. Po 
dešinei ir po kairei dunksojo du sostai. Virš aukštesniojo sosto 
nelyginant didžiulis paukštis sniego baltumo papilve ir purpu- 
riniais sparnais kūpsojo didžiulis, šermuonėlių kailiais trauktas 
aksominis baldakimas. Katedra lūžo nuo išsipusčiusių Žmonių, 
tvaskančių auksu ir žiburiuojančiais brangakmeniais; pačiame 
gale, prie altoriaus, dvasininkai — vyskupai su pastoralais ir 

mitromis — vaizdavo angelų chorus, tikintiesiems padėdami 
bendrauti su dangaus aukštybėmis. Aplink paaukštinimą su 
šios žemės viešpačių iškilnumu sėdėjo princai, princesės, aukšti 
pareigūnai. Abipus šoninės navos buvo išsidėstę — po dešinei 
diplomatinis korpusas ir Senatas, po kairei Atstovų rūmai ir 
Valstybės taryba; toliau grūdosi kitos delegacijos, o viršuje, 
galerijoje, ryškiai margavo šviesūs damų tualetai. Ore kabojo 
kraujo raudonumo ūkas. Veidai visoje katedroje, kiek tik akys 
mato, spindėjo rausvais tonais lyg tapytas porcelianas. Tamsiai 
raudona spalva, lyg prieš įsiliepsnodami, dvazgėjo drabužiai — 
atlasai, šilkai, aksomai. Staiga plykstelėjo ištisos eilės žiūrovų. 
Neregėta prabanga pavertė katedrą karščiu alsuojančiu žaizdru. 

Pačiame choro vidury ponia Korer pamatė ceremonimeis- 
trą, kuris, žengęs į priekį, triskart pašėlusiai suriko: 

— Tegyvuoja sosto įpėdinis! Tegyvuoja sosto įpėdinis! Te- 
gyvuoja sosto įpėdinis! 

Nuo griausmingų šūksnių sudrebėjo katedros skliautai; ir 
ponia Korer pamatė imperatorių, stovintį paaukštinimo krašte 
priešais minią. Jis atrodė lyg juoda dėmė auksu žėrinčių vys- 
kupų fone. Abiem rankom aukštai iškėles sosto įpėdinį — baltų 
nėrinių ryšulį, imperatorius rodė jį tautai. 

Tuo metu šveicorius grubiai nustūmė į šalį ponią Korer. Ji 
atšlijo kelis žingsnius atatupsta, atsidūrė priešais arkos užuo- 
laidą. Nuostabus regėjimas dingo iš akių. Ji radosi skaisčioje 
šviesoje ir apdujusi negalėjo pajudėti iš vietos: jai dingojosi, 
kad ji matė vieną tų senovinių paveikslų, kabančių Luvre, per 
ilga pasmėlusių, auksinių ir purpurinių atspalvių, pilną praei- 
tin nuėjusių personažų, kokių dabar jau niekur nebesusitiksi. 

— Nestovėkit šičia,— tarė Diupuaza ir pasivedėjo ją prie 
pulkininko ir pono Bušaro. 

Ponai vyrai dabar kalbėjo apie potvynius. Ronos ir Luaros 
slėniai esą baisingai nusiaubti. Tūkstančiai šeimų likę be pas- 
togės. Visur renkamos aukos, bet jų negana — tokia didi ištikusi 
neganda. Imperatorius parodęs neregėtą drąsą ir taurumą: Lio- 
ne braidžiojęs po žemutinius, vandens apsemtus miesto kvar- 
talus; Ture valtimi tris valandas plaukiojęs užlietomis gatvėmis. 
Ir visur aukojęs be skaičiaus. 

— Klausykit! — įsiterpė pulkininkas. 

Katedroje gaudė vargonai. Pro atviras duris liejosi iškilmin- 
ga melodija, jos galingi atodūsiai virpino drapiruotes. 

— Tai Te Duem',— tarė ponas Bušaras. 

Diupuaza lengviau atsiduso. Vadinasi, jau baigiasi! Tačiau 
ponas Bušaras paaiškino, jog dar nepasirašytas krikšto liudiji- 

mas. Paskum kardinolas- legatas paskelbsiąs popiežiaus palai- 
minimą. Šiaip ar taip, žmonės netrukus pradėjo skirstytis. Vie- 
nas pirmųjų pasirodė Rugonas, vesdamasis už parankės liesą, 
kukliai apsirengusią geltono veido moterį. Juos lydėjo parei- 
gūnas, apsisiautęs Kasacinio teismo pirmininko mantija. 

— Kas jie tokie? — paklausė ponia Korer. 

Diupuaza paaiškino. Ponas Belenas d'Oršeras susipažinęs 
su Rugonu prieš pat valstybinį perversmą ir nuo to laiko reiš- 
kiąs jam ypatingą pagarbą, beje, nesistengdamas užmegzti aI- 
timesnių santykių. Panelė Veronika, jo sesuo, gyvenanti su 
broliu rūme, Garansjerės gatvėje, ir iš namų išeinanti tik tada, 
kai norinti išklausyti mišių šv.- Sulpicijaus bažnyčioje. 

-— Štai tokios žmonos ir reikia Rugonui,— nuleidęs balsą, 
tarė pulkininkas. 

— Be abejo,— pritarė ponas Bušaras.— Padorus kraitis, 
gera giminė, pavyzdinga, patyrusi šeimininkė. Geresnės žmonos 
jis neras. 

Diupuaza pasipiktino. Panelė pernokusi kaip slyva, per ilgai 
gulėjūsi saulėkaitoje. Jai mažų mažiausia trisdešimt šešeri, o 
atrodanti keturiasdešimties. Nejaugi Rugonas pasiguldysiąs to- 
kią žalgą į lovą? Susilaižiusi davatka! Jos veidas toks nususęs, 
toks blankus, lyg jinai būtų jį pusę metų mirkiusi švęstame 
vandenyje! 

— Jūs labai jaunas, — oriai pareiškė skyriaus viršininkas.— 
Rugonui pridera vesti iš išskaičiavimo... Aš vedžiau iš meilės, 
betgi ne visiems taip pasiseka kaip man. 

— Apskritai man nusispjaut į tą mergą,— galop prisipaži- 
no Diupuaza.— Mane gąsdina Beleno d'Oršero fizionomija. To 
žaliūko snukis kaip dogo... Pažiūrėkit, koks atsikišęs žandikau- 
lis, kokie vešlūs susiraitę plaukai, ir nė vieno žilo, nors jam jau 
penkiasdešimt! Dievaižin, ką jis turi galvoj! Sakykit, kodėl jis stu- 
mia seserį Rugonui į glėbį, nors dabar Rugonas paguldytas ant 
menčių? 

Ponas Bušaras ir pulkininkas nerimastingai susižvelgė, bet 
nepasakė nė žodžio. Gal „dogas“, kaip pavadino jį buvęs supre- 
fektas, iš tikrųjų taikosi pats vienas praryti Rugoną? Tačiau 
ponia Korer iš lėto tarė: 

— Labai neblogai, kai gyveni teismo užnugaryje. 

Tuo tarpu Rugonas nuvedė panelę Veroniką prie karietos 
ir atsisveikinęs padėjo jai įlipti. Kaip tik tuo metu iš katedros 
išėjo gražuolė Klorindė, įsikibusi Delestanui į parankę. Ji ap- 
siniaukė ir metė triuškinantį žvilgsnį į tą aukštą išgeltusią sen- 
merge, kurią įlaipinęs Rugonas, nors ir vilkėdamas senatoriaus 
munduru, pagarbiai uždarė dureles. Karietai nuvažiavus, Klo- 

rindė paleido Delestano ranką ir, skambiai vaikiškai nusijuo- 
kusi, nuėjo tiesiai prie Rugono. Visa kompanija nusekė įkandin. 

— Aš pasimečiau su mama! — linksmai sušuko ji.— Kažkas 
spūstyje man pagrobė mamą... Gal pasiūlysit man kampelį savo 
karietoje, ką? | 

Delestanas, ketinęs pasisiūlyti parvežti ją namo, apsiblausė 
nepatenkintas. Klorindė vilkėjo oranžine šilkine suknia, išsiu- 
vinėta tokiomis ryškiomis gėlėmis, jog į ją spoksojo liokajai. 
Rugonas nusilenkė, bet karietos teko laukti beveik dešimt mi- 
nučių. Niekas nepajudėjo iš vietos, netgi Delestanas, nors jo 
karieta stovėjo čia pat, pirmoje eilėje. Katedra pamažu tuštėjo. 
Pamatę juos, ponas Bežiuenas ir ponas Kanas pasiskubino pri- 
sidėti prie draugijos. Tačiau didis žmogus taip vangiai ir apmau- 
džiai paspaudė jiems rankas, jog ponas Kanas, labai sunerimęs, 
paklausė: | 

— Gal nesveikuojate? 

— Aš visiškai sveikas, — atsakė Rugonas,— stačiai nuvar- 
gau nuo visų tų šviesų katedroje. 

Jis nutilo, paskum pusbalsiu pridūrė: 

— Didingas reginys... Niekad dar nesu matęs, kad žmogaus 
veidas taip spinduliuotų džiaugsmu. 

Rugonas turėjo galvoje imperatorių. Lėtu ir didingu mostu 
jis plačiai išskėtė rankas, lyg norėdamas priminti sceną kated- 
roje, ir daugiau nepridėjo nė žodžio. Draugai aplink irgi tylėjo. 
Susimetę į būrelį, jie stovėjo aikštės kampe. Pro šalį vis tirštes- 
niu srautu plaukė žmonės — mantijomis apsisiautę teisėjai, ka- 
rininkai paradine uniforma, uniformuoti valdininkai, — visi pa- 
sipuošę galionais, pozumentais, ordinais; ėjo gėlėmis nusėta 
aikšte, šūkaujant liokajams ir trinksint nuvažiuojančioms ka- 
rietoms. Pasiekusi zenitą, Imperijos šlovė skleidėsi purpuriniuo- 
se saulėlydžio spinduliuose; Dievo Motinos katedros bokštai, 
rausvi, vis. dar virpantys nuo varpų gausmo, tarsi kėlė taikos 
ir didybės aukštybėn po jos skliautais krikštyto kūdikio būsi- 
mą viešpatavimą. Bet apeigų prašmatnumas, varpų skambėji- 
mas, plevėsuojančios vėliavos, džiūgaujantis miestas, spindu- 
liuojantys valdininkų veidai — visa tai nepatenkintiems Rugo- 
no draugams kurstė nebent nepasotinamą gobšumą. Pirmąsyk 
pajutęs nemalonės šaltį, Rugonas buvo išblyškęs ir širdies gi- 
lumoje pavydėjo imperatoriui. 
 — Viso labo, aš einu, visa tai mane stačiai pykina, — tarė 
Diupuaza, spausdamas rankas draugams. 

— Kas jums šiandien? — paklausė pulkininkas.— Jūs prit- 
vinkęs tulžies. " 

— Tai bent! — nueidamas ramiai atsakė suprefektas.— Ko 

gi aš turėčiau linksmintis?.. Sįryt „Žiniose“ perskaičiau, jog tam 
mulkiui Kampenonui paskirta prefektūra, kuri man seniai pa- 
žadėta. 

Visi susižvelgė. Diupuaza sako tiesą, šita šventė ne jiems. 
Vos tik gimus princui, Rugonas pažadėjo krikšto dieną auksu 
juos apipilti: ponas Kanas turėjo gauti koncesiją, pulkininkas — 
komandoro kryžių, ponia Korer — prašomas tabako krautuvė- 
les. Ir štai jie stovi susibūrę aikštės kampe, ir jų rankos tuščios. 
Jie pažvelgė į Rugoną taip priekaištingai, taip liūdnai, kad jis 
piktai patraukė pečiais. Kai pagaliau privažiavo karieta, jis gru- 
biai įstūmė vidun Klorindę ir, netardamas nė žodžio, įnirtingai 
užsitrenkė dureles. 

— O štai ir Marsi prie arkos, — sukuždėjo ponas Kanas, ves- 
damasis su savimi Bežiueną.— Koks pasipūtęs, šunsnukis!.. Nu- 
sisukit! To dar betrūko, kad jis neatsakytų sveikinamas. 

Delestanas paskubomis įšoko į karietą ir liepė važiuoti pas- 

kui Rugono ekipažą. Ponas Bušaras liko laukti žmonos; paskum, 
kai katedra ištuštėjo, jis labai nustebo ir nuėjo drauge su pul- 
kininku, kuriam irgi nusibodo ieškoti sūnaus Ogiusto. Na, o po- 
nia Korer įsikibo į parankę dragūnų leitenantui — kraštiečiui, 
iš dalies dėkingam jai už savo epoletus. 
“ Tuo tarpu Klorindė Rugono karietoje susižavėjusi kalbėjo 
apie krikšto apeigas, o jis, atsivertęs ant priegalvių, klausėsi 
mieguistu veidu. Ji mačiusi Romoje švenčiant Velykas: šian- 
dieninės apeigos nenusileidusios didingumu. Ir ji ėmė aiškinti, 
jog tikėjimas, jos akimis žiūrint, — tai praviras rojaus kampe- 
lis, kur Dievas Tėvas, panašus į saulę, sėdįs soste, apsuptas gau- 
sybės puikių angelų — žavių jaunikaičių aukso rūbais. Paskum 
netikėtai nukrypo nuo temos ir paklausė: 

— Ar ateisite šį vakarą į banketą, miesto valdžios rengiamą 
jų didenybių garbeiė Bus nuostabu. 

Ji jau gavusi kvietimą. Būsianti rausva suknia, nusagstyta 
neužmirštuolėmis. Jos užvažiuosiąs ponas de Plugernas, nes 
motina nenorinti vakarais niekur rodytis — kamuojanti migre- 
na. Staiga ji vėl nutilo ir nelauktai paklausė: 

— Kas tasai teisėjas, su kuriuo ką tik šnekėjotės? 

Rugonas kilstelėjo smakrą ir vienu atsikvėpimu išdrožė: 

— Ponas Belenas d'Oršeras, penkiasdešimties metų amžiaus, 
kilęs iš teisininkų šeimos, buvo prokuroro pavaduotojas Mon- 
brizone, karališkasis prokuroras Orleane, generalinis proku- 
roras Ruane, tūkstantis aštuoni šimtai penkiasdešimtaisiais me- 
tais buvo mišrios komisijos narys, vėliau perkeltas į Paryžių 
Kasacinio teismo tarėjo pareigoms, 0 šiuo metu — minėto teis- 
mo pirmininkas... Beje, būčiau pamiršęs: pasirašė tūkstantis 

aštuoni šimtai penkiasdešimt antrųjų metų sausio dvidešimt 
antrosios įsaką apie Orleanų giminės turto konfiskavimą... Pa- 
tenkinta? 

Klorindė prapliupo juoktis. Jis šaipąsis iš jos, nes ji norinti 
viską žinoti, bet argi nevalia domėtis žmonėmis, su kuriais gal 
teksią susitikti? Ji nė žodžiu neužsiminė apie panelę Belen 
d'Oršer ir vėl prašneko apie banketą Rotušėje: Iškilmių gale- 
riją ketinama papuošti neregėtai prabangiai; per pietus be pers- 
tojo grosiąs orkestias. Ak, Prancūzija didi šalis! Niekur — nei 
"Anglijoje, nei Vokietijoje, nei Ispanijoje, nei Italijoje — ji 
nemačiusi pasiutesnių balių, prašmatnesnių švenčių. Todėl, deg- 
dama entuziazmu pareiškė Klorindė, ji pasirinkusi savo dalią: 
dabar ji norinti būti prancūzė. 

— (Oho, kareiviai! — sušuko ji.— Pažiūrėkit, kareiviai! 

Rugono karietai, važiuojančiai Sitė gatve, teko sustoti prie 
Dievo Motinos tilto ir praleisti krantine žygiuojantį pulką. Neiš- 
vaizdūs pėstininkai, kurių gretos pakriko tarp eilėmis palei ša- 
ligatvius pasodintų medžių, slinko kaip avių banda. Visą dieną 
jie išstovėjo užkardose. Veidai degė nuo karštos popiečio sau- 
lės, kojos baltavo nuo dulkių, pečiai linko nuo sunkių kuprinių 
ir šautuvų. Jiems taip nusibodo grumtis su minia, jog ligi šiol 
jų veidai atrodė atbukę ir sutrikę. 

— Dievinu prancūzų armiją! — žavėdamasi tarė Klorindė 
ir pasilenkė, kad geriau matytų gatvę. 

Rugonas, lyg pabudęs iš miego, irgi sužiuro. Dulkių debesų 
siaučiama, žygiavo Imperijos galia. Ant tilto pamažu susigrū- 
do daugybė ekipažų, bet vežėjai pagarbiai laukė, o ponai iškil- 
mių drabužiais kaišiojo galvas pro karietų langus ir, miglotai 
šypsodami, susigraudinę stebėjo kareivėlius, nusikamavusius 
po ilgo budėjimo. Iškilmėms švietė saulės nutvieksti šautuvai. 

— Pažiūrėkit į anuos, kurie eina gale! — vėl sušuko Klo- 
rindė.— Nė vienam jų dar neželia barzda! Kokie gražučiai! 

Užėjus švelnumo protrūkiui, ji pasiuntė kareiviams oro bu- 
činius. Bet užsiglaudė karietos kamputyje, kad niekas jos ne- 
pamatytų. Jai buvo malonu pačiai vienai mėgautis savo džiaug- 
smu, savo meile ginkluotai jėgai. Rugonas tėviškai šyptelėjo: 
tą dieną jam pasidarė gera. 

-— Kas ten atsitiko? — paklausė jis, kai karieta pagaliau 
aplenkė krantinės kampą. 

Ant šaligatvio ir gatvėje grūdosi tumulas žmonių. Karietai 
vėl teko sustoti. Vienas žioplių paaiškino: 

— Toksai girtuoklis išplūdo kareivius. Jį sučiupo poli- 
-cininkai. 

Miniai prasiskyrus, Rugonas pamatė girtutėlį Žilkeną, už 

pakarpos laikomą dviejų policininkų. Geltono tiko eilutė buvo 
užsivertusi, daiktais giedravo nuogas kūnas. Sodriai įraudęs, 
nukarusiais ūsais, jisai vis dėlto buvo geraširdiškai nusiteikęs. 
Policininkus tujino, vadino „katinėliais. Aiškino, jog visą 
popietę kuo ramiausiai sėdėjęs gretimoje kavinukėje su tur- 
čiais. Esą galima pasiteirauti Palė Ruajalio teatre, kur ponia ir 
ponas Šarboneliai nuėję pažiūrėti pjesės „Krikštynų saldainiai : 
jie patvirtinsią jo žodžius, kaip kažin ką! 

— Paleiskit mane, juokdariai! — staiga suriko jis atsities- 
damas.— Kavinė štai ten, greta, po perkūnais! Eikit su manim, 
jei netikit!.. Kareiviai mane įžeidė, aišku? Buvo ten vienas toks 
nugeibęs, ėmė iš manęs šaipytis. Na, aš ir pasiunčiau jį velniop. 
O kad aš įžeisčiau prancūzų armiją? Niekados!.. Pasiklauskit 
imperatorių apie Teodorą ir pamatysit, ką jis pasakys... Ak, vel- 
niai rautų, striuka jums tada bus! | | 

Minia įsismaginusi kvatojo. Policininkai, nieko nepaisyda- 
mi, tvirtai laikė Žilkeną, iš lėto stūmė jį Sen Marteno gatvės 
pusėn, kur tolumoje raudonavo policijos nuovados žibintas. 
Rugonas iškart atsilošė. Bet Žilkenas ūmai kilstelėjo galvą ir 
jį pamatė. Nors ir girtas, staiga atsipeikėjo, pasipūtė. Pamerkė 
Rugonui ir lyg sau vienas prašneko: 

— Gana, vaikučiai! Galėčiau pakelt skandalą, bet nekelsiu. 
Kiekvienas žmogus turi orumo... Ką sakot? Juk nedrįstumėt 
griebt už pakarpos Teodorui, jeigu jis trankytųsi su visokiomis 
kunigaikštytėmis kaip vienas mano pažįstamas. Šiaip sakysi ar 
taip, o veikiau išvien su aristokratais ir tuo didžiuojuos, bet 
mano sąžinė rami — skatikų nekaulijau ir neketinu kaulyt. Kiek- 
vienas žino, ko jis vertas. Tik tuo ir gali pasiguost skurde... Po 
perkūnais! Vadinas, draugai jau nebe draugai?.. 

Jis susigraudino, sužagsėjo. Rugonas vos pastebimu mostu 
pasivadino vyriškį duksliu, aklinai susagstytu paltu, stovintį 
netoli karietos, ir, tyliai šnektelėjęs, pasakė jam Žilkeno adre- 
są: Grenelis, Virginijos gatvė, septyniolika. Vyriškis priėjo prie 
policininkų, lyg norėdamas padėti jiems vesti neramų girtuoklį. 
Minia nustebusi pamatė, jog policininkai pasuko į kairę ir įgrū- 
do Žilkeną į fiakrą,-o vežikas, gavęs įsakymą, nudardėjo Mežis- 
ri krantine. Tačiau pro fiakro langą dar sykį išlindo didelė, su- 
sivėlusi Žilkeno galva; pergalingai kvatodamas, jis suriko: 

— Tegyvuoja Respublika! 

Žmonėms išsiskirsčius, krantinėje vėl stojo nedrumsčiama 
ramybė. Pavargęs nuo džiūgavimo, Paryžius sėdėjo prie pietų 
stalo: trys šimtai tūkstančių žioplių, ką tik lamdžiusių vieni ki- 
tiems šonus, užplūdo paupio ir Tamplio kvartalo restoranus. Tuš- 
Čiais šaligatviais slampinėjo tik vieni nusivarę provincialai, ne- 

išmanantys, kur galima papietauti. Apačioje, abiejuose plūdu- 
riuojančios skalbyklos kraštuose, skalbėjos įnirtingai daužė kul- 
tuvėmis, baigdamos velėti skalbinius. Paskutiniai saulės spin- 
duliai dar auksavo bežadžius Dievo Motinos katedros bokštus, 
kyšančius virš sutemų nugultų namų. Pro lengvą ūką, kylantį 
viršum Senos, kažkur tolumoj, šv. Liudviko salos kyšulyje, 
pilkšvų fasadų fone dūlavo didmga iškaba — milžiniškas sur- 
dutas, pakabintas ant horizontan įkaltos vinies, miesčioniškas 
Titano apdaras, likes vienas be šeimininko, žaibui sudeginus 
kūną. 


V 


"Vieną rytą, apie vienuoliktą valandą, Klorindė, grįždama iš 
Bulonės miško, atėjo pas Rugoną į Marbefo gatvę; prie vartų 
tarnas laikė arklį. Nudrožusi tiesiai į sodą, ji pasuko į kairę ir 
sustojo prie atlapo lango — didis žmogus darbavosi savo ka- 
binete. , 

— Štai ir užklupau jus! — netikėtai tarė ji. 

Rugonas kilstelėjo galvą. Klorindė juokėsi užlieta karštos 
birželio saulės. Standaus melsvo audinio jojimo kostiumu, per 
kairę ranką persimetusi. ilgą šlėifą, ji atrodė aukštesnė; labai 
aptemptas, panašus į liemenę kiklikas apskritais įsiuvais gulėjo 
lyg apgijęs jos pečius, krūtinę, klubus. Rankogaliai buvo dro- 
biniai, drobinė apykaklė suveržta plonyčiu melsvo fuliaro kak- 
laraiščiu. Ant mazgan susuktų plaukų kūpsojo šauniai užvožtas 
vyriškas cilindras, o parišta gazinė skarelė, prigėrusi auksinių 
saulės dulkių, atrodė it melsvas debesėlis. 

— Ką? Tai jūs? — sušuko Rugonas, puldamas jos pasitik- 
ti. — Užeikit! 

— Ne, ne! — atsakė ji.— Nesirūpinkit, užbėgau tik vienu 
kitu žodžiu persimesti... Mama laukia manęs pusryčių. 

„Jau trečią kartą, nusižengdama padorumo taisyklėms, Klo- 
rindė lankėsi pas Rugoną. Bet tyčia nėjo į vidų. Beje, ir abu ki- 
tus kartus ji buvo amazonės kostiumu: šitaip jautėsi nevaržo- 
mai it berniūkštis, o ilgas sijonas atrodė jai visiškai patikima 
apsauga. 

— Žinote, atjojau elgetauti,— vėl prabilo ji.— Turiu lote- 
rijos bilietų... Mes surengėme loteriją, kad sušelptume netur- 
tingas mergeles. 

— Ko gi laukiatė Užeikit,— vėl pasiūlė Rugonas.— Viską 
man paaiškinsit. | 

Klorindė laikė rankoje šmaikštį, plonytį šmaikštį sidabriniu 
koteliu. Ji susijuokė pliaukšėdama šmaikščiu sau per sijoną. 

— Čia nėra ko aiškinti! Imat ir perkat iš manes bilietus. Tik 
dėl to ir atėjau... Jau trys dienos, kai jūsų ieškau ir niekaip ne- 
galiu pagauti, o loterija įvyks rytoj. 

Ištraukusi iš kišenės mažytę piniginę, ji paklausė: 

— Kiek bilietų pageidaujat? 

— Nė vieno, jei neužeinat! — sušuko jis. 

Ir juokais pridūrė: 

— Velniai griebtų, nejaugi sandėriai sudaromi pro langą? 
Juk nekaišiosiu jums pinigų kaip kokiai pavargėlei! 

— Man vis viena, tik duokit. 

Bet jis neatlyžo. Akimirką jinai žiūrėjo į jį tylėdama. Pas- 
kum tarė: 

—-O jeigu užeisiu, dešimt paimsite?.. Bilietai po dešimt 
frankų. | 

Klorindė ne iškart ryžosi įeiti. Iš pradžių žvilgsniu apmetė 
sodą. Vienoje alėjoje sodininkas atsiklaupęs sodino snapučius. 
Ji šyptelėjo ir pasuko prieangio link, užkopė trim laipteliais ir 
žengė prie stiklinių kabineto durų. Rugonas jau tiesė jai ran- 
ką. Įsivedęs ją į kambarį, paklausė: 

— Bijot, kad suvalgysiu? Juk žinot, kad aš — nuolankiau- 
sias jūsų tarnas... Ko gi baiminatės? 

Ji vis dar pliaukšėjo šmaikščiu sau per sijoną. 

— Aš nieko nebijau, — atsakė tvirtu emancipuotos mergi- 


nos tonu. ; 
Paskum, padėjusi šmaikštį ant minkštasuolio, vėl pasirausė 
piniginėje. 


— Paimsit dešimt, tiesa? 

— Jei norit, paimsiu dvidešimt,— tarė jis.— Tik atsisėskit, 
dėl Dievo meilės, pasišnekėkim... Juk jūs nesirengiat tuojau pat 
bėgti, ar ne? | 

— Tuomet po bilietą už kiekvieną minutę, gerai?.. Jei pa- 
būsiu penkiolika minučių, paimsit penkiolika bilietų, jei pabū- 
siu dvidešimt minučių — dvidešimt bilietų. Ir šitaip iki pat va- 
karo... Sutarta? 

Tas sandėris juodu pralinksmino. Galop Klorindė atsisėdo 
į krėslą prie atviro lango. Kad ji nesigąsdintų, Rugonas vėl 
nuėjo prie rašomojo stalo. Iš pradžių juodu ėmė šnekėti apie 
Rugono namą. Žvilgčiodama pro langą, Klorindė pareiškė, jog 
sodas mažokas,*bet žavus, — gražu žiūrėti į veją ir žalius medžių 
guotus. Rugonas nupiešė jai detalų namo planą: apačioje, pir- 
mame aukšte, jo kabinetas, mažoji ir didžioji svetainės, puikus 
valgomasis; antrame ir trečiame — po septynis kambarius. Na- 
mas, žinoma, nedidelis, bet jam vienam pernelyg erdvus. Kai 
imperatorius padovanojęs šitą rūmą, Rugonas turėjęs vesti vie- 

ną damą, našlę, jos didenybės pripirštą. Tačiau dama mirusi. 
Todėl ir gyvenąs vienišas. | 

— O kodėl? — žiūrėdama jam tiesiai į akis, paklausė 
Klorindė. 

- „— Et! — atsakė jis.— Ir šiaip turiu daug rūpesčių. Mano 
amžiuje moterų nebereikia. 

Bet ji, patraukusi pečiais, trumpai tarė: 

— Nesimaivykit! 

Jųdviejų santykiai per ilga taip susiklostė, kad jie nebesi- 
varžė pačių intymiausių pokalbių. Klorindė tvirtino, jog Rugo- 
"nas — gašlaus temperamento. Jis gynėsi, pasakojo apie savo 
jaunystę, apie metus, praleistus skurdžiuose kambarėliuose; 
skalbėjos, ir tos neužeidavusios, juokėsi jis. Tuomet smalsiai, 
kaip mažas vaikas, ji įniko klausinėti apie meilužes,— negali 
būti, kad nė vienos neturėjęs! Pavyzdžiui, jokiu būdu neišsigin- 
siąs, jog turėjęs romaną su tokia visame Paryžiuje garsia dama, 
kuri, išsiskyrusi su juo, įsikūrusi provincijoje! Bet Rugonas tik 
gūžčiojo pečiais. Sijonai jam nerūpėję. Tiesa, kai kraujas muš- 
davęs į galvą, po perkūnais, šėldavęs kaip ir visi Vyrai, petimi 
išlauždavęs duris, kad tik įsibrautų į miegamąjį. Krapštytis prie 
durų nemėgdavęs. Paskum, numalšinęs alkį, vėl nusiramindavęs. 

— Ne, ne, jokių moterų! — tvirtino jis, nors akys jau degė 
bežiūrint į atsainiai išsipleikusią Klorindę.— Per daug laiko 
atima. 

Mergina atsilošusi mįslingai šypsojo. Veidas jos buvo ilge- 
singas, krūtinė lėtai kilsavo. Kalbėjo ji progiesmiu, paryškin- 
dama savo itališką tarseną. 

— Liaukitės, mielasis, jūs dievinate. mus, — tarė. — Norite 
eiti lažybų, kad kitais metais jau būsite vedęs? 

Tas nepalaužiamas tikėjimas savo pergale dirgino Rugoną. 
Jau kuris laikas ji be niekur nieko jam siūlėsi. Netgi nesisten- 
gė slėpti, kad nori jį sugundyti, kad išmoningai rezga jam pin- 
kles, prieš pereidama į ryžtingą puolimą. Ji buvo įsitikinusi, 
jog Rugonas jau nebeturi jėgų priešintis, tad ji galinti pulti nie- 
ko nesibaimindama. Juodu tolydžio stodavo į tikrą dvikovą. Ir 
jeigu tuo tarpu dar nebuvo sutarę dėl kovos sąlygų, nei žodžiais, 
nei žvilgsniais nesistengė dangstyti to, ko siekia. Žiūrėdami 
vienas į kitą, nejučia. imdavo šypsotis. Juodu kurstė vienas ki- 
tą. Klorindė žinojo savo vertę ir narsiai ėjo prie tikslo, įsitiki- 
nusi, jog niekada neperžengsianti nusistatytos ribos. Rugonas, 
apsvaigęs, įsijautęs į žaidimą, nepaisė jokių sąlyginumų ir troš- 
ko tik viena — tą žavią merginą padaryti savo meiluže, 0 pas- 
kum ją pamesti ir šitaip įrodyti savo pranašumą. Toje dvikovo- 
je viršų ėmė ne tiek jausmai, kiek puikybė. 

— Pas mus Italijoje, — beveik pakuždomis kalbėjo Klorin- 
dė,— meilė — didis dalykas. Dvylikos metų mergiūkštės jau 
turi mylimąjį... Aš daug keliavau, todėl pamiršau, kad esu mo- 
teris. Jeigu jūs būtumėte pažinojės mamą, kai ji buvo jauna! Ji 
neišeidavo iš miegamojo. Vyrai važiuodavo iš toliausių tolių, 
kad tik galėtų į ją žvilgtelėti, — tokia ji buvo gražuolė! Vienas 
grafas gyveno Milane pusę metų, bet nepamatė nė galelio jos 
kasos. Mat italės visiškai ne tokios kaip prancūzės, kurios am- 
žinai' plepa ir nenusėdi vietoje: italė pakimba savo išrinktajam 
ant kaklo ir nesitraukia nuo jo nė per žingsnį... O aš klajojau po 
pasaulį; nežinau, ar dar turiu ką nors itališka. Šiaip ar taip, man 
atrodo, jei įsimylėsiu ką nors, mylėsiu karštai karštai, — taip, 
taip, karštai karštai, beprotiškai... 

Klorindė pamažu užsimerkė, jos veidą užliejo goslumo eks- 
tazė. Jai kalbant, Rugonas, lyg kokios nenumaldomos jėgos stu- 
miamas, pakilo nuo stalo; jo rankos drebėjo. Bet vos tik jis pri- 
siartino, ji plačiai atmerkė akis ir ramiai pažvelgė į jį. Parodė 
į laikrodį ir šypsodama tarė: 

— Jau dešimt bilietų. * 

— Ką, dešimt bilietų? — nieko nesuprasdamas pralemeno 
Rugonas. - 

Ji prapliupo skambiai juoktis, kol jis pagaliau atsikvošėjo. 
Jai patikdavo šitaip varyti jį iš proto, bet vos tik jis išskėsdavo 
rankas, vienu žodžiu jį išblaivindavo. Ji stačiai mėgaudavosi. 
tuo žaidimu. Rugonas ūmai perbalo ir pervėrė ją tūžmingu žvil- 
gsniu, bet ji dar smagiau nusikvatojo. 

— Na, aš eisiu,— pareiškė Klorindė.— Jūs nelabai meilus 
damoms... Ne, iš: tikrųjų mama laukia manęs pusryčių. 

Rugonas vėl nutaisė tėvišką išraišką. Bet kai tik ji nusisuk- 
davo, jo pilkos užgriuvusios akys piktai sužaibuodavo. Jis įsi- 
siurbdavo į ją akimis su tokiu įniršiu, su kokiu gali žiūrėti ne- 
bent žmogus, priėjęs paskutinę ribą ir pasiryžęs žūtbūt pasiekti 
užsibrėžtą tikslą. O tuo tarpu jis meldė Klorindę padovanoti 
jam dar keletą minučių. Kai ji. atėjusi, jis sėdėjęs prie tokio 
nuobodaus darbo — rašęs Senatui ataskaitą apie pateiktus pra- 
šymus! Paskum Rugonas prašneko apie imperatorienę, kurią 
Klorindė stačiai dievino. Praėjusią savaitę imperatorienė išva- 
žiavusi į Biaricą. Mergina vėl išsipleikė krėsle ir leidosi ple- 
pėti be galo, be krašto. Ji buvusi Biarice, gyvenusi ten ištisą se- 
zoną, kai tas paplūdimys dar nebuvęs madingas. Ir ėmė gailes- 
tauti, kad negali ten nuvažiuoti dabar, kai Biarice poilsiaująs 
visas dvaras. Paskum ji prašneko apie Akademijos posėdį, kur 
vakar ją nuvežęs ponas de Plugernas. Buvęs priimamas toksai 
rašytojas plika kaip kulnas galva, ji vos nemirusi iš juoko. Be 

kita ko, knygų akyse negalinti matyti. Vos tik paimanti knygą 
į rankas, jai pakrinką nervai, ir ji turinti gulti į lovą. Skaitanti 
ir nieko negalinti suprasti. Kai Rugonas paaiškino, jog vakar 
priimtasis rašytojas — imperatoriaus priešas ir jog jo kalba 
buvusi pilna šlykščiausių užuominų, Klorindė apstulbo. 

— Iš pažiūros jis toks gerutis,— pareiškė ji. 

Rugonas savo ruožtu irgi įniko pliekti knygas. Neseniai pa- 
sirodęs vienas romanas', ypač jį papiktinęs,— liguistos vaiz- 
duotės vaisius, tariamai teisingai atspindįs tikrove, murkdąs 
skaitytoją į vienos isterikės paleistuvystės akivarą. Rugonui 
ypač patiko žodis „isterikė“, ir jisai trissyk jį pakartojo. Klo- 
rindė paklausė, ką jis reiškiąs, bet Rugonas, baisingai gėdyda- 
masis, atsisakė jį aiškinti. 

— Galima kalbėt apie viską,— toliau postringavo jis,— 
tik reikia mokėti... Štai valdininkams dažnai tenka gvildenti ga- 
na -slidžius klausimus. Pavyzdžiui, esu skaitęs ataskaitų apie tam 
tikras moteris, — suprantat, ką turiu galvoj? Tai va, patys gė- 
dingiausi dalykai ten dėstomi aiškia, paprasta, padoria kalba. 
Trumpai drūtai, nerandi nieko nešvankaus!.. Na, o šiuolaikiniai 
rašytojai, įjunkę į tokį gašlų stilių, sugeba viską taip nupiešti, 
jog, rodos, matai, kas ten dedasi. Ir tai jie vadina menu. Tai sta- 
čiai nešvankybė, ir tiek! 

Rugonas dar pridėjo žodį „pornografija“ ir net paminėjo 
markizą de Sadą, nors niekad nebuvo jo skaitęs. Kalbėdamas 
jis taip apsukriai plavinėjo po kambarį, jog nepastebimai atsi- 
dūrė už Klorindės krėslo. O ji, mintimis nukilusi kitur, šne- 
kėjo: 

— Na, o aš netgi varčiusi nesu nė vienos knygos. Visi tie 
prasimanymai — kvailystė, ir gana... Ar nesate skaitęs „Čigo- 
nės Leonoros'? Tai bent žavumėlis! Dar maža būdama skaičiau 
itališkai. Ten kalbama apie merginą, galų gale ištekėjusią už 
kilmingo didiko. Iš pradžių ją pagrobia plėšikai... 

Išgirdusi užpakaly girgžtelėjimą, Klorindė lyg kniostelėjo 
iš Miegų ir greit atsisuko. 

— Ką jūs ten darot? — paklausė. 

— Užtraukiu  užuolaidą,— atsakė Rugonas.— Tikriausiai 
jums trukdo saulė. 

Klorindė iš tikrųjų sėdėjo saulėkaitoje, ir auksinės dulkely- 
tės i plaukeliai mirguliavo nugulusioš standų amazonės kostiu- 
mo audinį. 


'! Giustavo Flobero romanas „Ponia Bovari“, 1856 m. pabaigoje 
spausdintas žurnale „Revue de Paris“. Vyriausybė patraukė autorių į teis- 
mą, bet G. Floberas buvo išteisintas. 

— Duokit ramybę užuolaidai! — sušuko ji.— Man patinka 
saulė! Jaučiuos kaip vonioj. 

Ir sunerimusi kilstelėjo nuo krėslo, pasižiūrėjo į sodą, ar 
tebėra sodininkas. Įsitikinusi, jog sodininkas tupi prie gėlių lys- 
vės, atsukęs jų pusėn kuprą melsva palaidine, ji nusiramino ir 
šypsodama atsisėdo į vietą. Rugonas, pasekęs jos žvilgsnį, pa- 
sitraukė nuo užuolaidos, o Klorindė ėmė iš jo šaipytis. Gal jis 
esąs pelėdų padermės, xad taip mėgstąs tamsą? Bet Rugonas 
nesupyko; leidosi vaikščioti skersai išilgai kabineto, nerodyda- 
mas nė menkiausio apmaudo. Dramblotas ir nevikrus, jis slan- 
kiojo nelyginant lokys, rezgantis kokią klastą.. 

Staiga jis sustojo kitame kambario gale prie didelės nuot- 
raukos, kabančios virš plataus minkštasuolio, Rugonas pašaukė 
Klorindę: 

— Ateikit čionai, pažiūrėkit. Juk jūs dar nesat mačiusi ma- 
no paskutinio portreto, tiesa? 

Ji dar patogiau atsilošė krėsle ir tebešypsodama atsakė: 

— Ir iš čia puikiausiai jį matau... Beje, jau esate man jį rodęs. 

Bet Rugonas neatlyžo. Užtraukė antrą užuolaidą ir įvairio- 
mis dingstimis stengėsi įsivilioti Klorindę į nuošalų tamsų kam- 
pą, kur, jo žodžiais tariant, esą labai jauku. Paniekindama tokį 
nemokšišką kėslą, ji netgi neatsakė, tik pakratė galvą. Tuomet, 
matydamas, kad ji perprato jo užmačias, Rugonas atsistojo prieš 
merginą ir susinėrė rankas, pasiryžęs atsisakyti klastos ir ties- 
mukai siekti tikslo. 

— Kad ir kiek būčiau pamiršęs!.. Noriu parodyti jums Mo- 
narchą, savo naują arklį. Juk žinot, gavau jį mainais... Pasaky- 
sit Man savo nuomonę, — Mat arkliai jums patinka. 

Klorindė griežtai atsisakė. Bet Rugonas nenusileido: arklidė 
esanti čia pat, pašonėje, ji užgaišianti daugių daugiausia pen- 
kias minutes. Kadangi ji vis nesutiko, Rugonas pusbalsiu, be- 
veik niekinamai prakošė pro dantis: 

— Deja, drąsumo ne tokia jau jūs drąsi! 

Lyg kas botagu jai būtų šmauktelėjęs! Ji pašoko ūmai surim- 
tėjusi, pabalusiu veidu. 

— Eime, pažiūrėsim į jūsų Monarchą,— trumpai tarė. 

Ir per kairę ranką persimetė amazonės kostiumo šleifą. 
Pažvelgė Rugonui stačiai į akis. Valandėlę įdėmiai žiūrėjo vienas 
į kitą, sakytum skaitė vienas kito mintis. Iššūkis buvo mestas ir 
priimtas be jokių išlygų. Klorindė pirmoji nusileido laipteliais, o 
Rugonas nusekė įdurmu, nejučia sagstydamasis švarką. Bet, nu- 
ėjusi vos trejetą žingsnių alėja, ji sustojo. 

— Palaukit,— tarė. 

Ir pasuko atgal į kabinetą. Grįžo. nešina šmaikščiu, kurį bu- 

vo nukišusi po priegalviuku ant minkštasuolio. Rugonas pašnai- 
ravo į šmaikštį, paskum iš lėto pakėlė akis į merginą. Ji nusišy- 
psojo.. Ir vėl nuėjo pirma. 

Arklidė buvo po dešinei, sodo gale. Jiems beeinant pro 
sodininką, šis jau dėjosi įrankius, ruošdamasis namo. Rugonas 
išsitraukė laikrodį: buvo penkios minutės dvyliktos, arklininkas 
tikriausiai buvo išėjęs pusryčių. Svilinant saulei, Rugonas vien- 
plaukis sekė įkadin Klorindės, o ji žingsniavo be niekur nieko, 
šmaikščiu šmaukšėdama į abi puses per amžinai žaliuojančių 
medžių šakas. Juodu nepersitarė nė vienu žodžiu. Klorindė net 
negrįžtelėjo. Priėjusi prie arklidės, palaukė, kol Rugonas atkė- 
lė vartus, ir pirma'žengė į vidų. Per stipriai patraukti, vartai 
griausmingai užsitrenkė paskui Rugoną, bet Klorindė nesiliovė 
šypsojusi. Jos veidas buvo tyras, išdidus, pilnas patiklumo. 

Arklidė buvo nedidelė, labai įprasta, keturių gardų. Nors 
plokštėmis klota asla rytą buvo išplauta, o mediniai grįstai, ap- 
aitrus kvapas. Buvo drėgna ir tvanku kaip pirtyje. Saulės švie- 
sa smelkėsi pro du apskritus langelius, blyškių spindulių pėdais 
skrosdama tamsą palubėje, bet apačioje ir pakampėse buvo prie- 
blanda. Iš ryškios šviesos pakliuvusi prietemon, Klorindė iš 
pradžių nieko nematė, bet nepuolė atgal prie vartų, kad nepasi- 
rodytų bailė. Tik du gardai buvo užimti. Arkliai prunkšdami 
atsuko galvas. 

— Štai šitas, ar ne? — paklausė ji, kai akys apsiprato su tam- 
sa.— Iš pažiūros nuostabus arklys. 

Ir paplekšnojo jam per sturplį. Paskum, glostydama šonus, 
drąsiai įlindo į gardą. Norinti pasižiūrėti į snukį, pasakė. Rugo- 
nas išgirdo, kaip ji, paėjėjusi toliau, skambiai pakši Monarchui 
į šnirpšles. Tie bučiniai išmušė jį iš pusiausvyros. 

— Grįžkit, būkit gera! — sušuko jis.— Jeigu arklys mesis 
į šalį, pritrėkš jus prie sienos. - 

Bet Klorindė juokėsi, dar skambiau bučiavo Monarchą, api- 
berdama jį meiliais žodeliais, o arklys, šiurpčiodamas šilkine 
oda, tarytum džiaugėsi ta netikėtų glamonių gausa. Galop Klo- 
rindė išlindo iš gardo. Ji dievinanti arklius, jie tai suprantą ir 
niekad nedarą jai nieko bloga, jei netgi juos erzinanti. Ji mo- 
kanti su jais elgtis. Arkliai baisiai biją kutulio. Monarchas iš 
pažiūros labai geras. Ir, pritūpusi užpakaly arklio, abiem ran- 
komis pakėlė jo koją, norėdama apžiūrėti kanopą. Arklys nė 
nekrustelėjo. 

Rugonas žiūrėjo į Klorindę, tupinčią prie jo kojų. Kai ji pa- 
linkdavo į priekį, suknia, plačiai pasiskleidusi ant aslos, glau- 
džiai aptempdavo jai strėnas. Jis nesakė nė žodžio, ūmai, apimtas 

storžieviams būdingo baugštumo; iš susijaudinimo jam veržė 
gerklę. Šiaip ar taip, galop jis pasilenkė. Klorindė pajuto prisi- 
lietimą po pažastimis, bet labai atsargų, ir be niekur nieko žiū- 
rinėjo kanopą. Rugonas atsikvėpė, dar toliau kyštelėjo rankas. 
Mergina tarytum to tikėjosi ir net nesuvirpėjo. Paleido kanopą 
ir neatsigręždama paklausė: 

— Kas atsitiko? Kas jums darosi? 

Jis bandė apglėbti ją per liemenį, bet gavo šmaikščiu per 
nagus. 

— Ne, ne, prašom bė rankų! Aš, kaip ir arkliai, baisiai bijau 
kutulio... Koks jūs juokingas! 

Ji juokėsi lyg nieko nesuprasdama. Kai Rugono alsavimas 
nudegino jai kaklą, ji pašoko ant kojų, lanksčiai atsitiesė it stan- 
gri plieninė spyruoklė, išsprūdo jam iš rankų ir atsirėmė į sieną 
priešais gardus. Jis žengė į priekį, atkišęs rankas, stengdamasis 
ją Nutverti. Bet ji nelyginant skydu atsitvėrė amazonės kostiu- 
mo šleifu, permestu per kairę ranką, ir užsimojo šmaikščiu. Ru- 
gonui tirtėjo lūpos, jis negalėjo išdaužti nė žodžio. O Klorindė 
šaltakraujiškai kalbėjo toliau: 

— Klausykit, jums nepavyks manęs paliesti! Kadaise, kai 
buvau dar labai jauna, aš mokiausi fechtavimo. Gaila, kad me- 
čiau... Laikykit atstu savo pirštus! Na, ką aš sakiau? 

Klorindė tarytum žaidė. Mušė ji ne per stipriausiai, stačiai 
jai buvo smagu šmaukštelėti jam kiekvieną kartą, kai jis išdrįs- 
davo atkišti rankas. Jos judesiai buvo tokie mitrūs, kad jam 
nepavyko netgi prisiliesti prie jos drabužio. Iš pradžių jis ban- 
dė griebti ją už pečių, bet, dusyk paragavęs šmaikščio, siekė 
liemens; perlietas dar sykį, klastingai palinko prie jos kelių, bet 
taip greitai, kad galėtų išvengti ištisos krušos tankių kirčių, 
sų pusių, — buvo girdėti nebent, kaip tyliai pliaukši šmaikštis. 

Sučaižytas, peršinčia oda, Rugonas akimirką atšlijo. Veidas 
degė kaip ugnis, smilkiniai rasojo. Aitrus arklidės kvapas svai- 
gino, :tamsa, pritvinkusi karšto arklių šuto, skatino jį statyti 
viską ant kortos. Rugonas pakeitė taktiką. Staigiais šuoliais 
šiurkščiai puolė merginą. O ji, nesiliaudama juoktis ir kalbėti, 
jau nebešmaukščiojo draugiškai kaip anksčiau, bet pliekė iš pe- 
ties, vis taikliau ir skaudžiau. Gražu buvo į ją žiūrėti: grakšti, ko- 
jas apgulusiu sijonu, ankštu kikliku, paryškinančiu lanksčias 
strėnas, ji priminė vinklią, melsvais atšvaitais mirguliuojančią 
juodą gyvatę. Kai ji užsimodavo kirsti, biustas kerėdavo savo 
nepakartojamu žavesiu. - 

— Na,. gal jau pakaks? — paklausė ji juokdamasi.— Jūs 
pirmas nuvargsite, mielasis mano! 

Daugiau ji nespėjo ištarti nė žodžio. Baisus, paklaikęs, tam- 
siai raudonu veidu Rugonas bloškėsi ant jos šnopuodamas it 
nusitraukęs nuo saito bulius. Jos akyse irgi žiebėsi vis Žiaures- 
nė ugnelė: ji stačiai mėgavosi plakdama tą vyriškį. Netardama 
nė žodžio, atšlijo nuo sienos ir išdidžiai žengė į vidurį arklidės. 
Stengdamasi laikyti jį atstu nuo savęs, ji sukiojosi į visas puses, 
įsismaginusi švaistėsi šmaikščiu, kapojo jam per kojas, per ran- 
kas, per pilvą, per pečius, o jis, bukas, nerangus, šokinėjo it tram- 
dytojo pliekiamas žvėris. Išdidi, blyškiais skruostais, su isteriš- 
ka šypsena lūpose, tarytum ūmai paugėjusi, Klorindė čaižė jį 
iš viršaus. Ji net nenuvokė, kad nejučia traukiasi į arklidės ga- 
lą, prie atdarų šalinės durų, už kurių gulėjo sukrauti šiaudai ir 
šienas. Rugonas dėjosi griebiąs jai iš rankų šmaikštį, o kai ji 
šoko gintis, apglėbė ją per klubus ir, nepaisydamas kirčių, pro 
duris bloškė ant šiaudų, ir taip smarkiai, jog pats išsitiesė greta. 
Ji nė neriktelėjo. Atsivėdėjusi, sukaupusi visas jėgas, šmaikš- 
čiu perliejo jam skersai veido. | 

— Kekše! — suriko jis. 

Ir apibėrė ją paskutiniais žodžiais, koneveikdamas, kosė- 
damas, dusdamas. Vadino ją „tu“ rėkdamas, kad ji gulėjusi su 
visais — su vežėjų, su bankininku, su Pocu. Paskum paklausė: 

—- O kodėl su manim nenorit? 

Klorindė nesiteikė atsakyti. Stovėjo nejudėdama baltutė- 
liu veidu, rami ir didinga nelyginant statula. 

— Kodėl nenorit, ką? — kartojo jis.— Juk leidot man glos- 
tyt nuogas rankas... Na, sakykit, kodėl nenorit? - 

Ji stovėjo ori, neįžeidžiama, įsmeigusi akis į tolį. 

— Todėl, — galop atsakė. 

Patylėjo ir, žiūrėdama į jį, pridūrė: 

— Veskite mane... Tuomet — ko tik pageidausite. 

„ Jis prisiversdamas susijuokė kvailu, užgauliu juoku ir pa- 
purtė galvą. . 

— Vadinasi, niekados! — sušuko ji.— Girdite, niekados, 
niekados! | 

Netarę daugiau nė žodžio, juodu grįžo atgal į arklidę. Triukš- 
mingų grumtynių išgąsdinti arkliai garduose grąžė galvas, šnar- 
pštė. Saulė dabar švietė tiesiai į pastogės langelius; prietemoje 
žiburiayo dulkės, nutviekstos dviejų geltonų spindulių pėdų; 
ten, kur jie lietė aslą, kilo garas, pripildydamas arklidę dar ait- 
resnio kvapo. Klorindė ramiai pasikišo šmaikštį po pažastimi ir 
vėl įlindo pas Monarchą. Dusyk pabučiavo jam šnirpšles tardama: 

— Sudieu, mielas dički! Gerumo tu tikrai geras! 

Nuplaktas, sugėdytas Rugonas jautė nepaprastą ramybę. 
Paskutinis šmaikščio kirtis tarytum numaldė jo geismą. Dreban- 


94 


čiomis rankomis jis pasitaisė kaklaraištį, apsičiupinėjo, ar vi- 
'sos švarko sagos susagstytos. Paskum susigriebė, jog kruopščiai 
renka šapelius, prikibusius prie Klorindės amazonės kostiumo. 
Dabar jis baugščiai klausėsi baimindamasis, kad kas nors jųd- 
viejų neužtiktų arklidėje. Nė kiek negąstaudama, lyg nieko tarp 
jų nebūtų atsitikę, Klorindė nedraudė jam sukiotis apie sijoną. 
Kai ji paprašė atidaryti vartus, jis paklusniai atidarė. 

Per sodą jie ėjo iš lėto. Rugonui peršėjo kairįjį skruostą, ir 
jis tolydžio dėjosi prie veido nosinę. Vos peržengusi kabineto 
slenkstį, Klorindė iškart dirstelėjo į laikrodį. 

— Viso labo trisdešimt du bilietai, — tarė šypsodama. 

Jis sužiuro į ją nustebęs, ir ji, dar skambiau nusijuokusi, 
pridūrė: 

— Greičiau ginkite mane namo, rodyklė nestovi vietoje. 
Štai jau prasideda trisdešimt trečioji minutė... Šekit, dedu bilie- 
tus jums ant stalo. 

Rugonas nesvyruodamas įteikė jai tris šimtus dvidešimt tran- 
kų, Skaičiuojant auksines monetas, rankos jam beveik nevir- 
pėjo: jis buvo deramai nubaustas. Džiaugdamasi, kad jis taip 
lengvai davė jai tokią didelę sumą, Klorindė priėjo su žaviu 
patiklumu ir atkišo jam skruostą. Rugonas tėviškai ją pabučiavo, 
ir ji išėjo patenkinta tarusi: 

— Dėkoju tų neturtingų mergelių vardu... Man beliko sep- 
tyni bilietai. Juos paims krikštatėvis. 

Klorindei išėjus, Rugonas automatiškai vėl sėdo prie stalo. 
Kibo į pertrauktą darbą, kelias minutes rašė tolydžio žvilgčio- 
damas į priešais paskleistus popierius. Paskum nustojo skreben- 
ti plunksna, susimąstė ir neveizdžiomis akimis įsispoksojo į 
sodą. Jis tarytum matė liauną Klorindės figūrą, kuri vangiai ir 
gašliai siūbavo, rangėsi, raitėsi nelyginant melsvų atspalvių 
gyvatė. Ji vingiuodama šliaužė į kabinetą, o vidury kambario 
stojosi remdamasi atgijusia sijono uodega: jos klubai virpėjo, 
lanksčios rankos rangydamosi tiesės prie Rugono. Pamažu ji 
pripildė savimi visą kambarį, ji buvo visur — ant kilimo, krės- 
luose, ant apmušalų — bežadė ir aistringa. Nuo jos mušė aitra. 

Rugonas įtūžęs trenkė plunksną ant stalo, pašoko piktas nuo 
krėslo, stipriai susinėrė pirštus, net sąnariai subraškėjo. Nejau- 
gi dabar ji trukdys jam dirbti? Gal jis kraustosi iš proto, jeigu 
jau mato tai, ko nėra,-—- jis, tokios blaivios galvos žmogus? Jis 
prisiminė senus studijų metus ir moterį, prisiminė, kaip rašy- 
davo kiauras naktis, net negirdėdamas šalia jos tylaus alsavimo. 
Jis atplėšė užuolaidas, atidarė antrą langą ir duris kitame kam- 
bario gale, padarė skersvėjį, lyg bijodamas nugaruoti. Įnirtin- 
gai mosuodamas nosine, įniko ginti šalin Klorindės kvapą tary- 

tum kokią nuodingą vapsvą. Kai kvapas išsivadėjo, Rugonas 
garsiai atsiduso, nosine nusišluostė veidą, norėdamas sušvel- 
ninti peršėjimą — pėdsaką, tos ilgšės paliktą atminimui. 

Šiaip ar taip, sėsti prie pradėto lapo Rugonas pristigo jėgų. 
Iš lėto pavaikščiojo po kambarį. Dirstelėjęs į veidrodį, paste- 
bėjo, kad paraudęs kairysis skruostas. Priėjo arčiau, įsižiūrėjo. 
Šmaikštis buvo skruostą vos vos nubrozdinęs. Galima paaiškin- 
ti, jog netyčia įsibrėžęs. Bet jeigu odoje raudonavo vos paste- 
bimas siaurutis ruoželis, širdyje kraujavo gili žaizda, atsivėru- 
si šmaikščiui kirtus per veidą. Rugonas puolė į tualeto kamba- 
rį, atitvertą portjera, įmerkė galvą į dubenį su vandeniu, ir iš- 
kart pasidarė lengviau. Jis baiminosi, kad, prisimindamas tą 
šmaikščio kirtį, neimtų dar aržiau geisti Klorindės. Jam neva- 
lia apie ją galvoti, kol neužgijo tas menkas įbrėžimas. Degant 
skruostui, karštis plito po visą kūną. 

— Ne, aš nenoriu! — garsiai tarė jis, grįždamas į kabine- 
tą.— Tai stačiai kvaila, ir gana! 

Sugniaužęs kumščius, jis atsisėdo ant minkštasuolio. Tar- 
nas įėjęs pranešė, jog pusryčiai vėsta, bet Rugonas net nekrus; 
telėjo įsitraukęs į grumtynes su savo kūnu. Jo šiurkštus veidas 
persikreipė nuo vidinės įstangos, storas it bulius sprandas pri- 
tvinko kraujo, raumenys įsiręžė, lyg būtų savyje tyliai smaugęs 
plėšrų žvėrį. Tos grumtynės truko geras dešimt minučių. Jis 
negalėjo prisiminti tokio atvejo, kad būtų reikėję padėti tiek 
jėgų. Kai pagaliau jis susitramdė, veidas buvo perbalęs, sprandas 
išprakaitavęs. 

Dvi dienas Rugonas liepė nieko neleisti į namus. Dirbo įgu- 
lęs į popierius. Vieną naktį apskritai nėjo gulti. Tarnas triskart 
jį užklupo išgriuvusį ant minkštasuolio, lyg apdujusį, siaubingai 
iškreiptu veidu. Antros dienos vakare Rugonas persirengė 
ir išsiruošė pas Delestaną pietų. Bet, užuot perėjęs skersai 
Eliziejaus laukų bulvaro, nudrožė tiesiai į Balbi rūmą. Buvo 
šešta vakaro. 

— Panelės nėra namie,— sustabdžiusi jį ant laiptų, prane- 
šė kambarinė Antonija, savo šaižiu kikenimu primenanti juo- 
dą ožką. | 

Jis pakėlė balsą, tikėdamasis, kad Klorindė jį išgirsianti, ir 
nesiskubino, bet tuo metu ji pati pasirodė ant laiptų. 

— Eikit čionai! — sušuko ji, palinkusi ant turėklų.— Kokia 
paika ta merga! Amžinai ji viską sumaišo. 

Klorindė įsivedė Rugoną į aukštą kambarį antrame aukšte, 
"greta miegamojo, atstojantį jai tualeto kambarį. Tame kamba- 
ryje melsvomis šakomis išmargintais sienų apmušalais stovėjo 
senas raudonmedžio rašomasis stalas, pristumtas prie sienos, 

odinis krėslas ir kanceliarinė spintelė. Visur kūpsojo šūsnys 
popierių, nuklotų storu dulkių sluoksniu. Galėjai pamanyti, jog 
čia gyvena koks įtartinas teismo antstolis. Krėslą Klorindė ga- 
vo atsinešti iš miegamojo. — 

— Aš jūsų laukiau,— sušuko ji iš ten. 

Ji atnešė krėslą ir pasiteisino, jog rašiusi laiškus. Ir parodė 
į stalą, apskleistą dideliais gelsvo popieriaus lakštais, primar- 
gintais stambia apskrita rašysena. Rugonui atsisėdus, Klorindė 
pastebėjo, kad jis vilki fraku. 

— Atėjote prašyti mano rankos? — linksmai paklausė ji. 

— Įspėjot! — atsakė jis. 

Paskum šypsodamas pridūrė: 

— Ne sau, o vienam draugui. 

Ji neryžtingai pažvelgė į Rugoną, nenumanydama, ar jis 
juokauja, ar rimtai kalba. Nesusišukavusi, nesipraususi, šiaip 
ne taip susagstytu raudonu chalatu, vis dėlto ji buvo kerinčio 
grožio, nelyginant nuostabi antikinė marmuro statulėlė, pakliu- 
vusi sendaikčių prekijo krautuvėlėn. Čiulpdama pirštą, ką tik 
išteptą rašalu, ji nejučia žiūrėjo į siaurą randelį, vis dar paste- 
bimą kairiajame Rugono skruostė. Galop pusbalsiu atsainiai 
tarė: 

— Buvau įsitikinusi, kad ateisite. Tik tikėjausi, jog tai įvyks 
anksčiau. | 

Ir, prisiminusi pertrauktą kalbą, ji pridūrė: 

— Vadinasi, draugui, savaime suprantama, pačiam bran- 
giausiam. 

Ir skardžiai susijuokė. Ji buvo tikra, jog Rugonas turi gal- 
voje save. Jai knieste knietė pirštu paliesti randą, įsitikinti, kad 
jisai jos paženklintas, kad nuo šiol priklauso jai. Tačiau Ru- 
gonas paėmė jai už rankų ir švelniai pasodino ją į odinį 


krėslą. 
— Pasikalbėkim, gerai? — tarė.— Juk mudu artimi drau- 


gai, tiesa?.. Tai va, nuo užvakar aš daug galvojau. Vis mąsčiau 
apie jus... Man dingojosi, jog mudu vedę, jog štai jau tris mė- 
nesius gyvenam drauge. Ir žinot, ką mudu darėm? 

Ji truputį sumišo, nors ir buvo pilna pasitikėjimo savimi, ir 
nieko neatsakė. 

— Mudu sėdėjom prie židinio. Jūs laikėt rankose semtu- 
vėlį, aš— žarsteklį, ir mudu talžėme vienas kitą. 

Tas vaizdas pasirodė jai toks juokingas, kad ji atsilošė krės- 
le ir pratrūko pašėlusiai kvatoti. 

— Liaukitės, aš nejuokauju,— toliau kalbėjo jis.— Argi 
mudviem verta susisieti likimus, jei paskiau plumpinsim vienas 
kitą? Prisiekiu jums, to mes neišvengsime. Iš pradžių antausiai, 

paskiau skyrybos... Įsidėkit tai į galvą: nevalia dėti krūvon dvie- 
jų valingų asmenybių. 

— Na? — paklausė ji, staiga surimtėjusi. 

— Tai va, man regis, mudu labai protingai padarysim, jei 
paspausim vienas kitam ranką ir būsim geri draugai. 

Ji tylėjo įsmeigusi į jį išsiplėtusius, dar labiau patamsėju- 
sius vyzdžius. Pykčio raukšlė vagojo jai kaktą nelyginant įžeis- 
tai deivei. Lūpos virpėjo neleisdamos prasiveržti paniekos pil- 
niems žodžiams. 

— Jūs neprieštarausite? — paklausė ji. 

Ir, su krėslu prisistūmusi prie rašomojo stalo, ėmėsi laiškų. 
Ji naudojosi dideliais pilkais kanceliariniais vokais, kuriuos 
antspaudavo smalka. Uždegusi žvakę, žiūrėjo, kaip lydosi smal- 
ka. Rugonas ramiai laukė, kol ji baigs darbą. 

— Tik to ir atėjote? — nesitraukdama nuo laiškų, vėl pra- 
bilo ji. 

Šįkart neatsiliepė Rugonas. Jis norėjo matyti jos veidą. Kai 
Klorindė ryžosi atsigręžti, jis nusišypsojo stengdamasis paž- 
velgti jai į akis; paskum pabučiavo ranką, lyg norėdamas ją 
nuginkluoti. Ji laikėsi šaltai ir išdidžiai. 

— Juk žinot, kad atėjau prašyti jūsų rankos vienam drau- 
gui,— tarė Rugonas. 

Jis kalbėjo ilgai. Mylįs ją labiau, negu ji mananti, mylįs ypač 
už tai, kad ji protinga ir stiprios valios. Jam esą nelengva jos 
atsižadėti, bet jis aukojąs savo meilę jųdviejų laimės labui. No- 
rįs, kad savo namuose ji jaustųsi karalienė. Svajojąs, kad ji 
ištekėtų už labai turtingo žmogaus, kurį vairuotų kaip tinkama: 
ji vadovausianti vyrui, jai nereikėsią niekuo nusileisti. Bene ge- 
riau surišti vienas kitam rankas“ Tokie žmonės kaip jie galį sa- 
kyti tiesą į akis. Galop Rugonas pavadino ją savo vaikeliu. Ji 
esanti jo dukrelė, sugedusi dukrelė, žavinti savo garbėtroška, 
ir todėl jis tikrai sielvartautų, jeigu jos gyvenimas nesėkmin- 
gai susiklostytų. 

— Viskas? — paklausė ji, kai Rugonas nutilo. 

Ji klausėsi labai atidžiai. Paskum, kilstelėjusi į jį akis, pridūrė: 

— Jei ketinate mane ištekinti, kad vėliau padarytumėte 
savo meiluže, jūs apsirinkate... Juk aš sakiau: niekados! 

— Nesąmonė! — sušuko jis vos parausdamas. 

Jis užsikosėjo, griebė nuo stalo peilį popieriui pjaustyti ir 
ėmė žiūrinėti jo kotą, stengdamasis nuslėpti nuo Klorindės sa- 
vo sumišimą. Bet Klorindė, nebekreipdama į jį dėmesio, su- 
simąstę. 

— O ką jūs parinkote? — tyliai paklausė. 

— Įspėjot? 


Ji šyptelėjo ir, pirštais barbendama į stalą, patraukė pečiais. 
Kas jau kas, o ji puikiai žinojo. 

— Kad jis kvailas! — pusbalsiu tarė. 

Rugonas šoko ginti Delestano. Labai padorus vyras, ji pa- 
darysianti iš jo, ką tik panorėsianti. Ir jis leidosi į smulkmenas, 
pasakodamas apie Delestano sveikatą, turtą, įpročius. Be to, jei- 
gu jam, Rugonui, pavyksią vėl grįžti prie valdžios, jis pasižadąs 
panaudoti visą savo įtaką jųdviejų labui. Delestanas, galimas 
daiktas, ne per šviesiausio proto, bet visur būsiąs savo vietoje. 

— Sutinku su jumis, jis atitinka visus reikalavimus, — nuo- 
širdžiai juokdamasi, tarė Klorindė. 


Paskum, truputį patylėjusi, pridūrė“ 

— Dieve mano, juk aš neatsisakau! Gal ir jūsų tiesa... Ponas 
Delestanas man nekelia pasidygėjimo. 

Sulig tais žodžiais ji pažvelgė į Rugoną. Keliskart jai pasi- 
rodė, kad jis pavydi jos Delestanui. Bet dabar nė menkiausias - 
raumenėlis nevirptelėjo jo veide. Iš tikrųjų jis turįs ganėtinai 
stiprius kumščius, kad per dvi dienas galėtų užgniaužti savo 
aistrą. Rugonas regimai džiaugėsi žygio sėkme ir ėmė iš naujo 
dėstyti tokių vedybų privalumus nelyginant suktas advokatas, 
peršantis itin jam naudingą sandėrį. Jis paėmė merginai už ran- 
kų ir, draugiškai per jas plekšnodamas, sąmokslininko tonu 
kalbėjo toliau: 

— Šita mintis man dingtelėjo šiąnakt. (r aš tuoj pašakiau 
sau: dabar mudu išgelbėti!.. Aš visiškai nenoriu, kad jūs liktu- 
mėt senmergė. Jūs — vienintelė moteris, mano akimis žiūrint, 
verta vyro. Delestanas jums labai tinka. Jisai nesuriš mums rankų. 

Ir linksmai pridūrė: 

— Esu įsitikinęs, kad jūs dar padaryšit stebuklų, ir tai bus 
man atpildas. 

— O ponui Delestanui žinomi jūsų planai? — paklausė 
Klorindė. 

Jis nustebo, lyg išgirdęs netikėtą klausimą; paskum ramiai 
atsakė:: " 

— Ne. Kam to reikia? Vėliau viską sužinos. 

Klorindė iš naujo ėmėsi laiškų. Pridėjusi prie smalkos dide- 
lį antspaudą be inicialų, ji apversdavo voką ir savo stambiu brai- 
žu lėtai užrašydavo adresą. Jai bekraunant laiškus po dešinei 
į krūvelę, Rugonas stengėsi nepastebimai perskaityti adresus. 
Diduma jų buvo skirti garsiems italų politiniams veikėjams. 
Klorindė, ko gero, pastebėjo nekuklų Rugono domėjimąsi, nes 
pasikėlė ir išnešė laiškus tarnui, kad tas juos išsiųstų. 

— Kai mamai migrena, laiškus rašau aš, — išeidama paaiš- 
kino ji. 


4* 99 


Likęs vienas, Rugonas ėmė vaikščioti po kambarį. Kance- 
liarinės spintelės skyreliai lyg kokio verslininko buvo pažen- 
klinti užrašais: Pakvitavimai. Nesurūšiuoti laiškai. Bylos „A“. 
Rugonas šyptelėjo ant rašomojo stalo tarp popierių pastebė- 
jęs numestą korsažą, nudryžusį ir prairusį per juosmenį. Be to, 
rašalinėje gulėjo gabaliukas muilo, o ant grindų mėtėsi melsvo 
atlaso skutai — matyt, čia lopyta sijonas ir pamiršta pašluoti. 
Miegamojo durys buvo praviros, ir, smalsumo pakirbintas, Ru- 
gonas kyštelėjo ten galvą: langinės buvo dar uždarytos, vidu- 
je viešpatavo tokia tamsa, jog jis įžiūrėjo nebent juoduojančias 
lovos užuolaidas. Grįžo Klorindė. 

— Man jau metas eiti, — tarė jis.— Šiandien pietauju pas. 
mūsų bičiulį. Leisit man veikti savo nuožiūra? 

Klorindė neatsiliepė. Ji grįžo apsiniaukusi, lyg laiptuose iš 
naujo būtų viską apsvarsčiusi. Rugonas jau laikėsi turėklų. Bet 
mergina pakvietė jį į kambarį ir uždarė duris. Griuvo jos sva- 
jonės, jos viltys susikurti gražų rytojų, dėl kurio ji grūmėsi taip 
išmoningai, jog dar prieš pusvalandį tvirtai juo tikėjo. Mergi- 
nos skruostai degė nuo skaudaus įžeidimo. Jai atrodė, lyg kas 
būtų skėlęs jai antausį. 

— Vadinasi, jūs nejuokaujate? — paklausė ji, nusisukusi 
nuo šviesos, kad jis nepastebėtų jos nukaitusių skruostų. 

Kai jis trečiąsyk ėmė dėstyti jai savo argumentus, ji nepa- 
sakė nė žodžio. Ji baiminosi, kad, Įeisdamasi į ginčą, gali nesu- 
sitvardyti ir pasiduoti pašėlusiam pykčiui, kunkuliuojančiam 
krūtinėje. Bijojo, kad gali primušti Rugoną. Paskum, matyda- 
ma, jog žlunga mintyse susikurtas gyvenimas, ji visai neteko 
nuovokos ir ėmė trauktis prie miegamojo durų, pasirengusi eiti 
tenai, pulti Rugonui ant kaklo ir sušukti: „Na, paimk mane, aš 
tavimi pasitikiu, o paskiau, jei tik panorėsi, būsiu tavo žmona!“ 
Rugonas, vis dar kalbėdamas, staiga viską sūprato, perbalo ir 
nutilo. Juodu susižvelgė. Akimirką jie dvejojo nesiryždami 
žengti lemiamo žingsnio. Rugonas tarytum vėl matė lovą, sken- 
dinčią užuolaidų šešėlyje. Klorindė svarstė savo nesavanaudiš- 
kumo padarinius. Abu neteko savitvardos vos kelioms se- 
kundėms. 

— Jūs norite tų vedybų? — iš lėto paklausė ji. 

Jis nedvejojo nė akimirkos ir garsiai atsakė: 

— Taip. 

— Ką gi, imkitės darbo! 

Ir abu nusiraminę lėtais žingsniais pasuko prie durų ir išė- 
jo į laiptų aikštelę. Rugono smilkiniuose žibėjo prakaito lašai — 
tokia kaina jis dar sykį nugalėjo save. Klorindė atsitiesė įsiti- 
kinusi savo jėgomis. Akimirką juodu stovėjo vienas priešais 

kitą, netardami nė žodžio, nebeturėdami ko daugiau pasakyti, 
bet negalėjo ir išsiskirti. Galop, kai Rugonas atsisveikinęs jau 
buvo -beeinąs sau, Klorindė spūstelėjo jam ranką ir be jokio 
pykčio tarė: , 

— Jums atrodo, kad jūs stipresnis už mane... Klystate... Gal- 
būt kada nors dar gailėsitės. 

Daugiau ji nebegrasino. Alkūnėmis užsikvempė ant turėk- 
lų ir žvilgsniu nulydėjo jį laiptais. Nusileidęs žemyn, Rugonas 
kilstelėjo galvą, ir juodu nusišypsojo vienas kitam. Ji neketi- 
no smulkmeniškai keršyti — ji jau svajojo, kaip iškils į nepa- 
siekiamas aukštybes, o paskum jį pritrėkš savo didybe. Grįžusi 
į kabinetą, ji susigriebė pusbalsiu kartojanti: 

-— Et, didelis daiktas! Visi keliai veda į Romą. 

Nuo to vakaro Rugonas pradėjo Delestano širdies apgultį. 
Perdavė jam labai gražius žodžius, krikšto dieną panelės Balbi 
tariamai apie jį pasakytus Rotušėje surengtame bankete. Nuo 
to laiko jis nesiliovė buvusiam patikėtiniui liaupsinęs nepap- 
rasto merginos grožio. Anksčiau taip dažnai raginęs Delestaną 
saugotis moterų, dabar Rugonas stengėsi atiduoti jį Klorindei 
surištomis rankomis ir kojomis. Tai garbstydavo jos nuosta- 
bias rankas, tai, nevengdamas tiesmukų posakių, keldavo į pa- 
danges jos liemenį. Iš prigimties labai jausmingas ir jau seniai 
susižavėjęs Klorinde, Delestanas netrukus užsidegė jai bepro- 
tiška aistra. O kai Rugonas užtikrino, jog niekados į ją nesigvie- 
šė, Delestanas prisipažino, kad štai jau pusė metų, kai ją myli, 
bet nieko nesako bijodamas gauti svetimas ištaršas. Dabar jis 
kas vakarą eidavo į Marbefo gatvę pasikalbėti apie Klorindę. 
Aplink jį susidarė savotiškas sąmokslas: vos tik jis susitikda- 
vo su pažįstamais, tie įnikdavo susižavėję liaupsinti jo dievina- 
mą moterį. Šarboneliai, ir tie susistabdė jį vieną rytą vidury . 
Santarvės aikštės ir ėmė be galo, be krašto garbstyti „tą gražią 
panelę, su kuria mato jį visur rodantis. | 

Klorindė savo ruožtu nešykštėjo Delestanui žavių šypsenų. 
Per kelias dienas ji pertvarkė savo gyvenimą ir įsijautė į naują 
vaidmenį. Sumaniai pakeitusi taktiką, ji nė neketino gundyti 
buvusio ministro patikėtinio tuo nutrūktgalvišku švankumu, 
kuriuo bandė apsukti galvą Rugonui. Ji persimainė iš pagrindų, 
pasidarė gležna ir baugšti, apsimetė drovia skaistuole, guosda- 
masi, jog nuo švelnesnio rankos paspaudimo ją ištinką nervų 
priepuoliai. Kai Delestanas papasakojo Rugonui, kad ji nual- 
pusi jo glėbyje, kai jis išdrįsęs pabučiuoti jai riešą, šis paaiškino, 
jog tai rodo jos dvasios tyrumą. Tačiau romanas vystėsi per- 
nelyg lėtai, tad vieną liepos vakarą Klorindė, dėdamasi nepaty- 
rusia mergele, netikėtai atsidavė Delestanui. Ta pergalė jį vi- 

siškai išmušė iš vėžių, juo labiau kad jis buvo įsitikinęs, jog 
niekšiškai pasinaudojo merginos alpuliu,— ji buvusi kaip ne- 
gyva, o paskum nieko negalėjusi prisiminti. Kai jis mėgindavo 
prašyti atleidimo arba leisdavo sau per laisvai elgtis, Klorindė 
žiūrėdavo į jį tokiu naiviu žvilgsniu, kad jis, sąžinės ir geismo 
draskomas, veblendavo nei šį, nei tą. Po to nutikimo jis ėmė 
rimtai galvoti apie vedybas. Taip jis tikėjosi išpirkti savo kal- 
tę, o svarbiausia — teisėtai mėgautis laime, ta laime, kuria vog- 
čia mėgavosi trumpą akimirką, ir dabar, ją prisimindamas, ne- 
galėjo tverti iš širdgėlos, nes kitaip jos paragauti neturėjo vilties. 

Šiaip ar taip, Delestanas dvejojo dar ištisą savaitę. Galop 
kreipėsi į Rugoną patarimo. Supratęs, kas atsitiko, tas nudelbė 
galvą ir susimąstė apie moters dvasios menkystę, apie tai, kaip 
atkakliai spyrėsi jam Klorindė ir kaip greitai puolė tam mul- 
kiui į glėbį. Jis negalėjo suvokti tikrųjų tokio dvilypio elgesio 
priežasčių. Pašokus pavydui, nenumaldomam keršto geismui, 
jis vos susivaldė neišpasakojęs visko, kas buvo, neišplūdęs jos 
paskutiniais žodžiais. Tačiau, kaip ir pridera padoriam vyrui, 
Delestanas, apibertas nekukliais klausimais, viską neigė. To 
pakako, kad Rugonas susiimtų. Ir labai apsukriai paskatino bu- 
vusį patikėtinį apsispręsti. Patarti tiesmukai Delestanui jis nie- 
ko nepatarė, bet tam tikrais, rodos, nieko bendra netufinčiais 
"samprotavimais nuteikė taip, kaip norėjo. Na, o visokios pas- 
kalos apie panelę Balbi jį stačiai stebinančios, jomis jis netikįs, 
nes pats domėjęsis jos praeitimi ir išgirdęs tik pačius geriau- 
sius atsiliepimus. Beje, nevalia gaudyti gandų apie mylimą mo- 
terį. Šiais žodžiais Rugonas baigė kalbą. 

Po pusantro mėnesio, išėjęs iš šv. Magdalietės bažnyčios, 
kur su neįprastomis iškilmėmis įvyko jungtuvės, vienam depu- 
tatui, nusistebėjusiam Delestano pasirinkimu, Rugonas atsakė: 

— Ką beveiksi! Šimtus kartų jam sakiau... Jis neišvengiamai 
turėjo pakliūti į kokios nors moters spąstus. 

Žiemai baigiantis, kai Delestanas su žmona grįžo iš poves- 
tuvinės kelionės po Italiją, jie sužinojo, kad Rugonas rengiasi 
netrukus vesti panelę Belen d'Oršer. Delestanai nuėjo jo ap- 
lankyti, ir Klorindė pasveikino jį tikrai nuoširdžiai. Rugonas 
geraširdiškai tvirtino, jog veda draugų įkalbėtas. Štai jau trys 
mėnesiai, kai jie neatstoją, įrodinėją, kad jo padėties žmogui 
privalū vesti. Ir nusijuokęs jis pridūrė, jog vakare, kai susiren- 
ka artimi draugai, nėra kas jiems įpila arbatos. 

— Vadinasi, šita mintis jums atėjo netikėtai? Anksčiau jūs 
neketinote vesti? — nusišypsojo Klorindė.— Jums reikėjo at- 
švęsti vestuves drauge su mumis. Būtume kartu važiavę į Italiją. 

Ir juokaudama apibėrė jį klausimais. Savaime suprantama, to- 

kia puiki mintis dingtelėjusi į galvą jo bičiuliui Diupuaza? Ru- 
gonas prisiekė, jog Diupuaza niekuo dėtas; priešingai, jis buvęs 
griežtai nusistatęs prieš tas vedybas: buvęs suprefektas neapken- 
čiąs pono Beleno d'Oršero. Bet užtat visi kiti — ponas Kanas, 
ponas Bežiuenas, ponia Korer, netgi Šarboneliai — kėlę į pa- 
danges panelės Veronikos dorybes: pasak jų, ji atnešianti į na- 
"mus gėrį, išteklių, jaukumą, kokių jisai įsivaizduoti neįsivaiz- 
duojąs. Galop jis viską nuleido juokais: 

— Trumpai drūtai, ta moteris tam tyčia sukurta man. Aš 
negalėjau jos atsisakyti. 

Paskum suktai pridūrė: 

— Jeigu rudenį gali kilti karas, reikia iš anksto pagalvoti 
apie sąjungininkus. 

Klorindė karštai jam pritarė. Ji irgi ėmė garbstyti panelę 
Belen d'Oršer, nors buvo mačiusi ją tik vieną kartą. Delestanas, 
kuris ligi šiol linkčiojo galvą, nenuleisdamas akių nuo žmonos, 
staiga suskato liaupsinti vedybinio gyvenimo žavesį. Jis buvo 
bepradedąs pasakoti apie savo laimę, bet Klorindė ūmai atsis- 
tojo ir pasakė, kad jų laukia dar vienas vizitas. Rugonas išėjo 
jų palydėti; ji stabtelėjo ir, praleidusi vyrą į priekį, tyliai sukuž- 
dėjo jam į ausį: 

*— Bene jums nesakiau, kad po metų būsite vedęs? 


VI 


Atėjo vasara. Rugonas gyveno ramiai ir tyliai. Per tris mė- 
nesius poniai Rugon pavyko suteikti orumo namams Marbefo 
gatvėje, kur anksčiau atsiduodavo avantiūrizmu. Dabar šaltoki, 
labai švarūs kambariai dvelkė padorumu; baldai buvo kruopš- 
čiai surikiuoti, pro užuolaidas smelkėsi prigesinta šviesa, kili- 
mai slopino žingsnius, svetainė savo asketišku griežtumu pri- 
minė vienuolyno priimamąjį; visi daiktai buvo tarytum pažen- 
klinti senovės antspaudu; namai atrodė nelyginant patriarchalinis 
būstas, pilnas savito aromato.-Švelnios ramybės nuotaiką didino 
namų šeimininkė, aukšta negraži moteris, kuri, vaikščiodama 
negirdimais žingsniais, stropiai žiūrėjo tvarkos; ji taip nepas- 
tebimai ir lengvai rūpinosi namais, lyg būtų ištekėjusi prieš 
dvidešimt metų ir jau spėjusi čia susenti. 

Į sveikinimus Rugonas atsakydavo šypsena. Jis užsispyręs 
tvirtino, jog ir vesti patarę, ir žmoną parinkę draugai. Žmona 
jis žavėjosi. Jau daugelį metų jis svajojo apie miesčionišką bui- 
tį, kuri būtų savotiškas jo doros laidas. Tai padėtų jam atsiriboti 
nuo abejotinos praeities ir pritapti prie padorių žmonių. Jis li- 

ko tikras provincialas ir savo idealu laikė Plasano turčių svetai- 
nes, kur krėslai ištisus metus stovėdavo balintos drobės apval- 
kalais. Lankydamasis pas Delestanus, kur Klorindės įgeidžiu 
viešpatavo įmantri prabanga, jis niekinamai gūžčiodavo pečiais. 
Mėtyti pinigus į balą Rugonui atrodė juokinga, ir ne todėl, kad 
jis buvo šykštus,— tiesiog paprastai sakydavo, jog jam labiau 
prie širdies anaiptol ne tie malonumai, kurie perkami už pinigus. 
Visus piniginius reikalus jis užkrovė žmonai ant pečių. Ligi tol 
jis leisdavo pinigus neskaičiuodamas. O ponia tvarkė išlaidas 
lygiai taip smulkmeniškai ir kruopščiai, kaip rūpinosi namų 
priežiūra. 

Pirmaisiais vedybinio gyvenimo mėnesiais Rugonas užsida- 
rė tarp Keturių sienų, kaupdamas jėgas, rengdamasis išsajo- 
toms grumtynėms. Jis mėgo valdžią dėl pačios valdžios, nesiekė 
nei tuščios garbės, nei turtų, nei apdovanojimų. Visiškas nemok- 
ša, pilka vidutinybė visose srityse, nesusijusiose su vadyba, 
tik valdžiotroškos vedamas, jis prasimušė į aukštuosius sluoks- 
nius. Jis aukštino savo energiją, dievino savo sugebėjimus. Jaus- 
tis pranašesniam už minią, jo manymu, sudarytą vien iš mulkių. 
ir nenaudėlių, po botagu laikyti žmonių kaimenę — tokio tiks- 
lo siekė jo skvarbus, nepaprastai veiklus protas, neleisdamas 
tinginiauti dramblotam kūnui. Jis kliovėsi tik pačiu savimi, 
kaitaliojo įsitikinimus, kaip kiti kaitalioja argumentus, be pers- 
tojo ugdė savąjį „aš“ darydamas viską, kas tik įmanoma. Netu- 
rėdamas jokių blogų polinkių, slapčia svaigindavosi mintimis 
apie neribotą valdžią. Iš tėvo jis paveldėjo plačius pečius, dram- 
blotą stuomenį ir išpurtusį veidą, o iš motinos, baisingosios Fe- 
listė, šokinusios visą Plasaną, perėmė ugningą valią ir nežabotą 
geismą galybės, niekinančios menkas gudrybes ir menkus džiaug- 
smus. Jis, be jokios abejonės, buvo vienintelis didis Rugonas 
iš visos Rugonų giminės. . 

Po ilgų veiklos metų pasijutęs vienišas, laisvas nuo visų rū- 
pesčių, iš pradžių jis mėgavosi palaima, galėdamas sočiai išmie- 
goti. Jam atrodė, jog, pradedant karštomis tūkstantis aštuoni 
šimtai penkiasdešimt pirmųjų metų dienomis, dar nė karto jis 
nebuvo miegojęs. Patekęs į nemalonę, jis tarėsi gavęs atostogų, 
kurias užsitarnavo ilgamečiu triūsu. Ketino pabūti nuošaly pu- 
sę metų — tiek, kiek reikia norint rasti palankesnę dirvą,— o 
paskum laisva valia blokštis į didžias grumtynes. Bet po kelių 
savaičių pasibodėjo poilsiu. Dar niekad taip skaudžiai jis nejau- 
tė savo jėgos. Dabar, kai galva ir rankos nebeturėjo darbo, jos 
stačiai jam trukdė. Ištisas dienas jis klaidžiodavo po savo so- 
delį, siaubingai žiovaudamas kaip liūtas narve, galingais jude- 
siais mankštinantis nutirpusias kojas. Tuomet Rugonui prasi- 

dėjo atgrasus gyvenimas, nors ir kaip jis stengėsi nuslėpti slo- 
gų nuobodulį. Jis dėdavosi geraširdžiu, sakydavosi, jog džiau- 
giasi išbridęs iš tos „balos“, bet kartais, įsižiūrėdamas į įvykius; 
praverdavo savo apdribusius vokus ir tuoj suverdavo prideng- 
damas sužibusias akis, kai tikttsusivokdavo esąs stebimas. Jį 
palaikė tik piktdžiuga, kurią jis jautė aplink. Daugelis džiūga- 
vo Rugonui žlugus. Nebuvo tokios dienos, kad kuris laikraš- 
tis nebūtų jo puolęs; jis būdavo tapatinamas su valstybiniu per- 
versmu, proskripcijomis, smurtu — visu tuo, apie ką niekas 
nedrįso atvirai kalbėti. Netgi sveikinta imperatorius, kad nusi- 
kratęs tarno, teršiančio jo garbę. Tiuilri rūmai buvo dar prie- 
šiškiau nusistatę; Marsi džiūgaudamas laidė apie jį sąmojus, 
o damos nešiojo juos po salonus. Ta neapykanta teikė Rugonui 
stiprybės, dar labiau kurstė panieką žmonių kaimenei. Jam pa- 
tiko, kad jis nekenčiamas, amžinai minimas. Jis seniai puoselė- 
jo tą svajonę: vienas prieš visus, vienui vienas su bizūnu ran- 
koje jis tramdo iltis šiepiantį žvėrį. Jis svaigo nuo įžeidimų ir. 
tarytum augo didyn savo vienatvės puikybėje. 

Tačiau dykystė baisingai sekino atletiškus Rugono raume- 
nis. Jei nebūtų baiminęsis apkalbų, būtų griebęs kastuvą ir per- 
kases visą sodą. Jis ėmėsi didelio darbo: užsibrėžė tikslą paly- 
ginti dvi konstitucijas — Anglijos ir tūkstantis aštuoni šimtai 
penkiasdešimt antraisiais metais imperatoriaus paskelbtosios' — 
ir, atsižvelgdamas į abiejų tautų istoriją ir politinius papročius, 
įrodyti, jog Prancūzijoje laisvės nė kiek ne mažiau negu Angli- 
joje. Tačiau, surinkęs visus dokumentus, sukaupęs pakankamai 
medžiagos, tik vargais negalais prisivertė imtis plunksnos; jis 
mieliau būtų gynęs savo pažiūras Atstovų rūmuose, bet rašyti, 
taisyti, gludinti stilių atrodė jam nežmoniškai sunkus darbas, 
kuris, be kita ko, negalėjo duoti praktiškos naudos. Rugonas 
niekad neturėjo gero stiliaus, todėl jį didžiai niekino. Daugiau 
kaip dešimt puslapių jis nesugebėjo prirašyti. Beje, rankraštis 
ir toliau mėtėsi ant rašomojo stalo, nors per savaitę pasipildė 
daugių daugiausia dvidešimčia eilučių. Klausiamas apie savo dar- 
bą, Rugonas kiekvieną kartą leisdavosi išsamiai dėstyti savo 
mintis, suteikdamas savo veikalui nepaprastą svarbą. Tomis 
kalbomis jis dangstė nepakenčiamą tuščių dienų menkystę. 

Bėgo mėnesiai, Rugonas šypsojo vis geraširdiškiau. Veide 
neatsispindėdavo tie nevilties protrūkiai, kuriuos jis slapčiomis 
! 1852 m. sausio 14-ąją Liudvikas Napoleonas paskelbė konstituciją, 
apibrėžiančią dešimčiai metų renkamo prezidento valdžią, beveik artimą 
karinei diktatūrai;.vasario 17-ąją konstitucija buvo papildyta specialiu 
įsaku, darančiu spaudą visiškai priklausomą nuo vyriausybės. 

slopindavo. Draugų nusiskundimus jis triuškindavo įrodymais, 
patvirtinančiais jo visišką pasitenkinimą gyvenimu. Argi jis ne 
laimingas? Jis dievinąs protinį darbą, darbuojąsis prie mėgs- 
tamų dalykų, o tai kur kas maloniau už politinės veiklos karš- 
tligę. Jeigu imperatorius jo nepasigendąs, jis tik džiaugiąsis 
galėdamas ramiai tūnoti savo kampelyje. Apie imperatorių Ru- 
gonas visados atsiliepdavo su didžiausia pagarba. Šiaip ar taip, 
kartais pareikšdavo, kad sulig menkiausiu valdovo ženklu esąs 
pasirengęs tuojau pat užsikrauti „valdžios naštą“; bet iškart 
pridurdavo, jog pats nė piršto nepajudinsiąs, kad imperatorius 
duotų tą ženklą. Ir tikrai Rugonas stengėsi iš paskutiniųjų laiky- 
tis nuošaly. Šiaip ar taip, pirmųjų Imperijos metų tyloje, vieš- 
pataujant neįprastam sąstingiui, sukeltam baimės ir nuogvar- 
gio, jis girdėjo duslų budimo gausmą. Visas viltis jis dėjo 
į kokią nors katastrofą, kuri staiga priversianti jį prisiminti. Jis 
buvo žmogus, reikalingas kritišku momentu, žmogus „geležiniu 
+ kumščiu", kaip vadino jį ponas de Marsi. 

Sekmadieniais ir ketvirtadieniais rūmas Marbefo gatvėje 
atverdavo duris artimiems draugams. Jie plepėdavo didžio- 
joje raudonoje svetainėje iki pusės vienuoliktos: tuo metu Ru- 
gonas negailestingai grūsdavo draugus pro duris, tvirtindamas, 
jog nuo ilgų vakarojimų jam užsiteršiančios smegenys. Lygiai 
dešimtą valandą ponia Rugon pati patiekdavo arbatą kaip gera 
šeimininkė, skirianti pakankamai dėmesio kiekvienai smulk- 
menai. Prie arbatos būdavo paduodama dvi lėkštutės tešlainių, 
bet prie jų paprastai niekas neprisiliesdavo. 


Po visuotinių rinkimų pirmąjį liepos ketvirtadienį, aštuntą 
valandą, svetainėje susirinko visa Rugono „gauja“. Damos — 
ponia Bušar, ponia Šarbonel, ponia Korer — sėdėjo rateliu prie 
atviro lango, alsuodamos gaivaus oro gūsiais, retkarčiais dvel- 
kčiojančiais iš sodelio, o ponas d'Eskorajis, sėdėdamas vidu- 
ry, pasakojo vieną Plasano laikų nuotykį, kai pralėidęs Mona- 
ke dvylika valandų, prąsimesdamas medžiokle draugo dvare. 
Ponia Rugon juoda suknia nesiklausė: tyliai atsistodavo, ding- 
davo už užuolaidos ir ilgai nesirodydavo. Šalia damų sėdėjo po- 
nas Šarbonelis, įsitaisęs ant krėslo kraštelio, ir negalėjo atsis- 
tebėti, jog toks padorus jaunuolis atvirai pasakoja šitokias iš- 
daigas. Kitame kambario gale stovėjo Klorindė nebalintos dro- 
bės suknia, perdėm papuošta šiaudų spalvos kaspinais, plekš- 
nojo vėduokle sau per kairės rankos delną ir, įsistebeilijusi į vie- 
nintelės svetainėje lempos gaubtą, atsainiai klausėsi, kaip vy- 
ras kalbasi apie derlių su ponu Bežiuenu. Prie lošimo stalo, gel- 
tonos šviesos rate, pulkininkas lošė piketą su ponu Bušaru; tuo 
tarpu Rugonas, įsitaisęs greta jų kampelyje, dėstė pasiansą, vis 

kilnojo ir kilnojo kortas orus ir susikaupęs. Ketvirtadieniais ir 
sekmadieniais tai būdavo jo mėgstamiausia pramoga, duodanti 
darbo ir rankoms, ir galvai. 

— Na, sekasi? — šypsodama paklausė Klorindė, priėjusi 
prie stalo. 

— Turi sektis, — ramiai atsakė Rugonas. 

Ji atsistojo priešais, kitapus stalo, 0 jis tuo tarpu dėstė mal- 
ką į aštuonias lygias dalis. 

Paskum, kai jis poromis susidėjo visas kortas, ji tarė vėl: 

— Jūsų tiesa, pasisekė... Apie ką jūs galvojotė 

Lyg klausimo nustebintas, Rugonas iš lėto pakėlė į ją akis. 

— Koks oras bus rytoj, — galop atsakė. 

Ir vėl ėmė dėlioti kortas. Delestanas ir ponas Bežiuenas sė- 
dėjo tylėdami. Svetainėje aidėjo tik skambus žaviosios ponios 
Bušar juokas. Klorindė priėjo prie lango ir pastovėjo žiūrėda- 
ma, kaip leidžiasi sutemos. Paskum neatsigręždama paklausė: 

— Ar yra kokių žinių iš to vargšelio pono Kano? 

— Gavau iš jo laišką, — atsiliepė Rugonas.— Šįvakar žadė- 
jo užvažiuoti pas mane. 

Kalba nukrypo apie pono Kano nesėkmes. Per paskutinį po- 
sėdį buvęs toks neapdairus, jog supliekęs vyriausybės pasiūlytą 
įstatymo projektą, — mat tas projektas grasino jį sužlugdyti, 
kaimyniniame departamente sukurdamas pavojingą konkuren- 
ciją jo aukštakrosnėms. Ponas Kanas buvęs tos nuomonės, jog 
neperžengęs šavigynos teisės ribų, bet kai sugrįžęs į De Sevro 
departamentą, kur rengęsis būsimiems rinkimams, iš paties pre- 
fekto lūpų išgirdęs, jog nebesąs oficialus kandidatas: jis pate- 
kęs nemalonėn, ministras ką tik pasiūlęs kandidatu Nijoro ad- 
vokatėlį, tikrą menkystę. Tai buvęs lyg perkūnas iš giedro 
dangaus. 

Rugonui išsamiai bedėstant tą bylą, atėjo pats ponas Kanas, 
Diupuaza lydimas. Juodu atvažiavę septintiniu traukiniu. Vos. 
spėję papietauti ir atskubėję į Marbefo gatvę. 

— Na, ką jūs pasakysit? — sustojęs vidury svetainės, sušu- 
ko ponas Kanas draugams, apspitusiems jį iš visų pusių.— Pa- 
sirodo, dabar aš revoliucionierius! 

Diupuaza, visiškai nusivaręs nuo kojų, sudribo į krėslą. 

— Nieko sau rinkimai! — sušuko jis.— Smarvė, ir gana! Vi- 
sus padorius žmones atgrasins! 

Visi puolė prašyti, kad ponas Kanas papasakotų viską galas 
nuo galo. Pasak jo, vos atvažiavęs į Nijorą, iškart pajutęs, kad 
geriausi draugai, ir tie kaip nesavi, lyg ko sumišę. Na, o prefek- 
tas, ponas de Langladas — stačiai pasileidėlis, palaikąs neleis- 
tinus santykius su“ Nijoro advokatėlio, naujojo deputato, žmo- 

na. Šiaip ar taip, tasai Langladas pranešes jam apie nemalonę 
labai mandagiai, po pusryčių prefektūroje pavaišinęs cigaru. 
Ir ponas Kanas žodis žodin perpasakojo visą pokalbį. Visa bė- 
da, kad jis jau užsakęs spausdinti rinkiminius lapelius ir skel- 
bimus. Iš pradžių pašokęs toks pyktis, kad jis ketinęs žūtbūt 
balotiruotis. 

— Tai va, jei nebūtumėte mums parašę, būtume gražiai nuš- 
luostę nosį vyriausybei! — tarė Diupuaza, kreipdamasis į Rugoną. 

Rugonas patraukė pečiais. Pašydamas kortas, atsainiai tarė: 

— Būtumėt sužlugę ir amžinai susigadinę reputaciją. Nie- 
ko sau laimėjimas! 

— Nesuprantu, iš kokio molio jūs nudrėbtas! — sušuko Diu- 
puaza, staiga pašokdamas iš vietos ir pašėlusiai mostaguoda- 
mas rankomis.— Tiesiai jums sakau, kad Marsi man jau per 
pakaušį lenda! Smogdamas mūsų bičiuliui Kanui, jis taikė jums... 
Ar esat skaitęs to švilpio cirkuliarusė Na ir rinkimus jis suren- 
gė! Plepalynė, ir tiek!.. Ko jūs šypsot?ė Jeigu jūs būtumėt bu- 
vęs vidaus reikalų ministras, su kokiu užmoju būtumėt viską pa- 
daręs! 

Rugonas vis šypsojo žiūrėdamas į Diupuaza, ir tas dar labiau 
užsiplieskė: 

— Mes buvom ten ir viską matėm... Vienas žmogus, mano 
senas draugas, išdrįso iškelti savo kandidatūrą atstovaujančią 
respublikonams. Jūs neįsivaizduojat, kaip jis buvo pjudomas! 
Jį ujo visi — prefektas, merai, žandarai; draskė jo skelbimus, 
mėtė į griovius rinkiminius lapelius, suėmė kelis žmogelius, 
priprašytus platinti jo atsišaukimus. Netgi jo teta, labai dora 
moteriškė, ir ta pasakė jam, kad kojos nekeltų į jos namus, nes 
teršiąs jos gerą vardą. O laikraščiai! Laikraščiai apšaukė jį gal- 
važudžiu. Moterėlės dabar žegnojasi, kai pamato jį einant 
pro šalį. 

Jis sušniokštavo ir, vėl sudribęs į krėslą, kalbėjo toliau: 

— Nors Marsi ir gavo didumą balsų visuose departamen- 
tuose, šiaip ar taip, Paryžius išsirinko penkis opozicijos deputa- 
us... Žmonės bunda. Jeigu imperatorius duos valdžią tam ištį- 
-susiam dabišiui ministrui ir alkovų prefektams, kurie siunčia 
vyrus į Atstovų rūmus, kad galėtų ramiai miegoti su jų žmono- 
mis,— po penkerių metų griūvančiai Imperijai grės katastro- 
fa... Aš Žaviuosi rinkimais Paryžiuje. Man regis, šauniai atker- 
šyta. už mus. 

— Na, o jeigu jūs būtumėt prefektas?..— ramiai paklausė 
Rugonas su tokia subtilia ironija, kad jo lūpų kampeliai vos 
virptelėjo. 

Diupuaza iššiepė kreivus baltutėlius dantis. Gležnomis it 

liguisto vaiko rankomis sugniaužė krėslo paramsčius, lyg no- 
rėdamas juos išplėšti. 

— O! — sumurmėjo.— Jei aš būčiau prefektas... 

Jis nebaigė minties, atsilošė į krėslo atkaltę. ir tarė: 

— Ne, stačiai vemt norisi!.. Be kita ko, aš visad buvau res- 
publikonas! | 

Atsigręžūsios į vyrus, damos stovėjo prie lango ir tylėdamos 
klausėsi pokalbio. Tuo tarpu ponas d'Eskorajis, netardamas nė 
žodžio, plačia vėduokle vėdavo žaviąją ponią Bušar, kuri stačiai 
alpėjo visa aprasojusi nuo karštų oro gūsių, dvelkiančių iš so- 
do. Pulkininkas ir ponas Bušaras, pradėję dar vieną partiją, kar- 
tais nustodavo lošti ir linkčiodavo arba kratydavo galvas, pri- 
tardami arba nepritardami pašnekovams. Kiti svečiai sėdėjo 
plačiu ratu sustatę krėslus aplink Rugoną; Klorindė, delnu pa- 
rėmusi smakrą, įdėmiai klausėsi bijodama net krustelėti; Deles- 
tanas šypsojo žmonai, matyt, ką nors švelnaus prisimindamas; 
ponas Bežiuenas, susinėręs rankas ant kelių, sutrikęs žiūrėjo tai 
į vyrus, tai į damas. Staigiai pasirodžius Diupuaza ir ponui Kanui, 
tarytum viesulas įsisuko į mieguistą svetainės ramybę; atrodė, 
lyg savo drabužių klostėse jie būtų įnešę opozicijos dvasią. 

— Šiaip ar taip, aš pasekiau jūsų patarimu ir atsisakiau ba- 
lotiruotis,— vėl prabilo ponas Kanas.— Buvau perspėtas, kad 
jie mane smaugs dar žiauriau negu respublikonų kandidatą. O 
juk aš taip ištikimai tarnavau Imperijai! Pripažinkit, toks nedė- 
kingumas gali įvaryti neviltį netgi tvirčiausios dvasios žmogui. 

Ir jis ėmė graudžiai skųstis begale skriaudų. Ketinęs įsteig- 
ti laikraštį, kuris būtų galėjęs remti jo projektą nutiesti gele- 
žinkelį iš Nijoro į Anžerą; vėliau tas laikraštis būtų tapęs ga- 
lingu finansiniu ginklu jo rankose, — bet uždraudę jį leisti: mat 
ponas de Marsi susigalvojęs, jog juo, Kanu, dangstąsis Rugo- 
nas ir jog tai būsiąs ne laikraštis, o veikiau atsišaukimas, kurio 
tikslas — išmušti jam iš rankų ministro portfelį. 

— Velniai rautų! — sušuko Diupuaza.— Jie bijo, kad kas 
nors: gali imti ir parašyti apie juos tiesą. Kas jau kas, o aš būčiau 
jums prirašęs atsakančių straipsnių!.. Stačiai gėda, jog spaudą 
stengiamasi užgniaužti, o kai tik ji bando prieštarauti, grasina- 
ma ją pasmaugti. Vienas mano draugas dabar leidžia romaną; 
tai va, jis buvo iškviestas į ministeriją, ir skyriaus viršininkas 
pasiūlė jam pakeisti herojaus liemenės spalvą, nes anoji spalva 
nepatinkanti ministrui. Aš nieko neišsigalvoju. 

Jis paminėjo ir kitokių faktų, papasakojo, kad žmonės šne- 
ka baisiausias nesąmones: nusižudę jauna aktorė ir vienas im- 
peratoriaus giminaitis; Tiuilri rūmų koridoriuje kovęsi dvi- 
kovoje dėl kažin kokios vagystės ir vienas generolas buvęs nu- 

kautas: Kas būtų galėjęs patikėti tokiais nebūtais daiktais, jei 
spauda būtų buvusi laisva? Baigdamas Diupuaza pakartojo: 

— Aš esu respublikonas, kaip kažin ką! 

— Jūs laimingas, — sumurmėjo ponas Kanas.— O aš nebe- 
žinau, kas toks esu. | 

Atkišęs kuprą, Rugonas ėmė dėstyti labai išmoningą pasian- 
są. Iš pradžių reikėjo išdėlioti kortas į septynias, penkias, tris 
krūvelės ir padaryti taip, kad, nuėmus visas atliekamas kortas, 
visi aštuoni vynai atsidurtų vienoje vietoje. Jis taip įgulė į savo 
pasiansą, jog, atrodo, nieko negirdėjo, nors kartais sulig tam 
tikrais žodžiais jo ausys vos pastebimai virpčiojo. 

— Parlamentinė santvarka teikė tvirtas garantijas, — tarė 
pulkininkas.— Ak, kad grįžtų mūsų valdovai! 

Pašokus opozicinei nuotaikai, pulkininkas Žoblenas tapdavo 
orleanistu. Jis mielai pasakodavo apie mūšį prie Muzajo tar- 
peklio, kur petys į petį grūmęsis su kunigaikščiu d'Omaliu, tuo- 
met buvusiu ketvirtojo pėstininkų pulko kapitonu. 

— Visiems buvo gera Liudvikui Pilypui valdant,— toliau 
kalbėjo jis, matydamas, jog niekas neatsiliepia į jo nusiskun- 
dimus.— Patikėkit, jei būtume turėję atsakingą ministrų kabi- 
netą, po pusės metų mūsų bičiulis būtų vadovavęs vyriausybei! 
Prancūzija netrukus būtų turėjusi dar vieną oratorių. 

Ponas Bušaras ėmė nekantriai muistytis. Jisai skelbėsi esąs 
legitimistas; jo senelis kadaise buvęs artimai susijęs su kara- 
liaus dvaru. Todėl kiekvieną vakarą tarp jo ir pusbrolio 
kildavo politiniai ginčai. 

— Liaukitės! — suniurzgė jis.— Jūsų Liepos monarchija 
laikėsi vien machinacijomis. Yra tik vienas neginčijamas prin- 
cipas, ir jūs tat puikiai žinote. 

Tuomet juodu susikirto kaip reikiant Juodu nušlavė 
Imperiją nuo žemės paviršiaus, ir kiekvienas jos vietoje įsteigė 
sau tinkamą vyriausybę. Bene Orleanai kada nors šykštėję 
ordino senam kariui? Bene teisėti karaliai kada nors žiūrė- 
ję pro pirštus į neteisybę, dabar viešpataujančią visose minis- 
terijose? Juodu jau buvo garsiai beapšaukią vienas kitą mulkiu, 
bet pulkininkas, įnirtingai griebdamas kortas, suriko: 

— Duokit man ramybę! Girdit, Bušarai?.. Aš turiu keturias 
dešimtakes ir kozirinį kaplį. Na? 

Įsiliepsnojus ginčui, Delestanas atsipeikėjo ir palaikė savo 
priederme ginti Imperiją. Dieve mano, jis nesąs visiškai paten- 
kintas vyriausybe. Jis norėtų, kad vyriausybė būtų humaniš- 
kesnė. Ir Delestanas bandė išdėstyti savo pažiūras — labai 
painią socialistinę koncepciją, numatančią skurdo panaiki- 
nimą, visų dirbančių žmonių suvienijimą, žodžiu, jis siūlė su- 

kurti visuomenė, tam tikru požiūriu panašią į jo pavyzdinį ūkį 
Šamade. Diupuaza dažnai sakydavo, jog Delestanas per daug 
bendraująs su gyvuliais. Klorindė papūtusi lūpas žiūrėjo į vy- 
rą; kuris postringavo linguodamas savo įspūdingą valstybės 
veikėjo galvą. 

— Taip, aš bonapartistas,— pakartojo jis, — jeigu pagei- 
daujate, liberalusis bonapartistas. 

— O jūs, Bežiuenai? — netikėtai paklausė ponas Kanas. 

— Aš irgi, — atsiliepė ponas Bežiuenas užkimusiu nuo ilgo 
tylėjimo balsu.— Tai yra, savaime suprantama, esama tam tik- 
rų niuansų... Žodžiu, aš — bonapartistas. , 

Diupuaza šaižiai susijuokė. 

— Eikit jau! — sušuko. 

Kadangi visi prisispyrę reikalavo paaiškinti, ko jis juokiasi, 
Diupuaza tiesmukai išdrožė: 

— Kad jūs visi baisiai juokingi! Juk niekas jūsų neišvarė. 
Delestanas tebėra Valstybės taryboje. Bežiuenas ką tik per- 
rinktas. 

— Tai savaime suprantama,— įsiterpė ponas Bežiuenas.— 
Juk Šero prefektas... 

— Et, jūsniekuo dėtas, aš jūsų nėmaž nesmerkiu.-.Mes žinome, 
kaip visa tai daroma... Ir Komblo perrinktas, ir Laruketas... Im- 
perija nuostabi! 

Ponas d'Eskorajis, vėduokle vėduojąs žaviąją ponią Bušar, 
ryžosi įkišti savo dvylekį. Ginti Imperiją esą privalu visai dėl 
ko kita; jisai stojęs jos pusėn tik todėl, jog imperatorius vykdęs 
ypatingą misiją, ir jam svarbiausia — Prancūzijos gerovė. 

— Jūs išlaikėte auditoriaus vietą, tiesa? — keldamas balsą, 
vėl prabilo Diupuaza.— Tai va, jūsų pažiūros man aiškios... Po 
velnių! Atrodo, jūs piktinatės mano žodžiais? O juk tai labai 
paprasta... Mudu su Kanu jau nebegauname pinigų už tai, kad 
esame akli, it viskas! 

Visi įsižeidė. Baisu, kai šitaip žiūrima į politiką! Juk politi- 
nės pažiūros matuojamos ne vien asmeniniais išskaičiavimais!: 
Pulkininkas ir ponas Bušaras, netgi nebūdami bonapartistai, ir 
tie pripažino, jog esama nuoširdžiai įsitikinusių imperatoriaus 
šalininkų, ir įniko taip karštai dėstyti savo pažiūras, lyg kas 
nors būtų bandęs jėga juos užčiaupti. Ypač karščiavosi Delesta- 
nas: jis kartojo, kad esąs neteisingai suprastas, ir dėstė, kokiais 
gana esminiais atžvilgiais jis nesutinkąs su aklais Imperijos 
šalininkais. Ir tuomet vėl prašneko apie demokratines tenden- 
cijas, kuriomis; jo manymu, remiąsis imperatorius. Ponas Be- 
žiuenas, beje, kaip ir ponas d'Eskorajis, nenorėjo priskirti sa- 
vęs prie paprastų bonapartistų: jie kėlė aikštėn esminius skir- 

tumus, gynė savo ypatingus, nelabai aiškius įsitikinimus, tad 
po dešimties minučių visa draugija atsidūrė opozicijoje. Bal- 
sai skambėjo vis garsiau, tai vienur, tai kitur įsižiebiant vieti- 
nės reikšmės ginčams, aidėjo žodžiai „legitimistas“, „orleanis- 
tas“, „respublikonas“, po dvidešimt sykių kartojant politines 
programas. Tarpdury pasirodė sunerimusi ponia Rugon, pas- 
kum vėl nepastebimai dingo. 

Tuo tarpu Rugonas baigė savo pasiansą. Klorindė gavo pri- 
sikišti arčiau, kad jis išgirstų jos balsą tame šurmulyje. 

— Pasisekė? — paklausė ji. 

— Savaime suprantama,— atsakė jis, kaip, paprastai, ramiai 
šypsodamas. 


Ir, lyg tik dabar išgirdes triukšmą, pamojavo ranka, tram- 
dydamas svečius: | 

— Liaukitės šūkave! 

Visi nutilo manydami, kad jis nori ką nors pasakyti. Stojo 
gūdi tyla. Svečiai, jau truputį nuvargę, sukluso. Rugonas nykš- 
čiu išskleidė ant stalo trylika kortų. Perskaičiavo ir, visiems 
tylint, tarė: 0 

— Trys damos rodo ginčą... Naktį ateis žinia... Reikia sau- 
gotis tamsiaplaukės moters... 

Diupuaza nekantraudamas jį pertraukė: 

— O kokia jūsų nuomonė, Rugonai? 

Didis žmogus atsivertė krėsle, pasirąžė, nusižiovavo delnu 
prisidengdamas burną. Kilstelėjo smakrą, lyg jam būtų skaudėję 
sprandą.. | 

— Mano? — subambėjo jis, įrėmęs žvilgsnį į lubas.— Jūs 
puikiai žinot, jog aš — stiprios valdžios šalininkas. Toks jau aš 
apsigimęs. Ir tai anaiptol nė įsitikinimas, o poreikis... Kvaila 
va šitaip ginčytis. Vos tik penki prancūzai susirenka svetainė- 
je, iškart atsiranda penkios naujos vyriausybės. Ir.vis dėlto nie- 
kas neketina versti teisėtos vyriausybės, tiesa? Stačiai žmonėms 
reikia išsikalbėti. 

Jis nuleido smakrą, iš lėto apžvelgė visus, sėdinčius ap- 
link. 

— Marsi surengė puikius rinkimus. Be reikalo kritikuojat 
jo atsišaukimus. Ypač šmaikščiai parašytas paskutinis... Na, o 
spauda ir šiaip jau piktnaudžiauja laisve. Kurgi mes nueitume, 
jei pirmas pasitaikęs galėtų rašyti, kas jam šauna į galvą? Beje, 
Mairsi dėtas, aš irgi būčiau uždraudęs Kanui steigti laikraštį. Kam 
duoti priešui į rankas tokį ginklą?.. Šiaip sakysit ar taip, o gai- 
lestingos imperijos pasmerktos žlugti. Prancūzijai reikia gele- 
žinio kumščio. Kai ji truputį prispaudžiama, tai išeina jai tik į 
sveikatą. 

Delestanas bandė prieštarauti. Bet spėjo pasakyti vos kelis 
žodžius: 

— Šiaip ar-taip, esama tam tikrų būtinų laisvių... 

Klorindė kaipmat jį nutildė. Klausydamasi Rugono, ji gyvai 
linkčiojo galvą. Netgi pasviro į priekį, kad jis matytų, kaip 
nuolankiai ir paklusniai ji pritaria jo mintims. Todėl, ūmai žvil- 
gtelėjęs į Klorindę, jis sušuko: 

— Na, žinoma! Būtinos laisvės... Kaip tik laukiau šitų žo- 
džių!.. Klausykit, jeigu būčiau imperatoriaus patarėjas, jis nie- 
kad nesuteiktų jums jokių laisvių. 

Delestanas vėl subruzdo, bet žmona, rūsčiai suraukdama sa- 
vo žavius antakius, be žodžių paliepė jam nutilti. 

— Niekad! — įtaigiai pakartojo Rugonas. 

Jis pasikėlė tokiu tūžmingu veidu, jog visi nuščiuvo. Bet 
staiga vėl susmuko krėslan atsipalaidavęs, tarytum atsileidusi 
spyruoklė, ir suniurzgė: 

— Matot, jūs taip mane sunervinot, kad ir aš pradėjau rėk- 
ti... Dabar aš paprastas pilietis. Man nėra ko kištis į tuos daly- 
kus, ir aš labai patenkintas. Dieve duok, kad imperatoriui ma- 
nęs neprireiktų! 

Tuo metu atsidarė svetainės durys. Rugonas prisidėjo pirštą 
prie lūpų ir tyliai sukuždėjo: 

— Cit! 

Įėjo Laruketas. Rugonas įtarė, jog jaunojo deputato sesuo 
ponia de Loranc siuntinėja jį pasiklausyti, kas šnekama Rugo- 
no namuose. Nors ponas de Marsi buvo vedęs vos prieš pusme- 
tį, jis vėl užmezgė santykius su“ta dama, kuri beveik dvejus me- 
tus buvo jo meilužė. Tad, pasirodžius ponui Laruketui, kalbos 
apie politiką pasibaigė. Svetainėje iš naujo įsiviešpatavo įpras- 
ta santūri nuotaika. Rugonas atnešė gaubtą ir uždėjo ant lem- 
pos; nedideliame geltonos šviesos rate dabar buvo matyti nebent 
prakaulios pulkininko ir pono Bušaro rankos, tolydžio svai- 
dančios kortas. Prie lango ponia Šarbonel skundėsi savo bėdo- 
mis poniai Korer, o ponas Šarbonelis sunkiai dūsavo pabrėžda- 
mas kiekvieną detalę: jau beveik dveji metai, kai jie gyveną 
Paryžiuje, o prakeikta byla nejudanti iš vietos; štai vakar, ga- 
vę žinią, kad jų bylos nagrinėjimas iš naujo atidedamas, juodu 
nusipirkę kiekvienas po šešerius marškinius. Tolėliau, prie užuo- 
laidų, matyt, apgvaibusi nuo šilumos, snūduriavo ponia Bušar. 
Ponas d'Eskorajis priėjo ir, pastebėjęs, kad niekas į juos nežiū- 
ri, šaltakraujiškai prigludo ilgu bučiniu prie jos pravirų lūpų. 
Ji išplėtė akis, pervėrė jį rūsčiu žvilgsniu, bet nepajudėjo iš 
vietos. 

— Dieve mano, nieko panašaus! — kaip tik tuo metu tarė 

ponas Laruketas.— Aš nebuvau Varjetė teatre. Mačiau tik pje- 
sės generalinę repeticiją. Pasisekimas bus nežmoniškas, ir mu- 
zika pasiutusiai smagi! Subėgs visas Paryžius... Man reikėjo 
baigti vieną darbą. Šį tą noriu parengti. 

Jis paspaudė vyrams rankas, galantiškai pabučiavo Klo- 
rindei riešą aukščiau pirštinės. Paskum šypsodamas pasirėmė 
į krėslo atkaltę. Apsirengęs jis buvo labai elegantiškai, bet iš 
to, kaip susagstytas surdutas, buvo numanu, kad jo tikslas — 
rodytis be galo oriam. | 

— Beje,— kreipėsi jis į namų šeimininką,— jūsų didžiam 
darbui norėčiau parekomenduoti vieną dokumentą, straipsnį 
apie Anglijos konstituciją, mano nuomone, gana įdomų, ką tik 
pasirodžiusį viename Vienos žurnale... Kaip juda jūsų darbas? 

— O, lėtutėliai — atsakė Rugonas.— Dabar sėdžiu prie vie- 
no skyriaus ir niekaip negaliu jo baigti. 

Kaip paprastai, jis gardžiavosi šnekindamas jaunąjį depu- 
tatą. Iš jo- sužinodavo viską, kas darosi Tiuilri rūmuose. Įsitiki- 
nęs, jog tą vakarą ponas Laruketas atsiųstas iššniukštinėti jo 
nuomonės apie oficialių kandidatų pergalę, Rugonas nepasakė 
nė vienos frazės, kurią būtų galima perduoti, bet užtat išpešė 
gausybę žinių. Pirmiausia jis pasveikino jaunąjį deputatą sėk- 
mingai laimėjus rinkimus. Paskum, vis taip pat geraširdiškai nu- 
siteikęs, tik linkčiojo galvą, lyg palaikydamas pokalbį. Paten- 
kintas, kad jo klausomasi, ponas Laruketas šnekėjo kaip pasam- 
dytas. Imperatoriaus dvaras džiūgaująs. Pats imperatorius su- 
žinojęs rinkimų rezultatus Plombjere; sakoma, gavęs depešą, 
jis buvęs priverstas atsisėsti — iš susijaudinimo jam pakirtę 
kojas. Šiaip ar taip, pergalę aptemdęs rimtas nerimas: Paryžius 
per rinkimus atsimokėjęs baisiu nedėkingumu. 

— Et, Paryžiui bus užmautas antsnukis! — subambėjo Ru- 
gonas ir vėl nusižiovavo, lyg nieko įdomaus neišgirdęs, 0 pono 
Laruketo begalinės kalbos būtų tik nuobodulį įvariusios. 

Laikrodis išmušė dešimtą. Išstūmusi į vidurį kambario aps- 
kritą staliuką, ponia Rugon patiekė arbatą. Tokiu metu svečiai 
„paprastai būreliais išsiskirstydavo po visą kambarį. Prieš Deles- 
taną, kuris niekad negerdavo arbatos, laikydamas ją nervus dir- 
ginančiu gėrimu, su puodeliu rankoje stovėjo ponas Kanas ir 
plačiau pasakojo savo kelionę Vandėjon: svarbiausias jo gyve- 
nimo klausimas — koncesija geležinkeliui tiesti iš Nijoro į An- 
žerą — nejudąs iš vietos; tas niekšas Langladas, De Sevro pre- 
fektas, išdrįsęs pasinaudoti jo projektu rinkiminėje kampani- 
joje remdamas naują oficialų kandidatą. Ponas Laruketas dabar 
ėjo tai prie vienos damos, tai prie kitos, kuždėjo joms kažką į 
ausį, ir tos maloniai šypsojo. Atsitvėrusi nuo visų krėslais, po- 

nia Korer guviai šnekučiavo su Diupuaza: klausinėjo apie savo 
brolį Martino, Kulonžo notarą. Ir Diupuaza sakėsi kartą susiti- 
kęs 'jį šventoriuje: nė kiek nepasikeitęs, toks pat orus, tokio pat 
šalto veido. Paskum, kai ponia Korer įsileido į savo įprastinius 
skundus, jis kandžiai patarė jai niekad kojos nekelti pas brolį, 
nes ponia Martino prisiekusi šluotą jai paimti. Ponia Korer baigė 
gerti arbatą, dusdama iš pykčio. 

— Na, vaikučiai, metas gulti! — tėvišku tonu tarė Rugonas. 

Buvo dvidešimt penkios minutės vienuoliktos, ir jis davė 
penkias minutes laiko. Svečiai pradėjo skirstytis. Rugonas iš- 
lydėjo. poną Kaną ir poną Bežiueną, o ponia Rugon, kaip pap- 
rastai, paprašė perduoti jų žmonoms linkėjimus, nors susitik- 
davo su jomis dukart per metus. Paskum mandagiai išstūmė pro 
duris Šarbonelius, niekad nesusiprantančius laiku išeiti. Pama- 
tes, jog žavioji ponia Bušar išeina lydima pono d'Eskorajo ir - 
pono Laruketo, jis pasisuko lošimo staliuko link ir sušuko: 

— Klausykit, pone Bušarai, čia jūsų žmoną grobia! 

Tačiau. skyriaus viršininkas nieko negirdėjo ir lošė toliau: 

— Penki koziriniai kryžiai — neblogai, ar neė.. O trys ka- 
raliai irgi neblogai?.. 

Rugonas savo plačiomis letenomis susišlavė kortas. 

— Gana, nešdinkitės,— tarė.— Kaip jums ne gėda šitaip 
įsmilt į kortas?.. Klausykit, pulkininke, turėkit proto! 

Tai kartodavosi kiekvieną ketvirtadienį ir sekmadienį. Jis 
turėdavo įsikišti pačiame lošimo įkarštyje, kartais netgi lempą. 
užgesinti, kad tik jie paliktų kortas. Ir juodu išeidavo įtūžę, ne- 
siliaudami ginčytis. , 

Delestanas ir Klorindė išeidavo paskutiniai. Kol vyras visur 
ieškodavo jos vėduoklės, Klorindė švelniai sakydavo Rugonui: 

— Bereikalo jūs visai nesimankštinate, taip galima ir susirgti. 

Jis abejingai numodavo ranka, lyg nusilenkdamas likimui. 
Ponia Rugon jau kraustydavo nuo staliuko puodelius ir šaukš- 
telius. Atsisveikindamas su Delestanais, jis atvirai žiovaudavo 
visa bųrna. O kad nepasirodytų nemandagus ir kad juodu nepa- 
galvotų, jog tokį baisų nuobodulį įvarė nykiai praslinkęs vaka- 
ras, sakydavo: | 

— Velniai rautų! Kaip gardžiai miegosiu šiąnakt! 

Taip prabėgdavo visi vakarai. Rugono svetainėje „iš mau- 
dulio neturėdavai kur dėtis“, kaip sakydavo Diupuaza, kuris, be 
kita ko, dar pridurdavo, jog dabar ten „pernelyg atsiduoda 
davatkomis“. Klorindė laikydavosi su Rugonu kaip paklusni 
duktė. Dažnai ji užsukdavo į Marbefo gatvę, prasimetusi kokiu 
reikalu. Linksmai čiauškėdavo poniai Rugon, jog atėjusi „paflir- 
tuoti" su jos vyru, ir ta, šypsodama išbalusiomis lūpomis, va- 

landų valandas palikdavo juodu vienus. Jie meiliai šnekučiuo- 
davo, matyt, visiškai pamiršę praeitį; draugiškai spausdavo 
vienas kitam rankas tame pačiame kabinete, kur pernai Rugo- 
nas nestygo vietoje iš geismo. Dabar juodu jau nebeprisimin- 
davo tų dalykų, laikydavosi ramiai ir nevaržomai. Kartais. jis 
pataisydavo jos smilkiniuose amžinai pasišiaušusių plaukų sruo- 
gas arba padėdavo ištraukti be galo ilgą suknios šleifą, įstrigu- 
Sį tarp krėslų. Kartą, jiems vaikščiojant po sodą, jai dingtelėjo 
mintis užmesti akį arklidėn. Ji įėjo į vidų ir šypsodama pažvel- 
gė į Rugoną. Susikišęs rankas į kišenes, jis irgi šyptelėjo ir su- 
niurzgė: 

— Et, kokių kvailysčių kartais pridarai! 

Kiekvieną sykį jis duodavo jai puikių patarimų. Liaupsindavo 
Delestaną ir sakydavo, jog Delestanas apskritai geras vyras. 
Klorindė nuolankiai kartodavo, kad jį gerbia; pasak jos, dar ne- 
turėjusi dingsties juo skųstis. Prisipažindavo, jog netgi koke- 
tuoti nebenorinti, — taip iš tikrųjų ir buvo. Menkiausias jos Žžo- 
dis dvelkdavo abejingumu, beveik panieka vyrams. Išgirdusi 
apie kokią nors moterį, turinčią be skaičiaus meilužių, ji vaikiš- 
kai išplėsdavo akis ir stebėdavosi: „Vadinasi, jai patinka tokie 
dalykai?“ Kartais ištisas savaites ji pamiršdavo savo grožį ir 
prisimindavo tik tada, kai prireikdavo paleisti jį apyvarton,— 
tuomet naudodavosi juo kaip grasiu ginklu. Todėl; kai Rugonas,. 
amžinai grįždamas prie tos pačios temos, primygtinai kaldavo 
jai į galvą, kad ji turinti būti ištikima Delestanui, galop ji neiš- 
tverdavo ir prapliupdavo: 

— Duokit man ramybę! Lyg nieko daugiau man nerūpėtų!.. 
Be to, jūs įžeidžiate mano orumą! 

O kartą tiesmukai jam išdrožė: 

— Na, tarkime, jeigu taip atsitiktų, kuo jūs čia dėtas?.. Ko 
nors nustotumėte, ar ką? | 

Rugonas išraudo, kurį laiką liovėsi kalbėjęs jai apie prie- 
dermes, visuomenės nuomonę, padorumą. Iš buvusios aistros 
širdyje buvo likęs nebent tas karštligiškas, nerimstantis pavy- 
das. Jis priėjo prie to, jog ėmė sekti Klorindę tuose namuose, 
kur ji lankydavosi. Jei būtų sužinojęs apie menkiausią intrigą, 
tikriausiai būtų pranešęs vyrui. Beje, kai juodu likdavo vieni 
du, Rugonas tvirtindavo Delestanui, jog nevalia žiopsoti, kal- 
bėdavo apie nepaprastą jo žmonos grožį. Tačiau Delestanas tik 
šypsodavo pilnas puikybės ir pasitikėjimo savimi, tad visos 
pavydo kančios tekdavo Rugono daliai. 

Visi kiti jo patarimai, didžia dalimi susiję su kasdieniu gy- 
venimu, aiškiai rodė, kaip jis draugiškai prisirišęs prie Klorin- 
dės. Ne kas kitas kaip jis pamažu prikalbino jaunąją moterį iš- 

siųsti motiną Italijon. Grafienė Balbi, likusi viena rūme Elizie- 
jaus laukų bulvare, gyveno taip keistai ir nerūpestingai, jog 
netrukus pasklido visokiausi gandai. Rugonas pasisiūlė aptarti 
sų ja labai keblų pensijos klausimą. Rūmas buvo parduotas, jau- 
nosios moters praeitis tarytum dingo be pėdsakų. Paskum Ru- 
gonas ėmėsi gydyti Klorindę nuo keistenybių, bet susidūrė su 
visišku naivumu, su bukos moters užsispyrimu. Ištekėjusi, ta- 
pusi turtinga, Klorindė arba švaistė pinigus į visas puses, arba 
spaudė juos kumštyje, ištikta gėdingo šykštumo priepuolio. Ji 
pasiliko savo mažiukę tarnaitę, tą pajuodėlę Antoniją, nuo ry-' 
to ligi vakaro čiulpiančią apelsinus. Jos abi siaubingai užteršė 
Klorindės pusę, visą didelio rūmo sparną Koliziejaus gatvėje. 
Atėjęs į svečius, Rugonas pastebėdavo nešvariomis lėkštėmis 
apkrautus krėslus, pasieniais išrikiuotus tuščius sirupo bute- 
lius. Jis numanydavo, jog po baldais pilna visokiausio šlamšto, 
sukimšto prieš jam pasirodant. Ir tuose kambariuose riebaluo- 
tais sienų apmušalais, dulkių nugultais apkalais Klorindė neke- 
tino atsisakyti savo stulbinančių užgaidų. Kartais ji priimdavo 
Rugoną pusnuogė, išsitiesusi ant minkštasuolio ir įsisupusi į 
apklotą, ir skųsdavosi nebūtomis negaliomis: tai lyg šuo grau- 
žiąs jai kojas, tai lyg netyčia prarijusi smeigtuką, kuris turįs 
išeiti jai per kairę šlaunį, kartais trečią valandą ji užsitraukda- 
vo užuolaidas, uždegdavo žvakes, paskum jiedvi su Antonija 
sustodavo viena priešais kitą ir leisdavosi šokti, taip pasiutusiai 
kvatodamos, jog, Rugonui atėjus, tarnaitė dar penkias minutes 
stovėdavo prie durų, negalėdama atgauti kvapo. Kartą Klorin- 
dė nepanoro, kad Rugonas ją matytų; ji liepė susiūti lovos užuo- 
laidas nuo viršaus iki apačios įr, įsitaisiusi ant priegalvių tame 
savotiškame narve, be niekur nieko plepėjo su juo ištisą valan- 
dą, lyg juodu būtų sėdėję greta vienas kito prie židinio. Visa tai 
atrodė jai savaime suprantama. Kai Rugonas imdavo ją barti, 
ji sakydavo nustebusi, jog nieko bloga nedaranti. Nors ir kiek 
jis mokė ją padorumo taisyklių, nors ir kiek žadėjo per mėnesį 
padaryti žavingiausia Paryžiaus moterimi, ji tik pyko ir kartojo 
tą patį: 

— Tokia jau esu, kitaip negaliu gyventi... Ko gi kitiems ru- 
pintis mano gyvenimu? 

Kartais ji tik nusišypsodavo ir sukuždėdavo: 

— Liaukitės, aš ir tokia esu mylima! 

Ir tikrai Delestanas ją dievino. Klorindė vis dar buvo jo mei- 
lužė, tuo daugiau turėjo jam įtakos, kuo mažiau buvo panaši į 
žmoną. Jis žiūrėdavo pro pirštus į jos užgaidus, siaubingai bi- 
jodamas, kad jinai gali jį pamesti, kaip pagrasino jam vieną dieną. 
Nuolankiai jos klausydamas, ko gero, jis miglotai jautė jos pra- 

našumą ir jėgą, kurios visiškai pakako, kad ji galėtų padaryti 
iš jo ką tinkama. Viešumoje jis elgdavosi su. Klorinde kaip su 
mažu vaiku, atsiliepdavo apie ją su atlaidžiu rimto Žmogaus 
švelnumu. Užtat namuose tas išvaizdus vyriškis nuostabia vals- 
tybės veikėjo kakta verkdavo naktimis, kai ji nenorėdavo įsi- 
leisti jo į miegamąjį. Šiaip ar taip, jis slėpdavo antro aukšto 
kambarių raktus, didžiosios svetainės sienas saugodamas nuo 
riebalų dėmių. 

Rugonui vis dėlto pavyko įkalbėti Klorindę rengtis daugmaž 
padoriai. Beje, ji buvo labai sukta, to įžvalgaus bepročių suk- 
tumo, kuris padeda jiems, pašaliniams stebint, atrodyti visiškai 
sveiko proto. Kai kuriuose namuose, kur juodu susitikdavo, ji 
laikydavosi santūriai, nenusižengdama padorumo taisyklėms, 
ir, leisdama reikštis vyrui, keldavo visų susižavėjimą savo di- 
dingu grožiu. Klorindės namuose Rugonas dažnai užtikdavo 
poną de Plugerną; ji juokaudavo su jais, klausydama jų pamoks- 
lų, o senasis senatorius, be kita ko, dar familiariai plekšnodavo 
jai per skruostus, keldamas apmaudą Rugonui. Tiesa, jis nedrįs- 
davo rodyti savo pasipiktinimo, daug drąsiau darydavo pasta- 
bas nebent kalbėdamas apie Luidžį Pocą, kavalieriaus Ruskonio 
sekretorių. Jis ne kartą buvo pastebėjęs Luidžį išeinant iš Klo- 
rindės labai neįprastu laiku. Kai užsiminė jaunajai moteriai, jog 
tai gali pakenkti jos geram vardui, ji nustebusi pakėlė į jį savo 
žavias akis, paskum prapliupo juokais. Jai nusispjaut į visuo- 
menės nuomone! Italijoje moterys priimančios patinkamus vy- 
rus, ir niekas neprisigalvojąs jokių šlykštybių. Beje, apie Lui- 
džį nesą ko nė kalbėti, juk jisai — pusbrolis, vaišinąs ją mila- 
niškais pyragėliais, kuriuos perkąs Kolbero pasaže. 

Kaip ir anksčiau, daugiausia dėmesio Klorindė skyrė poli- 
tikai. Ištekėjusi už Delestano, ji visa galva pasinėrė į painius, 
įtartinus reikalus, kurių niekas negalėjo permanyti. Šitaip ji 
tenkino įgimtą aistrą regzti intrigas, aistrą, kuri ankščiau buvo 
nukreipta į perspektyvaus vyro medžioklę. Iki dvidešimt dvejų 
metų ji gyveno nuotakos rūpėsčiais, tad dabar, tapusi moteri- 
mi, ji buvo pakankamai pasirengusi imtis kokios platesnės veik- 
los. Klorindė pastoviai susirašinėjo su motina, įsikūrusia Turi- 
ne. Beveik kas dieną lankydavosi Italijos pasiuntinybėje ir ten, 
įlindusi į kertę, greitakalbe kuždėdavosi apie kažin ką su kava- 
lierium Ruskoniu. Be to, mįslingai važinėdavo po visą Paryžių, 
slapčia lankydavosi pas įtakingus asmenis, skirdavo pasimaty- 
mus nuošaliausių kvartalų užkampiuose. Visi venecijiečiai trem- 
tiniai — visi tie Brambilos, Staderinai, Viskardžiai — matyda- 
vosi su ja, vogčiomis įduodavo jai primargintus popieriaus lakš- 
telius. Ji nusipirko raudono tymo portfelį, be galo talpų portfelį 

plieninėmis sąsagomis, tikrai vertą ministro, ir nešiojosi jį, kim- 
štinai prikimštą visokiausių popierių. Važiuodama karieta, lai- 
kydavo jį pasidėjusi ant kelių nelyginant movą, o išlipdama 
įprastu judesiu pasikišdavo po pažastimi; netgi rytą galėdavai ją 
susitikti, nešiną tuo portfeliu, kurį glausdavo prie krūtinės sustin- 
gusiomis rankomis. Ilgai netrukus porfelis nudryžo, iširo per 
siūles. Tuomet Klorindė suveržė jį diržais. Savo ryškiomis suk- 
niomis ilgu šleifu, niekados nesiskirianti su tuo beformiu odi- 
niu maišu, išpampusiu nuo popierių, ji buvo panaši į kokį abe- 
jotino vardo advokatą, bėgiojantį po teismus dėl skatikinio 
honoraro. 

Rugonas ne kartą bandė išsiaiškinti, kokiais darbais užsi- 
vertusi Klorindė. Vieną dieną, akimirką likęs vienas su tuo gar- 
singuoju portieliu, ramia sąžine ištraukė kelis laiškus, kyšan- 
čius pro prairusias siūles. Tačiau tai, ką vienaip ar kitaip pavy- 
ko susižinoti, pasirodė jam taip padrika ir nerišlu, jog jisai tik 
nusišaipė iš jaunosios moters politinių pretenzijų. Vieną popietę 
ji. kuo ramiausiai jam išdėstė tarptautinio masto sumanymą: 
gresiant karui su Austrija, ji rengianti Italijos ir Prancūzijos 
sąjungos apmatus. Rugonas iš pradžių stačiai apstulbo, bet pas- 
kum tik patraukė pečiais, — jos planas buvo pilnas nesąmonių. 
Jo manymu, ji paprasčiausiai norėjo pasirodyti originali. Jis už- 
sispyręs laikėsi savo. nuomonės apie moteris. Beje, Klorindė 
mielai vaidino mokinės vaidmenį. Atėjusi į Marbefo gatvę, bū- 
„davo be galo nuolanki, nusižeminusi, klausinėdavo Rugoną ir 
klausydavosi su tokia atidžia, su kokia klausosi žinių ištroškęs 
atsivertėlis. Dažnai jis pamiršdavo, su kuo kalba, ir, dėstydamas 
savo pažiūrą į valstybės valdymą, leisdavosi į nuoširdžius po- 
kalbius. Ilgainiui tie pašnekėsiai tapo įpročiu. Klorindė pasi- 
darė jo patikėtinė; saugodamasis net artimiausių draugų, Rugo- 
nas atverdavo širdį jaunajai moteriai, elgdamasis su ja kaip su 
santūria mokine, kerinčia savo pagarbiu susižavėjimu. 

Rugpjūčio ir rugsėjo mėnesiais Klorindė ėmė dar dažniau 
lankytis. Ateidavo tris, netgi keturis kartus per savaitę. Nieka- 
dos anksčiau ji nebuvo rodžiusi tokio švelnaus dėmesio. Visaip 
pataikaudavo Rugonui, žavėdavosi jo genijum, krimsdavosi, 
kad jis negali nuveikti tų didžių darbų, kuriuos būtų nuveikęs, 
jei nebūtų buvęs nušalintas. Kartą jam tarytum akys atsivėrė, 
ir jis juokdamasis paklausė: 

— Turbūt aš labai jums reikalingas? 

— Taip, — drąsiai atsakė ji. 

Ir tuojau vėl paskubomis nutaisė susižavėjimo išraišką. Po- 
litika ją masinanti labiau nei romanai, sakėsi ji. Kai Rugonas 
nusisukdavo, jos akys išsiplėsdavo, ir jose it liepsna plykstelė- 

davo neišdildomas skriaudos prisiminimas. Dažnai, kai jis su- 
imdavo jai už rankų, ji nesipriešindavo, lyg vis dar jausdamasi 
pernelyg silpna; jos riešai virpčiodavo, ji tarytum laukdavo, 
kada pagaliau sugebės iščiulpti iš jo tiek jėgų, kad įstengtų jį 
pasmaugti. 

Klorindei ypač kėlė nėrimą tolydžio didėjantis Rugono nuo- 
vargis. Ji matė, jog nuobodulys lenkia jį į miegą. Iš pradžių ji 
puikiai jautė, kaip meistriškai jis apsimeta. Bet dabar, nors ir 
kokia įžvalgi būdama, ji jau buvo bemananti, kad jis iš tikrųjų 
pasiduoda nevilčiai. Jo judesiai darėsi vangūs, balsas tingus; . 
kartais jis atrodydavo toks abejingas, toks geraširdiškas, jog 
jaunoji moteris baisėdamasi klausinėdavo save, ar jis nebus 
susitaikęs su politinės karjeros žlugimu, su savo padėtimi Sena- 
te, kur kaip atsistatydinęs pareigūnas neturėjo jokio balso. 

Rugsėjo pabaigoje Rugonas tarytum nežinia ko sunerimo. 
Kartą, kaip paprastai, juodviem šnekučiuojant, jis prisipažino, 
jog puoselėja didį planą. Paryžiuje jis nuobodžiaująs, pasigen- 
dąs gryno oro. Ir netikėtai viską jai išklojo: jis plačiai užsimo- 
jęs pradėti gyvenimą iš naujo, savo noru išvykti tremtin į Lan- 
dus'; apdirbti kelias kvadratines mylias žemės, įkurti miestą 
vidury atkariauto iš gamtos krašto. Klorindė klausėsi baltu kaip 
drobė veidu. | 

— O jūsų padėtis Paryžiuje, jūsų lūkėsčiai? — sušuko ji. 

Niekinamai numojęs ranka, jis subambėjo: 

— Et, kortų nameliai!.. Matot, aš visiškai netinku politikai. 

Ir vėl nusitvėrė puoselėjamos svajonės tapti stambiu žem- 
valdžiu, įsiveisti kaimenes gyvulių ir viešpatauti savo žemėse. 
Bet jis tuo neapsiribosiąs: pasidarysiąs karalius, naujų žemių už- 
kariautojas, apgyvendinsiąs jas savo žmonėmis. Ir jis leidosi 
plačiai dėstyti savo planus. Štai jau dvi savaitės, kai jis, niekam 
žodžio nesakydamas, skaitąs specialius veikalus. Jis nusausin- 
siąs pelkynus, galingomis mašinomis nuvalysiąs akmenis nuo 
laukų, apsodinsiąs kopas pušimis, padovanosiąs Prancūzijai 
kampelį nuostabiai derlingos žemės. Tas sumanymas pažadino 
veiklos geismą, visą dykinėjančio milžino jėgą; kietai sugniauž- 
ti kumščiai, rodos, jau trupino užsispyrusius akmenis, rankos 
energingai plėšė dirvonus, ant pečių jis nešėsi suręstas trobas, 
savo nuožiūra dėstė jas palei upę, drauge kojomis rausdamas 
jos vagą. Juk tai labai paprasta! Darbo turėsiąs į valias. Impe- 
ratorius, be abejo, vis dar jį mylįs ir leisiąs tvarkytis departa- 
mente. Rugonas atsistojo degančiais skruostais, atsitiesė visu 


'!Landai — Prancūzijos pietvakarių sritis Atlanto pakrantėje, vie- 
tomis negyvenami smėlynai, vietomis nepereinamos pelkės. 

ūgiu, tarytum ūmai paaugęs, ir, pergalingai kvatodamas, sušuko: 

— Na, tai bent mintis! Duodu miestui savo vardą, pats savo» 
ruožtu įkuriu nedidelę imperiją! 

Klorindei dingtelėjo, kad Rugono sumanymas — tuščias už- 
gaidas, vaizduotės vaisius, subrendęs nuobodulio akivare, kur 
jis beviltiškai murkdėsi. Tačiau po kelių dienų jis dar karščiau 
prašneko apie savo planą. Ateidama pas Rugoną, Klorindė už- 
tikdavo jį prie žemėlapių, išpleiktų ant rašomojo stalo, ant kė- 
džių, ant kilimo. Vieną popietę jis net nepriėmė Klorindės — 
tarėsi su dviem inžinieriais. Tuomet ji ne juokais persigando. 
Nejaugi jis tikrai ją pames ir išvažiuos į tyrus statyti savo mies- 
to? O gal tai tiesiog kokia nors jo nauja machinacija? Klorindė 
atsisakė minties gilintis į to sumanymo esmę ir tarė sau būsiant 
„protingiausia nedelsiant sukelti ant kojų draugus. 

Tie nustėro išgirdę naujieną. Diupuaza užsiplieskė: jau me- 
tai, kai jis dykinėjąs; kai jis paskutinįsyk nuvažiavęs Vandėjon 
ir išdrįsęs paprašyti tėvą dešimties tūkstančių frankų vienam 
pelningam sandėriui, tasai išsitraukęs iš stalčiaus pistoletą; ne- 
trukus reikėsią dvėsti badu kaip tūkstantis aštuoni šimtai ke- 
turiasdešimt aštuntaisiais. Ponas Kanas ne ką mažiau įtūžo: jo 
aukštakrosnėms Bresiuire gresiąs krachas; jei per pusmetį ne- 
gausiąs koncesijos geležinkeliui tiesti, jis — žuvęs. Visi kiti — 
ponas Bežiuenas, pulkininkas, Bušarai, Šarboneliai — irgi pra- 
pliupo aimanuoti. Nevalia, kad šitaip viskas pasibaigtų. Rugo- 
nas tikrai neturįs proto. Reikią jį perkalbėti. 

Praslinko dar dvi savaitės. Klorindė, kurios žodis buvo šven- 
tas visai draugijai, nusprendė, jog nedera tiesmukai pulti didžio 
žmogaus. Laukta patogios progos. Vieną sekmadienio vakarą, 
apie spalio vidurį, kai visi draugai susirinko Marbeto gatvėje, 
Rugonas šypsodamas tarė: 

— Žinot, ką šiandien gavau? 

Ir, ištraukęs rausvą lakštelį, užkištą už sieninio laikrodžio, 
parodė draugams. 


— „Kvietimas į Kompjeną. “ 

Tuo metu liokajus nedrąsiai pravėrė duris. Žmogus, kurio 
ponas laukiąs, jau esąs čia. Rugonas atsiprašęs išėjo. Klorindė 
atsistojo, įsiklausė. Paskum, visiems tylint, karštai pareiškė: 

— Tegul jis važiuoja į Kompjeną! 

Draugai atsargiai apsižvalgė: jie buvo vieni, ponia Rugon 
prieš kelias minutes buvo dingusi iš svetainės. Tuomet, nenu- 
leisdami akių nuo durų, jie drąsiau sušneko pusbalsiu. Damos sė- 
dėjo pusračiu prie židinio, kur žerplėjo storas nuodėgulys. Po- 
nas Bušaras ir pulkininkas, kaip paprastai, lošė kortomis; visi 
kiti vyrai sėdėjo skyrium, sustūmę krėslus į kertę. Klorindė 

stovėjo vidury kambario, nuleidusi galvą ir didžiai susimąsčiusi. 

— Vadinasi, jis kažin ko laukė? — paklausė Diupuaza.— 
Kas tai galėtų būti? 

Visi kiti gūžtelėjo pečiais — atseit nieko nežino. 

— (Gal dar neišmetė iš galvos savo kvailos išmonės? — to- 
liau kalbėjo Diupuaza.— Na, o aš jau priėjau ribą. Pamatysit, 
kurį vakarą imsiu ir išrėšiu jam viską į akis! 

— Cit! — nutildė jį ponas Kanas, prisidėdamas pirštą prie 
lūpų. 

Buvęs suprefektas labai jau neapdairiai kėlė balsą. Akimir- 
ką visi įdėmiai klausėsi. Paskum pusbalsiu prašneko ponas Kanas: 

— Juk jis įsipareigojo mums padėti! 

— Verčiau sakykit, kad jis mums įsiskolino,— pridūrė pul- 
kininkas, atidėdamas kortas į šalį. 

— Taip, taip, įsiskolino, tai tiksliau,— pareiškė ponas Bu- 
šaras.— Tiesiai į akis jam tai pasakėme, kai paskutinį sykį 
buvome Valstybės taryboje. | 

Visi kiti energingai sulinksėjo galvomis. Pasipylė skundai. 
Rugonas visus juos sužlugdęs. Ponas Bušaras pridūrė, kad jau 
seniai būtų buvęs valdybos viršininkas, jei nelaimės valandą 
nebūtų likęs ištikimas Rugonui. Pulkininkas dievažijosi,. kad 
grafo de Marsi vardu jam siūlyta komandoro kryžius ir vieta 
sūnui Ogiustui, bet jis, draugystės Rugonui vedamas, visko at- 
sisakęs. Pono d'Eskorajo tėvai, kalbėjo žavioji ponia Bušar, la- 
bai nepatenkinti, kad jų sūnus vis dar esąs auditorius, — jau 
prieš pusmetį tikėjęsi, jog jisai būsiąs paskirtas pranešėju. Ir 
netgi tie, kurie nesakė nė žodžio, — Delestanas, ponas Bežiue- 
nas, ponia Korer, Šarboneliai — čiaupydamiesi kėlė akis į dan- 
gų nelyginant kankiniai, einą iš kantrybės. 

— Žodžiu, mes apiplėšti, — vėl prašneko Diupuaza.— Bet 
Rugonas neišvažiuos,— aš už tai atsakau! Kur žmogaus protas: 
belstis dievaižin į kokį užkampį, vartyti ten akmenis, kai čia, Pa- 
ryžiuje, tiek neatidėliotinų reikalų?.. Norite, aš su juo pasi- 
kalbėsiu? 

Klorindė pakirdo iš savo svajų. Mostu liepė visiems nutilti; 
paskum, virstelėjusi duris ir įsitikinusi, jog ten nieko nėra, pa- 
kartojo: 

— Tegul jis važiuoja į Kompjeną! Girdit? 

Visi iškart pasisuko į ją, bet ji rankos mostu įsakė nieko ne- 
klausinėti. 

— Citl! Tik ne čia! 

Šiaip ar taip, pridūrė, kad juodu su vyru irgi pakviesti į Komp- 
jeną, ir lyg tarp kitko paminėjo poną de Marsi ir ponią de Lo- 
ranc, bet aiškinti nieko daugiau neaiškino. Didis žmogus būsiąs 

jėga grąžintas prie valdžios, nori jis to ar nenori, o prireikus — 
įveltas į tam tikras intrigas. Ponas Belenas d'Oršeras ir visa ma- 
gistratūra tylomis jį remią. Nors karaliaus dvaras ir neapken- 
čiąs Rugono, imperatorius, pasak pono Laruketo, neprasitariąs 
nė vienu žodžiu; vos tik jam girdint paminimas Rugono vardas, 
jo veidas sustingstąs, akys apsiblausiančios, lūpos dingstančios 
po vešliais ūsais. | 

— Juk mes ne tik savimi rūpinamės,— galop pareiškė ponas 
Kanas.— Jeigu mes laimėsime, visa Prancūzija bus mums dė- 
kinga. 

Tuomet visi prapliupo garsiai liaupsinti namų šeimininką. 
Gretimame kambaryje pasigirdo balsai. Smalsumo kirmino kir- 
binamas, Diupuaza virstelėjo duris, lyg ketindamas išeiti, ir 
uždarė iš lėto, kad spėtų įžiūrėti žmogų, kalbantį su Rugonu. 
Buvo tai Žilkenas kilto audinio, bet palyginti švariu švarku, su 
stora lazda vario bumbulu rankoje. Kalbėjo jis pakeltu balsu, 
pabrėžtinai familiariu tonu: 

— Žinai, nebesiųsk man daugiau į Grenelį, Virginijos gat- 
vėn. Turėjau ten šiokių tokių nemalonumų... Dabar gyvenu 
Batinjolyje, Giutėeno pasaže. Trumpai drūtai, gali manim kliau- 
tis. Tuo tarpu! 

Ir paspaudė ranką Rugonui. Grįžęs į svetainę, šis atsiprašė 
iI, įdėmiai pažvelgęs į Diupuaza, tarė: 

— Šaunus vyras! Regis, judu pažįstami, Diupuaza, ar ne?.. 
Jis telks naujakurius mano naujajam pasauliui Landuose... Beje, 
visus jus imu su savimi; galite krautis lagaminus. Kanas bus 
mano ministras pirmininkas. Delestanai gaus užsienio reikalų 
ministro portfelį. Bežiuenas rūpinsis paštu. Damų irgi nepamir- 
šiu: ponia Bušar laikys grožio karalienės skeptrą, o poniai Šar- 
bonel įteiksiu mūsų klėčių raktus. 

Rugonas juokavo, o draugai, gana nesmagiai jausdamiesi, 
svarstė sau vieni, ar tik jis nebus nusiklausęs jų kalbų pro kokį 
plyšį sienoje. Kai jis apdovanojo pulkininką visais įmanomais 
ordinais, šis Vos neįsižeidė. Tuo tarpu Klorindė, paėmusi nuo 
židinio kvietimą į Kompjeną, atsainiai jį žiūrinėjo. 

— Važiuosite? — lyg tarp kitko paklausė ji. 

— Be abejo, — nustebęs atsakė Rugonas.— Ketinu pasinau- 
doti proga ir išpIrašyti iš imperatoriaus savo departamentą. 

Laikrodis išmušė dešimtą valandą. Įėjo ponia Rugon ir ėmė 
pilstyti arbatą. 

VII 


Atvykusi į Kompjeną, tos pačios dienos vakarą, apie sep- 
tintą valandą, Klorindė šnekučiavo su ponu de Plugernu Žemė- 
lapių galerijoje prie lango. Visi laukė imperatoriaus ir impera- 
torienės, kad galėtų eiti į valgomąjį. To sezono kviestinių sve- 
čių antroji partija atvažiavo į pilį vos prieš tris valandas; dar 
ne visi svečiai buvo susirinkę galerijoje, ir Klorindė kandžiu 
sąmoju pasitikdavo kiekvieną atvykėlį. Dekoltuotos damos, 
gėlėmis pasidabinusios plaukus, jau tarpdury nutaisydavo lipš- 
nią šypseną; vyrai baltais kaklaraiščiais, pusilgėmis kelnėmis 
ir standžiai aptemptomis šilkinėmis kojinėmis stengėsi išlaikyti 
orią išvaizdą. 

— O štai ir kavalierius Ruskonis,— sukuždėjo Klorindė.— 
Labai išvaizdus... Pažiūrėk, .krikštatėvi, į poną Beleną d'Or- 
šerą: atrodo, kad tuoj ims ir pradės loti. O kokios kojos, Dieve 
mano! 

Ponas de Plugernas kikeno džiaugdamasis proga pagaląsti 
liežuvį. Kavalierius Ruskonis pasisveikino su Klorinde, kaip ir 
pritinka gražuoliui italui, nusilenkdamas su ilgesingu manda- 
gumu; paskum apėjo visas damas, ritmingai ir žaviai lanksty- 
damasis. Netoliese stovėjo Delestanas ir susikaupęs žiūrinėjo 
didžiulius Kompjeno miško žemėlapius, dengiančius višas ga- 
lerijos sienas. 

— Kelintame vagone buvai? — vėl prašneko Klorindė.— 
Apvaikščiojau visą stotį, tavęs beieškodama,— norėjau važiuo- 
ti drauge. Įsivaizduoji, įsigrūdau į vagoną, pilnutėlį vyrų... 

Bet staiga nutilo ir suprunkštė į saują. 

— Ponas Laruketas lyg cukrum pabarstytas. 

— Į pat kirtį vienuolyno auklėtinei akims atsišviesti, — dy- 
giai pridūrė senatorius. | 

Tuo metu garsiai sušnarėjo šilkai, durys plačiai atsidarė, ir 
įėjo dama taip gausiai kaspinais, gėlėmis ir nėriniais padabin- 
ta suknia, jog, sprausdamasi pro duris, turėjo abiem rankomis 
susispausti sijonus. Tai buvo ponia de Komblo, Klorindės svai- 
nė. Nužiūrėjusi ją, jaunoji moteris sukuždėjo: 

— Ir kur tai matyta! 

Kadangi ponas de Plugernas perleido akimis jos paprastą 
muslininę suknią, po kuria švietėsi prastai sukirptas rausvo fa- 
jaus dugnas, ji nerūpestingai tarstelėjo: | 

— Et, mano suknelė! Juk žinai, krikštatėvi, manęs neištai- 
sysi: kokia esu, tokia ir būsiu. O 
“ Tuo metu Delestanas ryžosi atsiplėšti nuo žemėlapių ir, nu- 
ėjęs pasitikti sesers, atsivedė ją prie žmonos. Abi damos menkai 

'pakentė viena kitą ir pasikeitė gaižiai salsvais komplimentais, 
Ir ponia de Komblo nuėjo vilkdama atlasinį, panašų į gėlių 
lysvę šleifą pro bežadžius vyrus, kukliai atšlyjančius nuo siū- 
ruojančios nėrinių bangos. Vos likusi viena su ponu de Pluger- 
nu, Klorindė ėmė traukti per dantį tos damos nežabotą aistrą 
imperatoriui. Kai senatorius papasakojo apie pastarojo įnirtin- 
gą priešinimąsi, Klorindė tarė: 

— Ne toks jau didelis jo nuopelnas, juk ji sudžiūvusi kaip 
giltinė! Nesuprantu, kodėl vyrai laiko ją dailia. Jos veidas toks 
blankus ir pilkas! 

Plepėdama ji akylai stebėjo duris. 

— Dabar tikriausiai pasirodys ponas Rugonas,— tarė. 

Bet jos akys staiga sužėrėjo, ir ji pridūrė: 


— Deja, tai ponas de Mairsi! 

Ministras, labai elegantiškas savo juodu fraku ir pusilgėmis 
kelnėmis, šypsodamas priėjo prie ponios de Komblo; sakyda- 
mas jai komplimentus, družnomis, neveizdžiomis akimis peržvel- 
gė visus svečius, lyg nieko nepažindamas. Tačiau sveikinamas 
labai maloniai linkčiojo galvą. Prie jo prisiartino keli vyrai. 
Netrukus jis atsidūrė būrelio vidury. Virš susigūžusių, aplink 
sūkuriuojančių pečių kyšojo jo blyškus, tulžingas, taisyklingų 
bruožų veidas. 

— Beje,— vėl prašneko Klorindė, vesdamasi poną de Plu- 
gerną į lango nišą, — tikiuosi iš tavęs šį tą susižinoti... Kas tau 
žinoma apie pagarsėjusius ponios de Loranc laiškus? 

— Tai, kas žinoma visiems, — atsakė jis. 

“ Ir papasakojo apie tris laiškus, anot gandų, grafo de Marsi. 
parašytus poniai de Loranc prieš penketą metų, prieš pat impe- 
ratoriaus vedybas. Ponia de Loranc, ką tik netekusi vyro, ispanų 
kilmės generolo, tuo metu buvusi Madride, tvarkiusi palikimo 
reikalus. Jų romanas buvęs pačiame įkarštyje. Norėdamas pra- 
linksminti našlę, grafas neatsispyręs pagundai pamiklinti savo 
įgilią plunksną ir pasišaipyti iš svetimų silpnybių ir gana pikan- 
tiškai: aprašęs kai kuriuos aukštus asmenis, su kuriais artimai 
bendravęs. Sakoma, nuo to laiko ponia de Loranc, graži ir nepa- 
prastai pavydulinga moteris, sauganti tuos laiškus, kuriais kaip 
Damoklo kardu amžinai grūmojanti ponui de Mairsi. 

— Jis melste išmeldė jos leidimą vesti Valachijos kunigaikš- 
tytę, — baigdamas tarė senatorius. — Tačiau, susitaikiusi su me- 
daus mėnesiu, ji užsiminė jam, kad jeigu jis negrįšiąs prie jos 
kojų, vieną gražų rytą ji padėsianti tuos grasius laiškus impe- 
ratoriui ant rašomojo stalo. Ir grafas vėl užsidėjo grandines... 
Jis apiberia ją glamonėmis, tikėdamasis atgauti tuos prakeiktus 
laiškus. 

Klorindė gardžiai juokėsi. Visa ta istorija pasirodė jai bai- 
siai smagi. Ir ji apipylė senatorių klausimais. Nejaugi ponia de 
Loranc tikrai įvykdysianti savo grasinimą, jei grafas ją apgau- 
siąs su kita? Kur jinai sauganti. tuos laiškus? Kaip girdėjusi, 
nešiojanti juos įsisiuvusi į korsažą, tarp dviejų atlasinių kaspi- 
nų. Tačiau ponas de Plugernas nieko daugiau nežinojo. Niekas 
tų laiškų nėra matęs. Jis pažįstamas su vienu jaunuoliu, kuris 
pusę metų nuolankiai vergavęs poniai dę Loranc, kad ištaikytų 

progą persirašyti tuos laiškus, bet nieko nepešęs. | 
| — Velniai griebtų, mažyle! — pridūrė senatorius.— Jis ne- 
nuleidžia nuo tavęs akių. Beje, kad kiek būčiau pamiršęs: pasi- 
rodo, tu pavergei jo širdį!.. Ar tiesa, jog per paskutinį balių mi- 
nisterijoje beveik ištisą valandą jisai su tavim plepėjo? 

Jaunoji moteris neatsakė. Net nesiklausė senatoriaus, — sto- 
vėjo didinga ir nuostabi, įdėmiai pono de Marsi stebima. Paskum 
iš lėto pakėlė galvą, pažvelgė į jį savo ruožtu, laukdama pasis- 
veikinimo. Jis priėjo, nusilenkė. Užuot atsakiusi, ji švelniai 
nusišypsojo. Juodu nepersitarė nė vienu žodžiu. Grafas sugrįžo 
atgal į vidurį būrelio, kur garsiai postringavo ponas Laruketas, 
tolydžio vadindamas jį „jūsų prakilnybe“. 

Pamažu galerija prisipildė žmonių. Susirinko beveik šimtas 
kviestinių svečių — aukštų pareigūnų, generolų, užsienio dip- 
lomatų, penki deputatai, trys prefektai, du dailininkai, rašyto- 
jas, du akademikai, neskaičiuojant rūmininkų, kamerherų, ad- 
jutantų ir štalmeisterių. Skaisčiai švietė sietynai, vis garsiau 
skambėjo santūrus balsų šurmulys. Įprastiniai pilies svečiai 
vaikščiojo lėtais žingsniais, o naujokai stoviniavo nuošaly, ne- 
drįsdami prisiartinti prie damų. Prieš valandą daugiausia ne- 
pažįstami, o dabar netikėtai atsidūrę greta vienas kito prie im- 
peratoriaus valgomojo durų, svečiai iš pradžių varžėsi, ir ta 
nedrąsa teikė jų veidams orumo ir podraug apmaudo išraišką. 
Retkarčiais visi ūmai nuščiūdavo ir lyg jaudindamiesi sužiur- 
davo į vieną pusę. Erdvi galerija, apstatyta ampyro stiliaus bal- 
dais — staliukais tiesiomis kojomis ir ketvirtainiais krėslais,— 
tarytum stiprino iškilmingo laukimo įspūdį. 

— Štai ir jis pagaliau! — sukuždėjo Klorindė. 

Įėjo Rugonas. Akimirką stabtelėjo netoli durų, truputį pasi- 
kūprinęs, kaip paptastai, mieguistu veidu, bukoka ir gerašir- 
diška išraiška. Iš pirmo žvilgsnio pastebėjo priešiškumo vir- 
pulį perbėgant per kai kuriuos būrelius, vos jam pasirodžius. 
Paskum, vienam kitam paspaudęs ranką, ramiai pasivaikščiojo 
po salę ir padarė taip, kad akis į akį susidurtų su ponu de Marsi. 
Juodu pasisveikino ir nutaisė tokią miną, lyg abiem būtų buvę 
labai malonu susitikti. Žiūrėdami vienas kitam į akis kaip prie- 

šai, gerbią vienas kito jėgą, ėmė draugiškai šnekučiuoti. Aplink 
juos tuoj susidarė tuštuma. Damos stebėjo kiekvieną jųdviejų 
judesį; vyrai, dėdamiesi be galo taktiški, nukreipė žvilgsnius į 
šalį ir vogčiomis dirsčiojo jų pusėn. Pakampėse imta kuždėtis. 
Kokį slaptą tikslą turįs imperatorius? Kodėl jis sumanęs suvesti 
tuodu žmones“ Visai pasimetęs, ponas Laruketas tarė sau,.jog čia 
tikriausiai kvepia kokiais svarbiais įvykiais. Priėjęs ėmė klau- 
sinėti poną de Plugerną, ir tas, norėdamas pasismaginti, atsakė: 

— Po šimts! O gal Rugonas ims ir pakiš koją grafui de Mar- 
si, — būtų ne pro šalį prie jo prisilabinti... Aišku, jeigu impe- 
ratorius nebus sumanęs kokio kėslo. Jam tai ne pirmiena... O 
gal jis tiesiog panoro pasidaryti sau pramogą ir suvedė juos krū- 
von, tikėdamasis, jog smagu būsią iš šalies pasižiūrėti, kaip jie 
atrodo. 

Tačiau veikiai kuždesys nuščiuvo, visi ūmai subruzdo. Nuo 
vieno būrelio prie kito ėjo du rūmininkai, pusbalsiu kartodami 
kažin kokią frazę. Svečiai staiga pasitempė, pasuko prie kairių- 
jų durų ir sustojo dviem eilėmis: vyrai iš vienos pusės, damos — 
iš kitos. Prie pat durų atsidūrė ponas de Marsi, vedinas Rugonu, 
paskui juos išsirikiavo kiti svečiai, nelygu rangas ir padėtis. 
Ten dar kokias tris minutes visi pastovėjo didžiai susikaupę. 

Plačiai atsilapojo dvivėrės durys. Pirmas įėjo imperatorius, 
frakuotas, su raudona ordino juosta skersai krūtinės, o iš pas- 
kos — ponas de Komblo, budintis kamerheras. Sustojęs prieš 
poną de Marsi ir Rugoną, imperatorius šyptelėjo ir, siūbuoda- 
mas visu liemeniu, tingiai užrietė ilgą ūsą. Paskum, neaiškiai tar- 
damas žodžius, sumurmėjo: | 

— Pasakykite poniai Rugon, kad mums buvo labai skaudu 
sužinoti apie jos negalią... Mes nuoširdžiai troškome matyti jus 
drauge... Žodžiu, reikia tikėtis, nieko baisaus... Šiuo metu labai 
paprasta persišaldyti. 

Ir nuėjo toliau. Nužengęs kelis žingsnius, paspaudė ranką 
vienam generolui, pasiteiravo apie sūnaus sveikatą, vadinda- 
mas jį „mažuoju bičiuliu Gastonu“; Gastonas buvo to paties am- 
žiaus kaip ir sosto įpėdinis, tik daug tvirtesnės sveikatos. Impe- 
ratoriui einant į priekį, abi eilės žemai lenkėsi. Pačiame gale po- 
nas de Komblo pristatė jam akademiką, pirmąsyk pakviestą į 
rūmus,-ir imperatorius prašneko apie paskutinį rašytojo veika- 
lą, pridurdamas, jog kai kurias vietas perskaitęs su didžiausiu 
pasimėgimu. 

Tuo metu pasirodė imperatorienė, lydima ponios de Loranc. 
Vilkėjo ji labai kuklia mėlyno šilko suknia ir baltų nėrinių tu- 
nika. Šypsodama ir grakščiai lankstydama nuogą kaklą, pada- 
bintą paprastučiu mėlyno aksomo kaspinėliu su briliantine šir- 

dele, ji lėtai praėjo pro grandine išsirikiavusias damas. Damos 
tūpčiojo šiugždėdamos sijonais 1: skleisdamos aitrų muskuso 
kvapą. Ponia de Loranc pristatė imperatorienei jauną damą, iš 
pažiūros be galo susijaudinusią. Visa savo išvaizda ponia de 
Komblo rodė draugišką meilumą. 

Pasiekusi grandinės galą, imperatorių pora pasuko atgal, 
bet dabar imperatorius ėjo pro damas, o imperatorienė — pro 
vyrus. Vėl buvo pristatyti kai kurie svečiai. Išrikiuoti vienas 
prieš kitą, visi varžydamiesi pagarbiai tylėjo. Netrukus jų gre- 
tos susimaišė, pasigirdo negarsūs pokalbiai, suskardėjo skam- 
bus juokas, ir tuo metu rūmų generolas adjutantas pakvietė vi- 
sus prie stalo. 

— Na, dabar apsieisi be manęs! — linksmai tarė ponas de 
Plugernas Klorindei į ausį. 

Jaunoji moteris nusišypsojo. Kaip tyčia ji atsidūrė priešais 
poną de Marsi, duodama dingstį pasiūlyti jai ranką, ir jis labai 
galantiškai pasinaudojo proga. Kilo nedidelė sumaištis. Impe- 
ratorius ir imperatorienė žengė pirmi, lydimi asmenų, kuriems 
buvo skirta sėdėti jiems iš šalių. Tą dieną tokia garbė teko dviem 
užsienio diplomatams, jaunai amerikietei ir vieno ministro 
žmonai. Įkandin nusekė visi kiti, kaip kas norėjo: kiekvienas 
vedėsi damą, pasirinktą savo nuožiūra. Pamažu išsirikiavo eisena. 

Į valgomąjį įžengta su didžiomis iškilmėmis. Viršum ilgo 
stalo spindėjo penki sietynai, nutvieksdami milžinišką sidab- 
rinę vazą su medžioklės scenų vaizdais: šuoliuojančiu elniu, ra- 
gus dumiančiais medžiotojais, grobį puolančiais skalikais. Lėkš- 
tės išilgai staltiesės krašto žibėjo it virtinės sidabrinių mėnulių. 
Visa erdvi menė mirguliavo akinamai spindint prašmatniam 
imperatoriaus stalui: tviskėjo gorės, atmušdamos žvakių lieps- 
neles, ugnies pliūpsniais žaižaravo krištolai, pintinės vaisių, 
vazos, pilnutėlės skaisčiai rausvų gėlių. Perėjusios Sargybos me- 
nę, poros iš lėto plaukė į valgomąjį pro dvivėres duris. Vyrai čia 
linko prie damų, kuždėjo komplimentus, čia vėl išdidžiai kėlė 
galvas, ta iškilminga eisena glostydami savo tuštybę; šviesos 
užlietos damos nuogais pečiais kerėjo savo švelnumu. Šnabždė- 
jo brangūs audiniai, kilimais vilkosi šleifai, skirdami poras vieną 
nuo kitos, teikdami eisenai dar iškilnesnio didingumo. Gardžiuo- 
damiesi prabanga, šviesomis ir šiluma, su saldžiu, gosliu pasi- 
mėgimu svečiai ėjo nelyginant juslių puoton, kur damų tualetų 
muskusiniai kvapai miešėsi su citrinų griežinėliais padabintos 
žvėrienos ir paukštienos kvapsniais. Ir kai karinis orkestras, pa- 
sislėpęs gretimoje galerijoje, nelyginant ragas, šaukiantis į kokią 
pasakišką šventę, fanfaromis pasitiko svečius prie slenksčio, 
prieš nuostabų padengto stalo kraštovaizdį, vyrai, truputį .ne- 

smagiai jausdamiesi su savo pusilgėmis kelnėmis, nusišypsojo 
ir netyčia spūstelėjo savo damoms rankas. 

Imperatorienė nuėjo dešinėn, imperatorius — kairėn, ir abu 
sustojo per vidurį stalo vienas prieš kitą. Kai svečiai, turintys 
garbės sėdėti jų didenybėms iš šalių, užėmė savo vietas, visos 
kitos poros truputį sutriko, subruzdo ieškodamos sau patinka- 
mų kaimynų. Tą vakarą stalas buvo padengtas aštuoniasdešimt 
septyniems asmenims. Praslinko beveik trys minutės, kol sve- 
čiai suėjo į valgomąjį ir susirado sau vietas. Atlasinis pečių spin- 
desys, ryškūs it žiedai damų tualetai, deimantais nusagstytos 
šukuosenos teikė linksmo gyvumo akinamam sietynų tviskėji- 
mui: Galop livrėjomis vilkį liokajai surinko cilindrus, vyrų lai- 
komus rankose. Ir visi atsisėdo. | 

Ponas de Plugernas įsitaisė šalia Rugono. Po sriubos kumš- 
telėjo jam alkūne ir paklausė: 

— Tai jūs prisiprašėte Klorindę sutaikinti jus su Marsi? 

Ir žvilgsniu parodė į jaunąją moterį, kuri, atsisėdusi kitapus 
stalo, meiliai čiulbėjo su grafu. Užuot atsakęs, Rugonas apmau- 
džiai patraukė pečiais ir apsimetė, kad į juos nežiūri. Šiaip ar 
taip, nors ir dėdamasis abejingas, jis tolydžio dirsčiojo į Klo- 
rindę, stebėjo jos judesius, lūpas, lyg trokšdamas įminti jos ta- 
riamus žodžius. 

— Pone Rugonai, ar jūs pamenate aną nelaimingą atsitiki- 
mą? — palinkusi prie jo, paklausė ponia de Komblo, kuri atsisėdo 
kuo arčiau imperatoriaus.— Jūs tuomet pašaukėte man fiakrą. 
Visas volanas man tada nuplyšo nuo suknios. 

Stengdamasi patraukti į save dėmesį, ji ėmė pasakoti, kaip 
vieną dieną jos karietos vis neparmušęs rusų kunigaikščio lan- 
do. Rugonas norom nenorom gavo atsiliepti. Kurį laiką stalo 
vidury kalbėta šia tema. Prisiminta visokios nelaimės, be kita 
ko, ir bėda, nutikusi kvepalų krautuvės pardavėjai iš Panoramų 
pasažo, praėjusią savaitę nukritusiai nuo arklio ir nusilaužusiai 
ranką. Imperatorienė aiktelėjo iš užuojautos. Imperatorius ne- 
sakė nė žodžio, bet užtat, vangiai krąmtydamas, su atidžia 
klausėsi. į 

— Kurgi prasmego Delestanas? — savo ruožtu paklausė 
Rugonas poną de Plugerną. 

Juodu apsižvalgė. Galop senatorius jį pastebėjo gale stalo. 
Jis sėdėjo greta pono de Komblo, vidury būrelio vyrų, ir ištem- 
pęs ausis klausėsi blevyzgų, tolydžio stelbiamų triukšmingo 
balsų lalesio. Ponas Laruketas pasakojo gana žaismingą istoriją, 
atsitikusią vienai skalbėjai jo gimtinėje; kavalierius Ruskonis, 
dėstė savo įspūdžius apie paryžietes; tuo tarpu vienas dailinin- 
kas ir rašytojas gana riebiais žodžiais būdino moteris, šaipy- 

damiesi iš pernelyg storų arba pernelyg liesų rankų. Rugonas 
piktai dirsčiojo tai į Klorindę, vis lipšniau čiulbančią su grafu, 
tai į jos mulkį vyrą, nieko nepastebintį ir oriai šypsantį skam- 
bant itin nešvankioms kalboms. 

— Ko jis nesisėdo su mumis? — suniurzgė Rugonas. 

— Et, negaliu reikšti jam užuojautos; — tarė ponas de Pluger- 
nas.— Atrodo, aname gale jiems labai smagu. 

Paskum pridūrė Rugonui į ausį: 

- — Man regis, jie ten doroja ponią de Loranc. Pastebėjote, 
kokia didelė jos iškirptė?.. Viena krūtis tikrai išsmuks, kaip 
kažin ką! Tik katra? Gal kairioji? 

Bet, palinkęs į priekį ir įsižiūrėjęs į ponią de Loranč, sėdin- 
čią per penkias vietas toliau, senatorius staiga pasidarė labai 
rimtas. Ponios Loranc, gražios aptukusios blondinės, veidas tuo 
metu buvo siaubingas: balta kaip drobė, pajuodusiomis iš įsiu- 
čio akimis ji varstė poną de Marsi ir Klorindę. Ir ponas de Plu- 
gernas prakošė pro dantis taip tyliai, jog net Rugonas nenugirdo: 

-— Po velnių! Regis, bus skandalas. 

Tolima, prislopinta muzika tarytum liejosi iš palubės. Kar- 
tais, itin garsiai sugriaudėjus variniams instrumentais, svečiai 
pakeldavo galvas, stengdamiesi prisiminti nuskambėjusią me- 
lodiją. Paskum vėl nustodavo klausyti: švelni klarnetų giesmė, 
sklindanti iš gretimos galerijos, miešėsi sidabro skimbčiojimu, 
liokajams nešant į valgomąjį rietuves indų. Gilios lėkštės dus- 
liai dundėjo lyg cimbolai. Aplink stalą tyliai, be žodžių bruz- 
dėjo ištisas tuntas tarnų — rūmininkai melsvais frakais ir pu- 
silgėmis kelnėmis, su špaga prie šalies ir trikampe ant galvos, 
pudruoti liokajai auksu siuvinėtomis žaliomis paradinėmis liv- 
rėjomis. Jie nešiojo patiekalus, tolygiai pilstė vyną, o metr- 
doteliai, hofmeisteriai, vyriausiasis stalininkas, vyriausiasis 
podėlininkas stovėdami stebėjo jų sudėtingus veiksmus, visą 
tą menamą sumaištį, kurioje net pačiam kukliausiam tarnui bu- 
vo iš anksto numatytas tam tikras vaidmuo. Imperatoriui ir im- 
peratorienei su iškilniu orumu patarnavo asmeniniai jų dideny- 
bių liokajai. | 

Patiekus kepsnius ir išpilsčius burgundiškąjį, balsų šurmu- 
lys dar labiau padidėjo. Dabar stalo gale, vyrų kampelyje, ponas 
Laruketas postringavo apie virtuvės meną, svarstydamas, ar 
pakankamai iškepusi ką tik stalan patiekta stirnos kulšis. Svė- 
čiai jau buvo paragavę daržovių sriubos d Ja Crėci, virtos 
lašišos, jaučio nugarinės su svogūnų padažu, perlaviščių d Ja 
financiėre, kurapkų su kopūstais, pyragėlių su austrėmis. 

— Kertu lažybų, kad tuoj gausime ispaniškų artišokų ir agur- 
kų su grietine! — paskelbė jaunasis deputatas. 

— Aš mačiau vėžių, — mandagiai įsiterpė Delestanas. 

Patiekus artišokus ir agurkus su grietine, ponas Laruketas 
pratrūko džiūgauti. Ir pridūrė, jog žino imperatorienės skonį. 
Tuo tarpu rašytojas pažvelgė į dailininką ir plekštelėjo liežuviu. 

— Virtuvė pusėtina, tiesa? — sukuždėjo jis. 

Dailininkas pritardamas išsiviepė. Paskum, gurkštelėjęs 
vyno, savo ruožtu tarė: 

— Vynas nuostabus. 

Tuo metu imperatorienė taip garsiai nusikvatojo, kad visi 
nuščiuvo. Svečiai sužiuro ištempę kaklus. Imperatorienė šne- 
kėjosi su Vokietijos pasiuntiniu, sėdinčiu jai iš dešinės; vis dar 
kvatodama, ji ištarė kelis padrikus žodžius, bet niekas jų neiš- 
girdo. Umai įsivyravus smalsumo sužadintai tylai, aiškiai sus- 
kambo melodinga sentimentalaus romanso frazė, kurią, vos 
girdimai pritariant kontrabosams, 'griežė vienišas kornetas. Pa- 
mažu vėl kilo įprastas erzelis. Svečiai grežėsi vienas į kitą, al- 
kūnėmis kvempėsi ant stalo, nevaržomoje imperatoriaus vaišių 
aplinkoje mezgėsi draugiški pokalbiai. 

— Norite tešlainių? — paklausė ponas de Plugernas. 

Rugonas papurtė galvą. Jau kelios minutės, kai jis nebeval- 
gė. Sidabrinius indus liokajai pakeitė Sevro porcelianu, dailiai 
išmargintu melsvais ir rausvais piešiniais. Rugonas atsisakė 
deserto, sutiko suvalgyti tik gabalėlį kamambero sūrio. Jis jau 
„nebesistengė tvardytis, įsispyręs žiūrėjo į Klorindę ir poną de 
Marsi, tikriausiai tikėdamasis sudrausti jaunąją moterį. Bet ji 
laikėsi su grafu taip nevaržomai, lyg būtų pamiršusi, jog ji ka- 
raliaus dvare, o ne jaukioje svetainėje, prie prašmatniai servi- 
ruoto stalo dviem asmenims. Jos nuostabus grožis kerėjo nepap- 
rastu žavesiu. Ji triauškino saldumynus, imdama juos iš grafo, 
ir su ramiu begėdiškumu viliojo jį neblėstančia šypsena. Aplink 
juos jau kuždėjosi svečiai. 

Išėjo kalba apie madas, ir ponas de Plugernas klastingai pa- 
klausė Klorinde apie naujus skrybėlaičių fasonus. Ji dėjosi ne- 
išgirdusi klausimo, tad jis palinko į priekį, ketindamas to paties 
paklausti ponią de Loranc. Bet neišdrįso: toks baisus „pasirodė 
jos veidas sukąstais dantimis, tragiška pašėlusio pavydo kaukė. 
"Kaip tik tuo metu Klorindė atkišo ponui de Marsi kairę ranką, 
lyg norėdama parodyti antikinę kamėją ant piršto; ji neati- 
traukė rankos, kol grafas, numovęs žiedą, jį apžiūrėjo ir vėl 
užmovė jai ant piršto. Tai atrodė beveik -nepadoriai. Ponia de 
Loranc, nervingai žaisdama šaukšteliu, sudaužė vyno taurę, ir 
liokajus skubiai nuvalė šukes. 

— Jiedvi kibs viena kitai į plaukus, kaip kažin ką,— tarė 
senatorius Rugonui į ausį.— Stebėjote jas?.. Tegu mane skra- 

džiai, jei aš suprantu Klorindės žaidimą! Sakykit, ko ji siekia? 

Bet, pakėlęs akis į kaimyną, baisiai nustebo pamatęs jo per- 
simainiusį veidą. 

— Kas jums? Jums negera? 

— Ne,— atsiliepė Rugonas,— čia tvankoka. Pietūs per ilgai 
užtruko. Be to, trenkia muskusu! 

Vaišės artėjo prie pabaigos. Kelios damos, atsivertusios krės- 
luose, dar kramsnojo sausainius. Niekas nesikėlė iš vietos. Im- 
peratorius, ligi tol tylėjęs, netikėtai prašneko, ir svečiai, beveik 
'pamiršę jo didenybę, ūmai nutaisė įteiklias minas ir ištempė 
ausis. Valdovas atsiliepė į pono Beleno d'Oršero išpuolį prieš 
ištuoką. Paskum staiga nutilo, metė žvilgsnį į pernelyg atvirą 
kairėje sėdinčios jaunos amerikietės krūtinę ir savo tąsiu balsu 
pridūrė: 

— Amerikoje, kaip esu pastebėjęs, skiriasi tik: negražios 
moterys. 

Svečiai sujuko. Tie žodžiai pasirodė labai subtiliu sąmoju, 
tokiu taktišku, jog ponas Laruketas netgi įsimiklino atskleisti 
jo slaptą prasmę. Jaunoji amerikietė, matyt, palaikė tai kom- 
plimentu, nes dėkodama sumišusi palenkė galvą. Imperatorius 
ir imperatorienė atsistojo. Aplink stalą sušlamėjo šilkai, subraz- 
dėjo kojos, tik rūmininkai ir paradiniai liokajai, tvarkingai iš- 
sirikiavę pasieniais, stovėjo orūs toje sočiai papietavusių žmo- 
nių mMaišatyje. Ir vėl nusidriekė eisena: priešaky žygiuojant jų 
didepybėms, apsunkusios poros, ilgų šleifų skiriamos viena nuo 
kitoš, iškilmingai perėjo Sargybos menę. Užpakaly, skaisčiai 
tvieskiant sietynams, virš apšnerkšto stalo griaudėjo turkų būg- 
nas, — karinis orkestras baigė griežti paskutinę kadrilio figūrą. 

Tą vakarą kava buvo patiekta Žemėlapių galerijoje. Puode- 
lį imperatoriui atnešė rūmų prefektas ant auksinio padėklo. Kai 
kurie vyrai jau nuskubėjo į rūkomąjį. Imperatorienė, kelių da- 
mų lydima, nuėjo į šeimyninę svetainę, po kairei nuo galerijos. 
Pakuždomis perbėgo gandas, kad ji didžiai pasipiktinusi keistu 
Klorindės elgesiu prie stalo. Viešėdama Kompjene, ji stengda- 
vosi 'sukurti dvare miėsčioniško padorumo atmosferą, diegti 
polinkį į nekaltus žaidimus, kaimo pramogas. Ypač bodėjosi, 
stačiai nekentė visokiausių keistybių. 

Ponas de Plugernas pasivedėjo Klorindę į šalį ir išdrožė jai 
gerą pamokslą. Tiesą pasakius, jis norėjo bent šį tą iš jos įšgau- 
ti. Bet Klorindė dėjosi baisiai nustebusi. Iš kur jis ištraukęs, 
kad ji susikompromitavusi su grafu de Marsi? Jie stačiai juoka- 
vę, ir tiek. 

— Štai pažiūrėk! — sukuždėjo jai senasis senatorius. 

Ir, stumtelėjęs praviras mažosios svetainės duris, parodė 

Klorindėi į ponią de Loranc, tuo metu keliančią siaubingą skan- 
dalą ponui de Marsi. Klorindė ir senatorius matė, kaip juodu 
ten užėjo. Patrakusi, pamiršusi, kad klyksmais gali pasidaryti 
baisią gėdą, šviesiaplaukė gražuolė plūdo jį paskutiniais žo- 
džiais. Grafas pablyškęs šypsojo ir stengėsi ją nuraminti pasku- 
bomis švelniai kažką jai kuždėdamas. Ponios de Loranc riksmai 
siekė net Žemėlapių galeriją, ir svečiai, juos nugirdę, apdairiai 
traukėsi šalin nuo mažosios svetainės durų. 

— Gal tu nori, kad tuos pagarsėjusius laiškus ji išklijuotų 
po visą pilį? — paklausė ponas de Plugernas ir, pasiūlęs ranką 
jaunajai moteriai, vėl ėmė vaikščioti su ja po galeriją. 

— Tai būtų juokinga! — kvatodama atsakė ji. 

Su įsimylėjusio jaunuolio įkarščiu spausdamas jai nuogą 
ranką, senatorius vėl leidosi pamokslauti. Tegu tokias beprotiš- 
kas išdaigas krečianti ponia de Komblo! Ir pridūrė, jog jos di- 
denybė labai supykusi ant Klorindės. Jaunoji moteris, dievi- 
nanti imperatorienę, apstulbo. Kuo gi ji neįtikusi? Priėję prie 
šeimyninės svetainės, juodu stabtelėjo ir sužiuro pro praviras 
duris. Aplink didėlį stalą spietėsi būrys damų. Vidury sėdėjo 
imperatorienė ir kantriai mokė jas pokštų su žiedais, o keli vy- 
rai, atsistoję už krėslų, rimtais veidais stebėjo pamoką. 

Tuo tarpu galerijos gale Rugonas pliekė Delestaną. Nedrįs- 
damas užsiminti apie Klorindę, vainojo jį už nuolankumą — 
mat sutikęs apsigyventi kambariuose langais į kiemą, užuot pa- 
reikalavęs miegamųjų langais į parką. Tuo metu priėjo Klorin- 
dė, įsikibusi ponui de Plugernui į parankę. Ir garsiai, kad visi 
girdėtų, tarė: 

— Duokit man ramybę su savo Marsi! Šį vakarą nė žodžio 
daugiau jam nepasakysiu. Na, jūs patenkintas? 

Jos žodžiai nuramino visus. Kaip tyčia iš mažosios svetainės 
išėjo linksmai nusiteikęs ponas de Marsi; pajuokavo su kava- 
lierium Ruskoniu ir pasuko į šeimyninę svetainę, kur netrukus 
prapliupo skardžiai kvatoti imperatorienė su damomis, kurioms 
jis papasakojo kažin kokią istoriją. Po dešimties minučių pasi- 
rodė ponia de Loranc išvargusiu veidu, vis dar virpančiomis ran- 
komis, tačiau, susivokusi, jog menkiausius jos judesius stebi 
smalsūs žvilgsniai, ji drąsiai liko galerijoje ir ėmė šnekučiuoti 
su svečiais. į 

Kamuojami pagarbaus nuobodulio, visi žiovavo nosinėmis 
dangstydamiesi burnas. Vakaras buvo pats slogiausias paros 
metas. Nesižinodami ko nusitverti, pirmąsyk pakviestieji slan- 
kiojo palangėmis spoksodami į tamsą. Viename kampe ponas 
Belenas d'Oršeras nesiliovė grūmęsis su ištuokos šalininkais. 
Nuobodžio pjaunamas rašytojas pakuždomis pasiteiravo aka- 

demiką, ar nenusižengtų taisyklėms, jei iškart eitų gulti. Vil- 
kdamas kojas, galerija tolydžio praslinkdavo imperatorius su 
cigarete dantyse. 

— Šį vakarą nieko nepavyko sutvarkyti, — Rugonui ir jo 
draugams aiškino ponas de Komblo.— Rytoj, po skalikų me- 
džioklės, deglams šviečiant, bus šeriami šunys. Poryt atvažiuo- 
ja „Prancūzų komedijos“ aktoriai — vaidins „Bylininkus“. Sa- 
vaitės pabaigoje ketiNama statyti gyvus paveikslus ir šaradą. 

Ir jis leidosi į smulkmenas. Jo žmona gausianti vaidmenį. 
Netrukus prasidėsiančios repeticijos. Paskum ilgai pasakojo 
apie iškylą prie „gyvojo akmens“ — druidų monolito, kurio 
apžiūrėti buvę prieš tris dįenas. Ten dabar kasinėjama, ir impe- 
ratorienė užsimaniusi.žūtbūt nusileisti į iškasą. 

— Įsivaizduojat,— toliau kalbėjo kamerheras susijaudinusiu 
balsu, — darbininkams nusišypsojo laimė, imperatorienei ma- 
tant, atkasti dvi kaukoles. Niekas to nesitikėjo. Visi buvome 
baisiai patenkinti. - 

Jis glostėsi vešlią juodą barzdą, kuria šitaip kerėjo damas; 
jo gražus veidas dvelkė tuštybe ir kvailu romumu. Jis netgi 
švepleno stengdamasis pasirodyti labai mandagus. 

— O aš girdėjau, kad Vodevilio teatro aktoriai ketina paro- 
dyti naują pjesę...— įsiterpė Klorindė.— Artisčių tualetai pa- 
sakiški. Regis, spektaklis toks juokingas, kad visi kvatoja 
susiriesdami. 

Ponas de Komblo įsižeidęs susičiaupė. 

— Taip, taip, — subambėjo,— būta tokių kalbų. 

— Ir ką gi? 

— Tos minties atsisakyta... Imperatorienei nepatinka tokio 
pobūdžio pjesės. ' 

Tuo metu svečiai galerijoje subruzdo. Vyrai paliko rūkomąjį. 
Imperatorius pareiškė norą sužaisti paleto partiją. Ponia de Ko- 
mblo; puikuojanti savo meistriškumu, paprašė leisti jai atsire- 
vanšuoti, nes pernai, jos žodžiais tariant, jam pralaimėjusi. Po- 
nia de Komblo žiūrėjo į jį tokiu švelniu, nusižeminusiu žvilgsniu, 
atvirai siūlėsi taip nedviprasmiškai šypsodama, jog jo didenybė 
sumišęs ir susidrovėjęs tolydžio kreipė akis į šalį. 

Prasidėjo žaidimas. Apstoję iš visų pusių žaidėjus, svečiai 
vertino kiekvieną smūgį, aikčiojo žavėdamiesi. Stovėdama prie 
ilgo, žalia gelumbe traukto stalo, jaunoji moteris pirmu paletu 
beveik kliudė taikinį, paženklintą baltu tašku. Tačiau impera- 
torius pasirodė dar taiklesnis: išmušė jos paletą ir jo vieton įva- 
rė savąjį. Visi paplojo. Šiaip ar taip, laimėjo ponia de Komblo. 

— Jūsų didenybe, ką būsiu laimėjusiė — akiplėšiškai pa- 
klausė ji. 

Imperatorius nusišypsojo, bet neatsakė. Paskum kreipėsi 
į Rugoną: 

— Pone Rugonai, ar nepageidautumėte sužaisti su manimi 
partijos? 

Rugonas nusilenkė ir, teisindamasis nemitrumu, paėmė pa- 
letus. 

Virpulys perbėgo per svečius, stovinčius abipus stalo. Ne- 
jaugi Rugonas tikrai atgaunąs malonę? Ir aklas priešiškumas, 
lydėjęs kiekvieną jo žingsnį Kompjeno pilyje, pradėjo nykti, 
svečiai, ištempę kaklus, palankiai stebėjo jo laidomus paletus. 
Ponas Laruketas sutriko dar labiau nei prieš pietus, pasivedėjo 
seserį į šalį ir pasiteiravo, kaip jam laikytis, tačiau aiškaus at- 
sakymo tikriausiai negavo, nes grįžo visai pasimetęs. 

— Puiku! — sukuždėjo Klorindė, Rugonui taikliai paleidus 
paletą. 

Ir.reikšmingai pažvelgė į didžio žmogaus draugus, stoviniuo- 
jančius pašonėje. Išmušė valanda sutvirtinti imperatoriaus pa- 
lankumą Rugonui. Ir ji pradėjo puolimą. Tą pačią akimirką lyg 
iš gausybės rago pasipylė liaupsės. 

— Po velnių! — išsprūdo Delestanui, kuris, žvilgsniu gavęs 
žmonos įsakymą, nieko gudresnio nesugebėjo sugalvoti. 

. — O jūs dar skundėtės nemitrumu! — žavėdamasis sušuko 
kavalierius Ruskonis.— Ak, jūsų didenybe, nepatarčiau jums 
žaisti su juo dėl Prancūzijos! 

— Esu įsitikinęs, kad ponas Rugonas niekados negalėtų nu- 
sižengti Prancūzijai,— pridūrė ponas d'Oršeras dogo veidu, 
nutaisydamas suktą išraišką. 

Užuomina kliudė tikslą. Imperatorius teikėsi nusišypsoti. 
Ir nuoširdžiai susijuokė, kai, susigėdęs visų tų pagyrų, Rugonas 
kukliai pasiteisino: 

— Dieve mano! Juk vaikystėje kiauras dienas žaisdavau 
kamščiais. 

Girdėdama juokiantis jo didenybę, prapliupo juoktis visa 
galerija. Kokią minutę viešpatavo neįprasta linksmybė. Suktos 
moters instinktu Klorindė iškart suvokė, jog, žavėdamasi Ru- 
gonu, apskritai gana pusėtinu žaidėju, iš tikrųjų meilikauja im- 
peratoriui, rodančiam savo neginčijamą pranašumą. Tuo tarpu 
ponas de Plugernas tylėjo pavydėdamas Rugonui sėkmės. Klo- 
rindė lyg netyčia kumštelėjo jam alkūne. Senatorius susiprato 
ir, vos kolegai paleidus paletą, ėmė juo žavėtis. Tuomet žaidi- 
man įsitraukė ir ponas Laruketas ir, statydamas viską ant kor- 
tos, sušuko: 

— Nuostabu! Koks sklandus metimas! 

Imperatorius laimėjo; Rugonas paprašė leisti jam atsilošti. 

Tačiau tuo metu, kai, čiužendami lyg rudenio lapai, žalia ge- 
lumbe vėl ėmė sklandyti paletai, šeimyninės svetainės tarpdu- 
ry pasirodė auklė su sosto įpėdiniu rankose. Susivėlęs, mieguis- 
tas dvejų metų vaikelis buvo paprastučiais baltais drabužėliais. 
Paprastai, kai jis pabusdavo vakare, auklė atnešdavo jį pabu- 
čiuoti imperatorienei. Jis žiūrėjo į šviesą nepaprastai rimtu 
žvilgsniu, kokiu žiūri maži vaikai. 

Staiga nukaršęs senis, aukštas pareigūnas, puolė prie princo, 
vos bepavilkdamas podagros išklaipytas kojas. Palenkęs senat- 
viškai tirtančią galvą, nutvėrė gležną vaiko rankutę ir įniko 
bučiuoti švagždėdamas gergždžiančiu balsu: 

— Jūsų didenybe! Jūsų didenybe!.. 

Persigandęs pergamentinio veido, vaikas ūmai atšlijo ir pra- 
trūko baisingai bliauti. Tačiau senis neatstojo. Priesaikavo jam 
savo ištikimybę. Teko jėga atplėšti gležną rankutę nuo įsisiur- 
busių lūpų. 

— Eikite iš čia! Išneškite jį! — suirzęs įsakė imperatorius 
auklei. | 

Antrąją partiją valdovas pralaimėjo. Grumtynės prasidėjo 
iš naujo. Rugonas priėmė pagyrimus už gryną pinigą ir stengė- 
si iš paskutiniųjų. Klorindė tarė sau, jog dabar jis žaidžia per 
gerai. Ištaikiusi progą, kai Rugonas prisilenkė pakelti paletų, 
sukuždėjo jam į ausį: 

— Tikiuosi, jūs neketinate laimėti? 

Jis šyptelėjo. Bet staiga pasigirdo skardus lojimas. Pro pravi- 
ras duris galerijon šuoliais įbėgo Neronas, mylimiausias impera- 
toriaus kurtas. Jo didenybė įsakė išvesti šunį, ir rūmininkas jau 
nutvėrė jį už antkaklio, tačiau tas pats senis, aukštas pareigūnas, 
vėl metėsi į priekį šaukdamas: 

— Mano gražusis Neronai! Mano gražusis Neronai!.. 

Jis kone atsiklaupė ant kilimo, tirtančiomis. rankomis sten- 
„gdamasis apkabinti šunį. Priglaudęs jo galvą prie krūtinės, 
pakštėjo jam į snukį ir tolydžio kartojo: 

— Meldžiu jus, valdove, būkite geras, nevarykite jo... Jis 
toks gražus! 

Imperatorius sutiko palikti šunį. Tuomet senis įniko dar mei- 
liau glaustytis. Šuo nepersigando, nesuurzgė. Tik laižė jį glos- 
tančias kaulėtas rankas. | 

Tuo tarpu Rugonas darė vieną riktą po kito. Jis taip neran- 
giai paleido paletą, jog gelumbe traukta švininė skritė įkrito 
vienai damai už korsažo, ir jinai nuraudusi išsiėmė ją iš po nė- 
rinių. Imperatorius laimėjo. Tuomet jam taktiškai užsiminta, 
kad jis pasiekęs didelę pergalę. Imperatorius net susigraudino. 
Pasivedėjo toliau Rugoną ir ėmė su juo šnekučiuoti laikydamas 

savo priederme jį paguosti. Juodu nuėjo į galerijos galą, visą 
jos vidurį užleisdami šokti panorusioms kelioms poroms. 

Imperatorienė, ką tik išėjusi iš šeimyninės svetainės, su mielu 
noru žaviai stengėsi išblaškyti svečius apnikusį nuobodulį. Ji 
pasiūlė žaisti paštą, bet buvo jau vėlus metas, visi norėjo 
verčiau šokti. Damos tuo tarpu susirinko Žemėlapių galerijoje. 
Nusiųsta pakviesti vyrų, sulindusių į rūkomąjį. Kai poros išsiri- 
kiavo kadriliui, ponas de Komblo paslaugiai atsisėdo prie 
pianino. Buvo tai mechaninis pianinas su rankenėle, įtaisyta 
dešinėje klaviatūros pusėje. Kamerheras susikaupęs ėmė ją sukti. 

— Pone Rugonai,— kalbėjo imperatorius,— esu girdėjęs 
apie jūsų darbą, kuriame Anglijos konstituciją lyginate su mū- 
siške... Ko gero, galėčiau parūpinti jums įdomių dokumentų. 

— Jūsų didenybė labai malonus... Bet aš puoselėju dar vie- 
ną, dar didingesnį sumanymą. | 

Matydamas valdovo palankumą, Rugonas sumanė pasinau- 
doti proga. Jis išsamiai papasakojo savo projektą, savo svajonę 
Landų užkampyje įsteigti pavyzdinį ūkį, įdirbti kelias kvad- 
ratines mylias žemės, įkurti miestą, apgyvendinti naują kraštą. 
Jam kalbant, drumstose imperatoriaus akyse sužėrėjo ugnelės. 
Jis nesakė nė žodžio, tik retkarčiais linkčiojo galvą. Pagaliau, 
kai Rugonas nutilo, jis tarė: | 

— Be abejo... Reikėtų pagalvoti... 

Ir, kreipdamasis į greta stovintį būrelį, kur buvo Klorindė, 
jos vyras ir ponas de Plugernas, pridūrė: 

— Pone Delestanai, pasakykite savo nuomonę... Negaliu pa- 
miršti savo apsilankymo jūsų pavyzdiniame ūkyje, Šamade. 

Delestanas priėjo. Tačiau būrelis, susidaręs aplink impe- 
ratorių, gavo pasislinkti prie lango nišos. Ponia de Komblo, kuri 
šoko valsą, palaimingai atsilošusi pono Laruketo glėbyje, savo 
ilgu šleifu sugebėjo apsukti šilkinėmis kojinėmis aptemtas jo 
didenybės blauzdas. Sėdėdamas prie pianino, ponas de Komblo 
mėgavosi muzikos garsais, vis greičiau suko rankenėlę, linguo- 
-damas savo dailią, taisyklingą galvą; retkarčiais jis nuleisdavo 
akis, įdėmiai sužiurdavo į instrumentą, lyg stebėdamasis ran- 
kenėlės sūkiu išgaunamais didingais garsais. 

— Man pasisekė, sukryžminus skirtingų veislių gyvulius, 
šįmet išauginti nuostabių veršių,— pasakojo Delestanas.— De- 
ja, kai jūsų didenybė lankėtės mano ūkyje, karvidės kaip tyčia 
buvo remontuojamos. | 

Ir imperatorius vienu kitu žodžiu vangiai aptarė gyvulių 
kryžminimą, auginimą, šėrimą. Apsilankęs Šamade, jis ėmė di- 
džiai gerbti Delestaną. Ypač jam patiko Delestano bandymas 
įkurti ūkyje tarytum artelę, dalį pajamų atitinkamai skirstyti 

darbininkams ir steigti draudimo kasą. Svarstydami šią temą, 
pašnekovai, laikydamiesi tos pačios nuomonės apie žmonijos 
gerovę, galėjo iš pusės žodžio suprasti vienas kitą. 

— Ar ponas Rugonas pasakojo jums apie savo sumanymą?— 
paklausė imperatorius. 

— O, tai puikus sumanymas! — atsiliepė Delestanas.— Būtų 
galima dideliu mastu atlikti bandymus... 

Ir prašneko su tikru užsidegimu. Jis labai susirūpinęs kiau- 
lių likimu: Prancūzijoje išgaištančios pačios geriausios veislės. 
Paskum jis užsiminė, jog domisi nauja drėkinamų pievų siste- 
ma. Bet tam reikią didelių plotų. Jeigu Rugonui pavyksią įgy- 
vendinti savo sumanymą, jisai važiuosiąs ten pritaikyti savo 
metodo. Staiga Delestanas užsikirto pastebėjęs įdėmų žmonos 
žvilgsnį. Kai jis įniko liaupsinti Rugono projektą, ji susičiaupė, 
visa perbalusi, netverdama pykčiu. 

— Mielasis,— sukuždėjo ji ir parodė jam į pianiną. 

Ponui.de Komblo nutirpo ranka, ir jis lėtai gniaužė kumš- 
čius, mankštindamas pirštus. Nusišypsojęs romia kankinio šyp- 
sena, jis buvo jau bepradedąs polką, bet tuo metu Delestanas pa- 
sisiūlė jį pakeisti; kamerheras mandagiai sutiko, bet nutaisė to- 
kią miną, lyg užleistų jam garbės vietą. Dabar Delestanas užgulė 
sukti rankenėlę ir užgriežė polką. Tačiau jam sekėsi prasčiau 
negu kamerherui,— jis nemokėjo taip grakščiai ir lengvai su- 
kinėti rankos per riešą. 

Tuo tarpu Rugonas stengėsi žūtbūt išgirsti sprendžiamą im- 
peratoriaus žodį. Šis labai susidomėjęs klausinėjo, ar Rugonas 
neketinąs kurti Landuose didelių darbininkų gyvenviečių; juk 
būtų labai paprasta kiekvieną šeimą aprūpinti sklypeliu žemės, 
vandeniu ir reikiamais įnagiais. Imperatorius netgi pažadėjo 
Rugonui įduoti savo planą: jo paties ranka nubraižytą tokios 
gyvenvietės projektą, kuriame nupiešta tipiniai nameliai su vi- 
sais patogumais. 

— Savaime 'suprantama, aš visiškai pritariu jūsų didenybės 
mintims, — atsiliepė Rugonas, imperatoriaus nežemiško socia- 
lizmo idėjų suerzintas.— Be jūsų aukščiausiosios paramos mes 
nieko negalime padaryti... Taigi, be abejo, reikės nusavinti da- 
lį bendruomeninių žemių... Turi nusverti valstybės interesai. 
Be to, esu numatęs steigti akcinę bendrovę... Ir čia neapsiei- 
sime be jūsų didenybės žodžio... 

Imperatoriaus akys užgeso. Jisai vis dar linkčiojo galvą. 
Paskum dusliu, vos girdimu balsu pakartojo: 

— Mes pagalvosime... Mes dar pasikalbėsime... 

Ir sunkiais žingsniais nuėjo šalin pro šokėjų poras. Rugonas 
liko patenkintas, lyg būtų įsitikinęs sulauksiąs palankaus atsa- 

kymo. Klorindė spinduliavo. Pamažu tarp orių, nešokančių žmo- 
nių pasklido naujiena, jog Rugonas paliekąs.Paryžių ir netrukus 
vadovausiąs didelei įmonei Prancūzijos pietuose. Visi puolė jį 
sveikinti. Visa galerija galas nuo galo jam šypsojo. Ankstesnio 
priešiškumo nebeliko nė ženklo. Jeigu jis pats savo noru vyks- 
ta į tremtį, vadinasi, galima drąsiai, nerizikuojant savo geru 
vardu, paspausti jam ranką. Daugeliui kviestinių svečių tary- 
tum akmuo nusirito nuo krūtinės. Ponas Laruketas, baigęs 
šokti, apie tai prakalbo su kavalierium Ruskoniu, visa savo iš- 
vaizda reikšdamas pasitenkinimą. 

— Jis gerai daro, ten jis kalnus nuvers! — sušuko.— Ru- 
gonas — didžios galios žmogus, bet, suprantate, jam trūksta 
politinio takto. 

Paskum jis ėmė žavėdamasis liaupsinti imperatoriaus gerą 
širdį, kuriai, jo žodžiais tariant, „lygiai taip mieli seni tarnai, 
kaip kitiems mielos buvusios meilužės“. Imperatorius stačiai 
negalįs nuo jų atsiplėšti, net skandalingai nutrūkus santykiams, 
jam užeiną netikėti švelnumo protrūkiai. Ir Kompjenan Rugo- 
ną pasikvietęs tik todėl, kad pasidavęs tai silpnybei. Jaunasis 
deputatas paminėjo dar keletą faktų, patvirtinančių jo dideny- 
bės širdies gerumą: keturis šimtus tūkstančių frankų davęs vie- 
nam meilužės nualintam generolui, kad šis apsimokėtų skolas; 
aštuonis šimtus tūkstančių frankų padovanojęs vestuvių proga 
vienam buvusiam žygio draugui iš Strasbūro ir Bulonės laikų; 
beveik milijoną frankų paaukojes sušelpdamas vieno aukšto 
pareigūno našlę. 

— Jo piniginė atvira visiems, —- baigdamas tarė jis.— Jis 
sutiko būti imperatorium tik todėl, kad troško apipilti turtais 
draugus... Aš tik pečiais traukau, kai girdžiu respublikonus pri- 
kišant jam civilinį lakštą. Labiems darbams ir dešimties civi- 
linių lakštų jam būtų per maža. Tie pinigai eina Prancūzijos 
naudai. 

Pusbalsiu šnekučiuodami, ponas Laruketas ir kavalierius 
Ruskonis nenuleido akių nuo imperatoriaus. Jis vaikščiojo ratu 
po galeriją. Vienišas ir nebylus, jis atsargiai laviravo tarp šo- 
kėjų porų, ir tos pagarbiai traukėsi jam iš Kelio. Eidamas pro 
sėdinčią damą nuogais pečiais, jis truputį ištempė kaklą ir pro 
primerktus vokus metė žemyn kreivą, landų žvilgsnį. 

— O kokio proto! — dar tyliau pridūrė kavalierius Rusko- 
nis. — Nepaprastas žmogus! 

Imperatorius prisiartino prie jųdviejų. Akimirką pastovėjo 
apsiblausęs ir neryžtingas. Paskum lyg norėjo prieiti prie Klo- 
rindės, labai linksmos ir gražios tuo metu, bet ji drąsiai sužiu- 
ro į jį ir tikriausiai pabaidė savo žvilgsniu. Ir jis nuėjo toliau, 

kairę ranką užsidėjęs už nugaros, o dešine raitydamas poma- 
duotų ūsų galiukus. Pastebėjęs priešais stovint poną Beleną 
d'Oršerą, imperatorius apsuko ratą, priėjo iš šono ir paklausė: 

— Vadinasi, jūs nešokate, pone pirmininke? 

Teisėjas prisipažino, jog nemoka šokti, jog kaip gyvas nė 
sykio nėra šokęs. Tuomet imperatorius, padrąsindamas jį, pri- 
dūrė: | | 

— Nieko baisaus, ir šiaip galima šokti. 

Daugiau jis nepasakė nė žodžio. Iš lėto priėjo prie durų ir 
dingo. 

— Nepapraštas žmogus, tiesa? — tarė ponas Laruketas, kar- 
todamas kavalieriaus Ruskonio mintį. — Užsieny turbūt daug 
apie jį šnekama? 

Kavalierius, kaip patyręs diplomatas, atsakė neaiškiu link- 
telėjimu. Šiaip ar taip, jis pritarė, jog visos Europos akys nu- 
kreiptos į imperatorių. Vienas vienintelis žodis, tartas Tiuilri 
rūmuose, sudrebinąs kaimynų sostus. 

— Šitas valdovas moka tylėti, — pridūrė jis šypsodamas, 
bet jaunasis deputatas nepastebėjo subtilios ironijos. 

Juodu galantiškai priėjo prie damų ir pakvietė kitam kadri- 
liui. Jau geras penkiolika minučių vienas adjutantas suko pia- 
nino rankenėlę. Delestanas ir ponas de Komblo prišoko siūly- 
damiesi jį pakeisti. Tačiau damos vienu balsu sušuko: 

— Ponas de Komblo, ponas de Komblo!.. Jis suka geriau! 

Kamerheras padėkojo mandagiai nusilenkdamas ir ėmė suk- 
ti rankenėlę su tikro maestro įgudimu. Buvo tai paskutinis kad- 
rilis. Šeimyninėje svetainėje patiekta arbata. Iš už minkštasuo- 
lio išlindo Neronas, šerte peršertas sumuštiniais. Svečiai drau- 
giškai šnekučiavo pasiskirstę nedideliais būreliais. Ponas de 
Plugernas atsinešė trapų sviestinuką ir pasidėjo ant staliuko 
kampo; pasidalijo jį su Delestanu ir, sriubčiodamas arbatą, ėmė 
aiškinti, kodėl neatsisakęs kvietimo atvykti į Kompjeną, nors 
jo legitimistinės pažiūros plačiai žinomos. Dieve mano! Juk tai 
savaime suprantama: jo manymu, jis neturįs teisės neremti vy- 
riausybės, gelbstinčios Prancūziją nuo anarchijos. Staiga jis pa- 
keitė temą ir tarė:. 

— Labai gardus sviestinukas... Šiandien prastai papietavau. 

Beje, Kompjene jo įgilus sąmojis nėmaž neblėso. Apie didu- 
mą susirinkusių moterų jis kalbėjo tokiais sodriais žodžiais, jog 
Delestanui kaito skruostai. Išskyrė iš visų tik vieną imperato- 
rienę, tikrą šventąją, pavyzdingo dievobaimingumo damą, le- 
gitimistę, kuri, be jokios abejonės, pašauktų Henriką V, jei 
turėtų valią atiduoti sostą kam tinkama. Akimirką ponas de Plu- 
gernas aukštino tikėjimo žavesį. Paskum vėl leidosi blevyzgoti, 

bet tuo metu imperatorienė, ponios de Loranc lydima, praėjo 
pro juos į savo apartamentus. Tarpdury ji žemai pritūpė atsis- 
veikindama su svečiais. Visi tylėdami nusilenkė. 

Svetainės tuštėjo. Pokalbiai darėsi vis garsesni. Svečiai spūs- 
čiojo vieni kitiems rankas. Delestanas puolė ieškoti žmonos, 
norėdamas vestis ją į paskirtą kambarį, bet niekur jos nerado. 
Pagaliau Rugonas, pasišovęs jam padėti, aptiko ją sėdint ant 
siauro minkštasuolio greta pono de Marsi toje pačioje mažoje 
svetainėje, kur po pietų ponia de Loranc buvo surengusi grafui 
siaubingą pavydo sceną. Klorindė garsiai kvatojo. Pastebėjusi 
vyrą, ji atsistojo. 

— Labos nakties, pone graife...— tarė ji vis dar kvatodama.— 
Rytoj, medžioklėje, įsitikinsite, jog aš laimėsiu lažybas. 

Rugonas žvilgsniu palydėjo Klorindę, Delestano vedamą už 
parankės. Jis mielai būtų nuėjęs drauge iki jų durų ir sužinojęs, 
kokias lažybas turėjo ji galvoje, bet ponas de Marsi, dar man- 
dagesnis nei anksčiau, jį užkalbino, ir jis buvo priverstas pasi- 
likti. Nusikratęs grafo, Rugonas nenuėjo gulti, bet, pastebėjęs, 
jog durys atdaros, nusileido į parką. Po juodu dangumi tvylojo 
gūdi spalio naktis, akla, be menkiausio dvelksmo. Aukšti medžiai 
balzganos alėjos. Nuėjęs nuo terasos apie šimtą žingsnių, Ru- 
gonas sustojo, nusivožė cilindrą ir akimoju pajuto veidu nakties 
gaivą. Pasidarė taip lengva, lyg būtų pasinėręs į vandenį ir pa- 
sisėmęs stiprybės. Jis susimąstė žiūrėdamas į ryškiai šviečiantį 
langą kairėje; kiti langai geso vienas po kito, ir netrukus tik 
vienas vienintelis liko skaisčiai bežėrįs" užmigusios pilies fasa- 
de. Imperatorius budėjo. Staiga Rugonui pasivaideno jo šešėlis: 
dideliausia galva su styrančiais ūsų galais iš abiejų pusių; pas- 
kum šmėkštelėjo dar du šešėliai — vienas laibutis, kitas dide- 
lis, labai platus, užstojantis šviesą. Rugonas pažino antrąjį še- 
šėlį: tai buvo galiūnas slaptosios policijos agentas, su kuriuo 
imperatorius mėgdavo „sėdėti užsidaręs valandų valandas. Kai 
vėl pasirodė laibasis šešėlis, Rugonas tarė sau, jog tai tikriau- 
siai moteris. Paskum viskas pranyko; langas vėl švietė ramiai 
ir nedrumsčiamai, nelyginant įdėmi ugninė akis, spingsinti slė- 
piningoje parko glūdumoje. Gal imperatorius dabar galvojo, 
kaip išplėšti dirvonus Landų kampelyje, įkurti darbininkų gyven- 
vietę, kur būtų galima dideliu mastu sunaikinti skurdą. Dažnai 
naktimis jis priimdavo sprendimus. Naktimis jis pasirašydavo 
dekretus, kurdavo manifestus, atstatydavo ministrus. Rugonas ne- 
jučia ėmė šypsoti. Netyčia prisiminė karikatūrą: imperatorius 
melsva prijuoste ir apskrita kepuraite, išlankstyta iš laikraš- 
čio,- skatikiniais apmušalais klijuoja Trianone kambarį meilu- 

žei; ir jis įsivaizdavo, kaip dabar, vienui vienas savo kabinete, 
viešpataujant iškilmingai tylai, imperatorius karpo paveikslė- 
lius ir, apsiginklavęs teptuku, gražiai juos klijuoja. 

Rugonas iškėlė rankas ir susigriebė, jog garsiai sako: 

— Juk jis toks, kokį jį padarė jo gauja! 

Paskum skubomis grįžo į pilį. Buvo šalta, ypač žvarbo blauz- 
dos, nes pusilgės kelnės dengė kojas tik iki kelių. 

Rytojaus dieną, apie devintą valandą, Klorindė atsiuntė pas 
jį Antoniją pasiteirauti, ar galėtų ateiti su vyru pusryčių. Jis 
užsisakė puodelį šokolado ir ėmė laukti Delestanų. Antonija 
atėjo pirma, nešina dideliu sidabriniu padėklu su dviem puo- 
deliais kavos, patiektos jiems į miegamąjį. 

— Taip bus smagiau, tiesa? — įeidama tarė Klorindė.— Čia 
pas jus saulė... O, jūs nepalyginamai geriau įsikūrėt negu mes! 

Ir apžiūrėjo Rugono apartamentus. Iš prieškambario po de- 
šinei durys vėrėsi į tarno kambarėlį, priešais buvo miegamasis, 
erdvus kambarys, muštas gelsvu, didelėmis raudonomis gėlė- 
mis išmargintu kretonu, su plačia ketvirtaine raudonmedžio 
lova ir milžinišku židiniu, kuriame pleškėjo stori rąstai. 

—-Po perkūnais! — sušūko Rugonas.— Reikėjo nesutikti! 
Aš nieku būdu nebūčiau apsigyvenęs kambaryje langais į kie- 
mą! Na, kai žmogus lenkia nugarą... Jau vakar sakiau Delestanui. 

Patraukusi pečiais, jaunoji moteris sumurmėjo: 

— Et, jis nė žodžio nepasakytų, jei mane ir ant aukšto ap- 
gyvendintų! 

Ji apžiūrėjo netgi tualeto kambarį, kur viskas buvo iš Sevro 
porceliano, akinamai balto, su paauksavimais, paženklinto im- 
peratoriaus inicialais. Paskum Klorindė priėjo prie lango. Ir 
nejučia sušuko iš nuostabos ir susižavėjimo. Prieš akis mylių' 
mylias iki pat horizonto siūbavo aukšta Kompjeno giria, panaši 
į banguojančią jūrą; it baisingos vilnys šiaušėsi milžiniškos me- 
džių viršūnės, liūliuodamos tolumoje nelyginant bangų mūša; 
blausioje spalio rytmečio saulėje auksu ir purpuru mirguliavo 
lapija, sakytum prašmatni, galionais padabinta mantija, išs- 
kleista nuo vieno dangaus krašto ligi kito. 

— Na, metas pusryčiauti,— tarė Klorindė. 

Jie nukraustė stalą, nuėmę rašalinę ir biuvarą. Buvo smagu 
ir neįprasta apsieiti be tarnų. Jaunoji moteris kvatodama kar- 
tojo, kad jai atrodo, lyg būtų sapnavusi ilgą kelionę, o rytą pa- 
budusi smuklėje, imperatoriaus laikomoje smuklėje. Tie neįp- 
rasti pusryčiai ant sidabrinių padėklų džiugino ją lyg nuostabus 
nuotykis, atsitikęs jai nežinomame krašte — už jūrių marių, jos 
žodžiais tariant. Tuo tarpu Delestaną stulbino kalnai malkų, 
pleškančių židinyje. Įspitrinęs akis į liepsnas, didžiai susirū- 

pinęs, galop jis subambėjo: 

— Ne kartą esu girdėjęs, jog pilyje kas dieną sudeginama 
malkų už pusantro tūkstančio frankų... Pusantro tūkstančio fran- 
kų! Kaip jūs manot, Rugonai, ar ne per daug? 

Rugonas tingiai siurbčiojo šokoladą ir, užuot atsakęs, tik 
linktelėjo galvą. Jam kėlė didelį susirūpinimą neįprasta Klo- 
rindės linksmybė. Tą rytą jos veidas spindėjo ypatingu karšt- 
ligišku grožiu, didelės akys žėrėjo kovos ugnimi. 

— Apie kokias lažybas vakar kalbėjot? — staiga paklausė 
jis. . 

Užuot atsakiusi, ji prapliupo juoktis. O kadangi jis neatly- 
žo, ji tarė: 

— Pamatysit. 

Vis labiau siusdamas, Rugonas nustojo tvardytis. Jis suren- 
gė jai tikrą pavydo sceną, nuo neaiškių užuominų greit perėjo 
prie tiesmukiškų kaltinimų: ji viešai iškėlusi save ant juoko, 
ilgiau nei dvi minutes leidusi ponui de Marsi laikyti savo pirš- 
tus. Delestanas kuo ramiausiai dažėsi duonos riekutes į kavą su 
pienu. 

— Ak, jei būčiau jūsų vyras! — suriko Rugonas. 

Klorindė atsistojo. Užėjusi už vyro krėslo, uždėjo rankas 
jam ant pečių. 

— O jei būtumėt mano vyras, kas tuomet? — paklausė ji. 

Ji pasilenkė prie Delestano ir, šiltu alsavimu purendama jam 
plaukus, kalbėjo toliau: | 

— Tuomet jis būtų labai geras, toks pat gerutis kaip ir tu, 
mielasis, tiesa? 

Užuot atsakęs, Delestanas pakreipė galvą ir pabučiavo ran- 
ką, uždėtą ant kairiojo peties. Susijaudinęs ir sumišęs jis žiū- 
rėjo į Rugoną ir merkė jam, lyg norėdamas pasakyti, kad jis 
per toli nuėjęs. Rugonas vos susivaldė neapšaukęs jo mulkiu, 
tačiau Klorindė davė jam ženklą virš vyro galvos, ir jis nuėjo 
paskui ją prie lango. Ji patylėjo alkūnėmis užsikvempusi ant 
palangės, įsmeigusi akis į bekraštį horizontą. Paskum nei iš šio, 
nei iš to paklausė: 

— Kodėl jūs norite išvažiuoti iš Paryžiaus? Vadinasi, dau- 
giau manęs nebemylite?.. Žinot, aš būsiu protinga, seksiu jūsų 
patarimais, jeigu jūs atsisakysite ištremti save į tą prakeiktą 
kraštą. 

Išgirdęs tokį pasiūlymą, Rugonas iškart nutaisė orią išraišką. 
Prašneko apie taurius tikslus, kuriuos esąs užsibrėžęs. Trauk- 
tis jis nebegalįs. Kol jis dėstė savo samprotavimus, Klorindė 
bergždžiai stengėsi jo akyse išskaityti tiesą; jis atrodė tvirtai 
apsisprendęs išvykti. 

— Viskas aišku, jūs manęs nebemylite,— tarė ji.— Vadina- 
si, galiu elgtis kaip tinkama... Pamatysit. 

Ji pasitraukė nuo lango nėmaž nesupykusi, netgi vėl pra- 
linksmejusi. Delestanas, vis dar susidomėjęs kuro problema, 
bandė ' snt apytikriai apskaičiuoti, kiek pilyje esama židinių. 
Klorinc! : jį pertraukė: jeigu ji tuojau pat neisianti rengtis, tikrai 
pavėlu.>5ianti į medžioklę. Rugonas išlydėjo juos į platų korido- 
„rių, visiškai kaip vienuolyne išklotą pliušiniais takais. Klorin- 
dė beeidama susirado pramogą — ant kiekvienų durų skaitė 
svečių pavardes, surašytas nedideliuose lakšteliuose plonyčiais 
mediniais rėmeliais. Pačiame koridoriaus gale ji ūmai atsigręžė: 
jai pasirodė, jog Rugonas dvejoja nesiryždamas jos pašaukti. 
Ji stabtelėjo šypsodama, akimirką palaukė. Rugonas grįžo į kam- 
barį, piktai trinktelėjo durimis. 

Pusryčiai buvo patiekti labai anksti. Žemėlapių galerijoje 
kalbėta daugiausia apie orą, nepaprastai palankų skalikų me-. 
džioklei: saulė sklaidė savo auksines dulkelytes, grynas, vaiskus 
oras buvo ramus it vanduo tyliame užtakyje. Rūmų karietos iš- 
važiavo iš pilies apie vidurdienį. Susitikti buvo numatyta prie 
Karaliaus šaltinio, erdvioje laukymėje pačioje girios glūdumo- 
je. Jau kokią valandą ten jų laukė imperatoriaus tarnyba — rai- 
ti varovai pusilgėmis raudonos gelumbės kelnėmis, galionais 
padabintomis trikampėmis skrybėlėmis ir šunininkai, apsiavę 
juodomis kurpėmis sidabrinėmis sagtimis, kad būtų patogu bė- 
gioti tankiais krūmynais> Svečių karietos, suvažiavusios iš kai- 
myninių pilių, stovėjo išrikiuotos taisyklingu pusračiu prieš 
tarnų laikomą rują; damos ir vyrai medžiotojų kostiumais, 
susibūrę pačiame laukymės vidury, atrodė lyg atsikėlę iš se- 
novinio paveikslo, vaizduojančio Liudviko XV laikų medžioklę, 
atgaivintą auksinių saulės spindulių. Imperatorius ir impera- 
torienė nedalyvavo medžioklėje. Tik prasidėjus guitynėms, 
jų šarabanai išsuko į vieškelį ir nudulkėjo į pilį. Jų pavyzdžiu 
pasekė daugelis svečių. Rugonas iš pradžių stengėsi laikytis 
greta Klorindės, bet ji paleido arklį tokia pašėlusia risčia, kad jis 
beregint atsiliko; pamatęs ją šuoliuojant toli priešaky šalia 
pono de Marsi, jis įtūžo ir, apimtas bejėgiško pykčio, ryžosi grįž- 
ti į pilį. “ 

Apie pusę šeštos Rugonas paprašytas nusileisti apačion — 
gerti arbatos mažuosiuose imperatorienės apartamentuose. To- 
kia garbė paprastai būdavo suteikiama tik žmonėms, pagarsė- 
jusiems sąmojingumu. Ten jau buvo ponas Belenas d'Oršeras 
ir ponas de Plugernas; pastarasis labai rafinuotai papasakojo 
gana nešvankų farsą, didžiai visus prajuokinusį. Pamažu grįžo 
medžioklės dalyviai. Atėjo ponia de Komblo, dėdamasi visiškai 

nusivariusi nuo kojų. Apiberta klausimais, ji atsakė kaip senas 
medžiotojas: 

— O, guitynės užtruko mažų mažiausiai keturias valandas... 
Vienu tarpu žvėrys išpuolė į atvirą lauką. Ten truputį atsipei- 
kėjo... Paskum užspeitėm juos prie Raudonojo raisto. Laimikis 
kaip reikiant! 

Kavalierius Ruskonis pranešė neramią naujieną: 

— Ponios Delestan arklys ėmė nešti... Ji dingo Pjerfono 
vieškelio pusėje. Nieko daugiau nežinoma. | 

"Tuomet visi apipylė jį klausimais. Imperatorienė atrodė 
didžiai susijaudinusi. Kavalierius Ruskonis papasakojo, kad Klo- 
rindė pašėlusiai šuoliavusi. Labiausiai įgudę medžiotojai gro- 
žėjęsi jos švankumu. Paskum jos arklys netikėtai metęsis į šo- 
ninę alėją. 

— Taip,— pridūrė ponas Laruketas, kuriam knieste knietė 
įterpti savo skatiką;— kiek įmanydama čaižė ji nelaimingą ar- 
„kiį!.. Ponas de Marsi leidosi iš paskos, norėdamas jai padėti. Jis 
irgi dar negrįžo. | | 

Ponia de Loranc, sėdinti už jos didenybės, atsistojo. Jai pa- 
sirodė, jog visi šaiposi į ją žiūrėdami. Ji mirtinai išblyško. Tuo 
tarpu kalba prasidėjo apie nelaimingus atsitikimus medžioklė- 
je. Kartą elnias, užspeistas diendaržyje, su tokiu įsiūčiu puolęs: 
šunis, jog, kilus sumaiščiai, viena dama nusilaužusi koją. Pas- 
kum visi ėmė spėlioti. Jei ponui de Marsi pavykę sutramdyti 
ponios Delestan arklį, gal juodu abu nusėdę truputį atsipūsti: 
miške esą pilna lapinių, trobelių, pavėsinių, daržinių. Poniai de 
Loranc pasidingojo,.kad visi dar kandžiau ėmė šypsoti, slap- 
čia stebėdami, kaip ji siunta iš pavydo. Rugonas tylėjo karštli- 
giškai barbendamas pirštais į kelius. 

— Et, anokia čia bėda! — pro dantis prakošė ponas de Plu- 
gernas.— O kad ir pernakvotų miške! 

Imperatorienė parikiavo, kad Klorindę pakviestų arbatos, 
kai tik ji grįšianti. Staiga visi aiktelėjo iš nuostabos. Tarpdury 
pasirodė Klorindė — įkaitusi, šypsanti, triumfuojanti. Padėkojo 
imperatorienei už dėmesingumą. Ir ramiai pareiškė: 

— Dieve mano, man baisiai nesmagu! Be reikalo visi taip 
sunerimo!.. Aš susilažinau su ponu de Marsi, jog pirma prijosiu 
prie užspeisto elnio. Jei ne tas prakeiktas arklys... 

Paskum linksmai pridūrė: 

— Lažybų niekas nepralaimėjo, štai ir viskas. 

Visi ėmė prašyti papasakoti nuotykį galas nuo galo. Ji ir papa- 
sakojo nėmaž nesivaržydama. Kokią dešimt minučių arklys pašė- 
lusiai šuoliavęs, paskum staiga parvirtęs, bet ji nė trupučio ne- 
nukentėjusi. Kadangi iš susijaudinimo vos nustovėjusi ant ko- 

jų, ponas de Marsi pasiūlęs truputį pasėdėti stoginėje. 

— Mes taip ir manėm! — sušuko ponas Laruketas.— Sako- 
te, stoginėje?.. Na, o aš sakiau, kad pavėsinėje. 

— Turbūt ten buvo labai nepatogu? — įgylė ponas de Plu- 
gernas. 

Klorindė atsakė tebešypsodama ilgesingu, palaimos pilnu 
balsu: 

— Anaiptol, galite manimi patikėti. Ten buvo šiaudų. Aš 
atsisėdau... Stoginė erdvi, perdėm užtraukta voratinkliais. Lei- 
dosi sutemos. Buvo labai smagu. 

Ir, žiūrėdama tiesiai į akis poniai de Loranc, dar lėčiau, ta- 
rytum pabrėždama kiekvieną žodį, pridūrė: 

— Ponas de Marsi buvo man labai geras. 

Jaunajai moteriai pasakojant savo nuotykį, ponia de Loranc 
vis stipriau spaudė lūpas dviem pirštais. Sulig paskutiniais Žo- 
džiais ji užsimerkė, lyg apsvaigusi iš pykčio. Taip ji pastovėjo 
dar kokią minutę, paskum nesusitvardžiusi išėjo. Kirbinamas 
smalsumo kirmino, ponas de Plugernas išsėlino jai iš paskos. 
Klorindė, stebėjusi ponią de Loranc, nejučia pergalingai atsitiesė. 

Pokalbis pakrypo kita tema. Ponas Belenas d' Oršeras papa- 
sakojo apie skandalingą bylą, kuria tuo metu domėjosi visas 
Paryžius: viena dama reikalavo ištuokos, kaltindama vyrą im- 
potencija. Ponas Belenas d'Oršeras dėstė tam tikrus faktus tokia 
valyva teismo kalba, jog ponia de Komblo nieko nesuprato ir 
paprašė žmoniškai viską paaiškinti. Didelio pasisekimo susi- 
laukė kavalierius Ruskonis, pusbalsiu padainavęs pjemontiečių 
meilės daineles ir tuojau pat išvertęs jas į prancūzų kalbą. Jam 
bedainuojant, įėjo Delestanas: jis ką tik grįžo iš miško, kur 
keistas, jog visi šyptelėjo. Tuo tarpu imperatorienė tarytum 
staiga pajuto nepaprastą simpatiją Klorindei. Pasisodino ją gre- 
ta savęs ir ėmė kalbėtis apie arklius. Piramas, kuriuo Klorindė 
jojusi medžioklėn, labai nelygiai šuoliuojąs; rytoj ji įsakysian- 
ti jaunajai moteriai pabalnoti Cezarį. 

Pasirodžius Klorindei, Rugonas nuėjęs atsistojo prie lango, 
lyg susidomėjęs ugnelėmis, žybčiojančiomis tolumoje, po kai- 
rei nuo parko. Tad niekas nepastebėjo lengvų traukulių, tam- 
pančių jam veidą. Jis ilgai stovėjo žiūrėdamas į naktį. Paskum 
atsigręžė su nedrumsčiama ramybe, kai ponas de Plugernas, 
grįžęs atgal į svetainę, prisiartino ir smalsumą patenkinusio 
žmogaus balsu pakuždėjo jam į ausį: 

— O, kokia siaubinga scena!.. Pastebėjote, aš išsekiau pas- 
kui ją. Koridoriaus gale ji susidūrė kaktomuša su Marsi. Juodu 
įsmuko į vieną kambarį. Girdėjau, kaip Marsi jai išdrožė į akis, 

kad ji nusibodusi iki gyvo kaulo... Ji iššoko lyg išprotėjusi ir 
nudūmė į imperatoriaus kabinetą... Dievaži, man rodos, ji pa- 
klojo imperatoriui ant stalo tuos garsiuosius laiškus... 

Tuo metu vėl pasirodė ponia de Loranc. Buvo balta kaip 
drobė, vos gaudė kvapą, plaukai smilkiniuose dryksojo išsirai- 
tę. Ji atsisėdo užpakaly imperatorienės, pilna beviltiškos ra- 
mybės nelyginant ligonė, ką tik patyrusi mirtinai pavojingą 
operaciją. 

— Galvą duodu, kad ji bus nunešusi laiškus, — įdėmiai ją 
nužvelgęs, pakartojo ponas de Plugernas. 

Rugonas tarytum nieko nesuprato, ir senatorius nuėjo prie 
Klorindės, prisikišo jai prie ausies ir papasakojo, kas atsitiko. 
Ji klausėsi mėgaudamasi, akys žėrėjo iš džiaugsmo. Tik tada, 
kai atėjo pietų metas ir visi paliko imperatorienės apartamen- 
tus, ji apsimetė netikėtai pastebėjusi Rugoną. Pametusi Deles- 
taną, kuris atsilikęs sekė iš paskos, Klorindė įsikibo Rugonui į 
parankę ir tarė: 

— Na, matėt?.. Jeigu rytą būtumėte buvęs man meilesnis, 
nebūčiau rizikavusi nusilaužti koją. . 

Vakare, šviečiant deglams, pilies kieme buvo šeriami šunys. 
Išėję iš valgomojo, svečiai, užuot pasukę į Žemėlapių galeriją, 
išsisklaidė po svetaines, kur visi langai buvo kiaurai atlapoti 
į kiemą. Imperatorius stovėjo centriniame balkone, kur galėjo 
sueiti daugių daugiausia dvidešimt žmonių. 

Apačioje, išsirikiavę dviem eilėmis, tarp kurių nuo parko 
vartų iki pat vestibiulio driekėsi platus takas, stovėjo pudruoti 
liokajai paradinėmis livrėjomis. Kiekvienas laikė rankoje ilgą 
ietį, kurios gale liepsnojo pakulos, įmerktos į indelį su spiritu. 
Ilgi žalios liepsnos liežuviai plaikstėsi lyg pakibę ore, bet nes- 
klaidė tamsos, tik žėrėjo skaisčiomis dėmėmis, nutvieksdami 
dvi gretas skaudžiai raudonų liemenių, kurios, jų šviesos už-. 
lietos, atrodė violetinės. Abiejose kiemo pusėse grūdosi mi- 
nia — Kompjeno miestelėnai su savo damomis; balzgani it ne- 
gyvėlių veidai šmėkščiojo tamsoje, kur retkarčiais deglų atšvai- 
tai nuplieksdavo kokią baisingą galvą, kokio smulkaus renti- 
ninko pažalusius pilkšvus žandus. Pačiame kiemo vidury, prieš 
paradinius laiptus, ant grindinio riogsojo elnio atliekos — krū- 
va dūblių, užtiestų nudirtu kailiu su priekin ištempta galva; ki- 
tame gale, prie parko vartų, laukė.varovų apsupta šunų ruja. 
Šunininkai žaliomis livrėjomis ir ilgomis baltomis kojinėmis 
mosavo deglais. Ryškios rausvos liepsnos, panašios į ugnies lie- 
žuvius krosnies pakuroje, miesto pusėn leido debesis suodžių, 
švaistėsi dūmų kamuoliuose, nušviesdamos susigrūdusius šunis, 
kurie sunkiai lekavo iškorę liežuvius. 

Imperatorius žiūrėjo stačias. Retkarčiais, ūmai plykstelėjus 
deglams, iš tamsos išnirdavo jo sustingęs nepermanomas vei- 
das. Per pietus be paliovos sekusi kiekviėną jo judesį, Klorindė 
neįžiūrėjo nieko kita kaip tik niaurų nuovargį, savo kančias 
slepiančio ligonio skausmą ir liūdesį. Tik kartą jai pasidingo- 
jo, kad jo pilkos užgriuvusios akys dėbtelėjo į poną de Marsi. 
Jis stovėjo apsiniaukęs prie balkono turėklų, gūždamasis į pe- 
čius ir raitydamas ūsus, o užpakaly stiebėsi ant pirštų galų, kad 
galėtų matyti, kas dedasi kieme. 

— Pradėkite, Firmenai! — irzliai įsakė imperatorius. 

Varovai sutrimitavo karaliaus signalą. Nestygdami vietoje, 
"šunys it pašėlę veržėsi į priekį, skalijo, stūgavo įrežę sprandus, 
pasistoję ant užpakalinių kojų. Staiga, tą pačią akimirką, kai 
vienas liokajus patrakusiai rujai parodė į elnio galvą, Firmenas, 
vyriausiasis šunininkas, stovintis ant paradinių laiptų, pliaukš- 
telėjo bizūnu, ir šunų ruja, laukusi to ženklo, keliais šuoliais 
perlėkė kiemą, plakdama šonais iš bado. Firmenas vėl pakėlė 
bizūną. Sustabdyti netoliese elnio, šunys prigulė prie žemės, dre- 
bėdami visu kūnu ir pasiutusiai lodami iš nekantros. Bet jiems 
teko pasitraukti, iš naujo grįžti atgal į kiemo galą prie parko 
vartų. - 

— Vargšai šunyčiai! — su užuojauta tarė ponia de Komblo 
ilgesingu balsu. 

— Nuostabu! — sušuko ponas Laruketas. 

Kavalierius Ruskonis plojo. Visu liemeniu pasvirusios į prie- 
kį, taip įsiaistrinusios, net virpčiojo lūpų kertelės, damos stebėjo 
reginį, trokšdamos pamatyti, kaip šunys ryja grobį. Jiems neleis- 
ta iškart pripulti prie elnio, ir tai dar labiau kiršino pojūčius. 

— Ne, ne, dar palaukit, — meldė apsalusios damos. 

Firmenas jau dusyk pliaukštelėjo bizūnu. Ruja šėlo, putos 
dribo šunims iš nasrų.. Vyriausiasis šunininkas nebepakėlė bi- 
zūno trečią kartą. Stvėręs elnio galvą ir kailį, liokajus spruko 
kiek kojos neša. Šunys bloškėsi prie laimikio, apgulė jį iš visų 
pusių; pašėlęs lojimas nuščiuvo, virto dusliu urzgimu, mėšlun- 
gišku mėgavimosi virpuliu. Traškėjo kaulai. Balkonuose, languo- 
se svečiai lengviau atsiduso; sukandusios baltutėlius dantukus, 
damos plėšriai šypsojo; vyrai šniokštavo žėrinčiomis akimis, 
nejučia laužydami dantų krapštukus, atsineštus iš valgomojo. 
Kieme prasidėjo tarytum staigi apoteozė: varovai trimitavo, šu- 
nininkai švaistėsi deglais, plyksčiojo kruvinos fejerverkų ug- 
nys, gaisro pašvaiste nutvieksdamos naktį, dideliais raudono 
lietaus lašais trikšdamos ant galvų romiems Komjeno miestelė- 
nams, susigrūdusiems abiejose kiemo pusėse. 

Imperatorius tuoj nusisuko. Pastebėjęs greta stovint Rugo- 

ną, sakytum atsipeikėjo, nusivaikė slogias mintis, nuo pat pie- 
tų niaukusias veidą. 

— Pone Rugonai,— tarė, — aš galvojau apie jūsų sumany- 
mą... Esama tam tikrų kliūčių, didelių kliūčių. 

Jis nutilo, žioptelėjo, vėl užsičiaupė. Paskum, prieš nueida- 
mas, pridūrė:' 

— Jums negalima važiuoti iš Paryžiaus, pone Rugonai. 

Tai išgirdusi, Klorindė nesusitvardė ir pergalingai nusišyp- 
sojo. Imperatoriaus žodžiams aplėkus svečius, visų veidai iš- 
tįso, apsiblausė; lenkdamas nuščiuvusius būrelius, "Rugonas iš 
lėto nužingsniavo į Žemėlapių galeriją. 

Tuo tarpu apačioje šunys baigė doroti laimikį. Riedamiesi, 
įnirtingai grumdydamiesi, skverbėsi vienas per kitą į patį rujos 
vidurį. Iš viršaus matei kušant ištisą knibždyną keterų, baltų 
ir juodų keterų, stumdančių viena kitą, čia tįstančių, čia susiplo- 
jančių,— gyvą, plėšriai trūkuojančią knypavą. Iltys kaukšėjo, 
skubėjo draskyti grobį, kad spėtų kuo daugiau prisiplėšti. Trum- 
pi susirėmimai baigdavosi urzgimu. Stambus kurtas, puikus žvė- 
ris, įsiutęs, kad atsidūrė pačiame krašte, įsibėgėjo ir vienu šuo- 
liu radosi rujos vidury. Prasiveržęs į priekį, stvėrė gabalą elnio 
dūblių. 


VIII 


Bėgo savaitės. Rugonui vėl prasidėjo nykus, nuobodus gy- 
venimas. Jis nė karto neužsiminė apie imperatoriaus įsakymą 
nevažiuoti iš Paryžiaus. Kalbėjo tiktai apie savo nesėkmes, apie 
tariamas kliūtis, trukdančias plėšti dirvonus Landuose,— šia 
tema jis galėdavo šnekėti be perstojo. O kokių kliūčių galėjo 
būti? Jis, pavyzdžiui, nematė nė vienos. Rugonas netgi leido 
sau piktintis imperatoriumi, iš kurio, pasak jo, neįmanoma nieko 
aiškaus sužinoti. Gal jo didenybė baiminąsis, kad būsiąs priveėrs- 
tas finansuoti tą projektą? 

Slinko dienos, ir Klorindė vis dažniau lankėsi Marbefo gat- 
vėje. Kiekvieną sykį ji tarytum tikėdavosi išgirsti iš Rugono 
kokią nors naujieną ir, matydama jį tylint, žiūrėdavo į jį nus- 
tebusi. Po išvykos į Kompjeną ji gyveno vildamasi netikėtos 
pergalės; buvo netgi sugalvojusi ištisą dramą: imperatorius už- 
sidega baisia rūstybe, ponas de Marsi skandalingai žlunga, didis 
žmogus tuojau pat grįžta prie valdžios vairo. Ta moteriška iš- 
monė atrodė jai nepaneigiama. Todėl, mėnesiui praslinkus, ji 

nepaprastai nustebo, kad grafas tebėra ministras. Ir pajuto pa- 
nieką imperatoriui, nesugebančiam keršyti. Juo dėta, ji visa 
esybe būtų atsidavusi neapykantai. Ką gi galvoja tas amžinasis 
tylenis? 

Šiaip ar taip, Klorindė vis dar puoselėjo viltį. Jos nuojauta“ 
sakyte sakė, jog jų laukia pergalė, kokia netikėta laimė. Pono 
dę Marsi padėtis buvo pašlijusi. Rugonas kreipė dėmesį į jau- 
nąją moterį nelyginant vyras, kuris baiminasi žmonos neišti- 
kimybės. Po neįprasto pavydo protrūkio Kompjene jis kone tė- 
viškai ja rūpinosi, be paliovos sakė pamokslus, kas dieną troško 
ją Matyti. Jaunoji moteris šypsojo įsitikinusi, jog dabar jis ne- 
bevažiuos iš Paryžiaus. Šiaip ar taip, gruodžio vidury, po kėlių 
„savaičių mieguistos ramybės, jis vėl prašneko apie savo didįjį 
sumanymą. Jis tarėsi su bankininkais, ketindamas apsieiti be 
imperatoriaus paramos. Ir iš naujo įgulė į žemėlapius, projek- 
tus, tam tikros srities veikalus. Pasak jo, Žilkenas jau sutelkęs 
per penkis šimtus darbininkų — saujelę būsimos valstybės kū- 
rėjų, sutikusių važiuoti į Landus. | 

Tuomet Klorindė, negailėdama jėgų, sukėlė ant kojų visus 
draugus. Jų laukė milžiniškas darbas. Kiekvienas prisiėmė kokį 
nors įsipareigojimą. Tartasi Rugono namuose sekmadieniais 
ir ketvirtadieniais, kur nors kamputyje, pusbalsiu. Daly- 
tasi sudėtingais uždaviniais. Draugai kasdien duodavosi po 
Paryžių, - tvirtai pasiryžę užsikariauti šalininkų. Nesibodėta 
niekuo, džiaugtasi pačiais menkiausiais laimėjimais. Imtasi vi- 
sų įmanomų žygių, stengtasi gauti naudos iš pačių, rodos, nie- 
kingiausių įvykių, plušėta kiaurą dieną — nuo labo ryto iki iš- 
nakčių. Sąmokslan buvo įtraukti draugų draugai, o tie savo 
ruožtu šaukėsi talkon savų draugų. Visas Paryžius buvo įpintas 
į tą intrigą. Pačiuose nuošaliausiuose kvartaluose būta žmonių, 
kurie — patys nesuvokdami kodėl — svajojo apie Rugono per- 
galę. Dešimt ar dvylika Rugono šalininkų savo rankose laikė 
visą miestą. 

— Mes esame rytojaus vyriausybė,— rimtai sakydavo Diu- 
puaza. M 

Jis gretindavo save ir draugus su žmonėmis, sukūrusiais 
Antrąją imperiją. 

— Aš būsiu Marsi, Rugonui valdant, — pridurdavo. 

Pretendentas — viso labo tik vardas. Vyriausybei sudaryti 
reikia „gaujos“. Dvidešimt plėšrių žaliūkų nusveria bet kokį 
principą, o jeigu jie dar skelbia kokį tariamą principą, tuomet 
pasidaro nenugalimi. Diupuaza bėgiojo po miestą, vaikščiojo 
po laikraščių redakcijas ir, dūmydamas cigarus, iš pasalų grio- 
vė pono de Marsi autoritetą: apie grafą turėjo prisirinkęs be- 

galę negražių paskalų, kaltino jį nedėkingumu ir savanaudiš- 
kumu. Sakytum netyčiomis prasitaręs apie Rugoną, imdavo kal- 
bėti užuominomis, lyg iš gausybės rago papildavo devynias ga- 
lybes viliojančių, nors ir miglotų pažadų: tik duok Rugonui va- 
lią — užvers visus dovanomis, apdovanojimais, subsidijomis. 
Šitaip Diupuaza aprūpindavo redakcijas naujais gandais, ta- 
riamais atsiliepimais, anekdotais, kurie be paliovos žadino vi- 
suomenės domėjimąsi didžiu žmogumi; du nedideli laikraštu- 
kai išspausdino pasakojimą apie apsilankymą Marbefo gatvėje, 
kiti negailėjo liaupsių garsiajam veikalui — Anglijos konsti- 
tucijos ir tūkstantis aštuoni šimtai penkiasdešimt antrųjų metų 
konstitucijos lyginamajai studijai. Vis garsiau skambėjo Rugo- 
no vardas, po dvejų metų priešiškos tylos iš naujo grįždamas 
į visuomenės gyvenimą; iš visų pusių buvo girdėti neaiškus pa- 
gyrimų šurmulys. Diupuaza darbavosi ir kituose baruose: da- 
rė akiplėšiškas machinacijas, negailėjo pinigų įtakingiems as- 
menims papirkti, pašėlusiai lošė Biržoje, būdamas daugiau ar 
mažiau įsitikinęs, jog Rugonas vis tiek prasiveršiąs į vyriausybę. 

— Galvokime tik apie jį, o vėliau jisai galvos apie mus, — 
dažnai sakydavo jis, nė nesistengdamas dangstyti savo tikslų 
gražiais žodžiais ir išmušdamas iš vėžių „gaujos“ šventeivas. 

Ponas Belenas d'Oršeras nemėgo ilgai čiupinėtis: jis iškėlė 
ponui de Marsi tokią skandalingą bylą, jog paskubėta kuo 
greičiau ją užgniaužti. Jis žengė apdairesnį žingsnį paskleis- 
damas kalbas, jog vieną gražią dieną, kai -žentas grįšias prie 
valdžios, jis būsiąs teisingumo ministras,— ir visus kolegas 
pavertė savo šalininkais. Ponas Kanas irgi nuvedė į puolimą sa- 
vo kariauną — finansininkus, deputatus, valdininkus,— papil- 
dydamas gretas visais nepatenkintais, pasitaikančiais kelyje; 
poną Bežiueną jis padarė savo pirmuoju pavaduotoju, įtraukė 
į savo veiklą netgi poną de Komblo ir poną Laruketą, nors tie 
nė iš tolo nesuvokė, ką daro. Darbuodamasis aukštuose oficia- 
liuose sluoksniuose, jis stengėsi taip išplėsti savo veiklą, kad 
neliktų nuošaly net Tiuilri rūmai, o kartais kelias dienas regz- 
davo intrigas, kad koks nors žodis, eidamas iš lūpų į lūpas, ga- 
lop pasiektų imperatoriaus klausą. 

Bet ypač karštai kibo į darbą moterys. Jos pindavo iš pažiū- 
ros pasibaisėtinas klastas, leisdavosi į painias avantiūras, kurių 
tikroji prasmė dažniausiai būdavo nesuvokiama. Dabar ponia 
Korer vadindavo žaviąją ponią Bušar ne kitaip kaip „miela ka- 
tyte'. Sakydavosi išsivežanti ją į užmiestį, tad ponui Bušarui 
kartą teko visą savaitę gyventi kaip viengungiui, o ponas d'Es- 
korajis buvo priverstas leisti vakarus mažuose teatreliuose. Kar- 
tą Diupuaza susitiko abi damas ordinais apsikarsčiusių ponų 

draugijoje, bet apie tai niekam net neužsiminė. Ponia Korer da- 
bar nuomojosi du butus: vieną — Baltojoje gatvėje, kitą — Ma- 
zarinio gatvėje; pastarasis buvo labai elegantiškai apstatytas; ir 
ten popiet dažnai užsukdavo ponia Bušar, pasiimdama raktą iš 
namsargės. Sklido kalbos, jog vieną lietingą rytmetį, eidama 
Karaliaus tiltu pasikaišytais sijonais, ji pavergusi širdį aukštam 
pareigūnui. - 

Net smulkmė, ir ta nėrėsi iš kailio, stengdamasi duoti kuo 
daugiau naudos. Pulkininkas Žoblenas lankydavosi vienoje 
bulvarų kavinėje, kur susitikdavo šu senais draugais karinin- 
kais; tarp dviejų piketo partijų mokydavo juos stengdamasis 
atversti į savo tikėjimą; jeigu jam pavykdavo persivilioti savo 
stovyklon šešetą žmonių, vakare, trindamasis rankas, jis tvir- 
tindavo, jog „visa armija eina už teisybę . Ponas Bušaras irgi 
telkė šalininkus savo ministerijoje, pamažų nuteikdamas tar- 
nautojus prieš poną de Marsi, nesibodėdamas net kurjeriais, ir 
netrukus visi ėmė svajoti apie aukso amžių, apie kurį viršinin- 
kas kuždėdavo į ausį savo valdiniams. Ponas d'Eskorajis sten- 
gėsi patraukti savo pusėn turtingus plevėsas, liaupsindamas 
Rugono plačias pažiūras, jo pakantumą tam tikriems prasižen- 
gimams, rizikos pomėgį ir jėgos kultą. Net Šarboneliai, sėdinė- 
dami ant suoliukų Liuksemburgo sode, kur kiekvieną popietę 
eidavo laukti užsitęsusios bylos pabaigos,— ir tie įsimiklino 
burti apie Rugoną smulkius rentininkus iš Odeono kvartalo. 

Na, o Klorindė nesitenkino vien „gaujos“ vadovavimu. Ji va- 
rė labai sudėtingą veiklą, apie kurią nė žodžiu niekam neprasi- 
tardavo. Niekad anksčiau nesutikta jos rytais nuošaliausiuose 
Paryžiaus kvartaluose, kur dabar ji klaidžiodavo surizgusiomis 
suknelėmis, karštai glausdama prie krūtinės savo ministrišką. 
portfelį, susprogusį per siūlės ir suvaržytą virvagaliais. Ji duoda- 
vo vyrui neįprastų uždavinių, ir jis, nieko nesuvokdamas, at- 
likdavo juos .romiai kaip avinas. Luidžį Pocą ji gainiodavo į paštą 
išsiųsti laiškų, poną de Plugerną vedžiodavosi drauge kaip paly- 
dovą, paliepdama ištisas valandas laukti jos gatvėje. Kartą jai, 
matyt, dingtelėjo mintis įtraukti į savo veiklą Rugono labui net 
Italijos vyriausybę. Jos susirašinėjimas su motina, apsistojusia 
Turine, pašėlusiai pagyvėjo. Ji svajojo apversti aukštyn kojomis 
visą Europą, dukart per dieną bėgiojo pas kavalierių Ruskonį, 
kad susitiktų su diplomatais. Tos neįprastos kampanijos metu 
ji dažnai prisimindavo savo grožį. Kartais popiet išeidavo iš 
namų švarutė, susišukavusi, nuostabi. Net draugai stebėdamiesi 
sakydavo, kad ji graži. | 

— Taip reikia! — atsakydavo ji, nutaisydama tokią miną, 
lyg būtų buvusi priversta nusilenkti likimui. 

Ji laikė save sprendžiamu veiksniu. Atsiduoti vyrui atrodė 
jai gyvas niekas. Tai teikdavo jai tokį menką malonumą, kad 
ji žiūrėdavo į tai kaip į bet kokį kitą dalyką, gal nebent daug 
nuobodesnį. Kai ji grįžo iš Kompjeno, Diupuaza, žinojęs apie 
nuotykį medžioklėje, panoro išsiklausinėti, kokius santykius ji 
palaikanti su ponu de Marsi. Mat puoselėjo sumanymą, tiesa, dar 
gana miglotą, persimesti pas grafą, jei pasirodysią, jog Klorin- 
dė — jo visagalė meilužė. Tačiau ji ko nesusipyko su buvusiu 
prefektu, karštai užginčydama visą tą istoriją. Nejaugi jis laikąs 
ją paskutine kvaiša, jeigu įtariąs turint romaną su grafu? Beje, 
tuojau pat pamiršusi ką tik sakytus žodžius, ji prasitarė, jog nu- 
sistačiusi daugiau nebesusitikti su ponu de Marsi. Tiesa, vienu 
tarpu ji svajojusi už jo tekėti. Jos nuomone, nė vienas protin- 
gas vyras neimsiąs rimtai rūpintis meilužės likimu. Be kita ko, 
ji turinti savų planų. | 

— Matot,— kartais sakydavo ji, — esama daug priemonių 
tikslui pasiekti, bet tik viena vienintelė gali suteikti malonu- 
mą... O man reikia suvesti kai kurias sąskaitas. 

Klorindė be atlydos stebėjo Rugoną, troško matyti jį didį ir 
tarytum svajojo, iš pradžių atpenėjusi valdžios galybe, vėliau 
surengti sau tikrą puotą. Ji elgėsi kaip nuolanki mokinė, su įteik- 
liu nusižeminimu laikėsi jo šešėlyje. Tačiau Rugonas tarytum 
nematė karštligiškos „gaujos“ veiklos. Ketvirtadieniais ir sek- 
madieniais lėtai dėstydavo svetainėje pasiansą, įgulęs į kortas, 
ir lyg negirdėdavo kuždėjimosi už savo pečių. Draugai kalbė- 
davo apie reikalus, rodydavo vieni kitiems ženklus per jo gal- 
vą, rengdavo sąmokslus prie jo židinio, lyg jo nebūtų buvę kam- 
baryje. Jis atrodydavo toks geraširdis ir abejingas, toks nuto- 
lęs ir atsitvėręs nuo visų tų dalykų, kuriuos jie aptardavo pa- 
kuždomis, jog pagaliau jie imdavo kalbėti garsiai, šaipydamiesi 
iš didžio žmogaus išsiblaškymo. Klausinėjamas; ar nenorėtų 
grįžti prie valdžios vairo, Rugonas užsiplieksdavo, dievažyda- 
vosi, jog nepajudėsiąs iš vietos, jeigu net pergalė lauktų jo Mar- 
befo gatvės. gale. Ir tikrai jisai vis labiau užsidarydavo savo 
kiaute, dėdamasis, jog visiškai nežino, kas darosi pasaulyje. Ne- 
didelis rūmas Marbefo gatvėje, iš kur plito tokia karštligiška 
veikla, buvo tylos ir apsnūdimo prieglobstis, tad draugai reikš- 
mingai susižvelgdavo prie durų, lyg sakydami vieni kitiems, 
jog nevalia eiti į vidų, neišsivėdinus parako dūmais atsiduodan- 
čių drabužių. | 

— Liaukitės! — šaukdavo. Diupuaza.— Rugonas vedžioja 
mus už nosies! Jis puikiausiai viską girdi. Pažiūrėkit vakare į 
jo ausis: iš tolo matyti, kad sėdi jas ištempęs. 

Tai būdavo įprasta pokalbių tema, kai pusę vienuoliktos jie 

visi drauge išeidavo iš Rugono. Negali būti, kad didis žmogus 
nenumatytų, kokie atsidavę jam draugai. Jis vaidina gerąjį die- 
vulį, sakydavo tas pats Diupuaza. Tas žaltys Rugonas gyvenąs 
kaip indų stabas, mėgaudamasis savimi, ir, susinėręs rankas ant 
pilvo, palaimingai šypsąs vidury minios tikinčiųjų, kurie gar- 
biną jį, varydami save į kapus. Visi sutiko, jog palyginimas iš 
tiesų labai vykęs. 

— Aš jį paseksiu, pamatysit, — baigdamas sakydavo Diu- 
puaza. 

Tačiau kad ir kiek jie stebėdavo Rugono veidą, jis visada 
atrodydavo nepermanomas, romus ir kone nuoširdus. O gal jis 
tikrai nieko nenutuokiąs? Beje, Klorindei buvo juo geriau, kad 
Rugonas niekur nesikiša. Ji baiminosi, jog jisai galįs trukdyti 
jų planams, jeigu vieną gražią dieną jie atversią jam akis. Ru- 
gono likimu rūpintasi nepaisant jo valios. Reikėjo žūtbūt stum- 
ti jį priekin, kad ir prievarta užkelti kur nors aukščiau. O pas- 
kum būsią galima pateikti sąskaitas. 

Tačiau viskas klostėsi pernelyg lėtai, ir „gauja“ galop nete- 
ko kantrybės. Prasidėjo ir tulžingi Diupuaza išpuoliai. Tiesa, 
Rugonui atvirai nepriekaištauta, jog viskas daroma jo labui, bet 
apiberta užuominomis, karčiais dviprasmiškais žodžiais. Dabar 
pulkininkas kartais ateidavo dulkėtais batais, — nespėjęs užsukti 
namo, visai nuo kojų nusivaręs, kiaurą dieną bėgiodamas tais 
kvailais reikalais, už kuriuos, savaime suprantama, niekas jam 
dėkui nepasakysiąs. Kitais kartais ponas Kanas iš nuovargio už- 
putusiomis akimis imdavo skųstis, jog štai jau visas mėnuo, kai 
neišsimiegąs: dažnai dalyvaująs aukštuomenės pobūviuose, 
aišku, ne pramogos dėlei, — stačiai su tam tikrais žmonėmis tu- 
rįs aptarti tam tikrus reikalus. Ponia Korer pasakodavo grau- 
džias istorijas, porindavo apie vieną jauną moterikę, labai dorą 
našlę, kurią dažnai lankanti; sielvartaudavo, jog dabar nesą jo- 
kios valdžios, tvirtindavo, kad jeigu ji būtų vyriausybė, daug 
neteisybės išnaikintų žemėje. Paskum visi draugai įnikdavo 
guostis savo bėdomis; aiškindavo verkšlendami, kokią padėtį 
būtų galėję užimti, jei nebūtų buvę tokie paiki; galo nebūdavo 
toms aimanoms, pabrėžiamoms šnairais žvilgsniais Rugono pu- 
sėn. Ligi kraujų badydavo jį dygiomis užuominomis, prieidavo 
net prie to, jog imdavo liaupsinti poną de Marsi. Iš pradžių Ru- 
gonas laikydavosi ramiai ir šaltakraujiškai. Dėdavosi, jog nie- 
ko nesupranta. Bet, praslinkus keliems vakarams, kai tik sve- 
tainėje pasigirsdavo jau nuvalkiotos frazės, lengvas traukulys 
įsimesdavo į buvusio ministro veidą. Jis nepykdavo, tik kietai 
sukąsdavo dantis, lyg badomas nematomomis adatomis. Ilgai- 
niui jam taip pakriko nervai, kad jis nustojo dėstyti pasiansą;— 

nesisekdavo, ir tiek. Verčiau iš lėto vaikščiodavo po svetainę, 
šnekučiuodavo arba staiga išeidavo, kai tik pasipildavo mig- 
loti priekaištai. Kartais jį pagaudavo aklas pyktis; jis gniaužy- 
davo kumščius, susidėjęs rankas už nugaros, kad nepasiduotų 
pagundai ir neišgrūstų lauk visų tų Žmogelių. 

— Vaikeliai,— vieną vakarą pareiškė pulkininkas,— dvi 
savaites kojos čionai nekelsiu... Reikia jį pamokyti. Pažiūrėsim, 
ar labai jau bus jam linksma vienam. 

Rugonas, jau seniai svajojęs neįsileisti jų per slenkstį, labai 
įsižeidė, kai draugai jį pametė. Pulkininkas tęsėjo žodį, jo 
pavyzdžiu pasekė kiti; svetainė pasidarė apytuštė, visad pristig- 
davo tai penkių, tai šešių draugų. Kai svečių kuris pasirodydavo 
ilgai nebuvęs ir didis žmogus klausdavo, ar jis kartais nebuvęs 
susirgęs, tas atsakydavo nustebęs „ne“, bet nesileisdavo į aiš- 
kinimus. Vieną ketvirtadienį neatėjo niekas. Visą vakarą Rugo- 
nas vienišas vaikščiojo po erdvią svetainę, nudelbęs galvą 
ir susidėjes rankas už nugaros. Pirmą kartą jis pajuto, kokie 
tvirti ryšiai sieja jį su tais žmonėmis. Mąstydamas apie Šarbo- 
nelių kvailumą, apie Diupuaza pagiežingą pavydą, apie ponios 
Korer apsimestinį lipšnumą, jis niekinamai traukė pečiais. Šiaip 
ar taip, kad ir menkai vertindamas draugus, jis jautė poreikį 
juos matyti, turėti savo valdžioje, — poreikį, būdingą pavydžiam 
šeimininkui, slapčia apverkiančiam menkiausią neištikimybę. 
Širdies gilumoje jis netgi džiaugėsi jų ydomis ir graudinosi 
matydamas jų kvailumą. Draugai dabar atrodė lyg dalis jo 
esybės, ar veikiau jis pats ilgainiui taip su jais susiliejo, kad 
tarytum pasidarė menkesnis tomis dienomis, kai jie atsimetė. 
Galop, jeigu jie ilgiau nesirodydavo, jis sėsdavo rašyti jiems 
laiškus. O po rimtesnių nesutarimų netgi eidavo pas juos taikin- 
tis. Dabar Marbefo gatvėje viešpatavo ta karštligiška kivirčų 
ir taikinimosi atmosfera, kokia būna šeimose, kur meilė prisi- 
pildo kartėlio. 

Paskutinėmis gruodžio dienomis kilo ypač rimtas sankirtis. 
Vieną vakarą žodis po žodžio draugai nežinia kodėl taip susirie- 
jo, kad buvo pasirengę griebti vienas kitam už gerklės. Po to be- 
veik tris savaites jie nesirodė Marbefo gatvėje. Mat „gauja“ ga- 
lop puolė į neviltį. Patys išmoningiausi žygiai nedavė jokių 
konkrečių vaisių. Buvo numanu, jog artimiausiu metu nebus 
jokių permainų, tad išblėso paskutinė viltis sulaukti kokios ne- 
tikėtos katastrofos, galinčios grąžinti Rugonui valdžią. Laukta 
Atstovų rūmų sesijos pradžios, bet įgaliojimų patikrinimas da- 
vė tik tiek, jog dviejų respublikonų deputatų nepriimta priesai- 
kos. Net ponas Kanas, lanksčiausias ir įžvalgiausias Rugono š ša- 
lininkų, ir tas nustojo tikėtis palankaus posūkio politinėje 

situacijoje. Rugonas suirzęs dar įnirtingiau kibo į Landų pro- 
jektą, bandydamas nuslėpti veido traukulius, kurių jau nesu- 
gebėjo tramdyti. | 

— Aš prastai jaučiuosi,— kartais sakydavo jis.— Matot, 
rankos dreba... Gydytojas liepė man daugiau vaikščioti. Ištisas 
dienas praleidžiu lauke. | | 

Ir tikrai Rugonas beveik nebūdavo namie. Klaidžiodavo gat- 
vėmis nusvarinęs rankas, aukštai iškėlęs galvą, įsmeigęs. žvil- 
gsnį į tolį. Susitikęs pažįstamus, pasakodavo -apie savo begali- 
nius pasivaikščiojimus. Vieną rytą, po pasivaikščiojimo Šajo 
pusėje grįžęs pusryčių, jis rado namie vizitinę kortelę auksiniu 
apvadu, kurioje dailiu gulsčiu raštu buvo išvedžiota Žilkeno 
pavardė; kortelė buvo labai nešvari, nučiupinėta riebiais pirš- 
tais. Rugonas paskambino tarnui. 

— Žmogus, palikęs kortelę, nieko nesakė? — paklausė jis. 

Neseniai nusamdytas tarnas šyptelėjo. 

— Tas ponas buvo žaliu paltu. Buvo labai malonus, pasiūlė 
man cigarą... Pasakė tik tiek, kad yra jūsų draugas. 

Jau eidamas pro duris, tarnas susizgribo: 

— Man regis, lyg bus kažką užrašęs kitoje pusėje. 

Rugonas apvertė kortelę ir perskaitė pieštuku pakeverzotus 
žodžius: „Negaliu laukti. Užsuksiu vakarop. Labai skubus daly- 
kas, keistenybė“. Rugonas nerūpestingai numojo ranka. Tačiau 
po pusryčių vėl atėjo į galvą žodžiai: „Labai skubus dalykas, 
keistenybė“, taip jį apsėdo, jog galop atėmė ramybę. Kas gi tai 
per dalykas, pasirodęs Žilkenui keistas? Kai jis vėl pasitelkė 
"Žilkeną, patikėdamas jam tamsius ir painius reikalus, tasai vi- 
sad ateidavo pas jį kartą per savaitę, paprastai vakare; dar nie- 
kad nebuvo pasirodęs rytą. Vadinasi, bus atsitikę kas nors ypa- 
tinga? Rugorias ilgai suko sau galvą, apimtas nerimo, kuris jam 
pačiam atrodė juokingas, kol pagaliau ryžosi nelaukdamas va- 
karo susiieškoti Žilkeną. | 

„Kas nors šovė girtam į galvą, — kalbėjo sau, žingsniuoda- 
mas Eliziejaus laukais.— Šiaip ar taip, bent būsiu ramus.“ 

Jis ėjo pėsčias, vykdydamas gydytojo nurodymą. Diena 
buvo nuostabi; vaiskiame danguje švietė skaisti sausio saulė. 
Žilkenas gyveno jau nebe Batinjolyje, Giuteno pasaže. Kortelė- 
je buvo užrašyta: Sen Žermeno priemiestis, Gizardo gatvė. 

Rugonui tik vargais negalais pavyko surasti tą neapsakomai 
purviną gatvę prie šv. Sulpicijaus bažnyčios. Namsargė, nesi- 
keldama iš lovos, gergždžiančiu nuo karščiavimo balsu sukarkė 
iš savo tamsaus būsto: 

— Ar namie ponas Žilkenas?.. Tikrai nežinau. Užlipkit į 
penktą aukštą, durys po kairei. 

Užkopęs laiptais, Rugonas pamatė ant durų Zilkeno pavar- 
dę, išvedžiotą vidury liepsnojančių, strėlėmis pervertų širdžių 
vainikėlio. Jis ilgai beldėsi; už durų buvo girdėti nebent laik- 
rodžio tiksėjimas ir katės miaukimas, labai švelnus gūdžioje 
tyloje. Rugonas iš anksto buvo įsitikinęs, jog-neužtiksiąs Žilke- 
no, bet pasivaikščiojus bent nuslūgo nerimas. Nusiraminęs jis 
nusileido laiptais, tardamas sau, kad gražiausiai palauksiąs va- 
karo. Gatvėje jis sulėtino žingsnius, perėjo Sen Žermeno turga- 
vietę, be jokio tikslo pasuko Senos gatve — nors ir pavargęs, 
grįžti namo nutarė pėsčias. Atsidūręs Žakobo gatvėje, nejučia 
prisiminė Šarbonelius. Štai jau dešimt dienų, kai nebuvo su jais 
susitikęs. Jie pyko. Tuomet jam dingtelėjo mintis trumpam 
užsukti pas juos į „Perigoro“ viešbutį ir susitaikinti. Tą popietės 
valandą buvo šilta, ir Rugonui atsileido širdis. 

Šarbonelių kambarys buvo langais į kiemą — tamsų šulinį, 
dvokiantį pamazgomis. Kambarys buvo didelis, niūrus, apstaty- 
tas suklypusiais raudonmedžio baldais, ant langų kabojo išblu- 
kusios raudono damasto užuolaidos. Rugonui įėjus, ponia Šar- 
bonel lankstė sukneles ir dėjo į didelį lagaminą, o ponas Šarbo- 
nelis, pažliugęs prakaitu, iš visų jėgų veržė virve kitą lagaminą, 
truputį mažesnį. 

— Vadinasi, išvažiuojat? — šypsodamas paklausė jis. 

— Taip,—. sunkiai atsidusdama, atsakė ponia Šarbonel.— 
Šįkart galutinai apsisprendėm. 

Seniai subruzdo apie Rugoną, džiaugdamiesi jo apsilankymu, 
paglosčiusiu jų savimeilę. Visos kėdės buvo užgrioztos dra- 
bužiais, skalbinių ryšuliais, kimštinai prikimštais krepšiais. Ru- 
gonas atsisėdo ant lovos krašto ir, kaip paprastai, geraširdiškai 
prašneko: 

— Nesirūpinkit! Man čia labai gera... Nekreipkit į mane 
dėmesio, nenoriu jums trukdyti... Jūs išvažiuojat aštuntiniu 
traukiniu? 

— Taip, aštuntiniu,— atsakė ponas Šarbonelis.— Dar še- 
šias valandas pabūsim Paryžiuj... Ak, ilgai jį minėsim, pone 
Rugonai! | 

Senis, paprastai nešnekus, prapliupo plūstis, netgi kumščiu 
pagrūmojo langui: ir atsibelsk tu man į tokį miestą, kur antrą 
valandą dienos kambary tamsu, nors akį durk! Drumzlina švie- 
sa iš ankšto kaip šulinys kiemo — štai jums ir visas Paryžius! 
Garbė Dievui, netrukus jis vėl matysiąs saulę savo sode, Plasa- 
ne. Ir jis ėmė žvalgytis aplink, ar nebus ko pamiršęs. Rytą jis 
nusipirko „Geležinkelių tvarkaraštį“. Ant židinio, įvyniotas į 
riebaluotą popierių, gulėjo viščiukas, kurį juodu įsidėsią ke- 
lionei. 

— Širdele, — kartojo ponas Šarbonelis,— ar iškraustei visus 
stalčius?.. Naktiniame stalelyje gulėjo mano šlepės... Regis, 
už komodos užkrito kažkokie popieriai... 

Sėdėdamas ant lovos krašto, Rugonas skausmo gniaužiama 
širdimi stebėjo senukus, tirtančiomis rankomis raišiojančius 
pundus. Jų jaudinimasis buvo jam lyg gyvas priekaištas. Juk 
jis kaltas, kad juodu taip ilgąi smilko tame Paryžiuje, o štai da- 
bar, patyrę visišką pralaimėjimą, priversti bėgti. 

— Be reikalo išvažiuojat,— sumurmėjo jis. 

Ponia Šarbonel susidėjo rankas, lyg melsdama Nį nutilti. Pas- 
kum staiga prapliupo: 

— Klausykit, pone Rugonai, nieko daugiau mums nežadėkit! 
Mūsų bėdoms nebus galo... Kai pagalvoju, kad jau pustrečių 
metų čia pragyventa!.. Dieve mano, pustrečių metų šitokiame 
urve!.. Iki paskutinės gyvenimo dienos dabar maus man kairę 
koją: mat miegodavau prie sienos, štai tos, kur užpakaly jūsų, 
o ji amžinai rasoja... Nę, visko neapsakysi! Labai jau ilgai .reikė- 
tų kalbėt. Iššvaistėm beprotiškai daug pinigų. Matot, vakar ga- 
vau nusipirkt štai šitą didelį lagaminą, kad galėtume parsivežt 
viską, ką sudėvėjom Paryžiuj: ir kreivai šleivai sukurptus dra- 
bužėlius, atsiėjusius mums gyvus pinigus, ir skalbinius, kuriuos 
skalbėja grąžindavo mums sudriskusius... Ko jau ko, o jūsų 
skalbėjų tikrai nepasigesiu! Jos viską sudegina savo rūgštimis. 

Ir, sviesdama į lagaminą gniužulą skudurų, sušuko: 

— Ne, ne, mes išvažiuojam! Dar viena valanda — ir aš nu- 
mirsiu, kaip kažin ką! 

Tačiau Rugonas, nenorėdamas pasiduoti, prašneko apie jų 
bylą. Ką, gal juodu sužinoję ką nors negera? Tuomet Šarbone- 
liai kone verkdami papasakojo, kad anūkėlio Ševasiu palikimas 
jau visiškai išsprūstąs jiems iš rankų. Valstybės taryba artimiau- 
siomis dienomis patvirtinsianti pusės milijono frankų palikimo 
perdavimą Šventosios Šeimos moterų vienuolynui. Ir jie visiškai 
netekę vilties, kai sužinoję, kad monsinjoras Rošaras jau antrą 
kartą atvažiuojąs į Paryžių paspartinti bylos eigos. 

Staiga, nevilties apimtas, ponas Šarbonelis liovėsi raišiojęs 
mažąjį lagaminą ir, grąžydamas rankas, pakartojo gergždžian- 
čiu balsu: 

— Pusė milijono frankų! Pusė milijono frankų! 

Seniai visai sugniužo. Atsisėdo abu aukštyn kojomis apvers- 
tame kambaryje — vyras ant lagamino, žmona ant skalbinių 
ryšulio — ir prapliupo nykiai, nuobodžiai. bėdoti: vos vienas 
nutyla, pratrūksta antras. Prisiminė, koks mielas jiems buvęs 
anūkėlis Ševasiu. Kaip juodu jį mylėję! Tiesą pasakius, tuo me- 
tu, kai Šarboneliai sužinojo apie Ševasiu mirtį, nebuvo jo ma- 

tę mažų mažiausiai septyniolika metų. Tačiau dabar juodu su- 
sigraudino nuoširdžiai tikėdami, jog slaugę ir prižiūrėję jį ligos 
patale. Paskum ėmė kaltinti nesąžiningumu Šventosios Šeimos 
vienuolyno seseris: prisigerinusios prie anūkėlio, visus jo arti- 
muosius atstūmusios, kas mielą dieną engusios ligonį, primes- 
damos jam savo valią. Ponia Šarbonel, kad ir būdama dievo- 
baiminga moteris, papasakojo siaubingą istoriją: girdi, jų anū- 
kėlis Ševasiu miręs iš baimės, kai surašęs testamentą, kurį jam 
padiktavęs kunigas, gąsdindamas, jog lovos kojūgaly stovįs 
velnias. Na, o Faverolio vyskupas monsinjoras Rošaras irgi ne- 
gražiai elgiąsis atimdamas teisėtą turtą iš dorų Žmonių, visame 
Plasane pagarsėjusių savo sąžiningumu, nes jie garbingai susi-, 
darę šiokių tokių santaupų, prekiaudami alyvų aliejumi. 

— O gal dar ne viskas prarasta? — tarė Rugonas, matyda- 
mas silpstant jų valią.— Juk monsinjoras Rošaras anaiptol ne 
„ponas Dievas!.. Aš neturėjau laiko deramai jumis pasirūpinti. 
Juk esu taip užsiėmęs! Leiskit man susipažinti su bylos eiga. Aš 
nenoriu, kad vyskupas imtų ir mus prarytų. 

Šarboneliai susižvelgė, patraukė pečiais. 

— Kad neverta, pone Rugonai,— sumurmėjo vyras. 

Bet Rugonas neatlyžo dievažydamasis, jog dėsiąs visas pas- 
tangas ir neleisiąs jiems išvažiuoti tuščiomis rankomis. 

— Kad neverta, tikrai neverta,— pakartojo žmona.— Tik 
veltui gaišite laiką... Mes užsiminėm apie jus savo advokatui. 
Jis nusijuokė ir pasakė, jog dabar jūs per silpnas grumtis su 
monsinjoru Rošaru. 

— O kai žmogus per silpnas, tai ką padarysi? — savo ruož- 
tu pridūrė ponas Šarbonelis.— Geriau nusileisti. 

Rugonas nudelbė galvą. Senių žodžiai buvo jam lyg antau- 
siai. Dar niekad jis taip baisiai nesikamavo jausdamas savo be- 
jėgiškumą. 

— Mes grįšim į Plasaną,— toliau kalbėjo ponia Šarbonel.— 
Taip bus protingiausia... O, mes ant jūsų nepykstam, pone Ru- 
gonai! Kai susitiksim su ponia Felisitė, jūsų mama, pasakysim, 
kad nėrėtės iš kailio stengdamasis mums padėti. O jei kiti ims 
klausinėti, nebijokite: kas jau kas, o mes tikrai jums nepaken- 
ksim. Juk aukščiau bambos neiššoksi, tiesa? 

Skaudžiau įžeisti jau buvo neįmanoma. Rugonas įsivaizda- 
vo, kaip Šarboneliai paryažiuoja į savo užkampį. Tą patį vaka- 
rą visas miestelis jau plaks jį liežuviais. Prireiks daugelio metų 
tai dėmei nusiplauti, po tokios nesėkmės nelengva bus susigrą- 
žinti savo gerą vardą. 

-— Nevažiuokit! — sušuko jis.— Aš nenoriu, kad jūs išva- 
žiuotumėt!.. Dar pažiūrėsim, ar monsinjoras Rošaras sugebės 

mane praryti vienu matu! 

Jo piktas juokas išgąsdino Šarbonelius. Šiaip ar taip, jie vis 
dar spyriojosi. Galop sutiko truputį pabūti Paryžiuje, daugių 
daugiausia savaitę. Vyras šoko mikliai atraišioti virves, kurio- 
mis buvo suveržęs mažąjį lagaminą; žmona uždegė žvakę, nors 
buvo tik trečia valanda popiet, ir ėmė dėlioti skalbinius ir dra- 
bužius į stalčius. Atsisveikindamas Rugonas draugiškai spūs- 
telėjo jiems rankas ir dar sykį pažadėjo viską sutvarkyti. 

Tačiau gatvėje, nuėjęs vos dešimt žingsnių, jis ėmė gailėtis. 
Kuriam galui jis sulaikęs tuos Šarbonelius, jeigu jie patys spy- 
ręsi važiuoti? Juk tai buvusi puiki proga jų nusikratyti! Dabar 
jis iš naujo užsikrovęs priedermę laimėti jų bylą. Rugonas ypač 
pyko ant savęs, aiškiai suvokdamas, jog taip pasielgė tik tušty- 
bės vedamas. Toks poelgis, jo galva, nepritiko stipriam žmogui. 
Šiaip sakysi ar taip, o jis davė žodį, dabar norom nenorom rei- 
kės ką nors sugalvoti! Nuo Bonaparto gatvės Rugonas pasuko 
krantinėn ir perėjo Šventųjų Tėvų tiltą. 

Buvo šilta. Šiaip ar taip, nuo upės pūtė žvarbus vėjas. Kai 
Rugonas vidury tilto ėmė sagstytis paltą, kelią jam užtvėrė sto- 
ra dama, įsisiautusi į kailius. Iš balso jis pažino ponią Korer. 

— Ak, tai jūs? — verksmingu balsu prašneko ji.— Jeigu 
jau susitikau jus netyčia, ką gi, būkite sveikas... Šią savaitę nie- 
ku gyvu nebūčiau pas- jus atėjusi. Ne, jūs labai nepaslaugus. 

Ir ėmė jam prikaišioti, jog štai jau keli mėnesiai, kai nepa- 
tenkinąs jos prašymo. Ji turinti galvoje tą pačią panelę Ermini 
Bijkok, buvusią šv. Dionyzo vienuolyno auklėtinę, kurią žadė- 
jęs vesti jos suvedžiotojas, karininkas, jei koks geros širdies 
žmogus paaukotų reikiamą sumą kraičio. Ir apskritai prašyto- 
laukianti nesulaukianti tabako krautuvėlės, kitos damos — po- 
nia Šardon, ponia Tetanjer, ponia Žalagjė — kas dieną ateinan- 
čios pas ją bėdoti ir priminti tų pažadų, kuriuos anksčiau joms 
ramia širdimi davusi. 

— Juk aš dėjau viltis į jus,— baigdama tarė ji. — Gražią 
kiaulystę man padarėt, kaip kažin ką!.. Štai dabar einu į švieti- 
mo ministeriją kaulyti stipendijos mažiui Žalagjė. Juk buvot 
man pažadėjęs tą stipendiją! 

Ir atsidususi pridūrė: 

— Žodžiu, visi mes priversti svetimus slenksčius brūžinti, 
jeigu jau atsisakote būti mums gerasis globėjas. 

Rugonas, vėjo kiaurai košiamas, gūžėsi žiūrėdamas apačion, 
patiltėn, kur šv. Mikalojaus prieplaukoje knibždėjo prekybi- 
nio miestelio kampelis. Klausydamasis ponios Korer, jis drau- 
ge stebėjo baržą, prikrautą cukraus; krovikai leido krantinėn 

cukraus gabalus loviu, sukaltu iš dviejų lentų. Nuo krantinės 
žiopsojo į juos gal trys šimtai žmonių. š 

— Aš esu niekas, aš negaliu nieko, — atsakė jis.— Be rei- 
kalo jūs pykstate ant manęs. 

— Liaukitės! — atrėmė ponia Korer didingu tonu.— Kas jau 
kas, 0 aš gerai jus pažįstu! Kai tik panorėsit, iškart būsit visa- 
galis... Negudraukit, Eženai! 

Rugonas nesusivaldęs nusišypsojo. Familiarus tonas, kuriuo 
prašneko ponia Melani, kaip kitados jis ją vadindavo, pažadi- 
no prisiminimus apie „Vano“ viešbutį, apie tuos laikus, kai jis, 
neturėdamas batų, troško užkariauti Prancūziją. Iš galvos jam 
išgaravo tie priekaištai, kuriais apibėrė save išėjęs iš Šarbonelių. 

— Tai ką gi norite man papasakoti? — geraširdiškai paklau- 
sė jis. — Tik būkite gera, nestovėkim ant tilto. Čia galima sustirti. 
Jeigu jūs einate Grenelio gatvėn, aš palydėsįu jus iki tilto galo. 

Pasukęs atgal, Rugonas nužingsniavo šalia ponios Korer, bet 
rankos jai nepasiūlė. O ji įniko iš panagių dėstyti savo bėdas ir 
rūpesčius. | 

— Tiesą pasakius, į kitas man nusispjaut! Palauks tos da- 
mos, nepasius... Aš jūsų nekamuočiau, būčiau linksma kaip 
kitados, pamenat, jei pati neturėčiau vargų negalų. Ką beveiksi! 
Žmogus ilgainiui pritvinksta tulžies... Dieve mano! Man neduoda 
ramybės brolis. Vargšelis Martino! Žmona visai išvarė jį iš 
proto. Jis nebeturi širdies. | 

Ir leidosi nuodugniai pasakoti, kaip praėjusią savaitę ban- 
džiusi dar kartą su juo susitaikinti. Norėdama sužinoti brolio 
nusistatymą, ji nusprendusi nusiųsti į Kulonžą vieną draugę, 
tą pačią Ermini Bijkok, kurią jau dveji metai mėginanti išleis- 
ti už vyro. | 

— Jos kelionė man atsiėjo šimtą septyniolika frankų, — 
toliau kalbėjo ji.— Ir Žinot, kaip ji ten buvo priimta? Ponia Mar- 
tino įtūžo, puolė tarp panelės Ermini ir mano brolio ir pratrūko 
rėkti apsiputojusi, kad jeigu aš drįstanti siųsti pas ją kekšes, ji 
pašaukšianti žandarus... Vargšelė Ermini vis dar drebėjo, kai 
aš pasitikau ją Monparnaso stotyje, ir mudviem teko užeiti ka- 
vinėn pasistiprinti. 

Juodu priėjo tilto galą. Praeiviai stumdėsi. Guosdamas ją, 
Rugonas stengėsi surasti lipšnesnių žodžių. 

— Labai nemalonu. Bet pamatysit, jūsų brolis atsipeikės. 
Laikas viską sutvarko. 

Juodu stovėjo prie šaligatvio krašto, pro šalį dardėdami 
krantinėn suko ekipažai, Rugonas apsigręžė ir smulkiais žings- 
niukais nuėjo atgal tiltu. Ponia Korer nusekė įkandin, nesiliau- 
dama tarškėti: 

— Jeigu Martino netgi paliks testamentą, ji gali sudegint 
dokumentą, jam pasimirus... Vargšas broliukas sudžiūvo kaip 
šiekštas. Ermini sako, kad jis labai prastai atrodo... Žodžiu, man 
labai neramu. 

— Dabar nieko nepadarysi, reikia palaukti, — tarė Rugonas, 
skėstelėdamas rankas. 

Ponia Korer vėl sustabdė jį vidury tilto ir, nuleidusi balsą, 
pridūrė: 

— Ermini man pripasakojo keistų dalykų. Martino lyg pa- 
sidavęs į politiką. Jis respublikonas. Per paskutinius rinkimus 
sukiršino visą kraštą... Man tai buvo smūgis: Juk jis gali įkliūti, 
ar ne? 

Stojo tyla. Ponia Korer įsistebeilijo į Rugoną. Jis nulydėjo 
akimis pro šalį važiuojantį lando, lyg norėdamas išvengti jos 
žvilgsnio. Paskum kaip niekur nieko atsakė: 

— Nusiraminkit! Juk jūs turit draugų, ar ne? Tai va, kliau- 
kitės jais. | 

— Aš pasikliauju tik jumis, Eženai,— lipšniai sukuždėjo ji. 

Tai, matyt, jį sujaudino. Jis pažiūrėjo į ją savo ruožtu; jam 
pasirodė mielas ir putlus jos kaklas, ir gražios, nenorinčios senti 
moters veidas, storai nupudruotas, nelyginant kaukė. Ji primi- 
nė jam jaunystę. 

— Puiku, pasikliaukite manimi,— tarė jis, spausdamas jai 
rankas.— Juk žinot, jog imu į širdį visas jūsų bėdas. 

Rugonas vėl palydėjo ponią Korer iki Voltero krantinės. Ten 
atsisveikino su ja ir dar kartą perėjo tiltą, kaip ir anksčiau smal- 
siai spoksodamas, kaip šv. Mikalojaus prieplaukoje iškrauna- 
mos cukraus galvos. Net pastovėjo truputį, alkūnėmis užsikvem- 
pęs ant parapeto. Tačiau ir cukraus galvos, riedančios loviu, ir 
žalsvas vanduo, be paliovos tekantis po tiltu, ir žiopliai, ir na- 
mai — viskas netrukus susimaišė, paskendo užplūdusių minčių 
gelmėje. Galvoje spietėsi miglotos godos; susitikimas su ponia 
Korer pastūmėjo jį tarytum juodon bedugnėn. Jis jau nieko 
nesigailėjo, tik svajojo tapti didis, visagalis, kad galėtų paten- 
kinti nerealius, neįmanomus artimųjų troškimus. 

Jis atsipeikėjo šiurpo nukrėstas. Virpėjo visu kūnu. Leidosi 
sutemos; vėjo šuorai taškė į krantines debesis baltų dulkelyčių. 
Eidamas Tiuilri krantine, Rugonas staiga pasijuto baisiai nuvar- 
gęs. Ūmai jam pritrūko jėgų grįžti namo pėsčiomis. Tačiau pro 
šalį dardėjo tik pilni fiakrai, ir kai jis nebeteko vilties rasti eki- 
pažą, kažkoks vežėjas priešais jį sustabdė arklį. Pro fiakro langelį 
kyštelėjo galva. Tai buvo ponas Kanas. 

— Aš važiavau pas jus! — sušuko.— Lipkit! Aš jus parvešiu, 
ir sykiu galėsime šnektelėti. 

Rugonas įlipo. Vos tik jis atsisėdo ir arklys leidosi bėgti 
toliau įprasta vangia ristele, buvęs deputatas, nekreipdamas 
dėmesio į kratymą, prapliupo: 

— Ak, drauguži, kokį pasiūlymą gavau!.. Nieku gyvu ne- 
patikėsit. Man stačiai žadą atėmė. 

Ir, nuleisdamas langelio stiklą, paklausė: 

— Jūs nieko prieš? 

Rugonas susigūžė kampe ir pro atvirą langelį įsistebeilijo 
į slenkantį pro šalį pilką Tiuilri sodo mūrą. Ponas Kanas išrau- 
dęs kalbėjo toliau, mėšlungiškai skėtriodamasis rankomis: 

— Žinot, aš sekiau jūsų patarimais... Štai jau dveji metai, 
kai įnirtingai grumiuosi. Triskart buvau pas imperatorių, dabar 
rašau ketvirtą raštą tuo klausimu. Tiesa, aš negavau koncesijos 
tiesti geležinkelį, bet, šiaip ar taip, sutrukdžiau Marsi atiduoti 
ją Vakarų bendrovei... Trumpai drūtai, kaip jūs man ir sakėte, 
stengiausi stabdyti įvykių eigą, kol nesame stiprūs. 

Jis akimirką nutilo, nes jo balsą nustelbė baisingas griaus- 
mas geležimi krauto vežimo, dardančio krantine. Kai fiakras 
aplenkė vežimą, jis kalbėjo toliau: 

— Tai va, ką tik mano kabinete nepažįstamas ponas, matyt, 
stambus verslininkas, Marsi ir Vakarų bendrovės direktoriaus 
vardu be niekur nieko man pasiūlė koncesiją mainais į vieną 
milijoną akcijomis, kurias turėčiau duoti tiems ponams... Ką jūs 
į tai pasakysite? 

— Brangoka,— šypsodamas suniurzgė Rugonas 

Ponas Kanas, susinėręs rankas ant krūtinės, kinktelėjo galvą. 

— Ne, jūs turbūt neįsivaizduojate, kaip pasitiki savimi tie 
žmonės!.. Reikėtų jums perpasakoti visą mūsų pokalbį. Gavęs 
milijoną, Marsi apsiima mane remti ir ne ilgiau kaip per mėne- 
sį parūpinti man tą koncesiją. Jis reikalaująs savo dalies, ir 
tiek!:.. Kai aš užsiminiau apie imperatorių, tas žmogėnas nusi- 
kvatojo. Stačiai man į akis išdrožė, kad jeigu mane remsiąs im- 
„peratorius, aš nieko nepešiąs. 

Fiakras išvažiavo į Santarvės aikštę. Rugonas staiga atsitie- 
sė degančiais skruostais, lyg būtų ugnies gavęs. 

— Tikiuosi, jūs išgrūdot tą poną pro duris? — paklausė. 

Užuot atsakęs, buvęs deputatas su nuostaba dirstelėjo į Ru- 
goną. Jo pyktis ūmai nuslūgo. Dabar jis susigūžė fiakro kampe 
ir, tingiai kratydamasis, sumurmėjo: 

— Na jau ne! Nedera grūsti žmonių pro duris, svariai visko 
neapgalvojus... Beje, aš norėjau išgirsti jūsų nuomonę. Prisipa- 
žįstu, man knieti sutikti. 

— Jokiu būdu, Kanai! — įtūžęs: suriko Rugonas.— Jokiu 
būdu! 

Ir juodu susiginčijo. Ponas Kanas stengėsi įtikinti jį skai- 
čiais: savaime suprantama, milijonas — nežmoniškas kyšis, bet 
šitą spragą būsią galima lengvai užkišti, atlikus kurias ne kurias 
machinacijas. Rugonas nesiklausė, net klausyti nenorėjo, tik 
rankomis skėtriojo. Jam nusispjaut į pinigus! Stačiai jis nepa- 
geidaująs, kad Marši susiglemžtų tą milijoną, nes duoti jam tą 
milijoną — vadinasi, parodyti savo bejėgiškumą, prisipažinti 
nugalėtam, pernelyg brangiai įvertinti varžovo įtaką ir šitaip 
dar labiau jį iškelti. 

— Jūs pats matote, kad Marsi silpsta, — tarė Rugonas.— Jis 
pasirengęs taikintis... Palaukite dar truputį. Mes gausim kon- 
cesiją už dyką. 

Ir beveik grasinamu tonu pridūrė: 

— Perspėju jus, mudu susipyksim. Aš niekada nesutiksiu, 
"kad mano draugų kuris taptų tokio šantažo auka. 

Stojo tyla. Fiakras važiavo Eliziejaus laukais. Abu vyrai su- 
simąstę tarytum stropiai skaičiavo medžius šalinėse alėjose. 
Pirmas prašneko ponas Kanas. 

„— Klausykit,— pusbalsiu tarė, — man nieko daugiau nerei- 
kia, aš norėčiau būti su jumis, bet pats matot, kad štai jau dveji 
metai... 

Jis užsikirto ir baigė savo mintį kitaip: 

— Trumpai drūtai, jūs nekaltas, šiuo metu jūsų rankos su- 
rištos... Paklausykit manęs, duokim tą milijoną. 

— Jokiu būdu! — griežtai pakartojo Rugonas.— Po dviejų 
savaičių končesija bus jūsų, įsidėmėkit! 

Fiakras sustojo prie nedidelio rūmo -Marbefo gatvėje. Ne- 
lipdami iš ekipažo ir neatidarydami durelių, jie pakalbėjo dar 
truputį, lyg būtų jaukiai sėdėję kabinete. Tą vakarą pas Rugoną 
pietavo ponas Bušaras ir pulkininkas Žoblenas, tad jis pakvietė 
pietų. ir poną Kaną, bet šis atsisakė — labai apgailestaująs, jau 
esąs pakviestas kitur. Dabar didis žmogus karščiuodamasis kalb- 
ėjo apie koncesiją. Pagaliau išlipęs iš fiakro, jis draugiškai už- 
darė dureles ir dar sykį linktelėjo buvusiam deputatui. 

— Rytoj ketvirtadienis! Ateisiu pas jus, gerai? — sušuko 
jis, iškišdamas galvą iš nuvažiuojančio ekipažo. 

Rugonas truputį karščiavo. Tą vakarą net laikraščių nega- 
lėjo perskaityti. Nors buvo tik penkta valanda, jis nuėjo į sve- 
tainę ir, laukdamas svečių, ėmė vaikščioti skersai išilgai po kam- 
barį. Nuo blyškios sausio saulės, pirmąsyk praspindusios tais 
metais, jam šiek tiek sopėjo galvą. Popietinis pasivaikščioji- 
mas padarė jam neišdildomų įspūdžių. Prieš akis stovėjo visi 
draugai — ir tie, kuriuos jis stačiai pakentė, ir tie, kurių bijo- 
jo, ir tie, kurie tikrai buvo jam arti širdies, — ir visi jie stūmė 

jį prie neišvengiamos atomazgos. Rugonui tai netgi patiko: pa- 
teisindamas jų nekantravimą, jis jautė, kaip krūtinėje auga pyk- 
tis, išugdytas jų visų pykčio. Jam buvo toks pojūtis, jog neju- 
čia atsidūrė prie bedugnės krašto. Atėjo metas beprotišku šuo- 
liu peršokti prarają. 

Staiga jis prisiminė Žilkeną, kurį buvo visiškai pamiršęs. 
Jis paskambino ir paklausė tarną, ar buvo atėjęs „ponas žaliu 
paltu“. Tarnas nieko nematęs. Rugonas paliepė nedelsiant nu- 
vesti svečią į kabinetą, kai tik jis pasirodysiąs. 

— Ir tuoj praneškite man,— pridūrė, — jeigu net sėdėsime 
prie stalo. 

Vėl pašokus -smalsumui, Rugonas susirado vizitinę kortelę. 
Dar kartą perskaitė žodžius: „Labai skubus dalykas, keisteny- 
bė“, bet nieko nauja nesumetė. Pasirodžius ponui Bušarui ir pul- 
kininkui, įsikišo kortelę kišenėn sudirgintas, suerzintas tų -žo- 
džių, kurie dabar nėjo jam iš galvos. 

Pietūs buvo labai paprasti. Ponas Bušaras jau dvi dienas 
gyveno viengungiškai, nes žmona turėjusi išvažiuoti slaugyti 
tetos, apie kurią, beje, anksčiau nė karto nebuvo užsiminusi. 
Na, o pulkininkas, turintis beveik pastovią vietą prie pietų sta- 
lo, atsivedė atostogų paleistą sūnelį Ogiustą. Ponia Rugon vai- 
vaikščiojo oriai, patiekalus nešiojo laiku, nebarškindami in- 
dais. Buvo kalbama apie licėjų programas. Skyriaus viršininkas 
padeklamavo Horacijaus eilių, prisiminė premijas, pelnytas 
tūkstantis aštuoni šimtai tryliktaisiais metais. Pulkininkas pa- 
geidavo, kad licėjuose būtų karinė drausmė; paaiškino, kodėl 
Ogiustas lapkričio mėnesį neišlaikė bakalauro egzaminų: vai- 
kas esąs tokio buklaus proto, jog pernelyg išsamiais atsakymais 
erzinąs mokytojus. Tėvui aiškinant jo nesėkmę, Ogiustas šlamš- 
tė vištieną, slapčia šypsodamas valiūko šypsena. 

Deserto metu prieškambaryje sučirškė durų skambutis, ir 
Rugonas, kuris ligi tol sėdėjo išsiblaškęs, ūmai susijaudino. Pa- 
manė,.kad tai tikriausiai Žilkenas, metė žvilgsnį į duris ir jau 
buvo besulankstąs servetėlę, laukdamas pasirodant tarno. 
Bet įėjo Diupuaza. Buvęs prefektas atsisėdo nuošaly nuo stalo 
kaip savas. Jis dažnai ateidavo pavakare, gana anksti, kai tik 
papietaudavo nedideliame pensione, Sent Onorė priemiestyje. 

— Visai nusivariau nuo kojų,— subambėjo Diupuaza, nė 
neketindamas aiškinti, kokius didžius darbus nuveikė tą die- 
ną.— Buvau beeinąs gulti, bet paskui dingtelėjo mintis užsukti 
pas jus ir perskleisti laikraščius... Laikraščiai jūsų kabinete, 
Rugonai, ar ne? | 

Šiaip ar taip, jis liko besėdįs svetainėje, suvalgė pasiūlytą 

kriaušę, išgėrė lašelį vyno. Kalba peršoko prie brangymečio: 
per dvidešimt metų kainos išaugusios dvigubai. Ponas Bušaras 
prisiminė, jog jaunystės laikais pora balandžių kainavusi pen- 
kiolika su. Patiekus kavą ir likerius, ponia Rugon nepastebimai 
išėjo ir nebegrįžo. Svetainėn visi suėjo jausdamiesi lyg viena 
šeima. Pulkininkas ir skyriaus viršininkas patys perkėlė lošimo 
stalą prie židinio ir įniko dalyti kortas, apgalvodami išmonin- 
gas kombinacijas. Užsikvempęs ant apskrito stalelio, Ogiustas 
sklaidė .iliustruoto žurnalo komplektą. Diupuaza dingo. 

— Pažiūrėkit į mano kortas! — staiga sušuko pulkininkas.— 
Viena geresnė už kitą, tiesa? 

Rugonas priėjęs linktelėjo galvą. Tačiau vos tik spėjo tyliai 
atsisėsti savo kamputyje ir paimti židinio žnyples, prisiartino 
tarnas ir pakuždėjo jam į ausį: 

— Atėjo tasai ponas, kuris buvo rytą. 

Rugonas krūptelėjo. Jis negirdėjo skambučio. Žilkenas sto- 
vėjo kabinete, po pažastimi pasispaudęs lazdą, ir prisimerkęs 
žinovo žvilgsniu žiūrinėjo prastą graviūrą, vaizduojančią Na- 
poleoną šv. Elenos saloje. Jo ilgas žalias paltas buvo susagstytas 
iki smakro, ant galvos kūpsojo šauniai pakreiptas beveik nau- 
jas juodas šilkinis cilindras. 

— Na? — nekantriai paklausė Rugonas. 

Žilkenas neskubėjo. Žiūrėdamas į graviūrą, palingavo gal- 
vą ir tarė: 

—- Šiaip sakysi ar taip, o padaryta kaip reikiant!.. Regis, 
Jisai ten velnioniškai nuobodžiavo! | 

-Kabinete degė viena vienintelė lempa, stovinti ant rašomojo 
stalo krašto. Rugonui įėjus, už krėslo aukšta atkalte, pristumto 
prie židinio, pasigirdo braškėjimas, lyg popieriaus šiugždesys, 
paskum vėl stojo tokia tyla, kad galėjai pamanyti, jog tai bus 
sutraškėjęs žerplėjantis nuodėgulys. Beje, Žilkenas sėstis atsi- 
sakė. Abu liko bestovį prie durų, knygų spintos šešėlyje. 

— Na? — pakartojo Rugonas. 

Ir pridūrė, jog rytą buvo užsukęs į Gizardo gatvę. Tuomet 
Žilkenas prašneko apie namsargę, puikią moterį, mirštančią 
nuo džiovos, — mat to namo pirmasis aukštas baisiai drėgnas. 

— Na, o tas skubus dalykas?.. Kas ten tokio? 

— Palauk! Dėl to aš ir atėjau. Viską aptarsim... O kai užlipai 
į viršų, girdėjai miaukiant katę? Įsivaizduoji, įsiropštė pas ma- 
ne laštaku! Vieną naktį palikau atvirą langą, 0 rytą žiūriu — 
katė lovoje. Barzdą man laižė. Juokinga man pasidarė, todėl ir 
neišmečiau. 

Galų gale jis malonėjo prašnekti apie tai, ko buvo atėjęs. Is- 
torija pasirodė ilga. Pradėjo jis nuo savo romano su viena skal- 

bėja, įsimylėjusia jį iki ausų vieną vakarą prie „Ambigiu“ tea- 
tro. Vargšelė Elali buvusi priversta palikti savo mantą ir nešdin- 
tis iš savo kambario kaip stovi, nes ją pametęs meilužis kaip tik 
tuo metu, kai ji buvusi skolinga namų savininkui už pusę me- 
tų. Štai jau dešimt dienų, kai ji gyvenanti viešbutuke, Monmar- 
tro gatvėje, greta savo skalbyklos. Visą pastarąją savaitę Žil- 
kenas nakvodavęs pas ją, mažyčiame tamsiame trečio aukšto 
kambarėlyje langais į kiemą, pačiame koridoriaus. gale. 

Rugonas kantriai klausėsi. 

— Taigi prieš tris dienas parsinešiau pyrago ir butelį vy- 
no,— toliau pasakojo Žilkenas.— Mudu pavakarieniavome -10- 
voje, savaime suprantama. Mes apskritai anksti einame gulti... 
Elali atsikėlė apie vidurnaktį, nukratė nuo. paklodės trupinius 
ir užmigo kaip suvystyta. Ta mergelė stačiai miegų maišas!.. O 
aš negalėjau užmigti. Užpūčiau žvakę ir gulėjau atviromis aki- 
mis, bet staiga girdžiu — gretimame kambaryje lyg ir ginčas. 
Beje, pasakysiu tau, jog abu kambariai pereinami, tik dabar du- 
rys užkaltos. Paskum balsai pritilo,— matyt, ginčininkai susitai- 
kino. Bet aš išgirdau tokius keistus garsus, jog, velniai rautų, ne- 
susivaldžiau ir prisikišau prie rakto skylutės... Ne, jokiu būdu 
neįspėsi!.. 

. Jis išsprogino akis ir nutilo, iš anksto mėgaudamasis tuo 
įspūdžių; kurį tikėjosi padaryti Rugonui. 

— Tai va, jų buvo du: vienas jaunas, kokių dvidešimt pen- 
kerių metų, pažiūrėti gana malonios išvaizdos, ir penkiasdešimt- 
metis senis, žemo ūgio, geibus, sudžiūvęs... Žaliūkai apžiūrinėjo 
pistoletus, durklus, špagas, visokiausius ginklus, naujus naujin- 
telaičius, žvilgančio plieno... Šnekėjosi juodu kažin kokia kalba, 
iš pradžių nesupratau kokia. Bet iš kai kurių žodžių sumečiau, 
jog itališkai. Juk žinai, kai buvau komivojažierius, važinėjau 
Italijon makaronų. Taigi susikaupiau ir viską sųpratau, mielasis 
mano... Tie ponai atkeliavo į Paryžių nudėti imperatoriaus. Še tau! 

Jis susinėrė rankas ir, prispaudęs prie krūtinės lazdą, kelis- 
syk pakartojo: 

— Na, argi ne keistenybė? 

Tai šit kas Žilkenui pasirodė keista! Rugonas gūžtelėjo pe- 
čiais: jau šimtus kartų girdėjęs apie tokius sąmokslus. Bet bu- 
ves komivojažierius leidosi į smulkmenas: 

— Juk pats mane prašei,-kad praneščiau viską, kas šneka- 
ma mūsų kvartale. Aš tau darau paslaugą ir viską iškloju, tiesa? 
Be reikalo linguoji galvą... Patįkėk, jei dabar nueičiau į prefek- 
tūrą, be arbatpinigių tikrai neišleistų! Bet aš verčiau noriu pa- 
dėti draugui, kad jis tuo pasinaudotų. Čia rimtas dalykas, girdi? 
Išklok viską imperatoriui, ir jis tave išbučiuos, velniai griebtų! 

Štai jau tris dienas jis sekąs tuos ponelius, kaip jis juos vadino. 
Dieną ateiną dar du — vienas jaunas, kitas pagyvenęs, labai iš- 
vaizdus, išblyškusio veido, ilgais juodais plaukais, iš pažiūros 
vadeiva. Pareiną iš miesto nusikamavę, tarpusavyje šneką trum- 
pai, užuominomis. Vakar jis matęs juos užtaisant tokius geleži- 
nius daikčiukus, tikriausiai bombas. Jis pasiėmęs iš Elali raktą, 
ištisas dienas tūnojęs namie basas, ištempęs ausis. Kad kaimy- 
nai ramiai jaustųsi, jau devintą valandą vakaro nuvarąs Elali 
gulti. Be kita ko, jo nuomone, motėrų apskritai nevalia painio- 
ti į politiką. 

Žilkenui kalbant, Rugono veidas darėsi vis rimtesnis. Jis 
patikėjo. Nors buvęs komivojažierius atėjo nukaušęs, Rugonas 
jautė, jog nereikalingomis detalėmis perkrautas pasakojimas 
atskleidžia tikrą tiesą. Be to, nerimas, kamavęs visą dieną, lau- 
kimas nežinia ko dabar Rugonui pasirodė kaip nuojauta. Ir jį 
vėl perėmė vidinis virpulys, krėtęs nuo pat ryto, tas susijaudi- 
nimas, kuris nejučia pagauna stiprų žmogų, ant kortos statantį 
savo ateitį. 

— Tuos avigalvius tikriausiai jau seka visa Paryžiaus poli- 
cija,— burbtelėjo Rugonas, dėdamasis visiškai abejingas. 

Žilkenas sukikeno. 

— Tuomet ji turėtų nesnausti,— prakošė jis pro dantis. 

Jis nutilo ir vis dar krizendamas švelniai paglostė savo ci- 
lindrą. Didis žmogus suprato, jog Žilkenas dar ne viską pasakė. 
Ir pažvelgė jam į akis: Bet Žilkenas jau žengė į duris tardamas: 

— Žodžiu, aš tave perspėjau... Na, mielasis mano, einu papie- 
taut. Tikėk netikėk, o šiandien dar nieko nesu valgęs. Kiaurą 
dieną stebėjau tuos ponelius... Peralkau kaip vilkas! 

Rugonas jį sulaikė, pasiūlė šaltos mėsos ir tuoj įsakė valgo- 
majame padengti jam stalą. Žilkenas buvo sujaudintas. Uždarė 
kabineto duris ir tyliai, kad nenugirstų tarnas, tarė: 

— Tu šaunus vyras... Klausyk. Aš tau nemeluoju. Jei būtum 
mane prastai priėmęs, būčiau nudrožęs tiesiai į policiją... Bet 
dabar pasakysiu tau viską. Juk aš elgiuos garbingai, tiesa? Ti- 
kiuosi, tu nepamirši mano paslaugos. Nors ir ką sakytum, bet 
draugai visados yra draugai... 

Jis prisikišo dar arčiau ir sušvogždė Rugonui į; ausį: 

— Viskas įvyks rytoj vakare... Jie ketina sudorot Badengė' 
prie Operos, kai jis atvažiuos į teatrą. Karieta, adjutantai, pa- 
lyda — viskas išlėks į orą. 


' Niekinama pavardė, kuria Liudviką Napoleoną vadino jo prieši- 
ninkai; šia pavarde jis pats dangstėsi vienu tarpu po nenusisekusios 
politinės avantiūros. 

Žilkenui išėjus į valgomąjį, Rugonas valandėlę stovėjo vi- 
dury kabineto papilkėjusiu veidu. Jis svarstė, nežinojo, ką da- 
ryti. Paskum atsisėdo prie rašomojo stalo, paėmė popieriaus 
lakštą, bet tuoj nubraukė į šalį. Staiga pašokęs pasuko durų link, 
lyg norėdamas duoti kokį nurodymą. Bet vėl grįžo atgal, nu- 
grimzdęs į mintis, it debesis niaukiančias veidą. 

* Tuo metu krėslas aukšta atkalte, stovintis prie židinio, ne- 
tikėtai pasislinko į šalį. Nuo jo pasikėlė Diupuaza, kuo ramiau- 
siai lankstydamas laikraštį. 

— Ką? Jūs buvot šičia? — šiurkščiai paklausė Rugonas. 

— Savaime suprantama, juk škaičiau laikraščius, — atsakė 
buvęs suprefektas ir nusišypsojo iššiepdamas kreivus baltutė- 
lius dantis.— Jūs pats žinote: įeidamas mane matėte. 

Po tokio akiplėšiško melo nebebuvo ko daugiau aiškintis. 
Kelias sekundes abu vyrai tylėdami žiūrėjo vienas į kitą. Ir kai 
Rugonas neryžtingai žengė prie stalo, lyg klausdamas Diupuaza 
patarimo, šis mostelėjo ranka tarytum atsakydamas: „Palaukit, 
nėra ko skubėti, pažiūrėsim“. Nepersitarę nė vienu žodžiu, juo- 
du grįžo svetainėn. 

Tą vakarą pulkininkas ir ponas Bušaras taip nuožmiai susi- 
kivirčijo dėl Orleano princų ir grafo Šamboro, jog metė kortas 
ir.prisiekė kaip gyvi niekad nelošti vienas su kitu. Atsisėdę 
abipus židinio, spoksojo vienas į kitą grėsmingomis akimis. Ta- 
čiau, Rugonui atėjus, juodu susitaikino ir ėmė giedoti jam 
ditirambus. 

— O, nė kiek nesivaržydamas pasakysiu visa tai, jam gir- 
dint,— tarė pulkininkas.— Nūnai' nėra tokio masto politinių 
veikėjų. | | 

— Mudu jus apšnekam, turėkit tai galvoj, — suktai pridūrė 
ponas Bušaras. 

Ir pokalbis tęsėsi toliau. 

— Neprilygstamo proto! 

— Veiklos žmogus, apvainikuotas pergalės laurais! 

— Ak, kaip būtų gerai, jeigu jis imtųsi valstybės reikalų! 

— Taip, gal baigtųsi ta suirutė. Tik jis vienas gali išgelbė- 
ti Imperiją. 

Kuklindamasis Rugonas raukė antakius, muistėsi traukyda- 
mas plačius pečius. Jam stačiai saldavo širdis girdint tokias ties- 
mukas liaupses. Niekas nemokėjo taip švelniai glostyti jam sa- 
vimeilės kaip pulkininkas ir ponas Bušaras, ištisus vakarus pa- 
sirengę garbstyti didį žmogų. Kvailumas trykšte tryško iš jų 
veidų, pilnų paiko orumo, ir kuo lėkštesni jie atrodė Rugonui, 
tuo labiau mėgavosi jis jų monotoniškais balsais, be paliovos 
kartojančiais absurdiškas liaupses. Kartais, kai pusbrolių ne- 

būdavo, Rugonas šaipydavosi iš jų, bet, šiaip ar taip, jie tenkin- 
davo jo puikybę ir nežabotą valdžios geismą. Tas gyrių mėšly- 
nas buvo pakankamai didelis, kad jis galėtų visu ūgiu jame vo- 
liotis. 

— Ne, ne, aš menkas žmogelis,— tarė jis, purtydamas 
galvą.— Ak, jei iš tikrųjų būčiau toks stiprus, kaip jūs sakot... 

Jis nebaigė. Atsisėdęs prie lošimo stalo, nejučia ėmė dėstyti 
pasiansą, Oo tai paskutiniu metu atsitikdavo vis rečiau. Ponas 
Bušaras ir pulkininkas nesiliovė jo liaupsinę: tvirtino, kad jis 
didis oratorius, didis administratorius, didis finansininkas, didis 
politikas. Diupuaza stovėdamas linkčiojo galvą. Galop, nežiū- 
rėdamas į Rugoną, lyg jo nebūtų buvę svetainėje, tarė: 
| — Dieve mano! Būtų gana bent kokio įvykio... Imperato- 
rius labai palankiai nusiteikęs Rugonui. Jeigu rytoj atsitiktų 
kokia baisi nelaimė, jeigu rytoj prireiktų tvirtos rankos, poryt 
Rugonas būtų ministras... Dieve mano, ne kitaip! . 

Didis žmogus iš lėto pakėlė akis. Nebaigęs dėstyti pasianso, 
jis atsilošė krėsle, veidas jo vėl papilkėjo apniauktas šešėlio. 
Tačiau įteiklūs, nenuilstami pulkininko ir pono. Bušaro balsai 
tarytum liūliavo jį, grimzdintį mintyse, skatino padaryti žin- 
gsnį, kurio jisai vis dar nesiryžo žengti. Galop jis nusišypsojo, 
kai jaunasis Ogiustas, baigęs dėstyti jo paliktą pasiansą, sušuko: 

— Pasisekė, pone Rugonai! 

— Po velnių! Turi pasisekti! — tarė Diupuaza, kartodamas 
mėgstamus didžio žmogaus žodžius. 

Tuo metu tarnas pranešė Rugonui, kad jo klausia toksai po- 
nas ir dama, ir padavė vizitinę kortelę. 

— Ką? Jie Paryžiuje? — dirstelėjęs į kortelę, sušuko Rugo- 
nas. 

Kortelėje buvo markizų d'Eskorajų pavardės. Rugonas nus- 
kubėjo į kabinetą priimti svečių. Juodu atsiprašė už tokį vėly- 
vą vizitą. Vėliau jie užsiminė, jog atvažiavę prieš dvi dienas, 
bei, baimindamiesi, kad jų apsilankymas pas žmogų, artimai 
susijusį su vyriausybe, nebūtų neteisingai suprastas, ryžęsi atei- 
ti tokiu netinkamu metu. Toks pasiteisinimas nė kiek neužgavo 
Rugono. Markizo ir markizės pasirodymas namuose buvo jam 
netikėta garbė. Rugono tuštybė nebūtų buvusi labiau paglosty- 
ta netgi tuomet, jeigu pats imperatorius būtų pasibeldęs į jo du- 
ris. Tiedu seni žmonės, atėję pas jį kaip prašytojai, jo akimis 
žiūrint, buvo visas Plasanas, aristokratiškas, šaltas, pasipūtęs 
Plasanas, kuris iš jaunystės laikų atrodė jam kaip nepasiekia- 
mas Olimpas; ir štai dabar, kai tas Plasanas atėjo jam nusilenk- 
ti, pagaliau išsipildė jo sena, garbėtroškos puoselėjama svajonė: 
atsikeršyti už panieką, kurią kitados rodė jam gimtasis mieste- 

lis,.kai jis, menkas advokatėlis, kiauromis kurpėmis dilino sve- 
timus slenksčius. | 

— Mes neužtikome Žiulio,— tarė markizė.— Norėjome pa- 
daryti jam malonią staigmeną... Pasirodo, jis išvažiavęs su rei- 
kalais į Orleaną. | 

Rugonas nežinojo, kad jaunuolis išvažiavęs. Tačiau, prisi- 
minęs, jog teta, kurią slaugo ponia Bušar, irgi gyvena Orleane, 
beregint viską suprato. Net sugalvojo Žiuliui pateisinimą ir 
paaiškino, jog jisai išvykęs svarbiu reikalu,— jam patikėta iš- 
tirti klausimą dėl piktnaudžiavimo valdžia. Ir jis palankiai at- 
siliepė apie jaunuolį, pridurdamas, kad jo laukianti puiki atei- 
tis. 

— Jam reikia prasimušti į žmones, — tarė markizas, lyg tarp 
kitko užsimindamas apie giminės nuskurdimą.— Mums buvo 
labai skaudu su juo išsiskirti. 

Ir tėvai pradėjo taktiškai skųstis mūsų baisiais laikais, kai 
sūnaus neįmanoma auklėti šeimos religinių įsitikinimų dvasia. 
Žlugus Karoliui X, jie dar nė karto nesilankę Paryžiuje. Ir nie- 
kad čionai nebūtų atvažiavę, jei nebūtų rūpinęsi Žiulio karje- 
ra. Kai mielas vaikelis, sekdamas jų slaptais patarimais, pradėjęs 
tarnauti Imperijai, jie dėl akių dėjęsi, lyg būtų jo atsižadėję, 
bet iš tikrųjų be atlydos stengęsi slapčiomis padėti jam kilti 
karjeros laiptais. 

— Mums nėra ko slėpti nuo jūsų, pone Rugonai,— su žaviu 
nevaržomumu toliau kalbėjo markizas.— Mes mylime sūnų, ir 
tai savaime suprantama... Jūs daug jam padarėte, ir mes labai 
jums dėkingi. Bet jūs galite padaryti dar daugiau. Juk mes drau- 
gai ir kraštiečiai, tiesa? | 

Rugonas susijaudinęs nusilenkė. Senukai, kitados, kai sekma- 
dieniais važiuodavo į bažnyčią, atrodę tokie didingi, dabar sto- 
vėjo prieš jį tokie nusižeminę, kad jis pasijuto iškilęs į nepasie- 
kiamas aukštybes. Ir tvirtai pažadėjo pasirūpinti jų sūnumi. 

Po dvidešimties minučių draugiško pokalbio markizė pas- 
paudė Rugonui ranką ir, akimirką sulaikiusi ją delne, tyliai 
sukuždėjo: | | 

 — Vadinasi, sutarta, mielasis pone Rugonai. Mudu tam ty- 
Čia atvažiavome iš Plasano. Jau nebegalėjome ilgiau laukti. Kai 
esi tokio amžiaus, tai savaime suprantama... O dabar grįšime 
namo ramia širdimi. Girdėjome, kad jūs nieko nebegalite. 

Rugonas šyptelėjo. Ir tarytum atsiliepdamas į savo slaptas 
mintis, tvirtai pareiškė: 

— Žmogus viską gali, kai nori... Pasikliaukite manimi. 

Tačiau, jiems išėjus, jo veidu vėl šmėkštelėjo apmaudo še- 
šėlis. Jis sustojo vidury prieškambario ir staiga pamatė kampe 

pagarbiai laukiant valyvai apsirengusį vyriškį, sukinėjantį ran- 
kose fetrinį katiliuką. 

— Ko jums reikia? — šiurkščiai paklausė Rugonas. 

Vyriškis, tvirtai suręstas plačiapetis žaliūkas, sumurmėjo 
nudelbdamas akis: 

— Jūs manęs nepažįstate, pone? 

— Ne,— storžieviškai atrėžė Rugonas. 

— Aš esu Merlis, pone, jūsų buvęs kurjeris Valstybės ta- 
ryboje. | 

Rugonas šiek tiek atlyžo. 

— Aha, prisimenu! Jūs užsiželdinot barzdą... Na, ko gi jūs 
pageidaujat, mielasis? 

Mandagiai, kaip ir pridera išauklėtam žmogui, Merlis paaiš- 
kino. Popiet susitikęs ponią Korer, ir ji patarusi šiandien vakare 
užeiti pas poną Rugoną; kitaip jis nebūtų drįsęs tokiu metu verž- 
tis į pono namus. “ 

— Ponia Korer labai gera,— kelissyk pakartojo jis. 

„ Paskum pasisakė, jog esąs be tarnybos. Ir barzdą užsiželdi- 
nęs todėl, jog prieš pusmetį išėjęs iš Valstybės tarybos. Ir kai 
Rugonas paklausė, kodėl buvęs atleistas, jis neprisipažino, kad 
buvo stačiai išgrūstas už negražius darbelius. Jis kietai sučiau- 
pė lūpas, paskum santūriai tarė: 

— Visiems buvo žinoma, kaip aš jums atsidavęs, pone. Jums 
atsistatydinus, mane imta visaip engti, nes aš nemokėjau slėpti 
savo jausmų... Kartą vos neskėliau. antausio vienam bendradar- 
biui, kai jis pradėjo šnekėti visokias kiaulystes... Ir jie mane 
atleido. 

Rugonas nuvėrė jį įdėmiu žvilgsniu. 

— Vadinas, mielasis, dėl raanęs jūs atsidūrėt gatvėje? 

Merlis vos pastebimai nusišypsojo. 

— Ir aš jums skolingas, ar ne? Turiu kur nors jus įtaisyti? 

Jis vėl nusišypsojo ir tiek tepasakė: 

— Jūs būtumėte labai geras, pone. 

Stojo neilga tyla. Rugonas nejučia ėmė nervingai plekšnoti 
rankomis. Paskum, matyt, kaiiką nutaręs, ramiai susijuokė. Jis 
pernelyg prasiskolinęs, reikės iškart su visais atsiskaityti. 

— Aš jūsų nepamiršiu, turėsite tarnybą, — tarė jis.— Gerai 
padarėt, kad užėjot, nfielasis:. 

Įr atsisveikino su Merliu. Dabar jis jau nebedvejojo. Ryžtin- 
gai įėjo į valgomąjį, kur Žilkenas, sudorojęs griežinį pyrago, 
vištos šlaunelę ir“ šaltas bulves, laižė uogienę. Buvęs komivoja- 
žierius plepėjo su Diupuaza, kuris sėdėjo ten pat, apsižergęs 
kėdę. Nėmaž nesivaržydam i ir nesiskaitydami su žodžiais, juo- 
du kalbėjo apie moteris, apie tai, kaip joms patikti. Žilkenas 

sėdėjo su cilindru ant galvos ir išsivertęs sūpavosi su visa kė- 
de, didesnio švankumo dėlei darbuodamasis dantų krapštuku. 

— Na, maunu;— tarė jis ir, vienu matu išmaukęs stiklinę 
vyno, plekštelėjo liežuviu.— Eisiu į Monmartro gatvę, pažiūrė- 
siu, ką veikia mano paukšteliai. 

Rųgonas, pažiūrėti labai smagiai nusiteikęs, ėmė iš jo šai- 
pytis. Nejaugi ir dabar, sočiai papietavęs, jisai vis dar tikįs pa- 
sakomis apie sąmokslininkus? Diupuaza irgi dėjosi nėmaž ne- 
tikįs tais paistalais. Jis susitarė su Žilkenu susitikti rytojaus 
dieną, nes norįs grąžinti jam skolą — pavaišinti pusryčiais. Žil- 
kenas, pasispaudęs lazdą po pažastimi, tolydžio kartojo, kai tik 
jam pavykdavo įsiterpti: 


— Vadinasi, jūs neketinat perspėti?.. 

— Na, žinoma, pranešiu,— galop atsakė Rugonas.— Iš ma- 
nęs visi išsityčios, ir tiek... Nėra ko skubėti. Spėsiu ir rytoj rytą. 

Buvęs komivojažierius jau laikėsi durų rankenos. Staiga jis 
grįžo atgal ir krizendamas pareiškė: . 

— Žinot ką? Tegu Badengė išlekia į orą. Man nusispjaut! 
Bent gardžiai pasijuoksiu. 

— O, imperatoriui nėra ko bijoti, jeigu net Visa tai tiesa! — 
įtaigiu, beveik dievobaimingu tonu tarė didis žmogus.— Tokios 
užmačios niekad neišdega... Juk yra Apvaizda. 

Tuo pokalbis ir pasibaigė. Diupuaza išėjo kartu su Žilkenu, 
draugiškai vadindamas jį „tu“. Po valandos, pusę vienuoliktos, 
atsisveikindamas su ponu Bušaru ir pulkininku, Rugonas, kaip 
paprastai, pasirąžė, nusižiovavo ir tarė: 

— Na ir nusikaliau šiandien! Miegosiu kaip užmuštas. 

Rytojaus dieną prie Operos teatro po imperatoriaus karieta 
sprogo trys bombos'. Baisi panika apėmė minią, susigrūdusią 
Lepeletjė gatvėje. Nukentėjo daugiau kaip penkiasdešimt žmo- 
nių. Skersai nutekamojo griovio tysojo mėlyno šilko suknia 
moteris, nudėta vietoje. Ant grindinio merdėjo du kareiviai. Ad- 
jutantas, sužeistas į sprandą, bėgo driekdamas iš paskos kruvi- 
ną drūžę. Ryškiai šviečiant dujų žibintui, dūmų apsiaustas im- 
peratorius sveikas ir gyvas išlipo iš skeveldrų išvarpytos karie- 
tos ir pasisveikino su minia. Nuo sprogimo nukentėjo tik jo 
cilindras. 

Rugonas kuo ramiausiai praleido visą dieną namie. Šiaip ar 


'! 1858 m. sausio 14 dieną buvo pasikėsinta į Liudviką Bonapartą; 
pasikėsinimo organizatorius, italų revoliucionierius Orsinis, buvęs 1849 
m. Romos respublikos komisaras, buvo nubaustas mirtimi. Naudodamasi 
pasikėsinimu, vyriausybė susidorojo su respublikonais. 

taip, rytą jis truputį jaudinosi ir du kartus vos neišėjo pasivaikš- 
čioti. Pusryčiams baigiantis pasirodė Klorindė. Jis pamiršo viską 
ir ligi pat vakaro prasėdėjo su ja kabinete. Ji atvažiavo pasitarti 
su juo vienu itin kebliu klausimu; jaunoji moteris buvo visiškai 
pasidavusi nevilčiai ir skundėsi, kad jai niekas nesiseka. Jos 
liūdesio sujaudintas, Rugonas stengėsi ją paguosti užsiminda- 
mas, jog turįs daug vilčių, kad veikiai viskas pasikeisią į gera. 
Jam ne paslaptis, kiek pastangų dedą jo labui ištikimi draugai, 
ir jis dosniai atsilyginsiąs visiems, net patiems kukliausiems. 
Atsisveikindamas jis pabučiavo Klorindę į kaktą. Po pietų Ru- 
gonas pajuto nenugalimą norą prasimankštinti. Jis išėjo ir trum- 
piausiu keliu nudrožė krantinėn: buvo tvanku, norėjosi pakvė- 
puoti gaiviu upės oru. Buvo šiltas žiemos vakaras; virš miesto, 
nugrimzdusio į bežadę tamsą, kybojo žemas, debesimis apsitrau- 
kęs dangus. Tolumoje pamažu ščiuvo didžiųjų gatvių ūžesys. 
Rugonas vienodais žingsniais matavo tuščius šaligatvius, eida- 
mas nosies tiesumu, palto skvernais tolydžio kliūdamas už ak- 
meninių parapetų; begalinės žiburėlių eilės driekėsi į nakties 
gūdumą nelyginant žvaigždės, ženklinančios užgesųsio dangaus 
ribas, darydamos neapžvelgiamos, neaprėpiamos erdvės įspūdį, — 
atrodė, jog ir aikštės, ir gatvės tamsos užgožtais namais pasidavė 
į plotį, jog Paryžius išsiplėtė į visas puses ir jog jam, Rugonui, 
dabar pakanka ir plotmės savo užmojams, ir oro krūtinei. Rašalo 
juodumo vanduo, mirguliuodamas gyvo aukso atšvaitais, alsavo 
vienodai, didingai kaip miegantis milžinas, sakytum antrindamas 
jo grandiozinėms svajonėms. Kai Rugonas atsidūrė prie Teisin- 
gumo rūmų, laikrodis išmušė devintą. Jis krūptelėjo, atsigręžė, 
įsiklausė; jam pasidingojo, kad virš stogų pralėkė panikos 
šuoras; kad tolumoje nugriaudėjo sprogimai, šūviai, suskardė- 
jo siaubo klyksmai. Paryžius tarytum ūmai sustingo baisėdama- 
sis kokiu šiurpiu nusikaltimu. Ir jis prisiminė birželio popietę, 
skaisčią, džiaugsmingą krikštynų dieną, kaitrią saulę, varpų 
gausmą, kamšatį krantinėse,— prisiminė Imperijos triumfą, tokį 
begalinį, jog akimirką sutriko ir net pajuto imperatoriui pavy- 
dą. Ir štai išmušė jo pergalės valanda: aklas dangus, siaubo pri- 
trėkštas bežadis miestas, tuščias krantinės, tolydžio krečiamos 
šiurpo, baimingai virpančios dujų žibintų liepsnelės,— nenu- 
sakoma baisybė, klastingai sėlinanti iš nakties gūdumos. Rugo- 
nas alsavo visa krūtine, — jis mylėjo tokį Paryžių, galvažudžių 
Paryžių, kurio šiurpulingoje tamsoje jautėsi visagalis. 

Po dešimties dienų vidaus reikalų ministerijoje Rugonas 
pakeitė poną de Marsi, kuris buvo paskirtas Atstovų rūmų 
pirmininku. 

IX „ 

Vieną kovo rytą Rugonas sėdėjo savo kabinete, vidaus rei- 
kalų ministerijoje, įgulęs į slaptą aplinkraštį', kuris kitą dieną 
turėjo būti išsiuntinėtas prefektams. Jis tolydžio svarstė nus- 
todamas rašyti, pūkštavo ir vėl rašė pritrėkšdamas plunksną 
prie popieriaus. 

— Žiuli, pasakykit man žodžio „valdžia“ sinonimą,— ta- 
rė.— Na ir kalbos skurdumas!.. Kas eilutė man vis išeina 
„valdžia“. , 

— Na, administracija, vyriausybė, imperija, — šypsodamas 
atsiliepė jaunuolis. 

Ponas Žiulis d'Eskorajis,. Rugono pasiskirtas sekretorium, 
tvarkė korespondenciją ant rašomojo stalo krašto. Kruopščiai 
pjaustė vokus peiliuku ir, akimis permetęs laiškus, dėliojo juos 
į atskiras krūvelės. Prie židinio, kur kaitriai pleškėjo ugnis, sė- 
dėjo pulkininkas, ponas Kanas ir ponas Bežiuenas. Patogiai iš- 
sipleikę krėsluose, visi trys šildėsi kojas ir tylėjo. Jautėsi kaip 
namie. Ponas Kanas skaitė laikraštį. Kiti du, palaimingai išsikė- 
toję, spoksojo į ugnį ir gaudė varnas. 

Rugonas pasikėlė, paėmė nuo staliuko stiklinę ir, įsipylęs 
vandens, išgėrė vienu mauku. 

— Galva neneša, ką tokio būčiau vakar suvalgęs, — suniur- 
zgė.— Šiandien visą Seną galėčiau išsriaubti. 

Jis ne iškart atsisėdo atgal prie stalo. Iš pradžių pasivaikš- 
čiojo po kabinetą, krypuodamas visu dramblotu kūnu. Nuo sun- 
kių jo žingsnių dusliai dundėjo parketas, užklotas storu kilimu. 
Priėjęs prie lango, jis atitraukė žalio aksomo užuolaidas, kad 
būtų - daugiau šviesos. Paskum sustojo vidury erdvaus kamba- 
rio, nelyginant nuomojamas rūmas rėžiančio akį niūria ir nu- 
šutusia prabanga, susinėrė rankas ant sprando ir pasirąžė gar- 
džiuodamasis valdišku kvapu, patenkintos valdžiotroškos kva- 
pu, kurio viskas aplink buvo prisigėrę. Staiga jis nusikvatojo; 
kvatojo nei-iš šio, nei iš to, lyg kutenamas, kvatojo vis garsiau 
ir garsiau, kvatojo džiaugdamasis savo pergale. Išgirdę kvato- 
jimą, pulkininkas ir kiti du ponai atsigręžė ir tylėdami jam 
linktelėjo. 

— Šiaip ar taip, smagu, ir gana! — nuoširdžiai tarė Rugonas. 


' 1858 m. vasario 7 dieną vidaus reikalų ministrą Bilo pakeitė ge- 
nerolas Espinas, tapęs vidaus reikalų ir visuomenės saugumo ministru. 
Trečią savo paskyrimo dieną Espinas išsiuntinėjo visiems Prancūzijos 
prefektams aplinkraštį, kuriame buvo reikalaujama negailestingo te- 
IOro. 

Kai jis vėl atsisėdo prig milžiniško palisandrinio rašomojo 
stalo, įėjo Merlis. Kurjeris juodu fraku ir baltu kaklaraiščiu 
atrodė elegantiškai. Veidas buvo švariai nuskustas, orus. 

— Prašau atleisti, jūsų prakilnybe,— tyliai tarė jis,— ten 
Somos prefektas... 

— Velniop! Aš dirbu,— šiurkščiai atrėžė Rugonas.— Kur 
tai girdėta — nė trupučio poilsio! 

Nė kiek nesutrikes, Merlis kalbėjo toliau: 

— Ponas prefektas tvirtina, kad jisai jūsų prakilnybės kvies- 
tas... Ten yra dar Njevro, Šero ir Juros prefektai. 

— Ką gi, tegu palaukia! Tokia jų priedermė, — labai garsiai 
pareiškė Rugonas. 

Kurjeris išėjo. Ponas d'Eskorajis šyptelėjo. Draugai . prie 
židinio dar patogiau išsidrėbė krėsluose — jiems irgi patiko mi- 
nistro atsakymas. Draugų pritarimas paglostė Rugono savimeilę. 

— Iš tikrųjų štai visas mėnuo, kai dirbu su prefektais... Te- 
ko visus juos sukviesti. Ištisas tuntas, kaip kažin ką! Pasitaiko 
ir visiškų mulkių, bet užtat jie labai paklusnūs. Bet jie nusibo- 
do man iki gyvo kaulo... Beje, kaip tik jiems ir rašau visą rytą. 

Ir jis vėl įgulė į aplinkraštį. Šiltame kambaryje buvo vėl 
girdėti tiktai žąsies plunksnos krebždenimas ir pono d'Eskora- 
jo pjaustomų vokų šnarėjimas. Ponas Kanas paėmė kitą laik- 
raštį; pulkininkas ir ponas Bežiuenas knapsėjo. 

Už ministerijos sienų tylėjo įbauginta Prancūzija. Šaukda- 
mas Rugoną prie valdžios, imperatorius reikalavo drausmės. 
Žinojo, kad šis turi geležinį kumštį; rytojaus dieną po pasikė- 
sinimo pareiškė jam su mirties išvengusio žmogaus įtūžiu: „Jo- 
kio atlaidumo! Tegu visi jūsų bijo!“ Ir apginklavo Rugoną siau- 
binguoju visuomenės saugumo įstatymu', suteikiančiu teisę 
tremti į Alžyrą arba apskritai už Imperijos ribų kiekvieną, kal- 
tinamą .priešvalstybine veikla. Ir nors nė vienas prancūzas ne- 
buvo prikišęs pirštų prie nusikaltimo Lepeletjė gatvėje, respu- 
blikonai gaudyta ir tremta į katorgą; taip buvo vienu metu nu- 
sikratyta dešimtimi tūkstančių įtariamųjų, pamirštų Gruodžio 
antrąją. Sklido gandai, jog revoliucinė partija rengusi maištus; 
anot kalbų, aptikta ginklų ir dokumentų. Nuo kovo vidurio iš 
Tulono buvo išsiųsta trys šimtai aštuoniasdešimt žmonių; dabar 
kas savaitė išplaukdavo laivas su tremtiniais. Visa šalis dre- 
bėjo baisėdamasi teroro, kuris it audrinis debesis plaukė iš 


'"-Visuomenės saugumo įstatymas, paskelbtas 1858 m. vasario 27 
dieną, leido taikyti sankcijas prieš asmenis, nusikaltusius vyriausybei 
ne lik veiksmu, bet ir žodžiu. 

žaliu aksomu traukto kabineto, kur rąžydamasis kvatojo Ru- 
gonas. 

Dar niekad didis žmogus taip nesimėgavo gyvenimu. Jis 
puikiai jautėsi, augo į pilvą, — sveikata grįžo drauge su valdžia. 
Vaikščiodamas kilimu, jis kietai kalė kulnais, kad kiekviename 
Prancūzijos kampelyje būtų girdėti jo sunkūs žingsniai. Jis 
troško, kad šalis krūpčiotų, kai jis deda tuščią stiklinę ant sta- 
liuko, kai meta plunksną, kai pajuda iš vietos. Jam patiko būti 
baubu, griaudėti visais perkūnais, palaimingai stebint draugams, 
smaugti tautą storais prasisiekusio miestelėno pirštais. Viena- 
me aplinkraštyje jis rašė: „Tegu džiaugiasi ramybe visi gerieji, 
tegu dreba iš baimės tik piktadariai“. Jis tarėsi esąs Viešpats 
Dievas, šališka ranka siuntė vienus į pražūtį, kitus gelbėjo. Vis 
labiau kėlėsi į puikybę, savo jėgos ir proto šlovinimą pamažu 
paversdamas tikru kultu. Ir be saiko gėrėjosi savimi. 

Antrosios imperijos prasisiekėlių kamšatyje jis seniai skel- 
bėsi tvirtos valdžios šalininku. Jo vardas reiškė griežčiausias 
priemones, kitaminčių persekiojimą, bet kokių laisvių uždrau- 
dimą, visišką vyriausybės savivalę. Todėl, išgirdę, kad jis tapo 
ministru, visi puikiai suprato, kokia bus jo politika. Tačiau 
savo artimiesiems jis prisipažindavo, jog tokį jo elgesį lemia 
veikiau poreikiai negu įsitikinimai. Jis taip troško valdžios, ji 
buvo tokia reikalinga viešpatavimo geismui patenkinti, kad 
jis negalėjo jos atsisakyti, nors ir kokiomis sąlygomis ji būtų 
jam pasiūlyta. Valdyti, laikyti koją užkėlus miniai ant sprando — 
toks buvo jo didžiausias siekimas, o visa kita — tik neesminiai 
dalykai, prie kurių visada galima prisitaikyti. Jis turėjo vienin- 
telę aistrą — viršauti. Tačiau dabar jį dar labiau džiugino aplin- 
kybės, kuriomis jis grįžo prie valdžios vairo: jis gavo iš impe- 
ratoriaus neribotą laisvę, įgyvendino savo seną svajonę valdyti 
žmones kaip gyvulių kaimenę — pliaukšint botagu. Jis stačiai 
pražysdavo iš laimės, jausdamas visų neapykantą. O kartais, 
už akių vadinamas tironu, šypsodavo tardamas didžios išminties 
pilnūs: žodžius: 

— Jei kada nors pasidarysiu liberalas, žmonės, ko gero, 
sakys, jog pasikeičiau. 

Bet didžiausia palaima Rugonui būdavo mėgautis savo per- 
gale artimiausių draugų būrelyje. Jam nerūpėdavo nei Prancū“ 
zija, nei valdininkai, klūpantys prie jo kojų, nei minios prašy- 
tojų prie durų, kai tik pasitaikydavo proga jausti nepaliaujamą 
dešimties ar penkiolikos pakalikų žavėjimąsi. Kiaurą dieną ka- 
bineto durys būdavo jiems atviros, jis leisdavo jiems drybsoti 
savo krėsluose, netgi prie rašomojo stalo ir džiaugdavosi, kad 
jie amžinai pinasi jam po kojomis kaip ištikimi šunys. Ministru 

buvo „ne jis vienas, bet jie visi, nes jie buvo kaip ir jo priedėlis. 
Laimėjus pergalę, vyko nepastebimos permainos, tvirtėjo sie- 
jantys juos ryšiai, jis pavydžiai laikėsi jų draugystės, suvok- 
damas, jog stiprybės jam teikia tai, kad jis ne vienas, jausdamas, 
kaip jo krūtinė prisipildo jų garbėtroškos. Ilgainiui jis pamiršo 
savo slaptą panieką draugams, netgi ėmė laikyti juos protin- 
gais ir stipriais, atitinkančiais jo paveikslą. Labiausiai jis troško 
būti gerbiamas per juos ir gynė juos su tokiu užsidegimu, su 
kokiu būtų gynęs savo rankas ir kojas. Jų bėdos buvo jo bėdos. 
Galop jis netgi ėmė tartis esąs jiems labai skolingas ir šypsodavo 
prisimindamas, kaip ilgai jie garsino jo vardą. Ir, nesirūpinda- 
mas savimi, dalydavo savo „gaujai“ gardžius kąsnelius,— jam 
patiko lepinti draugus malonėmis ir šitaip skleisti aplink save 
šlovės spindesį. 

Erdviame šiltame kambaryje viešpatavo tyla. Ponas d'Esko- 
rajis vis dar skirstė korespondenciją; perskaitęs adresą ant vieno 
laiško, atkišo jį neatplėštą Rugonui. 

— Mano tėvo laiškas,— tarė. 

Markizas pabrėžtinai nusižeminęs dėkojo ministrui, malonė- 
jusiam paimti Žiulį į savo globą. Rugonas iš lėto perskaitė du 
smulkiu braižu prirašytus puslapius. Paskum sulankstė laišką 
ir įsikišo kišenėn. Vėl imdamasis darbo, paklausė: 

— Ar nėra Diupuaza laiško? | 

— Yra, pone, — atsakė sekretorius, ieškodamas laiško krū- 
voje.— Jis susipažįsta su padėtimi savo prefektūroje. Rašo, jog 
De Sevro departamentą ir ypač Nijoro miestą reikia laikyti 
kietai. 

Rugonas akimis perleido laišką. Perskaitęs jį, suniurzgė: 

— Savaime suprantama, jis gaus prašomus įgaliojimus... Ne- 
rašykite jam atsakymo, neverta. Jam siunčiamas mano aplink- 
raštis. 

Jis vėl paėmė plunksną, apmąstydamas paskutinius sakinius. 
Diupuaza paprašė prefekto vietos Nijore, savo gimtinėje. Ir 
dabar ministras, darydamas kokį nors svarbų sprendimą, pir- 
miausia prisimindavo De Sevro departamentą ir valdydavo Pran- 
cūziją, atsižvelgdamas į buvusio negandų metų draugo patari- 
mus ir reikalavimus. Jam bebaigiant slaptą laišką prefektams, 
ponas Kanas staiga piktai sušuko: 

— Šlykštu! 

Ir, delnu pliaukštelėjęs per laikraštį, kreipėsi į Rugoną: 

— Skaitėt?.. Štai čia, pirmame puslapyje, išspausdintas 
straipsnis, kurstantis žemas aistras. Paklausykit, kas čia rašoma: 
„Baudžianti ranka turi būti švari, nes, teisingumui darant netei- 
sybę, savaime nutrūksta visuomenės ryšiai“. Suprantat, kas čia 

turima galvoje?.. O įvykių apžvalga! Ten rašoma, kaip vieną 
grafienę pagrobęs javų pirklio sūnus. Tokių dalykų nevalia 
spausdinti! Tai griauna liaudies pagarbą aukštuomenei. 

Tuomet įsiterpė ponas d'Eskorajis: 

— O spausdinama apysaka dar koktesnė'. Pasakojama apie 
išauklėtą moterį, apgaudinėjančią savo vyrą. Rašytojas net ne- 
priverčia jos atgailauti. 

Rugonas grėsmingai pakėlė ranką. 

„ — Taip, taip, man jau kalbėta apie tą numerį, — tarė.— Tur- 
būt pastebėjot, jog kai kurios vietos mano pabrauktos raudonu 
pieštukuė.. O juk tai mūsų laikraštis! Kas dieną esu priverstas 
nagrinėti eilutę po eilutės. Pats geriausias, ir tas niekam tikęs; 
visus juos reikėtų uždaryti, ir baigta! 

Jis kietai sučiaupė lūpas, paskui pridūrė: 

— Liepiau pakviesti redaktorių. Laukiu jo pasirodant. 

Pulkininkas paėmė laikraštį iš pono Kano rankų, pasipiktino 
ir padavė ponui Bežiuenui, kuris pasišlykštėjo savo ruožtu. 
Rugonas mąstė prisimerkęs ir alkūnėmis užsikvempęs ant rašo- 
mojo stalo. - | 

— Beje, — tarė kreipdamasis į sekretorių, — vakar pasimirė 
vargšelis Jugnenas. Liko laisva inspektoriaus vieta. Reikia ką 
nors paskirti. 

Pastebėjęs, kad visi trys draugai prie židinio staigiai pakėlė 
galvas, pridūrė: 

— Et, menka vieta. Šeši tūkstančiai frankų. Tiesa, ten ir 
daryti nėra ko. 

Bet nespėjo baigti minties. Atsidarė gretimo kabineto durys.. 

— Prašom, prašom, pone Bušarai! — sušuko jis.— Jau buvau 
beliepiąs jus pašaukti. 

Ponas Bušaras, prieš savaitę paskirtas kanceliarijos viršinin- 
ku, atnešė Garbės legiono kryžiui pristatytų merų ir prefektų 
sąrašą. Rugonas turėjo labiausiai nusipelniusiems išdalyti dvi- 
dešimt penkis kavalierių ir karininkų kryžius. Jis paėmė sąra- 
šą, perskaitė pavardes, pasklaidė kandidatų bylas. Tuo tarpu 
kanceliarijos viršininkas priėjo prie židinio, paspaudė rankas 
draugams. Paskum atsuko nugarą į ugnį ir, užsivertęs surduto 
skvernus, ėmė šildytis šlaunis. 

— Bjauri dargana! — subambėjo jis.— Bus vėlyvas pava- 
saris. 

— Pila kaip iš kibiro, — tarė pulkininkas.— Nujaučiu podag- 
ros priepuolį; visą naktį tvilkčiojo kairę koją. | 


' Turimas galvoje Žorž Sand romanas „Danielė“, sukėlęs didelį vi- 
daus reikalų ministro nepasitenkinimą. 


179 


Stojo tyla. 

— Kaip ponia? — paklausė ponas Kanas. 

— Ačiū, sveika sveikutėlė,— atsakė ponas Bušaras.— Ža- 
dėjo šiandien užsukti čionai. 

Ir vėl visi nutilo. Rugonas vis dar sklaidė popierius. Staiga 
jam užkliuvo viena pavardė. 

— Izidoras Godiberas... Ar tik ne jis kartais rašo eiles? 

— Jis, — atsakė ponas Bušaras.— Nuo tūkstantis aštuoni 
šimtai penkiasdešimt antrųjų jis Barbevilio meras. Per kiekvie- 
nas iškilmes — imperatoriaus vedybų, sosto įpėdinio gimimo ir 
krikšto proga — jis atsiunčia jų didenybėms puikių odžių. 

Ministras niekinamai išsiviepė. Tačiau pulkininkas pareiškė, 
kad yra skaitęs tas odes ir kad jos, jo nuomone, labai sąmojin- 
gos. Ir padeklamavo vieną, kurioje imperatorius buvo lygina- 
mas su fejerverku. Ir nei iš šio, nei iš to, ko gero, malonumo dė- 
lei visi tie ponai suskato pusbalsiu liaupsinti imperatorių. 
Dabar visi buvo užkietėję bonapartistai. Abu pusbroliai — pul- 
kininkas ir ponas Bušaras — jau senokai susitaikino ir nekai- 
šiojo vienas kitam Orleano princų ir grafo Šamboro, bet užtat 
dabar rungčiomis garbstė imperatorių. 

— Na jau ne, šitas netinka! — staiga sušuko Rugonas. — 
Žiuslenas — tai Marsi pakalikas! Kodėl aš turėčiau skirti apdo- 
vanojimus savo pirmtako draugams? 

Ir taip spūstelėjęs plunksną, jog perdrėskė popierių, išbraukė 
pavardę. 

— Betgi dabar reikia kito kandidato...— susizgribo jis. — 
Šiaip ar taip, karininko kryžius. 

Ponai prie židinio nė nekrustelėjo: Ponas d'Eskorajis, nors 
ir labai jaunas, prieš savaitę gavo kavalieriaus kryžių; ponas 
Kanas ir ponas Bušaras turėjo jau karininkų kryžius, o pulkinin- 
kas visai neseniai pagaliau buvo apdovanotas komandoro kry- 
žiumi. 

— Na, kam gi duosim karininko kryžių? — kartojo Rugo- 
nas, iš naujo įguldamas į bylas. 

Staiga, lyg dingtelėjus išganingai minčiai, jis nustojo nar- 
šyti po popierius. 

— O jūs, pone Bežiuenai, atrodo, irgi esat meras? — pa- 
klausė. 

Ponas Bežiuenas tik dusyk linktelėjo. Už jį atsakė ponas 
Kanas: 

— Savaime suprantama, jis Sen Florano meras; kaip tik tame 
miestelyje yra jo krištolo fabrikas. 

— Tuomet nieko daugiau nereikia, — tarė ministras, džiaug- 
damasis, kad gali prakišti saviškį.— Juk jis turi tik kavalieriaus 

kryžių... Pone Bežiuenai, jūs niekad nieko neprašot. Man amži- 
nai reikia jumis rūpintis. 

Ponas Bežiuenas nusišypsojo ir padėkojo. Iš tikrųjų jis nie- 
kados nieko neprašydavo. Bet amžinai tūnodavo kabinete, kuk- 
liai ir tyliai laukdavo nubyrant trupinių ir viską susirinkdavo. 

— Leonas Bežiuenas, tiesa? Įrašysim vietoj Pjero Fransua 
Žiusleno,— tarė Rugonas, keisdamas kandidatus. 

— Bežiuenas, Žiuslenas — neblogas rimas,— tarė pulkinin- 
kas. 

Sąmojis pasirodė visiems labai vykęs. Draugai ilgai kvatojo. 
Galop ponas Bušaras išsinešė pasirašytus popierius. Rugonas 
atsistojo, nusiskundė, kad jam kaulus maudžia, o lietingomis 
dienomis stačiai nusėdėti nebegali iš skausmo. Tuo tarpu bėgo 
laikas; iš visų skyrių sklido duslus ūžesys; gretimuose kabine- 
tuose kaukšėjo skubūs žingsniai; varstėsi durys; sklido draperijų 
slopinamas kuždesys. Vienas po kito valdininkai nešė ministrui 
pasirašyti įvairius popierius. Tas bruzdėjimas rodė, jog biuro- 
kratinė mašina veikia pilnu tempu, išleisdama begalę visokiausių 
popierių, siuntinėjamų iš vieno skyriaus į kitą. O tame bruzde- 
syje, laukiamajame, už kabineto durų, kaip ir anksčiau, tvyrojo 
slogi tyla: Merlio prižiūrimi, klusniai snūduriavo daugiau Kaip 
dvidešimt žmonių ir laukė, kada jo prakilnybė teiksis juos pri- 
imti. Pagautas karštligiškos veiklos sūkurio, Rugonas blaškėsi 
tarp visų tų žmonių: gremėzdiškas, kraujo pritvinkusiu sprandu, 
patenkintas savimi, valdingas, čia pusbalsiu įsakinėjo kažin 
ką viename kabineto kampe, čia plūdo įtūžęs kokį vyresnįjį 
valdininką, čia skirstė darbus, čia vienu žodžiu sprendė sudė- 
tingus klausimus. 

Įėjo Merlis, pilnas tokio ramaus orumo, kad jo negalėjo su- 
drumsti jokios atžarybės. 

— Ponas Somos prefektas...— prabilo jis. 

— Ir vėl! — piktai suriko Rugonas. 

Kurjeris nusilenkė ir ėmė laukti, kada galės įterpti žodį. 

— Ponas Somos prefektas prašė paklausti, ar jūsų prakilny- 
bė spėsite jį šiandien priimti. Priešingu atveju jis prašo jūsų 
prakilnybę paskirti jam laiką rytojaus dienai. 

— Aš priimsiu jį šiandien!.. Tegu pakantrauja, velniai grieb- 
tų! 

Kabineto durys buvo praviros, ir pro tarpelį buvo matyti lau-, 
kiamasis — erdvus kambarys su dideliu stalu vidury ir virtine 
raudonu aksomu trauktų krėslų pasieniais. Visi krėslai buvo už- 
sėsti; dvi damos netgi stovėjo prie stalo. Galvos kukliai pakry- 
po, į ministro kabinetą įsmigo maldaujami žvilgsniai, degantys 
noru patekti į vidų. Prie durų sėdėjo blankus žmogelis, Somos 

prefektas, kalbėdamasis su savo kolegomis iš Šero ir Juros. Jis 
jau buvo beatsistojąs, tikriausiai manydamas, jog tuojau būsiąs 
priimtas, bet Rugonas, kreipdamasis į Merlį, sušuko: 

— Po dešimties minučių, girdit!.. Šiuo metu nieko negaliu 
priimti. 

Tačiau vis dar kalbėdamas pastebėjo per laukiamąjį einant 
poną Beleną d'Oršerą. Skubiai žengė jo pasitikti ir, paspaudęs 
jam ranką, traukte įtraukė į kabinetą. . 

— Prašom į vidų, brangusis drauge! — sušuko Rugonas.— 

„Jūs ką tik atvažiavot, ar ne? Juk jūs nelaukėt? Kas nauja? 

Laukiamajame visi nuščiuvo nustėrę, ir kabineto durys už- 
sidarė. Rugonas ir ponas Belenas d'Oršeras ėmė pusbalsiu kal- 
bėtis prie lango; teisėjas, neseniai paskirtas pirmuoju Paryžiaus 
teismo pirmininku, pretendavo į teisingumo ministro kėdę, ta- 
čiau imperatorius, šia tema jau gavęs ne vieną užuominą, dar 
nebuvo pareiškęs savo nuomonės. 

— Gerai, gerai, — tarė ministras, keldamas balsą.— Puikios 
naujienos. Aš pasistengsiu, pažadu jums. 

Rugonas išlydėjo svečią pro tarnybines duris, ir tą pačią 
akimirką pasirodė Merlis. | 

— Ponas Laruketas! — pranešė jis. 

— Ne, ne, aš užsiėmęs, jis man nusibodo! — tarė Rugonas 
ir energingu mostu įsakė kurjeriui uždaryti duris. 

Ponas Laruketas puikiai viską girdėjo. Šiaip ar taip, šypso- 
damas ir tiesdamas ranką, žengė į kabinetą. | 

— Kaip gyvuojate, jūsų prakilnybe? Sesuo prašė pas jus 
užsukti. Vakar Tiuilri rūmuose atrodėte labai pavargęs... Žinote, 
ateinantį pirmadienį imperatorienės apartamentuose bus vaidi- 

'namos „patarlės“? Mano sesuo turi vaidmenį. Komblo jau nu- 
piešė kostiumus. Jūs ateisite, ar ne? 

Ir prasėdėjo kokią penkiolika minučių; įteiklus, meilus, jis 
pataikavo Rugonui, vadino jį tai „jūsų prakilnybe“, tai „gerbia- 
mas metre“. Papasakojo keletą smagių nutikimų iš mažų teatrė- 
lių gyvenimo, išliaupsino vieną jaunutę šokėją ir paprašė užtarti 
tabako fabriko savininkui, kad galėtų gauti gerų cigarų. Ir ga- 
liausiai pramogos dėlei papasakojo nešvankią paskalą apie poną 
de Mairsi. | 

— Šiaip ar taip, jis geras vyras, — jaukajam deputatui iš- 
ėjus, pareiškė Rugonas.— Žinot, eisiu atsivėsint veido. Skruos- 
tai stačiai dega. | 

Ir dingo už portjeros. Garsiai supliukšėjo vanduo. Jis prunkš- 
tė, šnarpštė. Tuo tarpu ponas d'Eskorajis baigė skirstyti laiškus, 
išsitraukė iš kišenės mažytę dildę vėžlenos koteliu ir įniko stro- 
piai dailintis nagus. Ponas Bežiuenas ir pulkininkas spoksojo į 

lubas, taip giliai susmegę į krėslus, jog, rodės, niekados negalės 
iš jų išsigauti. Ponas Kanas kurį laiką rausėsi krūvoje laikraš- 
čių, sukrautų greta jo ant staliuko, vartė juos, skaitinėjo antraš- 
tes ir dėjo į šalį. Paskum atsistojo. 

— Jau išeinatė — paklausė Rugonas, išlįsdamas iš už užuo- 
laidos ir šluostydamasis veidą rankšluosčiu. 

— Taip, — atsakė ponas Kanas.— Perskaičiau visus laikraš- 
čius. Einu. | 

Tačiau Rugonas paprašė jį dar pabūti. Paskum irgi pasivedė- 
jo į šalį ir pareiškė, jog kitą savaitę būtinai važiuosiąs į De Sev- 
rą ir dalyvausiąs iškilmėse, skirtose gėležinkelio tiesimo iš Ni- 
joro į Anžerą pradžiai. Važiuosiąs tėnai ir kitokiais sumetimais. 
Ponas Kanas nušvito. Pirmomis -<kovo dienomis :jis pagaliau 
gavo koncesiją. Dabar reikėjo tik pradėti darbą, ir jam--buvo 
aišku, kiek iškilmingumo suteiksiąs. ministro dalyvavimas visai 
ceremonijai, jo paties apgalvotai iki menkiausių smulkmenų. 

— Vadinas, sutarta, — pareiškė jis, žengdamas durų link.— 
Tikiuosi, jūs ir susprogdinsite pas mus pirmąją.-miną. 

Rugonas vėl atsisėdo prie rašomojo stalo. Permetė akimis pra- 
šytojų sąrašą. Laukiamajame, už kabineto durų, vis labiau ūžė 
susirinkusieji. 

— Liko daugių daugiausia penkiolika minučių, — subambė- 
jo jis.— Tiek to, juk nepersiplėšiu: kiek spėsiu, tiek ir priimsiu. 

Jis paskambino ir pareiškė Merliui: , 

— Kvieskite poną Somos prefektą. 

Bet, dar sykį peržvelgęs sąrašą, susizgribo ir pridūrė: 

— Palaukit!.. Nejaugi čia yra ponas ir ponia Šarboneliai? 
Tegul įeina. 

Buvo girdėti, kaip kurjeris sušuko: „Ponas ir ponia Šarbo- 
neliai!“ Lydima nustebusių viso laukiamojo žvilgsnių, Plasano 
miestelėnų pora žengė per slenkstį. Ponas Šarbonelis vilkėjo' 
fraku, fraku ketvirtainiais skvernais ir aksomine apykakle; ponia 
Šarbonel buvo rusva šilkine suknia ir geltonais kaspinais pa-' 
dabinta skrybėlaite. Juodu kantriai laukė geras dvi valandas. 

— Reikėjo atsiųsti man vizitinę kortelę, — tarė Rugonas.— 
Juk Merlis jus pažįsta. 

Juodu ėmė kažką bambėti tolydžio kartodami „jūsų prakil- 
nybe“, bet jis nutildė juos ir linksmai sušuko: 

— Pergalė! Valstybės taryba paskelbė savo sprendimą. Mes 
nugalėjome savo baisingąjį vyskupą! | 

Pagyvenusi dama taip susijaudino, jog buvo priversta atsi- 
sėsti. Vyras atsirėmė į jos krėslo atkaltę. 

— Sužinojau tai vakar vakare,— toliau kalbėjo Rugonas,— 
bet norėjau pats jums pranešti tą malonią naujieną ir todėl pa- 

prašiau jus atvažiuoti... Na kaip? Neblogai, kai iš dangaus nu- 
krinta pusė milijono, ar ne? | 

Jis juokavo, džiūgavo matydamas jų sutrikusius veidus. Ga- 
1op ponia Šarbonel nedrąsiai paklausė drebančiu iš susijaudinimo 
balsu: 

— Ar tikrai jau viskas?.. Daugiau nebereikės bylinėtis? 

— Ne, ne, būkit ramūs. Palikimas jūsų. 

Ir teikėsi papasakoti vieną kitą detalę. Remdamasi tuo, jog 
esama teisėtų įpėdinių, Valstybės taryba nepatvirtinusi Švento- 
sios Šeimos moterų vienuolyno teisių į palikimą ir panaikinusi 
testamentą, surašytą nusižengiant tam tikroms taisyklėms. Mon- 
sinjoras Rošaras tulžimi apsiliejęs. Rugonas susitikęs jį prieš 
tai pas savo kolegą švietimo ministrą ir dar dabar netveriąs juo- 
ku, prisimindamas jo tūžmingus žvilgsnius. Jis stačiai džiūgavo 
nugalėjęs prelatą. 

— Matot, jis manęs nesurijo,— pridūrė Rugonas.— Jo nasrai 
per maži... Beje, dar ne viskas baigta. Iš jo akių tai supratau. 
Jis ne iš tų, kurie pamiršta nuoskaudas. Bet tai jau man nerūpi. 

Šarboneliai lankstėsi, tūpčiojo, dėkojo kaip įmanydami. Pa- 
reiškė, jog išvažiuoja vakariniu traukiniu: Staiga juodu baisiai 
sunerimo: juk anūkėlio Ševasiu namus Faverolyje prižiūrinti 
nusenusi tarnaitė, tikra davatka, visa širdimi atsidavusi Švento- 
sios Šeimos vienuolyno seserims; sužinojusios, kaip pasibai- 
gusi byla, jos galinčios ištampyti iš namų visus vertingus daik- 
tus. Dievobaimingumo tos vienuolės dievobaimingos, bet iš jų 
visko galima laukti. 

— Žinoma, važiuokit šiandien pat,— pritarė ministras.— 
Jeigu kas nors bus negerai, rašykit man. 

Ir atsistojęs išlydėjo juos iš kabineto. Durims atsidarius, pa- 
stebėjo nuostabą visų veiduose: Somos prefektas šyptelėjo savo 
kolegoms iš Juros ir Šero; damos, stovinčios prie stalo, niekina- 
mai išsiviepė. Tuomet Rugonas pridūrė šiurkščiu, pakeltu 
balsu: 

— Rašykit man, gerai? Nepamirškit, kad visada esu jūsų 
paslaugoms... O kai grįšit į Plasaną, pasakykit mano mamai, kad 
jaučiuosi kuo puikiausiai. | 

Jis palydėjo Šarbonelius per visą laukiamąjį, ligi pat durų, 
kad visi suprastų, jog jisai jų nesigėdi ir netgi didžiuojasi savo 
kilme: atvykęs iš mažo miestelio, dabar jisai turįs valią kelti savo 
kraštiečius kiek įmanydamas. Ir prašytojai, ir valdininkai atsi- 
stojo jiems einant pro šalį ir žemai nusilenkė rusvai šilkinei 
sukniai ir frakui ketvirtainiais skvernais. 

Grįžęs į kabinetą, Rugonas pastebėjo, kad pulkininkas jau 
pasikėlęs iš krėslo. 

— Iki vakaro, — tarė pulkininkas.— Pas jus labai jau tvan- 
ku. 

Ir, priėjęs prie Rugono, pakuždėjo jam į ausį kelis žodžius. 
Užsiminė apie sūnų Ogiustą, kurį ketino atsiimti iš koležo, nete- 
kęs vilties, kad šis kada nors išlaikysiąs baigiamuosius egza- 
minus. Rugonas buvo pažadėjęs priimti jį ministerijon, nors 
paprastai buvo reikalaujama, kad tarnautojai turėtų brandos 
atestatą. | 

— (Gerai, gerai, atveskit jį, — tarė Rugonas.— Aš nežiūrėsiu 
formalumų. Sugalvosiu kokią nors dingstį... Iškart gaus šiek tiek 
pinigų, jeigu jau taip striuka. 

Prie židinio liko vienas ponas Bežiuenas. Prisistūmęs arčiau 
ugnies, jis patogiau įsitaisė krėsle, lyg nepastebėdamas, jog ka- 
binetas pamažu tuštėja. Jis visada išeidavo paskutinis — laukda- 
vo, kol nieko nebebus, tikėdamasis kokios nors išmaldos.- 

Merlis vėl gavo nurodymą įleisti Somos prefektą. Tačiau, 
užuot ėjęs durų link, kurjeris prisiartino prie stalo ir, įteikliai 
šypsodamas, tarė: 

— Jūsų prakilnybės leidžiamas, norėčiau tuoj pat perduoti 
nedidelį prašymą. 

Rugonas užsikvempė alkūnėmis ant stalo ir pasiruošė klau- 
syti. “ 

— Vargšelė ponia Korer... Šįryt buvau pas ją užsukęs. Ji 
nesikelia iš lovos: gumbas iššoko labai nepatogioje vietoje, ir 
nemažas, beveik sulig kumščiu didumo. Tiesa, nieko pavojinga, 
bet labai skauda, — mat oda jos baisiai jautri... 

— Ir ko gi jai reikia? — paklausė ministras.. 

— Netgi padėjau kambarinei apversti ją ant kito šono. Bet 
negaliu jos slaugyti, turiu tarnybą... Tai va, ji labai susirūpinusi, 
pati norėtų pasikalbėti su jūsų prakilnybe apie savo prašymus. 
Kai atsisveikinau, ji dar pasišaukė mane ir paprašė, kad būčiau 
toks geras ir vakare pasakyčiau, kaip klostosi jos reikalai... 
Jeigu jūsų prakilnybė būtumėte toks malonus... 

Ministras. ramiai pasisuko. 

— Pone d'Eskoraji, paduokit man bylą iš štai šitos spintos. 

Tai buvo ponios Korer byla, dideliausias pilkšvas aplankas, 
kimšte prikimštas popierių. Buvo ten laiškų, pasiūlymų, prašy- 
mų, primargintų visokiausiais raštais, laikantis visokiausių ra- 
šybos taisyklių: prašyta leidimų prekiauti tabaku, pašto ženklais, 
prašyta šalpos, paramos, tarnybos, pensijos. Kiekvieno lakštelio 
krašte buvo ponios Korer prierašas — penkios arba šešios ei- 
lutės, sutvirtintos skėtriu vyrišku parašu. 

Rugonas perskleidė bylą skaitydamas apačioje kiekvieno 
lakšto pastabas, savo paties ranka pabrėžtas raudonu pieštuku. 

— Pensija poniai Žalagjė padidinta iki tūkstančio aštuonių 
šimtų frankų. Ponia Letiurk gavo tabako krautuvėlę... Dėl ponios 
Šardon tiekimų sutarta... Poniai Testanjer dar nieko nėra... Aha, 
dar pasakykit, kad panele Ermini Bijkok pasirūpinta. Aš kalbė- 
jau apie ją, damos surinks reikiamą kraitį; kad ji galėtų ištekėti 
už savo suvedžiotojo karininko. 

— Tūkstantįsyk dėkoju jūsų prakilnybei,— lankstydamasis 
tarė Merlis. 

Jam išeinant, tarpdury pasirodė žavi šviesiaplaukė galvutė 
rausva skrybėlaite. . 

— Galima? — suskambo laibas balselis. 

Ir, nelaukdama atsakymo, įėjo ponia Bušar. Laukiamajame 
nepastebėjusi kurjerio ir todėl išdrįsusi įsibrauti be niekur nieko. 
Vadindamas ją „mielu vaikeliu“, Rugonas pasodino ponią Bušar 
į krėslą ir truputį ilgiau nei pridera: palaikė delnuose jos piršti- 
nėtas rankutes. - 

— Kas nors rimta? — paklausė. 

— Taip, taip, labai rimta, — atsakė ji šypsodama. 

Tuomet Rugonas' paliepė Merliui nieko neleisti. Ponas d'Es- 
korajis, ką tik baigęs gludinti nagus, priėjo pasisveikinti su 
ponia Bušar. Ji davė jam ženklą prisilenkti ir skubiai kažką pa- 
kuždėjo į ausį. Jaunuolis linktelėjo. Paskum paėmė skrybėlę 
ir. tarė Rugonui: 

— Einu pusryčiauti. Regis, nebėra nieko svarbaus... Nebent 
norėčiau priminti, kad vis dar laisva inspektoriaus vieta... Rei- 
kėtų ką nos paskirti. 

Ministras neryžtingai palingavo galvą. | 

— Taip, be abejo, reikia ką nors paskirti... Man jau prisiū- 
lyta aibė žmonių. Bet man nepatinka skirti nepažįstamus žmones. 

Jis apsižvalgė, lyg tikėdamasis kur nors kampe pastebėti 
reikiamą žmogų. Ir staiga jo žvilgsnis įsmigo į poną Bežiueną, 
tyliai ir palaimingai murksantį prie židinio. 

— Pone Bežiuenai! — sušuko jis. 

Šis romiai atsimerkė, bet nekrustelėjo iš vietos. 

— Ar norite būti inspektorium? Aš jums paaiškinsiu: šešių 
tūkstančių frankų alga, nieko nereikia veiktį; tarnyba puikiau- 
siai suderinama su jūsų deputato pareigomis. 

Ponas Bežiuenas kinktelėjo galvą. Taip, taip jis sutinka. Iš- 
sprendus tą klausimą, jis pabuvo kelias minutes šniukštinėdamas, 
gal dar ką nors pešiąs. Bet, matyt, sumetė, jog šiandien nieko 
daugiau nelaimėsiąs, ir, vilkdamas kojas, išspūdino įkandin 
pono d'Eskorajo. “ 

— Štai mudu ir vieni!.. Na, mielas vaikeli, kas atsitiko? — 
paklausė Rugonas žaviąją ponią Bušar. 

Jis išstūmė krėslą į vidurį kabineto ir atsisėdo priešais damą. 
Tik dabar pastebėjo, kad ji vilki šviesiai rausvo indiško kaš- 
myro suknia, nepaprastai švelnia, gulinčia it peniuaras. Nors ir 
apsirengusi, ji atrodė lyg nuoga. Audinys buvo toks minkštutė- 
lis, jog krūtinė ir pečiai buvo kaip gyte apgiję; sijonas krito 
plačiomis klostėmis, išryškindamas kojų apvalumą. Tai buvo 
nuogybė — meistriškai apgalvota, gundanti, apskalčiuota iki 
menkiausių smulkmenų: liemuo, ir tas buvo truputį pakeltas, 
kad kristų į akis iškilūs klubai. Apatinio sijono nebuvo matyti 
nė kraštelio: ji atrodė visiškai nuoga, bet vis dėlto nuostabiai 
išsipusčiusi. 

— Na, kas atsitiko? — pakartojo Rugonas. 

Ji nusišypsojo ir, netardama nė žodžio, atsilošė, krestelėjo 
garbanėles, išsipešusias iš po rausvos skrybėlaitės. Dar plačiau 
nusišypsojus, sužvilgo drėgni baltutėliai dantukai, žavus veide- 
lis pasidarė lipšnus, o žvilgsnis — nuolankus, maldaujamas. 

— Norėčiau jus kai ko paprašyti, — pagaliau sukuždėjo ji. 

Ir ūmai pridūrė: 

— Bet iš pradžių pasakykit, kad sutinkate. 

Jis nieko nepažadėjo. Pirmiausia norėjo sužinoti, ko ji pa- 
geidauja. Damomis jis nepasitikįs. Ji prisislinko arčiau, ir jis 
ėmė klausinėti. 

— Vadinasi, dalykas labai rimtas, jei nedrįstan kalbėti. Ką 
gi, išklausysim jūsų išpažinties... Pradėkim iš eilės. Norit ko 
vyrui? 

Ji papurtė galvą vis dar šypsodama. 

— Po velnių!.. Vadinas, ponui d'Eskorajui? Juk ką tik paty- 
liukais tarėtės, tiesa? 

Ji vėl papurtė galvą. Netgi niekinamai išsiviepė, lyg saky- 
dama, jog tyčia išprašė poną d'Eskorajį. Paskum, kai Rugonas 
vis dar nieko negalėjo įminti, ji prisislinko dar arčiau su visu 
krėslu ir atsidūrė tarp jo kelių. 

— Klausykit... Juk jūs nepyksit, ar ne? Juk mylit mane bent 
truputį?.. Noriu to vienam jaunuoliui. Jūs jo nepažįstate; kai 
tik duosite jam kokią vietelę, iškart pasakysiu, kuo jis vardu... 
Na, menkutę vietelę. Juk jums reikia tarti tik vieną žodį, ir mes 
būsime jums labai dėkingi. 

— Tai jūsų giminaitis? — vėl paklausė Rugonas: 

Ji atsiduso, ilgesingai pažvelgė į ministrą, įbruko savo piršte- 
lius jam į delną ir tyliai sukuždėjo: 

— Ne, tai mano bičiulis... Dieve mano, aš tokia nelaiminga! 

Išpažindama savo silpnybę, ji pasidavė jo valiai, stačiai atsi- 
davė jam be jokių sąlygų. Tas gašlus puolimas buvo meistriškai, 
tiesiog genialiai apgalvotas: ponia Bušar tikėjosi jį nugalėti, 


187 


drauge nuslopindama menkiausius sąžinės priekaištus. Vienu 
tarpu jam netgi dingtelėjo, kad ji bus tyčia prasimaniusi visą 
tą istoriją, trokšdama jį sugundyti, manydama, jog bus dar karš- 
čiau geidžiama dėdamasi ką tik išsprūdusi iš kito vyro glėbio. 

— Betgi tai bjauru! — suriko jis. 

Tuomet ji staigiu ir familiariu judesiu užėmė jam burną piršti- 
nėta rankute ir prisitrėškė prie jo visu liemeniu. Užsimerkė 
saldama iš geismo. Po minkštučiu sijonu, dengiančiu strėnas 
ne ką daugiau nei plonyčiai naktiniai marškiniai, išryškėjo ap- 
valus keliukas. Po įtemptu audiniu. audringai kilsavo krūtinė. 
Jam pasirodė, kad ji nuoga nuogutėlė jo glėbyje. Tuomet šiurkš- 
čiai nutvėrė ją per juosmenį, pastatė ant kojų vidury kabineto 
ir piktai suurzgė: “ 

— Turėkit proto, po perkūnais! 

Ji stovėjo pabalusiomis lūpomis ir dėbčiojo į jį iš padilbų. 

— Taip, tai bjauru ir niekinga! Ponas -Bušaras — puikus vy- 
ras. Jis dievina jus, aklai jumis pasitiki... Ne, nieku gyvu nepa- 
dėsiu jums apgaudinėti vyro! Aš atsisakau, girdit, griežtai atsi- 
sakau! Sakau jums tai, ką manau, gražuolėle mano, nieko ne- 
laikau už dantų... Kas be ko, kartais galima būti atlaidžiam. Na, 
kad ir... 

Jis susizgribo: nuo liežuvio vos nenusprūdo pono d'Esko- 
rajo vardas. Pamažu jis nusiramino, vėl nutaisė orią išvaizdą. 
Pastebėjęs, kad ji virpa, pasiūlė jai atsisėsti, bet pats liko besto- 
vįs ir gerai ištrinko jai galvą. Išdrožė jai pamokslą pagal visas 
taisykles, parinkdamas pačius padoriausius žodžius. Ji nusižen- 
gianti visiems Dievo ir visuomenės įstatymams, stačia galva 
puolanti bedugnėn, teršianti savo lizdą, ruošianti sau senatvę, 
pilną sąžinės priekaištų. Ir kadangi Rugonui pasidingojo, kad 
ji vos pastebimai šypso, jis nupiešė jai tokios senatvės vaizdą: 
nuvytęs grožis, amžinai nualinta širdis, žilais plaukais apriestas 
veidas, degantis gėdos raudoniu. Paskum aptarė jos nuopuolį 
visuomenės nuomonės požiūriu ir prabilo itin rūsčiais žodžiais: 
jausminga prigimtimi ji galinti pateisinti savo elgesį, bet blogas 
pavyzdys, kurį ji duodanti, esąs nepateisinamas,— ir jis įniko 
pliekti pasibaisėtiną šių dienų paleistuvystę ir nešvankybę. Ga- 
lop jis prašneko apie save. Juk jo priedermė — žiūrėti, kaip lai- 
komasi įstatymų. Jis negalįs piktnaudžiauti savo valdžia ir ska- 
tinti nedorus polinkius. Jo nuomone, vyriausybė, atsižadanti 
doros, — nepriimtina. Ir baigė mesdamas iššūkį savo priešinin- 
kams — tegul jie nurodą bent vieną protekcijos atvejį, jam esant 
ministru, bent vieną malonę, iš jo išgautą intrigomis. 

Žavioji ponia Bušar klausėsi susigūžusi, nuleidusi galvutę, — 
iš po rausvos skrybėlaitės kraštelio buvo matyti nebent švelnus 

kakliukas. Kai jis truputį atlyžo, ji atsistojo ir, netardama nė žo- 
džio, žengė durų link. Tačiau, paėmusi už rankenos, pakėlė gal- 
vutę, nusišypsojo Rugonui ir sukuždėjo: 

— Jis vardu Žoržas Diušenas. Jis — vyriausiasis raštininkas 
vyro kanceliarijoje ir norėtų būti jo pavaduotoju... 

— Ne, ne! — suriko Rugonas. 

Tuomet ji išėjo permetusi ministrą niekinamu atstumtos 
moters žvilgsniu. Ji nesiskubino, iš lėto vilko grindimis suknios 
šleifą, lyg trokšdama, kad jis susizgribęs imtų krimstis, jog pra- 
žiopsojo puikią progą pasinaudoti jos palankumu. 

Ministras išvargusia mina grįžo atgal į kabinetą. Ženklu pa- 
liepė Merliui ateiti. Durys liko praviros. 

— Ką tik atėjo jūsų prakilnybės kviestas ponas „Tautos 
valios“ redaktorius, — pusbalsiu pranešė kurjeris. 

— Puiku! — atsiliepė Rugonas.— Bet pirmiausia : priimsiu 
valdininkus, jie jau seniai čia sėdi. 

Tuo metu iš asmeninių ministro apartamentų išėjo liokajus 
ir pranešė, jog pusryčiai jau pateikti ir jog ponia Delestan lau- 
kianti"jo prakilnybės svetainėje. Ministras skubiai pasikėlė. 

— Sakykit, tegu dengia stalą! Ką padarysi? Lankytojus pri- 
imsiu vėliau. Pašėlusiai noriu valgyt! 

Jis metė žvilgsnį pro duris. Laukiamasis vis dar buvo pilnu- 
tėlis. Nė vienas valdininkas, nė vienas prašytojas nepajudėjo 
iš vietos. Trys prefektai šnekučiavo savo kampelyje; abi damos, 
išvargusios bestovėdamos, pirštų galiukais ramstėsi į stalą; pa- 
sieniais — tie patys veidai raudonu aksomu trauktų krėslų fone, 
tokie pat bežadžiai, tokiais pat sustingusiais žvilgsniais. Rugo- 
nas išėjo iš kabineto, paliepęs Merliui neišleisti Somos prefek- 
to ir „Tautos valios“ redaktoriaus. 

Ponia Rugon, truputį sunegalavusi, iš vakaro buvo išvažia- 
vusi visam mėnesiui į pietus — netoli Po miesto gyveno jos dė- 
dė. Delestanas jau šešios savaitės, kai buvo Italijoje, išsiųstas 
itin svarbiais žemės ūkio klausimais. Tad ministras pasikvietė 
Klorindę, seniai trokštančią su juo pasišnekėti, viengungiškų 
pusryčių į ministeriją. 

Ji kantriai laukė sklaidydama administracinės teisės vado- 
vą, gulintį ant stalo. 

"— Jums tikriausiai pilvas maršus groja, — linksmai tarė 
jis. — Šiandien neturėjau laiko nė atsipūsti. 

Pasiūlęs jai ranką, Rugonas nuvedė ją į valgomąjį, tokį dide- 
lį, jog Klorindė ne iškart pastebėjo prie lango staliuką, paden- 
gtą dviem asmenims. Patarnavo du aukšti liokajai. Rugonas ir 
Klorindė, abu labai saikingi, papusryčiavo greitai: suvalgė po 
kelis ridikėlius, po griežinėlį šaltos lašišos, kotletus su bulvių 

tyre ir po gabalėlį sūrio. Prie vyno net neprisilietė. Rugonas 
rytais gerdavo tik vandenį. Juodu persitarė vos vienu kitu žo- 
džiu. Paskum, kai liokajai, nukraustę stalą, atnešė kavos ir like- 
rio, Klorindė pakėlė galvą ir suraukė antakius. Rugonas puikiai 
suprato jos ženklą. 

— Galite eiti, — tarė liokajams.— Kai prireiks, paskambinsiu. 

Liokajai išėjo. Tuomet ji atsistojo, nusipurtė nuo sijono tru- 
pinius. Vilkėjo ji juoda šilkine suknia, pernelyg dukslia, ištisai 
padabinta valiniais, taip įmantriai sukirpta, jog Klorindė atro- 
dė lyg supakuota,— sunku buvo numatyti, kur jos strėnos, o 
kur — krūtys. 

— Stačiai stoties laukiamasis! — sumurmėjo ji, eidama į 
kambario galą.— Čia ne valgomasis, o veikiau salė, skirta ren- 
gti vestuvėms arba budynėms! 

Ir, grįžusi atgal, pridūrė: 

— Kaip norėčiau parūkyti! 

— Po velnių! — tarė Rugonas.— Aš neturiu tabako. Juk aš 
nerūkau. | 

Tačiau Klorindė mirktelėjo, ištraukė iš kišenės auksu siu- 
vinėtą raudono šilko kapšelį, ne ką didesnį už piniginę. Savo 
laibais pirštukais susisuko cigaretę. Paskum, nenorėdami kviesti 
liokajaus, išnaršė visą kambarį ieškodami degtukų. Galop ant 
indaujos kraštelio surado tris degtukus, ir Klorindė juos stro- 
piai susirinko. Įsikandusi cigaretę, vėl patogiai išsipleikė krės- 
le ir ėmė siurbčioti kavą, šypsodama ir žiūrėdama Rugonui į akis. 

— Na, dabar aš jūsų paslaugoms, — tarė jis ir taip pat nusi- 
šypsojo.— Jūs norėjot pasišnekėti, tad šnekėkim. 

Ji nerūpestingai numojo ranka. 

— Ak, tiesa! Gavau laišką iš vyro. Nuobodžiaująs Turine. 
Esąs labai patenkintas, kad jūsų dėka atsidūręs Italijoje, bet 
nenorįs, kad mes jį pamirštume... Apie tai dar pakalbėsime. 
Spėsime... 

Ji rūkė žiūrėdama į jį ir mįslingai šypsodama. Rugonas il- 
gainiui priprato prie jos apsilankymų ir nekvaršino sau galvos 
klausimais, kurie anksčiau neduodavo jam ramybės. Pamažu 
jis susitaikė su jos elgesiu ir dabar tarėsi kiaurai ją perpratęs,— 
jo nebestebino jos keistybės. Tačiau, tiesą pasakius, nieko tikra 
apie ją nežinojo, ji buvo jam tokia pat mįslė kaip ir pirmosiomis 
pažinties dienomis. Buvo ji tokia pat nepastovi, tai vaikiška, tai 
nuovoki, dažniausiai paika, kartais nepaprastai sumani, labai 
švelni ir drauge labai bjauraus būdo. Kai jinai vis dėlto dar nus- 
tebindavo kokiu poelgiu, kokiais žodžiais, jam visiškai nesuvo- 
kiamais, jis tik patraukdavo savo plačiais pečiais, tardamas, jog 
visos moterys vieno kirpimo. Jo nuomone, šitaip jis išreikšda- 

vo beribę panieką moterims, tačiau Klorindė tik šypsodavo, 
užuot atsakiųsi, šypsodavo santūriai ir Žiauriai, 0 tarp raudonų 
lūpų žvilgėdavo baltutėlių dantukų ruoželiai. 

— Ko jūs taip į mane žiūritė — galop paklausė jis, sutrikęs 
nuo jos įdėmaus žvilgsnio.— Gal kuo nors neįtinku? - 

Slapta mintis šmėkštelėjo Klorindės akyse, abipus lūpų įsi- 
rėžė dvi žiaurios raukšlės. Bet ji tuoj susizgribo, žaviai susijuo- 
kė ir, pūsdama iš burnos plonytes dūmų sroveles, sukuždėjo: 

— Ne, ne, priešingai, jūs man labai patinkate... Man dingte- 
lėjo viena mintis, mielasis. Žinote, jums velnioniškai pasisekė! 

— Tikrai? - 

— Be abejo... Štai jūs ir aukštybėse, kurių taip siekėte. Visi 
jums padėjo, aplinkybės, ir tos jums palankiai susiklostė. 

Jis buvo beatsakąs, bet tuo metu kažkas pabeldė į duris. Klo- 
rindė instinktyviai užkišo ranką su cigarete už nugaros. Pasiro- 
dė valdininkas, nešinas itin skubia telegrama jo prakilnybei. 
Rugonas apmaudžiai perskaitė telegramą, nurodė valdininkui, 
ką reikėtų atsakyti. Paskum piktai užtrenkė duris ir atsisėdęs 
tarė: 

— Taip, aš turiu labai atsidavusių draugų. Ir stengiuosi jų 
nepamiršti... Jūsų tiesa, turiu būti dėkingas net aplinkybėms. 
Žmonės dažnai nieko nesugeba padaryti, kol jiems pagalbon 
neateina tam tikri įvykiai. 

Iš lėto tardamas tuos žodžius; Rugonas žiūrėjo į ją užgriuvu- 
siomis akimis, stačiai varstyte ją varstė. Kodėl ji pasakė, kad 
jam pasisekė? Kas jai iš tikrųjų žinoma apie palankias aplinky- 
bes? Gal Diupuaza bus prasitaręs? Tačiau, žiūrėdamas į jos šyp- 
santį mąslų veidą, kokio goslaus prisiminimo sušvelnintą, jis 
suprato, kad ji mano apie ką kita: be jokios abejonės, ji nieko 
nežino. Jis pats stengėsi viską pamiršti ir nenorėjo pernelyg 
leistis į prisiminimus. Jo gyvenime buvo tokia valanda, kuri jam 
pačiam atrodė labai neaiški. Dabar jam daug maloniau buvo gal- 
voti, jog už savo aukštą padėtį tikrai turi būti dėkingas vien 
ištikimiems draugams. 

— Aš nieko nesiekiau, prieš savo valią buvau iškeltas, ir 
tiek, — toliau kalbėjo jis.—- Šiaip ar taip, viskas išėjo į gera. La- 
bai džiaugsiuos, jei sugebėsiu ką nors lemta nuveikti. 

Jis baigė gerti kavą. Klorindė susisuko antrą cigaretę. 

— Pamenate? — tyliai prašneko ji.— Prieš dvejus metus, 
kai jūs palikote Valstybės tarybą, aš jus klausinėjau, kas paska- 
tino jus padaryti tokią kvailystę. Kaip jūs tada mėtėte uodegą! 
Bet dabar galite pasakyti?.. Na, čia kalbant, čia paliekant, atvi- 
rai pasakykite, ar turėjote kokį planą? 

— Žmogus visada turi kokį nors planą, — atsargiai atsakė 

jis.— Jaučiau, jog puolu, tad ryžausi pats šokti žemyn. 

— O jūs įgyvendinote savo planą, viskas išėjo taip, kaip 
buvote numatęs? 

Rugonas pamerkė jai kaip bendrininkui, kurio nėra ko var- 
žytis. 

— Deja, jūs pati žinot. Niekad neišeina taip, kaip nori... Svar- 
biausia — pasiekti tikslą! 

Jis nutilo, pasiūlė jai likerio. 

— Kokio pageidaujat? Kiurasao ar šartrezo? 

Ji sutiko išgerti taurelę šartrezo. Jam pilant, kažkas vėl 
pasibeldė į duris. Suirzusi ji vėl paslėpė cigaretę. Rugonas ap- 
maudžiai atsistojo nepaleisdamas ropinės iš rankos. Šįkart tai 
buvo laiškas, užantspauduotas dideliu antspaudu. Rugonas per- 
metė jį akimis, įsikišo surduto kišenėn ir tarė: 

— Gerai! Kad daugiau man netrukdytumėt, girdit? 

Jis grįžo prie stalo. Neatitraukdama lūpų nuo taurelės, Klo- 
rindė lašas po lašo siurbčiojo šartrezą ir vylingai žiūrėjo į jį 
žėrinčiomis akimis. Jos veidas vėl švietė savotišku švelnumu. 
Alkūnėmis įsirėmusi į stalą, ji tyliai tarė: 

— Ne, mielasis, jūs niekad nesužinosite, kas buvo padaryta 
jūsų labui. 

Jis prisislinko arčiau, irgi užsikvempė alkūnėmis ant stalo 
ir linksmai sušuko: 

— Na, tikrai jūs viską man papasakosit! Juk dabar nėra ko 
slapukauti, ar ne?.. Sakykit, ką jūs padarėt? 

Ji lėtai papurtė galvą, kramsnodama cigaretę. 

— Vadinasi, buvo kas nors baisaus? O gal jūs bijot, kad ne- 
sugebėsiu išsimokėti skolos?.. Palaukit, pabandysiu įspėti... Jūs 
parašėt laišką popiežiui, o man praustuvėn nepastebimai kaišio- 
jot šventus paveikslėlius? | 

Ji supyko išgirdusi tokį sąmojį. Pagrasino, jog išeisianti, 
jeigu jis nesiliausiąs. į 

— Nesityčiokite iš tikėjimo, — tarė.— Užsitrauksite sau 
bėdą. 

"Paskum nusiramino, ranka nuvaikė dūmus, griaužiančius Ru- 
gonui akis, ir įtaigiu tonu tarė: 

— Aš apvaikščiojau daugelį žmonių. Telkiau jums draugus. 

Jai pašoko piktdžiugiškas noras viską jam iškloti. Stačiai 
knieste knietė papasakoti, kad jis žinotų, kaip ji darbavosi jo 
labui. Prisipažindama ji pagaliau išgiežtų taip ilgai ir kantriai 
slepiamą apmaudą. Jeigu jis būtų neatlyžęs, ji būtų kuo smul- 
kiausiai viską papasakojusi. Tie prisiminimai pralinksmino ją, 
apsvaigino, net skruostai užsidegė raudoniu. 

— Taip, taip, — pakartojo ji.— Tie žmonės buvo labai nu- 

sistatę prieš jus, ir man teko palenkti juos jūsų pusėn, mielasis. 

Rugonas labai perbalo. Jis viską suprato. 

— Šit kaip! — tiek tepasakė. 

Jis bandė nukreipti kalbą kitur. Bet ji įžūliai įsistebeilijo į 
jį didelėmis juodomis akimis, susijuokė gomuriniu juoku. Tuo- 
met jis nusileido ir ėmė klausinėti: 

— Ponas de Marsi, ar ne? 

Ji nuginė per petį dūmų kamuolį ir linktelėjo galvą. 

— Kavalierius Ruskonis? 3 

Ji dar kartą linktelėjo galvą. 

— Ponas Lebo, ponas de Salnevas, ponas Gijo Laplanšas? 

Ji vis linkčiojo. Tačiau, išgirdusi pono dė Plugerno vardą, 
paprieštaravo. Na jau ne, tik ne šitas. Ir, pergalingai žiūrėdama 
į Rugoną, pamažu išlaižė iš taurelės visą šartrezą. 

Rugonas atsistojo. Nuėjo į galą kambario, grįžo atgal ir, al- 
suodamas jai stačiai į pakaušį, paklausė: 

— Tai kodėl gi ne su manimi, ką? 

Ji staigiai atsisuko baimindamasi, kad jisai ims bučiuoti jai 
plaukus. 

— Su jumis? O kam to reikia? Kuriam galui su jumis?.. Tauš- 
kiate nei šį, nei tą! Su jumis man nereikėjo tvarkyti jūsų reikalų. 

Jis įniršęs pažvelgė į Klorindę, ir ji skambiai nusikvatojo. 

— Na ir naivumas žmogaus! Net pajuokauti negalima: ką 
pasakai, viskuo tiki!.. Klausykite, mielasis, nejaugi jūs manote, 
kad aš galiu daryti tokius dalykus? Juo labiau už jūsų gražią no- 
sį? Beje, jeigu ir būčiau pridariusi tokių šlykštybių , tikrai nieko 
nebūčiau jums sakiusi... Koks jūs juokingas, kaip kažin ką! 

Rugonas akimirką sutriko. Tačiau ji kalbėjo tokiu kandžiu 
tonu, jog jisai suprato, kad jinai tiesiog erzina jį, ir tiek. Ir vei- 
do išraiška, ir gomurinis juokas, ir žėrinčios akys — viskas sa- 
kyte sakė, jog tai tiesa, jog ji nieko neprasimano. Jis ištiesė 
rankas, norėdamas ją apkabinti, bet tuo metu kažkas trečiąkart 
pasibeldė į duris. 

— Tiek to! — sumurmėjo ji.— Dabar jau nebeslėpsiu ci- 
garetės. 

Įlėkė uždusęs kurjeris ir mikčiodamas pralemeno, jog jo pra- 
kilnybę pageidaująs matyti jo prakilnybė teisingumo ministras. 
Kalbėdamas kurjeris vogčiomis dirsčiojo į rūkančią damą. 

.— Pasakykit, kad aš išėjęs! — suriko Rugonas.— Manęs 
nėra niekam, girdit? 

- Kai kurjeris lankstydamasis atatupstas išėjo pro duris, Ru- 
gonas užsiplieskė, ėmė kumščiais trankyti per stalą, baldus. Ne- 
valia nė atsipūst! Štai vakar įsibrovė net į tualeto kambarį, kai 
jis skutęsis. Klorindė ryžtingai žengė durų link. 

— Palaukit! — tarė ji. — Jums niekas nebetrukdys. 
Ištraukė raktą, įkišo iš vidaus ir pasuko du kartus. 
— Štai! Dabar tegu beldžiasi kas nori! 

Grįžusi atgal, sustojo prie lango ir susisuko trečią cigaretę. - 
„Jam dingtelėjo, kad ji pasiduoda. Jis priėjo ir, lūpomis beveik 
liesdamas jos kaklą, sukuždėjo: 

— Klorinde! 

Ji nekrustelėjo, ir jis dar tyliau tarė: 

— Klorimde, kodėl tu nenori? 

Tujinimas jos nė kiek nesujaudino. Ji papurtė galvą, bet 
nelabai ryžtingai, lyg kurstydama jį, skatindama eiti toliau. Jis 
nedrįso jos liesti, ūmai pasidarė drovus kaip moksleivis, kuris, 
sutrikęs po pirmos pergalės, klausia leidimo. Galop jis šiurkš- 
čiai pabučiavo jai į kaklą, prie plaukų. Tuomet ji atsigręžė ir 
niekinamai sušuko: | 

— Ką, mielasis, vėl griebiatės savo? O aš maniau, kad tai 
jums jau praėjo... Na ir keistuolis! Pasvarstėte pusantrų metų 
ir iš naujo puolate bučiuoti moterį! 

Rugonas užgriuvo Klorindę nunėręs galvą, nutvėrė jos ran- 
ką lr godžiai apibėrė bučiniais. Ji nesipriešino. Nė kiek nesu- 
pykusi, pašaipiai kalbėjo toliau: 

— Tik prašau nenukąsti man pirštų... To tikrai nesitikėjau 
iš jūsų! Kai ateidavau pas jus į Marbeio gatvę, buvote toks pa-: 
vyzdingas! O štai dabar vėl pakvaišote, ir tik todėl, kad pripa- 
sakojau jums visokių šlykštynių, kurios, ačiū Dievui, niekad 
man neateina į galvą. Tai va koks jūs, mielasis!.. Na, o man 
aistros labai greit išblėsta. Visa tai jau praeityje. Tuomet jūs 
manęs nenorėjote, o dabar aš jūsų nebenoriu. 

— Klausykit... Ko tik pageidausit...— sukuždėjo jis.— Aš 
viską padarysiu, viską atiduosiu. 

Bet ji purtė galvą, bausdama jį už tai, jog tada jis ją panie- 
kino, pagaliau mėgaudamasi keršto saldybe. Ji visą laiką linkė- 
jo jam galybės, kad galėtų jį atstumti ir dar skaudžiau įžeisti. 

— Jokiu būdu! Jokiu būdu! — kelissyk pakartojo ji.— Ne- 
jaugi jūs pamiršote? Jokiu būdu! 

Tuomet Rugonas gėdingai puolė jai į kojas. Apglėbė jai 
suknelę, per šilką bučiavo kelius. Tai buvo nę švelni ponios Bu- 
šar suknelė, bet glėbys audinio, erzinančio savo storumu ir drau- 
ge svaiginančio savo aromatu. Niekinamai gūžtelėjusi pečiais, 
ji netrukdė jam glėbesčiuoti suknios. Bet jis pamažu įsidrąsino, 
nuleido rankas, po valiniu stengdamasis užčiuopti kojas. 

— Atsargiau! — tarė ji ramiu balsu. | 

Tačiau Rugonas jau graibė jai kulkšnis, ir ji prikišo degan- 
čios cigaretės galiuką jam prie kaktos. Jis atšlijo riktelėjęs,. 

bandė dar kartą pulti prie Klorindės. Bet ji išsprūdo, prišoko 
prie židinio ir, atsišliejusi į sieną, nutvėrė skambučio virvelę. 

— Aš paskambinsiu! — sušuko ji.— Pasakysiu, kad jūs ma- 
ne užrakinote! | 

Jis staigiai apsisuko, kumščiais suspaudė sau smilkinius, dre- 
bėdamas visu kūnu. Keletą akimirkų stovėjo nejudėdamas, bai- 
mindamasis, jog štai ims ir sprogs galva. Įsiręžė stengdamasis 
nusiraminti; ausyse ūžė, prieš akis švaistėsi raudonos liepsnos. 

— Aš galvijas,— sumurmėjo jis.— Kvaila, ir gana! 

Klorindė pergalingai susijuokė ir išdrožė jam pamokslą. Be 
reikalo jis niekinąs moteris; kada nors jis suprasiąs, jog esama 
tvirtos valios moterų. Paskum vėl prašneko įprastu geraširdės 
mergaitės tonu: | 

— Juk mudu nesusipykome, ar ne?.. Žinot, niekados manęs 
to neprašykite. Aš nenoriu, man tai nepatinka. 

Rugonas sugėdintas vaikščiojo po kambarį. Klorindė palei- 
do skambučio virvutę, vėl atsisėdo prie stalo, susitaisė saldyto 
vandens. 

— Taigi vakar gavau laišką iš vyro,— ramiai tarė.— Šįryt 
turėjau tiek reikalų, jog, ko gero, nebūčiau tesėjusi žodžio ir 
atėjusi pusryčių, jei nebūčiau norėjusi parodyti to laiško. Štai 
jis... Vyras primena jums senus pažadus. 

"Rugonas paėmė laišką, perskaitė vaikščiodamas ir. apmau- 
džiai numetė priešais ją ant stalo. 

— Na? — paklausė ji. 

Jis atsakė ne iš karto. Pirmiausia pasirąžė, nusižiovavo. 

. — Jis mulkis, — galop atsakė. 

Klorindė baisiai įsižeidė. Jau kuris laikas ji niekam neleido 
abejoti vyro sugebėjimais. Ji nudelbė galvą, stengdamasi susi- 
valdyti, bet rankos drebėjo iš pasipiktinimo. Pamažu ji kratėsi 
mokiniško nuolankumo; tarytum pasisėmusi jėgų iš Rugono, 
dabar pati darėsi grėsminga priešininke. 

— Jei parodytume šitą laišką, jis Žuvęs, — tarė ministras, 
gieždamas ant vyro apmaudą, sukeltą žmonos priešinimosi.— 
Ek, tą kvailį ne taip jau paprasta kur nors įtaisyti! 

— Jūs persūdote, mielasis,— patylėjusi tarė Klorindė.— 
Kadaise jūs pranašavote jam puikią ateitį. Jis turi labai rimtų, 
labai gerų savybių... Be to, išties protingi žmonės nebūtinai pra- 
noksta visus kitus! | 

Rugonas vis dar vaikščiojo po kambarį. Jis patraukė pečiais. 

— Jums pačiam turėtų rūpėti, kad jis įeitų į ministrų kabi- 
netą. Galėtumėte kliautis jo draugiška parama. Jeigu, kaip sa- 
koma, žemės ūkio ir prekybos ministras atsistatydina sveikatos 
sumetimais, tai dabar būtų puiki proga. Mano vyras gerai susi- 

pažinęs su šia sritimi, ir kelionė Italijon imperatoriui bus dar 
vienas argumentas jo naudai... Juk žinote, imperatorius jį labai 
myli; juodu puikiai sutaria, turi vienodas pažiūras... Vienas jūsų 
žodis viską nulemtų. 

Rugonas nieko neatsakė ir dar keliskart perėjo kambarį. 
Paskum,-sustojęs prieš ją, tarė: 

— Šiaip ar taip, aš neturiu nieko prieš... Būna ir kvailesnių 
žmonių... Bet aš tai darau tik dėl jūsų. Noriu jus nuginkluoti. 
Deja, jūs nelabai gera. Kas jau kas, o jūs niekad nepamirštat 
skriaudos, tiesa? 

Jis juokavo. Klorindė irgi nusijuokė ir pritarė: 

— Taip, taip, niekad nepamirštu... Aš viską prisimenu. 

Atsisveikindamas jis dar sulaikė ją tarpdury. Juodu dusyk 
paspaudė vienas kitam ranką, bet nepridūurė nė žodžio. 

Klorindei išėjus, Rugonas grįžo atgal į kabinetą. Erdvus kam- 
barys buvo tuščias. Rugonas atsisėdo prie rašomojo stalo ir 
užsikvempė alkūnėmis, sunkiai šnopuodamas tyloje. Akys lipo, 
lenkė į miegą. Kokią dešimt minučių jis snūduriavo. Staiga krūp- 
telėjo, ištiesė ranką ir paskambino. Pasirodė Merlis. 

— Ar ponas Somos prefektas dar čia, tiesa?.. Tegul įeina. 

Įėjo Somos prefektas, išblyškęs, šypsantis, atsitiesęs visu 
nedideliu ūgiu. Mandagiai pasisveikino su ministru. Rugonas 
apsnūdęs tylėjo. Paskum pasiūlė prefektui atsisėsti. 

— Štai kodėl jus išsikviečiau, pone prefekte. Kai kuriuos nu- 
rodymus reikia duoti prie keturių akių... Jūs, be abejo, žinot, 
jog revoliucinė partija kelia galvą. Mes buvom per plauką nuo 
siaubingos katastrofos. Trumpai drūtai, šalis nori ramybės, 
nori jausti veiklią vyriausybės globą. Jo didenybė imperato- 
rius savo ruožtu reikalauja pamokyti piktadarius, nes ligi šiolei 
buvo pernelyg piktnaudžiaujama jo gerumu... 

Rugonas kalbėjo iš lėto, išsipleikęs giliame krėsle, ir žaidė 
dideliu antspaudu gagatiniu kotu. Prefektas guviai linkčiojo 
sulig kiekvienu jo žodžiu. 

— Jūsų departamentas vienas nepatikimiausių,— toliau kal- 
bėjo ministras.— Respublikonų užkratas... 

— Aš stengiuosi iš paskutiniųjų... — buvo bepradedąs pre- 
fektas. 

— Klausykit, ką jums sakau... Todėl reikia imtis itin griežtų 
priemonių. Kaip tik šiuo klausimu ir norėjau pasikalbėti su ju- 
mis akis į akį... Mes čia dirbame ta kryptimi ir turime parengę 
sąrašą... 

Jis pasirausė popieriuose. Paėmė vieną aplanką ir įniko sklai- 
dyti. 

— Mes manom esant reikalinga visoje Prancūzijoje areš- 

tuoti atitinkamą kiekį žmonių. Kiekvienam departamentui ski- 
riamas toks kiekis, koks numatomas ten smūgis... Gerai įsidė- 
mėkit mūsų tikslus. Štai, pavyzdžiui, Aukštutinėje Marnoje, kur 
respublikonų menka mažuma, tik trys areštai. Mezos departa- 
mente, priešingai, — penkiolika areštų... Na, o jūsų departamen- 
e... Somoje, ar ne? Taigi mes manom, jog Somoje... 

Jis sklaidė lakštelius, primerkęs užgriuvusias akis. Pagaliau 
kilstelėjo galvą ir pažvelgė į valdininką. | 

— Pone prefekte, jums priklauso dvylika areštų. 

Išblyškęs žmogelis nusilenkė ir pakartojo: 

— Dvylika areštų... Aš labai gerai jus supratau, jūsų prakil- 
nybe. 

Tačiau jam nedavė ramybės viena mintis, nors ir kaip jisai 
stengėsi tai nuslėpti. Kai po trumpo pokalbio ministras atsistojo 
duodamas ženklą, jog audiencija baigta, prefektas galop išdrįso 
paklausti: 

— Ar jūsų prakilnybė galėtumėte man nurodyti, ką reikėtų 
suimtič.. 

— Et, suimkit, ką tik norit!.. Aš negaliu leistis į smulkmenas. 
Ir šiaip esu užsiėmęs. Važiuokit namo šiandien pat, o rytoj pra- 
dėkit areštus... Beje, štai ką galiu jums patarti: griebkit tuos, 
kurie užima aukštesnę padėtį. Juk turit tikriausiai politikuojan- 
čių advokatų, prekybininkų, vaistininkų. Sušluokit visus tuos 
ponus. Tai padarys didesnį įspūdį. 

Prefektas susirūpinęs prisidėjo ranką prie kaktos, perkraty- 
damas atmintyje visus advokatus, prekybininkus, vaistininkus 
ir vis linkčiodamas galvą. Tačiau Rugonui, matyt, nepatiko jo 
neryžtinga išvaizda. 

— Neslėpsiu, jog šiuo metu jo didenybė labai nepatenkintas 
administracija, — pridūrė jis.— Prefektūrose netrukus bus dide- 
lių permainų. Šiuo metu, susiklosčius itin sunkioms aplinkybėms, 
mums reikia besąlygiškai atsidavusių žmonių. 

Tai paveikė lyg botago kirtis. 

— Jūsų prakilnybė galite manimi neabejoti! — sušuko pre- 
fektas.— Aš jau žinau, ką pridera suimti: Perone yra vaistininkas, 
Dulane — gelumbių pirklys ir popieriaus fabrikantas; na, o advo- 
katų tikrai nepritrūks, tai stačiai Dievo rykštė... Nesirūpinkite, 
jūsų prakilnybe, aš surasiu dvylika žmonių... Aš ištikimai tar- 
nauju Imperijai. 

Jis dar pakalbėjo apie būtinybę gelbėti šalį ir, žemai nusilen- 
kęs, išėjo. Siūbuodamas visu stambiu stuomeniu, ministras išly- 
dėjo jį nepatikliu žvilgsniu — jis nesikliovė tokiais nugeibėliais. 
Paskum, nesisėsdamas prie stalo, raudonu pieštuku išbraukė 
Somą. Beveik du trečdaliai departamentų jau buvo išbraukta. 

Kabinete žaliomis, dulkių prigėrusiomis užuolaidomis tvyrojo 
tvanki tyla, atsidavė riebiais kvapsniais, lyg trenkiančiais nuo 
įmitusio Rugono kūno. 

Jis vėl paskambino Merliui ir įtūžo pamatęs, jog laukiamasis 
vis dar pilnutėlis. Jis netgi pastebėjo tas pačias dvi damas, styp- 
sančias prie stalo. 

— Juk liepiau jums visus išprašyti! — sušuko Rugonas. — 
Aš išeinu, nieko daugiau negaliu priimti. 

— Betgi ten ponas „Tautos valios“ redaktorius, — sumurmėjo 
kurjeris. 

Rugonas buvo visai jį pamiršęs. Susinėrė rankas už nugaros ir 
įsakė įvesti redaktorių. Įėjo skoningai apsirengęs kokių ketu- 
riasdešimties metų buko veido žmogus. 

— Aha, štai ir jūs, pone! — šiurkščiai tarė ministras.— To- 
liau taip negali būti, perspėju jus! 

Ir, vaikščiodamas po kabinetą, paskutiniais žodžiais įniko 
pliekti spaudą. Ji trikdanti, krikdanti, tvirkinanti, kelianti su- 
irutę. Jo nuomone, žurnalistai baisesni už vieškelių plėšikus: 
durklu persmeigtas žmogus dar galįs pasveikti, o žurnalistų 
plunksnos trykštančios nuodais. Ir jis pabėrė dar grasesnių pa- 
lyginimų. Vis labiau save kiršindamas, galop visai įsisiautėjo, 
pratrūko griaudėti perkūnišku. balsu. Tai audrai šėlstant, redak- 
torius stovėjo priblokštas, nuolankiai nudelbęs galvą. Galop jis 
išdrįso paklausti: 

— Gal jūsų prakilnybė teiktųsi man paaiškinti... Aš nelabai 
suprantu, kodėl... 

— Kodėl? — suriaumojo įtūžęs Rugonas. 

Jis puolė prie stalo, išpleikė laikraštį ir pirštu dūrė į raudonu 
pieštuku išmargintas skiltis. | | 

— Čia nėra nė dešimties eilučių, kurias būtų galima palikti! 
O redaktoriaus skiltyje jūs tarytum abejojate vyriausybės su- 
gebėjimu kompetentingai spręsti baudimo problemas. Štai šitoje 
žinutėje, antrame puslapyje, jūs tarytum darot užuominą į mane, 
kalbėdamas apie triumfuojančių prasisiekėlių įžūlumą. Įvaire- 
nybių skyrelyje pilna blevyzgų, išpuolių prieš aukštuomenės 
atstovus. 

Įbaimintas redaktorius maldaujamai susidėjo rankas, steng- 
damasis įterpti bent žodelį. 

— Prisiekiu jūsų prakilnybei... Man baisiai skaudu, kad jūsų 
prakilnybė bent akimirką galėjote pamanyti... Kad aš, visa širdi- 
mi žavėdamasis jūsų prakilnybe... 

Bet Rugonas jo neklausė. 

— Visa bėda, pone, jog visiems žinoma, kokiais ryšiais jūs 
susijęs su vyriausybe. Kaipgi kiti laikraščiai gali mus gerbti, jei 

mūsų negerbia tie, kuriems mes mokame?.. Šiandien draugai 
visą rytą man kalbėjo apie tas šlykštybes. 

Tuomet redaktorius prapliupo piktintis labiau už Rugoną. 
Tie straipsniai stačiai praslydę jam pro akis. Bet jis išgrūsiąs 
lauk visus darbuotojus. Jeigu jo prakilnybė pageidaująs, kas 
rytą pristatysiąs jo prakilnybei laikraščio laužinį. Bet Rugonas 
jau atlyžo ir atsisakė: jis neturįs laiko. Stumdamas redaktorių 
durų link, jis staiga susizgribo: 

— Kad kiek būčiau pamiršęs. Jūs spausdinat šlykščią apy- 
saką... Gerai išauklėta moteris, apgaudinėjanti vyrą,— tai bjau- 
rus išpuolis prieš visuomenės dorą. Kaip galima garsinti, jog 
padori moteris neištikima vyrui? 

— Apysaka labai skaitoma, — iš naujo sunerimęs, sumur- 
mėjo redaktorius.— Aš pats ją skaičiau, ir man ji patiko. 

— Aha, jūs skaitėt!.. Puiku! Ar toji nenaudėlė bent gailisi 
apysakos pabaigoj? 

Redaktorius sutrikęs prisidėjo ranką prie kaktos, stengda- 
masis prisimintį. 

— Ar gailisi? Ne, man regis, nesigaili... 

Rugonas atidarė duris. Ir, stumdamas lauk redaktorių, sušuko: 

— Būtinai turi gailėtis!.. Pareikalaukit iš autoriaus, kad gai- 
lėtųsi! 

Rugonas parašė Diupuaza ir ponui Kanui, prašydamas ap- 
saugoti jį nuo nuobodaus oficialaus sutikimo prie-Nijoro miesto 
vartų. Atvyko jis šeštadienį, apie septintą valandą vakaro, tie- 
siai į prefektūrą, tikėdamasis pailsėti iki kitos dienos pietų; jau- 
tėsi labai pavargęs. Tačiau po pietų vis dėlto atėjo keletas žmo- 
nių,— matyt, miestą jau aplėkė žinia apie ministro atvykimą. 
Buvo atidarytos valgomojo durys į mažąją svetainę, ir savaime 
nutiko lyg kviestinis pobūvis. Stovėdamas tarp dviejų langų, 
Rugonas vargais negalais tramdė žiovulį ir stengėsi maloniai 
atsakinėti į atvykstančių svečių sveikinimus. 

Pirmas pasirodė to departamento deputatas — advokatas, 
paveldėjęs iš pono Kano oficialią kandidatūrą; atėjo įsibaiminęs, 
apsivilkęs surdutu ir margomis kelnėmis, iškart šoko teisintis, 
jog ką tik grįžęs pėsčiomis iš vienos savo sodybos, bet vis dėlto 
panoro tuoj prisistatyti jo prakilnybei. Paskum pasirodė cere- 
moningas, nykios išvaizdos žemaūgis dručkis, apsitempęs juodu 
fraku, baltomis pirštinėmis. Tai buvo pirmasis mero pavaduoto- 
jas. Apie ministro atvykimą jis sužinojo iš savo tarnaitės. Be.pa- 

liovos kartojo, kad ponas meras būsiąs baisiai susikrimtęs: po- 
nas meras tikėjęsis, jog jo prakilnybė atvažiuosiąs tik rytojaus 
dieną, 'o dabar esąs savo dvare, Varade, už dešimties kilometrų 
nuo miesto. Įkandin mero pavaduotojo vienas po kito atėjo dar 
šeši ponai — plačiapadžiai, dideliausiomis rankomis, bukais 
išdribusiais veidais; prefektas pristatė juos kaip gerbiamus sta- 
tistikos bendrijos narius. Galop atėjo licėjaus direktorius su 
žmona, žavia dvidešimt aštuonerių metų blondine, paryžiete, 
savo tualetais piktinančia visą Nijorą. Ji karčiai nusiskundė 
Rugonui provincijos gyvenimu. 

Tuo „tarpu poną Kaną, pietavusį drauge su ministru ir pre- 
fektu, visi klausinėjo apie rytojaus iškilmes. Jos turėjo vykti 
netoli miesto, vietovėje, vadinamoje ;Malūnais“, prie būsimo 
tunelio, suprojektuoto Anžeran tiesiamam geležinkeliui. Jo pra- 
kilnybė vidaus reikalų ministras ten pats susprogdinsiąs pir- 
mąją miną. Visi aikčiojo susijausminę. Rugonas dėjosi gerašir- 
džiu. Jis norįs stačiai pagerbti seno draugo taip ilgai puoselėtą 
sumanymą. Beje, jis esąs dėkingas De Sevro departamentui, 
kadaise pasiuntusiam jį į Įstatymų leidžiamąjį susirinkimą, jau- 
čiąsis kaip ir departamento įsūnis. Iš tikrųjų jis išsirengė į ke- 
lionę, visokeriopai Diupuaza raginamas, kad visa galybe pasi- 
rodytų buvusiems rinkėjams ir užsigarantuotų jų balsus tam atve- 
jui, jei kada nors prireiksią siūlyti savo kandidatūrą į Atstovų 
rūmus. 

.„ Pro mažosios svetainės langus buvo matyti tamsoje įmigęs 
miestas. Niekas daugiau nebepasirodė: apie ministro atvykimą 
sužinota pernelyg vėlai. Juo labiau džiūgavo stropieji valdinin- 
kai, atskubėję į prefektūrą. Jie nė neketino skirstytis, puikavosi 
laimingi, jog pirmieji nedideliame būrelyje suėjo su jo prakil- 
nybe. Mero pavaduotojas vis garsiau tvirtino sopulingu balsu, 
nors skambėjo jis be galo džiaugsmingai: 

— Dieve mano! Kaip apgailestaus ponas meras!.. O ir ponas 
teismo pirmininkas! Ir ponas imperatoriškasis prokuroras! Ir 
visi kiti! 

Šiaip ar taip, apie devintą valandą prieškambaryje sudundėjo 
tokie tvirti žingsniai, lyg ten būtų trypęs visas miestas. Paskum 
įėjo tarnas ir paskelbė, jog jo prakilnybei pageidaująs pareikšti 
pagarbą ponas policijos komisaras. Ir įžengė Žilkenas, nuostabu- 
sis Žilkenas, frakuotas, gelsvomis pirštinėmis, zomšiniais bate- 
liais. Diupuaza įtaisė jį savo departamente. Žilkenas atrodė la- 
bai padoriai, nebent, kaip anksčiau, atsainiai traukė pečiais ir 
niekados nesiskyrė su skrybėle; dabar irgi laikė ją prispaudęs 
prie šlaunies, truputį atsilošęs ir atsistojęs įmantria poza, nužiū- 
rėta kokiame nors madų žurnale. Jis žemai nusilenkė Rugonui 

ir pabrėžtinai nuolankiai sumurmėjo: 

— Drįstu priminti jūsų prakilnybei, jog turėjau garbės ne 
kartą susitikti Paryžiuje su jūsų prakilnybe. 

Rugonas šyptelėjo. Juodu persitarė vienu kitu žodžiu. Po to 
Žilkenas pasuko į valgomąjį, kur buvo patiekta arbata. Ten už- 
tiko poną Kaną, skaitantį rytojaus dienai pakviestų svečių sąra- 
šą, padėtą ant stalo krašto. Mažojoje svetainėje tuo tarpu kalbė- 
ta apie dabartinės valdžios didybę. Stovėdamas šalia Rugono, 
Diupuaza-liaupsino Hmperiją, ir abu lankstėsi vienas kitam, ta- 
rytum sveikindami vienas kitą su bendros kūrybos vaisiumi, 

— Abu geri sukčiai! — sumurmėjo Žilkenas, stebėdamas tą 
sceną pro atlapas svetainės duris. 

Ir, pildamasis į arbatą romo, alkūne kumštelėjo ponui Kanui. 
Jam kėlė juoką Diupuaza, sudžiūvęs, įsikarščiavęs, baltutėliais 
kreivais dantimis, liguisto vaiko veidu, stačiai spindintis džiaugs- 
mu. Žilkenas vadino jį apsukruoliu. 

— Būtumėt matęs, kaip jis atvažiavo į departamentą! — pus- 
balsiu kalbėjo jis toliau.— Tuomet aš buvau su juo. Jis ėjo gat- 
ve ir įnirtingai trypė kojomis. Šiaip sakysit ar taip, o jis, matyt, 
griežia iltį prieš čionykščius. Kai tik pasidarė prefektas, iškart 
pradėjo keršyt jiems už savo vaikystę. Ir tiems turčiams, kurie 
kitados pažinojo jį be skatiko kišenėje, nė mintis neateina nusi- 
šypsoti, jam pasirodžius, galit manim patikėti!.. O, tai lemtas 
prefektas, puikiai išmano savo darbą! Nė iš tolo nepanašus į 
Langladą, kurį mes šičia pakeitėm. Anas buvo damų numylėtinis, 
šviesiaplaukis kaip merga!.. Net bylose aptikom pusnuogių damų 
nuotraukų. 

Žilkenas ūmai nutilo. Jam pasirodė, jog iš svetainės kampo, 
nenuleisdama akių, į jį žiūri licėjaus direktoriaus žmona. Tuomet, 
norėdamas paryškinti savo stuomens žavesį, jis pasviro prie: 
pono Kano ir prašneko toliau: 

— Girdėjot, kaip Diupuaza susitiko su savo tėvu? O, galėtu- 
mėt sprogt. iš juoko!.. Tikriausiai žinot, jog senis buvo teismo 
antstolis ir lupikaudamas susikrovė gražaus turto. Dabar jis gy- 
vena vienui vienas sename apgriuvusiame name ir prieškamba- 
ryje laiko užtaisytus šautuvus... Tai va, mūsų Diupuaza, kuriam 
tėvas ne kartą pranašavo kartuves, jau seniai svajojo pritrėkšti 
jį savo didybe. Daugiausia tuo galima paaiškinti jo norą būti ši- 
čia prefektu... Taigi vieną rytą mūsų Diupuaza apsivelka savo 
puošniausiu munduru ir, lyg apžiūrėdamas savo valdas, beldžiasi 
į senio duris. Juodu derasi kone pusvalandį. Pagaliau senis ati- 
daro. Susitraukęs, išblyškęs seneliukas apdujęs spokso į auksu 
siuvinėtą mundurą. Ir žinot, ką jis pasakė išgirdęs, kad jo suū- 

nus — prefektas? „Žiūrėk, Leopoldai! Nebereikalauk iš manęs 
daugiau mokesčių!“ Apskritai senis nei susijaudino, nei nuste- 
bo... Grįždamas namo, Diupuaza kandžiojosi lūpas, veidas jo 
buvo baltas kaip drobė. Tėvo abejingumas stačiai varė jį iš 
proto. Kam jau kam, o seniui jis niekad neužsės ant sprando! 

Ponas Kanas santūriai linkčiojo galvą. Jis įsikišo kišenėn 
pakviestųjų sąrašą ir, žvilgčiodamas į svetainę, irgi ėmė siurb- 
čioti arbatą. / 

— Rugonas jau miega stačias, — tarė jis.— Tiems mulkiams 
seniai metas leisti jam eiti gulti. Juk rytojui jam reikia pasisemti 
jėgų. 

— Senokai jo nemačiau, — tarė Žilkenas.— Jis pastorėjo. 

Ir, nuleideęs balsą, pridūrė: 

—- Taip, geri sukčiai!.. Juodu velniaižin ką ten: surezgė, kai 
sužinojo apie pasikėsinimą. O juk aš juos įspėjau. Rytojaus 
dieną — bum! Viskas įvyko kaip numatyta. Rugonas tvirtina, jog 
buvo policijoje, bet ten niekas nenorėjęs jo klausyti. Šiaip ar 
taip, tesižino, nėr ko apie tai pliurpti... Tas galvijas Diupuaza 
mane šauniai privaišino bulvarų kavinėje. Na ir diena buvo! 
Atrodo, buvom nuėję į teatrą; menkai ką pamenu, paskum dvi 
dienas miegojau kaip užmuštas. 

Ponui Kanui regimai nepatiko Žilkeno atvirumas. Jis išėjo 
iš valgomojo. Likęs vienas, Žilkenas įsitikino, jog licėjaus direk- 
toriaus žmona tikrai į jį žiūri nenutraukdama akių. Jis grįžo 
svetainėn ir ėmė apie -ją suktis, atnešė jai arbatos, tešlainių, 
pyragaičių. Žilkenas išties labai šauniai atrodė, buvo panašus į 
aukštuomenės žmogų, tik prastai išauklėtą, ir tai dar labiau pri- 
lenkė šviesiaplaukės gražuolės širdį. Tuo tarpu deputatas įro- 
dinėjo, kad Nijore būtina pastatyti naują bažnyčią, mero pava- 
duotojas reikalavo tilto, licėjaus direktorius kalbėjo apie mo- 
kyklos priestatą, 0 šeši statistikos bendrijos nariai linkčiojo, 
kiekvienam pritardami be žodžių. 

— Rytoj pasvarstysim, ponai, — atsakinėjo Rugonas jau vi- 
sai sulipusiomis akimis.— Aš čionai ir atvažiavau sužinoti jūsų 
poreikių ir patenkinti jūsų pageidavimų. 

Išmušė dešimtą valandą. Įėjo tarnas ir pasakė kelis žodžius 
prefektui, o tas pakuždėjo kažką ministrui į ausį. Šis tuoj išėjo. 
Gretimame kambaryje jo laukė ponia Korer. Su ja buvo liesa, 
išstypusi strazdanota mergina, iš pažiūros tikra vėpla. 

— Ką? Jūs Nijore? — sušuko Rugonas. 

— Atvažiavome tik šį vakarą, — atsakė ponia Korer.— Mud- 
vi apsistojome priešais, Prefektūros aikštėje, „Paryžiaus“ vieš- 
butyje. - | 

Ir paaiškino, jog atvažiavo iš Kulonžo, kur praleido dvi die- 

nas. Paskum staiga pristatė išstypusią merginą: 

— O štai panelė Ermini Bijkok, ji pasisiūlė mane lydėti ke- 
lionėje. ) 

Ermini Bijkok ceremoningai tūptelėjo. Ponia Korer kalbėjo 
toliau: , 

— Aš jums anksčiau neužsiminiau apie tą kelionę, nes tik- 
riausiai būtumėte mane išbaręs, bet aš negalėjau susivaldyti, 
labai norėjau pasimatyti su broliu... Sužinojusi, kad jūs atvažia- 
vote į Nijorą, tuoj pat atlėkiau. Mudvi jūsų tykojome, matėme, 
kaip įėjote į prefektūrą, bet tarėme sau būsiant protinga pasi- 
rodyti vėliau. Mažuose miesteliuose žmonės tokie bjaurūs! 

Rugonas linktelėjo. Ponia Korer, kūninga, pernelyg išsiskais- 
tinusi veidus, vilkinti geltona suknia, provincijoje iš tiesų nega- 
lėjo pridėti garbės savo pažįstamiems. 

— Ar jau buvot susitikusi su broliu? — paklausė Rugonas. 

— Taip, taip, — suniurnėjo ji pro sukąstus dantis, — buvau. 
Ponia Martino nedrįso parodyti man durų. Ji griebė semtuvėlį 
ir ėmė deginti cukrų... Vargšas brolelis! Žinojau, kad jis ne- 
sveikas, bet man širdis kraujais paplūdo, kai pamačiau jį tokį 
sudžiūvusį. Jis pažadėjo man palikimo dalį; priešingai, pasak 
jo, nusižengtų savo principams. Testamentas surašytas, turtas 
būsiąs padalytas tarp manęs ir ponios Martino... Tiesa, Ermini? 

— Taip, turtas bus padalytas,— patvirtino išstypusi mergi- 
na.— Jis taip ir pasakė, kai įėjot, ir dar sykį pakartojo, kai pa- 
rodė jums duris. Kaip kažin ką! Aš pati girdėjau. 

Stumdamas moteris durų link, Rugonas tarė: 

— Puiku, man labai malonu! Dabar galit būti rami. Dieve ma- 
no, juk giminės visados galų gale sutaria, nors ir kaip ilgai 
pjautųsi... Na, labos nakties! Aš einu gulti. 

Tačiau ponia Korer jo nepaleido. Išsitraukė iš kišenės nosi- 
naitę ir, netikėtai širdgėlos perimta, įniko trintis akis. 

' — Vargšelis Martino!.. Jis buvo toks geras, taip nuoširdžiai 
man atleido!.. Kad jūš žinotumėt, mielasis mano!.. Kaip tik dėl 
jo ir atskubėjau pas jus, meldžiu jam padėti... 

Ašaros užveržė jai gerklę. Ji pratrūko raudoti. Nieko nesu- 
prasdamas, Rugonas nustebęs sužiuro į abi moteris. Panelė Er- 
mini Bijkok irgi verkė, tik santūriau: ji buvo labai jautri, nega- 
lėjo neverkti matydama ponios Korer sielvartą. Ji pirmoji ir 
pralemėno kūkčiodama: | 

— Ponas Martino įsivėlė į politiką. 

Tuomet ponia Korer prašneko sklandžiai kaip iš rašto: 

— Pamenate, kartą jums dėsčiau savo būgštavimus. Širdis 
sakyte sakė... Martino pasidavė į respublikonus. Per paskutinius 
rinkimus visai įsisiūbavo ir pašėlusiai agitavo balsuoti už opozi- 

cijos kandidatą. Aš sužinojau daug visokių dalykų, bet nieko 
jums nepasakosiu. Žodžiu, visa tai turėjo blogai baigtis... Kai tik 
atvažiavau į Kulonžą ir apsistojau „Aukso liūto“ viešbutyje, 
puoliau kamantinėti tarnų ir sužinojau tokių dalykų!.. Martino 
prikrėtes visokiausių kvailysčių! Niekas nenustebsiąs, jeigu jisai 
būsiąs suimtas. Visi tik ir laukia, kada jį išsivesią žandarai... 
Įsivaizduojate, koks man smūgis! Ir aš tuoj pamaniau apie jus, 
mielas mano!.. 

Ir vėl gerklę jai užveržė ašaros. Rugonas stengėsi ją nura- 
minti. Jis pakalbėsiąs apie tai su Diupuaza, sustabdysiąs tyrimą, 
jeigu tas pradėtas. Jam netgi išsprūdo tokie žodžiai: 

— Aš galiu viską, eikit ir ramiai. miegokit. 

Linguodama galvą, ponia Korer maigė rankose nosinaitę. 
Ašaros buvo nudžiūvusios. Staiga pusbalsiu ji prabilo iš naujo: 

— Ne, ne, jūs ne viską žinote. Tai kur kas rimčiau, nei jūs 
manote... Kas sekmadienį jis palydi ponią Martino mišių ir pasi- 
lieka šventoriuje, lyg norėdamas parodyti, jog kojos niekad ne- 
kelsiąs bažnyčion. Visą miestelį piktina tokiu elgesiu. Dažnai 
eina į svečius pas buvusį advokatą, pagarsėjusį keturiasdešimt 
aštuntaisiais metais. Žmonės girdėję juodu valandų valandas 
kalbant apie visokiausias baisybes.-Ne kartą žmonės matę, kaip 
naktimis jo sodan braunasi įtartini tipai, tikriausiai eina gauti 
nurodymų. 

Sulig kiekvienu kaltinimu Rugonas tik gūžčiojo pečiais, bet 
gdliausiai įsiterpė panelė Ermini Bijkok, lyg tokio atlaidumo 
išvesta iš kantrybės, ir sutarškėjo: 

— O laiškai raudonais antspaudais, kuriuos jis gauna iš už- 
sienio? Mums pats laiškininkas papasakojo. Jis nenorėjo nieko 
sakyti, net visas perbalo. Turėjom duoti jam dvidešimt sū... O 
paskutinė Martino kelionė? Prieš mėnesį jis išvažiavo ir grįžo 
tik po savaitės, ir miestelyje ligi šiolei niekas nežino, kur jis 
buvo išsitrenkęs. „Aukso liūto“ šeimininkė mums tvirtino, jog 
netgi lagamino nebuvo pasiėmęs! 

— Ermini, nereikia! — tarė sunerimusi ponia Korer.— Mar- 
tino ir šiaip jau įklimpęs ligi ausų. Bene mums dera dar prieš jį 
liudyti? 

Dabar Rugonas klausėsi įdėmiai stebėdamas abi moteris. Jo 
veidas pasidarė labai rimtas. 

— Jeigu Martino taip įsipainiojęs...— suburbėjo jis. 

Jam pasirodė, jog drumstos ponios Korer akys ūmai sužė- 
rėjo. Ir jis pridūrė: 

— Aš pasistengsiu, bet nieko jums nepažadu. 

— Ak, jis žuvęs, jis Žuvęs! — sušuko ponia Korer.— Jauste 
jaučiu, suprantat?.. Mes nieko nenorime sakyti. Jeigu papasako- 

tume jums viską... 

Ji nutilo kandžiodama nosinaitę. 

— Dvidešimt metų jo nemačiau! Ir štai susitinku dabar, kai 
lemta amžinai išsiskirti!.. Jis buvo man toks geras, toks geras! 

Ermini lengvai patraukė pečiais. Ji ženklais rodė Rugonui, 
jog reikia atjausti sesers sielvartą, bet, šiaip ar taip, senis nota- 
ras esąs Užkietėjęs niekšas. 

— Jumis dėta, aš viską pasakyčiau,— pareiškė ji.— Taip 
būtų geriau. 

Tuomet ponia Korer, lyg perveikusi save, dar tyliau sukuždė- 
jo: 

— Prisimenate, kai, stebuklingai imperatoriui išsigelbėjųs 
prie Operos, visur buvo giedama Te Deum?.. Tai va, tą dieną, kai 
Kulonže buvo atliekamas Te Deum, vienas kaimynas paklausė, 
ar Martino eisiąs į bažnyčią, ir tas nenaudėlis atsakė: „O ką gi 
man veikti bažnyčioj? Man nusispjaut į imperatorių!“ 

— „Man nusispjaut į imperatorių!“ — nustėrusi pakartojo 
panelė Ermini Bijkok. | 

— Dabar jūs suprantat, ko aš baiminuosį — toliau kalbėjo 
buvusi viešbučio šeimininkė.— Kartoju jums: niekas mieste ne- 
nustebs, jeigu jisai bus suimtas. 

Sulig tais žodžiais ji įdėmiai pažvelgė į Rugoną. Šis truputį 
patylėjo. Sakytum paskutinįsyk klausiamai sužiuro į riebų ap- 
dribusį veidą, į šviesias išblukusias akis, mirkčiojančias po 
retučiais balsvais antakiais. Jo žvilgsnis užkliuvo už putlaus 
balto kaklo. Paskum jis skėstelėjo rankomis ir sušuko: 

— Aš nieko negaliu padaryti, patikėkit! Čia jau ne mano 
valios darbas. | 

Ir išdėstė savo argumentus. Jam esą nepatogu imtis tokios 
atsakomybės. Jeigu jau įsikišęs teisingumas, byla turinti eiti 
savo ruožtu. Juo labiau kad ponia Korer esanti jo pažįstama, nes 
draugystės saitai jam surišią rankas; jis davęs sau žodį niekados 
nedaryti tokių paslaugų draugams. Šiaip ar taip, jis pasiteirau- 
siąs. Rugonas net bandė ją raminti, lyg brolis jau būtų siunčia- 
mas į tremtį. Ponia Korer žemai nuleido galvą, patyliukais kūk- 
čiodama, net tirtėjo dideliausia kupeta šviesių plaukų, pūpsanti 
ant pakaušio. Galop ji vargais negalais nusiramino. Atsisveikin- 
dama ji pastūmėjo priekin panelę Ermini Bijkok ir tarė: 

— Panelė Ermini Bijkok... Regis, jau pristačiau jums. Atleis- 
kit, man stačiai svaigsta galva... Tai ta pati panelė, kuriai mes 
išrūpinome kraitį. Karininkas, jos suvedžiotojas, vis dar negali 
jos vesti, nes tų formalumų devynios galybės... Padėkokite jo 
prakilnybei, brangute. | 

Išstypėlė padėkojo ministrui ir sodriai nuraudo lyg nekalta 

mergelė, išgirdusi blevyzgą. Ponia Korer praleido ją į priekį; 
paskum stipriai paspaudė ranką Rugonui ir prisikišusi pakuž- 
dėjo į ausį: 

— Dedu į jus viltis, Eženai. 

Kai ministras grįžo į mažąją svetainę, ten jau nebuvo nė gy- 
vos dvasios. Diupuaza pavyko išprašyti deputatą, pirmąjį mero 
pavaduotoją ir šešis statistikos bendrijos narius. Ponas Kanas, 
ir tas išvažiavo susitaręs susitikti rytoj dešimtą valandą. Valgo- 
majame buvo tik licėjaus direktoriaus žmona ir Žilkenas, juodu 
valgė pyragaičius ir plepėjo apie Paryžių. Žilkenas žiūrėjo į ją 
meiliomis akimis, kalbėjo apie arklių lenktynes, apie Dailės sa- 
loną, apie premjerą Prancūzų komedijos teatre tokiu tonu, lyg 
jam visur būtų buvusios atviros durys. Tuo metu licėjaus direk- 
torius, nuleidęs balsą, teikė žinias prefektui apie vieną ketvirtos 
klasės mokytoją, įtariamą respublikoniškomis pažiūromis. Bu- 
vo vienuolikta valanda vakaro. Visi atsistojo, atsisveikino su jo 
prakilnybe; Žilkenas buvo beeinąs su licėjaus direktorium ir jo 
žmona ir jau beimąs ją už parankės, bet Rugonas jį sulaikė. 

— Pone policijos komisare, prašau truputį pasilikti. 

Paskum, kai jie radosi vieni, jis kreipėsi sykiu į komisarą ir 
į prefektą: 

— Ką galit man pasakyt apie Martino bylą?.. Ar tas žmogus 
iš tikrųjų labai įsivėlęs? 

Žilkenas šyptelėjo. Diupuaza pateikė kai kuriuos duomenis: 

— Dieve mano, man jis nė galvoj. Tiesa, jis skundžiamas. 
Esu gavęs keletą laiškų... Be abejo, jis įsipainiojęs. į politiką. 
Bet departamente jau suimti keturi žmonės. O kad jų būtų penki, 
kaip jūsų nurodyta, norėčiau geriau įkišti kalėjiman vieną ket- 
virtos klasės mokytoją, mokiniams skaitantį revoliucines kny- 
gas. 

— Aš sužinojau labai rimtų faktų, — griežtai tarė Rugonas.— 
Jei tas Martino iš tikrųjų toks pavojingas, nė sesers ašaros ne- 
turėtų jo išgelbėti. Juk tai visuomenės saugumo klausimas. 

Ir, kreipdamasis į Žilkeną, paklausė: | 

— O-kokios jūs nuomonės? 

— Rytoj pat jį suimsiu,— atsakė tas.— Man viskas žinoma. 
Buvau susitikęs su ponia Korer „Paryžiaus“ viešbutyje, kur pa- 
prastai pietauju. 

Diupuaza neprieštaravo. Išsitraukė iš kišenės užrašų knygutę, 
išbraukė vieną pavardę ir viršuje užrašė kitą, bet policijos komi- 
sarui patarė vis dėlto nenuleisti akies nuo ketvirtos klasės mo- 
kytojo. Rugonas palydėjo Žilkeną iki durų. Ir pridūrė: 

— Tasai Martino, regis, ne visai sveikas. Važiuokit pats į 
Kulonžą. Ir elkitės su juo kuo švelniau. 

Tačiau Žilkenas įsižeidęs atsitiesė. Pamiršes bet kokią pa- 
garbą, jo prakilnybę ėmė tujinti. 

— Ką, gal manai, kad aš koks susmirdęs policininkėlis?ė — 
sušuko. — Paklausk Diupuaza, kaip užvakar naktį suėmiau vais- 
tininką. Užklupau jį lovoj su vieno antstolio žmona, ir nė lapė 
nesulojo... Aš visad elgiuosi kaip pridera aukštuomenės žmogui. 
 Rugonas kietai išmiegojo devynias valandas. Rytą, atsimer- 
keęs pusę devintos, liepė pašaukti Diupuaza, ir tas pasirodė labai 
smagiai nusiteikęs, su cigaru dantyse. Juodu plepėjo, juoka- 
vo kaip kitados, kai gyveno pas ponią Korer ir rytą žadinda- 
vo vienas kitą pliaukšėdami per nuogus užpakalius. Prausdama- 
sis ministras klausinėjo prefektą apie vietinio gyvenimo smul- 
kmenas, apie valdininkus, apie vienų siekimus ir potroškius ir 
apie kitų silpnybes. Norėjo parengti kiekvienam po malonų 
atsiliepimą. | 

— Nebijokit, aš jums pasuileruosiu,— juokdamasis kalbėjo 
Diupuaza. 

Keliais žodžiais jis nusakė, kas dedasi mieste, glaustai api- 
būdino žmones, su kuriais reikėjo susitikti. Rugonas kartais 
paprašydavo dar kartą papasakoti kokį įvykį, kad galėtų ge- 
riau įsiminti. Dešimtą valandą atvažiavo ponas Kanas. Jie pa- 
pusryčiavo trise ir aptarė visas iškilmių detales. Prefektas pa- 
sakysiąs kalbą, ponas Kanas irgi. Rugonas tarsiąs žodį paskuti- 
nis. Tačiau būtų ne pro šalį parengti ir ketvirtą kalbą. Iš pradžių 
jie prisiminė merą; bet Diupuaza laikė jį pernelyg kvailu ir pa- 
tarė verčiau pasirinkti kelių vyriausiąjį inžinierių: jis labai tiko 
tam vaidmeniui, tik ponas Kanas baiminosi jo įgilaus liežuvio. 
Jiems pakilus nuo stalo, ponas Kanas pasivedėjo ministrą į šalį 
ir priminė pagrindinius klausimus, kuriuos, jo nuomone, būtų 
pravartu pabrėžti kalboje. 

— Susitikti buvo sutarta pusę vienuoliktos prefektūroje. Me- 
ras ir jo pirmasis pavaduotojas atėjo drauge; meras kažką veb- 
leno gailestaudamas, jog vakar nebuvęs mieste, 0 pavaduotojas 
primygtinai klausinėjo, ar gerai jo prakilnybė išmiegojęs ir 
pailsėjęs po sunkios kelionės..Paskum pasirodė civilinio teismo 
pirmininkas, imperatoriškasis prokuroras su dviem pavaduo- 
tojais, kelių vyriausiasis inžinierius, o jiems įkandin — vyriau- 
siasis mokesčių rinkėjas, tiesioginių mokesčių skyriaus direk- 
torius ir ipotekų vedėjas. Diduma tų ponų atėjo 'su žmonomis. 
Šviesiaplaukė gražuolė, licėjaus direktoriaus žmona, pasirodė 
gundančia dangiška suknia ir padarė tikrą sensaciją; ji paprašė 
jo prakilnybę atleisti jos vyrui — vakar grįžtant jį ištikęs po- 
dagros priepuolis ir prikaustęs prie lovos. Tuo tarpu plaukė vis 
daugiau svečių: Nijore apsistojusio septyniasdešimt aštuntojo 

pulko pulkininkas, prekybos teismo pirmininkas, du teisėjai, 
miškininkas su trimis dukromis, savivaldybės tarėjai, menų ir 
amatų skyriaus atstovai, statistikos bendrijos ir ekspertų tary- 
bos nariai. 

Priėmimas vyko prefektūros didžiojoje svetainėje. Diupuaza 
vedė prie Rugono svečius. Ministras šypsojo, žemai lankstėsi 
pasitikdamas kiekvieną kaip seną pažįstamą. Apie kiekvieną 
jis žinojo stebėtinų dalykų. Kalbėdamas su imperatoriškuoju 
prokuroru, išliaupsino jo kaltinamąją kalbą, pasakytą ne per 
seniausiai sprendžiant svetimavimo bylą; tiesioginių mokesčių 
skyriaus direktoriaus pasiteiravo, kaip laikosi žmona, jau du 
mėnesiai nesikelianti iš ligos patalo; užšnekino septyniasdešimt 
aštuntojo pulko vadą, lyg tarp kitko užsimindamas apie jo sū- 
nų, skinantį laurus Sen Syro karo mokykloje; aptarė avalinin- 
kystės klausimus su savivaldybės tarėju, batsiuvių dirbtuvių 
savininku, o su ipotekų vedėju, archeologijos mėgėju, įsileido 
į kalbas apie druidų akmenį, aptiktą praėjusią savaitę. Kartais, 
regzdamas sakinį, jis suklupdavo, Diupuaza tuoj puldavo į pa- 
galbą ir apsukriai pasufileruodavo reikiamą žodį. Beje, Rugonas 
nė akimirkos neprarado nuostabaus orumo ir pasitikėjimo sa- 
vimi. Kai įėjęs prekybos teismo pirmininkas jam žemai nusi- 
lenkė, ministras sušuko lipšniu balsu: | 

— Jūs vienas, pone pirmininke? Tikiuosi, vakare atsivesite 
žmoną į pobūvį... | 

Jis užsikirto pastebėjęs aplink sumišusius veidus. Diupuaza 
kumštelėjo jam alkūne. Tuomet jis prisiminė, jog prekybos teis- 
mo pirmininkas išsiskyręs su žmona dėl tam tikrų skandalingų 
dalykų. Jis apsiriko palaikęs jį kitu pirmininku, civilinio teismo 
pirmininku, bet tai nėmaž nesutrikdė jo pasitikėjimo savimi. 
Tebešypsodamas ir nė neketindamas atsiprašyti už riktą, jis 
reikšmingai pridūrė: | 

— Beje, turiu jums gerą naujieną, pone. Aš sužinojau, jog ma- 
no kolega, teisingumo ministras, pristatė jus ordinui... Aišku, 
negražiai pasielgiau neišsaugodamas paslapties. Prašom manęs 
neišduoti. 

Prekybos teismo pirmininkas sodriai nuraudo. Ko neužduso 
iš džiaugsmo. Visi aplink subruzdo, puolė jo sveikinti; tuo tar- 
pu Rugonas tarė sau, jog reikia įspėti savo kolegą apie pačiu lai- 
ku suteiktą kryžių. Žmona prisegė vyrui ragus, o jis prisegsiąs 
jam ordiną. Diupuaza žavėdamasis nusišypsojo. 

Tuo tarpu svetainėje jau susirinko apie pusšimtis žmonių. 
Visi tyliai laukė, nedrąsiai žvalgydamiesi į šalis. 

— Laikas bėga, galėtume važiuoti, — sumurmėjo ministras. 

Tačiau prefektas pakuždomis paaiškino, jog dar nėra depu- 

tato, buvusio pono Kano priešininko. Pagaliau atskubėjo ir tas, 
visas. pažliugęs prakaitu; tikriausiai jo laikrodis vėluojąs; jo 
protas nenešąs, kaip tai galėję atsitikti. Paskum, norėdamas vi- 
siems priminti, jog vakar jau buvo susitikęs su ministru, garsiai 
prašneko: 

— Kaip vakar jau sakiau jūsų prakilnybei... 

Ir nuėjo šalia Rugono, dėstydamas, jog rytoj ketinąs grįžti. 
į Paryžių. Velykų atostogos pasibaigusios antradienį, sesija pra- 
sidėjusi, bet jis manąs esant reikalinga dar keletą dienų pabūti 
Nijore ir susitikti su prakilnybe. 

Visi pakviestieji svečiai nusileido į prefektūros kientą, kur 
laukė daugiau kaip dešimtis ekipažų, išrikiuotų abipus paradi- 
nių durų. Ministras įlipo drauge su deputatu, prefektu ir meru 
ir nuvažiavo pirmi. Visi kiti susėdo kaip įmanydami pagal uži- 
mamą padėtį: jiems buvo paruošta dvi puskarietės, trys vikto- 
rijos ir keli šešiaviečiai ir aštuonviečiai šarabanai. Visa proce- 
sija išsirikiavo Prefektūros gatvėje. Arkliai pajudėjo iš vietos 
smulkia ristele. Plaikstėsi damų kaspinai, o pro dureles išsikišeę 
pūpsojo sijonai. Saulės spindulių nuplieksti mirguliavo juodi 
vyrų cilindrai. Reikėjo pervažiuoti kone per visą miestą. Žvan- 
gėdami ir griausdami „ekipažai dardėjo siauromis gatvelėmis, 
šokčiodami nelygiu grindiniu. Pro visus langus, pro duris spok- 
sojo Nijoro žmonės ir tylėdami lankstėsi; jie stengėsi įžiūrėti 
jo prakilnybę ir labai stebėjosi, jog ministras vilki paprastu 
surdutu, o prefektas — auksu siuvinėtu munduru. 

Išvažiavę iš miesto, ekipažai nuriedėjo plačiu keliu, apso- 
dintu nuostabiais medžiais. Buvo labai šilta — puikus balandžio 
rytmetys; auksu spindėjo saulės užlietas giedras dangus. Tiesus 
ir lygus kelias driekėsi per sodus, pro žydinčias alyvas ir abri- 
kosmedžius. Toliau plytėjo pasėlių plotai, šen bei ten kūpsojo 
guotai medžių. Žmonės karietose šnekučiavo. 

— Tai lyg verpykla, ar neė — paklausė Rugonas, kuriam 
prefektas kažką pakuždėjo į ausį. | - 

Ir, rodydamas į raudonų plytų pastatą paupyje, kreipėsi į 
merą: : 0 

— Man regis, tai jūsų verpykla?.. Esu girdėjęs, kad jūs iš- 
radot naują būdą vilnoms karšti? Pasistengsiu ištaikyti progą 
ir apžiūrėti visus jūsų stebuklus. | 

"Jis pasidomėjo upės varomąja jėga. Jo nuomone, vandens 
varikliai esant atitinkamoms sąlygoms, turį nepaprastų prana- 
šumų. Jis sužavėjo merą savo techninėmis žiniomis. Kitos ka- 
rietos, truputį atsilikusios, važiavo iš paskos. Dusliai tapsint 
arklių kanopoms, buvo girdėti skaičių prisodrintos kalbos. Stai- 
ga suskardėjo sidabrinis juokas, ir visi atsisuko į tą pusę: juo- 

kėsi licėjaus direktoriaus žmona, kuriai iš rankų išsprūdo skė- 
tis ir nukrito ant akmenų krūsnies. 

— Jūs čia. turit sodybą? — šypsodamas kreipėsi Rugonas į 
deputatą.— Štai ten, ant kalvos, jei neklystu... Nuostabios pie- 
vos! Beje, kaip girdėjau, jūs auginate gyvulius, ir per paskutinę 
žemės ūkio parodą jūsų karvės laimėjo pirmąją vietą. 

Tuomet jie prašneko apie gyvulius. Saulės užlietos pievos 
atrodė'švelnios kaip žalias aksomas. Aplink driekėsi margi gė- 
lių kilimai. Kur ne kur pro išlakių tuopų eilių properšas atsis- 
kleisdavo platūs horizontai, žavūs gamtos kampeliai. Senutė, 
vedina asilu, gavo sustoti pakelėje, kad praleistų ekipažų vir- 
tine. Asilas pratrūko bliauti pasibaidęs visų tų karietų, kurių 
lakuoti šonai blizgėjo vidury laukų. Išsipusčiusios damos ir 
pirštinėti vyrai net nešyptelėjo. 

Pasukę į kairę, ekipažai pakilo neaukšton įkalnėn, paskum 
nusileido. Atvažiavo į vietą. Prieš akis atsivėrė dauba, siauro 
slėnio galas, iš, trijų pusių apsuptas kalvų, dunksančių nelygi- 
nant ištisinė siena ir užstojančių horizontą. Pakėlę akis, keliau- 
ninkai matė nebent dviejų malūnų griaučius, riogsančius gied- 
ro dangaus fone. Pačiame slėnio gale, žalioje -vejoje, stovėjo 
pilkos drobės palapinė raudonais apvadais, iš visų keturių pusių 
apkaišiota vėliavėlėmis. Dešiniajame, nuosauliame šlaite, saky- 
tum kokiame amfiteatre, pakopomis buvo išsidėstę būriai žiop- 
lių, atėjusių pėsčiomis, — miestelėnų su savo damomis, vietinių 
valstiečių. Priešais palapinę stovėjo gerbdama ginklu septynias- 
dešimt aštuntojo pulko kuopa, o priešais kareivius — Nijoro 
ugniagesių komanda, traukianti akį savo taisyklinga rikiuote. 
Laukymės pakraštyje laukė brigada darbininkų naujintelaitė- 
mis palaidinėmis, o jų priešaky — inžinieriai aklinai susagsty- 
tais surdutais. Vos tik pasirodžius ekipažams, miesto filharmo- 
nijos draugijos orkestras, sudarytas iš mėgėjų, ėmė griežti „Bal- 
tosios damos“ uvertiūrą. 

— Valio jo prakilnybei! — nuskardėjo keli balsai, bet juos 
nuslopino orkestro griausmas. 

Rugonas išlipo iš karietos. Dirstelėjo aukštyn, apžvelgė an- 
kštą slėnį, kurio gale jie atsidūrė, ir susiraukė nepatenkintas, 
kad horizontas užtvertas iš visų pusių: jo manymu, tai turėjo 
sumenkinti iškilmių didingumą. Akimirką pastovėjo žolėje, 
laukdamas sveikinimo kalbos. Pagaliau pribėgo ponas Kanas. 
Jis atskubėjo iš prefektūros iškart po pusryčių — dėl visa ko 
norėjo patikrinti miną, kurią turėjo susprogdinti jo prakilny- 
bė. Ponas Kanas nuvedė ministrą prie palapinės. Kviestiniai 
svečiai nusekė įkandin. Tuo metu kilo nedidelis sąmyšis. Rugo- 
nas paprašė kai kurių paaiškinimų. 

— Vadinasi, šitoje dauboje prasidės tunelis? 

— Tikrai taip,— atsakė ponas Kanas.— Pirmoji mina įdėta 
į aną rausvą uolą, kur plevėsuoja vėliavėlė, jūsų prakilnybe. 

Kalva slėnio gale buvo taip išrausta, jog atsidengė uolienos. 
Šen bei ten kadaravo nuogos krūmokšnių šaknys. Duobės dug- 
nas buvo nubertas žalumynais. Ponas Kanas parodė ranka Ru- 
gonui būsimą geležinkelio liniją, paženklintą dviem eilėmis 
gairių su baltais popiergaliais,— ji driekėsi veja, kirsdama ta- 
kelius ir krūmynus. Buvo numatyta sudarkyti visą tą ramų gam- 
tos kampelį. 

Galop valdžia įsitaisė atviroje palapinėje. Žiopliai spietėsi 
prie kito jos galo, stengdamiesi pro plyšius žvilgtelėti į vidų. 
Filharmonijos draugijos orkestras tuo tarpu baigė griežti „Bal- 
tosios damos“ uvertiūrą. Stojus tylai, staiga pasigirdo spigus 
balsas: | . 

— Pone ministre, aš pirmas turiu padėkoti jūsų prakilny- 
bei, jog teikėtės priimti mūsų kvietimą, kurį mes išdrįsome jums 
nusiųsti. De Sevro departamentas amžinai minės šį didį įvykį... 

Šiais žodžiais pradėjo kalbą Diupuaza. Jis stovėjo už trijų 
žingsnių nuo Rugono; kiekvienos ritminės frazės pabaigoje juo- 
du linkčiojo galvomis, lyg lankstydamiesi vienas kitam. Taip 
jis kalbėjo kokią penkiolika minučių, primindamas ministrui, 
kaip šauniai jis atstovavęs departamentui Įstatymų leidžiama- 
jame susirinkime: Nijoro miestas įsirašęs į savo istoriją Rugo- 
no — kaip didžio geradario — vardą ir trokštąs bet kuria pato- 
gia proga išreikšti jam savo dėkingumą. Diupuaza prisiimąs ir 
politinę, ir praktinę atsakomybe. Jo balsas. kartais nuslopdavo 
atvirame ore. Tuomet būdavo matyti nebent judesiai, platūs de- 
šinės rankos mostai; ir šimtai žioplių, susigrūdusių kalvos šlai- 
te, smaksodavo į saulės spinduliuose žėrinčią rankovę, siuvinė- 
tą auksinėmis gijomis. 

Paskum vidurin palapinės žengė ponas Kanas. Kalbėjo. jis 
storu balsu, ir, tariant kai kuriuos žodžius, atrodė, kad jis loja. 
Aidas slėnio. gale kartojo frazių pabaigas, kurias jis stengėsi 
pabrėžti. Ponas Kanas pasakojo apie savo begalines pastangas, 
mokslinius tyrimus, žygius, kuriuos darąs kone ketverius me- 
tus, idant padovanotų kraštui naują geležinkelį. Dabar depar- 
tamentui netrūksią gėrybių: dirvos pasidarysiančios dar der- 
lingesnės, fabrikai gaminsią dvigubai daugiau prekių, prekyba 
prasismelksianti į pačius nuošaliausius sodžius. Jo klausydamas, 
galėjai pamanyti, jog De Sevras, pakliuvęs į jo rankas, tapsiąs 
stebuklų kraštu, kur plauksiančios pieno upės, o užburtų girai- 
čių laukymėse keliauninkų lauksią stalai, lūžtantys nuo viso- 
kiausių skanskonių. Paskum staiga jis pasidarė be galo kuklus. 

Jam nesą ko dėkoti, jis niekados nebūtų įgyvendinęs savo pla- 
čių užmojų, jeigu nebūtų turėjęs tokio aukšto globėjo, kuriuo 
negalįs nesididžiuoti. Ir, kreipdamasis į Rugoną, pavadino jį 
„šviesiausiuoju ministru, visų pravarčių ir prakilnių sumany- 
mų gynėju“. Baigdamas jis išliaupsino fiansinę sumanymo pu- 
sę. Biržoje žmonės plėšią akcijas vieni kitiems iš rankų. Laimin- 
gi rentininkai, suspėję įdėti savo pinigus į bendrovę, su kuria 
teikesis susisieti netgi jo prakilnybė vidaus reikalų ministras! 

— Puiku! Puiku! — sukuždėjo keli svečiai. 

Meras ir diduma valdžios atstovų paspaudė ranką ponui Ka- 
nui, o jis dėjosi nepaprastai susijaudinęs. Iš visų pusių skardė- 
jo plojimai. Filharmonijos draugijos orkestrui pasirodė, jog me- 
tas trenkti griausmingą maršą. Bet tuo metu priekin iššoko pir- 
masis mero pavaduotojas ir paprašė vieną ugniagesį nutildyti 
orkestrą. Tuo tarpu palapinėje vyriausiasis kelių inžinierius 
išsisukinėjo tvirtindamas, jog nepasirengė kalbėti. Galop, pre- 
fekto spiriamas, jis apsisprendė. Ponas Kanas labai sunerimęs 
sukuždėjo prefektui į ausį: 

— Be reikalo jį įkalbinėjote. Tai tikra nususėlė avis. 

Vyriausiasis inžinierius, sudžiūvęs dilba, tarėsi turįs nepap- 
rastai įgilų liežuvį. Kalbėdavo iš lėto ir kiekvieną sykį, kai reng- 
davosi paleisti kandų sąmojį, iškreipdavo burnos kampą. Iš pra- 
džių jis užvertė poną Kaną pagyromis. Po to pasipylė dygios 
užuominos. Kaip įprasta valstybiniams inžinieriams, niekinan- 
tiems civilinių inžinierių darbą, jis keliais žodžiais sutriuškino 
geležinkelio projektą. Prisiminė priešinį Vakarų bendrovės pro- 
jektą, numatantį kryptį Tuaro link, ir lyg be jokių piktų kėslų 
prašneko apie pono Kano pageidaujamą vingį Bresiuiro aukšta- 
krosnių pusėn. Kalbėjo jis be pagiežos, nešykštėdamas malonių 
žodžių, tad dygias užuominas suprato nebent tie, kuriems jos 
buvo skirtos. Dar kandesnė buvo kalbos pabaiga. Inžinierius 
tarytum išreiškė apgailestavimą, kad „šviesiausiasis ministras“ 
galįs prarasti gerą vardą, įsiveldamas į projektą, kurio finansi- 
nė pusė kelianti abejonių verslo žmonėms. Darbas pareikalau- 
siąs didžiulių išlaidų, o vadovavimas — begalinio sąžiningumo 
ir nepaprasto nesavanaudiškumo. Ir, iškreipęs burną, užbaigė 
kalbą tokiais žodžiais: 

— Aišku, tokie būgštavimai visiškai nepagrįsti. Mes galime 
būti ramūs, „šiai bendrovei vadovaujant tokiam žmogui, kurio 
puiki finansinė padėtis ir profesinis sąžiningumas gerai žinomi 
visame departamente. 

Per minią perbėgo pritarimo ūžesys. Tik vienas kitas dirste- 
lėjo į poną Kaną, kuris stengėsi šypsoti perbalusiomis lūpomis. 
Rugonas klausėsi prisimerkęs, lyg apžilpintas ryškios šviesos. 

Kai jis atsimerkė, jo šviesios akys buvo pasidariusios tamsios. 
Iš pradžių jis ketino kalbėti labai trumpai. Bet' dabar reikėjo 
apginti vieną saviškių. Jis žengė tris žingsnius į priekį, atsidūrė 
lauke už palapinės ir, padaręs platų mostą, tarytum kreipdama- 
sis į visą suklususią Prancūziją, prabilo: 

— Ponai, leiskite man mintimis perskrieti šitas kalvas, vie- 
nu žvilgsniu aprėpti visą Imperiją, idant iškilmės, subūrusios 
mus šičia, pavirstų pramonės ir prekybos švente. Šiuo metu, kai 
aš tariu šiuos žodžius, visoje šalyje nuo šiaurės iki pietų kasami 
kanalai, tiesiami geležinkeliai, per kalnus rausiami tuneliai, sta- 
tomi tiltai... 

Visi klausėsi nuščiuvę. Pauzių metu galėjai girdėti, kaip ša- 
kose siaudžia vėjas, o tolumoje šaižiai džeržgia šliuzas. Ugnia- 
gesiai, šaunia laikysena varžydamiesi saulėkaitoje su kareiviais, 
stengėsi nė nekryptelėti galvos ir skersa akimi pamatyti, kaip 
kalba ministras. Kalvos šlaite žiūrovai įsitaisė kuo patogiau: da- 
mos, patiesusios nosinaites, atsisėdo ant žemės, du ponai, atsidū- 
rę atokaitoje, išskleidė žmonų skėčius. Rugono balsas tolydžio 
stiprėjo. Ministras jautėsi suvaržytas ankštame slėnyje, lyg jo 
mostams būtų buvę per maža erdvės. Staigiai atkišdamas ran- 
kas, jis tarytum norėjo praplėsti sau horizontą. Dusyk pažvel- 
gė aukštyn, bet ten, dangaus pakrašty, jo žvilgsnis susidūrė ne- 
bent su vėjo malūnų griaučiais, girgždančiais saulės atokai- 
toje. 

„Sratorius pratęsė ir išplėtojo pono Kano temą. Dabar, gele- 
žinkeliui sujungus Nijorą ir Anžerą, stebuklingo klestėjimo 
era prasidėsianti ne tik De Sevro departamente, bet ir visoje 
Prancūzijoje. Kokią dešimt minučių Rugonas dėstė nesuskaito- 
mas gėrybes, kuriomis būsią apipilti krašto žmonės. Galop jis 
taip nusikalbėjo, kad prašneko apie Dievo pirštą. Paskum atsi- 
kirto vyriausiajam inžinieriui; jis neginčijo inžinieriaus žodžių, 
nedarė jokių užuominų, stačiai kalbėjo priešingai nei kalbėjo 
inžinierius, pabrėždamas pono Kano pasiaukojimą, piešdamas 
jį kuklų, nesavanaudišką, didingą. Jis nėmaž nesijaudinąs dėl 
finansinės projekto pusės. Jis šypsojo, mikliais rankų mostais 
krovė kalnus aukso. Tuo metu griausmingi „valio!“ nustelbė jo 
balsą. 

— Ponai, dar vieną žodį, — tarė jis, nosine nusišluostęs lūpas. 

Tas „vienas žodis užtruko penkiolika minučių. Jis apsvai- 
go nuo savo kalbos, prižadėjo daugiau nei buvo ketinęs. Pabai- 
goje, liaupsindamas Imperijos didybę, keldamas į padanges 
imperatoriaus protą, jis netgi užsiminė, kad jo didenybė saviš- 
kai globojąs geležinkelio liniją, jungsiančią Nijorą ir Anžerą. 
Taigi statyba pasirodė besanti valstybės masto. 

Sugriaudėjo trys plojimų papliūpos. Būrys varnų, pakilęs 
aukštai į giedrą dangų, persigando ir pratrūko karkti. Sulig pas- 
kutiniais kalbos žodžiais užgriežė filharmonijos draugijos or- 
kestras, iš palapinės gavęs ženklą; taisydamosi sijonus, damos 
ūmai pašoko nuo žemės ir sužiuro baimindamosi ko nors nepa- 
matyti. Tuo tarpu svečiai žavėdamiesi šypsojo Rugonui. Meras, 
imperatoriškasis prokuroras, septyniasdešimt aštuntojo pulko 
pulkininkas linkčiojo pritardami deputatui, kuris pusbalsiu 
garbstė kalbą, stengdamasis, kad jį išgirstų monstras. Tačiau visų 
labiausiai žavėjosi, be abejo, vyriausiasis kelių inžinierius: lyg 
pritrenktas neprilygstamos didžio žmogaus iškalbos, jis stovėjo 
iškreipęs burną, nepranokstamo pataikūno poza. 

— Jūsų prakilnybe, teikitės eiti paskui mane, — tarė ponas 
Kanas, kurio riebus veidas stačiai rasojo iš džiaugsmo. 

Artėjo pabaiga. Jo prakilnybė turėjo padegti pirmosios mi- 
nos dagtį. Būrys darbininkų naujomis palaidinėmis gavo įsaky- 
mą. Įėjė į iškasą, jie išsirikiavo dviem eilėmis; iš paskos žengė 
ministras ir ponas Kanas. Dešimtininkas padavė Rugonui gaba- 
lą degančios virvės. Valdžios atstovai, likę palapinėje, ištempė 
kaklus. Žiūrovai nekantriai laukė. Filharmonijos draugijos or- 
kestras griežė kaip griežęs. 

— Ar labai garsiai trenks? — baugščiai šypsodama, paklau- 
sė licėjaus direktoriaus žmona vieną mero pavaduotojų. 

— Nelygu uoliena,— paskubėjo atsakyti prekybos teismo 
pirmininkas ir metėsi į mineralogiją. 

— Šiaip ar taip, aš užsikimšiu ausis,— sumurmėjo vyres- 
nioji trijų miškininko dukterų. 

Stovėdamas vidury tų žmonių su degančiu virvagaliu ranko- 
je, Rugonas jautėsi nei šiaip, nei taip. Aukštai, kalvos viršūnė- 
je, dar garsiau girgždėjo vėjinių malūnų griaučiai. Tuomet jis 
kuo greičiau prikišo virvagalį prie dagčio, kurio galą tarp dvie- 
jų akmenų nurodė jam dešimtininkas. Vienas darbininkas tuoj 
papūtė ragelį. Visa brigada spėriai pasišalino. Nepaprastai rū- 
pindamasis jo prakilnybe, ponas Kanas skubiai nusivedė mi- 
nistrą palapinėn. . 

— Kodėl nesprogsta? — bambėjo ipotekų vedėjas, baugš- 
čiai mirkčiodamas ir pašėlusiai trokšdamas pasekti damų pavyz- 
džiu — užsikimšti ausis. 

Sprogimas nugriaudėjo tik po dviejų minučių. Atsargumo 
dėlei paimta pernelyg ilgas dagtis. Laukti darėsi nebepakenčia- 
ma; Visi spoksojo įsmeigę akis į rausvą uolą; kai kam dingojosi, 
kad ji jau juda; nervingieji guodėsi, jog iš susijaudinimo jiems 
plyšianti širdis. Pagaliau driokstelėjo duslus sprogimas, uola 
suplaišiojo, drauge su dūmų debesiu išlėkė aukštyn spiečius ske- 

veldrų, didumo sulig dviem kumščiais. Ir visi išsiskirstė. Ir vi- 
sur girdėjai tuos pačius žodžius: 

— Jaučiat, kaip trenkia paraku? 

Vakare prefektas surengė pobūvį, kuriame dalyvavo visa 
valdžia. Paskum prasidėjo balius,— buvo išsiuntinėta penki 
šimtai kvietimų. Balius buvo nuostabus. Didžioji svetainė buvo 
papuošta žalumynais; be didžiojo sietyno, visuose keturiuose 
kampuose degė papildomi nedideli sietynai, tad į akis plieskė 
ryški šviesa. Nijore dar neregėta tokio spindesio. Šešių žėrin- 
čių langų nutviekstoje Prefektūros aikštėje grūdosi daugiau 
kaip du tūkstančiai žioplių, kurie, užvertę galvas, spoksojo į šo- 
kius. Orkestras griežė taip garsiai, jog berniūkščiai apačioje 
netgi strakaliojo ant šaligatvių. Devintą valandą damos jau vė- 
davosi, kadrilius sekė valsai ir polkos, liokajai nešiojo gaivina- 
muosius gėrimus. Prie durų Diupuaza šypsodamas oriai linkčiojo 
pavėlavusiems svečiams. 

— Jūs nešokate, jūsų prakilnybe? — drąsiai paklausė Ru- 
goną licėjaus direktoriaus žmona, pasirodžiusi aukso žvaigždu- 
tėmis nusagstyta muslinine suknia. 

Rugonas šypsodamas atsisakė. Jis stovėjo prie lango, svečių 
būrelyje. Ir, kalbėdamas su kitais apie kadastro patikrinimą, 
tolydžio dirsčiojo į aikštę. Kitoje aikštės pusėje jis ką tik pas- 
tebėjo ponią Korer ir panelę Ermini Bijkok, prisiplojusias prie 
„Paryžiaus“ viešbučio lango, užlieto ryškių prefektūros šviesų. 
Jiedvi žiopsojo į šventę, alkūnėmis užsikvempusios ant palan- 
gės nelyginant ant ložės turėklų. Pobūviui alsuojant karščiu, 
jųdviejų veidai spinduliavo, nuogi kaklai tirtėjo nuo tramdomo 
juoko. 

Tuo tarpu licėjaus direktoriaus žmona apvaikščiojo visą 
didžiąją svetainę, išsiblaškiusi ir abejinga jaunuoliams, susiža- 
vėjimo pilnomis akimis spoksantiems į jos ilgą ir platų sijoną. 
Nesiliaudama šypsoti, ji ieškojo kažin ko ilgesingu žvilgsniu. 

— Ar ponas policijos komisaras dar nepasirodė? — galop 
paklausė ji Diupuaza, pasiteiravusį apie vyro sveikatą.— Aš jam 
pažadėjau valsą. 

— Jau turėjo būti čia, — atsakė prefektas,— stebiuosi, kad 
jo dar nėra... Šiandien jis turėjo atlikti vieną uždavinį. Bet bu- 
vo pažadėjęs grįžti šeštą valandą. 

Papusryčiavęs apie vidurdienį Žilkenas išjojo iš Nijoro su- 
imti notaro Martino. Iki Kulonžo buvo penkios mylios kelio. 
Jis ketino atsidurti ten antrą valandą, o ne vėliau kaip ketvir- 
tą valandą išvykti atgal, kad galėtų suspėti į pobūvį, kur buvo 
pakviestas. Tad raginti arklio nebuvo ko. Linguodamas balne, 
Žilkenas galvojo apie pobūvį, apie tai, jog jam pridera ryžtin- 


215 


giau elgtis su ta šviesiaplauke, beje, jo akimis žiūrint, truputį 
per liesa. Žilkenui patiko apkūnios moterys. Kulonže jis nulipo 
prie „Aukso liūto“ viešbučio, kur jo turėjo laukti skyrininkas 
su dviem žandarais. Taip, jo manymu, niekas nepastebėsiąs jo 
atvykimo: jie nusisamdysią karietą, „supakuosią notarą, nė 
viena kūmutė nosies nespėsianti iškišti pro duris. Tačiau žanda- 
rų sutartoje vietoje nebuvo. Žilkenas laukė jų iki penktos va- 
landos, burnojo, gėrė grogą, kas penkiolika minučių žiūrėjo į 
laikrodį. Nieku gyvu nespėsiąs Nijoran pietų! Jis jau buvo -be- 
liepiąs balnoti arklį, bet tuo metu galop pasirodė skyrininkas 
su dviem žandarais. Išėjęs kažin koks nesusipratimas... 

— (Gerai, jau gerai, nesiteisinkit, ir šiaip nebėr laiko! — įtū- 
žęs suriko policijos komisaras.— Jau penkiolika minučių šeš- 
tos!.. Griebkim tą tipą, ir greičiau! Po dešimties minučių turim 
išvažiuot. 

Paprastai Žilkenas buvo geraširdis. Vykdydamas pareigas, 
jis net puikuodavo. savo mandagumu.. Norėdamas apsaugoti 
ponios Korer brolį nuo pernelyg stiprių sukrėtimų, jis buvo nu- 
matęs labai sudėtingą planą: į namus įeisiąs vienas, 0 žandarus 
paliksiąs prie karietos, prie sodo vartelių, atsidarančių į laukus. 
Tačiau trys valandos laukimo „Aukso liūto“ viešbutyje taip jį 
įsiutino, kad jis pamiršo visas atsargumo priemones. Jis perjo- 
jo skersai miestelio ir ėmė storžieviškai skambinti prie paradi- 
nių durų. Čia pat stovėjo vienas žandaras, o kitas apėjo namą, 
kad galėtų matyti sodo tvorą. Komisaras įsibrovė į namus drau- 
ge su skyrininku. Gal dešimt žioplių baugščiai spoksojo iš tolo, 
kas dedasi notaro namuose. 

Tarnaitė atidarė duris, bet, pamačiusi mundurus, taip persi- 
gando, jog puolė bėgti klykdama visa gerkle: 

* — Ponia! Ponia! Ponia! 

Laiptais iš lėto nusileido apkūni žemaugė moteris nedrums- 
čiamos ramybės pilnu veidu. 

— Tikriausiai jūs būsit ponia Martino? — greitakalbe pa- 
klausė Žilkenas.— Dieve mano, ponia, man patikėtas labai skau- 
dus uždavinys... Aš atėjau suimti jūsų vyro. 

Ji suspaudė savo trumpas rankas, jos perblyškusios lūpos 
sutirtėjo. Bet ji nesukliko. Sustojo ant paskutinės pakopos, 
sijonais užtverdama laiptus. Pareikalavo parodyti arešto orderį, 
paprašė pasiaiškinimų, stengdamasi užvilkinti visą bylą. 

. — Saugokitės! Tas tipas ims ir išsprūs mums iš rankų,— 
sukuždėjo skyrininkas komisarui į ausį. 

Ji, be abejo, išgirdo. Pasižiūrėjusi į juos labai ramiai, tarė: 

— Prašom, ponai! 

Ir ėmė pirma lipti laiptais. Įvedė juos į kabinetą; vidury sto- 

vėjo ponas Martino vienu chalatu. Išgirdęs tarnaitės riksmus, 
jis pasikėlė iš krėslo, kuriame leido savo dienas. Buvo jis labai 
aukšto ūgio, suvytusiomis rankomis, geltonu it vaškas veidu; 
gyvos atrodė tik akys, juodos, švelnios, ryžtingos. Ponia Mar- 
tino tylėdama mostelėjo jo pusėn. 

— Dieve mano, pone, man patikėtas labai. skaudus uždavi- 
nys...— prabilo Žilkenas. 

Kai jis baigė, notaras linktelėjo, bet nepasakė nė žodžio. 
Lengvas virpulys perbėgo chalatu, siaučiančiu jo liesą kūną. Pa- 
galiau jis mandagiai tarė: 

— Gerai, ponai, aš einu su jumis. 

Ir ėmė vaikščioti po kambarį, rankiodamas išmėtytus daik- 
tus. Padėjo kiton vieton ryšulį knygų. Paprašė žmoną švarių 
marškinių. Virpulys vis smarkiau krėtė jo kūną. Matydama vyrą 
svyruojant, ponia Martino sekiojo iš paskos, išskėtusi rankas, 
pasirengusi nutverti jį nelyginant vaiką. 

— Greičiau, pone, greičiau, — kartojo Žilkenas. 

Notaras dar du kartus apėjo kambarį. Staiga, suvasnojęs 
rankomis, paralyžiaus ištiktas, susmuko į krėslą ir sustingo iš- 
kreiptu veidu. Žmonos veidu tyliai ritosi didelės ašaros. 

Žilkenas išsitraukė laikrodį. 

— Po perkūnais! — suriko. 

Buvo pusė šeštos. Dabar jis jau tikrai nebespėsiąs Nijoran 
į iškilmingus pietus prefektūroje. Kol jie įsodinsią tą žmogų 
karieton, sugaišią mažų mažiausiai puse valandos. Jis bandė 
guostis mintimi, jog nepavėluosiąs bent jau į balių, — prisimi- 
nė, kad susitarė su licėjaus direktoriaus žmona dėl pirmojo 
valso. 

— Apsimeta, ir tiek, — suniurzgė skyrininkas jam į ausį.— 
Norit, kaipmat pastatysiu jį ant kojų? 

Nelaukdamas atsakymo, jis priėjo prie notaro, ėmė šnekinti 
jį ir prašyti dėl Dievo meilės nesistengti apgauti teisingumo. 
Notaras gulėjo kaip lavonas — kietai sučiaupęs lūpas. ir užsi- 
merkes. Skyrininkas galop įtūžo, prapliupo keiktis ir sunkia 
žandaro ranka stvėrė už chalato apykaklės. Tačiau ponia Mar- 
tino, ligi tol ramiai stovėjusi nuošaly, šiurkščiai jį atstūmė ir, 
fanatiškai sugniaužusi kumščius, savo kūnu užtvėrė vyrą. 

— Aš jums sakau, jis apsimeta, ir tiek! — tvirtino skyri- 
ninkas. 

Žilkenas gūžtelėjo pečiais. Jis buvo pasiryžęs išsivežti no- 
tarą gyvą arba mirusį. 

— Tegu vienas jūsų vyras nueina karietos į „Aukso liūtą' — 
parikiavo jis.— Aš įspėjau šeimininką. 

Skyrininkui išėjus, jis sustojo prie lango ir susimąstė gro- 

žėdamasis sodu, žydinčiais abrikosais. Staiga pajuto liečiant 
petį. Užpakaly stovėjo ponia Martino; žiūrėdama į jį sausomis 
akimis, ji paklausė tvirtu balsu: | 

— Karieta reikalinga jums pačiam, tiesat Juk jūs nevešite 
į Nijorą mano vyro, kai jo būklė tokia sunki? 

— Dieve mano, ponia! — trečiąsyk pakartojo jis.— Tokia 
skaudi užduotis. 

— Juk tai nusikaltimas! Jūs nužudysit jį... Juk jums neliep- 
ta jo žudyti! 

— Aš turiu įsakymą,— šiurkščiai atsakė jis, norėdamas iš- 
vengti numanomos maldavimų scenos. 

Ji grėsmingai atsitiesė. Beprotiškas pyktis šmėkštelėjo tos 
kūningos moters veidu, ji apžvelgė kambarį, lyg ieškodama 
paskutinės išgelbėjimo priemonės. Bet tuojau pat susitvardė, 
nusiramino — buvo iš tų tvirtos dvasios moterų, kurios niekad 
nededa vilčių į ašaras. Įdėmiai pažiūrėjusi jam į akis, ji patylė- 
jo, paskum trumpai tarė: 

— Dievas jus nubaus, pone. 

Ir, nė neketindama jo maldauti ar raudoti, pasitraukė į šalį 
ir užsikniaubė ant krėslo, kuriame merdėjo vyras. Žilkenas 
šyptelėjo. 

Tuo metu grįžo skyrininkas iš „Aukso liūto“ viešbučio ir 
prąnešė, jog šeimininkas pareiškęs, kad šiuo metu neturįs nė 
paprasčiausio vienračio vežimėlio. Matyt, jau pasklidęs gan- 
das, jog ketinama suimti notarą, labai mėgstamą miestelio žmo- 
nių. Šeimininkas tikriausiai suslėpęs karietas; prieš dvi valan- 
das, policijos komisaro prašomas, jis pažadėjęs palikti jam se- 
ną karietą, kurią paprastai nuomojąs pakeleiviams, panūdusiems 
pasivažinėti po apylinkes. 

— Iškratykit viską! — suriko Žilkenas, kuriam ūmai pašo- 
mus aplink!.. Jie tyčiojasi iš mūsų, ar ką? Aš esu susitaręs, ne- 
turiu laiko... Duodu jums penkiolika minučių, girdit! 

Skyrininkas dingo iš naujo. Jis išsivedė abu vyrus ir išsiun- 
tė juos į skirtingas puses. Praslinko pusvalandis, paskum dar 
ir dar vienas. Po pųsantros valandos pagaliau pasirodė žanda- 
ras ištįsusiu veidu: nors ir kaip ieškojęs, nieko neradęs. Žilke- 
nas, lyg karštligės apimtas, blaškėsi po kambarį, lakstė nuo du- 
rų prie lango, žiūrėjo, kaip pamažu diena eina vakarop. Pobū- 
vis tikriausiai prasidėsiąs be jo, licėjaus direktoriaus žmona 
palaikysianti jį neišauklėtu; jis pasirodysiąs juokingas, visi jo 
kėslai sužlugsią. Kiekvieną kartą, einant pro notarą, jį stačiai 
smaugė pyktis: dar nė vienas piktadarys nebuvo pridaręs jam 
tiek rūpesčių. Atšalęs, pamėlęs notaras gulėjo nejudėdamas. 

Tiktai po septintos valandos pasirodė skyrininkas spindu- 
liuojančiu veidu. Pagaliau jis aptikęs viešbučio šeimininko ka- 
rietą, paslėptą daržinėje, už pusmylio nuo miesto. Karieta bu- 
vusi net pakinkyta, kaip tik iš arklio šnarpštimo ją ir suradę. 
Tačiau, karietai privažiavus prie durų, reikėjo aprengti poną 
Martino. Tam reikėjo gana daug laiko. Ponia Martino be galo 
lėtai apavė jį baltomis kojinėmis, apvilko baltais marškiniais; 
paskum aprengė juodomis kelnėmis, juoda liemene, juodu sur- 
dutu. Ji nieku būdu nesutiko, kad padėtų kuris žandarų. Nota- 
ras nuolankiai klausė jos rankų. Galop uždegta lempa. Žilkenas 
nekantraudamas pliaukšėjo rankomis, žandaras stovėjo neju- 
dėdamas, lubose juodavo dideliausias jo trikampės skrybėlės 
šešėlis. | 

— Jau baigta? Baigta? — klausinėjo Žilkenas. 

Ponia Martino dar kokias penkias minutes rausėsi spintoje. 
Ištraukė juodas pirštines ir įkišo ponui Martino į kišenę. 

— Tikiuosi, pone, jūs leisite man sėsti į karietą? — paklau- 
sė ji. — Aš noriu palydėti vyrą. 

— Negalima, — grubiai atrėžė Žilkenas. 

Ji nutilo. Nė nebandė daugiau prašyti. 

— Gal bent jau bus leista man važiuoti iš paskos? — paklausė. 

— Kelias laisvas, — atsakė jis.— Bet jūs negausit karietos, 
jų nėra visame miestelyje. 

Ji niekinamai patraukė pečiais ir išėjo duoti nurodymų. Po 
dešimties minučių prie durų jau stovėjo kabrioletas. Dabar rei- 
kėjo išnešti poną Martino. Abu žandarai paėmė jį už kojų ir ran- 
kų. Žmona laikė už galvos. Merdinčiajam vos sudejavus, ji 
valdingu balsu paliepdavo žandarams sustoti, ir tie tolydžio 
stabčiodavo nepaisydami grėsmingų komisaro žvilgsnių. Taip 
jie ilsėdavosi beveik sulig kiekviena laiptų pakopa. Notaras bu- 
vo išneštas kaip atitinkamai aprengtas numirėlis. Ir įsodintas 
karieton be sąmonės. 

— Pusė devintos! — suriko Žilkenas, paskutinįsyk dirste- 
lėjęs į: laikrodį.— Tai nesiseka! Tikrai pavėluosiu. | 

Tai buvo savaime suprantama. Dar gerai, jei pasiseksią par- 
lėkti pobūviui įpusėjus! Jis nusikeikė, įšoko į balną ir įsakė ve- 
žėjui dumti kiek įkerta. Priekyje dardėjo karieta, iš šalių šuo- 
liavo abu žandarai, už kelių žingsnių įdurmu jojo komisaras ir 
skyrininkas, o pačiame gale kabrioletu važiavo ponia Martino. 
Naktis pasitaikė gana vėsi. Jų būrys dulkėjo pilku begaliniu 
keliu per miegančius laukus, dusliai bildant tekiniams ir vieno- 
dai tapsint arklių kanopoms. Visą kelią niekas netarė nė žodžio. 
Žilkenas svarstė, ką pasakysiąs susitikęs su licėjaus direkto- 
riaus žmona. Tarpais poniai Martino pasigirsdavo lyg mirštan- 

čiojo kriokimas, ir ji visu ūgiu' atsistodavo kabriolete, tačiau 
pamatydavo nebent tamsią karietą, tyliai riedančią priešaky. 

Jie pasiekė Nijorą apie pusę vienuoliktos. Kad nereiktų 
važiuoti per miestą, Žilkenas įsakė pasukti palei įtvirtinimus. 
Prie kalėjimo teko ilgai skambinti. Pamatęs išblyškusį, sustin- 
gusį it lavonas suimtąjį, kalėjimo sargas nuėjo žadinti viršinin- 
ko. Šis nesveikavo, bet vis dėlto netrukus atkėblino įsispyręs 
į šlepes. Įtūžęs jis griežtai atsisakė priimti tokios negalios su- 
riestą žmogų. Ką, gal jie kartais apsirikę, kalėjimą palaikę 
ligonine? 

— Oką gi man daryti, jeigu jis suimtas? — suriko Žilkenas, 
paskutinės nesėkmės visiškai išvestas iš kantrybės. 

— Ką tik norite, pone komisare,— atsakė kalėjimo virši- 
ninkas.— Kartoju: aš jo čionai neįsileisiu! Nieku būdu neprisi- 
imsiu tokios atsakomybės. 


Pasinaudojusi ginču, ponia Martino įsiropštė karieton prie 
vyro. Ir pasiūlė nuvežti jį į viešbutį. 

— Taip, taip, į viešbutį, po velnių, kur tik norite! — suriko 
Žilkenas.— Man jau nusibodo, po perkūnais! Vežkitės! 

Šiaip ar taip, jis laikė savo pareiga palydėti notarą iki „Pa- 
ryžiaus“ viešbučio, pačios ponios Martino pasirinkto. Prefek- 
tūros aikštė pamažu tuštėjo, miestelėnų porelės viena po kitos 
skirstėsi dingdamos gretimų gatvelių tamsoje, tik vieni berniūkš- 
čiai vis dar strakaliojo šaligatviais. Pro šešis tviskančius didžio- 
sios svetainės langus aikštėn liejosi ryški šviesa; dar skardžiau 
skambėjo variniai orkestro instrumentai; tarp užuolaidų šmėkš- 
čiojo nuogi damų pečiai, siūbavo šukuosenos, sudėtos pagal 
Paryžiaus madą. Tuo metu, kai notaras buvo įneštas į antro 
aukšto kambarį, Žilkenas, kilstelėjęs galvą, pastebėjo ponią Ko- 
rer ir panelę Ermini Bijkok, vis dar prisiplojusias prie lango. 
Jiedvi stypsojo ištempusios kaklus, užkaitusios nuo šventės šur- 
mulio. Ponia Korer, matyt, pastebėjo atvežant brolį, nes ūmai 
išsisvėrė pro langą, vos neiškrito žemyn. Ėmė pašėlusiai moti 
ranka, ir Žilkenas užkopė į viršų. 

Apie vidurnaktį pobūvis prefektūroje buvo pačiame įkarš- 
tyje. Atidaryta valgomojo durys, patiekta šalti užkandžiai. Įkai- 
tusios damos valgė stačios, juokėsi vėduodamosi vėduoklėmis. 
Kitos vis dar šoko nenorėdamos praleisti nė vieno kadrilio, 
tenkinosi stikline sirupo, kavalieriaus paslaugiai atnešamo. Sa- 
lėje sukosi spindinčios dulkės, tarytum kylančios nuo plaukų, 
nūo sijonų, nuo auksu apmaustytų rankų. Svetainė buvo per- 
pildyta aukso, muzikos, karščio. Rugonas duso ir pasiskubino 
išeiti, kai tik Diupuaza tyliai jį pašaukė. 

Greta didžiosios svetainės, kambaryje, kur jau vakar buvo 
su jomis susitikęs, Rugono laukė ponia Korer ir panelė Ermini 
Bijkok, raudodamos visu balsu. 

— Vargšas brolelis, vargšas. Martino! — vebleno ponia Ko- 
rer, šniurkščiodama į nosinę.— Ak, aš jaučiau, kad jūs neišgel- 
bėsit jo... Dieve mano! Kodėl gi jūs jo neišgelbėjot? 

Jis buvo beatsiliepiąs, bet ponia Korer neleido įterpti nė 
žodelio. | 

— Jis suimtas šiandien. Ką tik jį mačiau... Dieve mano! Die- 
ve mano! 

— Nesisielokit,— pagaliau tarė jis. — Jo byla bus išnagri- 
nėta. Tikiuosi, jis greitai išeis į laisvę. 

“ Ponia Korer nustojo šluostytis akis. Pažvelgė į Rugoną ir 
įprastu balsu sušuko: 

— Betgi jis mirė! 

Ir vėl pratrūko rypuoti sielvartingu balsu, įsikniaubusi į 
nosinę: 

— Dieve mano! Dieve mano! Vargšelis Martino! 

Mirė! Rugonas pajuto, kaip visas kūnas nuėjo pagaugais. Jam 
atėmė žadą. Pirmą kartą gyvenime jis susivokė stovįs prie be- 
dugnės, juodos bedugnės, kurion nepastebimai stumiamas. Ir 
štai dabar mirė tas žmogus! Rugonas nieku būdu to nenorėjo. 
Tikrai per toli nueita! 

— Deja, taip jau atsitiko, mirė vargšelis,— graudžiai dūsau- 
dama, pasakojo panelė Bijkok.— Regis, kalėjime jo nenorėta 
priimti. Pamačiusi jį, tokį paliegusį, atvežant į viešbutį, ponia 
Korer nusileido apačion, įsilaužė pro duris, šaukdama, kad esan- 
ti jo sesuo. Juk sesuo turi teisę užspausti akis savo broliui, tiesa? 
"Taip ir pasakiau tai šunsnukei poniai Martino, kai ji šokosi 
grasinti, jog išgrūsianti mus pro duris. Šiaip ar taip, jai teko 
užleisti mums vietą prie lovos... Ak, Dieve mano! Viskas baigėsi 
labai greitai. 

Nė valandos nemerdėjo. Gulėjo ant lovos juodais drabužiais, 
nelyginant notaras, išsiruošęs į jungtuves. Ir užgeso kaip žva- 
kė, tik truputį susiraukė. Matyt, nelabai skaudėjo. ,- 

| — O jūs manot, kad paskiau ponia Martino neieškojo prie- 
kabių? — prapliupo savo ruožtu ponia Korer.— Jau gerai nebe- 
pamenu, ką ji ten tauzijo: minėjo palikimą, kaltino mane, kad 
aš smogusi paskutinį smūgį savo broliui. O aš jai pasakiau: „Ži- 
not, ponia, aš nieku gyvu nebūčiau leidusi jo išvežti, veikiau 
žandarai būtų į gabaliukus mane sukapoję!“ Ir tikrai, kaip sakau, 
būtų turėję mane sukapoti... Tiesa, Ermini? 

— Taip, taip, — pritarė išstypėlė. 

— Nieko nepadarysi, ašaromis jo nebeprikelsi; verki tik 

todėl, kad negali neverkti... Mano vargšas Martino! 
 Rugonas jautėsi nei šiaip, nei taip. Atitraukė rankas, kurias 
buvo nutvėrusi ponia Korer. Jis nebežinojo, ką sakyti: šiurpios 
mirties detalės jam kėlė pasibaisėjimą. 

— Pažiūrėkit! — sušuko Ermini, stovėdama prie lango.— Iš 
čia matyti kambarys, štai tas, priešais, apšviestas:. antro aukš- 
to trečias langas, skaičiuojant nuo kairiojo kampo... Už užuo- 
laidų dega šviesa. 
 Rugonas jas išlydėjo. Ponia Korer vis atsiprašinėjo, vadino 
jį savo draugu, aiškino, jog, tik išgirdusi liūdną žinią, iškart 
puolusi jam pranešti. 

— Nemaloni istorija, — tarė jis Diupuaza į ausį, kai, vis dar 
perblyškęs, grįžo didžiojon svetainėn. 

— Et! Kad jį kur, tą mulkį Žilkeną! — patraukęs pečiais, at- 
siliepė prefektas. 

Pobūvis buvo pačiame įkarštyje. Pro plačiai atlapotas duris 
buvo matyti, kaip valgomojo kampe mero pavaduotojas kemša 
gardumynus trims miškininko dukterims, o septyniasdešimt aš- 
tuntojo pulko pulkininkas geria punšą, klausydamasis cukruotus 
migdolus triauškinančio kelių inspektoriaus kandžių pastabų. Prie 
durų ponas Kanas garsiai kartojo civilinio teismo pirmininkui 
savo šiandienykštę kalbą apie naujojo geležinkelio naudą; jo 
klausėsi išsižioję orūs ponai — tiesioginių mokesčių skyriaus di- 
rektorius, du teisėjai, žemės ūkio skyriaus atstovai ir statistikos 
bendrijos nariai. O toliau, didžiojoje svetainėje, nutviekstoje 
penkių sietynų, griaudėjo orkestro variniai instrumentai, valso 
garsais užliūliuodami poras: vyriausiojo mokesčių rinkėjo sūnus 
šoko su mero seserimi, pirmasis prokuroro pavaduotojas — su 
panele rausva suknia, antrasis pavaduotojas — su panele melsva 
suknia. Tačiau visi ypačiai žavėjosi viena pora: galantiškai apsi- 
kabinę, iš lėto sukosi policijos komisaras ir licėjaus direktoriaus 
žmona. Žilkenas jau buvo persirengęs: vilkėjo juodu fraku, mū- 
vėjo baltomis pirštinėmis, avėjo lakiniais bateliais. Atleidusi už 
pavėlavimą, šviesiaplaukė gražuolė stačiai salo komisaro glėby- 
je, žiūrėdama į jį padėrusiomis iš meilės akimis. Atsilošdamas 
visu liemeniu, Žilkenas pašėlusiai vinksėjo klubais kaip įgudęs 
viešųjų balių šokėjas, savo švankumu įpratęs žavėti žioplius. 
Toji pora vos neparmušė Rugono, ir jis gavo prisiploti prie sienos, 
kai juodu praskriejo pro šalį, sukdamiesi aukso žvaigždutėmis 
nusagstyto muslino vilnyse. 

Galų gale Rugonas gavo Delestanui žemės ūkio ir prekybos 
ministro portfelį. Vieną rytą, gegužės pradžioje, jis užsuko į 
Koliziejaus gatvę pasiimti naujojo kolegos. Sen Klū, kur nese- 
niai įsikūrė imperatoriaus dvaras, turėjo vykti ministrų kabi- 
neto posėdis. “ 

—" Ką? Ir jūs važiuojat su mumis? — sušuko jis nustebęs, kai 
Klorindė įlipo į lando, stovintį gatvėje prie vartų. 

— Žinoma, aš irgi važiuoju į posėdį — juokdamasi atsakė ji. 

Paskum, atsisėdusi ir dailiai suklosčiusi karietoje savo ilgo 
skaisčiai vyšninio šilkinio sijono valiniųs, oriai pridūrė: 

— Esu susitarusi susitikti su -imperatoriene. Mat ji labai 
domisi viena jaunų darbininkių labdaros draugija, o aš — tos 
draugijos iždininkė. | 

Vyrai irgi sulipo į lando. Delestanas atsisėdo greta žmonos 
ir pasidėjo ant kelių geltono tymo portfelį, įsigytą dar tais laikais, 
kai dirbo advokatu. Rugonas, nieko nesivežąs su savimi, atsisėdo 
priešais Klorindę. Buvo beveik pusė dešimtos, posėdis turėjo 
prasidėti dešimtą. Vežėjui įsakyta važiuoti greičiau. Kad būtų 
tiesiau, jis pasuko Marbefo gatve per Šajo kvartalą, kur jau dar- 
bavosi kirtikliais darbininkai, griaunantys senus kvartalus. Ka- 
rieta dardėjo tuščiomis gatvėmis pro sodus ir lentinius pastatus, 
skardžiomis vingiuotomis gatvelėmis, tarytum provincijos aikš- 
tėmis, apsodintomis nuskurdusiais medžiais. Tas nuošalus už- 
kampis su netvarkingai riogsančiais vasarnamiais ir krautuvė- 
lėmis šildėsi rytmečio saulės atokaitoje, kalvos šlaite, tarytum 
pamirštas vidury didelio miesto. 

— Kaip čia bjauru! — tarė Klorindė, atsirėmusi į karietos 
atlošą. 

Ji pasisuko į vyrą, akimirką griežtai į jį žiūrėjo, paskum ne- 
jučia nusišypsojo. Delestanas aklinai susagstytu surdutu oriai 
sėdėjo karietoje, nesvirdamas nei į priekį, nei atgal. Jo gražus 
susimąstęs veidas, aukšta kakta, atrodanti dar aukštesnė anksti 
plinkant galvai, traukė praeivių dėmesį. Jaunoji moteris paste- 
bėjo, kad niekas nežiūri į Rugoną, į jo mieguistą apdribusį vei- 
dą. Ir motinos judesiu ji ištraukė kairį vyro rankogalį, perne- 
lyg giliai pasislėpusį rankovėje. 

— O ką jūs darėte naktį? — paklausė ji didį žmogų, maty- 
dama, kaip jis žiovauja delnu dangstydamasis burną. 

— Lig vėlumos užsisėdėjau prie darbo, pervargau,— subam- 
bėjo jis.— Gyvas galas kvailiausių darbų! 

Ir pokalbis vėl pasibaigė. Dabar ji ėmė įdėmiai žiūrinėti Ru- 
goną. Jis sėdėjo suglebęs, lingavo karietai vos krestelėjus, sur- 

dutas pūtėsi ištampytas plačių pečių, cilindras buvo prastai nu- 
valytas, dar dėmėtas nuo lietaus lašų. Ji prisiminė, jog praėjusį 
mėnesį pirko arklį iš maklerio, panašaus į Rugoną, ir vėl nusi- 
šypsojo, bet šįkart truputį niekinamai. 

— Na? — paklausė jis, tokio įdėmaus žiūrėjimo suerzintas. 

— Tai va, žiūriu aš į jus, ir tiek! — atsakė ji. — O gal nega- 
lima?.. Gal bijote, kad suvalgysiu? 

Tuos žodžius ji metė akiplėšiškai, šiepdama baltutėlius dan- 
tis. Bet jis tik pajuokavo: 

— Aš per storas, manęs neprarysit. 

— O, kad tik būtų noro! — rimtu balsu tarė ji, lyg iš pra- 
džių pasitikrinusi savo alkį. 

Pagaliau jie privažiavo Miuetės vartus. Išsigavę iš ankštų 
Šajo kvartalo gatvelių, atsidūrė švelniai žalio Bulonės miško 
platybėse. Rytas pasitaikė nuostabus: tolumoje tiesėsi skaisčios 
saulės užlietos vejos, šiltas šiurpas tolydžio virpino jauną me- 
džių lapiją. Palikę dešinėje Elnių parką, jie pasuko Sen Klū pu- 
sėn. Smėliu nuberta alėja karieta ritosi be jokių kresčiojimų, 
lygiai ir švelniai tarytum rogės, sliuogiančios sniegu. | 

— Na, argi ne bjauru dardėti grindiniu? — prašneko Klo- 
rindė, patogiau įsitaisydama karietoje.— Štai čia galima laisvai 
alsuoti, kalbėtis... Ar turit žinių iš mūsų bičiulio Diupuaza? 

— Taip,— atsiliėpė Rugonas.— Jis gyvas ir sveikas. 

— Ir patenkintas savo departamentu? 

Vengdamas atsakymo, Rugonas neaiškiai mostelėjo ranka. 
Jaunoji moteris tikriausiai bus nugirdusi apie rūpesčius, ku- 
rių De Sevro prefektas pastaruoju metu suteikė Rugonui savo 
nuožmiu valdymu. Klorindė atlyžo, prašneko apie poną Kaną ir 
ponią Korer, su piktdžiuga teiraudamasi apie jo kelionę į De 
Sevrą. Staiga nei iš šio, nei iš to ji sušuko: 

— Beje, vakar buvau susitikusi pulkininką Žobleną ir jo 
pusbrolį poną Bušarą! Ir apkalbėjome jus... Taip, apkalbė- 
jome. 

Jis neatsiliepė į iššūkį, neatsakė nė žodžio. Tuomet ji me- 
tėsi į praeitį. 

— Prisimenate mūsų malonius vakarus Marbefo gatvėje? 
Dabar jūs pernelyg užsiėmęs, prie jūsų neįmanoma prieiti. Jūsų 
draugai skundžiasi. Sako, kad juos pamiršote... Žinote, aš viską 
sakau į akis. Tai va, jie vadina jus išdaviku, mielasis drauge! 

Tuo metu, kai jie važiavo tarp dviejų tvenkinių, priešais 
pasitaikė karieta, grįžtanti į Paryžių. Viduje. šmėkštelėjo ne- 
patenkintas veidas: žmogus atsilošė, matyt, nenorėdamas svei- 
kintis. 

— Juk tai jūsų uošvis! — sušuko Klorindė. 

— Taip, jis nesveikas, — šypsodamas atsakė Rugonas.— Gy- 
dytojas prirašė jam rytinius pasivažinėjimus. 

Ir staiga, kai jų karieta atsidūrė po aukštais medžiais ir 
nuriedėjo švelniu alėjos vingiu, jis nesusitvardė ir, lyg atvi- 
rumo priepuolio pagautas, prašneko: 

— O ką daryti? Juk aš negaliu jiems nukabinti mėnulio 
nuo -dangaus!.. Štai Belenas d'Oršeras įsigeidė būti teisingumo 
ministru. Aš nėriausi iš kailio, stengiausi pagauti ant kabliu- 
ko imperatorių, bet nieko neišėjo. Man regis, imperatorius jo 
bijo. Juk aš čia niekuo dėtas, ar ne?.. Belenas d' Oršeras — 
kasacinio teismo pirmasis pirmininkas. Visiškai neblogai, vel- 
niai rautų, kol pasitaikys kas nors geresnio! O jis nenori su 
manim sveikintis! Kvailys, ir baigta. 

Klorindė sėdėjo nudelbusi akis ir, nejudėdama iš vietos, 
žaidė skėčio spurgu. Tylėjo dėdamasi į galvą kiekvieną Ru- 
gono žodį. 

— O ir kiti ne ką protingesni. Be reikalo skundžiasi pulki- 
ninkas ir Bušaras, nes ir šiaip daug ko jiems daviau... Aš rū- 
pinuosi visais savo draugais, 0 jų sėdi man ant sprando dau- 
giau nei dešimt, ir tai pakankamai didelis svoris! Jie tol nenu- 
siramins, kol nenudirs man kailio. 

Jis nutilo, paskum geraširdiškai šypsodamas pridūrė:. 

— Beje, jeigu jiems taip jau reikia mano kailio, atiduosiu 
ir kailį... Kai atgniauži kumštį, iš naujo sugniaužti nebeįmano- 
ma. Nors ir kaip draugai mane dergia, dienų dienas rūpinuosi 
jais, stengdamasis išprašyti jiems devynias galybes malonių. 

Jis palietė jai kelį, kad pažvelgtų į jį, ir paklausė: 

— Na, o jūs? Šiandien aš kalbėsiuos su imperatorium... Jums 
nieko nereikia? 

— Dėkui, nieko, — sausai atsakė ji. 

Jis nesiliovė siūlęs savo paslaugų, tad ji supyko, apkaltino 
jį, kad prikišąs jai ir vyrui tas kelias paslaugas, kurias jiems 
padaręs. Galįs daugiau nebeužsikrauti tokios naštos. Ir galop 
pasakė: 

— Dabar.aš pati rūpinuos savo reikalais. Esu jau nebe tokia 
maža! 

Tuo tarpu karieta išvažiavo iš Bulonės miško ir riedėjo Di- 
džiąja gatve, šalimais bildant ištisai virtinei krovininių vežimų. 
Ligi to laiko Delestanas ramiai sėdėjo karietos gale, rankas su- 
sidėjęs ant tymo portfelio, netardamas nė žodžio, lyg nukilęs 
mintimis į didžias aukštumas. Staiga jis pasviro prie Rugono ir, 
stengdamasis perrėkti triukšmą, sušuko: 

— Kaip jūs manot, jo didenybė pakvies mus pusryčių? 

Rugonas mostu parodė, jog nežino. Ir pridūrė: 

— Rūmuose pusryčiaujama tik tuomet, kai posėdis už- 
trunka. 

Delesianas Vėl įsigaužė į savo kampą ir, matyt, iš naujo pa- 
kilo į aukštybes. Paskum antrąsyk pasviro prie Rugono ir pa- 
klausė: 

— Ar posėdžio dienotvarkė labai perkrauta? 

— Tikriausiai, — atsiliepė Rugonas.— Beje, sunku pasakyti. 
Regis, kai kurie kolegos ketina duoti darbų ataskaitas... Bent 
jau aš pasiūlysiu apsvarstyti tą knygos klausimą, dėl kurio su- 
sipykau su knygų prekybos komisija. 

— Kokia tai knyga? — guviai paklausė Klorindė. 

-— Šlamštas, viena iš tų, kurios pas mus kurpiamos valstie- 
čiams. Vadinasi ji „Vakaronės pas dėdulę Žaką“. Visko ten 
yra: ir apie socializmą, ir apie burtus, ir apie žemės ūkį, ir netgi 
straipsnis, liaupsinantis darbininkų sąjungas... Žodžiu tariant, 
pavojinga knygiūkštė! | 

Jaunoji moteris, matyt, nebuvo patenkinta atsakymu, nes 
klausiamai pažvelgė į vyrą. 

'— Jūs pernelyg griežtas, Rugonai,— pareiškė Delestanas.— 
Aš perskleidžiau tą knygelę ir radau labai gerų dalykų. Neblo- 
gai parašytas straipsnis apie sąjungas... Būčiau labai nustebin- 
tas, jei imperatorius pasmerktų jame reiškiamas mintis. 

Rugonas ko neužsiplieskė. Piktindamasis skėstelėjo ranko- 
mis. Bet tuoj pat atlyžo, lyg nenorėdamas leistis į ginčus. Netar- 
damas daugiau nė žodžio, ėmė žvalgytis aplink. Lando važiavo 
Sen Klū tiltu; apačioje, mirguliuodama saulės spinduliuose, ty- 
vuliavo mieguista melsva upė; vandenyje grimzdėjo ryškūs pa- 
krantės medžių šešėliai. Ir aukštupio, ir žemupio link dunksojo 
bekraštis dangus, pavasariškai vaiskus, beveik baltas, lyg už- 
trauktas virpulinguų melsvu šydu. 

Karietai sustojus rūmų kieme, Rugonas išlipo pirmas ir at- 
kišo ranką Klorindei. Atsisakiusi jo paramos, ji lengvai nušoko 
ant žemės. Paskum, pastebėjusi, kad jis tebestovi atkišta ranka, 
ji sudavė skėčiu jam per pirštus ir sumurmėjo: 

-— Juk sakiau, kad aš jau nebemaža! 

Ji tarytum nebegerbė, kaip anksčiau, dideliausių mokytojo 
kumščių, kuriuos kadaise ilgai laikydavo savo rankose, tikėda- 
masi slapčia pasivogti truputį jėgų. Dabar ji buvo įsitikinusi, 
jog tie kumiščiai ganėtinai išsekinti, tad nė neketino jam meili- 
kauti ir lepinti jo savo žavesiu. Savo ruožtu pasiekusi valdžią, 
ji pati norėjo mokyti kitus. Kai Delestanas išlipo iš karietos, ji 
praleido Rugoną į priekį ir sukuždėjo vyrui į ausį: 

— Tikiuosi, jūs nesutrukdysite jam apsijuokti su tuo dėdule 
Žaku. Štai jums puiki proga pareikšti priešingą nuomonę negu jis. 

Vestibiulyje, skirdamasi su jais, ji paskutinįsyk nužvelgė 
Delestaną, susirūpino pastebėjusi, kad vos laikosi jo surduto 
saga. Ir kai liokajus jau vedė ją pas imperatorienę, ji dar sykį 
šypsodama pasižiūrėjo į Rugoną ir vyrą. 

Ministrų posėdis vyko svetainėje, greta imperatoriaus ka- 
bineto. Vidury kambario aplink kilimine staltiese dengtą stalą 
stovėjo dvylika krėslų. Aukšti, šviesūs langai žvelgė į pilies 
terasą. Kai įėjo Delestanas ir Rugonas, visi kolegos jau buvo 
susirinkę, trūko tik viešųjų darbų ministro, jūrų ir kolonijų mi- 
"nistro, išvykusių atostogų. Imperatorius irgi dar nesirodė. Ponai 
ministrai šnekučiavo jau dešimt minučių, vieni susibūrę prie 
lango, kiti susėdę prie stalo. Dviejų ministrų veidai buvo apsi- 
niaukę, juodu taip nekentė vienas kito, jog niekados nesiRalbė- 
jo. Tačiau kiti, prieš imdamiesi svarbių reikalų, smagiai ir ma- 
loniai plepėjo. Visas Paryžius tuo metu labai domėjosi tolimos 
Azijos šalies pasiuntinybe, stebinančia savo neregėtais drabu- 
žiais ir neįprastu sveikinimosi būdu. Užsienio reikalų ministras 
papasakojo apie savo vizitą pas tos pasiuntinybės vadovą; jis 
subtiliai šaipėsi iš pasiuntinio, beje, neperžengdamas mandagu- 
mo ribų. Paskum pokalbis pakrypo lengvabūdiškesnėmis temo- 
mis. Ministras be portfelio pranešė, kaip jaučiasi Operos šokėja, 
neseniai vos nesusilaužiusi kojos. Netgi laisvalaikiu ponai mi- 
nistrai laikėsi atsargiai ir nepatikliai, stengėsi apgalvoti kiek- 
vieną žodį, kalbėti labiau užuominomis, šypsodami vogčiomis 
stebėjo vienas kitą ir iškart darėsi orūs susivokę esą sekami. 

— Vadinasi, išsinarino koją, ir tiek? — paklausė Delestanas, 
labai domėjęsis šokėjomis. | į 

— Taip, išsinarino, ir tiek,— pakartojo ministras be port- 
felio.— Vargšelė turės porą savaičių sėdėti namie... Jai labai 
gėda, kad šitaip nupuolė. 

Pasigirdo brakštelėjimas, ir visos galvos pasisuko į vieną 
pusę. Visi nusilenkė: įėjo imperatorius. Jis pastovėjo pasirėmęs 
į savo krėslo atkaltę. Ir dusliu balsu lėtai paklausė: 

— Jai geriau? 

— Daug geriau, jūsų didenybe,— atsakė ministras ir nusi- 
lenkė dar kartą.— Šįryt teiravausi. 

Imperatoriui davus ženklą, tarybos nariai susėdo aplink sta- 
lą. Jų buvo devyni; kai kurie išskleidė priešais popierius; kiti 
išsidrėbė krėsluose, žiūrinėdami savo nagus. Stojo tyla. Impe- 
ratorius iš pažiūros prastai jautėsi; apsiblausęs pirštais raitė 
ūsų galiukus. Visi tylėjo, tad jis susizgribęs tarė kelis žodžius: 

— Ponai, Atstovų rūmų sesija artėja prie pabaigos... 

Pirmiausia kalbėta apie biudžetą, penkias dienas svarstytą 
Atstovų rūmuose. Finansų ministras pranešė, kokių pageidavi- 

mų pareiškė pranešėjas. Atstovų rūmai pirmą sykį išdrįso kri- 
tikuoti vyriausybę. Pavyzdžiui, pranešėjas pageidaves, kad vals- 
tybės skola būtų apmokama įprastu būdu ir kad vyriausybė 
tenkintųsi jai skirtais kreditais ir nuolatos neprašytų papildo- 
mų asignavimų. Antra vertus, Atstovų rūmų nariai skundeęsi, 
jog Valstybės taryba menkai paisanti jų pastabų dėl kai kurių 
išlaidų mažinimo. Vienas Atstovų rūmų narys netgi pareikala- 
vęs Įstatymų leidžiamajam susirinkimui suteikti teise pačiam 
sudaryti biudžetą. 

— Mano nuomone, nėra pagrindo skaitytis su tais reikala- 
vimais,— galop pareiškė finansų ministras.— Vyriausybė sudaro 
biudžetą, vadovaudamasi griežtų griežčiausia ekonomija; tai 
aišku jau vien iš to, jog komisijai tik vargais negalais pa- 
vyko sumažinti biudžetą dviem: milijonais... Šiaip ar taip, siūlau 
atidėti tris parengtus prašymus papildomų kreditų. Asignavimų 
perkėlimas mums duos būtinų lėšų, o vėliau bus galima ištaisyti 
padėtį. 

Imperatorius linktelėjo galvą. Jis tarytum nesiklausė, lyg 
apžilpęs drumzlinomis akimis spoksojo į skaisčią šviesą, plies- 
kiančią tiesiai į jį pro vidurinį langą. Vėl stojo tyla. Sekdami 
imperatorium, visi ministrai irgi pritarė savo kolegai. Kurį lai- 
ką buvo girdėti nebent tylus šnarėjimas,— teisingumo ministras 
sklaidė priešais gulintį keliolikos puslapių rankraštį. Paskum 
susižvelgė su kolegomis. 

— Jūsų didenybe,— pagaliau tarė jis, — aš atnešiau įstatymo 
dėl naujosios bajorijos 'steigimo projektą... Čia tik padrikos 
pastabos; bet aš manau, jog, toliau jį tobulinant, būtų pravartu 
paskelbti posėdyje ir pasinaudoti išsakytomis mintimis... 

— Taip, jūsų tiesa, pone teisingumo ministre, — pertraukė 
jį imperatorius.— Skaitykite. 

Ir pasisuko šonu, kad galėtų matyti skaitantį teisingumo 
ministrą. Jo veidas pagyvėjo, pilkose akyse sužėrėjo gelsvos 
ugnelės. 

Naujosios bajorijos klausimas tuomet rūpėjo visam dvarui. 
Jį iškėlė vyriausybė, Įstatymų leidžiamajam susirinkimui pa- 
teikdama svarstyti įstatymo projektą, numatantį bausti pinigi- 
ne baudair kalėjimu asmenis, neteisėtai prisiskiriančius bet kokį 
titulą. Taip buvo patvirtinami seni titulai ir rengiamasi steigti 
naujus. Šitas įstatymo projektas Atstovų rūmuose sukėlė karš- 
tas diskusijas; net Imperijai atsidavę deputatai, ir tie pasipik- 
tinę šaukė, jog demokratinėje valstybėje negali būti bajorijos, 
ir dvidešimt trys balsavo prieš projektą. Tačiau imperatorius 
neatsisakė savo svajonės. Mat jis pats buvo apmetęs išsamų pla- 
ną ir įteikęs jį teisingumo ministrui. 

Projektas prasidėjo istorine dalimi. Toliau buvo nuosekliai 
dėstoma naujoji sistema: titulai turėjo būti suteikiami pagal 
pareigų hierarchiją, idant būtų prieinami visiems piliečiams. 
Toji demokratinė gudrybė, matyt, itin žavėjo teisingumo minis- 
trą. Toliau buvo įsako projektas. Pradėjęs antrąjį straipsnį, pa- 
kėlė balsą ir ėmė skaityti pabrėždamas kiekvieną žodį: 

— „Mes suteikiame grafo titulą pareigūnams, ėjusiems pa- 
reigas penkerius metus arba apdovanotiems didžiuoju Garbės 
legiono kryžiumi, mūsų tarybos ministrams ir nariams, kardi- 
nolams, maršalams, admirolams ir senatoriams, mūsų ambasa- 
doriams ir generolams, vadovavusiems veikiančiosios armijos 
divizijoms“. 

Jis nutilo, lyg klausdamas žvilgsniu imperatorių, ar ko nors 
nepamiršęs paminėti. Jo didenybė, palenkęs galvą ant dešiniojo 
peties, klausėsi susikaupęs. Galop sumurmėjo:. 

— Man rodos, reikėtų dar pridėti Įstatymų leidžiamojo 
susirinkimo ir Valstybės tarybos pirmininkus. 

Teisingumo ministras guviai linktelėjo galvą ir paskubomis 
užsirašė kelis žodžius paraštėje. Tuo metu, kai jis buvo beskaitąs 
toliau, įsiterpė švietimo ir religijų ministras, pageidaudamas pa- 
pildyti sąrašą. 

— Arkivyskupams...— prabilo jis. 

— Atleiskite, — sausai tarė teisingumo ministras,— arki- 
vyskupams priklauso barono titulas. Leiskite man perskaityti 
sąrašą iki galo. 

Bet jis niekaip negalėjo sugaudyti savo popierių ir ilgai ieš- 
kojo pasimetusio lapo. Rugonas sėdėjo tvirtai atsirėmęs į krės- 
lo atkaltę, storą sprandą įtraukęs į plačius valstiečio pečius ir 
slapčia šypsojo; pasisukęs jis pastebėjo, kad kaimynas, ministras 
be portfelio, paskutinis senos normandų giminės atstovas, irgi 
niekinamai šypso. Abu reikšmingai palingavo galvas. Prasisie- 
kėlis ir aristokratas puikiai suprato vienas kitą. | 

— Aha, štai, — galop tarė teisingumo ministras.— „Trečia- 
sis straipsnis. Barono titulas suteikiamas: 1) Įstatymo leidžia- 
mojo susirinkimo nariams, tris kartus pateisinusiems savo rin- 
kėjų pasitikėjimą; 2) valstybės tarėjams, atitarnavusiems aštuo- 
nerius metus; 3) Kasacinio teismo vyriausiajam pirmininkui ir 
generaliniam prokurorui, Atskaitomybės rūmų vyriausiajam 
pirmininkui ir generaliniam prokurorui, divizijų generolams 
ir viceadmirolams, arkivyskupams ir įgaliotiesiems atstovams, 
penkerius metus ėjusiems savo pareigas arba apdovanotiems 
Garbės legiono komandoro kryžiumi...“ 

Jis skaitė toliau. Baronais galėjo būti Imperijos teismų vy- 
riausieji pirmininkai ir generaliniai prokurorai, brigadų gene- 

rolai ir kontradmirolai, vyskupai ir nėt pirmos klasės prefektū- 
rų ir departamentų centrų merai, tik buvo reikalaujama dešim- 
ties metų tarnybos. 

— Žodžiu tariant, visi bus baronai! — pusbalsiu burbtelėjo 
Rugonas. 

Laikydami jį neišauklėtu žmogumi, ministrai nutaisė orias 
minas, kad jis susivoktų, jog taip juoktis stačiai nepadoru. Im- 
peratorius dėjosi neišgirdęs tos pastabos. Šiaip ar taip, teisin- 
gumo ministrui baigus skaityti, jis paklausė: 

— Ką galėtumėte pasakyti apie projektą, ponai? 

Visi neryžtingai tylėjo. Laukė tiesioginio klausimo. 

— Pone, Rugonai, ką galėtumėte pasakyti apie projektą? — 
vėl paklausė jo didenybė. 

— Dieve mano, jūsų didenybe, nieko gera negalėčiau apie 
jį pasakyti, — ramiai šypsodamas atsiliepė vidaus reikalų mi- 
nistras.— Jame slypi vienas didžiausių pavojų — pavojus ap- 
sijuokti. Taip, aš baiminuos, kad visi tie baronai gali sukelti 
juoką... Jau nekalbu apie rimtesnius dalykus — apie nūnai vieš- 
pataujantį lygybės pojūtį, apie nežabotą puikybę, kuri nežmo- 
niškai išsiplėtos esant šitai sistemai... 

Teisingumo ministras pertraukė Rugoną ir ėmė gaižiai, 
pagiežingai gintis, lyg būtų buvęs pats įžeistas. Jis pareiškė 
esąs tikras miestelėnas ir neketinąs kėsintis į lygybės pagrindus, 
kuriais remiasi šiuolaikinė visuomenė. Naujoji bajorija turinti 
būti demokratinė; žodžiai „demokratinė bajorija“, matyt, taip 
puikiai atitiko jo mintį, kad jis pakartojo juos ne vieną sykį. 
Rugonas prieštaravo nepykdamas ir be perstojo šypsodamas. 
Teisingumo ministras, mažiukas, sudžiūvęs, juodo gymio žmoge- 
lis, galop metė keletą užgaulių užuominų. Imperatorius tylėjo, 
lyg tas ginčas būtų jam nėmaž nerūpėjęs, ir, iš lėto sūpuodamasis, 
vis dar spoksojo į skaisčią baltą šviesą, pro priešinį langą 
plieskiančią jam tiesiai į akis. Tačiau, kai balsai suskambo gar- 
siau ir ėmė grėsti jo orumui, jis sumurmėjo: 

— Ponai, ponai... 

Paskum patylėjęs pridūrė: 

-— Ko gero, pono Rugono tiesa... Klausimas dar nepareng- 
tas. Reikia jį visapusiškai aptarti. Apsvarstysime vėliau. 

Paskui taryba apsvarstė dar keletą nereikšmingų klausimų. 
Daugiausia kalbėta apie laikraštį „Amžius“, kurio vienas straips- 
nis neseniai papiktino visą dvarą. Kas savaitę imperatorius bū- 
davo maldaujamas uždrausti tą paskutinį, vis dar gyvuojantį 
respublikonų laikraštį. Tačiau jo didenybė labai atlaidžiai žiū- 
rėjo į spaudą; dažnai, užsidaręs vienas kabinete, imperatorius 
mėgaudamasis rašydavo ilgus straipsnius — atsakymus į išpuo- 

lius prieš vyriausybę. Širdies gilumoje jis puoselėjo svajonę 
leisti savo laikraštį, kur galėtų spausdinti manifestus ir polemi- 
nius straipsnius. Šiaip ar taip, tą dieną imperatorius sutiko nu- 
siųsti „Amžiui“ įspėjimą. 

Jų prakilnybės jau manė, kad posėdis baigtas. Tai buvo nu- 
manu iš to, jog kiekvienas sėdėjo ant krėslo kraštelio. Tačiau 
kai karo ministras — generolas, nuobodžiavęs visą posėdį ir ne- 
pasakęs nė žodžio,— jau traukė iš kišenės pirštines, Rugonas 
staiga sunkiai užsigulė ant stalo. 

— Jūsų didenybe,— prabilo jis,— aš norėčiau informuoti 
tarybą apie ginčą, kilusį tarp manęs ir knygų prekybos komisijos 
dėl vieno tvirtinti pristatyto kūrinio. 

Rugono kolegos vėl išsidrėbė krėsluose. Imperatorius pasi- 
suko į vidaus reikalų ministrą ir galvos linktelėjimu leido jam 
kalbėti toliau. | 

Rugonas pradėjo įžanginėmis pastabomis. Jis jau nebesišyp- 
sojo, geraširdiška išraiška nuslinko nuo jo veido. Krūtine užsi- 
gulęs ant stalo krašto, dešine ranka tolydžio glostydamas kili- 
minę staltiese, jis papasakojo, kad pats nutaręs pirmininkauti 
vienam paskutinių komisijos posėdžių, norėdamas paskatinti 
jos narių uolumą. 

— Aš nurodžiau, kokių priemonių, vyriausybės nuomone, 
derėtų imtis gerinant jiems patikėtą svarbų darbą... Knygų pla- 
tinimas galėtų turėti labai pavojingų padarinių, jei, tapusi gin- 
klu revoliucionierių rankose, iš naujo sukurstytų kivirčus ir 
neapykantą. Tad komisijos pareiga — atmesti visus kūrinius, 
gaivinančius ir kiršinančius jau atgyvenusias aistras. Priešin- 
gai, jos pareiga platinti knygas, savo doringumu skatinančias 
tikėjimą į Dievą, tėvynės meilę ir dėkingumą valdovui. 

Ministrai, nors ir labai paniurę, manė esant reikalinga pri- 
tarti paskutiniems Rugono žodžiams. 

— Kenksmingų knygų gausėja kas dieną,— toliau kalbėjo 
jis. — Tai tarytum jūros potvynis, ir stačiai protas neneša, kaip 
apsaugoti šalį. Iš dvylikos išleistų knygų vienuolika su puse 
reikia mesti į ugnį. Tai vidutinis skaičius... Dar niekad nusikals- 
tamos aistros; ardomosios teorijos, pasibaisėtinos išmonės, ke- 
liančios grėsmę visuomenei, neturėjo tiek gynėjų... Kartais esu 
priverstas perskaityti kai kurias knygas. Tai va, aš tvirtinu... 

— Romanai...— išdrįso įsiterpti švietimo ministras. 

— Aš niekad neskaitau romanų,— sausai pareiškė Rugonas. 

Jo kolega susigėdęs sumosavo rankomis, piktindamasis už- 
vertė aukštyn akis, lyg tikindamas, kad jis irgi neskaito roma- 
nų. Ir šoko teisintis: 

— Aš tik norėjau pasakyti, jog visi romanai — nuodai, ku- 

riais stengiamasi tenkinti nesveiką minios smalsumą. 

— Be abejo, — pritarė vidaus reikalų ministras.— Bet esama 
ne mažiau pavojingų kūrinių: turiu galvoje vadinamąsias moks- 
lo populiarinimo knygiūkštes, kurių autoriai stengiasi pateikti 
valstiečiams ir darbininkams visokiausių visuomeninių ir eko- 
nomikos mokslų draikalų, o jų galutinis tikslas — sudrumsti 
silpnus protus... Štai tokio pobūdžio knygiūkštė, antrašte „Va- 
karonės pas dėdulę Žaką“, pateikta tvirtinti komisijai. Ten kal- 
bama apie tokį seržantą, kuris, grįžęs į savo kaimą, kiekvieną 
sekmagdiehio vakarą, dalyvaujant dvidešimčiai žemdirbių, šne- 
kasi su mokytoju. Kiekvienas pašnekesys skirtas tam tikrai te- 
mai: tai žemdirbystės naujovėm, tai darbininkų sąjungoms, tai 
gamintojo visuomeniniam vaidmeniui. Tą knygą man nurodė 
vienas valdininkas; aš perskaičiau ją ir tariau sau, jog ji juo la- 
biau pavojinga, nes savo pragaištingas teorijas dangsto menamu 
susižavėjimu Imperijos institucijomis. Aišku kaip diena: knygos 
autorius — demagogas. Tad labai nustebau išgirdęs daugelį ko- 
misijos narių palankiai atsiliepiant apie tą knygą. Aš ginčijausi, 
citavau kai kurias vietas, bet, atrodo, man nepavyko jų įtikinti. 
Man tvirtinta, jog autorius netgi padovanojęs vieną egzemplio- 
rių jo didenybei... Tad, valdove, prieš imdamasis kokių nors 
priemonių, laikau savo pareiga atsiklausti jūsų didenybės ir vi- 
so posėdžio nuomonės. Ė - 

Ir pažvelgė imperatoriui į akis. Tasai neryžtingai nukreipė 
žvilgsnį į šalį, paskum įbedė jį į priešais gulintį peilį popieriui, 
pjaustyti. Paėmė peilį į rankas, pasukiojo ir sumurmėjo: 

— Taip, taip, „Vakaronės pas dėdulę Žaką'... 

Paskum, netaręs daugiau nė žodžio, pašnairavo į abipus sė- 
dinčius ministrus. 

— Gal jūs esate sklaidę tą knygą, ponai, man būtų labai ma- 
lonu išgirsti jūsų nuomonę... 

Ir, nebaigęs minties, dar kažin ką suvebleno panosėje. Mi- 
nistrai vogčiomis susižvelgė tikėdamiesi, jog pasisakys kaimy- 
nas ir pareikš savo nuomonę. Tyla tęsėsi, ministrai jautėsi vis 
nesmagiau. Matyt, nė vienas net girdėti nebuvęs girdėjęs tokios 
knygos. Pagaliau karo ministras skėstelėjo rankomis, lyg atsa- 
kydamas už save ir savo kolegas. Imperatorius raitė ūsus, irgi 
nesiskubino tarti savo žodžio. 

— Na, o jūs, pone Delestanai?t — paklausė. 

Delestanas pasimuistė krėsle, lyg grumdamasis pats su savi- 
mi. Tas tiesioginis klausimas privertė jį apsispręsti. Tačiau, prieš 
prabildamas, nejučia žvilgtelėjo Rugono pusėn. 

— Esu sklaidęs tą knygelę, jūsų didenybe. 

Ir nutilo pajutęs įdėmų pilkų Rugono akių žvilgsnį. Tačiau, 

matydamas aiškų imperatoriaus pasitenkinimą, prašneko vir- 
pančiu balsu: 

— Man labai gaila, bet aš nepritariu savo kolegos ir draugo, 
vidaus reikalų ministro, nuomonei...Tiesa, tas kūrinys galėtų 
būti santūresnis ir labiau pabrėžti, jog pažangos, tikrai naudin- 
gos visuomenei, dera siekti apdairiai ir per daug neskubant. 
„Šiaip ar taip, man atrodo, jog „Vakaronės pas dėdulę Žaką“ turi 
kuo geriausių ketinimų. Požiūris į ateitį, išreikštas knygoje, nie- 
ku būdu neprieštarauja Imperijos institucijoms. Priešingai, tas 
institucijas autorius vaizduoja kaip ilgai laukto suklestėjimo 
vaisių... 

Jis vėl nutilo. Nors ir kaip stengdamasis žiūrėti į imperato- 
rių, vis dėlto jautė, kaip iš kitos pusės, alkūnėmis užsikvempeęs 
ant stalo, žvilgsniu gręžte gręžia jį Rugonas išblyškusiu iš nuos- 
tabos veidu. Paprastai Delestanas visados būdavo didžio žmo- 
gaus nuomonės. Tad dabar Rugonas tikėjosi vienu kitu žodžiu 
sudrausminti sumaištavusį mokinį. 

— Savo nuomonę derėtų paremti pavyzdžiais! — sušuko jis, 
sunerdamas pirštus ir trakštelėdamas sąnariais.— Gaila, neturiu 
pasiėmęs to kūrinio... Beje, vieną skyrelį vis dėlto prisimenu: 
kalbėdamas apie du pavargėlius, kurie vaikščioja po kaimą, 
prašydami išmaldos, dėdulė Žakas pareiškia mokytojui, jog iš- 
mokysiąs valstiečius gyventi' taip, kad tarp jų niekados nebūtų 
skurdžių. Toliau dėstoma ištisa skurdo panaikinimo sistema. 
Stačiai komunistinė teorija, ir tiek... Ponas žemės ūkio ir preky- 
bos ministras vargu ar pritartų tam skyriui. 

Netikėtai įsidrąsinęs, Delestanas ryžosi pažvelgti Rugonui 
į akis. 

— Kokia ten komunistinė teorija! — tarė.— Jūs per toli 
nuėjote. Mano nuomone, tai sumani bendrijos principų apžval- 
ga, ir baigta. 

Sulig tais žodžiais jis ėmė raustis portfelyje. 

— O štai knyga! — pareiškė. 

Ir ėmė skaityti minėtą skyrių. Skaitė jis tyliu, vienodu balsu. 
Skaitant kai kurias vietas, jo gražus žymaus valstybės veikėjo 
veidas staiga tapdavo labai įspūdingas. Imperatorius klausėsi 
susimąstęs ir ypač mėgavosi tais puslapiais, kur autoriaus va- 
lia valstiečiai nelyginant vaikai paistė nesąmones. Na, o jų pIra- 
kilnybės stačiai džiūgavo. Žavumėlis! Rugoną išduoda Delesta- 
nas, kurį jis, nepaisydamas priešiškai nusiteikusio kabineto, 
padarė ministru, kad galėtų juo remtis! Ministrai priekaištavo 
Rugonui, kad šis amžinai savivaliauja, pikfnaudžiauja valdžia, 
su jais elgiasi nelyginant su pastumdėliais, dėdamasis artimiau- 
siu jo didenybės patarėju ir dešiniąja ranka. O štai dabar Rugo- 

nas bus visiškai vienas! Su Delestanu verta susidraugauti. 

— (Gal viena kita mintis ir netikusi, — sumurmėjo impera- 
torius, Delestanui baigus .skaityti.— Bet apskritai nematau... 
Tiesa, ponai? 

— Nieko pavojinga, — patvirtino ministrai. 

Rugonas neatsakė. Jis tarytum sutiko su visų nuomone. Bet 
paskum vėl perėjo į puolimą, tik šįsyk prieš Delestaną. Keletą 
minučių juodu kirtosi persimesdami trumpomis pastabomis. 
Gražuolis darėsi vis karingesnis, įgilesnis. Tuomet Rugonas pa- 
mažu įtūžo. Pirmąsyk pajuto žemę degant po kojomis. Staiga jis 
atsistojo ir, ryžtingai mostelėjęs ranka, kreipėsi į imperatorių: 

— Jūsų didenybe, tai menkas klausimas, leidimas knygai 
platinti bus duotas, jeigu, jūsų didenybės išmintinga nuomone, 
ji nė kiek nepavojinga. Bet aš laikau savo priederme jums pa- 
reikšti, jūsų didenybe, jog būtų be galo pavojinga suteikti Pran- 
cūzijai bent pusę tų laisvių, kurių reikalauja tas dėdulė Žakas... 
Jūs pašaukėte mane prie valdžios vairo itin grėsmingomis ap- 
linkybėmis. Jūs man pasakėte, kad nesistengčiau nesavalaikiu 
atlaidumu duoti ramybės tiems, kuriems dreba kinkos. Kaip jūs 
to pageidavote, aš priverčiau juos manęs bijoti. Esu įsitikinęs, 
jog tiksliai vykdžiau jūsų nurodymus ir tarnavau jums taip, kaip 
buvo įsakyta. Jeigu mane kaltina, jog esu pernelyg griežtas, 
jeigu man priekaištauja, kad piktnaudžiauju jūsų dideny- 
bės man suteikta valdžia, nepritaria man, jūsų didenybe, kaip 
tik jūsų politikos priešininkai... Tai va, patikėkite, visuomenę 
vis dar graužia ta pati negalia, ir per kelias savaites, deja, nepa- 
jėgiau išdeginti visų piktžaizdžių. Ten, kur slypi susisukę gūžtą 
demagogai, tebekunkuliuoja anarchistų aistros. Aš nenoriu at- 
skleisti jums visų tų piktžaizdžių, nenoriu išpūsti jų grėsmės, 
bet laikau savo priederme priminti, kad jų esama, ir prašyti jū- 
sų didenybę tramdyti savo taurios širdies protrūkius. Vienu tar- 
pu buvo galima tikėtis, jog valdovo ryžtas ir iškilminga šalies 
valia amžinai nustūmė praeitin siaubingus visuomenės pakri- 
kimo laikus. Įvykiai įrodė, kaip skaudžiai mūsų klysta. Tautos 
vardu meldžiu jūsų didenybę nenuleisti savo galingos rankos. 
Pavojų sudaro ne ypatingi valdžios įgaliojimai, bet baudžiamų- 
jų įstatymų neveiksmingumas. Kai tik nuleisite savo visagalę 
ranką, beregint subrus prastuomenė, užtvindys jus savo revo- 
liuciniais reikalavimais, ir tuomet netgi patys energingiausi jū- 
sų tarnai nepajėgs jūsų apginti... Aš drįstu tai priminti jūsų di- 
denybei, nes būsimos katastrofos žada neišvengiamą pražūtį. 
Neribota laisvė neįmanoma šalyje, kur gyvuoja politinė parti- 
ja, atkakliai nepripažįstanti valstybingumo pamatų. Reikės dau- 
gelio metų, kad neaprėžta valdžia priverstų visus save pripažinti, 

išdildytų iš atminties ankstesnių kovų prisiminimą, taptų negin- 
čijama ir tik tuomet leistų ginčyti savo teisėtumą. Jei nebus kuo 
griežčiausiai laikomasi tvirtos valdžios principo, Prancūzijos 
laukia pražūtis. Tą dieną, kai jūs, jūsų didenybe, laikysite savo 
priederme suteikti liaudžiai pačią nekalčiausią iš visų laisvių, 
tą dieną jūs pastatysite ant kortos visą ateitį. Viena laisvė atve- 
da antrą, o paskum ateina trečia ir nušluoja viską — institūci- 
jas ir dinastijas. Tai nepermaldaujamas mechanizmas, krump- 
liaračių sistema, kuri iš pradžių stveria piršto galiuką, paskum 
įtraukia ranką, sutrupina petį, sumala visą kūną... Ir jeigu jau 
išdrįsau atvirai pasisakyti šiuo klausimu, jūsų didenybe, pri- 
dursiu dar štai ką: kadaise parlamentarizmas pražudė monarchi- 
ją, nevalia leisti jam pražudyti Imperijos. Įstatymų leidžiamasis 
susirinkimas ir šiaip atlieka pernelyg ryškų vaidmenį. Negali- 
ma leisti jam kištis į vadovaujančią valdovo politiką; tai gali 
sukelti nebent triukšmingas ir apgailėtinas diskusijas. Pasku- 
tiniai visuotiniai rinkimai dar sykį įrodė amžiną šalies dėkingu- 
mą; tačiau juose balotiravosi net penki kandidatai, kurių skan- 
dalinga pergalė turėtų būti mums lyg savotiškas perspėjimas. 
Svarbiausias šių dienų uždavinys — neleisti susidaryti opozi- 
cinei mažumai, o jeigu ji vis dėlto susidarys, neduoti jai į ran- 
kas ginklo, kurį ji begėdiškai nukreips prieš vyriausybę. Tylintis 
parlamentas — tai dirbantis parlamentas... Na, o spauda, jūsų 
didenybe, laisvę supranta kaip visišką palaidumą. Nuo tos die- 
nos, kai užėmiau ministro postą, atidžiai skaitau laikraščių ap- 
žvalgas, ir kiekvieną rytą mane stačiai pykina. Spauda — tai 
visų antkryčių židinys. Ji kursto“ revoliucijas, ji — neblėstanti 
ugnis, sukelianti gaisrus. Ji pasidarys naudinga tik tada, kai 
pavyks ją sutramdyti ir' jos galią paversti vyriausybės įrankiu... 
Aš nekalbu apie kitas laisves: apie sąjungų laisvę, apie laisvę 
daryti ką tinkamam. „Vakaronėse.pas dėdulę Žaką“ jų prašoma 
mandagiai. Vėliau jų bus reikalaujama. Štai ko aš bijau. Supras- 
kite mane, jūsų didenybe, Prancūzija dar ilgai turės poreikį jaus- 
ti geležinę ranką... 

Jis kartojo išsakytas mintis, su vis didesniu įkarščiu ginda- 
mas savo valdžią. Beveik ištisą valandą taip kalbėjo, dangsty- 
damasis neribotos valdžios principu, gindamasis juo, iš pasku- 
tiniųjų stengdamasis atremti visus priešininkų argumentus. Ir 
nors iš pažiūros atrodė nepaprastai įsikarščiavęs, laikėsi gana 
šaltakraujiškai, kad galėtų stebėti savo kolegas ir sekti, kokį 
įspūdį jiems daro jo žodžiai. Tie sėdėjo nejudėdami, perbalę. 
Staiga Rugonas nutilo. 

“ Gana ilgai niekas nepratarė nė žodžio. Imperatorius vėl ėmė 
žaisti popieriaus pjaustymo peiliu. 

— Ponas vidaus reikalų ministras piešia Prancūzijos padėtį 
pernelyg tamsiomis spalvomis,— galop prabilo ministras be 
portfelio.— Mano nuomone, institucijoms negresia joks pavo- 
jus. Imperijoje visiška tvarka ir ramybė. Mes galime kliautis 
begaline jo didenybės išmintimi. Reikšti tokius būgštavimus — 
vadinasi, nepasitikėti imperatoriumi... 

— Be abejo, be abejo, — subambėjo visi kiti. 

— Aš pridėčiau, jog Prancūzija dar niekad nebuvo taip 
gerbiama Europoje,— savo ruožtu prašneko užsienio reikalų 
ministras.— Užsienyje visur pagarbiai žiūrima į tvirtą ir orią 
jo didenybės politiką. Politikų nuomone, mūsų šalis visiems 
laikams įžengė į taikos ir didybės erą. 

Beje, niekas nė neketino ginčyti Rugono skelbiamos politi- 
nės programos. Visų žvilgsniai nukrypo į Delestaną. Tasai su- 
prato, ko iš jo laukiama, ir tarė keletą žodžių. Jis palygino Im- 
periją su rūmu. 

— Savaime suprantama, negalima griauti valdžios princi- 
po, bet nevalia amžinai slopinti visuomenės laisvių... Imperija — 
tai lyg prieglobstis, puikus ir didis rūmas, kuriam jo didenybė 
savo rankomis padėjo tvirtus pamatus. Šiuo metu jo didenybė 
triūsia statydamas sienas. Bet vieną gražią dieną, kai darbas bus 
baigtas, jo didenybė pagalvos apie vainiką, ir tuomet... 

— Niekada! — įnirtingai sušuko Rugonas.— Viskas sugrius! 

Imperatorius kilstelėjo ranką liepdamas baigti ginčą. Jis 
šypsojo; atrodė, jog ką tik pabudo iš godų. 

— Gerai, jau gerai! — tarė jis.— Mes nutolome nuo eina- 
mųjų reikalų... Pažiūrėsime. 

Ir atsistojęs pridūrė: 

— Ponai, jau vėlu, jūs papusryčiausite rūmuose. 

Posėdis pasibaigė. Ministrai atstūmė krėslus ir nusilenkė 
imperatoriui, tolstančiam smulkiais žingsneliais. Staiga jo di- 
denybė atsigręžė ir tyliai tarė: 

— Pone Rugonai, noriu su jumis šnektelėti. 

Imperatorius pasivedėjo Rugoną į lango nišą, o jų prakilny- 
bės tuo tarpu susibūrė apie Delestaną kitame kambario gale. 
Jie atsargiai sveikino jį, merkė, gudriai šypsojo, nuleidę balsus 
gyrė ir liaupsino. Ministras be portfelio, labai skvarbaus proto 
ir didelės patirties žmogus, itin gretinosi prie Delestano: mat 
buvo įsitikinęs, jog, draugaujant su kvailiais, sekasi gyvenime. 
Delestanas kukliai ir oriai linkčiojo atsiliepdamas į kiekvieną 
pagyrimą. 

— Ne, eikime čionai, — tarė imperatorius Rugonui. 

Ir nusivedė jį į savo kabinetą, gana ankštą kambarį, prigrioz- 
tą laikraščių ir knygų, kaip pakliūva išmėtytų ant baldų. Ten jis 

užsirūkė cigaretę, parodė Rugonui miniatiūrinį modelį vieno 
karininko išrastos patrankos; patranka buvo panaši į žaisliuką. 
Imperatorius kalbėjo labai palankiai, tarytum stengėsi įrodyti 
ministrui, jog tas jokiu būdu nepraradęs jo malonės. Šiaip ar 
taip, Rugonas pajuto, jog laukia pasiaiškinimas. Ir ryžosi kalbė- 
ti pirmas. 

— Jūsų didenybe,— tarė, — aš žinau, kaip žiauriai esu apš- 
nekamas ir puolamas. 

Užuot atsakęs, imperatorius nusišypsojo. Dvaras iš tiesų vėl 
šiaušėsi prieš Rugoną. Dabar kaltino jį piktnaudžiavimu valdžia, 
nežabotu žiaurumu, kompromituojančiu Imperiją. Apie jį skli- 
do- visokiausi gandai, rūmų koridoriai skardėjo nuo apkalbų 
ir skundų, kurių aidas kas rytas pasiekdavo imperatoriaus 
kabinetą. 

— Sėskitės, pone Rugonai, sėskitės,— pagaliau geraširdiš- 
kai-tarė imperatorius. 

Ir, atsisėdęs pats, kalbėjo toliau: 

— Man jau visas ausis išūžė. Tad norėčiau verčiau pasikal- 
bėti su jumis... Kas per notaras mirė Nijore suėmimo metu? Re- 
gis, ponas Martino? 

Rugonas ramiai paaiškino. Tasai Martino buvęs labai blo- 
go vardo žmogus, respublikonas, kurio įtaka departamente ga- 
lėjusi sudaryti didelį pavojų. Jis buvęs suimtas. Ir miręs“ 

— Taip, tikrai mirė, ir tai labai apmaudu,— vėl prabilo im- 
peratorius.— Priešiškai nusiteikę laikraščiai iškart nusigriebė 
to įvykio, dabar pasakoja jį su mįslingomis užuominomis, ku- 
rios daro labai nemalonų įspūdį... Man labai liūdna, kad taip 
atsitiko, pone Rugonai. 

Jis nutilo. Keletą sekundžių sėdėjo nejudėdamas su cigarete 
dantyse. 

— Neseniai jūs lankėtės De Sevro departamente,— toliau 
kalbėjo jis,— ir dalyvavote iškilmėse... Ar jūs tikrai pasitikite 
pono Kano finansine padėtimi? 

— Taip visiškai! — sušuko Rugonas. 

Ir leidosi į aiškinimus. Poną Kaną remianti viena labai tur- 
tinga anglų bendrovė; Nijoro—Anžero geležinkelio akcijos 
Biržoje labai aukštai vertinamos; sunku esą ir įsivaizduoti pel- 
ningesnį dalyką. Tačiau imperatorius klausėsi nepatikliai. 

— Esu girdėjęs kai kurių būgštavimų,— sumurmėjo jis.— 
Suprantate, būtų labai apmaudu, jeigu, katastrofai ištikus, būtų 
minimas jūsų vardas... Bet jeigu jūs tvirtinate, jog to nėra... 

Jis paliko antrą temą ir perėjo prie trečios. 

— Ir dar šis tas apie tą De Sevro prefektą... Kaip girdėjau, 
žmonės juo labai nepatenkinti. Jisai ten viską apvertęs aukštyn 

kojomis. Be to, jo tėvas — buvęs teismo antstolis, savo keis- 
tenybėmis juokinantis Visą departamentą... Ponas Diupuaza, 
regis, jūsų draugas? | 

— Vienas mano geriausių draugų, jūsų didenybe. 

Imperatoriui atsistojus, Rugonas pasekė jo pavyzdžiu. Im- 
peratorius nuėjo prie lango ir, pūsdamas dūmus, grįžo atgal. 

— Jūs turite daug draugų, pone Rugonai,— reikšmingai ta- 
rė jis. 

— Taip, jūsų didenybe, daug! — tvirtai atsakė ministras 

Ligi tol imperatorius, matyt, kartojo dvaro apkalbas, favo- 
ritų kaltinimus. Bet jis tikriausiai žinojo ir kitokių istorijų, dva- 
rui negirdėtų faktų, kuriuos pranešdavo asmeniniai agentai, o 
tokiais faktais jis labiausiai domėdavosi; beje, jis nepaprastai 
mėgo šnipinėjimą, stačiai dievino slaptosios policijos darbą. Ku- 
rį laiką jis žiūrėjo į Rugoną miglotai šypsodamas; paskum, įsi- 
jausdamas į žaidimą, konfidencialiu tonu pridūrė: 

— O, man daug kas žinoma, daug daugiau nei pats norėčiau 
žinoti... Štai dar vienas menkas faktelis. Jūs priėmėte tarnybon 
jaunuolį, vieno pulkininko sūnų, nors jis negalėjo pateikti licė- 
jaus baigimo pažymėjimo. Aš suprantu, tai menkniekis. Bet jei- 
gu jūs žinotumėte, koks triukšmas keliamas dėl tokių niekų!.. 
Tokiomis kvailystėmis galima sukiršinti visus žmones. O tai jau 
prasta politika. 

Rugonas neatsiliepė. Imperatorius dar ne viską buvo pasa- 
kęs. Jis žiojosi, ieškojo tinkamų žodžių, bet, matyt, nesiryžo 
kalbėti apie tuos menkniekius. Pagaliau neryžtingai pravebleno: 

— Nenorėčiau kalbėti ir apie kurjerį, kurį jūs globojate. Jis 
vardu Merlis, ar ne? Jis nusigeria, įžūlauja, ir lankytojai, ir tar- 
nautojai juo skundžiasi... Visa tai labai apgailėtina, labai apgai- 
lėtina! 

Paskum, pakėlęs balsą, netikėtai užbaigė: 

— Jūs turite per daug draugų, pone Rugonai. Ir visi jie ken- 
kia jums. Būtų labai pravartu supykdyti jus su draugais... Klau- 
sykit, duokite man žodį, kad liepsite atsistatydinti ponui Diu- 
puaza. Ir pažadėkite man, jog nusikratysite ir kitų. 

Rugonas nė kiek nesusijaudino. Nusilenkė ir įtaigiu tonu 
prabilo: 

— Jūsų didenybe, priešingai; De Sevro prefektui prašau 
Garbės legiono karininko kryžiaus... Taip pat norėčiau prašyti 
dar keleto malonių... 

Jis išsitraukė užrašų knygutę ir kalbėjo toliau: 

— Ponas Bežiuenas meldžia jūsų didenybę, važiuojant į Bur- 
žą, aplankyti jo krištolo fabriką Sen Florane... Pulkininkas Žob- 
lenas prašo tarnybos imperatoriaus dvare... Kurjeris Merlis 

nori priminti, jog turi užsitarnavęs karo medalį, ir pageidauja 
tabako krautuvėlės vienai savo seserų... 

— Viskas? — vėl šypsodamas, paklausė imperatorius.— 
Jūs didvyriškas užtarėjas. Jūsų draugai turi jus dievinti. 

— Ne, jūsų didenybe, jie manęs nedievina, jie mane remia, — 
kaip visada tiesmukai išrėžė Rugonas. 

Imperatorių, matyt, apstulbino tie žodžiai. Rugonas netikė- 
tai išdavė jam savo ištikimybės paslaptį: tą dieną, kai jo įtaka 
neteks paspirties, jis nebeturės jokios įtakos. Nepaisant blogo 
vardo, nepaisant savo gaujos nepasitenkinimo ir išdavystės, jis 
neturėjo daugiau kuo remtis, jis buvo pasmerktas rūpintis jos 
„gerove, kad pats galėtų gerai jaustis. Kuo daugiau malonių iš- 
plėšdavo jis draugams, kuo didesnės ir menkiau pelnytos būda- 
vo tos malonės, tuo stipresnis būdavo jis pats. Jis pagarbiai pri- 
dūrė, drauge pakišdamas aiškią užuominą: 

— Iš visos širdies linkiu, kad jūs, jūsų didenybe, ilgai būtu- 
mėt apsuptas atsidavusių tarnų, padėjusių atkurti Imperiją, idant 
neblėstų jūsų viešpatavimo didybė. 

Imperatorius jau nebešypsojo. Susimąstęs pavaikščiojo pa- 
dėrusiu žvilgsniu, visas perbalęs, tarytum šiurpo krečiamas. Jo 
prietaringai prigimčiai nepaprastos reikšmės turėjo nuojauta. 
Jis ūmai baigė pokalbį, kad nereikėtų nieko spręsti, ir savo va- 
lios vykdymą atidėjo vėlesniam laikui. Ir vėl nutaisė malonią 
išraišką. Prisimindamas ginčą, kilusį posėdžio metu, dabar, kai 
jo žodžiai nieko nebegalėjo lemti, jis netgi pritarė Rugono nuo- 
monei. Taip, šalis tikrai dar nepribrendusi laisvei. Dar ilgai rei- 
kėsią tvirtos rankos, kuri energingai vestų ją į priekį. Ir galop 
dar sykį patvirtino savo visišką pasitikėjimą ministru, suteik- 
damas veikimo laisvę, ir pakartojo ankstesnius nurodymus. 
Tačiau Rugonas manė esant reikalinga pabrėžti savo nusistatymą. 
 — Jūsų didenybe,— tarė jis,— mano padėtis negali priklau- 
syti nuo pirmo nepalankaus žodžio; man reikalingas pastovu- 
mas, kad galėčiau baigti sunkų uždavinį, už kurį šiuo metu esu 
atsakingas. 

— Pone Rugonai,— atsiliepė imperatorius, — veikite nieko 
nesibaimindamas, aš su jumis. 

Ir, baigęs pokalbį, pasuko durų link. Ministras nusekė įkan- 
din. Juodu perėjo kelis kambarius. Bet, kai juodu pasiekė val- 
gomojo duris, imperatorius pasuko atgal ir nusivedė Rugoną 
į galerijos galą. 

— Vadinasi, — pusbalsiu tarė, — jūs nepritariate pono tei- 
singumo ministro siūlomai bajorystės sistemai? Aš labai pagei- 
daučiau, kad jūs palankiai žiūrėtumėte į tą projektą. Pasvarsty- 
kite tą klausimą. 

Ir, nelaukdamas atsakymo, pridūrė su įprastu ramiu už- 
sispyrimu: 

— Nėra ko skubėti. Aš galiu laukti nors ir dešimt metų, 
jeigu to reikės. 

Po pusryčių, trukusių vos pusvalandį, ministrai nuėjo į gre- 
timą svetainę, kur buvo patiekta kava. Keletą minučių jie šne- 
kučiavo apstoję imperatorių. Klorindė, užsibuvusi pas impera- 
torienę, atėjo ieškoti vyro; įžengė svetainėn drąsiai, kaip mo- 
teris, įpratusi bendrauti su politiniais veikėjais: Daugeliui tų 
ponų padavė ranką. Visi susispietė apie ją, pokalbio tema pasi- 
keitė. Tačiau jo didenybė parodė jaunajai moteriai tokį dėmesį, 
priėjo prie jos taip arti ir, ištempęs kaklą, taip godžiai į ją ėmė 
žiūrėti, jog jų prakilnybės tarė sau būsianti protinga išsiskirs- 
tyti. Keturi ministrai, paskum dar trys pro stiklines duris išėjo 
į rūmų terasą. Padorumo dėlei svetainėje liko du ministrai. Mi- 
nistras be portfelio, labai paslaugus žmogus tauriu aristokrato 
veidu, maloniai šypsodamas išsivedė Delestaną į terasą ir iš ten 
drauge su juo sužiuro į tolumoje dunksantį Paryžių. Stovėdamas 
atokaitoje, Rugonas grožėjosi didingu reginiu — milžinišku 
miestu, kuris nelyginant mėlynų debesų griūtis plytėjo hori- 
zonte už žalios Bulonės miško platybės. 

Tą rytą Klorindė buvo itin graži. Kaip paprastai, neskonin- 
gai apsirengusi, ji atrodė taip, lyg būtų paskubomis užsitempusi 
savo šviesiai vyšninę šilkinę suknią, kokio užgaido skatinama 
lėkti nežinia kur. Ji juokėsi nuleidusi rankas. Visas jos kūnas 
buvo gyva pagunda. Neseniai ji pavergė imperatorių Jūrų mi- 
nisterijos pobūvyje, kur atėjo širdžių damos kostiumu, deiman- 
tinėmis širdelėmis pasidabinusi kaklą, riešus, kelius. Nuo to 
vakaro ji draugiškai laikydavosi su jo didenybe, nuoširdžiai juo- 
kaudavo kiekvieną kartą, kai jis teikdavosi pastebėti jos grožį. 

— Žiūrėkite, pone Delestanai,— tuo tarpu kalbėjo savo ko- 
legai terasoje ministras be portfelio, — štai ten, po kairei, Pan- 
teono bokštas. Matote, kokio jis nuostabiai švelnaus mels- 
vumo? 

Vyrui žavintis Panteono bokštu, ministras smalsiai žvilgčio- 
jo pro atviras stiklines duris, stengdamasis pamatyti, kas dedasi 
mažojoje svetainėje. Žemai pasilenkęs prie jaunosios moters, 
imperatorius kažką jai kalbėjo, o ji, skambiai juokdamasi, 10- 
šėsi atgal, lyg norėjo nuo jo atšlyti. Jo didenybės buvo matyti 
tik profilis: nulėpusi ausis, didelė raudona nosis, storos lūpos 
po tirtančiais ūsais; įžambiai nusklembtas žandas ir retkarčiais 
šmėkščiojantis akies kraštelis degė gašlos ugnimi, moters kva- 
po apsvaiginto vyro geiduliu. Klorindė, viliojanti kaip niekad, 

nepastebimai purtė galvą, bet savo alsavimu ir juoku dar kaitriau 
kurstė išmoningai sužadintą aistrą. 

Jų prakilnybėms grįžus į svetainę, jaunoji moteris stodamasi 
tarė: 

— Ak, jūsų didenybe, ir nesitikėkite: juk aš užsispyrusi kaip 
ožka. : 

Beje, niekas nesuprato, ko pageidavo iš jos imperatorius. 

Nors ir susikirtęs su Delestanu, Rugonas grįžo Paryžiun drau- 
ge su juo ir Klorinde. Ji, matyt, labai norėjo su juo susitaikinti. 
Vidinis nerimas ir nervingumas, kurio veikiama ji tarytum ieš- 
kojo priekabių, buvo nuslūgęs; dabar retkarčiais ji netgi Žvil- 
gčiojo į jį su užuojauta. Kai lando ėmė švelniai riedėti tvenki- 
nio pakrante pro saulės užlietus Bulonės miško medžius, ji atsi- 
lošė ir, džiugiai atsidususi, sukuždėjo: 

— Kokia puiki diena! 

Paskum, truputį pasvajojusi, paklausė vyrą: 

— Sakykite, ar jūsų sesuo, ponia de Komblo, vis dar įsimy- 
lėjusi imperatorių? 

— Anrietė stačiai iš proto kraustosi dėl jo didenybės! — 
patraukęs pečiais, atsiliepė Delestanas. Š 

Rugonas pridūrė: 

— Taip, taip, vis dar įsimylėjusi. Girdėjau, vieną vakarą ji 
puolė imperatoriui po kojų... Jis pakėlė ją ir patarė jai palūkėti... 

— Šit kaip! Na ir tegu laukia! — linksmai sušuko Klorin- 
dė.— Kitos užbėgs jai už akių! 

Kaip visada pilna keistybių, Klorindė jautė tolydžio didėjant 
savo galią. Buvo ji vis ta pati augi ekscentriška mergina, sam- 
domu arkliu medžiojanti po Paryžių sau vyrą, bet ta augi mergi- 
na dabar jau buvo moteris iškilia krūtine ir plačiomis strėnomis, 
oria išvaizda krečianti visokiausias paikystes. Seniai puoselėta 
svajonė pagaliau įsikūnijo — Klorindė tapo jėga. Amžinos kla- 
jonės po atkampiausius kvartalus, laiškai, siuntinėjami į visus 
Prancūzijos ir Italijos galus, nuolatinis bendravimas su politi- 
niais veikėjais, tarp kurių ji nejučia įsitrindavo, visa ta nelogiš- 
ka, nesuvokiama ir beprasmiška bruzda pagaliau suteikė jai 
tikrą ir neginčijamą įtaką. Ir dabar vidury rimto pokalbio kar- 
tais ji prišnekėdavo nesąmonių, prikurdavo kvailiausių planų, 
nebūtų dalykų; ji vis dar nešiojosi virvagaliais suraišiotą dide- 
liausią sudriskusį portfelį, nelyginant vaiką priglaudusi prie 
"krūtinės tokiu oriu veidu, jog praeiviai šypsodavo matydami 

ją žergiant pro šalį ilgais suskretusiais sijonais. Šiaip ar taip, su 
ja tartasi, netgi jos bijota. Niekas nebūtų galėjęs tvirtai pasa- 
kyti, iš kur ji gavo tą galią: jos šaltinių būta tokių gausių, tokių 
tolimų, tokių nepastebimų, jog sunku buvo juos išaiškinti. Tie- 
sa, pasakota šis bei tas apie jos praeitį, pakuždomis skleista vi- 
sokių paskalų. Bet apskritai ta keista asmenybė buvo neper- 
prantama; čia buvo viskas: ir nežabota vaizduotė, ir sveikas 
protas, kurio ji klausė, ir nuostabus kūnas, ko gero, vienintelis 
saugantis jos galybės paslaptį. Beje, niekam nerūpėjo, kaip iš- 
kilo Klorindė. Pakako ir to, kad ji viešpatauja, nors ir vėjavai- 
kiškai. Ir visi jai lankstėsi. 

Tai buvo Klorindės vienvaldystės metas. Iš tualeto kamba- 
rio, prigriozto nešvarių praustuvių, ji vadovavo visų Europos 
dvarų politikai. Anksčiau už visas pasiuntinybes dievaižin kaip 
ji sužinodavo visas naujienas, gaudavo išsamias ataskaitas apie 
kitų valstybių reikalus. Ji irgi turėjo savo dvarą, kurį sudarė 
bankininkai, diplomatai, šiaip artimi draugai, ateinantys ko 
nors išsiklausinėti. Ypač meilikaudavo jai bankininkai. Vienam 
jų ji padėjo iškart užsidirbti šimtą milijonų, vien konfidencia- 
liai pranešdama, jog kaimyninėje valstybėje numatomas minis- 
trų kabineto pasikeitimas. Ji niekindavo politinius žaidimus; 
vienu atsikvėpimu išdėdavo visus jai žinomus diplomatų gan- 
dus ir tarptautines paskalas, nes jai būdavo malonu paplepėti 
ir pasipuikuoti, kad ji sekanti įvykius ir Turine, ir Vienoje, ir 
Madride, ir Londone, ir Berlyne, ir Peterburge; tad ištisu srautu 
pliaupdavo žinios apie karalių sveikatą, apie jų meilės nuoty- 
kius, apie jų įpročius, apie kiekvienos šalies politinius veikėjus, 
apie skandalus, nutikusius mažiausioje vokiečių hercogystėje. 
Valstybės veikėjus ji apibūdindavo vienu sakiniu, be niekur 
nieko staiga peršokdavo iš šiaurės į pietus, atsainiai užgriebda- 
ma čia vieną, čia kitą karalystę, visur jausdavosi kaip namie, 
tarytum Žemės rutulys su visais miestais ir kraštais būtų gulė- 
jęs jos žaislų dėžėje, kur ji savo nuožiūra gali dėstyti kartoninius 
namelius ir medinius žmogeliukus. Paskum, nuvargusi nuo ple- 
pėjimo, Klorindė nutildavo ir įprastu judesiu spragtelėdavo 
pirštais, lyg norėdama parodyti, jog visa tai neverta nė tokio 
menko spragtelėjimo. 

Pastaruoju metu iš viso jaukalo gausybės reikalų daugiau- 
sia dėmesio ji skyrė vienam, stačiai vedančiam ją iš proto; ji 
stengdavosi apie jį nekalbėti, bet negalėdavo susitvardyti pro- 
bėgšmais neužsiminusi. Ji norinti Venecijos. Didįjį italų ministrą 
ji vadindavo stačiai „Kavūru“ ir lyg tarp kitko pasakydavo: „Ka- 
vūras nenorėjo, bet aš pareikalavau, ir jis viską suprato“. Rytą 
vakarą ji sėdėdavo su kavalierium Ruskoniu užsirakinusi pa- 


242 


siuntinybėje. Beje, dabar „reikalai“ jai sekėsi. Atlošusi galvą 
siaura antikinės deivės kakta, lyg ištikta somnambulizmo prie- 
puolio, ji kalbėdavo padrikomis frazėmis, apylankomis ir užuo- 
minomis: imperatorius slapta susitikęs su užsienio politiniu 
veikėju; pastraipsniui svarstomas taikos sutarties projektas; 
ateinantį pavasarį prasidėsiąs karas. Kai kuriomis dienomis ji 
stačiai pašėldavo: spardydavo kėdes miegamajame, tualeto kam- 
baryje vartydavo ir daužydavo praustuves. Ji tūždavo kaip kvai- 
lų ministrų apgauta karalienė, suvokianti, kad jos karalystėje 
viskas eina kreiva vėže. Tokiomis dienomis, sugniaužusi kumš- 
čius, nuoga ir žavinga ranka grūmodavo Italijos pusėn, karto- 
dama: „Ak, jei aš būčiau buvusi ten, jie nebūtų pridarę tiek 
kvailysčių!“ 

Didžiosios politikos reikalai netrukdydavo Klorindei rūpin- 
tis visais kitais darbais, kurie, beje, kartais ją visai išmušdavo 
iš vėžių. Dažnai galėdavai užtikti ją sėdinčią lovoje: išvertusi 
viską iš portfelio ant apkloto, ligi alkūnių sukišusi rankas į krū- 
vą popierių, ji verkdavo iš pykčio, nes niekaip negalėdavo su- 
sigaudyti tų pasklidų lakštelių maišale. Kartais ji ilgai ieškoda- 
vo kokio pasimetusio aplanko ir pagaliau aptikdavo jį kur nors 
už spintos, po kiaurais bateliais, nešvarių skalbinių gniužule. 
Išėjusi iš namų baigti kokio nors reikalo, pakeliui pradėdavo 
dar du ar tris kitus. Jos žygiai darėsi vis sudėtingesni, ji gyve- 
no apimta neslūgstančio jaudulio, pasiduodama įvairių minčių 
ir įvykių verpetui, grimzdama į neišnarpliojamų, nesuvokiamų 
intrigų akivarą. Vakare, aplaksčiusi visą Paryžių, išmatavusi 
begalę laiptų, ji grįždavo namo vos vilkdama kojas, sijonų klos- 
tėse parsinešdama nenusakomus lankytų vietų kvapus,— var- 
gu ar kam būtų galėję dingtelėti į galvą, kokius sandėrius suda- 
rinėjo ji įvairiuose miesto kampuose; klausiama ji juokdavosi 
ir sakydavo, jog pati nebeprisimena, ką dariusi. 

Kaip tik tuo metu jai užėjo negirdėtas užgaidas — įsteigti 
savo būstinę vieno garsaus bulvarų restorano atskirame kabi- 
nete. Pasak jos, rūmas Koliziejaus gatvėje esąs labai nuošalus; 
ji norinti turėti prieglobstį kur nors centre. Ir įsirengė kontorą 
restorane. Du mėnesius ji priiminėjo ten lankytojus: kelneriai 
vedė pas ją žymius žmones. Į restoraną ėjo aukšti pareigūnai, 
pasiuntiniai, ministrai. Nė kiek nesivaržydama, ji prašydavo jųos 
sėstis ant minkštasuolio, išduobto paskutinio karnavalo mergužė- 
lių, o pati likdavo prie staliuko, visada užtiesto staltiese, nuber- 
to trupiniais, užversto popieriais. Čia ji jausdavosi kaip gene- 
rolas žygio palapinėje. Kartą sunegalavusi kuo ramiausiai už- 
lipo ant aukšto pailsėti metrdotelio kambarėlyje, — tam augalo- 
tam juočkiui ji leisdavo save pabučiuoti. Tik vėlai vakare, apie 

dvyliktą valandą, ji teikėsi grįžti namo. 

Šiaip ar taip, Delestanas buvo laimingas. Jis tarytum nema- 
tė žmonos keistenybių. Visiškai pavergusi vyrą, ji darė su juo, 
ką tik norėjo, o jis nedrįso nė cyptelėti. Delestanas buvo stačiai 
apsigimęs vergu. Jis jautėsi kuo puikiausiai atsižadėjęs savo 
valios ir nė neketino maištauti. Tomis dienomis, kai Klorindė 
teikdavosi pakęsti jį savo miegamajame, rytą jis padėdavo žmo- 
nai apsirengti: naršydavo po visais stalais ir krėslais, ieškoda- 
mas kažin kur dingusio batelio, arba griozdavo komodos stalčius, 
tikėdamasis užtikti sveikus apatinius. Jis džiaugdavosi galėda- 
mas viešumoje oriai šypsoti ir nepriklausomai laikytis. Žmonės 
beveik gerbė jį — taip ramiai ir globėjiškai jis kalbėdavo apie 
žmoną. 

Tapusi vienvalde šeimininke, Klorindė sumanė iš Turino 
susigrąžinti motiną: ji norinti, kad grafienė Balbi drauge su ja 
praleistų pusę metų. Nei iš šio, nei iš to ją ištiko dukters meilės 
priepuolis. Ji apvertė aukštyn kojomis visą aukštą, kad senoji 
dama gyventų kuo arčiau josios apartamentų. Netgi susimanė 
įdėti naujas duris, kad iš tualeto kambario patektų tiesiai 
į motinos miegamąjį. Ypač Rugonui matant, ji stengdavosi — kaip 
italams įprasta išpūsti savo jausmus — puikuotis savo meile 
motinai. Kaip ji galėjusi taip ilgai gyventi skyrium nuo grafienės: 
juk prieš vedybas nė žingsnio nesitraukdavusi nuo motinos! 
Ji vadindavo save kietaširde. Beje, ji esanti niekuo dėta: ji 
turėjusi klausyti patarimų, nors ligi šiol negalinti suprasti, 
kam to reikėję. Klausydamas tų maištingų kalbų, Rugonas 
nė nemirktelėdavo. Jis nebesakė jai pamokslų, nebesistengė 
jos paversti elegantiška Paryžiaus dama. Kitados, kai iš dyko 
buvimo kaisdavo kraujas ir busdavo geismai to tinginiaujan- 
čio imtynininko kūne, Klorindė padėdavo jam stumti tuščias 
dienas. Dabar, grumtynių įkarštyje, jis nė negalvodavo apie 
tokius dalykus: keturiolika valandų kasdieninio darbo suryda- 
vo menkus geismingumo išteklius. Kaip ir anksčiau, jis elgda- 
vosi su ja švelniai, bet su tam tikra panieka, paprastai rodoma 
moterims. Šiaip ar taip, retkarčiais ją aplankydavo, ir jo akyse 
iš naujo įsižiebdavo nepatenkinta ir vis dar neblėstanti aistra. 
Ji buvo vienintelė jo silpnybė, vienintelė moteris, kurstanti 
geismą. . 

Rugonui persikrausčius į ministeriją, jo draugai ėmė skųs- 
tis, jog nebegali kaip anksčiau susitikti jaukioje aplinkumoje, 
ir Klorindei dingtelėjo mintis rengti vakarus „gaujai“ savo 
namuose. Pamažu tai tapo įpročiu. Norėdama pabrėžti, kad 
tie sambūriai atstoja vakarus Marbefo gatvėje, ji rengdavo 
juos tomis pačiomis dienomis: sekmadieniais ir ketvirtadieniais. 

Tik Koliziejaus gatvėje svečiai užsisėdėdavo iki pirmos va- 
landos nakties. Ji priimdavo svečius buduare, nes Delestanas 
neduodavo didžiosios svetainės raktų, kad tie neišteptų baldų. 
Buduaras buvo labai ankštas, tad Klorindė plačiai atlapodavo 
miegamojo ir tualeto kambario duris; dažniausiai visi sėdėdavo 
susikimšę miegamajame tarp išblaškytų Klorindės skudurų. 

Ketvirtadieniais ir sekmadieniais Klorindei labiausiai rūpė- 
davo kuo anksčiau grįžti namo, skubomis papietauti ir pasiruoš- 
ti priimti svečius. Tačiau nors ir kaip ji stengdavosi, dusyk vi- 
siškai pamiršo kviestinius ir, grįžusi namo po vidurnakčio, aps- 
tulbo miegamajame aptikusi būrį žmonių. Vieną ketvirtadienį, 
gegužės pabaigoje, Klorindė grįžo neįprastu metu — apie penk- 
tą valandą: tą dieną ji išėjo pasivaikščioti, ir Santarvės aikštėje 
ją užklupo liūtis; ji pašykštėjo vežikui trisdešimties sū ir, užuot 
parvažiavusi fiakru, pėsčiomis perėjo Eliziejaus laukus. Kiaurai 
perlyta, ji įsmuko į tualeto kambarį, ir kambarinė Antonija ją 
nurengė kimšdama sviestainį su uogiene ir kvatodama — girdi, 
jos sijonai „apšlapinę parketą. 

— Ten toksai ponas jau gerą valandą jūsų laukia, — galop 
tarė Antonija ir, atsisėdusi ant grindų, ėmė traukti poniai bate- 
lius nuo kojų. 

Klorindė paklausė, kaip atrodo tas ponas. Susivėlusi, suskre- 
tusi, nesikeldama nuo grindų, juočkė kambarinė, žybčiodama 
baltutėliais dantimis, paaiškino: 

— Toksai storulis, labai išblyškęs, iš pažiūros griežtas. 

— Ak! Juk tai ponas Roitlingeris, bankininkas! — sušuko 
jaunoji moteris.— Prisimenu: jis turėjo ateiti ketvirtą valandą. 
Tiek to, tegu dar palaukia... Paruošk man vonią, gerai? 

Ir kuo ramiausiai išsitiesė vonioje, stovinčioje kambario 
gale už užuolaidos. Gulėdama vonioje, perskaitė gautus laiškus. 
Po gero pusvalandžio Antonija, grįžusi atgal į kambarį, su- 
kuždėjo: 

— Tas ponas matė, kaip jūs parėjot. Jis labai nori su jumis 
pasikalbėti. 

— Še tau! Visiškai pamiršau, kad manes laukia baronas! — 
tarė Klorindė ir visu ūgiu atsistojo vonioje.— Aprenk mane! 

Tačiau tą dieną rengiantis jai užeidavo keisčiausi užgaidai. 
Paprastai ji visiškai nesirūpindavo savo išvaizda, bet kartais 
ją ištikdavo tarytum kokie priepuoliai — ji imdavo dievinti sa- 
vo kūną. Stovėdama nuoga prieš veidrodį, prasimanydavo vi- 
sokiausių keistybių, liepdavo trinti save tepalais, balzamais, tik 
jai vienai žinomais kvapiaisiais aliejais, jos žodžiais: tariant, 
vieno jos draugo, italų diplomato, pirktais Konstantinopolyje 
iš pirklio, tiekiančio kvepalus sultono haremui. Antonijos tri- 

nama, ji stovėdavo nejudėdama kaip statula. Nuo tų tepalų 
jos oda buvo baltutėlė, lygi, nevystanti, nelyginant marmuras; 
turėjo ji ypatingų aliejų, tokių stebuklingų, jog akimoju išlygin- 
davo menkiausias raukšleles; ji pati visada užvarvindavo keletą 
lašelių ant flanelės sklypelio. Paskum ji susirūpindavo rankomis 
ir kojomis. Galėdavo kiaurą dieną grožėtis savimi. | 

Šiaip ar taip, po valandos, kai Antenija apvilko ją marški- 
niais ir apatiniu sijonu, ji staiga susizgribo: 

— O baronas?.. Et, tiek to, tegul įeina! Jis puikiai supranta, 
ką reiškia moteris. 

Ponas Roitlingeris jau ilgiau nei dvi valandas kantriai lau- 
kė buduare. Išblyškęs, šaltakraujis, griežtų pažiūrų bankinin- 
kas, vienas turtingiausių Europoje, jau kuris laikas po du ar tris 
kartus per.savaitę, susinėręs rankas ant kelių, ištisas valandas 
sėdėdavo laukdamas Klorindės. Jis netgi kviedavosi ją į namus, 
kur viešpatavo ledinė, pedantiškai atšiauri atmosfera ir kur ji 
stulbindavo liokajus savo nevaržomomis manieromis. 

— Sveikas, barone! — sušuko ji.— Nežiūrėk, mane šukuoja. 

Ji sėdėjo pusnuogė, marškiniai vos laikėsi ant pečių. Baro- 
nas atlaidžiai šyptelėjo blyškiomis lūpomis; be galo mandagiai 
nusilenkė ir liko bestovįs, žiūrėdamas į ją šaltomis ir skaidrio- 
mis akimis. 

— Atėjot naujienų, ar ne?.. Turiu jums šį bei tą. 

Ji atsistojo, liepė Antonijai pasišalinti, ir toji išėjo įsmei- 
gusi šukas jai į plaukus. Klorindė, matyt, labai bijojo, kad jos 
kas nors nenusiklausytų, nes pasistiebė ir, uždėjusi bankinin- 
kui ranką ant peties, ėmė kuždėti kažką jam į ausį; bankininkas 
klausėsi įsmeigęs žvilgsnį į atkištą krūtinę, bet tikriausiai nie- 
ko nematė ir tik energingai linkčiojo galvą. 

— Tai va! — garsiai sušuko Klorindė.— Dabar galit veikti. 

Jis paėmė jai už rankos, priglaudė prie krūtinės, norėdamas 
dar šį tą susižinoti. Vargu ar jis būtų galėjęs laisviau laikytis su 
savo patikėtiniu. Išeidamas jis pakvietė ją rytojaus dienai pie- 
tų: girdi, žmona jos labai pasiilgusi. Klorindė palydėjo jį iki 
durų. Bet staiga skaisčiai nuraudo ir, rankomis užsidengusi krū- 
tinę, sušuko: 

— Dievulėliau, kaip aš atrodau! 

Ir užsipuolė Antoniją. Ta merga niekad nebaigsianti jos 
rengti! Tačiau, Antonijai vos spėjus ją sušukuoti, Klorindė pa- 
reiškė, jog nemėgstanti ištisas valandas staipytis prieš veidro- 
dį. Nors oras buvo šiltas, ji panoro apsivilkti ilga juodo aksomo 
suknia, laisva kaip tunika, per liemenį suveržta raudono šilko 
juosta. Jau du kartus liokajus buvo užlipęs pranešti, jog pietūs 


246 - 


ant stalo. Tačiau, eidama per miegamąjį, Klorindė staiga paste- 
bėjo tris ponus, nors niekas nė neįtarė juos ten esant. Tai buvo 
politiniai emigrantai — ponai Brambila, Staderinas ir Viskar- 
dis. Klorindė nėmaž nenustebo juos išvydusi. 

— Ar jau seniai manęs laukiat? — paklausė. 

— Taip, taip, — oriai linkčiodami atsakė jie. 

Atėję anksčiau už bankininką, tie mįslingi vyrai sėdėjo tyliai 
kaip pelės: politinės negandos išmokė juos būti nebylius ir ap- 
dairius. Vienoda poza susėdę vienas šalia kito ant minkštasuo- 
lio, visi trys čiulpė storus užgesusius cigarus. Pamatę Klorindę, 
jie pašoko, apstojo ją iš visų pusių. Ir visi suskato vienas 
per kitą pusbalsiu tarškėti itališkai. Klorindė lyg nurodinėjo, 
ką jiems dera daryti. Vienas jų šifru rašėsi knygelėn pasta- 
bas; kiti du, baisiai susijaudinę, šūkčiojo dangstydamiesi bur- 
nas pirštinėtomis rankomis. Paskum, nutaisę paslaptingas mi- 
nas, Visi trys vorele išėjo pro duris. 

Tą ketvirtadienį po pietų vyko svarbus ministrų pasitari- 
mas — buvo sprendžiamas ginčas dėl kelių tiesimo. Išvykdamas 
Delestanas perspėjo Klorindę, jog parsiveš Rugoną, ir ji susi- 
raukė, lyg nenorėdama jo matyti. Juodu dar nebuvo susipykę, 
bet ji laikėsi vis šalčiau, stengdamasi parodyti, kad jis jai — 
tuščia vieta. 

Pirmieji apie devintą valandą pasirodė ponas Kanas ir ponas 
Bežiuenas, o kiek vėliau*“— ponia Korer. Jie užtiko Klorindę 
miegamajame,— išsitiesusi ant sofos, ji skundėsi viena tų keis- 
tų ir nesuvokiamų negalių, netikėtai jai užeinančių: šįkart, ger- 
dama vandenį, ji tikriausiai bus prarijusi musę, ji jaučianti, kaip 
musė dūzgianti skrandyje. Apsisiautusi duksliu juodo aksomo 
chalatu, atsirėmusi į tris priegalvius, baltutėliu veidu ir nuogo- 
mis rankomis ji buvo neregėto grožio ir atrodė nelyginant vie- 
na tų statulų, kurios, pusiau pasikėlusios, guli paminklų papė- 
dėse. Jos kojūgaly Luidžis Pocas tyliai brunzgino gitaros sty- 
gas: atsižadėjęs tapybos, jis atsidavė muzikai. 

— Prašom sėstis,— sukuždėjo ji.— Atleiskite man. Pati 
nežinau, kaip man į skrandį pakliuvo ta musė... 

Grimzdamas į saldžias svajones, Pocas -<skambino gitara ir 
tyliai niūniavo. 

Ponia Korer pristūmė krėslą arčiau Klorindės. Ponas Kanas 
ir ponas Bežiuenas galop susirado neužgrioztas kėdes. Atsisėsti 
kur nors buvo ne taip paprasta, nes visos kėdės buvo užkrautos 
apatiniais sijonais. Pulkininkui Žoblenui ir jo sūnui Ogiustui, 
atėjusiems po penkių minučių, teko stovėti. 

— Vaikeli,— kreipėsi Klorindė į Ogiustą, kurį vis dar tuji- 
no, nors vaikinui jau buvo septyniolika metų, — atnešk čionai 

dvi kėdes iš tualeto kambario. 

Buvo tai vieniškos kėdės, visiškai nusišėrusios nuo šlapių 
skalbinių, amžinai džiaustomų ant atkalčių. Miegamajame švie- 
tė vienintelė lempa karpytu rausvo popieriaus gaubtu; antra 
lempa buvo tualeto kambary, o trečia — buduare; pro atla- 
pas duris buvo matyti prieblandos gaubiami kambariai, kur 
spingsėjo tarytum naktinės lempelės. Miegamasis, kadaise 
trauktas violetiniais apmušalais, dabar virtusiais purvo spalvos, 
buvo pritvinęs slogios prietemos, sakytum kokių išgarų; tad iš 
patamsio šmėkščiojo nuzulinti krėslų kampai, dulkės buvo sto- 
ru sluoksniu nugulusios baldus, o vidury kilimo juodavo didelė 
rašalo dėmė, atsiradusi tikriausiai nukritus rašalinei, nes nutaš- 
kyta buvo viskas aplink — ir parketas, ir baldai. Kampe stovėjo 
lova užtrauktomis užuolaidomis, kad nebūtų matyti sujaukti 
patalai. Toje prieblandoje trenkė stipriais aromatais, lyg visi 
kvepalų buteliukai tualeto kambaryje būtų buvę atkimšti. Net 
ir pačiu karštymečiu Klorindė neleisdavo atidaryti langų. 

— Kaip gardžiai kvepia pas jus, — įtaikaudama tarė ponia 
Korer. 0 

— Tai aš kvepiu,— naiviai paaiškino jaunoji moteris. 

Ir papasakojo apie tepalus, kurių gaunanti iš pirklio, tiekian- 
čio kvepalus sultono žmonoms. Pakišo nuogą ranką poniai Ko- 
rer panosėn. Prasiskleidė juodo aksomo chalatas, išlindo ko- 
jytės raudonais bateliais. Pocas, apsalęs, apdujęs nuo svaigių 
Klorindės kvepalų, nykščiu tyliai virpino gitaros stygas. 

Po kelių minučių kalba neišvengiamai nukrypo į Rugoną, 
kaip tai paprastai atsitikdavo kiekvieną ketvirtadienį ir sek- 
madienį. „Gauja“ tik todėl ir rinkdavosi, kad galėtų iš naujo 
pakalbėti neišsemiama tema, kad galėtų išlieti visą pagiežą, iš- 
dirbti Rugoną į šuns dienas. Klorindei net nereikėdavo jų kurs- 
tyti: jie ateidavo visada nepatenkinti, pilni pavydo, pykčio, 
apmaudo, amžinai graužiami nedėkingumo, įsiutinti visų Rugo- 
no malonių. į 

— Ar šiandien matėt dičkį? — paklausė pulkininkas. 

Rugonas jau nebebuvo „didis žmogus ". 

— Ne,—- atsiliepė Klorindė.— Gal pamatysim vėliau. Vy- 
ras užsimetė jį parsivežti. 

— Šiandien sėdėjau vienoj kavinėj,— kiek patylėjęs pridū- 
rė pulkininkas.— Žmonės visus jo kaulelius narsto. Sako, jis ka- 
bo ant plauko, nė dviejų mėnesių neišsilaikys. 

Ponas Kanas tarė niekinamai numojęs ranka: 

— Mano galva, neišsilaikys nė trijų savaičių... Matot, Ru- 
gonas netinka tokiam postui: jis per daug mėgsta valdžią, ap- 
kvaitęs kerta iš peties kur pakliūva, mosuoja vėzdu, siutina vi- 

sus savo žiaurumu... Per penkis mėnesius pridarė siaubingų 
dalykų... 

— Taip, taip, — įsiterpė pulkininkas,— jis laužo įstatymus, 
savavaliauja, siautėja. Per daug įsismagino, tikrai per daug! 

Netardama nė žodžio, ponia Korer prisikišo pirštus prie smil- 
kinio: girdi, Rugonui ne visi namie. 

— Jūsų tiesa,— pritarė ponas Kanas, pastebėjęs tą mostą.— 
Jam galvoj kliuka, kaip kažin ką! 

Visi sužiuro į poną Bežiueną, ir tas laikė savo pareiga irgi 
įkišti savo dvylekį. 

— O, Rugonas labai neprotingas, — sumurmėjo jis,— labai 
neprotingas! | 

Atlošusi galvą ant priegalvių, Klorindė nesikišo į pokalbį 
ir spoksojo į šviesų lempos ratą lubose. Kai visi nutilo, ji irgi 
tarė žodį, norėdama juos įkiršinti: 

— Kas be ko, jis savavaliauja, bet, pasak jo, visa tai, kas 
jam prikišama, jis daro vien stengdamasis įtikti draugams... Esu 
apie tai su juo kalbėjusi. Tos paslaugos, kurias jums padarė... 

— Mums! Mums! — įtūžę suriko visi keturi. 

Ir prašneko visi drauge, norėdami užginčyti tuos žodžius. 
Tačiau ponas Kanas perrėkė visus. 

— Ačiū Ragonui už paslaugas! Juokas, ir tiek!.. Ištisus dve- 
jus metus turėjau laukti, kol gavau koncesiją. Visai nusigyve- 
nau. Pelningas dalykas per tą laiką virto niekais... Jeigu jis ma- 
ne taip myli, ko gi dabar nepadeda? Aš jį prašiau, kad gautų 
imperatoriaus leidimą mano bendrovę sujungti su Vakarų gele- 
žinkelio bendrove, o jis man atsakė, jog reikia palaukti... Ačiū 
Rugonui už paslaugas! Tik norėčiau pamatyti, kaip jos atrodo! 
Jis nieko man nepadarė ir nieko daugiau nebegali padaryti! 

— O man? O man? — sušuko pulkininkas, rankos mostu 
nutildydamas beprabylančią ponią Korer.— Manot, jis man ką 
nors padarė? Gal jis kalba apie komandoro kryžių, kuris buvo 
man žadėtas jau prieš penkerius metus?.. Tiesa, jis priėmė Ogius- 
tą tarnybon, bet dabar stačiai pirštus sau graužiu. Jei būčiau lei- 
dęs Ogiustą pramonėn, jis antra tiek uždirbtų... Tas žaltys Rugo- 
nas vakar man pareiškė, jog negali Ogiustui pakelti atlyginimo 
anksčiau nei po pusantrų metų. Šit kaip jis gadina savo vardą, 
padėdamas draugams! 

Galop pavyko įsiterpti ir poniai Korer. Ji prisikišo prie 
Klorindės. 

— Sakykit, ponia, 0 apie mane jis nekalbėjo? Kaip gyva nie- 
ko nesu iš jo gavusi. Nė iš tolo nesu mačiusi tų jo geradarys- 
čių. Jis ir pats to pasakyti nedrįstų, o jeigu jau aš prašnekčiau... 
Nesiginu, esu tarpininkavusi ne vienai damai, savo bičiulei: man 

patinka pasitarnauti žmogui... Tai va, štai ką esu pastebėjusi: 
viskas, ką jis parūpina, išeina ne į naudą, visos jo malonės, ro- 
dos, neša nelaimę. Kad ir vargšelė Ermini Bijkok, šv. Dionyzo 
vienuolyno auklėtinė, vieno karininko suvedžiota; Rugonas iš- 
rūpino jai kraitį, bet štai vieną rytą atbėga pas mane Ermini ir 
pasakoja, kokia bėda nutikusi: su vedybomis jai nieko neišėję, 
karininkas prašvilpęs jos kraitį ir nešęs kudašių... Matot, ki- 
tiems — viskas, 0 man — nieko! Neseniai grįžau iš Kulonžo, kur 
buvau nuvažiavusi tvarkyti palikimo reikalų, ir papasakojau 
Rugonui, kokias machinacijas daro ponia Martino. Dalyjant tur- 
tą, norėjau gauti namą, kur esu gimusi, o toji moteriškė taip vis- 
ką sutvarkė, jog namas atitenka jai... Ir žinot, ką man atsakė Ru-. 
gonas? Trissyk man pakartojo, kad nebenori kištis į tą nešvarią 
istoriją. 

Tuo tarpu subruzdo ir ponas Bežiuenas. 

— Ir aš kaip ponia,— miknodamas pralemeno jis,— kaip 
gyvas nieko jo neprašiau, visiškai nieko! Nieko nežinojau, nie- 
ko nenumaniau, ką jis man daro. Jis pasinaudoja tuo, kad nieko 
jam nesakai, ir griebia tave į gniaužtus, taip, griebia, ir baigta... 

Ir dar kažin ką vebleno panosėje. Visi keturi linkčiojo gal- 
vomis. Staiga iškilmingai prabilo ponas Kanas: 

— Matot, visa bėda, kad Rugonas — nedėkingas žmogus. 
Prisimenate, kaip visi mes davėmės po Paryžių, stengėmės pras- 
tumti jį į ministrus? Juk mes stačiai iš kailio nėrėmės, ir gerti, 
ir valgyti pamiršę. Nuo to laiko jis mums skolingas; viso gyve- 
nimo jam nepakaks tai skolai atlyginti. Velniai griebtų! O 
dabar jis bodisi savo atsakomybės, nori mūsų nusikratyti. To 
ir reikėjo tikėtis. 

— Taip, taip! Jis mums už viską turi būti dėkingas! — suri- 
ko kiti. — Gražiai mums už tai atsilygina, nieko nepasakysi! 

Kurį laiką jie pliekė Rugoną, skaičiuodami savo aukas; kai 
tik vienas nutildavo, kitas iškart prisimindavo kokį nors dar 
baisesnį dalyką. Staiga pulkininkas pasigedo sūnaus Ogiusto: 
jaunuolio nebebuvo miegamajame. Iš tualeto kambario buvo 
girdėti keisti garsai, tarytum vandens pliuškenimas. Pulkininkas 
nuskubėjo tenai ir užklupo labai susijaudinusį Ogiustą prie vo- 
nios, kurią Antonija buvo pamiršusi išpilti. Vandens paviršiuje 
plūduriavo citrinos griežinėliai, kuriais Klorindė valėsi nagus. 
Ogiustas merkė pirštus į vandenį ir uostė juos su moksleivio 
goslumu. 

— Tas berniūkštis stačiai nepakenčiamas,— pusbalsiu tarė 

„Klorindė.— Visur kaišioja snapą! 

— Dieve mano! — toliau kalbėjo pusbalsiu ponia Korer, lyg 

ir laukusi, kad išeitų pulkininkas.— Ko jau ko, o takto Rugonui 

labiausiai trūksta... Čia kalbant, čia paliekant, kol nėra mūsų do- 
rojo pulkininko, juk Rugonas labai apsiriko, kad nesilaikė 
formalumų ir priėmė tą jaunuolį pas save į ministeriją. Tokių 
paslaugų draugams nedaroma. Taip tik vardą sau galima su- 
sigadinti. 

Tačiau Klorindė pertraukė ją ir sukuždėjo: 

— Mieloji, nueikit ir pažiūrėkit, ką juodu ten daro. 

Ponas Kanas šypsojo. Poniai Korer išėjus, jis savo ruožtu 
tarė nuleidęs balsą: . | 

— Gražumėlis.. Žinoma, Rugonas nepagailėjo pulkininkui 
malonių, bet jai, tiesą pasakius, nėra ko skųstis. Rugonas visiš- 
kai susitepė vardą, dėl jos įsiveldamas į tą šlykščią Martino by- 
lą. Įrodė, kad doros neturi nė lašo. Nevalia žudyti žmogaus, įtai- 
kaujant senai pažįstamai, tiesa? 

Jis atsistojo, smulkiais žingsneliais pavaikščiojo po miega- 
mąjį. Pasuko į prieškambarį pasiimti portsigaro iš palto kiše- 
nės. Tuo metu sugrįžo pulkininkas ir ponia Korer. 

— Še tau! Kanas išgaravo, — tarė pulkininkas. 

Ir nei iš šio, nei iš to sušuko: 

— Mes visi, savaime suprantama, ne be reikalo skundžia- 
mės Rugonu, bet Kanui, man regis, derėtų patylėt. Man, pavyz- 
džiui, nepatinka nedėkingi žmonės... Ką tik, jam girdint, neno- 
rėjau nieko sakyti. Bet toje kavinėje, kur šiandien buvau užsukęs, 
žmonės kalbėjo, jog Rugonas žlugsiąs kaip tik dėl to, kad savo 
"vardą susiteršęs tokia nešvaria machinacija kaip geležinkelis 
iš Nijoro į Anžerą. Nevalia taip apsižioplinti! O mūsų dičkis 
kvailys ten šaudo petardas ir sako ilgiausias kalbas, ir dar drįsta 
remtis imperatorium!.. Tai va, bičiuliai! Tasai Kanas privirė 
mums košės. Na, Bežiuenai, jūs pritariate mano nuomonei? 

Ponas Bežiuenas suskato guviai linkčioti galvą, nors ką tik 
buvo nuoširdžiai pritaręs ir poniai Korer, ir ponui Kanui. Klo- 
rindė vis dar gulėjo atsivertusi ant priegalvių, spoksojo į lubas 
išplėtusi akis, kandžiojo dirželio kutą, kuteno juo sau veidą ir 
patyliukais šaipėsi. 

— .Citf — sudraudė ji. 

Įėjo ponas Kanas, kandžiodamas cigaro galiuką. Prisidegė 
cigarą, išpūtė kelis didelius kamuolius dūmų, — Klorindės kam- 
baryje buvo leidžiama rūkyti. Paskum, lyg užbaigdamas pradėtą 
kalbą, pridūrė: 

— Trumpai drūtai, jeigu Rugonas tvirtina, kad jo padėtis 
pašlijo dėl mūsų, tai aš tiesiai pareiškiu: ne kas kitas kaip jis 
visiškai sudergė mūsų vardą savo tariama globa. Juk jis taip 
šiurkščiai pastumia Žmogų į priekį, jog tas norom nenorom su- 
siknežina nosį į sieną... Beje, nors Rugonas savo kumščiais gali 

jautį nudobti, bet štai ir vėl bus paguldytas ant abiejų menčių. 
Na jau ne, ačiū! Neturiu nė menkiausio noro antrąsyk kelti jį 
nuo žemės! Jei Žmogus nemoka naudotis jam patikėta valdžia, 
vadinasi, tam Žmogui galvoj negerai. Jis teršia mūsų gerą var- 
dą, girdit, teršia!.. Na, o aš ir šiaip turiu didelę atsakomybę, aš 
jo atsižadu! 

Šiaip ar taip, jis sumizgo, ėmė kalbėti vis tyliau, o pulkinin- 
kas ir ponia Korer nudelbė akis, kad nereikėtų lygiai taip aiškiai 
ir ryžtingai pareikšti savo nuomonės. Rugonas vis dėlto dar mi- 
nistras, ir palikti jį gali tik tada, kai prisišlieji prie kokios nors 
kitos galybės. - 

— Lyg, be dičkio, nieko daugiau nebūtų pasaulyje,— abe- 
jingai tarė Klorindė. , 

Visi sužiuro į ją tikėdamiesi kokio nors konkretaus pasiū- 
lymo. Bet ji tik skėstelėjo rankomis, lyg prašydama truputį pa- 
kantrauti. Tas nebylus mostas, žadantis visiškai naują globėją, 
apipilsiantį juos malonėmis, kaip tik ir skatino visus uoliai lan- 
kytis pas Klorindę kiekvieną ketvirtadienį ir sekmadienį. Jie 
juste juto, kad tame kambaryje, troškiame nuo svaigių aroma- 
tų, kvepia artima pergale. Ligi galo išmelžę Rugoną ir patenkinę 
savo pirmuosius geismus, jie laukė ateinant naujos jėgos, galin- 
čios patenkinti naujus geismus, nepaprastai pašokusius ir pa- 
gausėjusius. 

Staiga Klorindė pasikėlė nuo priegalvių. Atsirėmusi į alkūn- 
ramstį, ji ūmai palinko prie Poco ir, lyg pagauta kokio beprotiško 
džiaugsmo, skambiai kvatodama ėmė pūsti jam į kaklą. Kai ji 
būdavo labai patenkinta, ją kartais ištikdavo tokios vaikiškos 
linksmybės priepuoliai. Nenukeldamas rankos nuo gitaros, 
Pocas atlošė galvą, iššiepė baltutėlius dantis; gražuolis italas 
gūžėsi lyg kutenamas tos glamonės, o ji juokėsi vis skardžiau 
ir vis smarkiau pūtė jam į kaklą, norėdama, kad jis imtų prašyti 
malonės. Paskum, itališkai jį pabarusi, Klorindė pasisuko į ponią 
Korer ir tarė: 

— Tegul jis padainuoja, tiesa?.. Jeigu padainuos, aš nusto- 
siu pūsti, duosiu jam ramybę... Jis sudėjo gražią dainelę. 

Tuomet visi suskato prašyti jį padainuoti. Pocas vėl ėmė 
brunzginti gitarą ir, nenutraukdamas akių nuo Klorindės, uždai- 
navo. Tai buvo sakytum aistringas ulbėjimas, kuriam antrino 
lengvi, švelnūs gitaros garsai; tarp begalės atodūsių ir tremolo 
sunku buvo suprasti itališkus žodžius. Paskutinį posmą, kur, ma- 
tyt, buvo kalbama apie meilės kančias, Pocas padainavo siel- 
vartingu balsu, bet jo lūpos šypsojo, o veide grūmėsi neviltis 
ir džiaugsmas. Kai jis nutilo, visi ėmė karštai ploti. Kodėl jis 
neišspausdinąs tokių žavių dainelių? Juk diplomato padėtis var- 

gu ar galinti būti rimta kliūtis. 

— Vienas mano pažįstamas kapitonas sukūrė operetę, — ta- 
rė pulkininkas Žoblenas.— Ir pulke niekas nedrįso jo smerkti. 

— Taip, bet diplomatas... — linguodama galvą, atsiduso po- 
nia Korer. 

— Dieve mano! — pareiškė ponas Kanas.— Man regis, jūs 
klystat. Juk diplomatai — irgi žmonės. Daugelis jų darbuojasi 
meno srityje. | 

Klorindė lengvai paspyrė Pocui į pašonę ir pusbalsiu kažką 
įsakė. Jis atsistojo, numetė gitarą ant drabužių krūvos. Po pen- 
kių minučių sugrįžo lydimas Antonijos, kuri nešė padėklą su 
ropine ir stiklinėmis; jis laikė rankose cukrinę, netilpusią ant 
padėklo. Klorindė niekuo kitu nevaišindavo kaip tik saldytu 
vandeniu; tad artimi draugai, norėdami jai įtikti, gerdavo sta- 
čiai tyrą Vandenį. 

— Na, kas tenė — paklausė ji, atsisukdama į tualeto kam- 
bario pusę, nes girgžtelėjo durys. Paskum susizgribusi sušu- 
ko: — Ak, juk tai mama!.. Ji miegojo. 

Ir tikrai pasirodė grafienė Balbi, apsisiautusi juodos vilnos 
chalatu;; galvą buvo apsirišusi nėrinių skiaute, kurios galai 
kadaravo jai apie kaklą. Flaminijas, dilba liokajus ilga barzda 
ir plėšiko veidu, laikė ją už parankių, kitaip sakant, beveik ne- 
šė savo glėbyje. Ji atrodė nėmaž nepasenusi: veidas buvo lygiai 
toks baltas kaip anksčiau, lūpos šypsojo amžina grožio karalie- 
nės šypsena.. | 

— Palauk, mama! — sušuko Klorindė.— Aš užleisiu tau 
sofą, 0 pati atsigulsiu į lovą... Nekaip jaučiuosi. Kažkoks gyvis 
į mane įlinda. Štai ir vėl kandžiojasi. 

Įvyko tikras persikraustymas. Pocas su ponia Korer padėjo 
jaunajai moteriai persikelti į lovą; bet iš pradžių reikėjo pak- 
loti sujauktas paklodes, supurenti priegalvius. Tuo tarpu gra- 
fienė Balbi atsigulė ant sofos. Užpakaly jos atsistojo Flaminijas, 
juodas ir bežadis, grasiu žvilgsniu dėbčiodamas į visus aplink. 

— Juk nieko baisaus, jeigu aš atsigulsiu, ar ne? — kalbėjo 
Klorindė.— Man daug geriau, kai guliu... Šiaip ar taip, aš jūsų 
neišprašau. Galite dar pabūti. 

Ji išsitiesė, alkūne įsirėmė į priegalvį, juodas chalatas išsi- 
pleikė ant baltos paklodės nelyginant rašalo dėmė. Beje, niekas 
ir neketino išeiti. Ponia Korer pusbalsiu kalbėjo su Pocu apie 
tobulą Klorindės kūną, kurį juodu drauge guldė į lovą. Ponas 
Kanas, ponas Bežiuenas ir pulkininkas sveikinosi su grafiene. 
Ji linkčiojo šypsodama. Kartais neatsisukdama šūkčiojo švel- 
niu balsu: 

— Flaminijau! 

Dilba liokajus be žodžių viską suprasdavo: supurendavo 
priegalvį, atnešdavo taburetę, išsitraukdavo iš kišenės bute- 
liuką kvepalų ir visa tai darydavo grasia frakuoto plėšiko iš- 
raiška. 

Tuo metu Ogiustui nutiko nelaimė. Jis apvaikščiojo visus 
tris kambarius, naršydamas visus moteriškus skudurus, išmė- 
tytus kur pakliūva. Paskum jam pasidarė nuobodu, ir jis įgulė 
stiklinėmis maukti saldytą vandenį. Klorindė jau kuris laikas 
nenuleido nuo jo akių, stebėdama, kaip tuštėja cukrinė. Galop, 
smarkiai maišydamas šaukšteliu, jis sukūlė stiklinę. 

— Juk tai cukrus! Ar galima šitiek berti? — sušuko Klorindė. 

— Kvaily!..— sudraudė sūnų pulkininkas.— Ar negali ger- 
ti nesaldyto vandens?.. Išgerk rytą vakarą po gerą stikline. 
Puikiausias vaistas nuo visų !1gų. 

Laimė, kad atėjo ponas. Bušaras. Jis pavėlavo, pasirodė tik 
po dešimtos, nes buvo svečiuose. Ir labai nustebo neradęs pas 
Klorinde žmonos. 

— Ponas d'Eskorajas pasisiūlė ją čionai atvežti, — tarė jis, — 
o aš pažadėjau užvažiuoti jos grįždamas namo. | 

Ir tikrai po pusvalandžio pasirodė ponia Bušar, lydima pono 
d'Eskorajo ir pono Larukėto. Susipykęs su šviesiaplauke gra- 
žuole, jaunasis markizas ištisus metus su ja nesimatė, bet nese- 
niai juodu susitaikino. Jų romanas tapo įpročiu: juodu išsiskir- 
davo, vėl atnaujindavo santykius kokiai savaitei, o netyčia su- 
sitikę negalėdavo susitvardyti neįžnybę vienas kitam ir nepa- 
sibučiavę už durų. Tai išeidavo savaime, be niekur nieko, ūmai 
iš naujo plykstelėjus aistros šuorui. Važiuojant pas Delestanus 
atvira karieta, pakeliui jiems pasitaikė ponas Laruketas. Ir tuo- 
met visi trys, skambiai kvatodami ir blevyzgodami, nudardėjo 
pasivažinėti į Bulonės mišką; vienu tarpu ponui d'Eskorajui 
netgi pasirodė, jog deputatas laiko apkabinęs ponią Bušar,— 
mat jųdviejų rankos susidūrė ant gražuolės liemens. Jie atnešė 
linksmybės pliūpsnį, tamsių alėjų gaivą, mieguistos lapijos slė- 
piningumą, dar visai neseniai slopinusį jų pokštus ir juoką. 

— Taip, ką tik buvome prie ežero, — tarė ponas Laruketas.— 
Garbės žodis, jie mane veda iš kelio... Kuo ramiausiai važiavau 
namo, ketindamas gerai padirbėti... 

Pastaruoju metu jis netikėtai surimtėjo. Per paskutinę sesiją 
Atstovų rūmuose apie valstybinės paskolos išmokėjimą pasa- 
kė kalbą, kuriai rengėsi ištisą mėnesį. Nuo tos dienos jis laikėsi 
oriai, lyg vedęs vyras, tarytum tribūnoje būtų palaidojęs vien- 
gungio gyvenimą. Ponas Kanas pasivedėjo jį į kambario galą 
ir pusbalsiu tarė: 

— Beje, jūs palaikote gerus santykius su Mairsi... 

Jų balsai pritilo, juodu ėmė kuždėtis. Tuo tarpu žavioji po- 
nia Bušar, pasisveikinusi su grafiene, atsisėdo prie lovos, paėmė 
Klorindei už rankos ir savo tęvu balseliu išreiškė gilią užuo- 
jautą. Ponas Bušaras stovėjo oriai ir mandagiai, bet staiga, vi- 
siems tyliai šnekučiuojant, garsiai sušuko: 

— Ar jums dar nepasakojau?.. Gražiai elgiasi mūsų dičkis! 

Įr, prieš paaiškindamas, kas atsitiko, kaip ir visi kiti, ėmė 
graudžiai skųstis Rugonu. Nieko iš jo nebeišprašysi, net pasi- 
daręs nemandagus, o ponas Bušaras visų labiausiai vertino man- 
dagumą. Paskum paklaustas, ką tokio Rugonas jam padaręs, 
galiausiai jis paaiškino: 

— Aš nemėgstu neteisybės... Turiu galvoj vieną savo tar- 
nautoją, Žoržą Diušeną; jūs jį pažįstat, esate matę mano namuo- 
se. Tas vaikinas žodžio vertas. Jis mums stačiai kaip sūnus. Žmo- 
na jį labai myli, nes juodu iš vieno krašto... Taigi neseniai mes 
nusprendėme padaryti Diušeną mano pavaduotoju. Tą mintį 
pasiūliau aš, bet juk ir tu jai pritarei, Adele, tiesa? 

Ponia Bušar sumišusi dar žemiau pasilenkė prie Klorindės: 
ji jautė įdėmų pono d'Eskorajo žvilgsnį ir stengėsi nuo jo 
pasislėpti. 

— Tai va! — toliau kalbėjo kanceliarijos viršininkas.— 
Tik paklausykit, kaip mūsų dičkis pažiūrėjo į mano prašymą!.. 
Ilgokai spoksojo į mane tokia užgaulia mina, nė žodžio nesaky- 
damas, o paskum griežtai atsisakė jį patenkinti. O kad aš neat- 
lyžau, jis man tarė šypsodamas: „Pone Bušarai, neprašykit; man 
labai nemalonu, bet aš turiu labai rimtą priežastį...“ Daugiau iš 
jo nieko negalėjau ištraukti. Jis puikiai suprato, kad aš pykstu, 
nes paprašė perduoti žmonai linkėjimus... Tiesa, Adele? 

Ponia Bušar kaip tik tą vakarą turėjo labai audringą pokal- 
bį su ponu d'Eskoraju apie Žoržą Diušeną. Todėl ji manė bū- 
siant protingiausia pasakyti užgaidžiu tonu: 

— Dieve mano! Ponas Diušenas gali palaukti... Ne toks jis 
jau genijus! 

Bet vyras užsispyręs varė savo: 

— Ne, ne, jis vertas pavaduotojo vietos, jis bus mano pava- 
duotojas! Savo žodžio aš neatsisakysiu... Aš kovosiu, kad teisy- 
bė paimtų viršų! 

Teko jį raminti. Klorindė atrodė mintimis nukilusi kitur: ji 
stengėsi nesiklausyti, ką šneka ponas Kanas ir ponas Laruketas, 
užsiglaudę jos kojūgaly. Ponas Kanas atsargiai aiškino savo 
padėtį. Jo didžiam užmojui — geležinkeliui iš Nijoro į Anžerą — 
grėsė žlugimas. Dar jokių darbų nepradėjus, akcijos Biržoje buvo 
pardavinėjamos aštuoniasdešimčia frankų brangiau už jų tik- 
rąją kainą. Dangstydamasis tariama anglų bendrove, ponas Ka- 

nas leidosi į bėgediškiausias spekuliacijas. Ir dabar nuo neiš- 
vengiamo bankroto jį galėjo išgelbėti nebent galinga ranka. 

— Kadaise Marsi siūlė man parduoti projektą Vakarų ben- 
drovei,— burbėjo ponas Kanas.— Aš pasirengęs pradėti dery- 
bas. Reikėtų tiktai gauti leidimą... 

Klorindė nepastebimai pašaukė juos prieiti arčiau. Palinkę 
prie lovos, juodu ilgai šnekėjo su jaunąja moterimi. Marsi 
nėmaž nepykstąs. Ji pasikalbėsianti su juo. Pasiūlysianti jam 
milijoną, kurio jis reikalavęs pernai, kai žadėjęs padėti gauti 
koncesiją. Būdamas Įstatymų leidžiamojo susirinkimo pirminin- 
kas, jis be niekur nieko gausiąs reikalingą leidimą. 

— Matot, kad tokie dalykai pasisektų, neįmanoma apsieiti 
be Marsi,— tarė ji šypsodama.— Bandyk nebandęs eiti kitais 
keliais, vis tiek būsi priverstas galiausiai šauktis jį pagalbon ir 
maldauti, kad gelbėtų iš bėdos. 

Miegamajame dabar visi kalbėjo drauge vienas per kitą ir 
labai garsiai. Ponia Korer aiškino poniai Bušar, jog turinti vienin- 
telį norą: mirti Kulonže, savo namuose, kur gyvenę jos tėvai. 
Ji vos neverkė kalbėdama apie gimtinę: kas jau kas, 0 ji priver- 
sianti ponią Martino grąžinti jai namus, pilnus vaikystės prisi- 
minimų. Kalba neišvengiamai krypo į Rugoną. Ponas d'Eskora- 
jis pasakojo, kad jo tėvai, išgirdę apie Rugono savavaliavimą, 
baisiausiai supykę ir patarę jam nedelsiant nutraukti santykius 
su ministru ir grįžti į Valstybės tarybą. Pulkininkas pasakojo, 
kad dičkis griežtai atsisakęs prašyti jam vietos imperatoriaus 
dvare. Ponas Bežiuenas, ir tas guodėsi, jog paskutinįsyk važiuo- 
damas į Buržą, imperatorius neužsukęs į San Floraną aplankyti 
jo krištolo fabriko, nors Rugonas tvirtai pažadėjęs išmelsti tą 
malonę. Ir, šėlstant tai žodžių audrai, grafienė Balbi šypsojo 
gulėdama ant sofos, žiūrinėjo savo putlias rankas ir lipšniai 
šaukė: 

— Flaminijau! 

Dilba liokajus ištraukdavo iš liemenės kišenės mažytę vež- 
lenos dėžele su mėtinėmis pastilėmis, ir grafienė čiulpdavo jas 
gardžiuodamasi kaip sena smagurė. , 

Delestanas grįžo namo tik apie vidurnaktį. Pamatę jį keliant 
buduaro durų užuolaidą, visi nutilo, ištempė kaklus. Tačiau užuo- 
laida nusileido, niekas daugiau nepasirodė. Praslinko dar kelios 
laukimo sekundės, ir pasigirdo šūksniai: 

— Jūs vienas? 

— Vadinas, jo neparsivežėtė 

— Gal pametėt mūsų dičkį bevažiuodami? | 

Visi lengviau atsiduso. Delestanas paaiškino, jog Rugonas 
jautęsis labai pavargęs ir atsisveikinęs su juo Marbefo gatvės 

kampe. . 

— Ir gerai padarė,— tarė Klorindė ir dar patogiau išsitiesė 
lovoje.— Jis ne toks jau malonus žmogus! 

Tai buvo lyg signalas: vėl pasipylė skundai ir kaltinimai. 
Delestanas bandė protestuoti, šūkavo: „Gana, jau gana!“ Jis vi- 
sada dėdavosi, kad stoja už Rugoną. Kai galop visi jam leido 
kalbėti, jis tarė ramiu, santūriu balsu: 

— Be abejo, Rugonas galėtų ir geriau elgtis su kai kuriais 
savo draugais. Šiaip ar taip, reikia pripažinti, kad jis protingas 
žmogus... Aš kaip gyvas būsiu jam dėkingas... 

— Dėkingasė Už ką? — įsiutęs sušuko ponas Kanas. 

— Už visa tai, ką jis man padarė... 

Jį nutildė pikti balsai. Rugonas niekad nieko jam nėra pada- 
ręs! Iš kur jis ištraukęs, jog Rugonas jam ką nors padaręs? 

— Stebiuosi jūsų klausydamasis! — tarė pulkininkas.— Ne- 
galima būti tokiam kukliam!.. Mielas mano, jums nereikėjo jo- 
kios paramos. Po perkūnais! Jūs pats savo jėgomis prasimušėte 
į Žmones. 

Visi šoko liaupsinti Delestano dorybes. Jo pavyzdinis ūkis 
Šamade — neregėtas dalykas, tai puikus įrodymas, kad jis ap- 
dovanotas puikaus administratoriaus ir sumanaus valstybės 
veikėjo gabumais. Jis įžvalgus, skvarbaus proto, ryžtingas, bet 
jokiu būdu ne storžievis. Beje, imperatorius iš pat pirmos die- 
nos jį pastebėjęs. Juk jis beveik visada palaikąs jo didenybės 
nuomonę! 

— Baikit! — galop pareiškė ponas Kanas.— Ne Rugonas jus 
remia, o jūs Rugoną. Jeigu nebūtumėt jo draugas, jeigu nerem- 
tumėt jo per posėdžius, jau prieš dvi savaites jis būtų išlėkęs iš 
savo vietos! X 

Vis dėlto Delestanas nenustojo prieštarauti. Savaime sup- 
rantama, jis ne žioplys, bet ir kitų nevalia menkinti be reikalo. 
Štai kad ir šiandien, pas teisingumo ministrą svarstant labai pai- 
nų kelių klausimą, Rugonas parodęs nepaprastai šviesų protą. 

— Et, provincijos advokatėlio gudrybės! — niekinamai 
subambėjo ponas Laruketas. 

Klorindė visą laiką tylėjo. Visų žvilgsniai tolydžio krypo į 
ją, tarsi maldaudami to žodžio, kurio kiekvienas iš jos laukė. 
Ji pasimuistė ant priegalvio, lyg norėdama pasikasyti galvą, iIr 
galop, turėdama omeny vyrą, bet neminėdama jo vardu, tarė: 

— Taip, pabarkite jį... Jį reikės kada nors prilupti, nes jis 
niekad nesutiks geruoju užimti savo vietos. 

— Žemės ūkio ir prekybos ministro postas ne toks jau svar- 
bus, — norėdamas paspartinti užtrukusią bylą, pareiškė ponas 
Kanas. 

Jis palietė skaudžią vietą. Klorindė jautėsi pažeminta, kad 

vyras, jos žodžiais tariant, nukištas į tokią prastą ministeriją. 
Ji staiga atsisėdo lovoje ir pasakė ilgai lauktus žodžius: 

— Ką gi, jei panorėsim, jis bus vidaus reikalų ministras! 

Delestanas buvo kažką besakąs, bet visi pašoko, džiūgauda- 
mi apsupo iš visų pusių. Galop jis prisipažino nugalėtas. Skruos- 
tus pamažu užliejo raudonis, puikus veidas nušvito džiaugsmu. 
Ponia Korer ir ponia Bušar pakuždomis liaupsino jo grožį, o ypač 
pastaroji, aistringai žvilgčiojanti į jo nuplikusį kiaušą, iškrypė- 
lėms žadinantį nenusakomą geismą. Ponas Kanas, pulkininkas 
ir visi kiti žvilgsniais, mostais ir šūksniais stengėsi išreikšti, 
kaip didžiai vertina jo protą. Jie meilikavo pačiam kvailiausiam 
iš „gaujos“, ir kiekvienas, tariamai žavėdamasis Delestanu, iš 
tikrųjų žavėjosi savimi. Toks ponas bent jau bus paklusnus ir 
nieko neapkvailins. Galima drąsiai, nesibaiminant jo griausmų, 
pasiskirti jį savo dievu. 

— Duokit žmogui pailsėti, — staiga pareiškė žavioji ponia 
Bušar savo švelniu balseliu. 

Na, žinoma, Žmogui reikia pailsėti! Visi puolė reikšti užuo- 
jautą. Ir tikrai jis truputį pabales, o ir akys limpa! Kur tai gir- 
dėta! Dirbti nuo penktos valandos ryto! Niekas taip nenualina 
sveikatos kaip protinis darbas! Ir visi švelniai privertė jį eiti 
gulti. Jis nuolankiai paklausė ir, pabučiavęs žmonai į kaktą, 
išėjo. 

— Flaminijau! — subambėjo grafienė. 

Ji irgi norinti eiti gulti. Remdamasi į liokajaus petį, ji nu- 
kėblino per kambarį ir kiekvienam pamojo ranka. Buvo girdėti, 
kaip tualeto kambaryje nusikeikė Flaminijas, nes ten užgeso 
lempa. 

Buvo pirma valanda nakties. Visi susirengė namo. Tačiau 
Klorindė tvirtino, kad ji dar nenori miego, kad jie dar gali pa- 
būti. Bet niekas daugiau nesisėdo. Lempa buduare irgi užge- 
so; bjauriai pasmirdo žibalu. Svečiai tik vargais negalais su- 
sirado daiktus: vėduoklę, pulkininko lazdą, ponios Bušar skry- 
bėlaitę. Klorindė kuo ramiausiai tysojo lovoje, neleisdama po- 
niai Korer pašaukti Antonijos: kambarinė einanti gulti 
vienuoliktą valandą. Pagaliau visi ėmė skirstytis, ir tuomet pul- 
kininkas ūmai pasigedo Ogiusto; pasirodo, jaunuolis miegojo 
buduare ant minkštasuolio, po galva pasikišęs susuktą sukne- 
lę. Visi jį pabarė, kad nežiūrėjo lempos. Tamsiuose laiptuose, 
kur vos blėsavo dujų ragelis, sukliko ponia Bušar: ji klimštelė- 
jusi koją. Tuo metu, kai visi, laikydamiesi už turėklų, atsargiai 
leidosi žemyn, iš Klorindės miegamojo atsklido skambus kva- 
tojimas: matyt, ji vėl susimanė žaisti ir pūsti Pocui į kaklą. 

Tiek ketvirtadieniais, tiek sekmadieniais visi vakarai būda- 

vo panašūs. Mieste sklido gandai, jog ponia Delestan turinti 
politinį saloną: ten laikomasi labai liberalių pažiūrų ir triuški- 
nama Rugono vienvaldystė. Dabar „gaujos“ idealu tapo huma- 
niškoji imperija, duodanti vis daugiau ir daugiau laisvių visuo- 
menei. Pulkininkas laisvalaikiu kūrė darbininkų sąjungų įsta- 
tus. Ponas Bežiuenas žadėjo aplink savo krištolo fabriką Sen 
Florane pastatyti ištisą miestą. Ponas Kanas valandų valandas 
kalbėdavo Delestanui apie Bonapartų vaidmenį demokratizuo- 
jant šiuolaikinę visuomenę. Kiekvienas Rugono žingsnis sukel- 
davo jų pasipiktinimą ir patriotines dejones apie Prancūziją, 
žūvančią nuo tokio žmogaus rankų. Kartą Delestanas pavadino 
imperatorių vieninteliu mūsų laikų respublikonu. „Gauja“ lai- 
kėsi kaip religinė sekta, linkinti visiems išganymo. Dabar jie 
atvirai rengėsi nuversti „dičkį“ didžiausiam šalies labui. 
Tačiau Klorindė nesiskubino. Ištisomis dienomis tysodavo 
ant sofų ir minkštasuolių, mintimis nukilusi nežinia kur, įsmei- 
gusi akis į tolį, kruopščiai tirdavo žvilgsniu kiekvieną lubų 
sklypelį. Kai visi klykdavo aplink, trypdavo nestigdami vietoje, 
ji gulėdavo be žado, tik tingiai merkdavo akį, kad jie turėtų bent 
kruopelę proto. Ji daug rečiau išeidavo iš namų, žaisdavo su 
kambarine persirengdama vyriškais drabužiais — matyt, kad 
laikas neprailgtų. Ji staiga pasidarė be galo švelni vyrui: bu- 
čiuodavo jį visiems matant, vaikiškai vapėdavo kalbėdama su 
juo, baimingai rūpindavosi jo sveikata, nors buvo ji kuo pui- 
kiausia. Gal taip ji stengėsi dangstyti savo neribotą valdžią, 
nuolatinę priežiūrą? Ji mokė vyrą, ką jis turi daryti, kiekvieną 
rytą mankštino kaip negabų mokinį. Beje, Delestanas nuolan- 
kiai jos klausė. Jis linkčiodavo, šypsodavo, pykdavo, saky- 
davo „taip“ ir „ne“ — nelygu kokią virvelę ji patempdavo. Kai 
tik prisukimas pasibaigdavo, jis pats ateidavo pas ją, kad jį pri- 
suktų. Ir vis dėlto vaikščiodavo aukštai iškėlęs galvą. 
Klorindė laukė. Ponas Belenas d'Oršeras vengdavo rodytis 
pas ją vakare, tad dažniausiai atvažiuodavo dieną. Jis karčiai 
skųsdavosi savo žentu: Rugonas padedąs tik svetimiems, beje, 
taip nuo seno esą įprasta — visi spjauna į gimines! Ne kas kitas 
kaip Rugonas meldžiąs imperatorių neskirti jo teisingumo mi- 
nistru, nes baiminąsis, jog neteksiąs įtakos taryboje. Klorin- 
dė dar labiau kurstė jo apmaudą. Be kita ko, ji užuominomis 
kalbėdavo apie būsimą vyro pergalę, duodama miglotą viltį po- 
nui Belenui d'Oršerui, kad jis, ko gero, įeisiąs į naują kabinetą. 
Iš jo, be to, sužinodavo, kas dedasi Rugono namuose. Iš mote- 
riškos pagiežos jai norėdavosi, kad Rugonas būtų nelaimingas 
šeimoje; ir ji kurstydavo teisėją, kad, kivirčydamasis su Rugo- 
nu, šis bandytų palenkti savo pusėn seserį. Ponas Belenas d'Or- 

šeras tikriausiai ne kartą skundėsi poniai Rugon vedybomis, 
neduodančiomis jam jokios naudos, bet visos jo pastangos ėjo 
perniek, duždamos į sesers romumą. Jis pasakodavo Klorindei, 
jog paskutiniu metu žentas pasidaręs labai nervingas. Užuomi- 
nomis kalbėdavo, kad jo žlugimą laiko neišvengiamu. Įdėmiai 
žiūrėdamas į jaunąją moterį, ponas Belenas d'Oršeras dėstyda- 
vo svarbius faktus nekalta veido išraiška, lyg būtų be niekur 
nieko pasakojęs aukštuomenės gyvenimo paskalas. Kodėl gi ji 
nieko nedaranti, jei turinti valią? Tačiau Klorindė tik vangiai 
rąžydavosi, atrodydavo, kad ji sėdi namie kantriai laukdama, 
kada pasibaigs darganos ir pagaliau praspis saulė. 

Tuo tarpu Tiuilri rūmuose Klorindės įtaka vis didėjo. Pakuž- 
" domis sklido gandai, kad jo didenybė degąs jai aistra. Per balius, 
per oficialius priėmimus, visur, kur tik imperatorius su ja susi- 
tikdavo, jis sukdavosi apie jos sijonus, šnairuodavo į nuogus 
pečius, kalbindavo ją priėjęs kuo arčiau ir vangiai šypsodamas. 
Anot kalbų, ji nė iš tolo dar jo neprisileidusi. Ji vėl griebėsi 
seno žaidimo: kaip ir kitados, būdama nuotaka, ji laikėsi nevar- 
žomai, stačiai begėdiškai, kalbėjo nieko nesidrovėdama, demons- 
travo save irgi nieko nesidrovėdama, bet saugojosi visko ir ži- 
nojo, kada reikia sprukti. Ji tarytum vykdė ilgai puoselėtą pla- 
ną, laukė, kada įsiliepsnos imperatoriaus aistra, tykojo patogios 
progos ir valandos, kada jis turės patenkinti visus jos norus. 

Kaip tik tuo metu ji vėl pasidarė be galo lipšni ponui de Plu- 
gernui. Kelis mėnesius juodu buvo susipykę. Senatorius, dažnas 
svečias Klorindės namuose, beveik kiekvieną rytą padėdavo 
jai rengtis, bet vieną gražią dieną baisiausiai įtūžo, kai jam prieš 
pat nosį ji užtrenkė tualeto kambario duris. Netikėtai užėjus 
gėdingumo šuorui, ji ėmė rausti, kalbėti, jog ji nenorinti jo ma- 
tyti, jog jai nesmagu, kai drumzlinose senio akyse sužimbančios 
gelsvos liepsnelės. Jisai spyrėsi, nenorėjo lankytis nustatyto- 
mis valandomis, kai jos miegamasis būnąs pilnas svečių. Bene 
jis jai ne tėvas? Bene jos nešankinęs ant kelių, kai buvusi maža? 
Ir krizendamas pasakodavo, jog kartais netgi leisdavęs sau už- 
versti jai sijonėlį ir pliaukštelėti per sėdimąją. Bet kartą, kai, 
Klorindei gulint vonioje, senatorius vis dėlto įėjo į vidų, nepai- 
sydamas Antonijos riksmų ir kumščių, jaunoji moteris ryžosi 
nutraukti su juo santykius. Kai ponas Kanas arba pulkininkas 
Žoblenas klausdavo, kaip laikosi ponas de Plugernas, ji įsižei- 
dusi atkirsdavo: 

— Jisai vis jaunėja, dabar jam nėra nė dvidešimties metų... 
Daugiau su juo nebesusitinku. 

Ir staiga visi vėl pamatė poną de Plugerną Klorindės namuo- 
se. Jis amžinai lindėdavo tualeto kambaryje arba landydavo po 

slapčiausias miegamojo kerteles. Jis žinodavo, kur ji laiko bal- 
tinius, paduodavo jai čia marškinius, čia kojines, o kartą drau- 
gai užklupo jį netgi varstant Klorindei korsetą. Ji elgdavosi su 
juo kaip despotė — tokia, kokios būna jaunavedės. 

— Tėveli, atnešk man dildę nagams; juk žinai, ji stalčiuje... 
Tėveli, paduok man kempinę... 

Tas kreipinys buvo jam lyg glamonė. Dabar jis dažnai pri- 
simindavo grafą Balbi, aiškino Klorindės gimimo aplinkybes. 
Melavo tvirtindamas, kad susipažino su grafiene, kai „ši bu- 
vusi trečią mėnesį nėščia. Ir jeigu grafienė nuvytusiu, bet vis 
dar amžinai šypsančiu veidu būdavo miegamajame, Klorindei 
keliantis, jis reikšmingai dirsčiodavo į senę ir, žvilgsniu ro- 
dydamas į nuogą petį arba kelį, kuždėdavo: 

— Pažiūrėkite, Leonora, stačiai visus jūsų trupinius su- 
rinkusi! 

Duktė primindavo jam motiną. Jo prakaulus veidas degda- 
vo. Dažnai jis apkabindavo Klorindę sudžiūvusiomis rankomis, 
glausdavosi prie jos ir pasakodavo kokias nors blevyzgas. Tai 
teikdavo jam malonumą. Jis buvo Voltero šalininkas, viską nei- 
gė, stengėsi visiškai palaužti jaunosios moters priešinimąsi ir 
krizendamas kalbėjo džeržgiančiu it neteptas skridinys balsu: 

— Kvailiuke, juk tai galima... Jei malonu, vadinasi, galima. 
„ Niekas nebūtų galėjęs pasakyti, kaip toli buvo nuėję jųdvie- 
jų santykiai. Klorindei tuo metu buvo reikalingas ponas de Plu- 
gernas: statydama sumanytą spektaklį, ji buvo numačiusi jam 
tam tikrą vaidmenį. Beje, kartais atsitikdavo, jog taip ji nusi- 
pirkdavo kieno nors draugystę, bet, planams pasikeitus, ja 
nesinaudodavo. Jos akimis žiūrint, tai buvo kaip rankos spūste- 
lėjimas: tam ji neteikdavo jokios reikšmės. Savaip suprasdama 
įprastą padorumą ir didžiuodamasi kitokiomis savybėmis, tas 
malones ji laikydavo niekais. 

Tuo tarpu laikas bėgo, bet niekas nesikeitė. Kartais ji užuo- 
minomis kalbėdavo su ponu de Plugernu apie kažin kokį mig- 
lotą, vis dar laukiamą įvykį. Senatorius ilgai sėdėdavo susimąs- 
tęs nelyginant šachmatininkas, kraipydavo galvą ir, matyt, nieko 
nesugebėdavo sugalvoti. Retkarčiais, kai atsilankydavo Rugo- 
nas, ji skųsdavosi nuovargiu, ruošdavosi netgi važiuoti Italijon 
pailsėti trejetą mėnesių. Ir prisimerkusi stebėdavo jį siaurutė- 
mis žėrinčiomis akimis. Jos lūpose žaisdavo žiauri, rafinuota 
šypsena. Ji mielai būtų pasmaugusi Rugoną savo ilgais pirštais, 
bet norėjo, kad viskas būtų gražiai padaryta; ji laukė, kol jai 
ataugs nagai, ir tas ilgas, kantrus laukimas teikė jai malonumą. 
Kaip paprastai, visada labai užsiėmęs ir susirūpinęs, Rugonas 
abejingai paspausdavo jai ranką, nepastebėdamas, kaip karšt- 

ligiškai šiurpčioja jos oda. Jis manė, kad ji atėjo į protą, gyrė 
ją už tai, kad klauso vyro. 

— Dabar jūs beveik tokia, kokią norėjau jus matyti, — sa- 
kydavo jis.-- Jūsų tiesa, moterims pridera sėdėti namie. 

Jam išėjus, ji šaižiai kvatodavo šaukdama: 

— Dieve mano, koks jis kvailas!.. O jis dar mano, kad mo- 
terys kvailos! 

Pagaliau vieną sekmadienio vakarą, apie dešimtą valandą, 
kai buyo susirinkusi visa „gauja“, ponas de Plugernas iškilmin- 
gai įžengė į miegamąjį. 

— Na!..— tarė jis, dėdamasis be galo pasipiktinęs.— Jūs 
girdėjote apie naują Rugono žygdarbį?.. Šįkart jis tikrai viršijo 
saiką. 

Visi susispietė aplink. Niekas nieko nežinojo. 

— Pasibaisėtina! — sušuko jis, grąžydamas rankas.— Pro- 
tas neneša, kaip ministras gali taip žemai smukti... 

Ir trumpai drūtai išdėstė visą nutikimą. Parvažiavę į Fave- 
rolį atsiimti amžinatilsį anūkėlio Ševasiu palikimo, Šarboneliai 
pakėlė baisų triukšmą, lyg pasigedę labai daug sidabrinių indų. 
Jie apkaltino tarnaitę, labai dievobaimingą moteriškę, kuriai 
buvo patikėta prižiūrėti namus. Galimas daiktas, sužinojusi apie 
naują Valstybės tarybos nutarimą, nelaimingoji susitarė su šv. 
Šeimos vienuolyno seserimis ir pernešė vienuolynan visokiau- 
sias vertybes, kurias nesunku paslėpti. Po trijų dienų apie tar- 
naitę jau nekalbėta: Šarboneliai tvirtino, jog namus apkraus- 
čiusios pačios vienuolės. Mieste kilo baisus skandalas. Polici- 
jos komisaras atsisakė važiuoti į vienuolyną. Tačiau Šarbone- 
liai parašė Rugonui laišką, ir tas telegrafu įsakė prefektui duoti 
nurodymą nedelsiant iškrėst:- vienuolyną. 

— Taip, taip, iškrėsti, taip ir parašyta telegramoje,— baig- 
damas tarė ponas de Plugernas.— Žmonės matė, kaip policijos 
komisaras su dviem žandarais aukštyn kojomis apvertė vienuo- 
lyną. Jie ten praleido penkias valandas. Žandarai viską išnaršė... 
Įsivaizduojate, jie net išgriozdė vargšių vienuolių čiužinius!.. 

— Vargšių vienuolių čiužinius! Kokia gėda! — pasipiktinusi 
sušuko ponia Bušar. 

— Tik bedievis taip galėtų padaryti, — pareiškė pulkininkas. 

— Ko jūs norit? — savo ruožtu atsiduso ponia Korer.— Ru- 
gonas niekados nevaikščiojo į bažnyčią... Ne kartą bandžiau 
sutaikinti jį su Dievu, bet tuščias darbas! 

Ponas Bušaras ir ponas Bežiuenas sielvartingai lingavo gal- 
vas, lyg būtų ką tik sužinoję apie kokią siaubingą, visuomenę 
ištikusią katastrofą, kuri būtų privertusi juos suabejoti žmonių 
protu. ' Įnirtingai trindamasis barzdą, panašią į antkaklį, ponas 

Kanas paklausė: 

— Ir, savaime aišku, vienuolyne jie nieko nerado? 

— Visiškai nieko! — atsakė ponas de Plugernas. 

Paskum pridūrė paskubomis: 

— Atrodo, aptiko sidabrinį prikaistuvį, du troškintuvus, 
ąsotėlį aliejui — smulkmenas, menkutes dovanas, kurias velio- 
nis, labai pamaldus žmogus, paliko vienuolėms, atsidėkodamas 
už priežiūrą ir slaugymą tokios ilgos ligos metu. 

— Taip, taip, savaime suprantama,— sumurmėjo visi kiti. 

Senatorius tarė sau, jog tuo klausimu viskas pasakyta. Ir iš 
lėto prašneko kita tema, pirštų spragtelėjimu pabrėždamas kiek- 
vieną mintį: 

— Svarbiausia visai kas kita. Svarbiausia tai, kad negerbia- 
mas vienuolynas, viena iš šventųjų prieglobsčio vietų, kur lai- 
kosi dorybės, išguitos iš mūsų bedieviškos visuomenės. Kaip 
galima reikalauti iš žmonių tikėjimo, jeigu tikinčiuosius puola 
tokio aukšto rango pareigūnai? Rugonas išniekino šventą vietą 
ir turi už tai atsakyti... Piktinasi visi dori Faverolio žmonės. 
Monsinjoras Rošaras, garbusis prelatas, visada su didele meile 
rūpinęsis vienuolėmis, tuoj išvyko į Paryžių ieškoti teisybės. 
Be to, ir senate šiandien visi labai suirzo, kai aš pranešiau kai 
kurias detales, netgi pasiūlė padaryti paklausimą Atstovų rū- 
mams. Pagaliau imperatorienė, ir ta... 

Visi sukluso. 

— Taip, imperatorienė sužinojo tą liūdną istoriją iš ponios 
de Loranc, o ji — iš mūsų bičiulio Laruketo, kuriam aš viską 
papasakojau. Jo didenybė sušuko: „Ponas Rugonas nuo šiandien 
nebegali kalbėti Prancūzijos vardu!“ 

— Puiku! — tarė visi. | 

Tą ketvirtadienį pas Klorindę iki pirmos valandos nakties 
apie tai tekalbėta. Pati Klorindė tylėjo. Sulig pirmais pono de 
Plugerno žodžiais ji perblyško, išsitiesė ant minkštasuolio, kie- 
tai sučiaupusi lūpas, paskum slapčia, kad niekas nepastebėtų, 
triskart persižegnojo lyg dėkodama Viešpačiui už taip ilgai mels- 
tą malonę. Paskum išgirdusi apie kratą vienuolyne, ji ėmė grąžy- 
ti rankas it sielvarto perimta švėntuolė. Pamažu įsiliepsnojo 
skruostai. Pakėlusi akis į dangų, ji nugrimzdo į savo mintis. 

Visiems įsileidus į kalbas, ponas de Plugernas priėjo prie 
Klorindės, įkišo ranką į suknios iškirptę ir žaismingai įgnybo 
į krūtį. Ir, skeptiškai krizendamas, ir šilta, ir šalta mačiusio di- 
diko tonu sukuždėjo jaunajai moteriai į ausį: 

— Jeigu jis pakėlė ranką prieš dievulį, jam amen! 

XIII 

Visą kitą savaitę Rugonas jautė, kaip aplink vis garsiau ūžia 
šurmulys. Jam būtų atleidę ir piktnaudžiavimą valdžia, ir jo 
„gaujos“ gobšumą, ir šalies smaugimą; tačiau nusiųsti žandarus, 
kad tie išgrioztų vienuolių čiužinius, — tai jau siaubingas nusi- 
kaltimas, ir dvaro damos dėjosi, kad, Rugonui einant pro šalį, 
jas krečia šiurpas. Monsinjoras Rošaras sukėlė ant kojų visą 
valdininkijos pasaulį; kai kas tvirtino, kad jis buvo net pas im- 
peratorienę. Beje, skandalą, matyt, kurstė saujelė apsukrių žmo- 
nių: lyg kieno nurodymu visur sklido tie patys gandai, nepap- 
rastai vieningai kartojami mieste. Įnirtingai puolamas, Rugonas 
iš pradžių tik ramiai šypsojo. Gūžčiojo galingais pečiais, vadi- 
no visa tai „kvailyste“. Ir netgi juokavo. Pobūvyje pas teisin- 
gumo ministrą jam netyčia išsprūdo: „O juk aš nesakiau, kad 
po vienu čiužiniu žandarai aptiko kunigėlį“. Tie žodžiai pasiro- 
dė bedievystės viršūnė, jie akimoju aplėkė miestą, įžeisdami 
tikinčiųjų jausmus ir sukeldami naują rūstybės šuorą. Tuomet 
ir Rugonas pamažu pradėjo pykti. Kiek galima tverti? Šiaip sa- 
kysit ar taip, o vienuolės, be abejo, vagilės, jeigu pas jas atsidū- 
rė sidabriniai prikaistuviai ir troškintuvai! Jis neketino trauk- 
tis, netgi nuėjo toliau ir pagrasino, jog išaiškinsiąs ir patrauksiąs 
tieson visus Faverolio dvasininkus. 

Vieną rytą, labai anksti, jam buvo pranešta, jog Šarboneliai 
prašo audiencijos. Jis baisiai nustebo, nežinojo, kad jie,Paryžiu- 
je. Vos tik juos pamatęs, sušuko, jog viskas gerai: vakar jis 
nusiuntęs prefektui nurodymą, kad prokuratūra imtųsi tos by- 
los. Tačiau ponas Šarbonelis krito į neviltį, o ponia Šarbonel 
sušuko: 

— Ne, ne, nereikia!.. Jūs per toli nuėjot, pone Rugonai... Jūs 
klaidingai mus supratote. 

Ir abu šoko liaupsinti šv. Šeimynos seseris vienuoles. Tai tik- 
ros šventosios. Tiesa, juodu patys pareiškė ieškinį, bet, savaime 
aiškų, niekados nemanė apvaginti vienuolių. Be to, Faverolyje 
jiems stačiai akys atsivėrusios: aukštuomenė ten gerbianti do- 
rąsias seseris. 

— Jūs labai mums pakenksite, pone Rugonai,— baigdama 
tarė ponia Šarbonel,— jeigu taip piktai pulsite tikėjimą. Mes 
kaip tik ir atvažiavome melsti jūsų, kad nusiramintumėte ir liau- 
tumėtės... Juk ten, toli nuo Paryžiaus, žmonės nieko nežino! Jie 
įsitikinę, kad mudu jus.kurstome, kad mudu kalti, ir todėl pasi- 
rengę užmušti mus akmenimis... Mes paaukojome vienuolynui 
gražią dovaną — dramblio kaulo nukryžiuotąjį, kabojusį amži- 
natilsį anūkėlio galvūgaly. 

— Žodžiu, mes perspėjome jus, žinokitės,— pridūrė Šarbo- 
nelis.— Mudu čia nieko dėti. 

Rugonas tylėjo. Juodu atrodė labai nepatenkinti, galop net 
balsą pakėlė. Šiurpulys nubėgo Rugonui per visą kūną. Jis žiū- 
rėjo į juos, jausdamasis ūmai pavargęs, lyg jie būtų atėmę da- 
lelę jo jėgų. Beje, jis neketino prieštarauti. Atsisveikindamas 
pažadėjo nesiimti jokių žygių. Ir tikrai numarino bylą. 

Kaip tik tomis dienomis įvyko kitas skandalas, netiesiogiai 
palietęs jo vardą. Kulonže atsitiko šiurpi tragedija. Užsispyrė- 
lis Diupuaza, užsimanęs, Žilkeno žodžiais tariant, „suriesti tėvą 
į ožio ragą“, vieną rytą pasibeldė į šykštuolio namus. Po penkių 
minučių kaimynai išgirdo namuose šūvius ir baisingą staugimą. 
Subėgę rado senį laiptų apačioje suknežinta galva; vidury prieš- 
kambario mėtėsi du rūkstantys šautuvai. Diupuaza, baltas kaip 
drobė, papasakojo, kad tėvas, pamatęs jį lipant laiptais, lyg iš- 
protėjęs surikęs: „Vagys! Vagys!“ — ir iš arti dusyk iššovęs. 
Diupuaza parodė netgi peršautą skrybėlę. Paskum, jo žodžiais 
tariant, tėvas virtęs aukštielninkas ir persiskėlęs galvą į apatinį 
laiptelį. Ta tragiška mirtis, paslaptinga drama be liudytojų, vi- 
same departamente sukėlė nemalonius gandus. Gydytojai kons- 
tatavo mirtį nuo apopleksijos priepuolio. Tačiau prefekto prie- 
šininkai tvirtino, kad jis pats pastūmęs senį. O prefekto priešų 
vis gausėjo, nes, valdydamas negailestinga ranka, jis buvo įve- 
"dęs Nijore tikrą terorą. Išblyškęs, sukandęs dantis, sugniaužęs 
menkus tarytum geibaus vaiko kumštelius, Diupuaza laikėsi 
oriai — einant per miestą, jam pakakdavo tik dėbtelėti pilkomis 
akimis, kad kūmutės pavartėse iškart prikąstų liežuvius. 

Tačiau jam atsitiko dar viena bėda: teko nusikratyti Žilke- 
nu, įsivėlusiu į nešvarią istoriją; pasirodo, Žilkenas imdavo -šim- 
tą frankų kyšio ir atleisdavo jaunus vaikinus nuo karo tarnybos. 
Visa, Ką galima buvo padaryti jo labui, — tai išgelbėti jį nuo pa- 
taisos darbų, o paskum jo atsižadėti. Tačiau kadangi Diupuaza 
visada stipriai remdavosi Rugonu, už kiekvieną tokią katastrofą 
atsakyti gaudavo ministras. Diupuaza tikriausiai pajuto, kad jam 
gresia ministro nemalonė, nes atvyko į Paryžių, neperspėjęs glo- 
bėjo. Jausdamas, jog žemė dega po kojomis, jog siūbuoja jo pa- 
ties išklibinta valdžia, Diupuaza puolė ieškoti tvirtos rankos, 
už kurios galėtų užsikabinti. Jis svajojo išsirūpinti pervedimą 
į kitą prefektūrą ir šitaip išsisukti nuo neišvengiamo atsistaty- 
dinimo. Po tėvo mirties ir Žilkeno suktybių likti Nijore buvo ne- 
beį manoma. 

— Aš susitikau poną Diupuaza netoli nuo čia, Sent Onorė 
priemiestyje, — piktdžiugaudama tarė kartą Klorindė ministrui.— 
Vadinasi, judu nebepalaikote vienas kito?.. Atrodo, jis baisiai 

pyksta ant jūsų. 

Rugonas nieko neatsakė. Jau kelis kartus priverstas nepa- 
tenkinti prefekto prašymų, jis pajuto smarkiai atšąlant jųdvie- 
jų draugystę: dabar juodu siejo grynai oficialūs santykiai. Beje, 
išsilakstė visi. Ponia Korer, ir ta jį paliko. Kartais vakare jis vėl 
patirdavo vienatvės slogutį, kankinusį kitados Marbefo gatvė- 
je, kai „gauja“ nepasitikėjo jo jėgomis. Po darbo dienos, praleis- 
tos minioje žmonių, apgulusių jo kabineto duris, Rugonas pasi- 
jusdavo vienišas, liūdnas, susikrimtęs. Jam trūko artimų drau- 
gų. Jis negalėjo gyventi negirdėdamas pulkininko ir pono Buša- 
ro liaupsių, savo mažojo „dvaro“ šurmulio. Jam trūko net pono 
Bežiueno tylėjimo. Tuomet jis pabandė dar sykį susigrąžinti drau- 
gus, pasidarė mandagus, ėmė rašyti jiems laiškelius, net išdrįso 
užeiti pas juos į namus. Tačiau ryšiai buvo nutrūkę, jam niekaip 
nepavykdavo suburti visų draugų: jei pasisekdavo surišti saitą 
vienoje vietoje, jis nutrūkdavo kitur, kilus kokiam nors kivir- 
čui, tad visada ko nors stigdavo. Galop visi jį pametė. Prasidėjo 
jo valdžios agonija. Jis, toks stiprus, ilgus metus buvo susijęs su 
tais mulkiais darbuodamasis bendram labui. Ir kiekvienas jų 
traukdamasis nešėsi dalelę jo paties. Sumažėjo jo reikšmė, o jė- 
ga tapo beveik nereikalinga: savo dideliais kumščiais jis malė 
orą. Tą dieną, kai drauge su juo bebuvo jo šešėlis, kai jau nebe- 
buvo ko piktnaudžiauti savo valdžia, jam pasirodė, kad jis uži- 
ma daug mažiau vietos žemėje. Ir Rugonas ėmė svajoti apie nau- 
ją įsikūnijimą, trokšdamas atgimti Griausmavaldžiu Jupiteriu 
ir jau be gaujos prie savo kojų valdyti pasaulį, svaidant žodžių 
žaibus. 

Šiaip ar taip, Rugonas buvo tikras, jog laikosi dar pakanka- 
mai tvirtai. Jis nepaisė menkų išpuolių. Kaip ir anksčiau, suge- 
bėsiąs valdyti su niekuo nesiskaitydamas, nemėgstamas ir vie- 
nišas. Be to, jo nuomone, pagrindinė jo jėga buvo imperatorius. 
Vienintelė jo silpnybė tuo metu buvo jo patiklumas. Kiekvieną 
kartą, susitikdamas su jo didenybe, jis matydavo, jog valdovas 
jam palankus ir malonus. Šypsodamas blankia, neperprantama 
šypsena, imperatorius visada reikšdavo jam pasitikėjimą, tvir- 
tindavo, kad jo nurodymai nesikeičia. Ir to pakakdavo. Juk im- 
peratorius negalįs paaukoti jo, Rugono! Toji savikliova paska- 
tino Rugoną griebtis paskutinės priemonės. Kad pagaliau nutiltų 
priešai ir dar stipresnė taptų jo valdžia, Rugonas sugalvojo pa- 
duoti atsistatydinimo prašymą; oriai aprašė imperatoriui, kokie 
šmeižtai skleidžiami apie jį, išdėstė, jog griežtai vykdė visus 
imperatoriaus pageidavimus ir jog dabar, norėdamas tęsti visuo- 
menės gelbėjimo veiklą, esąs reikalingas aukščiausiojo jo dide- 
nybės pritarimo. Beje, jis tiesiai pareiškė, kad tebėra griežtos 

linijos šalininkas ir pasisako už žiaurų ir negailestingą susido- 
rojimą su valdžios priešais. Imperatorius su visu dvaru gyveno 
Fontenblo rūmuose. Išsiuntęs atsistatydinimo prašymą, Rugonas 
ėmė laukti šaltakraujiškai, kaip patyręs lošėjas. Nueisią užmarš- 
tin paskutiniai skandalai, Kulonžo tragedija, krata šv. Šeimos 
vienuolių vienuolyne. Jeigu jis, priešingai, žlugsiąs, vadinasi, 
žlugsiąs kaip ir pridera stipriam žmogui. 

Kaip tik tą dieną, kai turėjo išsispręsti ministro likimas, Tiu- 
ilri rūmų oranžerijoje buvo surengta labdaros mugė imperato- 
rienės globojamos vaikų prieglaudos labui. Norėdami jai įtikti, 
ten, beabejo, turėjo susirinkti visi dvariškiai ir aukšti pareigūnai. 
Rugonas ryžosi irgi nueiti: tegu jie pamato jo ramų veidą. 
Tai buvo iššūkis: jis drąsiai pažiūrėsiąs į akis žmonėms, ste- 
bintiems jį iš pasalų, ir abejingai pasivaikščiosiąs po minią, 
niekindamas pakuždomis platinamas paskalas. Apie trečią va- 
landą, kai prieš išeidamas jis davė paskutinius nurodymus 
personalo viršininkui, liokajus pranešė, kad toksai ponas ir 
ponia primygtinai pageidauja pasikalbėti su jo prakilnybe jo 
asmeniniuose apartamentuose. Vizitinėje kortelėje buvo mar: 
kizės ir markizo d'Eskorajų pavardės. 

Seniai, kuriuos liokajus, suklaidintas jų gana skurdžių drabu- 
žių, paliko besėdinčius valgomajame, mandagiai atsistojo vos 
jam pasirodžius. Rugonas, susijaudinęs ir truputį sunerimęs, pa- 
siskubino nuvesti juos į svetainę. Stengėsi pasirodyti labai malo- 
nus ir išreiškė nusistebėjimą tokia netikėta jų kelione į Paryžių. 
Tačiau seniai laikėsi pasipūtę, sustingę ir apsiblausę. 

— Pone, — galop tarė markizas, — prašom mums atleisti, bet 
mes buvome priversti jus sutrukdyti... Mums rūpi sūnaus Žiulio 
likimas. Mes pageidautume, kad jis išeitų iš ministerijos, ir pra- 
šome jus daugiau jo nebelaikyti. 

Kadangi ministras pažvelgė į jį nepaprastai nustebęs, mar- 
kizas kalbėjo toliau: 

— Jaunimas elgiasi labai vėjavaikiškai. Mes jau dusyk ra- 
šėme Žiuliui, dėstėme motyvus, prašydami jį pasitraukti nuo 
jūsų... Bet jis mūsų neklausė, todėl ryžomės atvažiuoti patys. 
Per pastaruosius trisdešimt metų, pone, mes antrą kartą atva- 
žiuojame į Paryžių. 

Rugonas pasipiktino. Žiulis turįs puikiausią ateitį. Jie suž- 
lugdysią jo karjerą. Jam kalbant, markizė vos tvardėsi neįsiter- 
pusi. Pagaliau ji irgi išsakė savo nuomonę, tik daug šiurkščiau 
negu vyras. - 

„ — Dieve mano, pone Rugonai, mums nedera jūsų smerkti, 
bet mūsų giminė laikosi tam tikrų tradicijų!.. Žiulis negali prisi- 
dėti prie to siaubingo Bažnyčios persekiojimo. Plasane visi stebi- 

si. Visa krašto aristokratija nusigręš nuo mūsų. 

Rugonas viską suprato. Jis buvo beprieštaraująs, bet marki- 
zė nutildė jį valdingu mostu. 

— Netrukdykite man kalbėti... Mūsų sūnus prisidėjo prie 
Imperijos prieš mūsų valią. Jūs žinote, kaip mums buvo skau- 
du, kai jis ėmė tarnauti neteisėtai vyriausybei. Tėvas būtų jį pra- 
keikęs, bet aš užsistojau... Nuo to laiko mūsų namuose gedulas, 
ir kai mes priimame draugus, niekas nemini mūsų sūnaus vardo. 
Mes prisiekėme niekados juo nesirūpinti. Bet viskam yra ribos. 
Mes negalime pakęsti, kad vienas iš d'Eskorajų atsidurtų mūsų 
šventosios Bažnyčios priešų gretose... Jūs mane suprantate, po- 
ne, tiesa? 

Rugonas nusilenkė. Net nešyptelėjo klausydamasis šventei- 
viško senosios damos melo. Vėl matė markizę ir markizą tokius, 
kokius pažinojo kadaise, dar tais laikais, kai dvėsė badu Plasa- 
ne,— išdidžius, įžūlius ir pasipūtusius. Jeigu kas nors kitas bū- 
tų išdrįsęs taip kalbėti, be abejo, būtų išgrūdęs jį pro duris. Bet 
dabar jis stovėjo tylėdamas — sutrikęs, įžeistas, pažemintas, 
lyg ūmai sugrįžęs atgal į pasigailėtiną jaunystės skurdą; vienu 
tarpu net pasidingojo, kad avi savo senomis prakiurusiomis kur- 
pėmis. Jis pažadėjo atleisti Žiulį. Ir, turėdamas galvoje atsaky- 
mą, kurio laukė iš imperatoriaus, pridūrė: 

— Beje, ponia, galimas daiktas, jūsų sūnus dar šiandien bus 
jums grąžintas. | 

Likęs vienas, Rugonas pajuto baimę. Tie seniai sudrumstė 
jam ramybę. Dabar jis net suabejojo, ar verta rodytis labdaros 
mugėje, kur visų žvilgsniai išskaitys nerimą jo veide. Bet tuoj 
susigėdo savo vaikiško išgąsčio. Eidamas per savo kabinetą, pak- 
lausė Merlį, ar nėra jam laiškų. 

— Nėra, jūsų prakilnybe,— reikšmingu tonu atsakė kurje- 
ris, jau nuo pat ryto -jautęsis kaip nesavas. 

Tiuilri rūmų oranžerija, kur vyko labdaros mugė, tam tyčia 
buvo prašmatniai išpuošta. Plikos sienos buvo uždengtos rau- 
dono aksomo drapiruotėmis auksinėmis spurgomis, ir gūdi ga- 
lerija atrodė nelyginant aukšta iškilmių menė. Viename jos gale, 
po kairei, skersai galerijos kabojo didžiulė užuolaida, irgi rau- 
dono aksomo, tad už jos buvo lyg atskiras kambarys; už užuo- 
laidos, plačiai atitrauktos ir parištos virvėmis auksiniais kutais, 
buvo matyti erdvi salė su išrikiuotais prekystaliais ir mažesnis 
kambarys, skirtas bufetui. Asla buvo pabarstyta smulkiu smė- 
liu. Kiekviename kampe kūpsojo žalumynų pilnos majolikos 
vazos. Vidury kvadrato, iš visų pusių apstatyto prekystaliais, 
buvo apvalainas pufas, savotiškas aksomu trauktas minkštasuolis 
nuolaidžiu atlošu, o vidury puto tarytum milžiniškas fontanas 

margavo didžiulis pėdas gėlių, tarp kurių it stambūs lietaus la- 
šai tviskėjo rožės, gvazdikai, verbenos. O prie atlapų dvivėrių 
stiklinių terasos durų, žvelgiančių upės pusėn, stovėjo orūs lio- 
kajai juodais frakais ir vienu žvilgsniu tikrino lankytojų kvie- 
timus. 

Labdaros damos nesitikėjo lankytojų antplūdžio anksčiau nei 
ketvirtą valandą. Stovėdamos didžiojoje menėje prie prekystalių, 
jos laukė pirkėjų. Ant ilgų stalų, užtiestų raudona gelumbe, kūp- 
sojo krūvos prekių. Buvo keli prekystaliai su paryžietiškais ir 
kiniškais niekučiais, gėlių kioskas, lūžtantis nuo rožių, dvi vai- 
kiškų žaislų krautuvėlės ir net loterija po brezentine stogine 
tarytum kokioje priemiesčio liaudies.šventėje. Prie prekystalių 
damos vakariniais tualetais ir apnuogintais pečiais mėgdžiojo 
pardavėjas ir, šypsodamos kaip įgudusios skrybėlininkės, trokš- 
tančios iškišti užsigulėjusią skrybėlaitę, kalbėjo įteikliais balsais, 
šaukė pirkėjas, gyrė prekes, nieko apie tai neišmanydamos; vai- 
dindamos krautuvę, jos vulgariai kikendavo, kai, lyg netyčia 
liesdami jų rankas, nepažįstami pirkėjai kutendavo jas pirštais. 
Žaislų krautuvėlėje sėdėjo kunigaikštienė; priešais markizė pre- 
kiavo piniginėmis po dvidešimt devynis sū, neparduodama jų 
pigiau kaip po dvidešimt frankų; jiedvi varžėsi viena su kita, sa- 
vo grožiu stengdamosi prisivilioti pirkėją ir išplėšti kuo daugiau 
pinigų; jos masino vyrus, šaukė begėdiškas kainas, įnirtingai 
derėjosi lyg turgaus prekininkės, o piršdamos brangų pirkinį, 
negailėjo pridėti savęs — leisdavo paliesti galus pirštų arba žvil- 
gtelėti į plačią suknios iškirptę. Labdara buvo tik dingstis. Menė- 
je pamažu daugėjo žmonių. Vyrai ramiai stoviniavo, spoksojo 
į pardavėjas, lyg tos irgi būtų buvusios prekės. Prie kai kurių 
prekystalių grūdosi jaunimas: -derėdamiesi dabitos rodė dantis, 
netgi laidė gana riebius sąmojus, bet damos nėmaž nepyko ir, 
"kreipdamosi tai į vieną, tai į kitą, tokiais pat spinduliuojančiais 
veidais siūlė savo prekes. Keturias valandas grumdytis spūsty- 
je — tai bent šventė! Minia ūžė lyg per varžytines, šlepsėjo per 
smėlį, tolydžio skambėjo skardus juokas. Pro aukštus langus 
plūstariti ryški šviesa, atsimušusi nuo raudonų drapiruočių, atro- 
dė švelnesnė; oras, ir tas buvo raudono atspalvio, rausvais to- 
nais spindėjo nuogi pečiai. Minioje tarp prekystalių, pasikabi- 
nusios ant krūtinės lengvas pintines, vaikščiojo šešios damos — 
viena baronienė, dvi bankininko dukterys, trys aukštų pareigū- 
nų žmonos, — skubėjo prie kiekvieno naujo lankytojo, visu bal- 
su siūlydamos cigarų ir degtukų. 

Didžiausią pasisekimą turėjo ponia de Komblo. Ji prekiavo 
gėlėmis, sėdėdama ant aukštos taburetės rožių pilname kioske — 
raižyto medžio auksuotame paviljone, panašiame į didelį nar- 

velį. Ponia de Komblo buvo visa, nuo kojų iki galvos rožinė: roži- 
nė suknia liejosi išvien su rožine krūtine, kurią paryškindama 
ji buvo įsikišusi iškirptėn puokštelę našlaičių. Jai dingtelėjo min- 
tis daryti puokštes čia pat, pirkėjams matant, kaip tikrai gėlinin- 
kei: ji imdavo rožę, pumpurą, kelis žalius lapelius, surišdavo 
puokštę, dantimis įsikandusi siūlo galą, ir pareikalaudavo nuo 
vieno iki dešimties luidorų, nelygu pirkėjo išvaizda. Puokštes 
jai plėšte plėšė iš rankų. Beskubėdama rišti puokštes, kartais ji 
įsidurdavo pirštą ir guviai čiulpdavo kraujo lašelius. 

Priešais, brezentinėje stoginėje, žavioji ponia Bušar vado- 
vavo loterijai. Ji vilkėjo nuostabia kaimiško kirpimo melsva 
suknia aukštu liemeniu, pečius apsigobusi skepeta ant krūtinės 
surištais galais, — taip apsirengusią ją puikiausiai galėjai palai- 
kyti meduolių ir vaflių pardavėja. Be to, ji gražiai vapaliojo ir be 
galo savitai ir išmoningai dėjosi kvailiuke. Ant sukamo rato gu- 
lėjo išdėlioti laimėjimai — šiurpūs skatikiniai niekniekiai iš odos, 
stiklo ir porceliano; ratas sukosi džerškėdamas — atrodė, jog 
barška sukulti indai. Kas dvi minutės, pristigus lošėjų, ponia Bu- 
šar Užtraukdavo saldžiu balseliu nelyginant mergelė, ką tik at- 
važiavusi iš savo kaimo: 

— Po dvidešimt sū, ponai!.. Na, pabandykite, ponai!.. 

Bufete, irgi pabarstytame smėliu ir papuoštame žalumynais, 
stovėjo apskriti staliukai ir pintos kėdės. Kad būtų smagiau, bu- 
vo pasistengta įrengti viską kaip tikroje kavinėje. Pačiame gale, 
prie didingo prekystalio, laukdamos lankytojų, vėduoklėmis 
vėdavosi trys damos. Priešais jas nelyginant liaudies šventėje 
stovėjo ropinės su gėrimais, lėkštutės su pyragaičiais ir sumuš- 
tiniais, kūpsojo krūvelės saldainių, cigarų ir cigarečių. Dama, 
sėdinti vidury, guvi .juodo gymio kunigaikštienė, retkarčiais 
atsistodavo įpilti taurelės ir, pasilenkusi prie išrikiuotų ropinių, 
skėtriodavosi nuogomis rankomis, per stebuklą nieko nesukul- 
dama. Tačiau bufeto karalienė buvo Klorindė. Ji aptarnavo lan- 
kytojus prie staliukų, iš pažiūros panaši į Junoną, persirengusią 
alaus padavėja. Ji vilkėjo geltono atlaso suknia, papuošta įžam- 
biais juodo atlaso dryžiais; akinanti, neregėto žavesio, ji švietė 
tarytum saulė, o suknios šleifas priminė kometos uodegą. Labai 
plačia ir gilia iškirpte, beveik nuogomis krūtimis, ji vaikščiojo 
karališka eisena tarp pintų kėdžių ir didingai it deivė nešiojo 
bokalus alaus ant balto metalo padėklo. Priimdama užsakymus, 
nuoga krūtine žemai prisilenkdavo prie vyrų, nuogomis alkū- 
nėmis beveik užsiguldavo jiems ant pečių, atsakinėdavo visiems 
neskubėdama lipšniai šypsodama. Lankytojams atsiskaitant, są- 
vo dailia ranka surinkdavo sidabrines bei varines monetas ir 
įgudusiu judesiu suberdavo jas į piniginę, parištą prie juosmens. 

Kaip tik tuo metu prie staliuko atsisėdo ponas Kanas ir po- 
nas Bežiuenas. Ponas Kanas juokais pabarškino į cinkuotos skar- 
dos viršų ir sušuko: 

— Ponia, du bokalus alaus! 

Ji priėjo, pastatė du bokalus ir sustojo truputį pailsėti: bufe- 
tas tuo metu buvo pustuštis. Nėrinių nosinaite tingiai nusišlūuos- 
tė alų nuo pirštų. Ponas Kanas pastebėjo, kad jos akys nepapras- 
tai Žėri, o veidas spinduliuoja džiaugsmu. Prisimerkęs pasižiū- 
rėjo į ją ir paklausė: 

— Kada jūs grįžot iš Fontenblo? - 

— Šįryt,— atsakė ji. 

— O imperatorių matėt? Kas nauja? 

Ji šyptelėjo ir, mįslingai sučiaupusi lūpas, savo ruožtu pasi- 
žiūrėjo į poną Kaną. Tuomet jis pastebėjo keistą, dar niekad ne- 
matytą papuošalą. Ant jos nuogo kaklo buvo antkaklis, tikras 
šuns antkaklis, juodo aksomo antkaklis su sagtimi, žiedu ir žvan- 
galiuku, auksiniu žvangaliuku, kuriame skambėjo skaidrus per- 
las. Antkaklyje buvo deimantais išsiuvinėti du vardai įmantriai 
susipynusiomis vingiuotomis raidėmis. Nuo žiedo skersai krū- 
tinės kadaravo stora aukso grandinė; kitas jos galas buvo pri- 
kabintas prie plokščios auksinės apyrankės, užmautos aukščiau 
alkūnės; apyrankėje buvo užrašas:Aš priklausau savo šeimi- 
ninkui. 

— Dovana? — santūriai pasidomėjo ponas Kanas, krypte- 
lėdamas papuošalo pusėn. 

Ji linktelėjo vis taip pat vylingai ir gašliai čiaupydama lū- 
pas. Ji pati panorusi tos vergystės. Ir dabar ramiai ir begėdiš- 
kai ja puikavosi, pranokusi visas kasdienes nuodėmes. Juk ją 
pagerbė pats valdovas, tad tegu visos kitos jai pavydi! Kai ji pa- 
sirodė su tuo antkakliu, varžovių žvalgios akys iškart išskaitė 
valdovo vardą, susipynusį su jos vardu, moterys viską suprato 
ir susižvalgė lyg sakydamos: „ Vadinasi, jau įvyko!“ Ištisą mė- 
nesį dvaras kalbėjo apie tą romaną, laukė atomazgos. Atomazga 
įvyko; Klorindė pati viską atskleidė ateidama čionai su įdagu 
ant rankos. Anot gandų, pakuždomis perduodamų iš lūpų į lū- 
pas, pirmuoju jos jungtuvių guoliu buvęs šiaudų pėdas arklidė- 
je, kur ji penkiolikos metų pergulėjusi su vežėju. Vėliau ji ki- 
lusi vis aukščiau, keliavusi per bankininkų, aukštų pareigūnų, 
ministrų lovas, kiekvieną naktį vis ką nors laimėdama. Taip ei- 
dama iš vienos alkovos į kitą, žingsnis po žingsnio pasieksi tikslą, 
patenkinusi savo didžiausią norą ir nežabotą puikybę: pagul- 
džiusi savo žavią abejingą galvą ant imperatoriaus priegalvio. 

— Ponia, vieną bokalą! — pareikalavo ordinais apsikarstęs 
storas generolas, žiūrėdamas į ją su šypsena. 

Kai ji atnešė bokalą alaus, ją pašaukė du deputatai: 

— Prašom dvi taurelės šartrezo! 

Į bufetą plūdo žmonės, iš visų pusių skambėjo šūksniai: gro- 
go, anyžinės, limonado, pyragaičių, cigarų! Vyrai spoksojo į ją, 
kuždėjosi sugašlinti sklindančio dviprasmiško gando. Ir kai 
alaus padavėja, tą patį rytą pakilusi iš imperatoriaus patalo, im- 
davo pinigus, jie stengdavosi užuosti valdovo glamonių pėdsa- 
kus. Nė kiek nesivaržydama, ji kraipėsi į Visas puses, kad visi 
pamatytų jos antkaklį ir tyliai skimbčiojančią storą aukso gran- 
dinę. Buvo itin pikantiška aptarnauti visus, kiaurą naktį pa- 
buvus karaliene, vaikščioti tarp staliukų po juokais įrengtą ka- 
vinę, trypti citrinų griežinėlius ir pyragaičių trupinius tomis pat 
deivės kojomis, prie kurių aistringai glaudėsi viešpačio ūsai. 

— Smagumėlis! — tarė ji, grįžusi atgal prie pono Kano.— 
Jie mane laiko paprasčiausia padavėja, kaip kažin ką! Vienas, 
regis, netgi man įgnybo. Aš jam nieko nepasakiau. Kam to rei- 
kia?.. Juk visa tai vargšų labui, tiesa? 

Ponas Kanas pamerkė jai, kad ji prisilenktų, ir tyliai paklausė: 

— Vadinasi, Rugonas... 

— Cit! Truputį palaukit, — atsakė ji, irgi nuleisdama balsą.— 
Aš nusiunčiau jam kvietimą savo vardu. Aš jo laukiu. 

Ponas Kanas palingavo galvą, bet ji skubiai pridūrė: 

— Taip, taip, ateis, aš jį pažįstu... Beje, jis dar nieko nežino. 

Tuomet ponas Kanas ir ponas Bežiuenas nutarė palaukti Ru- 
gono. Pro.plačiai atitrauktas užuolaidas buvo matyti visa dide- 
lė menė. Žmonių tolydžio gausėjo. Išsipleikę ant minkštasuolio 
vidury menės, sukeitę kojas, vyrai knapsėjo nosimis, o aplink, 
kliūdami už jų atkištų kojų, voromis traukė lankytojai. Darėsi 
vis tvankiau. Virš juodų cilindrų plaukiojo rausvas ūkas. Triukš- 
mas didėjo; retkarčiais duslų balsų šurmulį nustelbdavo loteri- 
jos rato džerškėjimas ir braškėjimas. 

Atvažiavo ponia Korer ir iš lėto apėjo visus prekystalius; 
vilkėjo ji dryžuota šilkine suknia baltais ir violetiniais ruože- 
liais, it rausvi priegalviukai pūpsojo išsivertę lašiniai ant rankų 
ir pečių. Ji oriai žvalgėsi į šalis kaip apdairi pirkėja, tykojanti 
geros progos. Ponia Korer tvirtindavo, jog labdaros mugėse ga- 
lima labai puikiai apsipirkti: juk tos vargšės damos nė iš tolo 
neišmanančios, ką parduodančios! Beje, ji niekad neperkanti iš 
pažįstamų: tos plėšiančios koja primynusios. Ji vartė rankose 
išdėliotas prekes, uostė, dėjo atgal ant prekystalio. Taip apėjo 
visą menę ir grįžo prie odos dirbinių, pastovėjo ten dešimt mi- 
nučių, kol išgriozdė visą prekystalį. Galop atsainiai paėmė tymi- 
nę piniginę, kurią jau prieš pusvalandį buvo nusižiūrėjusi. 

— Kiek? — paklausė. 

Pardavėja, aukšta jauna blondinė, tuo metu juokavusi su 
dviem ponais, atsakė vos pakreipusi galvą: 

— Penkiolika frankų. 

Piniginė buvo verta mažių mažiausiai dvidešimties. Damos, 
rungtyniaudamos viena su kita, iš vyrų plėšė nežmoniškus pini- 
gus, bet iš moterų lyg sutarusios prašė tikrą kainą. Vis dėlto po- 
nia Korer baisėdamasi padėjo piniginę ant prekystalio ir sumur- 
mėjo: 

-  — Na jau ne, per brangu... Man reikia ką nors padovanoti. 
Daugių daugiausia galiu išleisti dešimt frankų. Gal turite ką nors 
padoraus už dešimt frankų? | 

Ir vėl apvertė aukštyn kojomis visą prekystalį. Niekas jai 
nepatiko. Dieve mano, jeigu ta piniginė būtų buvusi pigesnė! 
Vėl paėmė piniginę, iššniukštinėjo visus skyrelius. Netekusi 
kantrybės, pardavėja sutiko atiduoti piniginę už keturiolika 
frankų, paskum už dvylika. 

— Ne, ne, per brangu. 

Po nuožmaus derėjimosi ponia Korer gavo piniginę už vie- 
nuolika frankų. Aukšta jauna dama tarė: 

— Verčiau parduosiu... Moterys derasi, bet nieko neperka... 

Ak, jeigu ne vyrai!.. 
' Nuėjusi nuo prekystalio, ponia Korer dar labiau apsidžiau- 
gė — piniginėje aptiko etiketę su kaina: dvidešimt penki fran- 
kai. Paklaidžiojo dar truputį, paskum įsitaisė prie loterijos rato, 
oreta ponios Bušar. Vadindama ją „brangute“, ponia Korer patai- 
sė jai ant kaktos dvi garbanėles. | 

— O štai ir pulkininkas! — paskelbė ponas Kanas, kuris, vis 
dar sėdėdamas prie staliuko, akylai stebėjo duris. 

Pulkininkas atėjo todėl, kad negalėjo neateiti. Jis tikėjosi 
atsipirkti vienu luidoru, bet ir tai širdis krauju virė. Prie durų jį 
apsupo, apgulė trys ar keturios damos, siūlydamos: 

— Pone, pirkit cigarą!.. Pone, dėžutę degtukų!.. 

Jis nusišypsojo ir mandagiai išsisuko. Apsižvalgęs ryžosi 
iš karto atlikti priedermę, priėjo prie prekystalio, aptarnaujamo 
gana įtakingos dvaro damos, ir ėmė derėti labai bjaurų portsi- 
garą. Septyniasdešimt penki frankai? Jis pasibaisėjo nesusival- 
dęs, metė portsigarą ir paspruko; dama paraudo įsižeidusi ir nu- 
sisuko su tokia išraiška, lyg jis būtų padaręs jai ką nors nepado- 
raus. Tuo tarpu pulkininkas, baimindamasis paskalų, pasuko prie 
kiosko, kur ponia de Komblo vis dar rišo savo puokšteles. Viena 
puokštelė tikrai negalėjo brangiai kainuoti. Atsargumo dėlei 
jis nepaprašė surišti jam puokštės, nes pamanė, kad gėlininkė 
dar nemažai pridės už darbą. Iš visos krūvos jis pasirinko 
pačią geibiausią, dar neprasiskleidusią rožę pusiau sukirmiju- 

siu pumpuru. Ir, traukdamas piniginę, mandagiai paklausė: 

— Ponia, kiek kainuoja šita gėlytė? 

— Šimtą frankų, pone,— atsakė dama, slapčia stebėjusi jo 
gudrybes. 

Pulkininkas kažką pralemeno, rankos jam sudrebėjo. Bet šį-- 
syk trauktis buvo nebeįmanoma. Čia pat stovėjo keli žmonės ir 
žiūrėjo į jį. Pulkininkas sumokėjo ir nukūrė į bufetą. Atsisė- 
dęs prie pono Kano staliuko, subambėjo: 

— Tai spąstai, tikri spąstai... | 

— Ar nematėt menėj Rugono? — paklausė ponas Kanas. 

Pulkininkas neatsakė. Iš tolo svaidė piktus žvilgsnius į par- 
davėjas. Matydamas, kaip prie vieno prekystalio garsiai kvato- 
ja ponas d'Eskorajis ir ponas Laruketas, prakošė pro dantis: 

— Po perkūnais! Jaunimui tai pramoga... Šiaip ar taip, jie 
pinigų veltui nešvaisto. 

Ponas d'Eskorajis ir ponas Laruketas tikrai neliūdėjo. Damos 
stačiai plėšė juos viena kitai iš glėbio. Vos tik juodu atėjo, iš vi- 
sų pusių suskambėjo jų vardai, visos damos ištiesė į juos rankas. 

— Pone d'Eskoraji, prisimenate, ką man buvote pažadėjęs?.. 
O jūs, pone Laruketai, būtinai nupirksite iš manęs medinį ark- 
liuką. Nenorite? Tuomet lėlytę! Taip, taip, lėlytę: jums kap tik 
reikia lėlytės! 

Juodu susiėmė už rankų, kad galėtų lengviau gintis, kaip pa- 
aiškino juokdamiesi, ir linksmai nužygiavo spinduliuodami, sta- 
čiai saldami iš laimės tarp begalės sijonų, glamonėjami lipšnių, 
malonių balsų. Retkarčiais jie visai pradingdavo tarp apnuogin- 
tų pečių ir krūtinių ir, dėdamiesi, jog stengiasi atremti tą puo- 
limą, baimingai šūkčiodavo. Prie kiekvieno prekystalio jie leis- 
davosi švelniai išprievartaujami. Paskum staiga imdavo vaidinti 
šykštuolius ir baisėtis kainomis. Skatikinė lėlė už luidorą? Tiek 
kišenė nenešanti! Trys pieštukai už du luidorus? Šitaip galima 
ir elgetomis išeiti! Galėjai sprogti iš juoko. Damos linksmai ul- 
bėjo, jų džiugūs balsai skambėjo tarytum fleitos melodija. Jos 
darėsi vis gobšesnės ir, apkvaitusios nuo aukso lietaus, pasida- 
vusios plėšimo geismui, be paliovos kėlė kainas. Jos leido vy- 
rus per rankas ir, merkdamos viena kitai, kuždėjo: „Aš juos iš- 
melšiu... Pamatysit, juos galima išsunkti...“ Jaunuoliai visa tai 
girdėjo ir pašaipiai lankstėsi. O damos džiūgavo, jiems nusisu- 
kus, gyrėsi savo apsukrumu; pati sukčiausia pasirodė aštuonio- 
likametė panelė, pardavinėjusi smalką po tris luidorus; visos 
jai pavydėjo. Tačiau kai juodu.nusigavo į vidurį menės, kur vie- 
na pardavėja norėjo žūtbūt įgrūsti d'Eskorajui kišenėn dėželę 
muilo, šis suriko: 

— Aš neturiu nė skatiko! Jei norit, galiu pasirašyti vekselį! 

Ir iškratė savo piniginę. Dama, apstulbusi, visiškai išmušta 
iš vėžių, paėmė jo piniginę ir išnaršė. Paskum įsistebeilijo į jau- 
nuolį, lyg ketindama pareikalauti auksinės laikrodžio „Brandi- 
nėlės. 

Tai buvo pokštas. Pramogos dėlei ponas d'Eskorajis visados 
nešdavosi tuščią piniginę į tokias muges. 

— Velniai rautų! — sušuko jis, tempdamasis poną Laruke- 
tą.— Aš bijau skatiką išleisti... O gal mums pasiseks atsilošti, ką? 

Kaip tik tuo metu jie ėjo pro loteriją; ponia Bušar sušuko: 

— Tik dvidešimt sū, ponai!.. Išbandykit laimę... 

Juodu priėjo ir, dėdamiesi, jog nenugirdo, paklausė: 

— Po kiek, gražuolėle? 

— Dvidešimt sū, ponai. 

Juodu prapliupo kvatoti. Tačiau ponia Bušar' savo melsva 
suknia tik spoksojo nustebusi į vyrus, lyg matydama juos pir- 
mą kartą. Tuomet prasidėjo pašėlęs lošimas. Penkiolika minu- 
čių ratas džerškėjo nenutildamas. Juodu suko jį vienas per kitą. 
Ponas d Eskorajis laimėjo dvi dešimtis taurelių kiaušiniams, tris 
veidrodėlius, septynias porcelianines statulėles, penkis portsiga- 
rus; ponas Laruketas savo ruožtu gavo du paketus nėrinių, pras- 
to porceliano skrynelę auksuoto cinko kojelėmis, kelias stikli- 
nes, žvakidę, dėžutę su veidrodėliu. Ponia Bušar neištvėrė ir, 
kandžiodama lūpas, suriko: 

— Na jau ne, gana! Jums labai sekasi! Aš daugiau nebelo- 
šiu... Pasiimkit savo laimėjimus ir eikit sau! 

Ji sukrovė viską ant stalo; kiekvienam susidarė didelė krū- 
va. Ponas Laruketas apstulbo ir paprašė visą tą turtą pakeisti į 
našlaičių puokštelę, kurią ji buvo įsisegusi į plaukus. Bet ponia 
Bušar nesutiko. 

— Ne, ne! Juk tai jūs laimėjote, tiesa? Tad ir neškitės viską. 

— Ponios tiesa,— rimta mina pritarė ponas d'Eskorajis.— 
Su likimu nejuokaujama. Tegu mane skradžiai, jei paliksiu čia 
bent vieną taurelę!.. Aš bijau ir skatiką prarast! 

Jis išskleidė nosinę ir stropiai viską surišo į mazgą. Ir vėl 
pliūptelėjo linksmybės šuoras. Smagu buvo žiūrėti į sutrikusį po- 
ną Laruketą. Ponia Korer, kuri sėdėjo it matrona oriai šypsoda- 
ma, atkišo priekin riebų rausvą veidą. Ji pasiūlė mainus. 

— Ne, ne, man nieko nereikia! — skubiai atsakė jaunasis de- | 
putatas.— Imkite viską, atiduodu jums viską. 

Jie nuėjo ne iš karto. Dar pabuvo truputį, kuždėdami poniai 
Bušar nelabai padorius komplimentus. Vien į ją pasižiūrėjus, 
galva imanti suktis greičiau už loterijos ratą. Ką ji laiminti iš to 
gražaus žaidimo? Daug pravarčiau būtų pažaisti fantus. Ir jie 
ėmė siūlyti žaisti fantus iš įvairių malonių dalykų. Ponia Bušar 

paikai kikeno nuleidusi akis, iš lėto siūbuodama strėnas kaip po- 
nų kirkinama sodietė, o ponia Korer žavėjosi ja ir kartojo senos 
sąvadautojos tonu: 

— Kokia ji miela! Kokia miela! 

Tvirtindamas, jog šeimininkė sukčiauja,'ponas d'Eskorajis 
bandė patikrinti rato mechanizmą, bet ponia Bušar pliaukštelėjo 
jam per rankas: „Gana, jau gana! Duokit man ramybę!..“ Nuvi- 
jusi juos, ji vėl pragydo gundančiu balsu: 

— Prašom, ponai, tik dvidešimt sū!.. Pabandykit, ponai! 

Tuo metu ponas Kanas atsistojo pasižvalgyti virš galvų ir, 
tuoj klestelėjęs kėdėn, sumurmėjo: 

— Štai ir Rugonas... Pasisveikinsim be niekur nieko, gerai? 

Rugonas iš lėto ėjo per menę. Stabtelėjo prie ponios Bušar, pa- 
suko ratą, sumokėjo trįs luidorus už rožę poniai de Komblo. 'Ati- 
davęs duoklę, jau buvo beeinąs sau. Skindamasis kelią per mi- 
nią, pasuko durų link. Bet staiga metė žvilgsnį į bufetą ir ramus, 
didingas, aukštai iškelta galva žengė ton pusėn. Prie pono Kano, 
pono Bežiueno ir pulkininko staliuko jau sėdėjo ponas d'Esko- 
rajis ir ponas Laruketas; ten radosi ir ką tik atskubėjęs ponas 
Bušaras. Ministrui prisiartinus, visi nejučia krūptelėjo: toks ga- 
lingas ir nenugalimas pasirodė jiems tas tvirtai suręstas vyras. 
Be jokių ceremonijų Rugonas linktelėjo jiems iš aukšto ir atsi- 
sėdo prie gretimo staliuko. Kaip ir anksčiau iškėlęs galvą, ramiai 
ir abejingai pasižvalgė į šalis, drąsiai atremdamas įsmeigtus 
žvilgsnius. 

Priėjo Klorindė, karališkai vilkdama sunkios geltonos suk- 
nios šleifą. Neslėpdama pašaipos, paklausė su apsimestiniu sta- 
čiokiškumu: 

— Ką pageidausite? 

— Aha! — linksmai atsiliepė jis.— Juk aš nieko negeriu... 
O ko turit? | 

Tuomet ji greitakalbe išvardijo gėrimus: konjakas, romas, 
kiurasao, vyšninė, šartrezas, anyžinė, vespetro, kmyninė. 

— Ne, ne, atneškit man saldyto vandens. 

Ji nuėjo prie prekystalio didinga deivės eisena, atnešė jam 
saldyto vandens. Ir atsistojusi ėmė žiūrėti, kaip Rugonas maišo 
cukrų. Vis dar šypsodamas, jis pasakė pirmus galvon atėjusius 
žodžius: 

— Kaip laikotės?.. Senokai nesimatėm. 

— Aš buvau Fonteblo,— tiesiai pareiškė ji. 

Jis kilstelėjo akis, įsmeigė į ją skvarbų žvilgsnį. Bet tuomet 
Klorindė jį paklausė: 

— Jūs patenkintas? Viskas sekasi? 

— Taip, kuo puikiausiai,-— atsakė jis. 

s» 

— Ką gi, juo geriau. 

Ir pažiūrėjo, ar ko nors dar nereikia, — rūpestingai, kaip ka- 
vinės padavėja. Ji nenutraukė nuo jo akių, degančių kerštinga 
ugnimi: atrodė, kad kiek — ir nušvis visa džiaugsmu. Ji jau bu- 
vo benueinanti, bet pasistiebė ant galų pirštų ir dirstelėjo į gre- 
timą menę. Paskum palietė jam petį ir spinduliuojančiu veidu 
tarė: 

— Man regis, jūsų ieško. 

Ir tikrai, vingiuodamas tarp staliukų ir kėdžių, prie jų pagar- 
biai priėjo Merlis. Triskart nusilenkė atsiprašydamas jo prakil- 
nybę. Jo prakilnybei vos išėjus, atnešę laišką, kurio jo prakil- 
nybė, atrodo, laukęs nuo pat ryto. Taigi, nors ir negavęs nuro- 
dymo, jis pagalvojęs... 

— Gerai, duokit šen,— įsakė Rugonas. 

Kurjeris įteikė didelį voką ir nuėjo pasivaikščioti po menę. 
Rugonas iš pirmo žvilgsnio pažino braižą: tai buvo paties impera- 
toriaus ranka rašytas laiškas, atsakymas į atsistatydinimo pra- 
šymą. Šaltas prakaitas išmušė smilkinius. Bet jis net nepabalo. 
Ramiai įsikišo laišką į vidinę surduto kišenę, abejingai atrem- 
damas žvilgsnius, nukreiptus į jį nuo pono Kano staliuko. 
Klorindė, priėjusi prie „gaujos“, tarstelėjo kelis žodžius, ir visi, 
degdami smalsumu ir karštligiškai sekdami kiekvieną judesį, 
įsistebeilijo į Rugoną. 

Jaunoji moteris grįžusi vėl sustojo prie jo staliuko. Rugonas 
galop nugėrė pusę stiklinės saldyto vandens, galvodamas, kokį 
komplimentą jai pasakyti. 

— Šiandien jūs tokia graži, stačiai karalienė tarnaitės vaid- 
meny... 

Neišklausiusi komplimento, ji akiplėšiškai tarė:. 

— Kaip? Jums neįdomu? 

Jis apsimetė, jog buvo pamiršęs laišką, ir, lyg staiga prisi- 
minęs, tarė: 

— Ak taip, laiškas... Tuoj perskaitysiu, jeigu jūs nepriešta- 
raujat.. 

Ir peiliuku kruopščiai prapjovė voką. Vienu žvilgsniu per- 
bėgo kelias eilutes. Imperatorius priėmė jo atsistatydinimą. Ko 
ne minutę, lyg skaitydamas, prisikišęs žiūrėjo į lakštą. Bijojo, 
kad gali nesusivaldyti. Jam pašoko siaubinga pagieža: visos jo 
galios sumaištavo nenorėdamos susitaikyti su žlugimu, supurtė 
jį visą iki širdies gilumos. Jeigu jis nebūtų prisivertęs įsiręžti, 
būtų surikęs, kumščiu suskaldęs staliuką. Vis dar nenutraukda- 
mas žvilgsnio nuo laiško, jis tarytum vėl pamatė imperatorių to- 
kį, kokį matė Sen Klū rūmuose, — saldžiakalbį, neblėstančia šyp- 
sena; prisiminė, kaip reiškė jam savo pasitikėjimą, patvirtinda- 


277 


mas ankstesnius nurodymus. Matyt, ilgai imperatorius brandino 
savo nemalonę, dangstydamas neperprantamo veido kauke, jei 
galėjo taip staigiai, per vieną naktį, nustumti Rugoną nuo val- 
džios, nors tiek kartų stengėsi jį sulaikyti. 

Galop, sutelkęs visas jėgas, Rugonas susitvardė. Atlošė gal- 
vą ir abejingai įsikišo laišką kišenėn; ne vienas raumenėlis ne- 
virptelėjo veide. Klorindė abiem rankomis įsirėmė į staliuką, pas- 
viro prie Rugono ir nesusivaldžiusi sukuždėjo virpančiomis lū- 
pomis: 

— Aš tai žinojau. Šįryt tenai buvau... Vargšeli! 

Ji reiškė užuojautą tokiu negailestingu ir pašaipiu balsu, kad 
jis iš naujo pažvelgė jai tiesiai į akis. Beje, ji nebesidangstė. Dau- 
gelį mėnesių ji laukė tos džiaugsmo valandos ir dabar mėgavo- 
si palaima, galėdama ramiai, iš lėto kiekvienu žodžiu parodyti, 
kad visada buvo jo priešė, nepermaldaujama ir pagaliau jam at- 
keršijusia. 

— Aš negalėjau jūsų apginti, — toliau kalbėjo ji.— Jūs tik- 
riausiai nežinote... 

Ji nebaigė minties. Paskum kandžiai paklausė: 

— Įspėkite, kas pakeis jus ministerijoje? 

„ Rugonas abejingai numojo ranka. Bet Klorindė spigino jį aki- 
mis. Ir galiausiai sviedė du žodžius: 

— Mano vyras! — 

Rugonui perdžiūvo burna, jis sriubtelėjo dar gurkšnį saldyto 
vandens. Tais žodžiais ji išreiškė viską: ir pyktį, jog kadaise bu- 
vo paniekinta, ir pagiežą, taip meistriškai atlygintą, ir džiaugs- 
mą, kokį gali jausti moteris, nugalėjusi savo jėga pagarsėjusį 
vyrą. Dabar, gardžiuodamasi pergale, Klorindė kankino jį su 
pasimėgavimu, stengėsi jaitrinti pačias skaudžiausias vietas. 
Dieve mano, jos vyras ne kažin kokio proto! Ji pati tai supran- 
tanti, jai net juokinga esą; tuo ji tenorinti pasakyti, kad pasiten- 
kintų ir pirmu pasitaikiusiu, kad galėtų padaryti ministru net 
kurjerį Merlį, jeigu užeitų jai toks užgaidas; taip, taip, Merlį, 
paskutinį kvailį, bet ką! Rugono vietą perimtų deramas žmogus. 
Štai kokia visagalė yra moteris! Paskum ji davė sau visišką va- 
lią, prašneko motinos, globėjos tonu, ėmė sakyti jam pamokslus: 

— Matot, mielas mano, jūs be reikalo niekinate moteris. Ne 
kartą jums tai sakiau. Ne, moterys ne tokios. jau kvailos, kaip 
jūs manot. Jūs mane siutindavote tvirtindamas, kad mes mulkės, 
visokie kliuviniai. Ir dar kaip sakydavot?ė Aha, svarstis, pririš- 
"tas prie kojos... Štai kad ir mano vyras! Ar esu jam kada nors 
kliudžiusi?.. Norėjau, kad jūs tai įsidėtumėt į galvą. Prisimenate 
„tą dieną, kai mudu apie tai kalbėjome? Tai va, tada prisiekiau 
kada nors jums tai įrodyti. Dabar įsitikinote, jog mano tiesa, 

„ar ne? Taigi mudu atsiskaitę... Taip, jūs labai stiprus, mielas 
mano. Bet galite užsirašyti sau ant kaktos: jeigu tik moteris 
panorės, visada suries jus į ožio ragą. 

Rugonas išblyško, bet vis dar šypsojo. 

— Gal ir jūsų tiesa,— iš lėto tarė prisimindamas praeitį.— 
Aš galiu kliautis tik savo jėga. O jūs... 

— O aš turiu dar kai ką, velniai rautų! — baigė ji storžieviš- 
kai, bet podraug taip išdidžiai, lyg iš aukšto spjaudama į visus 
sąlyginumus. | 

Rugonui nebuvo ko skųstis. Ji pasisėmė iš jo jėgų, trokšda- 
ma jį nugalėti; šiandien ji nukreipė prieš jį tą ginklą, kurį jis įda- 
vė jai tomis dienomis, kai Marbefo gatvėje diegė jai, nuolankiai 
mokinei, savo išmintį. Tai buvo nedėkingumas ir išdavystė, ir 
kaip patyręs žmogus jis ramiai nurijo kartėlį. Atėjus atomazgai, 
jam rūpėjo vienintelis dalykas: ar jis sugebėjo pažinti Klorin- 
de? Jis prisiminė savo ankstesnes pastangas perprasti ją, bergž- 
džius mėginimus įminti to puikaus, bet sutrikusio mechanizmo 
paslaptį. Iš tiesų vyrų kvailumas neturi ribų. 

Klorindė du kartus buvo nuėjusi nuo Rugono aptarnauti lan- 
kytojų. Pasimėgavusi savo kerštu, ji vaikščiojo tarp staliukų iš- 
didi kaip karalienė, dėjosi, jog nebepastebi Rugono. Nenuleisda- 
mas nuo jos akių, jis matė, kaip ji priėjo prie vyriškio nepapras- 
tai vešlia barzda, užsieniečio, stebinančio visą Paryžių nesiskai- 
tymu su pinigais. Užsienietis išgėrė taurę malagos. 

— Kiek mokėti, ponia? — paklausė jis atsistodamas. 

— Penkis frankus, pone. Visi gėrimai čia kainuoja penkis 
frankus. 

Jis užsimokėjo. Paskum savo tartimi paklausė tuo pačiu tonu: 

— O kiek už bučinį? | 

— Šimtas tūkstančių frankų, — atsakė ji nė nesusimąstydama. 

Jis atsisėdo, brūkštelėjo kelis žodžius lakštelyje, išplėš- 
tame iš užrašų knygutės. Paskum skambiai pakštelėjo jai į 
skruostą, atidavė lakštelį ir neskubėdamas išėjo. Visi patenkinti 
nusišypsojo. 

— Svarbiausia — nustatyti kainą, — sukuždėjo Klorindė, grį- 
žusi prie Rugono. 

Jis suprato tai kaip užuominą. Kadaise Klorindė jam buvo 
sakiusi: jokiu būdu. Ir tas skaistybę išlaikęs vyras, kuris nesus- 
vyravo gavęs tokį skaudų smūgį kaip nemalonė, dabar kentėjo 
matydamas antkaklį, taip begėdiškai Klorindės nešiojamą. Ji ty- 
čia lenkėsi kuo arčiau, erzino jį, kraipė galvą. Skambėjo žvanga- 
liukas, perlo užgautas, kadaravo stora auksinė grandinė, rodos, 
dar šilta nuo šeimininko rankos, tvaskėjo briliantai aksomo dug- 
ne, kuriame jis be niekur nieko galėjo išskaityti visiems žino- 


279 


mą paslaptį. Dar niekad jo taip nebuvo graužęs ir deginęs tas 
neišpažintas pavydulys, tas pagiežingas, orumą žeminantis pa- 
vydas, kuris kartais pašokdavo jam, bežiūrint į visagalį impera- 
torių. Jam būtų buvę daug maloniau matyti, kaip Klorindę gla- 
monėja vežėjas, apie kurį pakuždomis sklido gandai. Pabudo - 
ankstesni geismai pamanius, kad ji nepasiekiama, kad pakilo 
aukščiau jo, parsiduodama žmogui, vienu vieninteliu žodžiu pri- 
verčiančiam visus nulenkti galvas. 

Jaunajai moteriai, be abejo, buvo aišku, kaip jis kamuojasi. 
Ir ji dar labiau paaitrino jo skausmą: žvilgsniu parodė į ponią 
de Komblo, kioske prekiaujančią gėlėmis, ir, tulžingai kikenda- 
ma, sukuždėjo: 

— O vargšelė ponia de Komblo vis dar laukia! 

Rugonas išgėrė ligi dugno saldytą vandenį. Jam trūko oro. 
Jis išsitraukė piniginę, vargais negalais pralemeno: 

— Kiek? 

— Penki frankai. 

Įsimetusi monetą piniginėn, ji vėl atkišo ranką ir juokais pa- 
klausė: 

— Ar nieko nepaaukosite mergelei? 

Jis pasirausė piniginėje, rado du sū ir įbruko jai į saują. Tai 
buvo jo atkirtis, vienintelis kerštas, kurį sugebėjo sugalvoti stor- 
žievis prasisiekėlis. Ji nuraudo pamiršusi visą puikybę. Bet tuoj. 
vėl atsistojo deivės poza. Ir nueidama niekinamai prakošė: 

— Dėkui, jūsų prakilnybe. 

Rugonas nedrįso iškart atsistoti. Kojos neklausė; jis pabijo- 
jo, kad gali neišsilaikyti stačias, o norėjo išeiti lygiai taip, kaip 
atėjo, — ramus, pasitikėdamas savimi. Baisiausia atrodė praeiti 
pro buvusius draugus: sprendžiant iš ištemptų kaklų, pastatytų 
ausų, įdėmių žvilgsnių, jie puikiai matė visą sceną nuo pradžios 
iki galo. Keletą minučių Rugonas tarytum abejingai žvalgėsi. 
Jis mąstė. Vadinasi, pasibaigė dar vienas jo politinio gyvenimo 
veiksmas. Jis žlugo savo gaujos pakirstas, suėstas, suniokotas. 
Jo tvirti pečiai sulinko neišlaikę atsakomybės už jų kvailystes 
ir niekšybes, kurias jis prisiėmė, vedamas tuštybės, trokšdamas 
būti rūstus ir taurus vadas. Krisdamas visu galiūno svoriu, jis tik 
sukėlė didelį triukšmą ir pabaidė paskutinius šalininkus. Žlug- 
ti jis turėjo anksčiau ar vėliau, nes viską lėmė pačios valdžios 
išlaikymo sąlygos, būtinybė turėti užnugaryje tuntą nepasotina- 
mų Žmonių, piktnaudžiauti savo padėtimi, įtvirtinant savo ga- 
lybe ir valią. Jis prisiminė, kaip gauja pamažu sekino jo jėgas, 
savo aštriais dantimis kas dieną graužė jo kūną. Iš pradžių jie 
spietėsi aplink; paskum užsiropštė ant kelių, apgulė krūtinę, pa- 
siekė gerklę ir ėmė smaugti. Jie viską atėmė iš jo: kojas — kad 

galėtų patys lipti aukštyn, rankas — kad galėtų vogti, dantis — 
kad galėtų kąsti ir kramtyti; jie traukė iš jo syvus, mito jais ir 
džiaugėsi negalvodami apie rytojaus dieną. Ir šiandien, nusiau- 
bę jį ir nualinę, girdėdami, kaip braška jo griaučiai, jie puolė 
bėgti nelyginant žiurkės, instinkto perspėtos, jog netrukus sug- 
rius namas, kurio sienas jos pačios sugraužė. Visa gauja klestė- 
jo, spinduliavo džiaugsmu. Ji maitinosi jau kito kūno syvais. 
Ponas Kanas ką tik pardavė grafui de Marsi geležinkelį iš Nijo- 
ro į Anžerą. Ateinančią savaitę pulkininkas turėjo gauti vietą 
imperatoriaus dvare. Ponui Bušarui buvo tvirtai pažadėta, kad, 
kai tik Delestanas tapsiąs vidaus reikalų ministru, jo globotinis, 
„mielasis“ Žoržas Diušenas būsiąs paskirtas jo pavaduotoju. Po- 
nia Korer džiaugėsi sunkia ponios Martino liga, iš anksto mėga- 
vosi, kaip gyvensianti iš rentos Kulonže, savo name, kaip padori 
dama, visos apylinkės geradarė. Ponas Bežiuenas jau buvo pa- 
tikintas, jog rudeniop imperatorius aplankysiąs jo krištolo 
fabriką. Markizo ir markizės kaip reikiant išbartas, ponas d'Esko- 
rajis puolė Klorindei į kojas ir išmeldė subprefekto vietą tik dėl 
to, kad žavėjosi žiūrėdamas, kaip ji aptarnauja klientus. Ir Rugo- 
nas, stebėdamas savo atsiganiusią gaują, pasijuto dar menkesnis 
nei kitados, tarytum prislėgtas, pritrėkštas išpampusių draugų, 
nesiryžo pasikelti nuo kėdės, bijodamas, kad jie prapliups juok- 
tis, jeigu jam staiga ims ir susipins kojos. 

Šiaip ar taip, pamažu jis atsigavo, susitvardė ir atsistojo. At- 
stūmė staliuką cinkuotos skardos viršum ir buvo beeinąs, bet 
tuo metu pasirodė Delestanas ir grafas de Marsi, susikabinę už 
parankių. Apie grafą sklido labai sąmojingas gandas. Anot kal- 
bų, praeitą savaitę jis susitikęs su Klorinde Fontenblo rūmuose 
tik todėl, kad padėtų jai pasimatyti su jo didenybe. Grafas apsi- 
ėmęs linksminti imperatorienę. Beje, tai buvę pikantiška, ir tiek: 
tokias paslaugas paprastai vienas kitam daro vyrai. Tačiau Ru- 
gonui atrodė, jog tai grafo kerštas: jis sudarė sąmokslą su Klo- 
rinde ir prieš savo varžovą panaudojo tą patį ginklą, kuriuo prieš 
kelis mėnesius Kompjene pats buvo nuverstas. Ta gudrybė buvo 
meistriškai pridengta subtilia nešvankybe. Grįžęs iš Fontenblo, 
ponas de Marsi nesiskyrė su Delestanu. 

Ponas Kanas, ponas Bežiuenas, pulkininkas, visa gauja puo- 
lė naujajam ministrui į glėbį. Pranešimas apie Delestano pasky- 
rimą turėjo pasirodyti Moniteur laikraštyje tik rytojaus dieną, 
atsistatydinus Rugonui, bet įsakas jau buvo pasirašytas, galima 
buvo džiūgauti. Jie spūsčiojo Delestanui ranką krizendami, kuž- 
dėdami kažką jam į ausį, pilni begalinio džiugesio, kurį tik var- 
gais negalais tvardė visos menės akivaizdoje. Tai reiškė, jog 
favoritai jau skelbia savo teises: iš pradžių bučiuoja kojas, bu- 

čiuoja rankas, o paskum suriša ir kojas, ir rankas. Delestanas 
jau priklausė jiems: vienas traukė už dešinės rankos, antras — 
už kairės, trečias laikė už surduto sagos, ketvirtas, pasislėpęs už 
pečių ir pasistiebęs ant pirštų galų, kažką šnibždėjo jam į ausį. 
O jis, aukštai iškėlęs gražią galvą, stovėjo oria ir podraug ma- 
loninga poza, savo įspūdinga, mandagia ir kvaila išvaizda pri- 
mindamas keliaujančius karalius, kuriems, kaip matome oticia- 
liose nuotraukose, provincijos damos įteikia gėlių. Žiūrėdamas 
į savo buvusią gaują, Rugonas, tos vidutinybių apoteozės įžeis- 
tas iki širdies gelmių, staiga nesusivaldė nenusišypsojęs. Jis pri- 
siminė žodžius, kadaise sakytus apie Delestaną. 

— Juk aš visados sakiau, jog Delestanas toli nueis, — vylin- 
gai tarė jis grafui de Marsi, kuris artinosi tiesdamas ranką. 

Grafas išsiviepė su žavia ironija. Matyt, jam buvo pašėlusiai 
smagu, padarius paslaugą žmonai, dabar bendrauti su vyru. Jis 
stabtelėjo ir be galo mandagiai užšnekino Rugoną. Nesutaikomi 
priešai, abu skirtingo charakterio, bet stiprios dvasios žmonės, 
jie sveikindavosi po kiekvienos dvikovos, žadėdami vienas ki- 
tam susigrumti dar ir dar kartą kaip ir jėga, ir išmone lygūs prie- 
šininkai. Rugonas sužeidė Marsi, Marsi sužeidė Rugoną, ir taip 
juodu grumsis, kol vienas jų išleis paskutinį kvapą. Tiesą pasa- 
kius, nė vienas jų gal netgi nelinkėjo priešininkui mirties: grum- 
tynės buvo jiems pramoga, o varžybos sudarė gyvenimo esmę; 
be kita ko, jie miglotai jautė, kad yra lyg du atsvarai, reikalingi 
Imperijos pasiausvyrai išlaikyti: vienas mirtinai dobia apžėlu- 
siu kumščiu, o kitas smaugia pirštinėta ranka. 

Tuo tarpu Delestaną draskė žiaurios abejonės. Jis pamatė 
Rugoną ir nežinojo: paduoti jam ranką ar ne. Sutrikęs metė žvil- 
gsnį į Klorindę, bet ji, nekreipdama į nieką dėmesio, abejingai 
nešiojo lankytojams sumuštinius, pyragaičius, bandeles. Tik 
vieną kartą ji dirstelėjo į vyrą, jis tarėsi supratęs jos žvilgsnį, 
žengė prie Rugono ir ėmė nesmagiai teisintis: - 

— Mielas mano, nepykit... Aš spyriausi, bet buvau privers- 

„ Suprantat, tiesa? Kai susiklosto aplinkybės... 

 Rugonas pertraukė jį: imperatorius,-kaip paprastai, pasielgė 
išmintingai, šalis paklius į geras rankas. Tuomet Delestanas įsi- 
drąsino: 

„— O, aš jus gyniau, visi mes jus gynėm. Bet žinot, čia kal- 
bant, čia paliekant, jūs per toli nuėjot... Ypač uždavė visiems 
širdį jūsų paskutinis nurodymas, sprendžiant Šarbonelių bylą. 
Žinot, tos vargšės vienuolės... 

Ponas de Marsi vos susivaldė nenusišypsojęs. Rugonas atsa- 
kė geraširdiškai, kaip senais laikais: 

— Taip, taip, krata vienuolyne... Dieve mano, iš visų kvai- 

lysčių, kurių pridariau draugų verčiamas, tai gal vienintelis pIo- 
tingas ir geras darbas per visus penkis mano valdymo mėnesius. 

Jis buvo jau beeinąs, bet pamatė Diupuaza. Vos pasirodęs, 
prefektas iškart prilipo prie Delestano, dėdamasis, jog nepaste- 
bi Rugono. Jau tris dienas jis slapstėsi Paryžiuje ir laukė. Tik-- 
riausiai gavo pervedimą į kitą prefektūrą, nes dėkojo be saiko 
ir, kaip paprastai, šypsojo it vilkas, šiepdamas baltutėlius krei- 
vus dantis. Nusisukęs nuo prefekto, naujasis ministras beveik 
pagavo į glėbį kurjerį Merlį, stumte stumiamą ponios Korer: 
Merlis stovėjo nudelbęs akis it nedrąsi mergelė, o ponia Koter 
liaupsino jį Delestanui. 

— Ministerijoje jo niekas nemėgo,— kuždėjo ji. — nes ji- 
sai be žodžių protestavo prieš visus piktnaudžiavimus. Ak, ko 
tik jis neprisižiūrėjo prie to Rugono! 

— Taip, taip, prisižiūrėjau! — tarė Merlis.— Daug ką galiu 
papasakoti... Niekas nepasiges pono Rugono. Juk ir aš neparsi- 
samdžiau jo mylėti. Beje, jis grasino man, kad išvarys iš darbo. 

Rugonas iš lėto perėjo per menę. Prekystaliai buvo tušti. 
Trokšdami įtikti imperatorienei, labdaros globėjai, lankytojai 
stačiai nusiaubė mugę. Pardavėjos džiūgaudamos žadėjo vakarop 
gauti naujų prekių ir vėl pradėti prekybą. Ir skaičiavo įplaukas. 
Aidint linksmam juokui, skambėjo skaičiai: viena turėjo tris 
tūkstančius frankų, kita — puspenkto tūkstančio, dar viena — 
septynis tūkstančius, o dar viena — dešimt tūkstančių. Toji sta- 
čiai spinduliavo: juk ji verta dešimties tūkstančių frankų! 

Tačiau ponia de Komblo krimtosi: ji ką tik pardavė paskuti- 
nę rožę, o pirkėjai nesitraukė nuo jos kiosko. Ji nuėjo pasiklaus- 
ti ponios Bušar, ar toji neturinti ko nors parduoti, nesvarbu ko. 
Tačiau ir loterijoje nieko nebebuvo: viena dama nusinešė pas- 
kutinį laimėjimą — žaislinę vonele. Vis dėlto jiedvi neatlyžo, 
užsispyrusios. šniukštinėjo, ieškojo, kol pagaliau aptiko ryšelį 
dantų krapštukų, nusiritusį ant žemės. Ponia de Komblo nusine- 
šė jį džiugiai spygaudama. Ponia Bušar nusekė įkandin. Abi įėjo 
į kioską. | - 

— Ponai! Ponai! — drąsiai sukliko ponia de Komblo, stovė- 
dama ant pakylos ir švelniais nuogų rankų judesiais šaukdama 
vyrus.— Daugiau nebeturime nieko, tik štai šitą ryšelį dantų 
krapštukų... Štai čia dvidešimt penki dantų krapštukai... Prade- 
dame varžytines!.. 

Vyrai stumdėsi, juokėsi, kėlė pirštinėtas rankas. Ponios de 
Komblo mintis visiems pasiutusiai patiko. 

— Dantų krapštukas! — sušuko ji.— Siūloma penki frankai... 
Na, ponai, penki frankai! 

— Dešimt frankų! — pasigirdo balsas. 

— Dvylika frankų! 

— Penkiolika frankų! 

Ponas d'Eskorajis staigiai pakėlė kainą iki dvidešimt penkių 
frankų, ir ponia Bušar įsikišusi sušuko tevu balseliu: 

“ — Parduota už dvidešimt penkis frankus! 

Kitų dantų krapštukų kaina dar aukščiau pašoko. Ponas La- 
ruketas užmokėjo už savąjį keturiasdešimt tris frankus; tuo me- 
tu pasirodęs kavalierius Ruskonis pakėlė kainą iki septyniasde- 
šimt dviejų frankų, o paskutinis plonytis krapštukas, perskilęs, 
kaip pranešė ponia de Komblo, nenorėjusi nieko apgauti, buvo 
parduotas už šimtą septyniolika frankų: ji nusipirko senukas, 
kuriam užkaito kraujas bežiūrint, kaip sulig kiekvienu judesiu 
prasiskleidžia krūtinė aistringai ir guviai varžytinių vadovei. 

— Jis perskilęs, ponai, bet dar tinkamas!.. Siūlome šimtą aš- 
tuonis!.. Ten siūlo šimtą dešimt?.. Šimtas vienuolika! Šimtas dvy- 
lika! Šimtas trylika! Šimtas keturiolika!.. Na, šimtas keturiolika! 
Jis vertas daugiau... Šimtas septyniolika! Šimtas septyniolika! 
Niekas nesiūlo daugiau? Parduota už šimtą septyniolika! 

Tie skaičiai lydėjo Rugoną iš menės. Atsidūręs terasoje, pa- 
upy, jis sulėtino žingsnius. Nuo horizonto artinosi audra. Apa- 
čioje Sena, žvilganti riebalais, drumzlinai žalsva, vangiai tekėjo 
tarp šėmų krantinių, virš kurių sūkuriavo dulkės. Sode karšti 
vėjo šuorai tolydžio purtė medžius; šuorui pralėkus, šakos vėl 
nusvirdavo it negyvos, nė lapelis nevirptelėdavo. Rugonas pa- 
suko po milžiniškais kaštonais; ten buvo beveik visiškai tamsu, 
traukė šilta drėgme it rūsyje. Jis išėjo į didžiąją alėją ir pastebėjo 
Šarbonelius, sėdinčius vidury suoliuko; juodu buvo neatpažįs- 
tamai pasikeitę, išsipustę: ponas vilkėjo šviesiomis kelnėmis ir 
surdutu, surauktu per liemenį, žmona buvo raudonomis gėlėmis 
padabinta skrybėlaite, violetine šilkine suknele ir lengvu apsiaus- 
tu. Greta jų, apsižergęs suoliuko galą, sėdėjo apdriskęs tipas be 
marškinių, sena nudrengta medžiokline striuke, mostagavo ran- 
komis, vis arčiau slinkdamasis prie Šarbonelių. Tai buvo Žilke- 
nas. Jis tolydžio pliaukšėjo per drobinę kepurę, smunkančią nuo 
galvos, ir šūkavo: 

— Sukčių gauja! Bene Teodoras yra prašęs iš ko nors bent 
skatiko? Jie norėjo mane sudirbti, todėl ir prasimanė tą istoriją, 
jog aš ėmiau kyšius iš valstiečių, vengiančių karo tarnybos. Na, 
o aš nusispjoviau į juos, aišku? Tegul eina jie po velnių!.. Jie 
manęs bijo, velniai rautų! Jie puikiai žino, kokių aš politinių 
pažiūrų. Aš niekad nesidėjau prie to niekšo Badengė gaujos... 

Jis palinko į priekį ir, ilgesingai vartydamas akis, pridūrė: 

— Tik gaila buvo ten palikt vieną damą... Ak, žavi moteris, 
aukštuomenės dama. Taip, nuostabus romanas. Kokie šviesūs 

plaukai! Nešiojuos nusikirpęs jos garbaną. 

Paskum prisislinko dar arčiau ponios Šarbonel ir, plojęs del- 
nu jai per pilvą, griausmingai suriko: 

— Na, močiut, kada vešitės mane į svečius Plasanan? Pa- 
menat, žadėjot vaišinti obuoliais, vyšniomis, uogienėmis, rau- 
gintais agurkėliais?.. Juk dabar pinigo turit kaip šieno! 

Tačiau Šarboneliams, matyt, nelabai patiko Žilkeno familia- 
rumas. Patraukusi arčiau violetinės šilkinės suknios kraštą, po- 
nia Šarbonel nenorom prakošė: 

— Mes dar pabūsim Paryžiuj... Kasmet gyvensim čia po pus- 
metį. 

— O, Paryžius! — tarė žavėdamasis ponas Šarbonelis.— Kas 
gali prilygti Paryžiui? 

Kadangi vėjas pūtė vis smarkiau, o auklės su vaikais pakri- 
kai bėgo iš sodo, jis pasisuko į žmoną ir pridūrė: 

— Širdele, mums metas eiti, o tai kiaurai permirksim. Lai- 
mė, kad gyvenam.ne per toliausia. 

Jie buvo apsistoję „Palė Ruajalio“ viešbutyje, Rivoli gatvė- 
je. Žilkenas palydėjo juos niekinamu žvilgsniu. Paskum gūžte- 
lėjo pečiais. 

— Irgi išdavikai! — suurzgė.— Visi išdavikai! 

Staiga jis pastebėjo Rugoną. Jis atsistojo kraipydamas strė- 
nas, delnu pliaukštelėjo sau per kepurę ir žengė jo pasitikti. 

— Nebuvau pas tave užsukęs, — tarė.— Juk tu nepyksti, tie- 
sa?.. Tas kailiamainys Diupuaza tikriausiai dievaižin ko pripliur- 
pė tau apie mane. Grynas melas, mielas mano, aš tau įrodysiu, 
jei nori... Šiaip ar taip, bent jau aš nepykstu ant tavęs. Ir štai tau 
įrodymas: nebijau duoti tau savo adreso! Bonpiuji gatvė, dvide- 
"šimt penktas namas, netoli koplyčios, penkios minutės kelio nuo 
užkardos. Tai va! Jeigu tik manes prireiks, duok ženklą. 

Ir nuėjo vilkdamas kojas. Paskum stabtelėjo, pagalvojo, 
kumščiu pagrūmojo Tiuilri rūmams alėjos gale, pilkiems lyg 
švinas po juodu dangumi, ir suriko: 

— Tegyvuoja Respublika! 

Išėjęs iš sodo, Rugonas pasuko Eliziejaus laukais. Jam stai- 
ga pašoko noras tuoj pamatyti savo nedidelį rūmą Marbeto gat- 
vėje. Rytoj pat jis persikraustysiąs iš ministerijos, vėl čia gy- 
vensiąs. Jis jautėsi protiškai nuvargęs ir podraug be galo ramus, 
tik širdies gilumoje maudė. Galvoje spietėsi miglotos mintys 
apie didžius darbus, kuriuos kada nors nuveiksiąs, kad įrodytų 
savo galią. Retkarčiais, užvertęs galvą, jis žvalgėsi į dangų. Aud- 
ra vis dar niekaip negalėjo pratrūkti. Rusvi debesys dunksojo 
horizonte. Vos tik jis atsidūrė tuščiuose Eliziejaus laukuose, it 
artilerijos salvė nudundėjo perkūnija, sušnarėjo medžių viršū- 

nės. Kai jis pasuko Marbefo gatvėn, nutiško pirmieji lietaus lašai. 

Prie rūmo durų stovėjo dvivietė karieta. Viduje Rugonas 
užtiko žmoną: ji apžiūrinėjo kambarius, matavo langus, nurodinė- 
jo meistrui, kokiais apmušalais traukti sienas. Rugonas apstulbo. 
Bet ji paaiškino, jog ką tik buvo susitikusi su broliu, ponu Belenu 
d'Oršeru: teisėjas jau žinojęs apie Rugono žlugimą, norėjęs 
priblokšti seserį naujiena, jog netrukus būsiąs paskirtas teisin- 
gumo ministru, stengęsis apjuodinti svainį. Ponia Rugon įsakiusi 
kinkyti — panorusi apžiūrėti rūmą, kad būtų galima kuo greičiau 
parsikraustyti namo. Kaip paprastai, ji buvo blankaus ir bejaus- 
mio dievobaimingos moters veido, pilna nedrumsčiamos ramy- 
bės, būdingos gerai šeimininkei; beveik negirdimais žingsniais ji 
vaikščiojo po kambarius, vėl imdama savo žinion namus, kuriuos 
buvo pavertusi tyliais ir bežadžiais lyg vienuolynas. Vieninte- 
lis jos rūpestis buvo sąžiningai ir stropiai tvarkyti patikėtą jai 
turtą. Rugonas susigraudino žiūrėdamas į tą sudžiūvusią, plokš- 
čią moterį, persiėmusią smulkmeniško tvarkymo manija. 


Tuo tarpu audra įsišėlo su neregėtu įtūžiu. Griaudėjo perkū- 
nija, srautais pliaupė lietus. Rugonas gavo laukti beveik ištisą 
valandą. Jis norėjo grįžti atgal pėsčiomis. Eliziejaus laukuose 
perdėm telkšojo purvynė, skysta geltona purvynė, nuo Trium- 
fo arkos iki Santarvės aikštės panaši į ūmai nusekusios upės va- 
gą. Gatvė dar buvo tuščia, tik vienas kitas praeivis įsidrąsinęs 
šokinėjo per grindinio akmenis; gaiviame ore stovėjo šlapi me- 
džiai, nusvarinę varvančias šakas. Danguje dar draikėsi audros 
debesų kuokštai — drumzlinos, vario raudonumo driekenos, pro 
kurias smelkėsi paskutiniai žaros spinduliai, sakytumei blausi 
žibinto šviesa plėšikų lindynėje. 

Rugonas vėl nugrimzdo į miglotas mintis apie ateitį. Pasikly- 
dę lietaus lašai tiško jam ant rankų. Jis jautėsi kaip sudaužytas, 
lyg būtų atsitrenkęs į kokį kliuvinį, užtvėrusį kelią. Ir staiga už- 
pakaly pasigirdo garsus tapsėjimas, sudrebėjo žemė nuo toly- 
džio artėjančio ritmingo kanopų dundesio. Rugonas atsigręžė. 

Eliziejaus laukų prieblandoje staiga sutvisko ryškūs mundu- 
rai — tai iš Bulonės miško purvo užtvindyta gatve grįžo korte- 
žas, aiškiai regimas grasaus vario raudonumo dangaus fone. Prie- 
šaky ir gale šuoliavo būriai dragūnų; vidury riedėjo uždaras, 
ketvertu kinkytas lando; iš šalių, palei dureles, jojo du štalmeis- 
teriai paradiniais, auksu siuvinėtais mundurais, nuo batų iki di- 
delių trikampių skrybėlių apglieti storu purvo sluoksniu, — dum- 
blas tiško nuo ratų jiems tiesiai į bejausmius, lyg akmeninius 
veidus. Tamsiame uždarame lando buvo matyti tik vaikas — Im- 
perijos sosto įpėdinis: delniukais įsirėmęs į langą ir rausva no- 
syte prisiplojęs prie stiklo, jis žiūrėjo į praeivius. | 

— Žiū, rupūžiukas! — nusišypsojo kelio darbininkas, stum- 
damas vienratį vežimėlį. 

Rugonas stabtelėjo susimąstęs, žvilgsniu palydėjo kortežą, 
kuris dardėjo per purvynę, aptėkšdamas net apatines medžių 
šakas. 


XIV 


Po trejų metų, kovo mėnesį, vyko audringas Įstatymų leidžia- 
mojo susirinkimo posėdis. Pirmą kartą buvo svarstomas krei- 
pimasis į imperatorių. 

Ponas Laruketas ir pagyvenęs deputatas ponas de Lamberto- 
nas, vienos labai žavingos moters vyras, ramiai siurbčiojo gro- 
gą, sėdėdami bufete vienas prieš kitą. 

— Ar ne laikas būtų grįžti į salę? — paklausė ponas de Lam- 
bertonas, įtempdamas klausą.— Man regis, ten darosi karšta. 

Tolumoje retkarčiais būdavo girdėti šūksniai, nelyginant 
staigus vėjo šuoras atūždavo balsu uraganas; paskum viskas nuš- 
čiūdavo ir stodavo gūdi tyla. Tačiau ponas Laruketas, nerūpes- 
tingai teberūkydamas, atsakė: 

— Ne, palaukit, noriu baigti cigarą... Kai mūsų prireiks, jie 
pašauks. Aš paprašiau, kad mus įspėtų. 

Juodu sėdėjo vieni nedidelėje smagioje kavinėje, įrengtoje 
sodelyje, krantinės ir Burgundijos gatvės kampe. Žalsvomis sie- 
nomis, apkaltomis bambukų pinučiais, dideliais langais į sodą 
kavinė buvo panaši į šiltnamį, paverstą paradiniu bufetu; tą įspū- 
dį ypač didino platūs veidrodžiai, staliukai, raudono marmuro 
prekystalis, žaliu ripsu mušti minkštasuoliai. Pro atdarą langą 
vidun plūdo šiltas giedros pavasario dienos oras drauge su gai- 
viu Senos alsavimu. 

— Italijos karas' apvainikavo jį šlove, — tarė ponas Laru- 
ketas, tęsdamas nutrūkusį pokalbį.— Šiandien, dovanodamas 
šaliai laisvę, jis parodo savo genijaus galią... 

Ponas Laruketas kalbėjo apie imperatorių. Kurį laiką jis liaup- 
sino lapkričio dekretus*, suteikiančius teisę pagrindinėms vals- 
tybės institucijoms tiesiogiai prisidėti prie valdovo politikos, 


' 1859 m. Napoleonas III padėjo Sardinijos karalystei kariauti su 
Austrija, vaduojant Šiaurės Italiją. Už tai Napoleonas pareikalavo, 
kad prie Prancūzijos būtų prijungtos dvi sritys — Savojos ir Nicos gra- 
fystės, anksčiau priklausiusios Sardinijos karalystei. 

? Nuo lapkričio dekretų paskelbimo dienos (1860) prasideda vadi- 
namosios liberaliosios imperijos laikotarpis. 

naujas ministrų pareigas, — dabar ministrai be portfelio Atsto- 
vų rūmuose atstovausią vyriausybei. Tai grįžimas prie konstitu- 
cinės santvarkos, prie to, kas sveika ir protinga. Atsiverianti 
nauja era, liberaliosios imperijos era. 

Ponas de Lambertonas linkčiojo galvą. 

— Jis truputį paskubėjo, — suniurzgė.— Buvo galima dar pa- 
laukti. Nėra ko lėkti. 

— Ne, ne, patikėkit! Reikėjo ką nors daryti, — karštai pa- 
prieštaravo jaunasis deputatas.— Štai čia ir pasireiškė jo ge- 
nijus... 

Nuleidės balsą, jis ėmė aiškinti politinę padėtį, stengdamasis 
atskleisti pačią esmę. Didelį nerimą imperatoriui kelia vyskupų 
laiškai, pliekiantys Turino vyriausybės kėsinimąsi į pasaulieti- 
nę popiežiaus valdžią. Antra vertus, Prancūzijoje bunda opozi- 
cija, šaliai prasideda negandų metai. Laikas pabandyti sutaikinti 
partijas, protingomis nuolaidomis patraukti savo pusėn nepaten- 
kintus politinius veikėjus. Dabar imperatorius pripažįsta, jog 
autoritarinė imperija neturi ateities, jis kuria liberaliąją impe- 
riją, savo pavyzdžiu apšviečiančią visą Europą. 

— Vis tiek jis veikia skubotai, — nesutiko ponas de Lam- 
bertonas, purtydamas galvą.— Liberalioji imperija — tai puiku, 
bet mes žengiam į nežinią, mielas mano, į nežinią... 

Jis pakartojo tą žodį skirtingu tonu, plačiai mostelėdamas 
ranka. Ponas Laruketas nieko daugiau nepasakė; jis baigė gerti 
grogą. Abu deputatai sėdėjo, pro atvirą langą klaidžiodami aki- 
mis po dangų, lyg ieškodami tos nežinios kitapus krantinės, Tiu- 
ilri pusėje, kur plaukiojo šėmas ūkas. Užpakaly jų, koridorių 
gale, lyg artėjančios audros griaudėjimas iš naujo sugrumėjo 
balsų uraganas. | 

"Ponas de Lambertonas sunerimo ir pasigręžė atgal. Truputį 
patylėjęs paklausė: 

— Regis, atsakinės Rugonas, ar ne? 

— Taip, lyg ir jis, — santūriai atsakė ponas Laruketas ir su- 
sičiaupė.. | 

— Tada jis baisiai susikompromitavo, — vėl suniurzgė pagy- 
venęs deputatas. — Keista, kad imperatorius paskyrė jį minist- 
ru be portfelio ir įgaliojo ginti savo naująją politiką. 

Ponas Laruketas atsakė ne iš karto. Tik iš lėto pasiglostė švie- 
sius ūsus. Galop tarė: 

— Imperatorius pažįsta Rugoną. 

Paskum sušuko ūmai pasikeitusiu balsu: 

— O žinot, tas grogas, man regis, nekoks!.. Pašėlusiai nori- 
si gerti. Gal aš išgersiu sirupo. 

Ir užsisakė stiklinę sirupo. Ponas de Lambertonas pagalvojęs 

galop ryžosi išgerti taurelę maderos. Ir juodu sušneko apie ponią 
de Lamberton; vyras prikišo jaunajam kolegai, kad šis retai lan- 
kosi svečiuose. O ponas Laruketas, išsivertęs ant minkštasuolio, 
vogčiomis grožėjosi savo atvaizdu veidrodyje, mėgavosi žals- 
.vomis sienomis, visa ta kavinuke, -panašia į Pompadur stiliaus 
pavėsinę, įrengtą meilės pasimatymams kur nors karališkajame 
parke, kelių kryžkelėje. 

Atlėkė uždusęs kurjeris. 

— Pone Laruketai, jūs prašomas ateiti tuojau pat, tuojau pat. 

Kadangi jaunasis deputatas atsainiai numojo ranka, kurje- 
ris prisikišo prie jo ausies ir pakuždėjo, kad jį atsiuntęs patsai 
ponas de Marsi, Atstovų rūmų pirmininkas. Ir garsiai pridūrė: 

— Žodžiu, reikalingi visi. Eikit greičiau! 

Ponas de Lambertonas puolė į posėdžių salę. Ponas Laruke- 
tas buvo besekąs įkandin, bet persigalvojo. Jam dingtelėjo min- 
tis surasti Visus deputatus, slampinėjančius po rūmus, ir nusiųs- 
ti į savo vietas. Iš pradžių jis nudūmė į pasitarimų salę, ištaigin- 
gą salę stiklinėmis lubomis; nors buvo šilta diena, milžiniškame 
žalio marmuro židinyje, padabintame dviem gulinčiomis nuogo- 
mis baltojo marmuro moterimis, degė storos pliauskos. Prie di- 
džiulio stalo snūduriavo atviromis akimis trys deputatai, spok- 
sodami į paveikslus ant sienų ir garsųjį laikrodį, prisukamą kar- 
tą per metus. Ketvirtas deputatas stovėjo prie židinio ir šildėsi 
strėnas, dėdamasis, jog grožisi nedidele Henriko IV gipsine sta- * 
tulėle, aiškiai matoma salės gale tarp vėliavų, paimtų mūšiuose 
prie Austerlico, Marengo ir Ienos. Ponas Laruketas apėjo visus 
šaukdamas: „Greičiau! Greičiau! Į posėdį!“ Kniostelėję iš mie- 
gų, deputatai vienas paskui kitą nėrė iš salės. 

Įsibėgėjęs ponas Laruketas nudūmė į biblioteką, bet apdairiai 
grįžo atgal ir užmetė akį į kambarį, kur stovėjo praustuvai. De- 
putatas ponas de Komblo ramiai mazgojosi rankas giliame praus- 
tuve ir šypsodamas grožėjosi jų baltumu. Nėmaž nesušijaudinęs, 
Jis vėl ėmėsi savo darbo. Iš lėto nusišluostė rankas pašildytu 
rankšluosčiu ir padėjo jį atgal į šildytuvą varinėmis durelėmis. 
Paskum nuėjo prie aukšto veidrodžio kambario gale ir mažytė- 
mis kišeninėmis šukomis susišukavo dailią juodą barzdą. 

Biblioteka buvo. tuščia. Knygos snaudė ąžuolinėse lentyno- 
se. Nieko nebuvo ir ant dviejų ilgų stalų, užtiestų žalia gelumbe. 
Stovėjo išrikiuoti krėslai, piupitrai, pritaisyti prie alkūnramsčių, 
buvo nuleisti, nugulti dulkių. Sudrumsdamas šventą tuščio 
kambario tylą, kvepiančią popieriumi, ponas Laruketas garsiai 
trinktelėjo durimis ir sušuko: 

— Et, čia niekad nieko nebūna! 

Ir nukūrė koridorių ir salių virtine. Perbėgo aktų salę, grįs- 

tą Pirėnų marmuro plokštėmis, kur žingsniai aidėjo nelyginant 
bažnyčios navoje. Vienas kurjeris jam buvo pasakęs, jog arti- 
mas jo draugas, ponas dę Lavilardjeras, vedžioja po rūmus tokį 
poną ir jo žmoną, tad ponas Laruketas panoro žūtbūt jį surasti. 
Jis užsuko į generolo Fua salę, kur keturios statulos — Mirabo, 
generolo Fua, Baji ir Kazimiro Perjė statulos — visada kelia pa- 
garbą ir susižavėjimą provincialams. Ir kaip tik greta, sosto me- 
nėje, galop jis užtiko poną de Lavilardjerą drauge su stora dama 
ir storu ponu iš Dižono, įtakingais žmonėmis ir rinkėjais savo 
krašte. 

— Visi kviečiami į salę, — tarė ponas Laruketas.— Greičiau! 

— Gerai, jau gerai, einu, — atsakė deputatas. 

Bet jis niekaip negalėjo išsprūsti. Apstulbintas. prabangios 
menės, gausybės paauksavimų, veidrodinių sienų, storulis nusi- 
vožė cilindrą, nė per žingsnį nesitraukė nuo „mielojo deputato , 
prašė paaiškinti, ką reiškia Delakrua paveikslai „Prancūzijos 
jūros ir upės“, visos tos didelės dekoratyvinės figūros: Mediter- 
raneum Mare, Oceanus, Ligeris, Rhenus, Seguana, Rhodanus, 
Garumna, Araris'. Tie lotyniški žodžiai nieko jam nesakė. 

— Ligeris — tai Luara, — paaiškino ponas de Lavilardjeras. 

Notaras iš Dižono linktelėjo galvą: jis supratęs. Tuo tarpu 
jo žmona spoksojo į sostą, paprasčiausią krėslą, tik truputį aukš- 
tesnį už kitus, aptrauktą apvalkalu ir stovintį ant pakylos. Ji 
žiūrėjo iš tolo, labai susijaudinusi, dievobaimingai. Galop įsidrą- 
sino ir priėjo arčiau, vogčiomis pakėlė apvalkalą, palietė auk- 
suotą medį, pačiupinėjo raudoną aksomą. 

Paskum ponas Laruketas išnaršė dešinįjį rūmų sparną, bega- 
linius koridorius, kambarius, paskirtus įvairioms komisijoms ir 
valdyboms. Grįždamas per Keturių kolonų salę, kur jauni depu- 
tatai paprastai svajoja stebeilydami į Bruto, Solono ir Likurgo 
statulas, jis įžambiai perkirto Žuvusių vilčių salę, greitai perbė- 
go pusračio formos galeriją, ištisą parą apšviečiamą dujomis, 
panašią į žemą laidojimo rūsį, kaip bažnyčia nuogomis balzga- 
nomis sienomis. Ir pagaliau, uždusęs, vedinas būreliu deputatų, 
kuriuos jam pavyko surankioti per tas gaudynes, jis plačiai ati- 
darė aukso žvaigždėmis nusagstytas raudonmedžio duris. Jam 
iš paskos žygiavo ponas de Komblo švarutėlėmis rankomis ir 
dailiai sušukuota barzda ir ponas de Lavilardjeras, nusikratęs 
savo rinkėjų. Visi drauge jie įpuolė į posėdžių salę, kur įtūžę de- 
putatai, užsilipę ant krėslų, pašėlusiai mosavo rankomis ir gra- 
sino oratoriui, kuo ramiausiai stovinčiam tribūnoje. 


i 
' Viduržemio jūra, Vandenynas, Luara, Reinas, Sena, Rona, Garona, 
Araras (lot). 

— Gana! Gana! Gana! — šaukė deputatai. 

— Gana! Gana! — dar garsiau suriko ponas Laruketas ir jo 
draugai, net nenumanydami, kas dedasi. 

Triukšmas buvo siaubingas. Deputatai pašėlusiai trypė ko- 
jomis ir įnirtingai trankė piupitrų dangčiais, keldami nenusako- 
mą griausmą. Spigūs balsai skambėjo it fleitos drauge su kitais 
balsais, dusliais ir pratisais nelyginant vargonų akompanimen- 
tas. Retkarčiais riksmai nutrūkdavo, kojų trypimas liaudavosi, 
ir tuomet pritilusį triukšmą prašokdavo pasipiktinimo šūksniai, 
atskiri Žodžiai: 

— Šlykštu! Neleistina! - 

— Tegul jis atsiima savo žodžius! 

— Taip taip! Atsiimkit savo žodžius! 

Tačiau visų garsiausiai skardėjo tūžmingas riksmas: „Ga- 
na! Gana! Gana!“, tolydžio ištrūkstantis iš perdžiūvusių gerklių, 
ritmingai trypiant kojomis. į 

Oratorius tribūnoje susinėrė rankas ant krūtinės. Jis žiūrė- 
jo įsispyręs į šėlstančią salę, į lojančius snukius, į grūmojančius 
kumščius. Dukart, kai, jo manymu, triukšmas truputį numalšo, 
jis bandė prabilti, bet tai sukeldavo dar didesnę pasipiktinimo 
audrą, naują beprotiško šėlsmo šuorą. Visa salė braškėjo. 

Ponas de Marsi stovėjo prie pirmininko krėslo, be perstojo 
skambino neatitraukdamas rankos nuo mygtuko: taip skambi- 
nama varpais per uraganą. Jo išdidus veidas buvo išblyškęs, bet 
jis laikėsi šaltakraujiškai. Akimirką liaudavosi skambines, ra- 
miai pasitaisydavo rankogalius ir vėl įnikdavo skambinti. Lai- 
bi lūpų kampeliai trūkčiojo tampomi įprasto tiko, — jis skeptiškai 
šypsojo. Kai balsai pritildavo, jis tardavo: 

— Ponai, prašom, prašom... 

Galop jam pasisekė: salėje įsivyravo šiokia tokia tyla. 

— Aš siūlau oratoriui paaiškinti, ką reiškia jo pasakyti žo- 
džiai, — tarė jis. 

Oratorius palinko į priekį, užsikvempė ant tribūnos krašto 
ir, atkišęs smakrą, atkakliai pakartojo: 

— Aš pasakiau, kad Gruodžio antroji — tai nusikaltimas... 

Daugiau jis negalėjo pasakyti nė žodžio. Vėl prasidėjo aud- 
ra. Vienas deputatas kraujo pritvinkusiu veidu išvadino jį žmog- 
žudžiu; kitas jį išplūdo, bet tokiais riebiais žodžiais, jog steno- 
grafai išsišiepė ir nieko neužrašė. Buvo girdėti, kaip ponas La- 
ruketas spigiu balsiuku tolydžio kartoja: 

— Jis įžeidžia imperatorių, jis įžeidžia Prancūziją! 

Ponas de Mairsi oriai pakėlė ranką. Paskum atsisėdo tardamas: 

— Prašau oratorių laikytis tvarkos. 

Šurmulys nesiliovė. Tai buvo jau nebe anas mieguistas Įsta- 

tymų leidžiamasis susirinkimas, prieš penkerius metus nubal- 
savęs skirti keturių šimtų tūkstančių frankų kreditą Imperijos 
sosto įpėdinio krikštynoms. Kairėje keturi deputatai plojo savo 
kolegos žodžiams. Jie penkiese stojo prieš Imperiją. Nuolati- 
niais išpuoliais jie griovė jos pamatus, ginčijo jos egzistavimo 
teisę, visada balsavo prieš ją, užsispyrę reiškė protestą, kuris 
pamažu turėjo sukelti ant kojų visą šalį. Tie: deputatai laikėsi 
skyrium, vienui vieni prieš absoliučią daugumą; tvirti, įsitikinę. 
savo pergale, nepajudinami, jie priešinosi grasinimams, kumš- 
čiams, triukšmingam Atstovų rūmų spaudimui. 

Pati salė atrodė pasikeitusi: gaudė ir drebėjo lyg drugio kre- 
čiama. Tribūna vėl stovėjo prieš pirmininko stalą. Nuo ugningų 
oratorių kalbų šilo šaltas marmuras, didingos, pusračiu išrikiuo- 
tos kolonos. Audringų posėdžių dienomis šviesa, srūvanti žemyn 
pro stiklines lubas, tarytum gaisro ugnis risdavosi amfiteatro 
pakopomis, raudonu aksomu trauktais krėslais. Didingas stalas, 
papuoštas griežtais pano, tarytum atgydavo nuo pono de Marsi 
ironijos ir atžarių pastabų; jo liesa figūra, nusialinusio plevėsos 
figūra, aptempta griežto kirpimo surdutu, it laibas brūkšnys 
juodavo bareljefo su antikinėmis nuogybėmis fone. Ir tik alego- 
rinės Viešosios Tvarkos ir Laisvės figūros stovėjo nišose tarp 
suporintų kolonų tokiais pat akmeninių dievybių negyvais vei- 
dais ir tuščiais žvilgsniais. Bet labiausiai salės vaizdas pasikeitė 
pagausėjus publikai: -pasvirę į priekį, susidomėję, nestygdami 
vietoje, žmonės sekė diskusijas, savo aistra užkrėsdami deputa- 
tus. Neseniai buvo atstatyta antroji tribūnų eilė. Žurnalistams 
buvo skirta atskira tribūna. Viršuje, prie pat daugybė paauksavi- 
mų padabinto karnizo, ištempę kaklus klausėsi žmonės, — tai 
buvo minios invazija, ir deputatai retkarčiais sunerimę pakeldavo 
akis, kai jiems netikėtai pasivaidendavo prasčiokų trypimas, 
aidintis gatvėse neramumų dienomis. 

Tuo tarpu oratorius tribūnoje vis dar laukė, kada galės kal- 
bėti toliau. Ir, nors balsą slopino nemalštantis balsų gausmas, 
galop jis prabilo: | 

“ — Ponai, aš pereinu prie išvadų... 

Jis nutilo ir prabilo dar garsesniu balsu, stengdamasis per- 
rėkti šurmulį: 

— Jeigu Atstovų rūmai atsisako manęs klausyti, protestuo- 
damas aš palieku šitą tribūną. 

— Kalbėkit, kalbėkit! — pasigirdo keli balsai. 

O sodrus, tarytum užkimusio žmogaus balsas, sugriaudėjo: 

— Kalbėkit, mes mokėsim jums atsakyti! 

Ūmai stojo tyla. Amfiteatre, tribūnose visi sužiuro ištempę 
kaklus, kad galėtų geriau pamatyti Rugoną, sviedusį tuos žodžius. 

Jis sėdėjo pirmoje eilėje, alkūnėmis pasirėmęs į marmurinį piu- 
pitro dangtį. Jo platūs pakumpę pečiai nejudėjo, tik retkarčiais 
krustelėdavo jam pasimuisčius. Veido nebuvo matyti, — jis klau- 
sėsi įsikniaubęs į delnus. Jo pirmosios kalbos visi laukė nekant- 
raudami, nes nuo tos dienos, kai buvo paskirtas ministru be 
portfelio, dar nė karto nekalbėjo. Tikriausiai jis pajuto įsmeigtus 
žvilgsnius. Atsigręžė, pasižvalgė po salę. Priešais, ministrų tri- 
būnoje, užsikvempusi ant raudono aksomo barjero, sėdėjo Klo- 
rindė violetine suknia ir įdėmiai žiūrėjo į jį su įprastu ramiu 
įžūlumu. Keletą sekundžių juodu žiūrėjo vienas kitam į akis ne- 
sišypsodami, kaip nepažįstami. Paskum Rugonas nusisuko ir vėl 
ėmė klausytis pasirėmęs galvą rankomis. 

— Ponai, glaustai kartoju savo mintis, — kalbėjo oratorius.— 
Lapkričio dvidešimt ketvirtosios dekretas dovanoja mums taria- 
mas laisves. Mes dar labai toli nuo aštuoniasdešimt devintųjų 
metų principų, kuriais taip iškilmingai prasideda Imperijos kons- 
titucija. Jei vyriausybė bus, kaip ir anksčiau, apginkluota išim- 
tiniais įstatymais, jeigu ir toliau ji nesiliaus piršusi šaliai savo 
kandidatų, jeigu ji smaugs spaudą savo gniaužtuose ir jeigu ji 
valdys Prancūziją savo nuožiūra, visos nuolaidos, kurias ji de- 
dasi daranti, — gryna apgaulė... 

Pirmininkas jį nutraukė. 

— Aš negaliu leisti oratoriui vartoti tokių žodžių. 

— Teisingai! Teisingai! — suskardėjo balsai dešinėje. 

Oratorius pakartojo tą pačią mintį, tik švelnesniais žodžiais. 
Dabar jis labai stengėsi tvardytis, kalbėjo tobulai taisyklinga 
kalba, kurdamas gražius, ritmingus periodus. Tačiau ponas de 
Marsi neatlyžo, kibo prie kiekvieno žodžio. Tuomet deputatas 
leidosi į abstrakčius samprotavimus, ėmė reikšti mintis taip mig- 
lotai, tokiais įmantriais žodžiais, jog pirmininkas buvo privers- 
tas duoti jam ramybę. Paskum jis netikėtai grįžo prie to, kuo bu- 
vo pradėjęs: 

— Štai mano išvados: mes su draugais nebalsuosim už pir- 
mąją kreipimosi pastraipą... 

— Apsieisim ir be jūsų, — pasigirdo balsas. 

Per sale perbėgo juokas. 

— Mes nebalsuosim už pirmąją kreipimosi pastraipą, — be 
niekur nieko kalbėjo toliau oratorius, — jeigu nebus priimta mū- 
sų pataisa. Mes negalime pritarti besaikėms padėkoms, nes vals- 
tybės vadovo kalba mums atrodo pilna apylankų. Laisvė yra vie- 
na, jos negalima kapoti į gabalus ir dalyti kaip išmaldos. 

Tuomet visuose salės kampuose suskardėjo šūksniai: 

— Laisve jūs vadinat pasileidimą! 

— Nekalbėkit apie išmaldą, jūs pats stengiatės išmelsti sau 

nesveiką populiarumą! 

— O jūs kapojat galvas! 

— Savo pataisoje,— lyg nieko negirdėdamas toliau kalbėjo 
oratorius, — mes reikalaujame panaikinti visuomenės saugumo 
įstatymą, reikalaujame užtikrinti spaudos laisvę, laisvus rin- 
kimus... 

Vėl nuaidėjo juokas. Vienas deputatas pareiškė tokiu balsu, 
kad girdėtų kaimynai: „Šnekėk, šnekėk, vaikeli, nieko tu negau- 
si!“ Kitas deputatas pridurdavo po juokingą žodelį prie kiekvie- 
no sakinio, ateinančio nuo tribūnos. Diduma deputatų pramogos 
dėlei ritmingai kaukšėjo peiliais popieriui pjaustyti, pasikišę 
rankas po piupitrais, ir tasai tarytum būgnų dundėjimas slopi- 
no oratoriaus žodžius. Bet jis kovojo ligi galo. Atsitiesė visu ūgiu 
ir, perrėkdamas triukšmą, įnirtingai sviedė paskutinius žodžius: 

— Taip, mes revoliucionieriai, jeigu tas žodis jums reiškia 
pažangos žmones, pasiryžusius atkovoti laisvę! Neduokite lais- 
vės liaudžiai, ir vieną gražią dieną liaudis pati ją atsiims. 

Jis nulipo nuo tribūnos, pašėlusiai stūgaujant deputatams. 
Jie jau nebekvailiojo kaip būrys mokinių, pabėgusių iš pamo- 
kų. Visi atsistojo ir, pasisukę į kairę, vieningai rėkė: „Gana! Ga- 
na!“ Oratorius pasiekė savo vietą ir sustojo draugų apsuptas. 
Prasidėjo stumdymasis. Diduma deputatų, matyt, troško užpulti 
tuos penkis vyrus, siutinančius juos savo perbalusiais veidais. 
Tačiau ponas de Marsi supykęs įniko skambinti tolydžio žvilg- 
čiodamas į tribūnas, kur gūžėsi persigandusios damos. 

— Ponai, liaukitės,— tarė jis.— Gėda, ponai... 

Kai pagaliau stojo tyla, jis kandžiai pridūrė valdingu balsu: 

— Aš daugiau nebesistengsiu drausti oratoriaus. Tik pasa- 
kysiu, jog iš tikrųjų gėda grasinimais teršti štai šitą tribūną. 

Pirmininko žodžiams pritarė audringa plojimų papliūpa. Visi 
klykė „valio!“, vėl sutratėjo peiliai popieriui pjaustyti, tik šį 
kartą pritardami oratoriaus žodžiams. Kalbėtojas iš kairės ban- 
dė atsikirsti, bet draugai jam neleido. Užmas pamažu nuščiuvo, 
tik buvo girdėti deputatų pokalbių šurmulys. 

— Žodis suteikiamas jo prakilnybei ponui Rugonui,— ra- 
miu balsu paskelbė ponas de Marsi. 

Per salę perbėgo virpulys, pasitenkinimo atodūsis, tuojau 
pat užleisdamas vietą dievobaimingai tylai. Rugonas kūprinda- 
masis sunkiai užkopė į tribūną. Iš pradžių jis nežiūrėjo į salę, 
„pasidėjo priešais save pluoštą popierių, atstūmė stiklinę saldyto 
"vandens, apčiupinėjo ankštą raudonmedžio tribūną, lyg joje įsit- 
virtindamas. Paskui nugara įsirėmė į pirmininko stalą ir pakėlė 
galvą. Atrodė, nė kiek nepasenęs. Ketvirtainė kakta, dailios for- 
mos didelė nosis, platūs, raukšlių neišvagoti skruostai — visas 

veidas buvo rausvas, šviežias, lygiai toks, koks buvo, kai jis, 
menkas provincijos advokatas, atvyko į Paryžių. Tik žilstelė- 
ję plaukai, anksčiau nepaprastai vešlūs, buvo išslinkę smilkiniuo- 
se, tad labiau kyšojo nulėpusios didelės ausys. Jis truputį palau- 
kė, apžvelgė salę užgriuvusiomis akimis. Tarytum stengėsi ką 
nors pamatyti ir, kai pagaliau pastebėjo susikaupusį Klorindės 
veidą, prabilo lėtu, tąsiu balsu: 

— Mes irgi revoliucionieriai, jeigu tas žodis jums reiškia 
pažangos žmones, pasiryžusius grąžinti savo šaliai vieną po kitos 
visas sveikam protui priimtinas laisves... | 

— Puiku! Puiku! 

— Leiskite jus paklausti, ponai, kuri vyriausybė geriau už 
Imperiją kada nors .buvo įgyvendinusi tas liberalias reformas, 
kurių viliojančią programą ką tik išklausėte? Aš neginčysiu ger- 
biamo oratoriaus kalbų, kurias ką tik girdėjote. Nebent akivaiz- 
džiai įrodysiu, jog imperatoriaus taurumas ir genijus pranoko pa- 
čių įnirtingiausių. jo valdymo priešininkų reikalavimus. Taip, 
ponai, valdovas pats grąžina tautai tą valdžią, kurią. ji suteikė 
jam tą valandą, kai visuomenei grėsė pavojus. Didingas reginys, 
toks retas istorijoje! O, mums suprantamas kai kurių netvarkos 
šalininkų apmaudas! Jiems nieko kito nebelieka kaip tik juodin- 
ti tuos ketinimus, ginčyti leistinos laisvės ribas... Jums aiškus 
didis lapkričio dvidešimt ketvirtosios aktas. Jūs panorote pir- 
moje kreipimosi pastraipoje pareikšti imperatoriui dėkingumą 
už jo kilnumą ir pasitikėjimą Įstatymų leidžiamuoju susirinkimu. 
Jūsų svarstymui pateiktos pataisos priėmimas būtų neleistinas 
įžeidimas, netgi sakyčiau — niekšybė. Pasitarkite su savo sąži- 
ne, ponai, paklauskite save, ar jaučiatės laisvi. Laisvė nuo šiol 
visiška ir nevaržoma, aš tai garantuoju... 

Nuskardėjo ilgi plojimai. Rugonas pamažu slinko prie tribū- 
nos krašto. Dabar, visu stuomeniu palinkęs į priekį, ištiesęs de- 
šinę ranką, jis prašneko dar garsiau, ir jo balsas suskambėjo ne- 
paprastai įtaigiai. Ponas de Marsi, atsilošęs krėsle, vos pastebi- 
mai šypsojo kaip žinovas, su pasimėgavimu vertinantis meistro 
darbą. Salėje griaudėjo šūksniai „bravo!“, tačiau kai kurie de- 
putatai, persisvėrę per krėslų atkaltes, kuždėjosi vieni su kitais, 
stebėjosi čiaupydami lūpas. Klorindė nuleido rankas ant barjero 
raudono aksomo; jos veidas buvo rimtas. 

Rugonas kalbėjo toliau: 

— Šiandien pagaliau išmušė valanda, kurios taip nekantriai 
laukėm. Dabar, nesibaimindami jokio pavojaus, klestinčią Pran- 
cūziją galime paversti laisva Prancūzija. Anarchistų aistros iš- 
blėso. Valdovo ryžtas ir iškilminga šalies valia visiems laikams 
nustūmė praeitin visuomenės pakrikimo laikus. Laisvė pasidarė 

įmanoma tą dieną, kai buvo nugalėta partija, atkakliai nenorė- 
jusi pripažinti esminių valstybės pagrindų. Štai kodėl impera- 
torius laiko savo priederme atitraukti savo galingą ranką, atsi- 
sakyti ypatingų įgaliojimų kaip nereikalingos naštos, nes dabar 
jo valdžia tokia neginčijama, jog leistina ją ginčyti. Ir jis nepa- 
būgo pavojaus, kuris gali kilti ateity. Jis vykdys iki galo išva- 
davimo misiją, dovanodamas mums visas laisves vieną po kitos, 
vadovaudamasis savo išmintimi. Nuo šiol nesustabdomos pažan- 
gos programa, kurią mums patikėta ginti štai šitame susirinkime... 

Vienas iš penkių kairiųjų deputatų pasipiktinęs pašoko iš 
vietos ir sušuko: 

— Jūs buvote tuomet ministras ir vykdėte ypatingąsias prie- 
mones! . 

Kitas karštai pridūrė: 

— Žmonės, siuntę katorgininkus į Kajeną ir Lambesą, neturi 
teisės kalbėti laisvės vardu! 

Kilo pasipiktinimo ūžesys. Daugelis deputatų, nenugirdę jų 
žodžių, lenkėsi prie kaimynų, klausinėjo, kas atsitiko. Ponas 
de Marsi dėjosi, jog nieko negirdi, ir tik sudraudė protestuo- 
jančius deputatus. 

— Man buvo prikišta...— vėl prabilo Rugonas. 

Šūksniai, suskardėję dešinėje, sutrukdė jam kalbėti toliau. 

— Ne, ne, neatsakinėkite! 

— Tokie įžeidimai jūsų neturi užgauti! 

Tuomet vienu mostu Rugonas nutildė salę ir, abiem kumščiais 
įsirėmęs į tribūnos kraštą, pasigręžė į kairę nelyginant šernas, 
pasirengęs gintis. 

— Aš neatsakinėsiu,— ramiai pareiškė jis. 

Bet tai buvo tik įžanga. Nors ir buvo pažadėjęs neatsiliepti 
į kairiųjų deputato kalbą, bet iškart ėmė ją nuodugniai svarstyti. 
Iš pradžių nuosekliai išdėstė visus priešininko argumentus, iš- 
dėstė su tam tikra koketerija ir bešališkumu, padariusiu milži- 
nišką įspūdį: jis, girdi, niekinąs visus tuos įrodymus, kuriuos ga- 
lįs nušluoti vienu pūstelėjimu. Paskum lyg pamiršo, kad ketino 
juos triuškinti, bet po to su neregėtu įtūžiu supliekė vieną jų, pa- 
tį silpniausią, stačiai paskandino žodžių sraute. Visi plojo, jis 
džiūgavo. Platus jo liemuo vos tilpo tribūnoje. Jis muginosi pe- 
čiais vis labiau karščiuodamasis. Jis gražbyliavo nevykusiai, 
lėkštai, tolydžio kaišiojo savo kalbon teisės terminus, nuvalkio- 
tas frazes, vaikydamasis pigaus efekto. Griaudėjo kaip perkū- 
nas, laidė tuščius žodžius. Jis buvo puikus oratorius tik todėl, 
kad turėjo stiprius plaučius, galingus ir nenuilstamus, tad galė- 
jo kalbėti valandų valandas, verdamas žodžių virtines ir nėmaž 
nepaisydamas, ką sako. 

Prakalbėjęs ištisą valandą, jis gurkštelėjo vandens, atsipūtė 
dėliodamas popieriaus lakštus. 

— Pailsėkit! — sušuko keli deputatai. 

Bet jis nesijautė pavargęs. Jis norėjo baigti. 

— Ko iš jūsų reikalaujama, ponai? 

— Klausykit! Klausykit! 

Į jį vėl pakrypo nebylūs, dėmesingi veidai. Retkarčiais, gar- 
siau suskambėjus jo balsui, visa salė suūždavo, lyg užlėkus 
vėjo šuorui. . 

— Iš jūsų reikalaujama, ponai, atšaukti visuomenės saugumo 
įstatymą. Nepriminsiu jums tos amžinai prakeiktos valandos, kai 
šitas įstatymas buvo būtinas ginklas. Reikėjo nuraminti šalį, ap- 
saugoti Prancūziją nuo naujos katastrofos. Šiandien tas ginklas 
padėtas. Vyriausybė, naudojusi jį labai apdairiai, netgi saky- 
čiau — nepaprastai retai... 

— (Gryna tiesa! | 

— Vyriausybė nuo šiol naudos jį tik išimtiniais atvejais. Tas 
įstatymas nieko nevaržo, nebent fanatikus, vis dar puoselėjan- 
čius nusikalstamas ir beprotiškas užmačias grąžinti pačius juo- 
džiausius mūsų istorijos laikus. Apeikite mūsų miestus, apeikite 
„mūsų kaimus, visur matysite ramybę ir gerovę. Paklauskite dorus 
žmones, — nė vienas nenusiskųs, kad jį slegia tas ypatingasis 
įstatymas, kuris mums prikišamas kaip baisus nusikaltimas. 
Kartoju: tėviškose vyriausybės rankose šitas įstatymas saugo 
visuomenę nuo šlykščių kėslų, kurių, beje, niekam nebepavyks 
įgyvendinti. Dori žmonės nesijaudina, kad yra tokių įstatymų. 
Tegul jie būna, kol valdovas nemano esant reikalinga pats 
juos panaikinti... Ko dar iš jūsų reikalaujama, ponai? Laisvų 
rinkimų, spaudos laisvės ir visokių kitokių laisvių. Et, leiskite 
man ramiai grožėtis visais tais didžiais darbais, Imperijos 
jau nuveiktais! Visur aplink, kur tik metu žvilgsnį, matau, kaip 
klesti visuomenės laisvė ir kokių puikių vaisių ji duoda. Aš 
sujaudintas iki širdies gelmių. Prancūzija, tokia pažeminta, 
atgimsta iš naujo, rodo pasauliui pavyzdį, kaip tauta gerais 
papročiais vaduojasi iš vergijos. Dabar išbandymų metai — jau 
praeity. Nėra ko kalbėti apie diktatūrą, apie neaprėžtą valdžią. 
Visi mes — laisvės kūrėjai... 

— Bravo! Bravo!.. 

— Reikalaujama laisvų rinkimų. Argi visuotinė rinkimų tei- 
sė — ne pagrindinė Imperijos egzistavimo sąlyga? Savaime sup- 
rantama, vyriausybė siūlo savo kandidatus. O argi revoliucija 
begėdiškai neprimeta savų? Mes puolami — ir mes ginamės, ir 
tai teisinga. Kai kas norėtų užkimšti mums burną, surišti mums 
rankas, paversti mus lavonais. Mes niekad su tuo nesutiksim! 

Tėvynės meilės vedami, mes niekados nesitrauksime, stengsimės 
mokyti ją ir aiškinti, kas sudaro jos tikrąjį gėrį. Beje, ji pati tvar- 
kosi savo likimą. Ji balsuoja, ir mes klausome. Opozicijos na- 
riai, priklausantys šitam susirinkimui, kur jie naudojasi visiš- 
ka žodžio laisve,— tai įrodymas, jog mes gerbiame visuotinę 
rinkimų teise. Tegu revoliucionieriai prikaišioja Prancūzijai, jei- 
u Prancūzija absoliučia balsų dauguma pasisako už Imperiją... 
Šabar parlamente nebėra jokių kliūčių laisvai kontrolei. Impe- 
ratorius malonėjo suteikti pagrindinėms valstybės instituci- 
joms teisę tiesiogiai dalyvauti politiniame gyvenime, drauge 
išreikšdamas visišką pasitikėjimą mums. Nuo šiol jūs galite lais- 
vai svarstyti vyriausybės darbą, galite nevaržomai naudotis tei- 
se daryti pataisas, pateikti savo nuomonę. Kasmet mūsų kreipi- 
masis bus tarytum imperatoriaus susitikimas su tautos atstovais, 
trokštančiais atvirai išreikštį savo mintis. Viešos diskusijos — 
tvirtos valstybės pagrindas. Mes vėl pastatėme tribūną — tri- 
būną, išgarsintą gausybės oratorių, kurių vardai įėjo į mūsų is- 
toriją. Diskutuojantis parlamentas — tai dirbantis parlamentas. 
Norite sužinoti mano slapčiausias mintis? Man džiugu matyti 
štai Čia grupę opozicijos deputatų. Tarp mūsų visados bus prie- 
šininkų, kurie stengsis paskelbti mūsų menkiausią riktą ir šitaip 
tik iškels viešumon mūsų sąžiningumą. Mes reikalaujame jiems 
visiškos neliečiamybės teisių. Mes nebijome nei aistrų, nei skan- 
dalų, nei piktnaudžiavimo žodžiais, nors ir kokie grėsmingi jie 
būtų!.. Na, o spaudą, ponai, dar. niekada nėra turėjusi didesnės 
laisvės, esant bet kuriai vyriausybei, reikalaujančiai sau.pagar- 
bos. Visi svarbūs klausimai, visi aktualūs dalykai dabar perduo- 
dami spaudai. Administracija draudžia nebent skleisti pražūtin- 
gas doktrinas, platinančias užkratą visuomenėje. Įsidėmėkite: 
mes pasirengę daryti didžiausias nuolaidas garbingai spaudai, 
išreiškiančiai visuomenės nuomonę. Ji padeda mums vykdyti 
savo uždavinį, ji — mūsų šimtmečio ginklas. Vyriausybė ima 
tą ginklą į savo rankas tik todėl, kad.nenori atiduoti jo savo prie- 
šams... | Ė 
Pasigirdo pritarimo juokas. Rugonas jau artėjo prie pabai- 
gos. Mėšlungiškai įsikibęs į tribūnos kraštą, visu liemeniu linko 
į priekį, plačiai mosuodamas dešine ranka. Jo balsas griaudėjo 
kaip krioklys. It staiga, įsijautus į liberalizmo įdilę, jį perėmė 
pašėlęs pyktis. Dusdamas jis pasiuto grūmoti kumščiu nelygi- 
nant taranu neregimam priešui. Tas neregimas priešas buvo rau- 
donoji šmėkla. Keliomis įspūdingomis frazėmis jis tragiškai nu- 
piešė, kaip raudonoji šmėkla mosuoja savo kruvina vėliava ir, 
švaistydamasi liepsnojančiu deglu, žygiuoja palikdama užpakaly 
upes kraujo ir purvo. Skambant jo balsui, visi tarytum girdėjo 

sukilimo varpų gausmą ir kulkų švilpimą, tarytum matė, kaip 
maištininkai plėšia bankus, vagia ir dalijasi dorų buržua pini- 
gus. Deputatams išblyško veidai. Bet Rugonas ūmai nusiramino; 
ir lyg smilkalų dūmai po salę pasklido jo baigiamieji žodžiai, ku- 
riais jis liaupsino imperatorių: 

— Dėkui Dievui, kad mus gina valdovas, Apvaizdos bega- 
linio gailestingumo dėka išrinktas mūsų išganymui. Mes galime 
ramiai gyventi jo didžios išminties prieglobstyje. Jis laiko mus 
už rankos ir, apeidamas povandenines uolas, veda į tykų 
uostą. | 

Sugriaudėjo plojimai. Posėdis nutrūko beveik dešimčiai mi- 
nučių. Deputatai urmu puolė prie ministro, grįžtančio į savo vie- 
tą; jo veidu žliaugė prakaitas, krūtinė aukštai kilnojosi. Ponas. 
Laruketas, ponas de Komblo, daugelis kitų sveikino jį stengda- 
miesi paspausti jam ranką. Siūbavo visa salė. Net tribūnose 
visi šaukė ir mosavo rankomis. Ryškiuose saulės spinduliuose, 
plūstančiuose pro stiklines lubas, tarp paauksavimų ir marmu- 
rų, toje prabangoje, primenančioje lyg bažnyčią, lyg verteivos 
kabinetą, viskas virė lyg turgaus aikštėje, skardėjo nepatiklus 
juokas, nuostabos šūksniai, susižavėjimo pilni džiaugsmingi bal- 
sai, įsiaistrinusios minios ūžavimas. Ponas de Marsi ir Klorindė 
nejučia susižvelgė ir linktelėjo vienas kitam, pripažindami di- 
džio žmogaus pergalę. Šia kalba Rugonas prasiskynė sau kelią, 
vedantį į svaiginančias aukštybes. 

Tuo tarpu tribūnoje pasirodė deputatas skustu veidu, baltas 
"kaip drobė, ilgais šviesiais plaukais; retomis garbanomis krintan- 
čiais ant pečių. Tiesus, sustingęs jis žiūrėjo į didelius popieriaus 
lakštus ir vangiu KBalsu skaitė parašytą kalbą. Kurjeriai sušuko: 

— Tylos, ponai!.. Prašom nutilti! 

Oratorius reikalavo vyriausybę pasiaiškinti. Jam kėlė ap- 
maudą neapibrėžta Prancūzijos pozicija, Italijai grūmojant Šven- 
tajam sostui. Nevalia kėsintis į pasaulietinę popiežiaus valdžią, 
tą Sandoros skrynią, tad į kreipimąsi dera įrašyti griežtą pagei- 
davimą ir netgi reikalavimą paremti jos neliečiamybę. Orato- 
rius lėidosi į istoriją, stengdamasis įrodyti, jog daugel šimtme- 
čių prieš tūkstantis aštuoni šimtai penkioliktųjų metų sutartis 
kanonų teisė jau buvo nustačiusi Europoje politinę tvarką. Pas- 
kum prasidėjo gražbylystė: oratorius skelbė, jog baisėdamasis 
stebi, kaip, konvulsijų tampoma, merdi senoji Europos visuome- 
nė. Retkarčiais, pasigirdus pernelyg aiškioms užuominoms į Ita- 
lijos karalių, salė suūždavo. Tačiau dešinėje vieninga klerikalų 
grupė, ne mažesnė kaip šimtas žmonių, atidžiai klausėsi kalbos, 
tolydžio plojimais pritardama oratoriui ir dievobaimingai nu- 
"lenkdama galvas, kai jis paminėdavo popiežių. 

Oratorius baigė kalbą žodžiais, kuriuos nuslopino audringi 
„valio!“ 

— Man nepatinka, jog nuostabioji Venecija, toji Adrijos 
jūros karalienė, pasidarė apleista Turino vasalė. 

Rugonas — užkimęs, prakaitu plaukiančiu sprandu, dar neat- 
sigavęs nuo savo prakalbos — panoro žūtbūt atsakyti iš karto. 
Tai buvo žavus reginys. Pabrėždamas savo nuovargį, primyg- 
tinai jį rodydamas, jis vargais negalais nukėblino iki tribūnos 
ir iš pradžių vebleno prėskus žodžius. Graudžiai skundėsi, jog 
tarp vyriausybės priešininkų mato garbingų žmonių, ligi šiol 
visada atsidavusių Imperijos institucijoms. Čia tikriausiai įvy- 
kęs koks nors nesusipratimas: juk jie nepageidausią papildyti 
revoliucionierių gretų ir griauti valdžios, visomis išgalėmis tvir- 
tinančios tikėjimo pamatus. Ir, pasisukęs į dešinę pusę, patetiš- 
kai iškėlė rankas ir prašneko su vylingu nuolankumu, kaip šne- 
kama su galingu priešu, vieninteliu priešu, kuris jam buvo baisus. 

Tačiau pamažu jo balsas sutvirtėjo, suskambo visa jėga. Jis 
pripildė salę riaumojimo, ėmė kumščiais .daužytis krūtinę. 

— Mes apšaukiami bedieviais! Tai melas! Mes — pagarbūs 
Bažnyčios vaikai, mes laimingi galėdami tikėti... Taip, ponai, 
tikėjimas mus veda, tikėjimas padeda mums nešti valdžios naš- 
tą, kuri kartais būna tokia sunki! Kas mums nutiktų, jeigu neatsi- 
duotume Apvaizdos malonei? Vienintelis mūsų pageidavimas — 
tai nuolankiai vykdyti jos norus, paklusniai tarnauti Dievo va- 
liai. Tik tai leidžia mums garsiai kalbėti ir daryti bent truputį 
gera... Ponai, man džiugu šia proga Dievo meilės pilna kataliko 
širdimi atsiklaupti prieš švenčiausiąjį Tėvą, prieš taurų senolį, 
kurio budria ir atsidavusia dukra Prancūzija Buvo ir bus amžinai. 

Plojimai užgožė jo paskutinius žodžius. Triumfas virto apo- 
teoze. Salės lubos drebėjo nuo susižavėjimo riksmų. 

Prie durų Rugono laukė Klorindė. Trejus metus jie nebuvo 
persitarę nė vienu žodžiu. Ir kai jis pasirodė pajaunėjęs, lyg nu- 
simetęs dalį svorio per tą valandą, kai atsižadėjo viso ankstes- 
nio politinio gyvenimo, idant, dangstydamasis parlamentarizmu, 
patenkintų nepasotinamą valdžios geismą, Klorindė ūmai pasida- 
vė instinktui, žengė prie jo tiesdama ranką ir, žiūrėdama švel- 
niu, drėgnu, glamonėjančiu žvilgsniu, tarė: 

— Šiaip sakysit ar taip, o jūs — pašėlusiai stiprus žmogus! 

